የብርሃን ፍቅር

(ለራስ የተፃፈ ደብዳቤ)

ሥነ - ግጥም

ቅጽ ፩

በደበበ ሠይፉ

የብርሃን ፍቅር ወይስ የፅልመት ገበና?

«ሲነጣጠል በቀለማት፥ ሲበታተን እንደ ፋና ማን አወቀው - ማንስ ለየው፣ የዛን የፅልመት ገበና?»  
(ለራስ የተጻፈው ደብዳቤ)

አንብበን የምንዘነጋው ሳይሆን፥ ከውስጣችን የሚላወስ ግጥም ነው ደበበ ሰይፉ የሚቀኘው። የተወለደው፣ ልጅነቱንም እስከ ስምንተኛ ክፍል ያጣጣመው በይርጋ ዓለም ነበር። ለተፈጥሮ ውበት፥ ለህፃን ጉጉት፥ አፍላ ልቡ የተበተበተላት ከተማ የዕጣዋ መወላገድ ቆጥሮታል። «ዋ.....ይርጋ - ለም..... /አባ ወራው እንደ ሞተበት/ ወራሽ እንዳለማበት/ ገፊ ቤት/ሲያይ ስትዘነጣጠይ/ እሚገጥምሽ ጠፋ ወይ?» ደበበ ለቦታ ብቻ ሳይሆን ለማቀቁት ግለሰብ ሆነ ማኅበረሰብ መንፈሱ ይቃትታል። «የክረምት ማገዶች» ግጥሙ ዘመን ተሻግሮ ዕድሜ ልክ ሰብአዊያን የሚዘምሩት ነው.....ሌላውን የመበደል አባዜ ከሰው ልቦና ያደፈጠ ባህሪ ነውና።

ከጨለጨልንለት የደሃውን፣ ቀሣ ከል ጭራሮ

ካበሰልንለት ዘንድ፣ የአርሶ አደሩን ንፍሮ

ሰርቶ አደሩን ሕዝብ፣ ለሰስ ያለ ሽሮ፣

ታሪክ ይዘምረው የኛን እንጉርጉሮ።

ዘመን ይመስክረው፣ የኛን ውጣውረድ የእንግልት ኑሮ።

ምናልባት እድሜው አስራ አራት ሳለ ነበር ወደ አዲስ አበባ የመጣው። ሌላው ሰላሳ - አርባ ዓመት ከአንድ ስፍራ ኖሮ፥ የምናብ ዝምታ እንጂ ቁጭት ሳይመዘምዘው ያዝግማል። ደበበ ግን በለጋ ዕድሜው ያጤነውን የኖረውን መቀኘቱ ይመስጣል። «ዳኢቴ» «አዴ ላንቃሞ» «ልጅነት»፥ «እቴቴ»......የሴት በደል የወንድ የማንአህሎኝነቱ የሚያሞካሽ ባህል፥ የልጅነት መክሊት፥ የውብ እንስት ትዝታ በዚያ ዕድሜ ከጊዜ የፈለቀቃቸው ክስተቶችና የአዲስ አበባ ግርግርና ስፋት ያልፋቁት አንድ የኅላዌ ጠገጉ ነበር። ታድያ መዝገብ፣ በዝርው ማሰልቸት ሳይሆን በረቀቀ እምቅ ውብ ቋንቋ ነው የተቀኘው።

‘Great Literature is Simply Language Charged With Meaning to the utmost possible degree.’ ብሏል ዝነኛው ባለ ቅኔ ዕዝራ ፓውንድ። የላቀ ሥነ ጽሑፍ ምሥጢሩ በተለበለበ ቋንቋ ለትርጓሜ፥ ለአንድምታ መንዘሩ ነው እንደ ማለት። እንዴት? ደበበ የቋንቋው መለብለብ ብቻ ሳይሆን፥ ምስል መከሰቱ ብቻ ሳይገታው፥ ባለ ቅኔ እንኳን የሚስተውን አንዳች ሁነት በምናቡ ያሰግራል። ስለ ገደል ማሚቶ ያፈለቀው እሳቦትና ጥበባዊ ውበት ይነዝራል። «የገደል ማሚቶ ትንቃ፤ ከእቅልፍ ትራሷ ትከንበል/ ከቦዘን ህልሟ ትፈንግል» እያለ በ «ዛሬን እንኳን» ግጥሙ አንደበታቸው ስለዛገ ትውልድ ተለዋጭ ዘይቤ ሆኖታል። «የገደል ማሚቶ አንቀላፍታ፤ ድምፃችሁን ተንተርሳ/ በእሳት ዳር ምን ይውሳ?/ በሊቃውንት ምን ይነሳ?» በ «ሰብአ ትካት» ግጥሙ ከርሞ ጥጃ ለሆነ ሰነፍ ትውልድ»፥ ተቆጭቷል። የገደል ማሚቱን እሳቦትና ግጥሞች ለቅኔው እርሾ ሆነውታል። ይህን የደበበ ልዩ ችሎታ መስፍን ሀብተ ማርያም «ለራስ የተጻፈ ደብዳቤ» ሲያነብ መግቢያው ላይ ጠቅሶታል። «ጽለ ተፈጥሮ ሲገጥም ፀሐይና ጨረቃ፥ ቀስተ ደመናና የገደል ማሚቶ ያጅቡታል።...... ‹ኦዋይ›ን ሲያነሳ የማኅበራዊ ህይወት ቋንቋ ያደርጋታል።» ፍልስፍና ነክ፥ የፍቅር ጉዳይ፥ የሀገር ጥያቄ...... ጠነን ያሉ ጭብጦቹ ቢሆኑም የማኅበረሰቡን ትውፊታዊ እምነት ሳያጥላላ ከውስን መቼታቸው አላቀቃቸው። «ኦዋይ ታቃስተው ይሁን፥ የገደል ማሚቶ ታልቅሰው/ ወይስ አድባር ትጩኸው?» የባለቅኔው ጥያቄ ዛሬም ያስተጋባል። ገጣሚያን ችላ ያሉትን ይህን - አዋይና ገደል ማሚቶ የቋጠሩት - ትውፊታዊ እሴት ደበበ ለመመዘኛ ይህወት ማንፀሪያ አድርጐታል። በተለይም የረቀቀው ገደል ማሚቶን የዘመነኛ ሥነ ተረት። - myth - ሊያሳክል «ባለ አደ» ግጥሙን ተቀኘ።

የገደል ማሚቶ መጣች፣

በዘመን ጭራ ታስራ።

የአእላፍ ሙታን ድምፅ

ቋጥራ።

አደራ።

የደበበ ሰይፉም ሥነ ግጥም አእላፍ ድምፅ የተጠነፈፈበት አደራ ነው። ረዘም ካሉ ግጥሞቹ እንደ «መስከረም፣ «ለራስ የተጻፈድ ደብዳቤ» እና «ከአክሱም ጫፍ አቁማዳ» ጥበባዊ ውበት እና እሴታቸውን ለመፈልቀቅ የጥሞና ጥናት ይሻል። ብርሃኑ ገበየሁ «ዘመናዊ የአማርኛ ሥነ ግጥም፣ አንዳንድ ነጥቦች» በሚለው ወረቀቱ የደረሰበት ሀቅ አለ።

«በአማርኛ ግጥም በቤት አመታት ስልትና በዜማ ከተራቀቁ ገጣሚያን አንዱ ደበበ ሰይፉ ሲሆን......በስነ ግጥማችን ታሪክ ውስጥ ታላቅና ሁነኛ ቦታ ያለው ነው። የደበበ ገጣሚነት ከህዝባዊነት መንፈስ ይመነጫልና ብዙ ጊዜ ታላላቅ አገራዊ ጉዳዮች ኪነ ጥበባዊ ቅርፅን ሳይበድል፥ ኪናዊ ውበትን ሳያሻሽር ጐልተው እንዲታዩ ማድረጉ፥ ከአንድ ዘመን እውነት ውስጥ ዘለአለማዊ እውነትን ማርቀቁ ነው።...... የለመድነውን ልቦለዳዊ የትረካ ስልት በማርቀቅና ወደ ወሳሰበ ተምሣሌታዊ ትረካ በማሳደግ ታሪክን ከዛሬ እውነታችን አንጻር መልሶ የተረጎመበት «ከአክሱም ጫፍ አቁማዳ» በዓለም ስነ ጽሑፍ ታሪክ እጅግ ገናና ዝና ካላቸው ጥቂት ኤፒካዊ ግጥሞች የሚስተካከል ነው....... «ለራስ የተጻፈ ደብዳቤ» ግጥም አማርኛ የተዋወቀው አንድ ንዕስ ግን ከፍ ያለ ጥበባዊ ፋይዳ ያለው የአጻጻፍ ቅርፅ፥ ‹ጦማር ግጥሙ ልንለው ስንችል፤ በተናጋሪው ህሊናና ልቡና ሲፈላ የምናደምጠው ሃሳብ፥ ለአንድ የተወሰነ፥ ነገር ግን በግንባር ለምናየው ተደራሽ፥ በደብዳቤ የሚላክበት መልዕክት ነው።...... የእምነት መናድ፥ የእውነት መሰወር፥ የህልም መበተን፥ በእውነታ መባነን ነው፤ ‹ጨፌ ላይ ተኝተው ባድማ ላይ ነቁ› እንዲል ራሱ ደበበ በሌላ ግጥሙ፤.......በእኔ አስተያየትና ግምት ይህ የራስ - ለራስ ባይተዋርነት ለአማርኛ ስነ ግጥም አዲስ ጭብጣዊ ጉዳይ ነው።» (2001 መድበለ ጉባኤ ገፅ 190 -191)

ደበበ ነፃ ግጥምና ዝርግ ግጥም - prose poem - የመጻፍ አቅም ቢኖረውም በአመዛኙ ያደላው ለነባር አጻጻፍ ቅርፅ ነበር፤ ነባር ይሁን እንጂ እሳቦቱ በዘመነኛ ህይወት ዋልታ ዙርያ ነው ያጠነጠነው። ደበበ በየካቲት መጽሔት (ታኅሣሥ 1974) ስለ ኢትዮጵያ ሥነ ጽሑፍ እድገትና አቅጣጫ በቃለ መጠይቅ እንደተናገረው «በደምሳሳው አንዳንድ ነገሮችን ለመጥቀስ የግዕዝ ሥነ ጽሑፍ እንደ ገድል፥ ተአምር፥ መልአክ፣ ሰላምታ ያሉ ያጻጻፍ መንገዶች አሉት። እኒህን ምን ያህል የዘመናችን ደራሲ ለይቶ ተረድቷቸዋል? መጥቀም አለመጥቀማቸውን ፈትኗል? የግዕዝ ሥነ ግጥምም በጥቂት ስንኞች ሰፋፊ ሃሳቦችን መግለጽ እሚችል የራሱ የአሰኛኘት ፈሊትና የዘይቤዎች አሳሳል ባህሪይ አለው። ይህን ስይና በብዙ ስንኝኖች ጥቂት ሀሳቦች ብቻ ማስተላለፍ ልማዱ የሆነውና ዝርውነት ባያሌው የተጫነው ያማርኛ ሥነ ግጥም መለስ ብሎ የግዕዝን ሥነ ግጥም ባለ ማጥናቱ እጅጉን እንደተጐዳ እንገነዘባለን» ብሎ ነበር። ዕድሜ ተነፈገ እንጂ ያኔ ስለ ግዕዝ በጥናት የደረሰበትን በተግባር ያውል ነበር። ደበበ ግጥም ዕምቅ «ትርጉም አዘል ሰብአዊ ገጠመኝን ክረትና ኃይል፥ ፍላታና ቅርበት» መግለፅ የሚችለው በዘይቤና በጠበቀ ምት መሆኑን ያምናል። ለዚህም ነው ገና እድሜው ሃያ አራት (1996) በነበረ ወቅት ስለ እርጅና ረቂቅ እምቅ ግጥም የተቀኘው።

ዘመዴን ስስመው

ጉንጩ ቢሻክረው

እኔንም ሻከረኝ፣

ዕድሜ መለስለሱ፣ ማብቃቱ ታወቀኝ።

የልቦለድ ኖቤል ተሸላሚው Faulkner ጠቅላላ ችግራችንን ማሸነፍ ብንችል፥ ጊዜ ብቸኛ ችግራችን ሆኖ ይቀራል ብሎ ነበር። ደበበ በ«ጊዜ በረርክ» ግጥሙ ይህን እሳቦት ረቆበታል። ግን ወጣት እያለ «ዘመዴን ስስመው»ን ሲቀኝ እርጅና አሳስቦት አይመስልም። የግጥሙ ዕምቅነት የአንድምታ ጨረሮች መሸሸጉ ነው። ብዙዎቹ እንዳነበቡት እርጅና የሰውን ውበት መፋቁ፥ በተለይ እንስት ከሆነች ሰቆቃዋ፥ የጊዘ ጭካኔ እንግልቱ ደመቀላቸው። በጥሞና ከተነበበ ግን የጊዜውን ፈውስ፥ ጠቃሚነት በየዋህነትና በብስለት መካከል የኅላዌ እርሾ መሆኑን ተቀኘለት። ግለሰብ የዋህ ጥሬ በነበረ ጊዜ ሌላው - ለዘመድ ቢሆንም - መረማመጃና መጠቀሚያ ነው። ዛሬ በሰለና ሻከረባቸው፤ ጊዜ አነቃው፤ አይነ ጥላው ተገፈፈ፤ የየዋህነት ዕድሜ አከተመ። ባለ ቅኔው በ«ወለምታ» ግጥሙ እንዳስተዋለው «ደቂቃ ዓመታትን ድል ስትመታ/ ገጠመኝ ገጠመኞችን ሲረታ» መሻከርም መብሰልም ነው። የሚያበቃ ረጅም ጐዳና ይሆናሉ። የአይን ግጥም ነው፤ ግጥሙ ትርጉሙን ምስሉን እንዲያመጣ ነው የተቀረፀው። ለዚህም ነው «የወህኒ አልጀብራ» የተባለው። ከታተመለትም ውስጥ «ቋጥኙ ተጠቃሽ ነው። ንጉሡ ስልጣናቸውን የተነጠቁ ዕለት፥ ቋጥኙ ድንገት ሳይሆን በትንንሽ እንቅስቃሴ ነፋስ፥ ሣር፥ ቅጠል፥ ድንጋይ......ሲያዋክቡት ተነጠቀ። የደበበ ልዩ ችሎታ የዘገባ ቃላት እንደ አብዮት፣ ትግል፥ ህዝባዊ ድል.....ሳይጠቀም፥ ሳይንዛዛ በምስልና በተምሳሌት የተከፈለውን ሂደትና ትዕግሥት ሳያደበዝዝ ተቀኘበት። ለዚህም ነው ያለፈ ታሪካዊ ክስተት ሳይኮማተር ለአያሌ ሁነቶች ወካይ የሆነው። ሥርዐት በትግል ሲናድ ማንበብ፥ ማድመጥ ብቻ ሳይሆን እናየዋለን። «ግና አንዲት ጠብታ፥ አንዲት ጠብታ /ውሃ ተሰኝታ/ አፈር ስትነክስ/ ድንጋይ ስትጐርስ/ ውቅያኖስ መርከብ እምታፈርስ / እና መች ቀረለት መነጠቁ/ ከግሽር ዳሱ መውለቁ»

እንዲያ እንዳልተንከተከተ

እንዳልሣቀ፤

ወረደ

ቋጥኙ

እየ

ተን

ሰቀ

ሰ

ቀ።

እንደ ዘመናችን መንፈስ ቋጥኝ የተለየ ትርጓሜ ይሰበስባል።

ደበበ ለመጽሐፉ መጠሪያ የመረጠው የብርሃን ፍቅር የአንድ ነጠላ ግጥም ርዕስ አይደለምና ስብስቡን ይወክልለታል። በደልና ቀርነት ጨለማ ናቸው፤ ድልና ነፃነት ብርሃን ይሆኑለታል። «ጥቁር አፈር አቅፎን/ ጥቁር ብርሃን ውጦን» በማለት እሳቦቱን ያሰፈዋል።

ከበባው ሲበዛ

ብዝበዛው ሲንዛዛ

ከጨለማ ጥጋት በውስጤ የበቀለች ያቺን ዘሃ ብርሃን አራግቤያታለሁ

ዙሪያዬን ጨለማ ቀጥቼበታለሁ

የፋኖ ፋናዬም ሁና አይቻታለሁ።

.................

እነሆ በቃነ

በዐይናችን ለማየት ደምቃና ተፍካክታ

ቷ ብላ ፈንድታ።

(«መስከረም»)

የጨለማን ገበና በብርሃን ነው የተረተረው። የባለቅኔ ምጥ ብርሃንን መገላገል መሆኑን ያተርኩርበታል፤ «አይደለም» በሚለው ግጥሙ ለኪነጥበብ ማደሩ ምርጫው ስቃይም ደስታም እያከለ ብርሃንን ለመገላገል ሲል የዘልማድ ጉዞ አልመረጠም። ተጨማሪ ብርሃን፥ ወንድና ሴት በፍቅር ሲቀልጡ የሚፈካው ቦግታም ነው። ደበበ ለፍልስፍና ለዕውቀት ተቀኝቷል። ለልጅነት ትዝታው፥ ለቦረቀበት መንደርና ባህል በግጥሞቹ ተመስጧል። የሀገር የጭቁን ወገን ዕጣ ፈንታ በሰው እንጂ በሆነ መለኮታዊ ሃይል እንደ ማይቀና እንደ ማይጐብጥ ተገንዝቧል።

ደበበ ጥቂት የማይባሉ ጥልቅና ውብ ግጥሞች በፍቅር፥ በተባዕትና እንስት መተሻሸት ዙሪያ ያጠነጥናሉ። ከልጅነት እስከ አዋቂነት እየቀመሩ ገጠመኞች ተጠላልፈዋል። በ«እቴቴ» ግጥም ተራኪው ልጅ እያለ፥ ከወንዝ ለማጠብና ለመታጠብ ያጀባት ቆንጆ ወጣት፥ ከአደገ በኋላ፥ የወሲብ ጣዕም ከገባው በኋላ ትዝ ስትለው፥ ጊዜ ከጊዜ ይላተማል። ተናጋሪው አድጓል፣ እሷ ግን እድሜ ባከናነባት አስቀያሚነት ሳይሆን ገና ከወንዝ ስትንቦጫረቅ በነእብር ውበት ነው ድቅን የምትልበት። «ታዲያን ዛሬ በጉርምስና ዘመኔ/ ያ የጥንቱ ትይታ ተመልሶ መጣ ካይኔ/ ውስጥ ስትንቦጫረቅ/ ጸጉሯን ወደ ኋላዋ እየሳበች እየጐተተች/ ጡቷን ለፀሐይ እየሰጠች እየለጠጠች/ ኋላዋንም ነካ ነካ - ነካ እያደረገች፤» በልጅነት አዕምሮ ውስጥ ያንቀላፋ ትዕይንት ሲያድጉ ምስሉ ሳይደበዝዝ ለፍትወታዊ ጣዕም አቃሰተ። ሴቷን ዕድሜ አልፋቃትም።

በ«ተይው እንተወው » ፍቅር ዳር መውጣት ከተሳነው፥ ለትውስታ አስረክበው በሌላ የሕይወት ውጣ ውረድ እንድንጠመድ ያነቃቃናል። ደበበ የተቀኘላቸው ፍቅር ከለገሳቸው አገልግል አንድ እፍኝ ብቻ ዘግነው አገልግላቸውን የተቀሙ ጥንዶች ናቸው። ሆኖም የኑሮ ሰቀቀን ለፍቅር ብቻ በማደር መች ይረግባል? ሌላ የሚሰጡበትን፥ የሚያለዝቡት የሚተሻሹት..... አያሌ የኅላዌ ንጥረ - ነገር አድፍጠዋል። ለዚህም ነው «ተይው እንተወው» በነጠቁት ፍቅር ተወስነው፥ ጣዕሙን ለትዝታ አደራ ያስረከቡት። የኛ ማኅበረሰብ ለፍቅር ጉዳይ ያዙኝ ልቀቁኝ እያለ ህይወትን በሚያደፈርስ ታሪክ የተደመመ ነው። ደበበ ግን የሰከነ ልቡን ብቻ ሣይሆን አእምሮውንም የሚያደምጥ አፍሪቃ መልምሎ ነው በግጥም የተናደፈው።

በተለይም በአማርኛ ሥነ ግጥም ወደር የማይገኝለት ግላዊ ኑዛዜ Confessional poetry - የሚወክል በሁለት ገጾች የተፍታታው «ቅዠት.... ቅዠት» ግጥሙ በይበልጥ ተናዳፊ ነው። የሴትን ውበትና ገላ አፍቅሮ የአስተሳሰቧን ረግረግነት ጠልቶ፤ የእስትንፋስ ስቃይ ሲያጐሳቁለው ደበበ ያቃሰተበት ቅኔ ነው።

ልዩነት ይረዳዋል፤

መደዴነቷን ያውቀዋል።

ልቧን ገልጦ ያየ ሲመስለው

ቤህ ነው እሚሣቀቀው።

ተስፋ እሚቆርጠው።

ይሁንና አፍቅሯታል፣

ተራነቷ ሳይተፋው፤ ‹ልዩ› ናት ሲል አምልኳታል።

.........................

ግን ሀክ ብሎ ላይተፋት፣

ነብሱ ውስጥ ተሸንቅራ

ተቀርቅራ።

የደበበ ግጥሞች ሳይቀዘቅዙ ዘመን ይሻገራሉ፤ እርግጥ በትግልና እንግልት ሀገርና ህዝብ ባቃሰተበት ዕለት የተቀኛቸው አንዳንድ ግጥሞች ዘመኑ ሲለወጥ እንደዚያን ወቅት እያማልሉን ይሆናል - ጥቂት ናቸው። በአድም ግጥም ሳይንዛዛ፥ ስለሚቀኘው ጉዳይ በመመሰጡ፥ የተንጋጋ የሚጋፉ ስንኞች አይገራም። ውብ ልዩ ግጥሞች አሉት፣ እየተረከ፣ እንደ ተውኔትም እየተቀኘ የጻፋቸው። ባለ አንድ አንጓ አጭር ግጥሞቹ ተነበው ምናባችን ውስጥ የመፈንዳት ጥበባዊ አቅም ቋጥረዋል። ተረትን ታክኮ («በተረት ላስላስል»፥ «እና»፥ «አዶለሌ» ወዘተ.) የፃፋቸው፥ ለየት ያለ አቀራረቡ ለጭብጡ ለጋነት ለግሶታል። ደበበ አንድ አብይ ባለ ቅኔ ነው። የግጥሞቹን ውበትና ጭብጥ ለማጣጣም ሰፊ ሂሳዊ ጥናት ይሻሉ። የአማርኛ ሥነ ጽሑፍ በተለይም ሥነ ግጥም ላይ የሰራቸው ጥልቅ ወረቀቶች በአንድ ስብስብ መታተም አለባቸው። ሙሉ እና በለ አንድ ገቢር ተውኔቶቹ ግጥሞቹን የማደናገዝ እሴት አላቸው፤ ለመድረክም ለንባብም ደበበ ረቆባቸዋል። መች ይሆን የሚታተሙት? ቢሆንም በዚህ መድበል የደበበ ግጥሞች ዳግም የህትመት ብርሃን ማየታቸው ለእኛና ለዘመኑ ብስራት ነው። ለሁሉም በድሉ ዋቅጅራ ለደበበ የተቀኘውን መዘመር ወደ «ብርሃን ፍቅር» ግጥሞች እንዝለቅ።

ደበበ፤

ሳርም የኖርኩት ማሳ፥

ያልጠመደ ቢያመርትበት፤

ለፀበል በማኩት ቦይ፤

የግፍ እንባ ቢወርድበት፤

አንተን በእኔ ውስጥ አየሁት፤

ዘመንን አኩርፎ፥

በራፉን ቆፎ፥

ካንዲት ቀሪ ወዳጁ፥ ከነፍሱ ተቃቅፎ።

=======///////======

**ማውጫ**

የብርሃን ፍቅር (ቅጽ ፩)

ርዕስ ገጽ

እንደ መነሻ....................................................................................................15

ሙዚቃ - የምች መድኃኒት................................................................................19

ተስፋ - ጨረቃ................................................................................................21

ድንቄም መምህር.............................................................................................23

ብቸኝነት........................................................................................................24

ወፊቱ............................................................................................................24

የሕይወት እጅ.................................................................................................26

ይርጋ ዓለም...................................................................................................27

ሰማይና ምድር................................................................................................29

ያች ቆንጂት...................................................................................................30

እማማ....እማማዬ..............................................................................................32

ዳኢቴ (አንዲት የሲዳሞ ሴት)..............................................................................36

አዴ ላንቃሞ (አንድ የሲዳሞ ወንድ).....................................................................38

እቴቴ................................................................................................................41

ላንቺ ለጨለማዋቱ...............................................................................................43

ልጅነት..............................................................................................................44

ወለምታ.........................................................................................................46

ያባትህ ልጅ.....................................................................................................48

የንፉግ ምፅዋት.................................................................................................51

አዬ - የኔ ዝምታ ጋግርት...................................................................................53

ልጅቱ - የዘመንችቱ...........................................................................................54

ስንብት..............................................................................................................56

ፀሐይን ሳያይ ተፈጥሞ.........................................................................................59

ሽር በይበት ሽር..................................................................................................60

ዘመዴን ስስመው.................................................................................................61

አንተን በመኻል አያሳጣኝ.....................................................................................62

አለ፥ ‹ጠና በል› እሚለኝ.......................................................................................64

እሱ ነው - እሱ..................................................................................................66

ዛሬን እኳን.......................................................................................................68

ብቻ መገኘትሽ....................................................................................................70

ሐዘንሽ አመመኝ...................................................................................................71

ለድንገት - በቀል ፈላስማ ዐርበኞች..........................................................................73

ቋጥኙ...............................................................................................................75

በትን፥ ያሻራህን ዘር............................................................................................76

ትዝታን ለማስለሻ................................................................................................77

ገና በልጅነት......................................................................................................78

መንታ ነው ፍጥረትሽ...........................................................................................79

በቀበሮ ጉድጓድ...................................................................................................80

ጥሬ ጨው.........................................................................................................81

አድማሳዊ ፍቅር...................................................................................................82

መስከረም...........................................................................................................83

በስሙ ሠየማት....................................................................................................92

ምነዋ በየሁኝ......................................................................................................94

ጋዜጠኛው...........................................................................................................95

ትዝታ - ከበሮ.....................................................................................................97

ፍቅርና ተግባር....................................................................................................98

አይ ጆኒ - አይ ጆሊ...........................................................................................100

ያቺን ሟች ቀን..................................................................................................104

ጉዟችን............................................................................................................106

እንደግ እንደ ዛፍ................................................................................................108

ለራስ የተጻፈ ደብዳቤ

(የብርሃን ፍቅር ቅጽ ፪)

መግቢያ...........................................................................................................111

ሙልዋ ጨረቃ...................................................................................................113

አደን................................................................................................................115

በመንፈቀ ሌሊት..................................................................................................116

አንቺዬ የኔ ነሽ...................................................................................................117

የለምን ለምን?...................................................................................................118

ጠብቂሽ ነበረ......................................................................................................119

ሂጂ በይ፤.......ደህና ሁኝ.......................................................................................120

ሔዋን ብቻ ለአዳም.............................................................................................122

ባይታህ ኮከቤ.....................................................................................................124

ሥጋ ለሰው........................................................................................................125

ድንቁርናችንን ይቅር በለው...................................................................................126

ውበት ባትከፋ.....................................................................................................127

ቅዠት..... ቅዠት..............................................................................................129

ብቅ በይ ጣይቱ.................................................................................................131

አታልቅስ አትበሉኝ..............................................................................................132

«እና»..............................................................................................................133

ራሴን በላሁት....................................................................................................134

በደል...............................................................................................................135

ሀምሳ እግር.......................................................................................................136

ባለ አደራ.........................................................................................................138

እኔና ጨረቃ.....................................................................................................139

እኮ ልብን እንዴት ይገስጿል?...............................................................................140

አጸለሌ.............................................................................................................142

ተይ፣ አይሆንም ነብሴ.........................................................................................145

ለራስ የተጻፈ ደብዳቤ.........................................................................................146

እኔ ሆይ ተጠየቅ................................................................................................154

ሰብአ ትካት......................................................................................................158

ከአክሱም ጫፍ አቁማዳ......................................................................................160

ጥናቱን ይስጥሽ እማማ........................................................................................161

ውቢቱ..............................................................................................................163

በለስ ለመለመች.................................................................................................165

አይ መባከን.....................................................................................................167

ጉልበቴ በርታ፣ በርታ.........................................................................................169

ለምን ሞተ ቢሉ................................................................................................171

ይቅርታ ለይቅርታ...............................................................................................172

የቋንቋ ሊቆቼ.....................................................................................................173

በመላ ዕድሜያቸው...............................................................................................174

ለአንዲት ቅፅበት ብቻ..........................................................................................175

ያላዋቂ ጠያቂ.....................................................................................................176

ከያኒና ኪነት.....................................................................................................177

በተረት ሳሰላስል..................................................................................................179

ባለቅኔዎች........................................................................................................181

ፍርሃት አኮከብሬ...............................................................................................182

ኒሻን..............................................................................................................183

መንገደኛ.........................................................................................................185

ተይው እንተወው...............................................................................................187

ብቻ ለሚያንሾካሹከው......................................................................................188

አባብዬ..........................................................................................................189

የክረምት ማገዶች............................................................................................190

አይደለም (የዘወትር ምጤ)................................................................................191

ጊዜ ብረርከ - በረርክ.......................................................................................192

እንደ መነሻ

ይህ ቅጽ እስካሁን ድምር የሥነ ግጥም ሙከራዎቼን ሲሶ ያህል የያዘ ነው። ከእነዚህ ሲሶ ያህሉ ደግሞ ገሚሶቹ በቅድሙ አብዮት የተጻፉ ናቸው። ቅድመ - አብዮት የልጅነት ግጥሞቼ ለድኅረ - አብዮት የጐልማሳ ግጥሞቼ፣ ባያሌው አበው እንደ መሆናቸው ዐሥራዉ፣ በጅምላ ልገድፋቸው አልፈለኩም፣ በድምሩ ልዘላቸው። ስለዚህም ነው ኅትመት ፋና ወጊ ሁኗቸው ወደ እናንተ ውድ አንባቢዎቼ ስሸኛቸው፣ ብኩርናቸውን እንደ ጠበቁ እምታገኟቸው።

ስለ እኔው ግጥሞቼ እኔው ማሔስ የለብኝም። እሚገባም አይመስለኝም። ይህማ፣ ሌላው ቢቀር የብርቱ አንባቢዎቼን አስተውሎት መጠየቅ ይሆንብኛል፤ በእሽቅድድም መንጠቅ። በሌላ ረገድ፣ ከሒስ መደብ እማይገቡ ጥቂት ነጥቦችን ብወራውር መልካም ይመስለኛል - በተለይም በድግምግሞሽ በግጥሞቼ ውስጥ ስላነሳኋቸው ርእስ ነገሮች።

የዕድሜዬን ግማሽ ለሚያህል ጊዜ አዲስ አበባ ዩኒቨርሲቲ በተማሪነና በመምህርነት እንደመቆየቴ፣ የምሁራንን ጉዳይ የግጥሞቼ ጉዳይ ያደረኩበት ጊዜ ጥቂት አይደለም። ለምሳሌም ቅድመ - አብዮት ግጥሞቼ መኻል፤ «ድንቄም መምህር» ፤ «ጥሬ ጨው»፤ «ሰማይና ምድር»፤ «እማማ.....እማማዬ፣» እና «ያባትህ ልጅ» የተሰኘው በቀጥታ ምሁር ነክ ጉዳዮችን እሚያወሱ ሆነው የወቅቱን የተማረ ትውልድ ሀገርተኛነትና ሕዝባነት እሚጠይቁ ናቸው። በፊውዶ ቡርዧ መስፈራርቾ ሥርዓት መወግሸቱንና የማንነት መለዮውን መጣሉን እሚያንጐራጉሩ። ይህ ይሁን አንድነታቸው እንጂ ጉልህ ልዩነትም በመኻላቸው አለ። «እማማ እማምዬ፤» ሀገርኛ መለዮውን አጥቶ የነበር አጥቶ የነእብር ትውልድ የፀፀት እንጉርጉሮ ነው። በሌላ ገጹም የራስ ግንዛቤ የተሐድሶ መዝሙር። «ያባትህ ልጅ» ግን፤ «አንቺ ልጅ ኩሪባቸው በእንግሊዝ አናግሪያቸው» የተሰኙትን ስንኞች የዘፈነው (ያዘፈነውን) ትውልድ ረግረጋማነት ባንድ ፊት፤ በሰማየ ሰማያት «ቋንቋ» ካልሆነ በባላገር ልሣን አንደበታችን አይጨቀይም (ምድራዊ አይሆንም) ይሉ የነበሩትን አንዳንድ የቀደም ሊቃውንት መሠሪነትን በሌላ ፊት፤ - በማንጸር የተወረወረ የታዛቢ ቁጣ ነው፤ በትር። በተረፈ በሁለቱም የሀገርተኝነትና የሕዝባዊነት ድምጾች ቢሰሙም፣ በመጀመሪያው ሀገርተኝነት ነው ይበልጥ እሚጎላው። በሁለተኛው ደግሞ ሕዝባዊነት።

ይኸው ጉዳይ በድኅረ - አብዮት ግጥሞቼም ውስጥ መዛመቱና እንደገና መከሰቱ አልቀረም። ምሳሌ ቢያስፈልግ «ሐዘንሽ አመመኝ» ንና «ለድንገት - በቀል ፈላስማ ዐርበኞች» የተሰኙትን መጥቀስ ይቻላል።

«ሐዘንሽ አመመኝ፣» እንደ «እማማ.....እማምዬ» ሁሉ ከተማረው ትውልድ መኻል በሥጋም በመንፈስም ከሀገሩ ርቆ የነበር ወገን እሚያሰማው የቅሬታ እንጉርጉሮ ነው። የብክነት ዐይነጥላው ተገፎለት ራሱንና ሀገሩን ማተኮር ሲጀምር ከውስጡ እሚብሰከሰክ የነፍሱ ጩኸት ነው - የናፍቆት፤ የፀፀት እሮሮው። በሌላ በኩል ግን፣ እሱና በየሱነቱ (ማለት በሀገሩ) መኻል የቆመውን ማንኛውንም ገደል አፈራርሶ እሱነቱን (የእሱነቱን መለዮውን) የመፈለግና የማግኘት ቁርጠኝነቱ እሚሰማበት የብሩህ ተስፋው መዝሙርም ነው።

እርግጥ ነው፤ «ሐዘንሽ አመመኝ፤» እጅግ አያሌ ኢትዮጵያውያን በረኃብ በሚረግፉበት ወቅት የተፃፈ እንደመሆኑ ከሌላኛው ግጥም ይበልጥ ስሜትን ሊጫን ይችላል። ሊያም። ሁኖም ብሥራት ፍጹም የተለየው አይደለም ውጋጋን። ቀቢፀ - ተስፋ ያደቀቀው ትውልድ ድምፅም አይደለም፤ ከቶም።

ሁለቱም ግጥሞች የተማረው ትቅልድ ዐይን ላይ ወድቆ የነበረውን መንታ ጭምብል ያሳያሉ። ማሳየት ብቻም ሳይሆን ጭምብሉ በተራው ሲወድቅ፣ ትውልዱ ወደ እውነታው እውነት ለመቅረብ መብቃቱንም ያበሥራሉ። በ«እማማ.....እማምዬ» ሀገሩን ባዶ ማጀት አድርጎ ይገምት የነበረው ትውልድ፥ ቆይቶ መልካም ገጽታዋን ያያል። በ«ሐዘንሽ አመመኝ» ሀገሩ ሁሉ በጅዋ ሁሉ በደጅዋ ትመስለው የነበው ትውልድ፣ የሚያስበውን ያህል እንደ ሌላት ያስተውላል። ዋናው ቁም ነገር፣ ሁለቱም ከጽንፋዊ አተያዮች ተነሥተው እሚደርሱበት ግብ አንድ መሆኑ ነው። ከራስ ጋር - ከሀገር ጋር ዕርቅ። ይህም የግጥሞቹ እንጉርጉሮነት ሳይሆን መዝሙርነት ይበልጥ ጐቶ እንዲሰማ አድርጓል።

በሌላ ረገድ «ያባት ልጅ» እና «ድንገት - በቀል ፈላስማ ዐርበኞች» እሚመሳሰሉበት ነጥብ አለ፤ እሚናጸሩበትም። ሁለቱም ከተማረው ዘመናዊ ትውልድ መኻል አንዳንዱን እሚያስታዝቡ ናቸው፤ ሕዝባዊነቱን እሚጠይቁ። ይህም ሁኖ፣ «ያባት ልጅ» ዕውቀቱን በአንደበቱ - አፍርንጅ ከብዙኃን እንዳይደርስ ያደረገውን ምሁር በስላቅ የሚሸነቁጥ ሲሆን፤ «ድንገት - በቀል ፈላስማ ዐርበኞች» ደግሞ፣ በተለይ ከ1966 መጋቢት እስከ ሰኔ በነበረው ጊዜ ከሥልጣን ርካብ ተንጠላጥሎ ከብዙኃኑ ሕዝብ ላይ ሊፈናጠጥ ከጅሎ የነበረውን አንደበተ ነቀልቃል ምሁር ይሞግት ሲባል የተጻፈ ነው፤ ያጋልጥ። ህሊናውን ይውቀስ ሲባል የተወረወረ ነው፤ ይቆንጥጥ።

በተረፈ (እሚዳበሉበት ወቅት መኖሩን ሳንዘነጋ) - ቅድመ - አብዮት ግጥሞቼ በጣሙን በግለሰባዊ ገጠመኞች ላይ የተመሠረቱ ሲሆን፣ በዛ ያሉ ድኅረ - አብዮት ግጥሞቼ ግን በሀገራዊ ገጠመኞች መነሻና ምክንያት የተጻፉ ናቸው። ከሁለቱም በኩል ካሉት መኻል በመገናኛ - ብዙኃን የተሰሙ አሉ። በመጽሐፍ ጥራዝ መገኘታቸው ደግሞ በቅርብና በድግምግሞሽ ለማጤን ያስችላል።

በያንዳንዱ ግጥም ግርጌ የተጻፈበት ዓመተ ምሕረት ሠፍሯል። በግጥሙና በተጻፈበት ወቅት አንዳች ጥብቅ ዝምድና ሲኖርም ወራት ታክለዋል። አንዳንድ መግለጫዎችም እንዲሁ።

ደበበ ሠይፉ

መስከረም - ፲፱፻፸፱

**ሙዚቃ - የምች መድኃኒት**

ያለፈው ይመጣል

የሞተው ይነሣል።

እስቲ እህህ በሉ

በሉ እስቲ አንጐራጉሩ

የዘመድ የወዳጅ ይፈንቀል መቃብሩ

ይሰበር ሳጥኑ

ይገለጥ ከፈኑ

የምጽዓት እምቢልታ ዋሽንት ነጋሪቱ

ይስማው ልባችሁን ቀርነ መለከቱ።

ዐይን ዐይቶት ያለፈው

ልብ የመዘገበው

ሠራዊቱ ይንጋጋ የቅርብም የሩቅ

በሙዚቃ ሥዕል ይነደፍ ይድመቅ።

«ዋ! አለ አሞራ፥

ዋ……አለ

እጅዋን ሊበላ

ዋ……አለ

ዐይኑና ሊበላ

ዋ………አለ

ዋ………አለ አሞራ

ዋ……..አለ።»

ትካዜ ለቅሶዬ

ልቤ መባባቱ

ላንጐራጉር ብዬ

ዐይኔ መሟሟቱ።

ስትሠርፅ ሙዚአ ትንሣኤን ደውላ

ከምድር ከሰማይ፤

ሙታን እንዲነሡ ያልታየው እንዲታይ

ብትጣቀስ ከእንባ ብታመጣም ብካይ

የዳዊት በገና ጉንጨን ብታቀላ

ሳኦላዊ ነብሴን ቁስሌን አድን ብላ

ሸክሜን አቀል ብላ።

በዘመናት አረም ተውጦ የቀረውን

በዝንጋዔ ደለ የተዳፈነውን

ዛሬ የመከሠቱ የሷ ቢሆን ጥፋቱ

መቼ ይርቃትና ከቶ አብነቱ?

ስንቶቹን አየሁኝ አንች የነብስ ነብስ

ሕይወትን ሲቀምሱ በአንቺው ምላስ

ጉህና ቃና ሁሉ አንችጋ ሲደርስ

ጣዕመ መልካም ነው ምግብ መንፈስ።

ይሁንም አንችዬ!

ብርታቴ ይከዳኛል

ለአንቺው መሥጋቴን መደበቅ ምን ያሻል?

ከቶ እንዳትተይኝ መዐቴ ከብዶሽ

ያለብኝን ጭንቁን

ምሬቱን ሐዘኑን

እንዴት ላዋይሽ?

ይህም ሁሉ ሁኖ፤

እየተጠራጠርኩ ማመኔም አልቀረ

ታዳጊዬ እንደ ሆንሽ ከኔ አልተሠወረ።

በይ እንግዲህ በርቺ

የትላንቴን እንቺ

የጭንቅ ግማሽ፤

በይ እንግዲህ በርቺ

የዛሬዬም ላንቺ

የእንባዬ ስላሽ።

እንዲህ ካልተራዱ ካንቺ ብጤዎቹ

አጣድሮ ይገድላል የሕይወት ፀሐይ ምቹ።

**ተስፋ - ጨረቃ**

አታውቅና መቼም

ሁልጊዜ መሸለም

ሁልጊዜም መሾም፤

ሕይወት አዱኛዋን

የውሰት ዕቃዋን

ፍሥሐ ማዕረጓን፤

መልሳ ወሰደች።

ሳይቀር ወዳጆቹን

ከጎኑ አራቀች።

እሱም መደነቁ

በመልኳ አበዛዙ

ካብዋ መሞቁ

ውርጯ መቀዝቀዙ።

ተመኝ ቢጨንቀ

የሚያዘንበው እንባ፤

ጐርፍ ሁኖ ቢያደርሰ

ካለመኖር አምባ።

ዘመድ መኻል ሁኖ

የሚያዋየው አጥቶ

ወዳጅ መኻል ሁኖ

የሚጠራው ጠፍቶ

የነበረው ደርቆ

በአለው ግን ሲዋኝ

ጮኸ ራሱን አንቆ፤

‹ምንም አልቀረኝ

ሞቴን ለግሰኝ!›

ታዲያ ካፉ አይዘልቅም

ይህ ተስፋ መቁረጡ

አለ ሌላ ዓለም

ዘልቆ ሲታይ ውስጡ።

እሰው ፊት ነው የወቃው

የእንባዉን አዝመራ፤

እሰው ፊት ነው ያእልው፤

‹ተስፋ ቢስ ነኝ

ዕድለ ሰባራ!›

ግን በስውር ጣቶችህ ብትደባብሰው

በሕሊና ኤክስሬይ ብትመረምረው፣

ከዛ ብረትማ ውርጭ የልቡ ስናቃ

ተስፋን ታገኛለህ የሙጥኝ ተጣብቃ!

እንዲያ የጨለመውን

የጽልመት የሆድ ዕቃ፣

የምታበራዋን

ትጓኋን ጨረቃ።

**ድንቄም መምህር**

ራሱን ሲከሽን

ሲያንቆለጳጵሰው

ማር - ወተት ሲያረገው

ከንፈሩን ሲስመው

ሊያስተምረኝ መጥቶ፤

ብሽቅ አደረገኝ

የተረብ ጋዘና መሆኑ ሰቀቀኝ።

ለጋ ጊዜዬ ላይ መሽናቱ ነደደኝ።

እንዳይሰማው ፈርቶ

ልቤ አንሾካሾከ፤

«አስተምረኝ ባለ

ስንት ነገር አለ!»

**ብቸኝነት**

ከተማው ተይዞ ሲታል ምድረ በዳ

ሰው ከራሱ በቀር ለሌላው እንግዳ

ሁኖ ሲውል ሲያድር በብቸኝነቱ

‹ሞተች!› ይላል ዓለም

ውስጣዊ ፍጥረቱ።

**ወፊቱ**

የኅዋውን መንገድ እንዳንሸሽ ስታዢ

ሳትገጪ፤ ሳትገጭ በግብር ሳትያዢ

ተራራ ጫፍ ሁነሽ ተራራ ስታይ

አድማስ ሳይወስንሽ የትም እይት ስትይዝ፤

ኧረ ምን መሰለሽ?

ወደ ኋላ ያዘሽ?

መሸት ከማለቱ ያደነቃቀፈሽ?

ወፊቱ በሌሊት ምን ይሆን ታስቢ

እኔኑ መሰልሽኝ ጐጆሽ ስተገቢ።

**የሕይወት እጅ**

ሚዳቋ የሚያባርር ነበር ሁኜ

ጨረቃን የሚያሳድድ ሕፃን ሁኜ

ልብረር ስል

ልብነን፤ ከጥላዬ ፈጥኜ፤

መሰለኝ።

ያንተ አይደለችም አለኝ።

ሣግ ሲተናነቀኝ

እየኮረኮረኝ።

ሲያስገለፍጠኝ

እየቆነጠጠኝ።

**ይረጋ ዓለም**

ይርጋ ዓለም

ዋ......ይርጋ - ለም

የልጅነቴ ሕልም ቀለም

ዐይኔን የከፈትሽው ጨረር

ወርቅማይቱ ጀንበር

ዕፅዋት፥ ሥራሥር፥ ፍራፍሬ

ዶቅማ፥ ጐደሬ፣ እንጆሬ፤.....

የቅጠል እንግዳ የኩልቤት፥

እንሰት ቡና፥ ቡና እንሰት

ሲያለብስሽ ሲያከናንብሽ

ሲሞሽርሽ ሲያደምቅሽ

ላያከርብሽ፤

ካባውን ሲያጠልቅልሽ

ላይሾምሽ፤

ዛሬ ባስትውል ታዘብኩሽ።

የተፈጥሮ እምቢልታ ጥሩንባ

አረንጓዴ ቢጮህ ባንች አምባ

ማንስ ነቅቶ፥ እህ ሊልሽ?

ማንስ በቅቶ፥ ሊታደግሽ?

ናፍቀሽኝ እንደ ገሠገሥኩ

ጭቃ......ኮረት

ፍራሽ.......ዝገት

ሁነትሽ ስጋኝ

ምን ይዋጠኝ?

አባ ወራው እንደ ሞተበት

ወራሽ እንዳለማበት

ገፊ ቤት፥

ሲያይ ስትዘነጣጠይ

እሚጠግንሽ ጠፋ ወይ?

ሰዎችሽ ሸሹን፥ ሔዱን?

ወደ ደራበት አመራሩን?

እንደ አሮጌ ጨርቅ ሲጥሉሽ

ማን ይጠቃቅምሽ አሉሽ?

በቅሬታ ታዘብኩሽ።

አንቺ ብቻ የማትቀልጪ

በላብ በወዝ የማትበልጪ፥

ለምን?

ድጅኖ መዶሻ አካፋ

ጠረኑስ ካንቺ የጠፋ፥

ለምን?

ባጥቢያሽ የገደል ማሚቶ መተኛቷ

በቦዘን ምክንያት መደፋቷ፥

ለምን?....እኮ ለምን?

ምፅዓትሽ አይቆጠር

አልሞትሽም እሚሉ ለገር።

አለሽ እያሉ ሲቀብሩሽ

በቅሬታ ታዘብኩሽ።

ግዴለሽም፥ ብሶትሽን አትደብቂ

ጉልበትሽን አበራቺ፥ አነቃቂ

ፍቅርን በወዝ ሰንቂ።

እንዳሸለብሽ እንዳትቀሪ

ነቃ ማለቱን ድፈሪ።

ዕፅዋቱን ተመርኩዘሽ

ተንሽ.....እባክሽ ተነሽ፤.....

ይርጋ ዓለም

ዋ......ይርጋለም

የልጅነቴ ሕልም ቀለም

ዐይኔን የከፈትሽው ጨረር

ወርቅማይቱ ጀምበር።

**ሰማይና ምድር**

በጀርባዬ ተንጋልዬ

አውዬ

አፍላጦንን ከራስጌዬ፤

ሔደ ሰማዩን ቀዶ ሕሊናዬ።

በቅጽበት የፈተልኩትን ለብሼ

ሞቆኝ፤

በኔው ዓለም እኔው ነግሼ

ደልቆኝ፤

ከጽድቁ ገበታ ቀምሼ

ጣፍጦኝ፤

ቀና ብል፤

ያቻት ጐጆዬ ደብዝዛ

እንደ ክፉ ቀን ቀዝቅዛ፤

ንፉግ ፍቅሯን ለማየቱ

ብርሃን እንኳን መታጣቱ።

**ያቺ ቆንጂት**

ያቺ ቆንጂት ትመጣለች

እያዜመች

እማማዋ ሲወጡ

ቡና ሊጠጡ።

«ጋሼ ላጫውትህ?» ትለኛለች

ያይኔን ብርሃን እየሞቀች

«እሺ ቆንጂትዬ» እላታለሁ

መጻሕፍቴን እየገፋሁ።

ትጫወታለች

የባጥ የቆጡን ታወራለች

ቆንጂትዬ፤ ዐይናምዋ ቆንጂትዬ

ጥርሷን ፍልቅቅ እያደረገች

ከንፈሯን እያፋተገች

ትንከተከታለች፤

(ግን ድንገት ልታቋርጠው

ስሜቷን አንዳች እንደሚገስፀው)

«ምነው ቆንጂትዬ?»

«ምንም አይደለም ጋሽዬ»

ብር ብላ ትሔዳለች

ብር ብላ ትመጣለች

ፊደሏን በጅዋ ጨብጣ፤

(ዐይነ ጥላ ነበረባት

ትምህርት እሚከለክል)

«አታስተምረኝም?» ትለኛለች

ያይኔን ብርሃን እየሞቀች

«እሺ ቆንጂትዬ» እላታለሁ

መጻሕፍቴን እየገፋሁ።

አጠገቤ ትቆማለች

ቆንጂትዬ

ስንጥሯን እንደ ጠቆመች

ጣቴን ያዝ እንጂ እያለች።

ይዛትና

ሀ - በይ ስላት

ሁ - በይ ስላት

እንቆይና

የጣቷ ላብ ሲያዳልጠኝ

‹በ›ን ጠንቁላ ‹ቀ› ስትለኝ

አያትና

ድምፃ ሲደክም እሰማና፤

«ምነው ቆንጅትዬ?»

«ምንም አይደል ጋሽዬ»

ብር ብላ ትሔዳለች

ቆንጂትዬ

እንደገና ልትመጣ፤

(አፍታ ሳትቆይ)

«እንደ እማዬ አታለብሰኝም?» ትለኛለች

ያይኔን ብርሃን እየሞቀች

‹ነይ ላልብስሽ› እላታለሁ

መጻሕፍቴን እየገፋሁ።

አለብሳት ስል አይሰማማት

አንዴ ሲያጥር ሲረዝምባት

ግራ ገባኝ

ግራ ገባት።

ፈርዶባት።

ፈርዶብኝ

ፈርዶባት።

ብር ብላ ሔደች ቆንጂት

በማግሥቱ እኅቴ ናት

ነጠላዋን የሰጠቻት።

**እማማ....እማምዬ**

እማማ እማምዬ.......

የኔነት መደብ መብቀያዬ

የኔነት ቀለም አሻራዬ፤

እስቲ፥ እንምከር እንወያይ

ገበናሽ ገበናዬ

ተፈልቅቆ እየታዬ።

ከማሕፀንሽ አምባ ባቅዬ

መልክ ስምሽን ከመልክ ከስሜ አንጠልጥዬ

ግርማ ሞገስሽን ተካፍዬ

ያለውለታዬ፤

ሰሐሽን ተቀብዬ

ያለ ዕዳዬ፤

ዕድልሽ ከዕድሌ ተቆራኝቶ

ገነቴ በገነትሽ ተመሥርቶ

ፍዳዬም ከፍዳሽ ተጋርቶ፤

ምነው ታድያን ቆይቶ ይታየኝ ጀመር ተለያይቶ

ያዋደደን ገመድ ተፈቶ

ውጥሩ ረግቦና ላልቶ?

ምንድን ሆነ እማማዬ፥ በመኻላችን ምን ነፈሰ?

ቃልሽን ከቃሌ ያበሰ፥ ውላችንን ያፋለሰ

ገጽሽን ከዐይኔ የገሠሠ

ምድን ሆነ እማዬ ሆይ፥ በመኻላችን ምን ነፈሰ?

ብትጠሪኝ እንዳልመልስሽ

ብትልኪኝ እንዳልላክሽ

ፊቴን አዙሬ እንዳልፍሽ

ብትቀርቢኝ እንድርቅሽ

ብታወሪ እንዳላዳምጥሽ

ብትጽፊ እንዳላነብሽ

ውሸት ብዬ እንድሥቅብሽ

ተረት ብዬ እንዳገጥብሽ

ያደረገ፥ ምንድን መዓት ተተኮሰ

ምንድን ሆነ እማማዬ፥ በመኻላችን ምን ነፈሰ?

ቃልሽን ከቃሌ ያበሰ፥ ውላሽንን ያፋለሰ

ገጽሽን ከዐይኔ የገሠሠ

ምንድን ሆነ እማዬ ሆይ፥ በመኻላችን ምን ነፈሰ?

እባክሽ፥ ዘራችን በውል ይታወቅ

በወግ ይቆጠር አይደበቅ

በመጤ ተረብ አይታመቅ

በባዕዳን ክርን አይድቀቅ፤

እኔና አንቺን እሚያውቀን

የታሪክ ልሣን ይፍረደን፥

ሲይዙኝ በጠይምነቴ

ፀሐይዋ አትሁን ምክንያቴ።

እማማዬ፥

ከዶቃው ጋር ከአፈሩ

ከዳዴው ጋር ከእሹሩሩ

ከሕመሙ ከጭንቀቱ

ከቡረቃው ከሐሴቱ

ከበጋው ከክረምቱ

ከብርዱ ጋር ከሙቀቱ

የነበርሽ - የተካፈልሽ፥

አሁን ወዴት ይሆን ያለሽ?

በይ፥ አምባሻ የለሽም ወይ ዳቦ

ጨጨብሳ የለሽም ወይ ጭኮ

ጐመን የለሽም ወይ ክትፎ

ቆይጮ የለሽም ወይ ገንፎ፤

ያንቺን ገበታ ደፍቼ

ጽዋሽን በእጆቼ አንክቼ

የባዕድ ማዕድ ስመጥን

ወጥሽ ሻግቶ ይደፋን? የደፋን?

ጠላሽ ሸምጥሮ ይፍሰስን? ይፍሰስን?

ብፈራ ነው በሰው ምላስ

ቃናሽ ኋላ እንዳይዳስ፣

ተራርቀን እንዳንቀረው

ተመዝነን እንዳናንሰው

ብፈራ ነው እማምዬ ብጨነቅ ነው።

የሕይወትሽ ማኅደር ብራና

እንደያዘ ያንቺን ዜና

ሳይገለጥ እቅን ያልፍና

ሳይነበብ ሳይወራ ይቀርና፤

እንዳይደድቡ ዐይኖቼ

ልብ ሕሊና ጆሮቼ

የሕያው ገጽሽ ውበቱ

እንዳይነጣ ደም ግባቱ

ዐመዱ እንዳይቀር ዐለቱ

ኮረቱ እንዳይቀር ሐውልቱ።

ብፈራ ነው እማምዬ፥ ብጨነቅ ነው

ተራርቀን እንዳንቀረው

ተመዝነ እንዳናንሰው።

ካንቺ ርቄ - ከኔ ርቄ

ከየምናምኑ ወድቄ

በሌላው ዕድር ጠልቄ

ልናገር ብል - ማን ሊሰማኝ?

ልጐብዝ ብል - ማን ሊያኮራኝ?

እባክሽን፥ አስተምሪኝ አልተማርኩም

ጥላቻሽን ሳለመልም፥ ፍቅርሽን ገና አላወኩም።

በአርያሽ መፈጠሬን

በፈለግሽ መወሰኔ

መወለዴን ባንቺ ልደት

መቦረቄን ባንች ልጅነት

መፈንደቀኤን ባንች ተረት፤

* እንደምሞትም ያንቺን ሞት -

አስተምሪኝ አልተማርኩም

ጥላቻሽን ሳለመልም፣ ፍቅርሽን ገና አላወኩም።

እማማ እማምዬ፣

የኔነት መደብ መብቀያዬ

የኔው ቀለም አሻራዬ፥

የነብሴን ልጣን፣ ካንቺው ጉያ - ካንቺው ገላ

ዳግም ከቶም አልሁንብሽ ተቀጥላ

የወግ ልጅ የይስሙላ።........

ቃል ኪዳኔን ተቀበይኝ

የኔ ሁኝ፥ ያንቺ አድርጊኝ

አልለይሽ፥ አትለይኝ -

አይበድሉም ብበድልሽ

መቼም የትም እናቴ ነሽ .........እናቴ ነሽ።

**ዳኢት (አንዲት የሲዳሞ ሴት)**

መላ ሰውነቴ እያነባ

ነብሴ ሳትቀር ተንገብግባ

በፀሐይ ፀሐይ

ይርጋዓለም ከቀትር ላይ፤

ዝዬ እንዳልወድቅ

እርምጃዬን ሳጠብቅ፤

አቧራውን አየጫረች

በጣቶቿ

በጥፍሮቿ

ሸንኮራውን እየፈጀች

ልጣጩ ሳይቀር እየመጠጠች

እያገላበጠች፤

ትጓዛለች

ዳኢቴ.......ትሔዳለች

ፊት ለፊት ትነጉዳለች።.......

(ከገበያ መልስ

የኑሮ ምሱን ለማድረስ)

ሹርባዋ በቀጭኑ ተሠርቶ

የቅቤ ያለህ ከሚል አቧራ ተገናኝቶ

የቆዳ ግልድሟ እየተንኮሻኮሸ

ፍርጥም ያለው ጭኗን እያሻሸ

ትሔዳለች

ትነጉዳለች።......

ጥብቆዋ እንደ ሸሚዝ ያጠለቀቻት

እንዴት ነው የምታምርባት?

ደርደሮነቷ እየተንጨፈጨፈ

ገላዋን

አመስ አመስ የተደረገ

ቡናማ ቀለሟን

እያርከፈከፈ፤

ጨሌዋን ደሞ ዶቃዋን

ያስጌጠችበትን አንገቷን

እያበሳባት

ቅቤውን እየከለሰባት፤

እያየኋት......እያየኋት

ታሳዝነኛለች ዳኢቴ፤

ገና ብዙ.....ብዙ ብዙ ትጓዛለች

በፀሐይ ፀሐይ

ይርጋለም

ከቀትር ላይ

**አዴ ላንቃሞ (አንድ የሲዳሞ ወንድ)**

ብርማይቱ ጨረቃ

የብርሃን ጠበል አፍልቃ

ተፈጥሮን ስታጠምቃት

እንደ ገና ስትወልዳት

ነፋሱ በቀስታ

በበረዶ እጁ ሲማታ፤

አዴ ላንቃሞ

ጦሩን ከጎኑ አጋድሞ

ያስተውላል እንደ ነገሩ

አሽቆቁሎ ከሥሩ

እንደ ዘበት

አፈርሣታ የቆመበቱን

የእንሰት።

ጥች ይጨሳል ዐልፎ ዐልፎ

ለአዴ ላንቃሞ

እየተዳፈነ ነው ቀቄሎ፤

በቅቤ የጠገበውን

ቡልኮውን

ገለጥ እንደ ማድረግ ብሎ

ሆዱን ሲያሻሸው

እድኒርበው

መልሶ ተወው

ብርድ ነከስ ቢያደርገው።

ከዛም ታየው.......ታየው ባእምሮው

እንደ ደግ ሕልም ደስ ደስ እያለው

ሦስቱም ሚስቶቹ ሲርመጠመጡ

የሱን ጉሮሮ ሊያጣፍጡ።

በልቡ አደመጠ ሲመታ

የያንዳንዷን ልብ ድርብ ድርብ

ሽቅብ ሽቅብ

በ«እኔጋ ነው የሚያድር ዛሬ ማታ»፤

አዴ ላንቃሞ

የዘወትር ጭምቱ

ቀልድ ቀልድ ሲለው ብልሃቱ

(ከዐልፎ ዐልፎ አንድ ዕለት

እየከፉ እንደ መዝናናት)

ወደ ጐጆአቸው ተጉዞ

ሚስቶቹን ይመጣል አዞ፥

«እራት እንዲበስልልም

አዳሬን እመጣለሁ፣፤»

ታዲያ እንዲህ እንደ ዛሬው

ብርማይቱ ቸረቃ

የብርሃን ጠበል አፍልቃ

ተፈጥሮን ስታጠምቃት

እንደ ገና ስትወልዳት

ነፋሱ በቀስታ

በበረዶ እጁ ሲማታ፤

ካፋፏ ላይ ቁጭ ብሎ

ጭሱ ሲወጣ ተጥመልምሎ

እያየ፥ ፈገግ ፈገግ ይላል

ከት ከት ብሎ ይሥቃል

ወንድ የመሆንን ጽድቅ የክባል

የደንቃል።

ደሞም ይፈልጋል

ማወቅ ማረጋገጥ

መገኖ እንደ ሰጠው

ምኔም እንዳይነፍገው

ለእያንዳንዷ ሰዓት

በያንዳንዷ ሌሊት

ሦስት ሴት ከሦስት ራት።

እግራቸውን ታጥበው

በቅቤ ተሻሽተው

በጢልቴ ቆጮውን

በጮጮ ወተቱን

አሳምረው.....አምረው

ሲጠብቁት ሲያውቀው

ሦስቱንም አፍቅሮ

ግን አንዷጋ አድሮ

ባንድ ራት - ባንዲት ሴት

ተሰልባ ያች ሴት

ሌላው ሳያገኘው

ግን እንደ ተመኘው

ማደሩ ትዝ ሲለው

መብቱ እየተሰማው፤

እንዲህ እንደ ዛሬው

ብርማይቱ ጨረቃ

የብርሃን ጠበል አፍልቃ

ተፈጥሮን ስታጠምቃት

እንደ ገና ስትወልዳት

ነፋሱ በቀስታ

በበረዶ እጁ ሲማታ፤

ካፋፏ ላይ ቁጭ ብሎ

ጭሱ ሲወጣ ተጥመልምሎ

እያየ፥ ፈገግ ፈገግ ይላል

ከት ከት ብሎ ይሥቃል

ወንድ የመሆንን ጽድቅ ይክባል

ያደንቃል።

እንዲህ እንደ ዛሬው ሞቅ ሲለው ልቡ

ይሣካለት ይሆን ያቀደው በቅርቡ?

አንዲት ጐጆ ነገር ጥቂት ቀን ሸፍሽፎ

አንዲት ጊደር ቢጤ ገዝቶ ወይም ዘርፎ

አራት ከአራት አርጐ መብቱን ማጐልበቱ

ቀልዱን ማፋፋቱ?!

**እቴቴ**

ድሮ ነው ፊት

በልጅነቴ ሰዓት፤

ፉራፉሬ ከማበርት ቦታ

መጥታ

ትጠራኝ ነበር ያች እቴቴ

የጐረቤቴ፤

«ቡና ና፥ ወንዝ እንውረድ

ሸንኮራ ቆርጨልህ እንድትጐምድ.....»

«እሺ እቴትዬ» ብዬ

ጣሳውን ከእጅዋ ተቀብዬ

እከተላታለሁ ወንዝ እቴቴን

እቴቴ - የጐረቤቴን።

ውሃውን

ፀሐይዋ ስታፀኸየው

በወርቅ መርገፏ ስታጌጠው

እቴቴም

ጨርቋን ስታንጨፈጭፈው

ስታሽ ስትጠመዝዘው

ስትዘረጋ ስትቀለብሰው፤

ደሞም ስትዘፋፍነው

«የኔ ቤት እቆላ ያንተ ቤት አፋፉ

ልቤን አመጡልህ እየደጋገፉ»

ልትለው......ስትለው

ትንሹን ልቤን እንዴት ነበር ደስ የሚለው

ደስ የሚለው?

ታድያ አፍታም ሳትቆይ እቴቴ

እቴቴ የጐረቤቴ

ዘረረረር አድርጋ ልብሷን

ውሃ ውሃ እሚል ጨርቋን

ሣሩ ላይ ጉቶው ላይ

በየቅርንጫፉም ላይ፥

ትለኛልች እኔን

እኔን ትንሹ ቡጡን

ውሃው ውስጥ የምንቦራጨቀውን፤

«እስቲ ደሞ ተራዬን

እኔ ልታጠብ ገላዬን

አፋፏ ላይ ቁምልኝ

መንገድ መንገዱን እይልኝ

ሰው አለመምጣቱን ጠብቅልኝ......»

እሺ ብዬ ዲዲዲዲ ወዳፋፏ

እሷም ፈታ ፈታ መቀነቷን

ገልመጥ ገልመጥ ዙሪያዋን

ፍትት ፍትት ፍትትትት ሻሿን

ሙልጭልጭልጭ ውስጥ ልብሷን

ብቅ ጥልቅ ብላ ጥልቅ ራቁቷን፤

እኔም ዐየት - ዐየት መንገዱን

ገረፍ ገረፍ - ደሞ ገረፍ ወንዙን

እቴትዬ ዕርቃኗን የምትንቦራጨቅበቱን፤

ጸጉሯን ወደ ኋላ እየሳበች እየጐተተች

ጡቶቿን ለፀሐይዋ እየሰጠች እየለጠጠች

ኋላዋንም ነካ ነካ - ነካ እያደረገች

ስትጫወት እያሾለቅሁ አየት......አየት

ደሞ መንገዱንም መልከት......መልከት፤......

ታድያን ዛሬ በጉርምስና ዘመኔ

ያ የጥንቱ ትይታ ተመልሶ መጣ ካይኔ

የረሳኋት እቴቴ

ብዥ ትልብኝ ጀመር ከፊቴ፤.....

ወንዙ ውስጥ ስትንቦራጨቅ

ጸጉሯን ወደ ኋላዋ እየሳበች እየጐተተች

ጡቷን ለፀሐይዋ እየሰጠች እየለጠጠች

ኋላዋንም ነካ ነካ - ነካ እያደረገች፤......

**ላንቺ ለጨለማዋቱ**

ፀሐይዋ ሳትወጣ

በጽድቅ ጨለማ

ፈልጊልኝ

ታገኚኝማለሽ፤

መልኬ ባይታይሽ

በጣቶችሽ ዳሰሽ

ጠረኔን አሽተሽ፤

ሌቱ ከነጋማ

እኔም ያንቺ አይደለሁ

አንቺም የኔ አይደለሽ።

**ልጅነት**

ጊዜ በጊዜ ቀለበት

ሰተት።

አይ ያቺ የዘመን አምባ

በብይ ድብደባ

በኳስ ጥብጠባ

ባውጥ ለቀማ

ተጣባ፤

ደሞ ትንሽ ተገን ለአበባ

በጉርምስና ፍሬ እምታነባ።

ቢራቢሮ ማባረር ማባረር

ከቀለም ቀለም መሽከርከር

ለማሳደር

ለኮርሞ

አባ ጨጓሬ መሰል ነገር።

መች ጠፋችሁ

ጓደኞቼ

ካባ አልባሾቼ

እንደ ገዛኝ የልጅነት ሥልጣናችሁ?

የሕፃንነት ሞኝነት

የዐዋቂ ብልጠት

ዙሪያ ቀለበት

የሕይወት ጉዘት።

ቋታችሁን ለመሙላት

ሥጋት

ሥፍር - አችሁን ለመመጠን

ብክን፤

ዳገት - በረዶ መቧጠጥ

መፍረጥ

ጋት ለመቆንጠጥ።

በዛን የልጅነት መክሊት

ዛሬም እንነግድበት

ብቻ አንሶ ሲመነዘር

መንፈራፈር

ልብን በሲቃ ማንጫረር፤

መንገድ ብቻ - እግር ሳይኖር፤

መዳከር

በልብ ጫማ መውተርተር።

ላለመለምለም መብቀል

ላለማፍራት መተከል፤

ተስፋ ቅርስ

ምኞት - ውርስ

በግብረ - ጠል

እስቲል ከንበል።

አልፋ ኦሜጋ የሕይወት

ልጅነት

ሲያረጁ ሲያፈጁ

ከደጁ

ከልጅ ልጅ።

ዙሮ ዙሮ ከልጅነት

ኑሮ ኑሮ ከመሬት

እንደ ማለት።

ጊዜ በጊዜ ቀለበት

ሰተት

አይ ያቺ የዘመን አምባ

በብይ ድብደባ

በኳስ ጥብጥባ

ባውጥ ለቀማ

ተጣባ፤

ደግሞ ትንሽ ተገን ለአበባ

በጉርምስና ፍሬ እምታነባ።

**ወለምታ (የወዳጅነት አባዜ)**

አይጥፋ እንጂ አይውጣ ከእጃችን

ያለ ዐዋይ እካልቀረ ሙዳያችን

ወዳጅነት - እሚያሰናክል ሀብላችን፤

መዳቡ አልማዝ ፈሩ ወርቅ

የነብስ ብርቅ የሥጋ ድንቃድንቅ፤

እብስ ሲልም ድንገት፥ የፍቅር ሌባ ልሶት

እግዚኦታ አይመልሰው፥ ጾም ወይ ጸሎት።

ሩቅ አድማስ

በዐይን አይላስ፤

አእምሮ ክንዱን ባያጥፍስ

ምን ሊዳብስ?

ይበናል

አሻራው ይጠፋል

ውሉ ያለውል ይፈታል

የተካየዱት ቃል ኪዳን ሳይካየዱት ይወድማል።

ሙጫነቱ ማቅረብ ማቆራኘቱ

ባንድ አዋዶ ማጓተቱ

የልቦናን ድንበር ቀስ በቀስ ማስፋቱ

እያደር ያንሳል ግምቱ

እያደር ይሆናል ከንቱ።

የሕይወት እልፍ ሺ እጆች

ያበሩልን እልፍ ሺ ችቦዎች

በአጋጣሚ ነፍስ በቅጽበት ሽውታ

እልም ይሉ ጭልም

ደቂቃ ዓመታትን ድል ስትመታ

ገጠመኝ ገጠመኞችን ሲረታ።

እና ለዚህ ነው፤

ትንሽ ሽንቁር ትንሽ ስብራት

የመርፌ ቀዳዳ ስፋት ያላት

ከፍቅራችን ብትሠርጽ ብትወጣ

ልቤ ጨጐጊት ያወጣ፤

አባቶች እንዲሉ

ውሾች በቀደዱት ጅቦች ይገባሉ።

**ያባትህ ልጅ**

አሁን እንዳንተ ማን ሊመጣ

አባቱን መስሎ የወጣ?

እንዳንተም ያባቱ ልጅ የለ

ጥበብን አቅፎ የገደለ

አወፍሮ ያሰለለ፤

አንድም አንተን መሳይ - አባቱን መሳይ የለ።

አባትህ

በግዕዝ አጥር ንፉግ ሕይወቴን ቀጽሮ

ከመላእክት ጋር ታፍሮ

ከሰማዕታት ተተራጉሞ

ከመናፍስት አግቦ ገጥሞ፥

ያድባር ያህል ተፈርቶ

ካድባር ይልቅ ጐልብቶ

አሸለበ፣ አንተን አምሳያ ልጁን ተክቶ።

አባትህ

የቋንቋው ካዝና የምስጢሩ

ስውር፥ የእንቆቅልሽ ድርድሩ

የመደርጀቱ ተአምር - እኩይ ግብሩ።

«በምድረ በዳ የሚጮህ ድምፅ»

ሐያሲ - የራዕይ ቅርጽ

በእሳት ልሣን ተናጋሪ

የመለኮት ቃል ፈካሪ፣፤

አባትህ

ሰደድ እሳት ምላሱ

አይፈታ ጥበብ ቅርሱ

አይገለጥ ምስጢር ውርሱ፤

ደሰስ ይበለው - አንተን አደረሰ እምታደርሰው

አንተን ወለደ እምትወልደው።

ከሕይወት፣ ወዲያ ላያልፍ የጥናትህ መደቡ

ከሕዝብ ጉያ ላይርቅ የምርምርህ ክበቡ

ምን ብትረቅ ምን ብትርቅ እምትደርስበት ግቡ

ወይ የመነሻህ እርካቡ፤

የስንቱን ዐይነ ልቦና አታለልክ

አስተዋይነቱን አጭበረበረ

እንዳባትህ - በቋንቋ ግርዶሽ እየተጠለልኩ።

በጆሮህ ጥጋት ላንሸዋሽው የአፍርንጅ ልሳን ነፍስ

እባከንክ ዕውቀት ምርካት -

እንዳይደርስ ከሕዝብ አእምሮ ምላስ።

የዋህ ፍሬ ነገር በባዕድ ቋንቋ ተሞሽሮ

በሐሰት ግርማ ሞገስ ታፍሮ

በኔነት ትዕቢት ተጫፍሮ

ለየህ፤ ከሕዝብ ደማቅ አደባባይ

ገደመህ፣ በሱባኤ ከብቸኛ ምስካይ።

እማያውቁትን ይፈሯል

እሚፈሩትን ያከብራል

ሲባልማ ሰምተህ ይሆናል።

አባትህ

ራሱ በማይፈታው እንቆቅልሽ፥ ተረብ የድግምት ወጀቦ

ፈውስ እያለ ሲያደባይ፥ የስንቱን ሰው ቀልብ ሰልቦ፤

ሰዊራ - አሽዊራ - ሩሽዊራ - አቁራ - ነቂራ

አዝቢራ - አዥበርበቢራ - አጽቢራ - አጽበርቢራ

ሐሊላ ላሒል ቃኢል ባኢል ናኢል

ባባባላላፊፊፊፊዳዳ - ሀሀሀ (ሀ - ሀ - ሀ!)

አንተም የመዘለፊያ እጅ ዛቢያ

ዘመናይ ደብተራ ዐባያ

ተጠበኩ ስትል ጠበብክ

ዐወቅኩ ስትል ደነቆርክ

መቅረዝ ሲሉህ - እንቅቡም አንተው ሆንክ።

እና ከአባቴ የተለየሁ ነኝ።

እያልክ ብትለፍፍ ብትቃጅ

ሥራህ ይታዘብሃል መሆንህን የሱ ቅዳጅ

የመንፈሱ ንድፍ ወረቀት

የገዘፈበት መስታወት

የደመቀበት መጽሔት።

ኧረ ካንተ ወዲያ ማን ሊመጣ

አባቱን መስሎ የወጣ

እንዳንተም ያባቱ ልጅ የለ

ጥበብን አቅፎ የገደለ

አወፍሮ ያሰለለ

አንድም አንተን መሳይ - አባቱን መሳይ የለ።

**የንፉግ ምጽዋት**

ያን የዘመን ጉዲፈቻችሁ፤

ያደፈረሰ ዐይናችሁን

ያቀጠነ ድምፃችሁን

እባካችሁ፤ አላምዱን ፍርሃታችሁን።

ያን ቀን ኦቶብሱ ላይ

ስትሣፈሩ የሆነውን ሳይ

ከአንቀልባው እንደ ሾለከ ጨቅላ

ነብሴ ጮኸች ከሾህ ተንጋላ።

ደማቅ ሰማያዊ ቦጌ ታጥቀህ

ጭስ መሳይ እጀ ጠባብ ለቀህ

ኮት ብለህ ዕድፍ ደርበህ፤

በግራ እጅህ ከዘራህ

በቀኝህ የልጆችህን እናት ጨብጠህ፤

ገባ ስትል «ወንድምዬ» የሌላው ዐይንኮ ገላመጠህ!

ኮስታራ ገጹ ገረመህ፥

በሹክሹክታው አንተን ለየህ፥

አትጠጋን አትቅረበን አለህ!

ከፊቷ አንገቷ ጠቁሮ፥ ደረቷ ጠቁሮ

እግሯ በንቃቃ ተቦርቡሮ፥ ተሸርሽሮ

ቦብሊን ሸንሽና ለብሳ

በላዩ ዶቃ ነገር፥ ጨሌ አፍሳ

ጸጉሯን በቅቤ አርሳ

ጮጮዋን እንደ ጨበጠች፥ የት ትቀመጥ፥ የት ታኖራት?

እንደ ላስቲክ እየሰፉ ቦታውን አጠበቡባት፤

በልብሷ ተጠየፏት።

በጠረኗ ተሰቀቋት።

እስቲ በል፥ ይህችን እናት

የሀገር እናት የት ታኖራት?

ካርኒ ቆራጩ የተግባር ቃሉን ነፍጓችሁ

ቀና ድምፁን ደብቋችሁ።

ኋላ ወስዶ፥ ከዕቃ ጋር ሲወሽቃችሁ፥

አሳዘነኝ አስለቀሰኝ መራቆታችሁ

ዐልፎ ከእድፋም ልብሳችሁ።

ግን የኔ እንባ፥ አልጠፋኝም እንደሆነ የይስሙላ

የንፉግ ምጽዋት ዘለላ።

ወይ የቅንጦት ወለላ።

እናንተ እንጂ፥ እናንተ እንጂ ወዛችሁን ያነባችሁ

እናንተ እንጂ፥ እናንተ እንጂ ሰቀቀኑን የቻላችሁ

.......ዳፈን፥ ለታሪክ ዋስትና የከፈላችሁ።

**አዬ የኔ ዝምታ ጋግርት**

አዬ የኔ ዝምታ ጋግርት

አይወለድ ቃል - አጥንት።

በከተማው በገጠሩ

በአምባው በሸለቆው በዱሩ

በየቀኑ በየዕድሩ

ኡኡታ ሲቀጥል እሪታ

ፍጥረት ባንደበት ሲማታ፤

ሆን ብዬ በጆሮዬ ላይ ተኝቼ

የልቤን ወያኔነት ቀጥቼ

ፍርሃቴን - አብሮ አደጌን ተማጥኜ

እኔው የኔኑ ድምፅ ተሠቅቄ

እኔ የኔኑ ልሣን አፍኜ፤

ሲጐነትሉኝ ጸጥ እርጭ

ሲነካኩኝ ጭጭ ምጭጭ።

አዬ የኔ ዝምታ ጋግርት

አይወልድ ቃል - አጥንት።

**ልጅቱ - የዘመነችቱ**

ልጅቱ - የዘመነችቱ

ጧቱን ብድግ ንሥት

ትለውና

ፊቷን ትጥብ እሽት

ፍትግ ፍትግትግ

ዱሩላዋን ልቅቅ ጥፍት

ሌላ ምናምን ዱቅት

ሽፍሏን ቅልም ጥቁርት

ከንፈሯን ቅብት ቅልት

ታደርግና፤

ልጅቱ - የዘመነችቱ

ሱሪዋን ለምምቦጫሙኡን - ሱርት

ጫማዋን ነጠላውን - ጭምት

ቀበቶውን ሰፊውን - ቅብትት

ጃኬቷን የቆዳውን - ጅክት

ታደርግና፤

ልጅቱ - የዘመነችቱ

መስቷቱ - ትልቁ መስቷት ፊት

ትቆምና፤

ሣቅ ግጥጥ......ሣቅ ግጥጥ.....ሣቅ

ደርሶ ፍልቅ........ፍልቅልቅ......ፍልቅልቅ

ከንፈር ገጠም.......ደሞ ከፈት......

ደሞ ገጠም.....ገጠምጠም

ወደ ኋላ ሒድት......ሒድት

ደሞ ምልስ........ምልስ.......ምልስልስልስ

ሽንጧን ሰበር........ቅልስ.......ቅልስልስልስ

ዳሌዋንም ውዝ ውዝ

ቂብ ቂብ......ቁንን ቁንን

ክው ክው.......ጅንን ጅንን

ደሞ ፈገግ......ደሞ ቅጭም.....ቅጭምጭምጭም

ዐይኗን ከፈት.......ደሞ ጨፈን......ስልምልምልም

ደሞ ጉርጥ.......ደሞ ጥቅስ......ደሞ ጉልጉል

(በራሷ ትቀልድ ይመስል)

ልጅቱ - የዘመነችቱ

ፕሮቫው ብሎ ጥቅልል

ወደ ቁርሷ መለስ ስትል

እማማዋ ንድድ ቁጥጥ

ትንሽ እህቷን ጥርት

በኩርኩም ግጭት!

«ገና ካሁኑ ይወጣብሽ

ለምነው ጧት መነሣትሽ?»

ደሞ ማለት።

አባባዋም እዝን ቁጭት

ጸሎታቸውን ዝንግት

«ወይ ጉድ መበላሸት»

አርዝመው እያዩ ማለት።

ልጅቱ - የዘመነችቱ

ገብሪ ገብሪ እያለች

እማማዋን እያሣቀለች

አባዬዋን እንደ ቦረሠች

ላስቲክ ብጤ ነገር ባፍዋ እያላመጠች

እያንቀጫቀጨች

ፍርድ ብሎባት ችኩል ችኩል እያለች

እሑድ ጧቱን ባንድ ሰዓት ውልቅ ያለች

(አፍታም ሳትቆይ - ወድያውኑ)

ሰኞ ጧቱን ምልስ ትላታለች።

ልጅቱ - የዘመነችቱ።

**ስንብት**

ዋ! አንቺ የምኞት አጥናፌ

የየዕለት ራዕይ ንድፌ

የአለኝታ ምዕራፌ

ሁነትሽን ጠላሁት

ኑሮሽን ተሠቀኩት

የማትጨበጪ ጉም

የሕልም ሕልም ሕልም።

ሔጄ ሔጄ ፈለግሽን ተከትዬ

ጉልበቴን አባክኜ ቅስሜን ጥዬ

እንደገና ወደ ኋላ......ወደኋላ

ከቁም በድኔ ጥላ

ከዕንባዬ ከለላ።

እስቲ እዪኝ አስተውይኝ

ባይኖችሽ ጨረር ሞሽሪኝ

በጥዑም ዜማሽ አዛንጊዝኝ

በቃለ ልብሽ አጽናኚኝ፤

ብልሽ ለማታደምጪኝ

በነበልባልሽ አቃጥይኝ!

ግድየለሽም ተይው ይቅር

ላልተጋባን እንዳበል

ላልተኋኋን እንዳለል።

እስቲ እባክሽ፤ ለሞቴ ልማፀንሽ

የመንፈሴ ቦግ ቦግታ ጠይሞ

የተስፋዬ ተግ ተግታ ተስለምልሞ

እባክሽ፥ ላልኖርኩኝ አታቁሚኝ

እባክሽ ላልሞትኩኝ አታስተኚኝ።

ታሪክ አይደል ገድልኮ ነው እሚጻፍ

ካንድ የዕድሜ እንጓ እስከ ሌላው ጫፍ

ተከትዬሽ ስውተረተር ከስንፍ እስከ አጽናፍ፥

መስሎኝ ፍቅርሽን ብቻ ያመለኩ

ውዳሴሽን ያነበብኩ

በራሴ ላይ አስማት ደገምኩ

መተት አዞርኩ።

በይ ስንት ቀን

ስንት ቀን ባንቺ ሰቀቀን

ባንቺ ላይ ያለኝ እምነት ባንቺ ላይ ያለኝ አለኝታ

እንደ ሰዓት መሙያ ጊዜ እየቆጠረ ይፈታ?

ግዴለሽም ተይው ይቅር

ላልተጋባ እንዳበል

ላልተጓኋን እንዳለል።

ምነው ዞትር በሩቅ ሣቅሽ መጠውለጌ

ምነው ሁሌም በሩቅ ዳናሽ መበርገጌ

በርቁ መዓዛሽ መግተርተሬ

ላይለወጥ ዕድሌ ላይለወጥ ዕድልሽ

ላልወጣ ከክበቤ ላትወጪ ከክበብሽ?

ለምን ፋይዳ ወፍ ሁኜ መዘመሬ

በጐጆዬ ተጠፍሬ

የዕጣችን ግንባር - ገደል

ላይደለደል።

ላያመጣሽ ጐርፉ

ላያጉዘኝ ዶፉ

አፋፉ ላይ ቆሜ

ላይቃና ስቡር ቅስሜ፥

ላላፍር ከዕድሜ ልክ ሕመሜ

ላይሻለኝ የጣር ዘላለሜ።

እባክሽ ተኝይ

የዋህ አማኝ ብለሽ ማሪኝ

ጅል አፍቃሪ ብለሽ ናቂኝ።

ጽድቅሽን ብዬ ኩነኔ

ፍቅርሽን ብዬ ምናኔ።

ድንገት የወረደ አሎሎ

እንደ መብረቅ ክንድ ተገንጥሎ

እንዳከሰስ አቁስሎ

ተበቀልሽኝ፥ ስም ሳይኖረው ለበቀሉ

ገደልሽኝ፥ ወንጃይ ሳይኖረው ለበደሉ።

ግዴለሽም ተይው ይቅር

ላልተጋባን አንዳበል

ላልተኋኋን ንዳለል።

ብቂኝ፥ በሕሊናዬ አድማስ አትታይ

ልገላገል፥ ከትዝታሽ ከጭብጥሽ ሥቃይ

ከመስለምለሜ ብካይ።

ደኅና ሁኚ.......ደኅና ሁኝ በይ

ኮከቢቱ የሰማይ እንጉዳይ

የፕሉቶ ላይ ሲሳይ

ዱድባይ።

**ፀሐይን ላያይ ተፈጥሞ**

ሲንደረደር ሲንደረደር

ወደቀና ካንቺ ድንበር

ካንቺ አምባ ካንቺ መንደር፤

አይነሣ በምን ዐቅም፥ በምን ሰበብ

የወግ ገደብ?

ቢቸግረው በሩን ዘግቶ፥ እግሮችሽ ላይ ተደፍቶ

ሲልሽ ‹ሁኚኝ - ያንቺ አድርጊኝ›፥ መላ መንፈሱን አካቶ

ከዘመድ ዐይን ተገልሎ፥ ካለፈ ሕይወቱ ተፋቶ

በ‹እግዜር ቢል ነው› አንደበቱ ቅሬታውን አዘናግቶ

ባንቺ ቆሌ ውሎ አደረ፣ ባልፎ ሒያጅ ፍቅርሽ ረግቶ።

ምንም ዐልፎ ሒያጅ ፍቅርሽ ቢሆንበት፥ የሰንበሌጥ የሣር ባላ

ምንም ፈገፍታሽ ቢጨልምበት፥ ምንም እያደር ውልሽ ቢላላ

አዚምሽ እንደሁ ወድቆበታል፥ አያልፉትም ያንቺን ኬላ።

ወረቀት ላይ ያልነጠበ፥ ቃል አለበት አንዳች መሐላ።

እና ነበልባሉ የከሰመ፥ ዐመድ ብናኙ የቀረ

ገለባው ብቻ የኖረ፥ አሠሩ ብቻ የተከመረ

ስብዕናው የጮረረ፥ የነበር ግቱ የነጠፈ

መሆኑ ቅር እያሰኘው ከጭብጥሽ እስካላለፈ።

የክፋት ጽድቁን ነው የሚሻ፥ አይወገሽ በመግደርደርሽ

አይበረግግ በወረትሽ።

በሲኦልሽ ሲኦል አካብቶ፥ ጨለማሽን አጨልሞ

አለኝታውን አካቶ፥ በተስፋ መቁረጥ ከርችሞ

እዋሻሽ ተቀብሮልሻል፥ ፀሐይን ላያይ ተፈጥሞ

ፀሐይን ላያይ ተፈጥሞ።

**ሽር በይበት ሽር**

ሽር በይበት

ሽር በይበት ሽር በያውራው ጐዳና

በየኮሪደሩ በየቢሮው ካዝና

በየስርጓጉጡ - በየስርጣስርጡ

በየጉጥጉጡ በማጡ በድጡ፤

ሽር በይበት ሽር

ሽር በይበት ሽር ከጓዳ - አደባባይ

ከታሕት እስከላይ

በዝንተ ዓለም ፍና በለሆሣሥ ዳና

በባህል ዳዋ ውስጥ በፍጡር ገበና፤

ሽር በይበት ሽር!

ያንቺን እግሮች እሚያስር ሰንሰለት ካቴና

የቀጠቀጠ ጣት የፈጠረ ሕሊና

ቢሹት ቢሹት ቢሹት

ይኸው እሰከ ዛሬ አልተገኘምና።

**ዘመዴን ስስመው**

ዘመዴን ስስመው

ጉንጨ ቢሻክረው

እኔንም ሻከረኝ፤

ዕድሜ መለስለሱ ማብቃቱ ታወቀኝ።

**አንተን በመኻል አያሳጣኝ**

አንተ ነህ ጓደኛዬ

የምሥጢር ጌጥ ሙዳዬ

(የብል ማከማቻዬ)

አንተ ነህ ጓደኛዬ።

ሌላም ጓደኛ አያሻኝ

አንተን በመኻል አያሳጣኝ።

አንተ ንቁ ብርቱ ማግኔት

እኔ ሌሎች የግራ ቀኝህ ብረት።

ባንተ ዐልፈው ነው እሚያዩኝ

ባንተ ዘልቀው ነው እሚሰሙኝ

አቦ አንተን አያሳጣ

ሌላ ጓደኛም አያሻኝ።

አንተ ሠናይ፥ የዜማ መምህር

ዘፈኔን እምታንጐራጉር

አንተ ብርቱ ባለ ቅኔ

ዘራፊ የስንኝ ውጥኔ

አንተ የኔ ስማበሎ፥ አንተ አፈእኔ

ቁንጣኔን የምታስታግሥልኝ ጠኔ

መለኪያዬ - የዐረብ ቤት ሚዛን

ካጠገቤ እማትለይ የመከራ ቀኔ።

ሌላ ጓደኛም አያሻኝ

አንተን በመኻል አያሳጣኝ።

ወደኔ የሚፈሱትን ወንዞች ከትርልኝ

ኩሬ እንጂ፥ ባህርኮ አይደል በልልኝ

በደግነቴ እንዳልጐዳ፥ እዚያው ባሉበት እቆይልኝ።

ታጠርልኝ፥ እሾህ ሁንልኝ አሜክላ

ገድመኝ፥ በአሉባልታ በድለላ

ቀጽረኝ፥ በጠብ በሐሜት ኬላ

ለኔ ስትል ክፉ ሁንልኝ

ደግነቴን አታውራብኝ።

ሌላ ጓደኛም አያሻኝ።

አንተን በመኻል አያሳጣኝ።

**አለ፥ ‹ጠና በል› እሚለኝ**

የብቸኝነት ጥምቡሳሱ

የፍርሀት ግሳንግሱ

በበረዶ እጁ ሲዳስሰኝ

በእሾህ ጣቶቹ ሲቧጥጠኝ፤

ምላስ ከፍነሬን ሰብስቤ

ዐይነ ሕሊናየን አድቤ

ከመታመቁ ከወላፈኔ

ከማቄ ከሰመመኔ፤

ሰንበሬን አመሳስዬ ከኮከቤ፤

የብቸኝነት ጥምቡሳሱ

የፍርሀት ግሳንግሱ

እንዳልተነገራ ፈረስ ሲያደባየኝ

እንደ ደራሽ ውሀ ሲአይፍነኝ

እንደ ተጋለጠ ሐሜት ሲሰብረኝ፤

አለ፤ በርታ ጠና በል የሚለኝ።

በዐይኔ እንባውን አፍሶ

በምላሱ ምሬቴን ላልሶ

ማቄን በካባው አለሳልሶ፤

ከዋሽንት ፉጨት ጨርፎ

ከቅኔ ስንኝ ጠልፎ

ከፉጨቱም ከስንኙም ጨምቆ

ከውበት እዝን ሰንቆ

ቀስተ ደመና አርቅቆ

በርታ፥ ጠና በል እሚለኝ

አለ፣ እሚያስተዛዝነኝ።

የብቸኝነት ጥምቡሳሱ

የፍርሀት ግሳንግሱ

በበረዶ እጁ ሲዳስሰኝ

እንደ ደራሽ ውሃ ሲያፍነኝ።

**እሱ ነው -** እሱ

እሱ ነው - እሱ

ዐይነ ባይኖረው

ለምን ብርሃን ኖረ እሚለው፤

እግር ባይኖርው

ለምን መንገድ ኖረው እሚለው፤

እሱ ነው - እሱ

ከቀናቴ

ፀሐይቱን የሰረቀ።

በመንገዴ

አሜኬላ ያጸደቀ።

**ድኅረ አብዮት ግጥሞች**

**ዛሬን እንኳን**

እስቲ ዛሬን

ዛሬን እንኳን

ዛሬን እንኳን ሣቂ፤

እስቲ ዛሬን

ዛሬን እንኳን

ዛሬን እንኳን ፍንጭትሽን አትደብቂ፤

አትደብቂ - ፈገግታሽን አትፋቂ

ጐረቤት ይታዘብሽ

የሐሴት ደመኛ አያርግሽ

እባክሽ፥ እናት ዓለም አባክሽ

የዕጣሽን አድማስ ጉም ሸፍኖት

ምድር - ሰማይሽን አጨልሞት

ፀሐይሽን ቢጦልብሽ

ጨረቃሽን ቢሠርቅብሽ

ጨረቃሽን ቢሠርቅብሽ

አንቺ እማዬ እንደ ሌሎች፥ መሣቅን እማታውቂ ነሽ?

በዕንቁጣጣሽሽ ዋዜማ ድንኳን

በተቀጣጠለው ችቦ ውጋጋን

ፈካ ይበል የገጽሽ ብርሃን

ደመቅ ይበል የልብሽ ዙፋን

ዛሬን እንኳን፥

እማምዬ

ዛሬን እንኳን።

ለኛም ችቦ አዳርሰሽን፥ ኢዮሃ አበባዬ እንበል

በውሃ አይደል፥ ዛሬስ በቃል በሁካታ እንጠበል።

ተቸንክሮ እንደኖረ በር፥ በትግላችን ተለማምጠን

አንደበታችንን ተማጽነን፥ ከንፈራችንን አላቀን

ቢጐለድፍ ምላሳችን፥ ባይጥም አንኳን ዜማችን

ቢሰባበር ድምፃችን ዝርው ቢሆን ነገራችን

ብቻ አንጨህ ፍቀጅልን - ጩኸት ነው እኛን ያማረን።

እውን ጩኸት ነው እኛን ያማረን፥ በጩኸት እንንበልበል

የገደል ማሚቶ ትንቃ፥ ከእንቅልፍ ትራሷ ትከንበል

ከቦዘን ሕልሟ ትፈንገል።

አንደበታችንኮ ዝጓል እማምዬ፥ አዕምሯችንን በክሎ

ቃል አስጥሎ ሐሳብ ገድሎ

ያይንን እውነት በአርምሞ አሰልስሎ

የጆሮን ታሪክ በዝምታ አብጠልጥሎ

አንደበታችንኮ ዝጓል እማምዬ፥ አዕምሯችንን በክሎ

የጣር ይጭንቅ ድምፃችን፥ እንደ አምኃ ዛሬ ይድረስሽ

የዘመናት ቅርሳችን፥ ወጥቶ ፊትሽ ይቅረብልሽ

የፍሬያችን የምሥራች ከቶ ምን ቢሆን አንነፍግሽ።

ከኛ ፈገግታ አትጠይቂ

ከኛ ሐሴት አትጠብቂ

እንባም ለኛ ተስፋ ነው፥ እባክሽ ስለ አንባችን አንቺ ሣቂ።

አንቺ፥ ስለ ጩኸታችን ፈንድቂ

አንቺ፥ ስለ ጭንቅ ድምፃችን ቦርቂ።

አለመሣቅኮ ይቻላል፥ አለማልቀስ ነው ጭንቁ

የመንፈስን እንጉርጉሮ፥ በመንፈስ አምባ ማመቁ

ውስጥ ውስጡን እየደሙ፥ በቀቢፀ - ተስፋ መድቀቁ

ለተስለመለመች እውነት፥ የደም ደብዳቤ ማርቀቁ

በቅሬታ ሰደድ እሳት፥ ሕዋሳትን መጨፍለቁ፤

አለመሣቅኮ ይቻላል፥ አለማልቅስ ነው ጭንቁ።

እና፤ እስቲ ዛሬን

ዛሬን እንኳን

ዛሬን እንኳን ሣቂ፤

እስቲ ዛሬን

ዛሬን እንኳን

ዛሬን እንኳን ፍንጭትሽን አትደብቂ፤

አትደብቂ - ፈገግታሽን አታርቂ።

**ብቻ መገኘትሽ**

እንደ ናፋቂ ሕፃና እናቱን እንዳየ

በደስታ ሐዘን እንደ ተሠቃየ፥

እንባውን እንዲያዘንብ ለሐሴቱ መቅድም

ዐይንሽን ባየሁኝ እንባዬ ባፈስም፣

ወኡ፣

ታውሮ እንደ ኖረ እንደ አንድ ጐበዝ

በድንገት ብልጭታ እንዲደነዝዝ

በጨለማ ቤቱ አንቺ ጮራይቱ

ዘው በማለትሽ ቢጠፋኝ ብልሃቱ፤

እንባውም ይደርቃል

ብልሃቱም ይገኛል፤

የወጣሽው ፀሐይ ጽልመቱ ሲሸሽ

ብቻ መገኘትሽ

ብቻ እምኖርሽ።

**ሐዘንሽ አመመኝ**

ውል አልነበረኝም የፍቅር ቀጠሮ

ቃልም አላኖርንም በወግ ተቀምሮ፤

እኔ አንቺን እንዳላይ

አንቺ እኔን እንዳታይ አምባችን ተቃጽሮ

ዕጣችን ተካሮ፤

ቀለምሽ ከዐይኔ አሻራሽ ከጣቴ ባይጠፋ ተማትሮ

(እትብት እምብርት ሁኖ እንዲኖር ደድሮ)

ይኸው አካየደን በድንገት ዘንድሮ።

የገጽሽ ብርሃን ቢጠይቅም ፀዳሉ

ድምፅሽ ቢቀጥንብኝ ቢሠልብኝ ቃሉ

ወዘናሽ ቢማስን ዛሬ ያለውሉ

በእጆችሽ ጨበጠኝ ሐዘንሽ ሥዕሉ፤

ሐዘንሽ አመመኝ

ብሶትሽ ጠቀሰኝ።

ጀንበር ነሽ አበባ ሕይወት ተስፋ ዘቦ

ፋሲካ ዕንቁጣጣሽ ማኅሌት ገንቦ

ብዬ ያወደስኩበት ታዘበኝ ዘመኔ የትላንታት ቀኔ

ዛሬ ሊጮህብኝ ቅኔ እዳይደል እውኔ፤

ሐዘንሽ አመመኝ

ብዞትሽ ጠቀሰኝ።

የገደል ማሚቶን ታዘብኳት ተኝታ

በጩኸትሽ ማየት አኩርፋ ታክታ

ላንቃዋ ይታየኛል ደም ለብሶ ደም ጐርሶ

ቃልሽ ያለፈበት በጭንቅ ተለውሶ፤

ሐዘንሽ አመመኝ

ብሶትሽ ጠቀሰኝ።

ጽጌያቱ ደረቁ ንቦችሽ አለቁ ሰዎችሽ ደቀቁ

ጨፌ ላይ ተኝተው ባድማ ላይ ነቁ፤

ዐዋይን ሰማኋት ስታለቅስ በይፋ

ከጐጆሽ ስትወጣ ትቢያዋን አራግፋ፤

ሐዘንሽ አመመኝ

ብሶትሽ ጠቀሰኝ።

አላውቅልሽ ብዬ አታውልቂልኝ ብዬ

እምነትሽን ጥዬ ፍቅርሽን ገድዬ

አኩርፌሽ ስቀመጥ ያው እንደ ባላንጣ

ይኸው ነጭ ማተብሽ ሊያስታርቀን መጣ፤

ሐዘን ነው ውበትሽ ውበት ነው ፍቅርሽ

ብርሃን - ጥለት አልቦ ከል ነጠላሽ

ዐይኔን የገለተው ጥቁር ጨለማሽ፤......

ሐዘንሽ አመመኝ

ብሶትሽ ጠቀሰኝ።

**ለድንገት - በቀል ፈላስማ ዐርበኞች**

ታዲያ ዛሬ፥ በሰበብ ባስባብ ሰንሰለት

ተጋምደህ ብትሟገት

ብትቋሰል ብትዛበት

ብትናፈር እንደ ርጥብ እንጨት

ብትዳቆስ እንደ መርግ ንደት፤

ታዲያ ዛሬ፥ ባደባህበት አደባባይ

በነገር በተረብ ሥራይ

በደባ በሾርኒ ግዳይ

ልግነን ስትል - ብትፋረስ ብትጣጣል ብትሻወድ

ልድመቅ ስትል - ብትንኳሰሰ ብትማገል ብትፏደድ፤

ታዲያ ዛሬ፥ የወግ ጽዋ ብትጣጣ

ብትፋታ ብትዳበል ጦጣ ለጦጣ

በቋንቋ ብትናገድ፥ ብትቧደን በአፍ ደፈጣ

እንደ ርችት ብትንጣጣ፥ እንደ ፍግ የትም ብትሰጣ፤

ታዲያ ዛሬ፥ አስተናግር እንደ በላ

ሺ ምላስህን ብታቋላላ እልፍ ትናጋህን ብታላላ

ሸካራው ልብ - አንደበትህ፥ በአራራይ ዜማ ቢሰላ

ለማኙን ቀርቶ ጥላውን፥ ለማቀፍ እጅህ ቢያደላ፤

ካልሆነ፥ የታሪክ ሐቅ አምኖ፥ ይቅርታውን ለመማጠን

ካልሆነ አጉራህ አጠናኝ ብሎ በአዲስ ፍኖት ለመፋጠን፤

ማነህ በአቻምና፥ በአቻምና በስቲያ

አዳፍነህ የእምነትን ቋያ

ነብስህን ከተህ በወኔ ጉያ

ለዐይንህ ዐይን፥ ለአዕምሮህ አዕምሮ፥ የሰጠህን ባለ አምሃ

ረስተኸው ርቀኸው ድንጋይ አልብሰኸው በበረሃ፤.......

የፍርድን ጩኸት አቤቱታ

የማወቅን ሕመም ቅሬታ፥

ሕሊናን በማባበል

በየምናምኑ በመደለል

ያላዘናጋህ ያልተዘናጋህ

ማነህ? እስቲ ማነህ?

ከማይመስሉህ ተቧድነህ፥ ባንድ ሠምረህ

ኩኩሉ አልነጋም፥ አይነጋምም ብለህ

ለፊውዳል ቅኝት ነዝረህ፥ ለቡርዧ ከብሮ ተደልቀህ

ለኔነት በኔነት ማራቶንተጣልፈህ

ለክብር ለንዋይ ተዳፍተህ

ለስም ለዝና ተዳምተህ

ነቀዝ እንደ በላው እህል ቀለህ

ዋግ እንደ መታው መኸር ሻሽረህ

መልሕቋ እንደ ጠፋ መርከብ ሰፈህ

የትም ነፍሰህ.......የትም ባክነህ........የትም ደቀህ፤

የኔሮንን ሣቅ ያልሣቅህ

.......ማነህ፥ እስቲ ማነህ?

ካለህ፥ እኔ ነኝ በል......በል

ላንተ ይገባሃል የሰማዕት አክሊል።

**ቋጥኙ**

መሠረት ጽኑ

የብረት ምሰሶ ነኝ ባይ

ቋጥኝ በቋጥኝ ላይ፤

ንፋስ ራሱን ያዞረው

ሣር ቅጠል ድንጋይ ዐፈር

ስብርባሪ ነገር

ሲኮረኩመው እንዳከከው

ሲገፈትረው እንደ ዳሰሰው፤

(ትዕዝብቱ ብቻ እያሣቀው)

ግና አንዲት ጠብታ.....አንዲት ጠብታ

ውሃ ተሰኝታ

አፈር ስትነክስ

ድንጋይ ስትጐርስ

ውቅያኖስ

(መርከብ እምታፈርስ)

እና መች ቀረለት መነጠቁ

ከግርሽ ዳሱ መውለቁ

እንዲያ እንዳልተንከተከተ -

እንዳልሣቀ፤

ወደ ቁልቁል

ወረደ

ቋጥኙ

እየ

ተን

ሰቀ

ሰ

ቀ

**በትን ያሻራህ ዘር**

በጓጥ በስርጓጡ

በማጥ በድጡ

እንደ ተንጋለልክ - እንደ ዘመምክ

ትንፋሽህን እንደ ቋጠርክ

ልል ቀበቶህን እንዳጠበክ፤

የተልእኮህን አባዜ

የሕይወትህን ቃለ - ኑዛዜ

ውርውር!

የእጅህን ዘገር።

በትን!

ያሻራህን ዘር።

ይዘኸው እንዳትቀበር።

**ትዝታን ማለስለሻ**

አየሽ፥ አንድ ቀን ደሞ......ደሞ

የሔዱበትን መንገድ አዝግሞ

ይመጣልና ከርሞ......ከርሞ

ሲጋፈጥሽ ሲበርቅብሽ

ጭለማዬ ሲበርቅብሽ

ጭንቄ ገዝፎ ሲጋርድሽ

አትበርግጊ አይጸጽትሽ

ዝምታዬ ሲጮህብሽ።

ለቅሶ ትካዜ መብከንከን

ፍቅር ጥላቻ ሰቀቀን

ቅናት ቅሬታ መማሰን

ጨረር ላይኖር፥ በቀቢፀ ተስፋ ደን።

ተፈጥሮ ፍሬን አልቦ

በማጥ በስርጓጉጥ ተስቦ

አበቃለት ነዶ ከልቦ

በድንፋታው ተገጣጥቦ።

እና ለመውደቅ ለመንከባለል

የተፈጥሮን እሚያህል ገደል

የት አል

ብዬ ነው፤

እኔው

የተበዳይ ይቅር ባይ ራሴው

እንባዬን ከዐይኖችሽ እማብሰው።

**ገና በልጅነት**

ገና በልጅነት.......

ገና በልጅነት እርጅናውን ኖሮ

ገና በፍላነት.......

ገና በአፍላነት ከዕድሜው ዳር ተሻግሮ፥

ጀንበሯን ሲያስተውል

ቀለሟን ቸል ብሎ

ሙቀቷን አፍቅሮ፥

ጨረቃን ሲታዘብ

ድምብል - ቦቃን ትቶ

አበባዋን ጥሎ

ብርሃኗን አንሥቶ፥

ገና በልጅነት.......

ገና በአፍላነት.......

ከብርሃን ከሙቀት ምስሉን ለመከወን

ሐውልቱን ለማቆም

ሲወድቅ ሲነሣ ሲለፋ ሲታገል

ሲጣጣር ሲደክም፤

ብርሃንና ሙቀት ሐውልት አልሆን አሉ

ቀለምንና አበባ ሳይከሰቱ ኃብረው

ኃብረው ሳይሳሉ።

**መንታ ነው ፍጥረትሽ**

ተገልተ ዕቶኑ ተከፈቱ ዐይኖችሽ

ብርሃን አዘነቡ፤

ቀለማት አቅርረው ውበትን አነቡ፥

ጋረዱት ኮከቤን ብርሃን አጠሉበት

ኩራዜን በማሾ አደናገዙበት።

ክንዶችሽ አቀፉኝ አቅፈው አባበሉኝ

አባብለው አስተኙኝ

ውጋቴን ነጥቀውኝ ቁስሌን አዘናጉኝ

ከሰመመን ጀርባ እሾህ ላይ ሊያነቁኝ

ቁርንጮ ሊያለብሱኝ በማቅ ሊፈትጉኝ።

ሰጠሽኝ ጨለጥኩት ወለፈንዴ ጽዋ

ባንድ የተቀመመን ማርና ግራዋ።

ምን ይሆን ፍጥረትሽ ጥንድ የሆነ መንታ።

ዋይታና እልልታ።

ያልቃሾች ሙሾ ነሽ የዕድመኞች ጨዋታ

የሐሴት ርችት የሐዘን እሩምታ።

**የቀበሮ ጉድጓድ**

በቀበሮ ጉድጓድ ቀበሮ መስሏቸው

በቀበሮ ጉድጓድ ቀበሮ መሏቸው

ውሾቹ አጓሩ በዛ ጩኸታቸው

እየሩን በከለው

ምድሩን አገረኘው - ትፋት ድንፋታቸው!

አይ የውሾች ነገር፥

ማን በነገራቸው

ማን ባስተማራቸው

አንበሳ እንደሆነ የሚጠብቃቸው!

አንበሳ እንደሆነ የሚጠብቃቸው!

**ጥሬ ጨው**

መስለውኝ ነበረ፤

የበቁ ነየቁ

ያወቁ የረቀቁ

ለካ እነሱ ናቸው፥

ጥሬ ጨው ........ጥሬ ጨው

ጥሬ ጨዋዎች

መፈጨት - መሰለቅ - መደለዝ - መወቀጥ -

መታሸት - መቀየጥ

ገና እሚቀራቸው፤

‹እኔ የለሁበትም!›

ዘወትር ቋንቋቸው።

**አድማሳዊ ፍቅር**

ዛሬ ታመመልሽ በትላንት ተለክፎ

አድማሳዊ ፍቅር በእውነታው ጐልድፎ

ድሮውንስ ቢሆን -

ሰማይና ምድር መቼ ተገናኝተው

መቼ ተሳሳሙ?

ያው እንደኔ እንዳንቺ መስሎት እንጂ ዓለሙ

በምናብ አተያይ በገመት በሕልሙ።

ልብ በይ

አንቺ ሆይ፥ -

የኔና ያንቺው ጠብ አይደለም የርስ በርስ

ይልቅስ እንጂ ነው የራስ ሥጋና ነብስ

ስሜት እሚመትር ደም እሚያበሰብስ

ከራስ እሚያናክስ።

በዐይነ ጥላ ታስረን

በተራ እሴት ታጥረን

በ«ምን ይሉን» ደክመን፤

ከዚህ የሕይወት ዝፍት

ማኅበራዊ ውርዴ

ምድራዊ አመሳሶ መላቀቁን አጥተን፤

የነብስን ዋይታ

የፍቅርን ኡኡታ

የሐቅን እሪታ መመለስ ካቃተን፤

ለኔዎች ላንቺዎች

ለፍርሃት ልጆች፥

ለፍቅር ጭንጋፎች

ለፀፀት አምራቾች፤

ከዋክብት ይውደቁ

አበቦች ይድረቁ።

**መስከረም**

(በድምር - የሴትና የወንድ - ኅብር ድምፅ)

በሰማያዊ መስከረም ሰማይ

የፈነጠቅሽ አብዮት፥ ፀሐይ

ብሩህ - ዕንቁጣጣሽ - ሲሳይ፤

ምን ያህል ዘመን ምዕት ዓመት

ምን ይባል ትግል ምን ጥረት፤

አድኅሮትን ያህል ጨለማ

ጨለማን ያህል ጠላት

ረግጦ በድል ለመምጣት?!

(በነጠላ - የሴት ድምፅ)

በሉ፥ ማን ያርቅ ቅኔውን

በሉ፥ ማን ያትት ታሪኩን

የጨለማውን?

(በድምር - የወንድ ድምፅ)

ያንኮካሽከው ወይ ቅጠሉ፣ ያዥጎድጉደው ወይ አምባው

ያንጐራጉሩት ወይ ወንዞቹ፥ ያጉረምርመው ወይ ተራራው

ዋ ይበልለት አሞራው፥ ያስካካለትው ወይ ጥንብ አንሣው

ይስገምግምለት ወቸገል፥ ያላዝንበት ወይ እንስሳው

ዐዋይ ታቃስተው ይሆን፥ የገደል ማሚቶ ታልቅሰው

ወይስ አድባር ትጩኸው........

(በድምር - የሴት ድምፅ)

አይሰብረውም ወይም

የያሬድ ዜምና የተክሌን ቅኔ

ይካተታል ወይ

በዘር ያዕቆብ ፍልሥፍናና የዱር ምናኔ

አይዘለውም ወይ

ገደል ስንክሳሩን ተአምር ድርሳኑን

የዓምደጽዮንን ዜና መዋዕሉን

የሳባን ተረት ክብረነገሥቱን

የካህኑን ዮሐንስ ዐይናማ ቃፊት ያን መስተዋቱን

ልፋፈ ጽድቁን ዐውደ ነገሥቱን

የአባ መጣፉን የሺህ ኪታቡን

አይዘለውም ወይ

(በነጠላ - የወንድ ድምፅ)

ታድያ ማን ያርቅ ቅኔውን

ታድያ ማን ያትት ታሪኩን

የጨለማውን?

(በነጠላ - የሴት ድምፅ)

አብዮት - ጽኑ

ዝማሙን የፈታላችሁ ልጓሙን ያነሣላችሁ

ቃል - አንደበት የሰጣችሁ

ብዙኃኑ ተናገሩ ታሪኩ ነው የራሳችሁ

ቅኔውም ነበር ሕይወታችሁ

(የሕልም እሣት በየበረዶ ጎጆአችሁ)

(በድምር - የሴትና የወንድ ኅብር ድምፅ)

የጨለማውማ ታሪክ፥ የጨለማውማ ቅኔ

ይፋጃል ከብረት ሰማይ፥ ይጮሃል ከቦምብ ካዳፍኔ

ያልተባል የጭቁን ሐኔ!

ያፍማል የታጋይ ወኔ!

(በጣምራ - የወንድና የሴት ድምፅ)

ጐበዝ፤ -

ከሰሜን ተራሮች አናት አቆልቁለህ አስተውለው

በትዝታ ዐይኖችህ ቃኘው ዙሪያ ገባውን ድፈረው

በሸለቆው በአምባው በደኑ ሆነ በፋልማው

በባድማው በበረሃው በቆላው ሆነ በደጋው

እንደ ጥልማሞት ሲንከላወት

ፊትህን እሚጋርደው በተራቆተ ስብእና

በረከሱ እጆች ተጋልጦ

ዐይንህን እሚጋርጠው የህልውናው ገበና

አንደበቱ እንደ በሬው

ተሸብቦ እምታየው በዝማም ጽኑ ካቴና

ይኸ ኍልቄ መሣፍርት የሌለው ይኸ ሁላ የቀትር ጥላ

የትላንት እኔነቴ

የወዲያ ቀን ማንኔቴ እንጂ እንዳይመስልህ ከቶ ሌላ

ተረት አፈ - ታሪክ ቅጸላ

መንጠልጠያ የአንቃ ባላ

አንዳች ላንቁሶ ከለላ።

ሕሊናህ ይፍረደኝ አመዴ፥ ልቦናህ ይይልኝ ወገኔ

ያ እንደ ነበር የትላንት መልኬ፥ እሱ እንደሁ የነበር እኔ።

ጠኔ የጣላት የወፍ ጫጩት፥ ጭው ጽው ድምፅዋ ነበር ድምፄ

የዘመን እንጉርጉሮዬን የወረሰች፥ የዋኔም ቃሏ ነበር ቃሌ

የምዕተ ዓመታት ነጭ ማተቤ፥ የየዕለት ውሎ መስቀሌ።

ሆዴ ነበር፤

ለአውድማ ያልበቃው ክምር፥ የሻሽረው አዝመራ

ጐኔ ነበር፤

ቦና የበላው ሰብል፥ የቆመው ቀጥኖ ከጭራ

ዐይኔ ነበር፤

የባድማ ዐለት የዐለት ጐተራ

ልቤ ነበር፤

የዥማ ንፍገት የውሃ አንጡራ

ተፈጥሮና ሰው

ሰውና አድኅኖት ባንድ የፈተሉት ወፈናጅራ

የበጋ ጐርፉ የክረምት ብራ።

(በድምር - የሴትና የወንድ ኅብር ድምፅ)

የጨለማውማ ታሪክ፤ የጨለማውማ ቅኔ

ይፋጃል ከክብረ ሰማይ ይጮሃል ከቦምብ ካዳፍኔ

ያተባል የጭቁን ሐኔ!

ያፍማል የታጋይ ወኔ!

(በድርቡ - የሴትና የወንድ ድምፅ)

የእግዜር ቤተሰቦች፥

ጉልተኛ ዕጨጌዎች መኳንንት መሣፍንት ነገሥተ ነገሥታት

ልዑል እምልዑላን ክቡር እምክቡራት፥ ቅዱስ እምቅዱሳት

ብፁዕ ወብፁዓት ጸሐፌ ትዕዛዝ

(የጨለማ ልጆች)

ታገለህና ደምተህ

ያለመለምከውን የታሪክ ባንዲራ የነጻነት ዓርማ

የወዝህን ሰንደቅ የክንድህን ግርማ

ተጠየቅ ታውቃለህ!

ነጥቀው እንዳደኸዩህ በፊውዳል ዘመናት

በዚያ በጨለማ!

(በድምር - የብዙኃኑ ድምፅ)

አለ እንጂ የክፋ ከዚህም የባሰ

ታሪክ ሲቋረሱ ገደል ሲዛረፉ ተርፎ ከራሳቸው

ከሰማዕታት ሳይቀር ከመላዕክት እንኳን አሉ የደረሳቸው!

በዐድዋ ጦር ሜዳ በዚያ ቀውጢ ሰዓት ሕዝበ ዓለም ሲዋቃ

አይደለሞይ ጊዮርጊስ፥ ጊዮርጊስ ሰማዕቱ ለታሪክ የበቃ!

የሮሀ መቅደሶች

ዝነኛ ሕንፃዎች ከዐለት ማኅፀን ተፈልፍለው የወጡ

ነው አሉ በመላዕክት ከአርያም ወርደው በሌሊት በመጡ!!

ወገኔ አስተውለው፤

እኛን የኩሽ ሕዝቦች የሴምም ወገኖች

የጠይሟን አፈር ጠያይም ትውልዶች

ቸሄ - አይመለሌ፥ መንዜ - አንኮበሬ፥ ዶርዜ - ወላይታ

ሐማሴን - አጋሜ፥ ቦረና - ወለጌ፥ ሐድያ - ከንባታ

አገዌ - ቢለኔ፥ ጀበርቲ - ኡጋዴ፥ ሣሆእ - አሣውርታ፥

እስላም ክርስቲያን፥ ኦረሚ ፈላሻ

‹ጥንበ - በል ተልካሻ›፥

ብለው በመደንበር በቀጫጭን መስመር

በቋንቋ - በሃይማኖት - በወንዝ - በመንደር

የአንድነት ግንባችን በማፈራረስ በመሰነጣጠቅ

ለስንት ዘመናት

የጨለማ ልጆች በፍራሻችን ላይ ካቡበት ሠቀሠቅ?!

(ድርብ - የወንድና የሴት ድምፅ)

ያገሬ አርሶ አደር ያገሬ ወታደር ያገሬ ወዛደር

የሰፊው ሕዝብ ስፍር የብዙኃን ድምር

ለደቂቃ ቁራጭ ለቁራጯ ቅጽበት ለቅጽበቷ ክፋይ

ከቶ ፀሐይ ሳታይ፥

በዚያ በጨለማ ታጥረህ ስትሠቃይ፤

ይታወስህ ወገኔ

የጉልተኛ ልሣን የከበርቴ አንደበት በልፍኝ ባደባባይ

ያወራ አንድ ነበር ሀገርህ እንደ ሆነች የዐሥራ ሦስት ወር ፀሐይ።

(በድምር - የብዙኃን ድምፅ)

በወዜ በደሜ

ሀገሬን ነኝ እኔ፥ እኔና ናት ሀገሬ

ጦርነት - ሰላሜ፥ ጤንነት - ሕመሜ - ደስታ -ችግሬ

ደሳሳ ጐጆዬ የቀሳ ትዳሬ።

ላፍ አይገድምና ባላባት ከበርቴ

እልፍኙን ከሆነ ብሩህ አደባባዩን ሀገሬ ማለቱ

እንደ ዶግ ተማግደን

እንደ ጧፍ ተቃጠልን

ሰጥተነዋልና የሐሴት አምኃ የላቀ ጉልበቴ

አልበለም ከቶ፥ አምኗል ባንደበቱ።

አለበለዚያ ግን ባሰት ተጠቅሳለች ሀገሬ ምድሪቱ

ያው እንደ ባህሉ

የባላባት ተረት የከበርቴ ወጉ ተጋኗል ኩሸቱ።

ማልዶ ወከናፉ ማልዶ ከመጫኛ ማልዶ ከሞተሩ

ማልዶ ከዋግንቦው ማልዶ ከምድጃው ማልዶ ከቀንበሩ

ሀገሬ - እኔነት ጨለማ ትዳሩ፥ ጨለማ አጥሩ።

የጐጆው ጉልላት

የየሸክላ ክፋይ ላንድ አፍታ አይዘንጋ ይታወቅ ምሥጢሩ።

ወገኔ እየውማ፥

በወንዟ ሳንደረጅ በአፈሯ ሳንወዛ በአየሯ ሳንለማ

በጉልበተኛ ኮቴ ዘወትር ስንረገጥ ዘወትር ስንደማ

በሲሶ በእርቦ ሥጋችን ሲዳቀቅ ቀልባችን ሲዘራ

በከበርቴ ገብያ አንሶ ሲመነዘር ወዛችን አንጡራ

ምን ትባሏ ፀሐይ

ምን የሚሏት ብርሃን አንዲት ዘሃ ጮራ

ከኛይቱ ጐጆ ከደሳሳ ቀሳ ገባች በወር ተራ?!

(በድርብ - ወንድና ሴት ድምፅ)

እንደዚህ ከተዋጥህ በትዝታ ዜማ በእንጉርጉሮ ቃና

በዐይኖችህ እያለፈ ጠፋ ሕይወት ባድማ ያ ሁል መርግ ጫና

እንደምን ነበረ?

እንዲያ ስቡር ቅስምህ እንደገና የቀና ደሞ የተንሠራራ

ተፍታቶ አንደበትህ አብዮትን ያህል ፈራጅ ዳኛ የጠራ?

(በድምር - የብዙኃን ድምፅ)

የአብዛኛው ሕይወቴን የጨለማ ታሪክ ቀድመህ ብትጠይቀኝ

እንደ ረዥም ዕድሜው ደሞ እንደ ትልቀት አጥብቆ እየያዘን

አስቆዘመኝ እንጂ፤ - ብርሃንማ ምዕራፍ ሌላም ታሪክ አለኝ።

ሌላም ታሪክ አለኝ፤ ያልጣለው ጨለማ ወይ ቀቢፀ ተስፋ

በእግረ ሙቁ መጥበቅ በቀንበሩ መክበድ አንገቴም ቢደፋ።

ቅንጣት የብርሃን ዘር፥

በልቤ አጐንቁሎ ዝግ ብሎ ሥር ሰዶ እያደር የፋፋ።

እንደ አንዲት ምስኪስ ሴት

እንደ በኸር ወላድ ምጥ እሚያስቅስታት ለሞት የቀረበ፥

ማንስ አለ እንደሷ

ከጨለማ ወጥቶ ሕይወትን ለማየት ሕይወትን ለማቀፍ

ልቦናው የጓጓ መንፈሱ የተራበ?

እንደዚሁ ነበር የእኔውም ተጋድሎ የእኔውም ተጋትሮ

ዐምጦና ቆስሎ ደምቶና ገርጥቶ ከስሎ ተኮማትሮ

የቅንጣቲቱን ዘር የዘሪቱን ቅንጣት መታደግ ጠንክሮ

ሕይወትን ማለምለም ያንን የሞት ኬላ ገነጣጥሎ ሰብሮ።

ከበባው ሲበዛ

ብዝበዝው ሲንዛዛ

ከጨለማው ጥጋት በውስጤ የበቀለች ያቺን ዘሃ ብርሃን

አራግቤያታለሁ

ዙሪያዬን ጨለማ ቀጥቼባታለሁ

የፋኖ ፋናዬም ሁና አይቻለሁ።

በጉራዕ ዶጋዓሊ በኩዓቲት መተማ በታላቁም ዐድዋ

በኡጋዴን በማይጨው በሌላውም ሁሉ ያገሬ ክልልዋ

ያችው ወሰው ብርሃን

ባሳደረችብ ሰብዓዊ ጀግንነት የደረጀ ወኔ እምነትና አለኝታ

ስደክም ስበረታ፥ ስወድቅም አንሥታ

ሰው - በል ጅርማንጅር

ድንበር - ሰበር መንጋ ደመ - ሰች ተኩላ

በቀጭኑ ክንዴ

ተመቶ ተጥሏል በየፈፋው ቀርቷል በየአሸዋው ሁላ።

ወገኔ ዘመዴ፤

ያችው ቅንጣት ብርሃን ስንት መንገድ መቷት አንጋዳ ረባዳ

በየስንቱ ምዕራፍ በጉም ተጨፍቃ በጭጋግ ተጋርዳ

ግን ሁልጊዜም የትም ከሕልሜ ተሻሽታ ከወኤ ጠጥታ

በኔዎች ለኔዎች አብባና አሽታ

እነሆ በቃነ

በዑይናችን ለማየት ደምቃና ተፍካክታ

ቷ ብላ፥ ፈንድታ።

ከዛሬውን ደረሰች ፍሬዋን ልታድል ከረጢቷን ፈትታ

የሰላምን ዋጋ - የእውነትን ዋጋ - የዕሪናን ዋጋ

ልትሰብክ ልታስተምር ለሰው ልጅ በተርታ

ብራና ያላየው ያልነካው

ቀለም ያልዳሰሰው

ሓቀኛ ታሪኳን፥ ዜና ገድሏን ከፍታ ጉባዔ ዘርግታ።

(በነጠላ - የሴትና የወንድ ድምፅ)

ያገሬ ሠርቶ አደር

ታሪክህ ነው ቅኔ ቅኔህ ነው ታሪክ

እልባት የሌለው መጠን ወይም ልክ፤

ያም ሆኖ ተቋጨ

በመስከረም ፀሐይ በአብዮት ብሥራት ዜና

የጭለማ ልጆች ታዩ ተገላልጠው በዕርቃን ገመና

ምፅዓት - ትንሣኤ

ዳግም ላይኖራቸው ቢወዱም ባይወዱ

ከወንበርህ ቀርበው ተፈጥመው ሔዱ።

(በድምር - የብዙኃን ድምፅ)

በሰማያዊ መስከረም ሰማይ

የፈነጠቅሽ አብዮት ፀሐይ

ሉል - ዕንቁጣጣሽ - ሲሳይ

ምን ያህል ዘመን ምዕት ዓመት

ምን ይባል ትግል ምን ጥረት፥

ፊውዳሊዝምን ያህል ጨለማ

ጨለማን ያህል ጠላት

ገድሎ በድል ለመምጣት?

(በነጠላ - የሴት ድምፅ)

መስከረም

የብዙሃን ብሩህ ሰማይ

ግዙፍ ደማቅ አደባባይ

አብዮት ዕንቁጣጣሽ - ሲሳይ

ይዘምሩ ዕፅዋትሽ

ይምነሽነሹ ጽጌያትሽ

ከበሮ ይምቱ አምባዎችሽ

ድላቸው ነውና ድልሽ።

ገድላቸው ነውና ገድልሽ።

(በነጠላ - የወንድ ድምፅ)

መስከረም፥

የአዲስ ልደት ውብ ብራና

የትግል ደመራ ደማቅ ፋና

በአድማሳትሽ ላይ ተግ አለ

ሠፈነ ቀስተ ደመና

የሰውና ሰው ኪዳን ዜና።

እልል ይበል ሠርቶ አደርሽ

እሰይ ይበል ብዙኃንሽ

ሕልሙ ነውና ሕልምሽ

ግቡ ነውና ግብሽ።

(ድርብ - የሴትና የወንድ ድምፅ)

መስከረም

የጭቍን ሕዝብ የቀኑ ቀን

የዘመን ትግሉ ሰመመን

የየዕለት ድሉ የየዓመት ተመን፤

የከርሞሽም ድል ቡቃያ

እንዲበቅል ከዛሬ ጉያ

ወጣት ልጆችሽ ብቅ ይበሉ

ለስምሽ እንግጫ ይንቀሉ

ለክብርሽ አበባ ቀጥፈው።

ቃልሽን ቃላቸው ይጣፈው።

አንደበታቸው ይዘምረው።

(በኅብረት - የወጣት ሴቶች ድምፅ)

አበባዬ ሆይ - ለምለም

አበባዬ ሆይ - ለምለም

አብዮት - ለምለም

መስከረም - ለምለም

እንዳንቺ ቆንጆ የለም።

ባልንጀሮቼ - ቁሙ በአንድነት ቁሙ በተራ

አድኅሮት ወድቆ - ቤት እስክሠራ

ዋልጌነት ቀርቶ - ቤት እስክሠራ

መሃይምነት፣ ድኅነት ጠፍቶ - ቤት እስክሠራ

በሽታ ሞቶ ቤት እስክሠራ፤

እሠራለሁኝ - ከቤትም ቤት

ሐቅ ዲሞክራሲ - የመላበት፤

እሠራለሁኝ - ከቤትም ቤት

ሠርቶ አደሮቼ - ‹ሚኖሩበት›፥

እሠራለሁኝ - ከቤትም ቤት

ዕውቀት አዱኛ - ‹ከሚገባበት›፥

እሠራለሁ - ከቤት ቤት

ቅኔና ዜማ - ‹የሚሠፍንበት......ወዘተ

አበባ ለምለም

መስከረም ለምለም

አብዮት ለምለም

እንዳንቺ ቆንጆ የለም.....ወዘተ

======

1973 (ይህ ግጥም ሁለተኛውን የኢሠፓአኮ ጠቅላላ ጉባኤ አስመልክቶ በተዘጋጀው የኪነጥበብ ውድድር፥ በሥነ ግጥም ዘርፍ አንደኛ የወጣ ነው። መዘክርነቱም ለሀገሬ ቆራጥ አብዮታውያን ይሁንልኝ።)

**በስሙ ሠየማት**

መቁጠሩንስ ቆጥሯል የትግል አቡጊዳ

በደሙ እየጻፈ የሕይወት ሠሌዳ

ላያሌ ዓመታት ለረዥም ዘመናት

ጨሶ እንደ ርጥብ እንጨት ተቀጣጥሎ እንደ እሳት

እንደ ወዙ ልቡን ሳይገብር ለጠላት።

መቁጠሩንስ ቆጥሯል፥ .......

ቸል ብሏት አያውቅም

የሕይወትን ፊደ ዳር ሁኖ ዳር ቁሞ

ቃል ኪዳን ነበረው በራሱ ጉባኤ ምሎ ተፈጥሞ

የራሱ ሊያደርጋት ወድቆና ተነስቶ ሮጦና አዝግሞ።

ቃል ኪዳን ነበረው፥

የሕይወትን ፊደል ቅንጣትና ዘሯን

እጅግ ለምለም ቡጧን፤

በመንቆር ጣቶቹ ሰቅሶና አፍኖ

የያዛትን ምስጡን ትሉን ትላትሉን

ከላይዋ አራግፎ አብኖ አትኖ

በወዙ ሊያፋፋት

በአምሳሉ ሊቀርፃት እንዲኖራት መቅኖ፤

እንዲኖራት ጤና ሰላም ብልጽግና

የማይታጠፍ ሰንደ ከቶ እማይገሥ አርማ

የእምነት ዕፁብ ፋና።

እነሆም አልቀረ፥

ቃል ኪዳን ቃል ሁኖ አየነው ሲለማ

ከጨለማ ልጆች ከምስጣምስጥ ትልቾ ብርሃንን ሲቀማ

ልትግሉም መዘከር ለድሉ ዋስትና

ለዛች የሕይወት ፊደል

ለዛች የፊደል ዘር

ለዛች የዕውቀት ፍሬ ሐውልት ቀረፀና

እውነትን ውበትን ፍቅርን አርነትን በላይዋ ነደፈ

በስሙም ሠየማት፥

በብሩህ ደም - ቀለም «ሠርቶ አደር» ሲል ጻፈ።

**ምነዋ ባየሁኝ**

ምነዋ ባየሁኝ!

መሬቷን ሰቅስቄ

ዛፏን ተራራዋን ቤቷን ሰዋን ሁሉ

አንድ ላይ ጠቅልዬ

(በብርሃን ፍጠንት በሚያዘገዘግ ዘንግ)

ወዲያ አንጠልጥዬ

ከሰማያት ጣራ ገፍቼ ሰቅዬ፣

ምነዋ ባየሁኝ!

ጠፈሩን አንጥፌ

ጓዙን ከዋክብቱን እግሬ ሥር አርግፌ

ቀስተ ደመናውን ፈትቼ በጆቼ

በቀለማት ምሥጢር ተደመው ዐይኖቼ፤

ምነዋ ባየሁኝ!

ምነዋ ባየሁኝ!

የሩቄን አቅርቤ

የቅርቤን አርቄ፥

ጨረቃን ሰልችታኝ

ምድሪቱን ናፍቄ።

**ጋዜጣው**

ጋዜጠኛው አባ ጆፌ፤

ዥው ሽዌ - ብር ክንፌ

ካደባባይ እስከ ጓዳ

ከአውላላ እስካንጋዳ

ከቁር ሐሩር - ከለም ጠፉ

ከሸለቆው ከአፋፉ

ከደፍ ጠረፍ - ከች ከተፉ!

ጋዜጠኛው አባ ዲና፤

በሺ እግሮች እምትዛክር

በሺ ዐይኖች እምትማትር

ማን እንዳንተ - የትም ደራሽ

ምዕራፍ ገሣሽ - ኬላ ደምሳሽ

ከነገር ነገር - ነገር ጨራሽ

ከውጥን ውጥን - ግቡን አሳሽ፤

ማን እንዳንተ?

ስንቱን በዐይኑ የሸለተ

በትዕዝብቱ የሞገተ

ማን እንዳንተ?......

ገና ቀርበህ ሳትጨብጠው

ለዐመል ያህል በቃኘኸው

በሩቅ ድምፅህ ‹ሚበረየው

ሲቃ ይዞት እሚርደው፤

ግንባርህን እሚፈራ

የኪክራሲ - የቢግራሲ

አባ አድኃሪ - አባ ሴራ

ምን ያህል ነው

በብዕርህ የከተብከው?......

ጋዜጠኛው አባ ጆፌ፥

መንቆር ብእርህ ስል ነው ካራ

‹ሚጐደፍር የአሻጥር የዕድፍ ጋራ

እሚፈታ የአድኃሪን መንጋ ጐራ፤

እስክትወጣ እውነት ብፅዓት

አንዲት ቅንጣት - እውነት ብሥራት

ቁሻሻውን ጥራጊውን

በታተነኸው እንድ እዘሃ

ስንቱን እንከን

ትነቅሳለህ

ስንቱ ሰሀ ፡

በር ቢዘጉ አይመልሱህ

አትቀየም ፊት ቢነሡህ

በመርፌ ዐይን - ሰተት ውልብ

በስቁረቷ - እልም ስልብ

ይቺን ጡልብ - ከዚያች ገፈፍ።

መሠሪ እጁን ሲቃጣብህ

አሉባልታ ሲዘርፍብህ

እምትዳኘው ሲዘርፍብህ

እምትዳኘው በትዕግሥትህ

በኮክቴል ላይ ሲጮህብህ

ባንድ ጉንጭህ

ዐረቄዋን - ሳብ ምጥጥ

በሌላው

ቁም ነገሯን - ዋጥ ስልቅጥ።

ዐይኖችህ የጊዜ ዐይኖች

ዝንተ ዓለም ክፍት ግዙፍ በሮች

ጆሮዎችህ እንደ አንቴና

የከበሮ ስራ ብራና፥

ጋዜጠኛው፤.......

1974 (እውነትን ለሚፈልጉ ንቁ ጋዜጠኞች)

**ትዝታ - ከበሮ**

ተንተርክኮ እሳቱ ነበልባሉ አብቦ

ኑ ደርቡት ሲለን ጃዌውን አቅርቦ

የኔና ያንቺ ልብ ሙቀት - ከላ ኖሮ፣

ይኸው የተረፈን፡ -

ቁርና እንጉርጉሮ፥ ዐመድና እሮሮ

ምቱ ውል የሌለው ትዝታ - ከበሮ።

**ፍቅርና ተግባር (አንድ ቅንጣት አበባ)**

ስንቱ ነገር ቀርቶ -

ውበት ደግነትሽ ትዝታው አፍጅቶ

ደርቆና ገርጥቶ

በጥላቻ ደለል

በቅያሜ ዳዋ እያደር ተበልቶ

እያደር ገርጥቶ

አንድ ነገር ብቻ

አለ አንድ ነገር ከኔ ዘንድ የቀረ

ባይኖቼ ማዕዘን እንባ እያስቋጠረ

በሩቅ ዘመን ልቤ ዛሬን እየዋለ

ዛሬን እያደረ።

በዚያች መጢቅ ሰዓት፡ - ስሜታችን ባብቶ በፍቅር እምቢልታ

በተግባሬም ጥሪ መለከት ግምግምታ

አንቺና ግዳጄ

ግዳጄና አንቺ ክፍላችሁት ልቤን

ሁለት ሁለት ቦታ፤

በዚያ መስቀለኛ መንገድ ላይ እድነ ቆምሁ

ሳስብ ሳመነታ፤

ቀጥፈሽ የሰጠሽኝ

በለጋ ጣቶችሽ ያች ቅንጣት አበባ

በተግባሬ አለኝታ በግዳጄ ተስፋ

ፍሬ እንድገነባ

ከቶ አትረሳኝም በክረምት በበጋ

በነጋ በጠባ።

ለካስ አይደለችም

ቅንጣቲቱ አበባ

ጠፊና ረጋፊ የቅጠል ወለባ፥

የዛሬ ውበት ድምቀት

ግን የከርሞ ትቢያ የነገ ገለባ።

ይልቅስ ሕያው ናት

አንዳች የፍቅር ዐዋይ የተግባር ጥሪትሽ

ከቶ እማትሟሽሽ

በልቤ የጸደቀች ቋሚ ሐውልትሽ

ለወገኔ ፍሬ ላንች መታሰቢያሽ።

**አይ ጆኒ አይ ጆሊ**

አይ ጆኒ አይ ጆሊ

የገበያው ችምት፥ የቤተክስያን ጡሊ

ብዥ ቅዝዝ በአራዳ፥ ፍዝ ድንግዝ በሜዳ

ሽር ብር በማጀት፣ ሽው እልም በጓዳ

ውትርትር በአውላላ፥ ፍስ እብስ ባንጋዳ

ብቅ ጥልቅ

ጥልቅ ብቅ በጉም ጭጋግ አምባ

አየሩን ሰንጥቆ -

አሜሪካን ሊደርስ አውሮፓ ሊገባ

(ከብሔረ አፍርንጅ)

በሐበሻ ምድር ዘመን እርም ብሎ

እዚያ ጡት ሊጣባ!

አይ ጆኒ አይ ጆሊ

ሰው ለምን ያማዋል?

ባህል አፍራሽ ብሎ ይህን ጆሊ ጆኒ

ቅጠል በልቶ እሚውል

ዕፅ አሽቶ እሚያድር እሱ እንደሁ መናኒ

አባ ሆይ ተብዬ

ልከበር አላለ አልተመጻደቀ

‹ስምዓኒ› እያለ

ጧት ማታ በስግደት ቅስሙ እየደቀቀ

ወገቡ እያለቀ።

አይ ጆኒ አይ ጆሊ

ዕድሩን ርቆ

ውጣ ውረዱን ንቆ ሲገባ ሱባዔ

ከብቻ ጉባዔ

ይታየዋል ዓለም

ሥያሜ ያላገኘ ያላወቀው ካርታ

ኅብሩ የተለየ

ከምድራችን ባህል ልምድና ገመታ፤ -

ጽጌረዳ ዥማ ወርቅማ ጭልፊቶች

ሰማያዊ ላሞች

ክንፍ አልባ አናስር፥ ጥርስ አልባ ዝሆኖች

ተንፏቃቂ አዕዋፍ፣ በራሪ ኤሊዎች

ቀንዳቸው የሾላ ገጸ ሰብእ ፍጡሮች

በዐይናቸው እሚበሉ የጠይብ ዝርዮች

ውሉደ አሣማዎች

ይታየዋል ዓለም፤......

ብሔረ አንክሮ የድማሜ ጐራ

ፍቅር የሚያሼትበት ቀድሞ ሳይዘራ

ባንድ እሚውሉበት

እባብ ከእርግብ ጫጩት ከሲላ

ኩታራ ከገዲ አባግዕ ከተኩላ።

ሌላ አለ ብዙ እሚገለጽ ለሱ

እሚሰማው እሱ

እንደ ባዕድ አካል

ተገንጥሎ ሲሔድ ራሱ ከራሱ

እጆቹ እያጠሩ

አቅቶት ሲቸገር መዳበስ ማበሱ

እያደገ ሒዶ

የገዛ አፍንጫው ይላጋል ከአድማሱ!

ወንዙን ገመገሙን

እመር ብለው ሲያፍሉ ዳንዴዎቹ እግሮቹ

ላንዲት ቀጭን ቦይ ግን

ይጨነቅ መንፈሱ ይተሣሠር ወርቹ፤

እየተለጠጠ

ደግሞ እየገዘፈ ጡንቻው የደረቱ

ይዘጋል ትራፊክ

የመኪና መንጋ ያቆማል ከአስፋልቱ፤

ጆሮው እየሰላ ይሰማዋ ጐልቶ

የነብሳት ሲጥሲጥታ

የጣዝማ ኩርፍታ

በሣጥን ውስጥ ያለ.....

የሸማኖ የብል ፍልሚያና ቱማታ፤

ደግሞም በሰማይ ቤት....

የመላእክቱና የአጋንንቱ ተረብ አሽኮለሌ ቧልታ

አየሩን የመላው

የጸጥታው ጩኸት የጩኸቱ ጸጥታ።

ሲታገል ይታያል

በየሲጃውራው ጭስ

በየጭሱ ክቦሽ በመርፌ ቀዳዳ

አሾልኮ ራሱን ለመሮጥ ሲዳዳ፤

ምላሱ ያጣጥማል

ጥርሶቹ ያደቃሉ የነፍስ ጭብጦ

ይክባል ተራራ

ያፈርሳል ተራራ በቅጽበት ተመስጦ

በዕፀ ፋርስ ፈረስ

አንዴ ከጋለበ ከሔደ ሸምጦ።

አይ ጆኒ አይ ጆሊ

ይጋልብ እንጂ ታዲያ

በዕፀ ፋርስ ፈረስ እንዳሻው ተቀምጦ

አለበት በተራው፥

ኮርቻ ደልድሎ እሚጋልብበት ወገቡን አጉብጦ

አንዳች የዛር ውላጅ

(እስከስሙ ዱካክ)

‹ምሴን ምሴን› እሚል ዐይኑን አስፈጥጦ

ዐረፋ አስደፍቆ

ቀልቡ አስጠፍቶ ቅስሙን አደፈጣጦ።

ሚሚ - ቲቲ - ጁሊ፥ አኒ - ቤቲ - ሱዚ

ጠይሚቱ ሮዚ

የዘመኑ ጻድቃን

ጊዜያቸውን ቸረው ልባቸውን ሰጥተው

በዲስኮ ደስቀው በሮኩ ተራኩተው

በብሉስ ለስልሰው........ለስልሰው......ለስልሰው

ከደረታቸው ውስጥ -

በትረሎሚ አውጥተው - አውጥተው - አውጥተው

አውጥተው - አውጥተው

በእጆቹ አስጨፍልቀው በድዱ አስጨምቀው

ካላስተናገዱት ወይ ካላባበሉት፤

ከቶም በጄ አይል

ከቶም አይባበል ጆኒ ከመግፈፉ፤

ይበልጥ ከማሣቀቅ ወይ ከማስጨነቁ

እሱ እሳት ጐርሶ

የኮሾ ሲጃራ እንቅብ ሙሉ ዐመድ

ቁልቁል በጉሮሮው መሸቅሸቅ ማጨቁ!

ጆኒ ነው ጋላቢ - ተጋላቢ ጌኛ

ጆኒ ምስኪን ፈረስ - ብርቱ ፈረሰኛ

የት ይሆን ድንበርህ

የመድረሻህ አቅጣጫ?

የግልቢያህ አድማሱ፥ የጉዞህ መቁረጫ?

**ያቺ ሟች ቀን**

ጊዜ ሆይ

ሕያው ጊዜ ሆይ

በማይሞተው ገጽህ ላይ

የወጣችን ያቺን ቀን

ያቺን -

የነቀርሳ እባጭ መሳይ

የመርዝ ከረጢት ሥራይ

ሥሯን በርብረህ ንቀል

ዕጯን ፈልገህ ግደል።

ትብነን

ምትክ አይኑራት አምሣያ፤

ትምከን

ወራሽ አይኑራት ዝርያ፤

የሰውን ልጅ ብሩህ ጉዞ

የሰውን ልጅ ደማቅ ዕጣ

በጥላዋ ሳታዳምን፥ በግንባሯ ሳታነጣ።

በሽሏ ሳትቀጭ ቀርታ

ሰፍታ ከሔደች ደርጅታ

ከፅንሷ ሳትወድቅ ተመታ

ገዝፋ ከመጣች ጐልብታ፤

የሰዎችን ሕሊና አንቃ

በአንጋቦስ እጆች ፈጥርቃ

እኩይ ትዝታን አንቅታ

ትላንት እትራቱን ከፍታ

የተኙ ትሎች አህውይታ

የሰውን ልጅ አንድ ተስፋ አንድ አለኝታ

በቅዠት እንዳትይዘው ተስፋፍታ።

በቅዠት እንዳትይዘው

በቡከንቨልድ መሰል ጐራ

በኦዝቪትዝ እልፍ ኤኪራ።

ጊዜ ሆይ

ሕያው ጊዜ ሆይ

በሻቲላና በሳብራ

የወጣችውን ጨረር ፍራ፤

እንደሷም ጽልመት የለ

ብርሃን ተመስሎ ብርሃንን ያከሰለ።

1976 ( በሣብራና በሻቲላ ለወደቁ ፍልስጥኤማውያን።)

**ጉዟችን**

ሩቅ ነው ጉዟችን፤......

ከቶ እማይመጠን

በሚትሮች ጥቅል በአምባዎች ድምር

በኬላዎች ቁጥር፤

አጣርሶ እሚያልፍ ነው

የዘመንን ቀመር የጊዜንም ስፍር፣

አቋርጦ እሚሔድ ነው

የራስን ማንነት ስብእናም ጭምር።

ድንቅም ነው ጉዟችን፤

ከኛው እሚጀምር

በኛው እሚጀምር ሃሌታ ምዕራፉ

ከወገን እስኪዘልቅ ከትልማችን ጫፉ።

ከዓቢይ ግብ - ጠረፉ።

ውል - አልቦ ሕይወትን መሣይ አሜከላ

ንፉግ አተያይን የመሰለ አሽክላ

እኛው ከእኛው

በእኛው ተመላልሶ ሳንነቅል ሳንከላ፤

ትልቁ ጉዟችን ከቶ አይሠምርምና

ምን አይፈይድና

እኛው ነን መንገዱ የመነሻው ኬላ።

ይህ ፍቱን ጉዟችን

ቀርጾና አዘጋጅቶን በብርቱ ስብእና

በደደረ ፍቃድ በብሩህ ልቦና

አግዝፎ ያሳየናል

የሕዝብን ሙስና

የወገን ድቀቱን መከራ ፈተና

በጫንቃው የወደቀን ተፈጥሮአዊ ጫና

የስንት ምዕታቱን የበከ ሕይወት ዳና።

አቅርቦ ያሳየናል

ትግላችን - ስፋቱን

ተስፋችን - ጥልቀቱን

የታሪክን ዳፈን የመክፈሉን ክብደት

ክብር መሥዋዕትነት።

ቃልም ያስገባናል -

እጃችንን ጭኖ ከአልባሌ ቀሣ

ረኃብ ድንቁርና ሌላም ሁሉ አበሳ

በወገን ላይ ላይገን ኬህ ከቶ ላይደራ

በእጅና በአዕምሮ

ሊመተር ሊቆረጥ - በትግል በሥራ።

የየወቅቱን አድማስ ያልፋል ዘመቻችን

ሩቅ ነው ጉዟችን፤

አንድም በማለዳ አንድም በበግለግ

አንድም በተጥለግለግ

በዋዕይ በበረድ፥ ወይም በጀገጀግ፥

ግን መቼም - በየትም

በአብዮታዊ ኮከብ በሕዝባዊ ፈለግ

በሀገር ፍቅር ሐረግ

በድል ፍኖት ጠገግ፤፣......

ሩቅ ነው ጉዟችን

ድንቅም ነው ጉዟችን።

ሐምሌ 1977 (ከከፍተኛ የትምህርት ተቋሞች፤ በመልሶ ማቋቋም ዘመቻ ላይ ተሠማርተው ለነበሩ ምሁራን።)

**እንደግ እንደ ዛፍ**

ጥቁር አፈር ዐቅፎን

ጥቁር ብርሃን ውጦን

ሥራ ሥር አንቁለን

አዝምተን እንደ ሐረግ

ውስጡን ዕመቃቱን

ጉራንጉሩን ጠገግ፤

ጭረንና አሽተን

እንደ ፋኖ ሶለግ፤

እንንቀስ አልሚውን

አንልቀም መልካሙን

እንደ ልባም ሰው ወግ።

ከፍ ብለን እንድናኝ

አየሩን ልንመላ

ወደ ፊት ለመሮጥ እንሒድ ወደ ኋላ

እንደግ እንደ ዛፍ ዋርካ እንሁን ሾላ።

**ለራስ የተጻፈ ደብዳቤ**

(የብርሃን ፍቅር ቅጽ ፪)

**መግቢያ**

ደበበ ሠይፉ ሐምሌ 5 ቀን 1942 በይርጋለም ከተማ ተወለደ። የአንደኛ እና የሁለተኛ ደረጃ ትምህርቱን በይርጋዓለምና በአዲስ አበባ ከተማ ኮከበ ጽባሕ ት/ቤቶች ከተከታተለ በኋላ አዲስ አበባ ዩኒቨሲቲ ገብቶ በኢትዮጵያ ቋንቋዎችና ሥነ ጽሑፍ የባችለር ድግሪውን፤ በእንግሊዝኛ ሥነ ጽሑፍ የማስትሬት ድግሪውን ተቀብሏል።

ደበበ ሠይፉ የመጀመሪያ ድግሪውን በማዕረግ እንደተቀበለ ከ1966 ጀምሮ እስከ 1985 ድረስ በአዲስ አበባ ዩኒቨርሲቲ በመምህርነት እና በረዳት ፕሮፌሰርነት ማዕረግ አገግሏል።

ደበበ ሠይፉ እጅጉን በገጣሚነቱ የሚታወቅ ቢሆንም ጸሐፊ ተውኔት፤ ተርጓሚ እና የምርምር ባለሙያ ነው። የተወሰኑት ተውኔቶች በልዩ ልዩ መድረኮች ቀርበዋል። «የቲያትር ጥበብ ከጸሕፌ ተውኔት አንፃር» በሚል ርዕስ ያዘጋጀው መጽሐፍ ታትሞለታል። ቀደምት የግጥም ሥራዎቹን የያዘ «የብርሃን ፍቅር ቅጽ ፩» በሚል ርዕስ አሳትሟል። ይኸኛው የግጥም መጽሐፉ ደግሞ ቅጽ ፪ መሆኑ ነው። ደበበ በግጥም ችሎታው፤ በይዘት አመራረጡ፤ በቃላት አጠቃቀሙ ብዙ ሊባልለት የሚችል ገጣሚ ቢሆንም በዚህ አጭር መግቢያ ስለ ግጥሞቹ መግለጫዎች መስጠት ያስቸግር ይሆና። ቢሆንም…….

ደበበ ሠይፉ በርእስ አመራረጥና በሚያስተላልፋቸው ልብ የሚነኩ መልዕክቶች ብቻ ሳይሆን በስንኞቹ አወራረድ፤ በዜማና በቤት አመታቱ በአጠቃላይ በውብ አቀራረቡ ተደራሲያንን የሚመስጥ ገጣሚ ነው። ስለ ተፈጥሮ ሲገጥም ፀሐይና ጨረቃ፤ ቀስተ ደመናና የገደል ማሚቶ ያጁብታል። ስለ ፍቅር ስንኞች ሲቋጥር የፍቅረኞችን ልብ እንደ ስእል ቆንጆ አድርጎ በቃላት ቀለማት ያሳያል። ክህደት ላይ እንደ አንዳንድ ገጣምያን አያላዝንም። ይልቁንም ውበትና ህይወትን አገናዝቦ «ያውላችሁ ስሙት፤ እዩት» ማለትን ይመርጣል ፡

ደበበ ቃልት በጁ ናቸው። ሆኖም እንደ መጡለትና እንዳሰኘው አይለቅማቸውም። ጥሩዎቹን በጥሩ ቦታቸው በአዕምሮው እያማጠ መርጦ ያሳካቸዋል። ምስል ፈጠራው ለምናብ ተስማሚና አመርቂ ነው። በደልን አስመልክቶ ከጻፈ በደል በወፋፍራም እጆቹ ያነቃችሁ እስኪመስላችሁ ድረስ ይዘገንናችኋል። የሕይወትን አስገራሚ ጉዞ «እይ መባከን» ይለዋል። እኛነታችንን ሲያሳየን «ለራስ የተጻፈ ደብዳቤ» ያስነብበናል። «እንኳን በቃኝ» ሲለን ደግሞ እውነትና ሰንካላነት በፈጠጠ ቋንቋው ይነግረናል ፡

ሳቅና ለቅሶን፤ ዕውቀትና ድንቁርናን፣ እርግማንና ምርቃትን እና የመሳሰሉትን አዋህዶም ቃርኖም በስድ ንባብ ሊባል የሚያስቸግራቸውን ሁሉ በስሜትና በውበት ወጥሮ ማስነበብ በተሰጥኦ መታደል ይመስለኛል። ለሀገሩ ተቆርቋሪነቱን በኪናዊ ዘዴ የሚናገር ደራሲ የወገኖቹን ሰቆቃ ከኑሮው፣ ከባህሉና ከልማዱ ጋ አያይዞ ሲያቀርብ ኪነቱን ለእውነት ማራመጃ አዋለው ማለት ነው። ደበበ የነዚህ ሁሉ ባለቤት ነው። «እዋይ» ን ሲያነሳ የማኅበራዊ ሕይወት ቋንቋ ያደርጋታል። «ከዘመን ጋር ተኳረፍኩ» ቢልም በአገጣጠም ብልሃቱ በኩርፊያው ውስጥ ስውር ተስፋን ያስተጋባል።

እኔ እንደማውቀው ደበበ ሠይፉ በገጣሚነቱ ሁሌም ዝምተኛ ነው። አይጮህም። ጮሆም አያስበረግግም። ይልቁንስ ደጋግመን እንድናነብለት የሚያደርገንም ይኸው ችሎታው ነው። ለሱ ውበት ማለት ሰማዩና ምድሩ ብቻ አይደሉም። ዋናው ምሰሶው ሰው ይመስለኛል - የሰው ፍቅር። በብዙ ግጥሞቹ ይኸ ጎልቶ ሲወጣ አይቻለሁ።

.....ለማጠቃለል ደበበ ሠይፉ የግጥም ባህላችንን በእጅጉ ያዳበረ ገጣሚ ነው ብዬ አምናለሁ።

መስፍን ሀብተማርያም

**ሙሉዋ ጨረቃ**

ሙሉዋ ጨረቃ

ብሩህ ነሽ ደማቃ

ታለቅሣለች ነብሴ ተስፋ ትቆርጥና

በውበትሽ ተማርካ በመራቅሽ አዝና፤

ብሆን ከወለሉ አንችም ጣርያ ላይ

ዝቅዝቅ ከሚያዩትስ እሚያምር የለም ወይ?

አንተን ሲያቀኑ ብቻ ነው ማማሩ

ያም ይኼም ያም ይኼም ዐይንን ማጭበርበሩ

ፈክቶ መታየቱ ሽልምልም ማለቱ

በሩቅ ማጓጓቱ?

ለዐይንም ሌላ ዐይን አለው

አንድን ጥርኝ አፈር

ድንጋይ ብሎ እሚያስጥል በየጉራንጉሩ

ወርቅ ብሎ የሚያስቋጥር በየማህደሩ።

እኔውም ብሆን ነው የዐይኔ ዐይን ባርያ

ሣውቀው መሆንሽን የሌሎች አምሣያ

ጉልላት ያረኩሽ የፍጥረት አናት

በውን እምትሞቂ ድንቅ የሕልም እሣት።

ዳኛ ነው የሚፈርድ ምክንያት ጠቅሶ መጽሐፍ አንብቦ

ግን ከሣሽ ተከሣሽ (ያው እንደኔ እንዳንቺው)

ስሜቱን አንግቦ

አእምሮው ረግቦ።

አውቃለሁ እንዳይሽ ይህ ብሉይ ዐዋጅ

ከአለኝታዬ አይጃጅ በምኞቴ አይዋጅ

አንደነበር ሊኖር መታከት......መታከት.......

መታከት ነው እንጅ

ነውናም ስገብር ለዐዋጅ ለዕጣዬ

‹አንቺ ዝቅ ብለሽ ወይ እኔ ከፍ ብዬ

እንገናኝ ይሆን?›....ሆኗል ጥያቄዬ።

**አደን**

አሣድጄን አመለጥኳት

አመለጠችኝ ያሣደድኳት።

ኗሪ ሆንኩኝ እንደ ፍየል

በነብርና ቅጠል መሀል።

አቤት አለች ያልጠራኋት

የጠራኋት ድምፅም አላት።

ራቂኝ ‹ምላት ጎኔ ወድቃ

ቅረቢኝ ‹ምላት ከኔ ርቃ።

አንዴ ስታደን አንዴም ሳድን

ዕረፍት አጥቼ ስባክን

የዕድሜዬን ጀንበር ብታዛባት

ልትጠልቅ ምንም አልቀራት።

**በመንፈቅ ሌሊት**

ከቶ ግድ የለኝም

አያሳስበኝም

የሆነው ሳይሆን

ያልሆነው ቢሆን

......ሁሉም

ሌላው ሁሉም፤

ባይጣፍጥ ባይጥም፤

ፍሬሽ ቢሆንብኝ

እጅግ አማሳኝ

መቼ ግድ አለኝ?

ላንቺ እንጂ መድከሜ

መድቀቅ መታመሜ

ምኔም መባዘኔ

ፍስሐዬ ለኔ።

እንደ ዓይኔ......እንደጣቴ

እንደው እንደ ፍጥረቴ

ተቀብዬሻለሁ በሰራ አካላቴ።

አንችዬ የኔ ነሽ

እኔም የምንጊዜሽ

ዕድሌ የሰጠኝ

ዕጣሽ የለገሰሽ።

**ለምን ለምን.....**

ነፋሱ ሣር ቅጠሉን አዋከበው

ሞገዱ፤ ባሕሩን አናወጠው

ግን የኔን ልብ ምን አራደው?

ምንም የለ ‹ሚታወሰኝ

ድንገት እንጅ ሆድ የባሰኝ።

ለምን አልኩኝ ተጨብጨ

እንባዬን ባፌ መጥጨ

ሳውቅ ጥያቄ መልስ እንዳይሆን

የለምን ለመን ለምን ሊሆ?!

**ጠብቄሽ ነበረ**

መንፈሴን አንጽቼ

ገላዬን አጥርቼ

አበባ አሳብቤ

አዱኛ ሰብስቤ

ጠብቄሽ ነበረ፤

ብትቀሪ ጊዜ፤

መንፈሴን አሳደፍኩ

ገላዬን አጎደፍኩ

አበባው ደረቀ

አፉኛው አለቀ፤

ብትቀኢ ጊዜ፤

የጣልኩሽ ተስፋ

እኔን ይዞ ጠፋ።

**ሂጂ በይ፤......ደህና ሁኝ**

ፍቅሬ አስጠልቶሻል፤

እጅ እጅ ብሎሻል፤

ተቆልቶ ጠንዝቶ ቃናውም መሮሻል።

ከቶ አላግድሽም፤

ሂጅ......በይ ደህና ሁኝ፤

የፍቅር አሠሩን እኔም አልመኝ።

«ቅዱስ ነው እማዬ፤

እሱን ካላገባሁ ደርሷል መሞቻዬ፤

እህል ከተባለ ይፁም ጉሮሮዬ......»

........ስትይ የሰሙ እህት እናትሽ፤

እንዴት ይታዘቡሽ በዛሬው ቃልሽ?

«ሰይጣን ነው እሱ

ያውም ልክስክሱ፤

ሁለተኛ እግሮቼ ተደጁም

አይደርሱ.....»

......ደሞም ሰማሁ እንዳልሽ፤

«ትዳር ነው ማለት፤

ወህኒ.....እግር ብረት፤

ገራገሩ ሴቶች ‹የሚጠፈሩበት።

ሰው ሊበር ይችላል ያላንዳች ሀሣብ፤

ከፈለገው አርፎ ሊቀስም እንደንብ።......»

ደህና.....ምን ቸገረኝ።

ንብ ሁኝ፤

ዝንብ ሁኝ፤

ቢራቢሮ ሁኝ፤

አንዴ እንደሆን ለኔ ሰው አልመሠልሽ።

.....የነደልሽው ቤቱን ጭራሽ ሣታፈርሽ፤

መቼም አላግድሽ።

ሂጂ በይ፤......ደህና ሁኝ፤

የፍቅር አሠሩን እኔም አልመኝ።

**ሔዋን ብቻ ለአዳም**

ማን ነበረ ያየው

የዛሬ ሳምንት፣

ነብሱ ከሥጋው ጋር

ስትገጥም ሙግት?

ማን ነበረ ያየው

ከሰውነት ተራ ፍጥረቱ አፈንግጦ

በሐዘን ማገዶ እንደ ቅቤ ቀልጦ?

ማነው ያደመጠው

ምንድናት ሕይወት? ሲል ከንቱ ፍልስፍና

ሰው አላይም ብሎ ዘግቶ በብሕትውና?

ማን ነበረ ያሰበው

ቀድሞ የጠረጠረ፤

የዛሬ ይሆናል ሊልስ የሞከረ?

የተደፋው - አንገቱ.....

የተቆረጠው - አንጀቱ.....

ይመለሳል ያለ ወደ ፊት ብልሀቱ?

ማን ነበር ያየ የሚመሰክር?

የሩቅና የቅርብ ዘመድ ተሰብስቦ

ወዳጅ የተባለ አይዞህ ሲለው ከቦ፣

መፅናናት አቅቶት፣

እንዳልሆነ ሲሆን ያዩ እናት አባቱ

ለሽንቱ ሲወጣ በዐይነ ቁራኛ እንዳልጠበቁቱ

አይደለም ወይ ያ ሰው.....ያ ሐዘንተኛው

ሙዚቃ በጆሮው

ውስኪ በአፉ ያለው?

ውቧን ልጃገረድ የሚያጫፍረው?

የት ደረሰ ጭንቁ!

አልያችሁ.....አትዩኝ ልሙት ልሰቀል

ሚስቴ ከከዳችኝ አልደር አልዋል።

ፈሰሰ ወይ ፍቅሩ

ተረሳ ትዳሩ፤

የካብትሽ ካብቴስ......

በቃ ቁም ነገሩ?

አንዷ የዘጋችው ልብ ሊከፈት በሌላ

አቤት የሕይወት ግብሯ!

አቤት የሕይወት መላ

ሴት የጣለችው ሰው

ተራምዳው ያለፈች

ተነሣ እንደ ገና እርም ሊል ባይችል፤

አዲስ ፍቅር ሊሽምት ከሴቶች መሐል፣......

ሔዋን ብቻ እንጂ ለአዳም የነበረች

ለስምንተኛው ሺ ስምንት ሺዋ አለች።

**ባይታይህ ኮከቤ**

ተረፍቄ ዛልኩኝ

የገናውን እያሰብኩኝ፤

በሕፃንነቴ የተከልኋትን አበባ

አልቀርም ሳላያት ስባባ፤

ያችን የማርያም መቀነት

ያችን የጨረቃ ድምቀት

እሻታለሁ በሄድኩበት።

እና ባይታይህ ኮከቤ

አትታለል ወዳጄ ልቤ

ብታየኝ ላልተው ሥሮቼ፤

ያለ ቅስሜን ሠውቼ

እጓዛለሁ በርትቼ።

**የተስፋዬ ዛፉ**

የተስፋዬ ዛፉ

ሲከረከም ቅርንጫፉ፤

ሥሩ ሲነቃቀል

ሲበጠስ ሲፈነገል፤

ጭላንጭል ስትዳፈን

ብርሀን ዐይኑ ሲከፈን፤

አንጥፌ ደርቤ ማቄን

ዘንግቻት እንቁጣጣሽን

ፀደይ አበባ ዐደዬን፤

በድቅድቁ ተቀመጥሁኝ

ላለማሰብ እያሰብሁኝ፤

የልቤን ልበ - ባሻነት ገሠፅኩኝ

ተስፋ መቁረጥን ተስፋ አረኩኝ።

**ሥጋ ብቻ ለሰው**

.....ከንፈረ ፍሕሶ፤ አቤሴሎም ፀጉር፤

ዐይነ ባትሪዪቱ የጥርስሽ ማማር፤

የነፀብራቅ ፈገፍታ፤ የአልማዝ መደብር።

አካሔደ ቆንጆ ስዕላዊ ቅርጽ

እንዲያው አካላትሽ፤ -

ሳያውቁት፤ ሳያውቁሽ፤

የሚያስደነግጽ፤

የተቀኘ አእምሮ ያሰፋል ወበትሽ

አቤት ግሩም አንቺ፣ ምን ይሆን ፍጥረትሽ!

ብዬ የነከርኩኝ -

የወበትሽ አድናቆት በቁሜ ጠምቆኝ፤

እጆችሽን ይዤ ጎርፍ ቢወስደኝ፤

እንዲህ ነው አዱኛ፤

ይህ ነው መንገደኛ፤

ይቃናልን ጉዞው!

ብዬ የፀለይኩኝ፤ -

ዛሬ ለመመለስ መጣሬን አይተሽ፣

ምን አጠፋሁ ስትይ እቱ አይጭነቅሽ፤

በማዕበሉ መሀል ለዕጣሽ ስትውሽ።

ያ ሌላኛው ውበት ተደብቆ ኖሮ፤

ባወቀው አሣፈረኝ።

በቃ ደህና ሁኝ

ከቶ አስታውሽኝ፤

ምድረ በዳ አንጎልሽ፤ ግዑዝ ነው ደንቆሮ!

ሥጋ ብቻ ሠውን፣ አይችል ሊያቆም አሥሮ!

አይችል ሊያቆይ አሥሮ!

**ድንቁርናችንን ይቅር በለው**

ወንድምዬ፤

እንደወጣህ ባትመለስ

በዋል ፈሰስ አትከሰስ።

በዋልጌነት አትጠቀስ።

የመንፈስህ ብርታት ንቃቱ

የድምፅህ ውበት ትራቱ፤

ስዕል ነው

ነድፈን እማናኖረው።

......ግን ምነው

እመለሣለሁ ብለህ ሄደኸው

እንደወጣህ ቀረኸው?

ማለት መቼም ልማድ ነው።.....

መንገድ መኖሩን እንጂ

መንገዳችንን ላላወቅነው

ጊዜ መኖሩን እንጂ

ጊዜያችንን ላላየነው፤

አንተ አውቀህልና ወንድምዬ፤

ድንቁርናችንን ይቅር በለው።

ይቅር በውለ።

1963 (ተረፈ ኩራባቸው ባረፈበት ዕለት)

**ውበት ባትከፋ**

ደሟ ደም አይደለ፣ የቀለመ ውሀ

ሥጋዋ ሥጋ አይደል፣ የአፈር አምሓ

ጊዜ ናት ወይ ህዋ፣ የሌላት ምጣኔ

እሷ ምንድን ትሆን፣ የሙዚቃ ናት ቅኔ?

እማትመረመር በመለኮት ፋና

ዝም ልበል - ዝም ልበል - እኔ

አላውቅም።

ብቻ ኑረትዋን ልናገር አልፍራ

እንዳሰብ ብርቅታ ድንገት እሚጠራ።

ከሕግ መጻሕፍት፣ ከሀይማኖት መዝገብ

ከብጿን አምባ፣ ከቅዱሳን ክበብ

ሁልጊዜ እማትገኝ፣ ሁሌ እማትነበብ።

ከቃልቾች ድቤ፣ ከጠንቋዮች ክታብ

ከወያኔ ስብሰባ፣ ከአረሚዎች ምኩራብ

አትባ አትባል፣ የላት ደንብ ገደብ።

በገዳይ ጦር ስለት፣ በካራው እጄታ

በመሠሪ ወጥመድ፣ በሤራ ገበታ

እማትጠፋ ጠፍታ

እማትቀር ሞታ።

መቃጥኑ ባይገድ፣ መረቡ ባይጠፋ

ከእኩያን መንደር፣ ተዘርፋ ተጠልፋ

ለበጎ ብትቆም፣ ለደግ ተሠልፋ

ገነትን ለማግኘት ሰው ሩቅ ባለፋ።

**ቅዠት......ቅዠት**

ራስ ምታት ሠፈረበት

ሕልሙና እውነቱ ተማቱበት

ምኞቱ ከአሚናዊ አድማስ በስተኋላ

ትታየዋለች፤

ታይታው ታሳስበዋለች፤

ከመጥፎ ገደል ተንጠልጥላ።

«ሐሞተ ቢስ፤.....ወኔ ቢስ፤» ራሱን ረገመ

እሷን ብቻ አሁንም አሁንም እያለመ።

የሸሚዙን እጅጌ አጥፎ ወደ ላይ

ለብጣሽ ወረቀት ያካፋል የልቡን ሥቃይ?

ወይስ ድዱን በኮልጌት እያደማ፤

(ጥርሴን አነፃ ብሎ)

ቅንድቡን እየነቀለ፤

(እኳል ብሎ፤)

ፈገግታውን በመስቷት እያስተካከለ

ሌላ ቋንቋ ባይገባት

እንደ ማንም ናትና እንደ ምንም ያባብላት?

ልዩነቱን ይረዳዋል፤

መደዴነቷን ያውቀዋል።

ልቧን ገልጦ ያየ ሲመስለው

ቤህ ነው እሚሣቀቀው።

ተስፋ እሚቆርጠው።

ይሁንና አፍቅሯታል፤........

ተራነቷ ሣይጠፋው፤ ‹ልዩ ናት ሲል አምልኳታል።

ከቀናት እንደሚመረጥ ቀን

ልቡን ዳስሳ ልትበን፤

እንቁጣጣሽ ናት.....ፀደይ፤

ፊተ ክብ......ወይ፤

ዐይናፋር እንደ ጧት ፀሐይ፤

ፈገግታዋን ባንዴ እማታሳይ።

ትመጣለች

እየተከዘች......እየሣቀች፤

(ከሱ በቀር ማንም ባላያት ሁኔታ፤)

ከጥንቱ....

ስታርቀው ከቀድሞ ሕይወቱ።

የተለፈችለትን ቅዠት

በራዕይ እጇ ስታጠልቅለት።

ታዲያ አንዳንዴ እንኳ ሲነቃ

ይሰማዋል፤

ከንቱነቱ.......ምስኪንነት፤

ራሱን እንደ መጥላት፤

እሷንም እንደ መጥላት፤

ግን ሀክ ብሎ ላይተፋት፤

ነብሱ ውስጥ ተሸንቅራ፤

ተቀርቅራ።

ተዳክሞ በቅዠቱ

ተፋዞ በምሬቱ

ራሱን ሴሰለቸው

ዐለሙን ሲጠየፈው፤

መጻሕፍቱን እንኳን ሲያስጠላው፤

(እንዲያ እንደማያፈቅረው፤)

በሩን ዘግቶ ይሄዳል፤.......

በቅምቡራው፤ በብርብራው፤

በጂን፥ በውስኪው፤

ትዝታዋን ሊያሰምጠው

ቅዠቷን በቅዠት ሊያጥበው

**ብቅ በይ ጣይቱ**

ብቅ በይ -

ብቅ በይ ጣይቱ፤

ወጣ በይ -

ወጣ በይ ውቢቱ.

ሰላም ሊልሽ ቁሟል ከደጅሽ ፍጥረቱ።

አንገቱን አቅንቶ፤

ያይኖቹን በር ከፍቶ

እጆቹን ዘርግቶ፤

ሆድ - ልቡን አስፍቶ.

አንችው ነው የሚጠብቅ ሳይነጋ ሌሊቱ።

በተስፋ በረታ፣

ድኩሙ ሕዋስ፡ -

የትላንቱን ረሳ፣

በዛሬው ሊካስ

አንች ሆይ! ተገለጭ የልቡ ይድረስ።

ፈርቶ እንዳያበድነው፤ -

የሕላዌ ውርጭ

እንዳይበጣጥሰው፤

የመታከት ቀጭ

በልቡ ያስቀመጠው፤

ስዕልሽን ሞቀው።

ሲያልምሽ ቢያድር ነው፣

አንች - አንችን ማለቱ፣

ብቅ በይ ውቢቱ

**ወጣ በይ ጣይቱ።**

አታልቅስ አትበሉኝ

አትሳቅስ በሉኝ

ግዴለም ከልክሉኝ

የፊቴን ፀዳል

አጠልሹት በከሰል፤

የግንባሬን ቆዳ

ስፋት በመደዳ፣

ጨጓራ አስመሰሉት።

ግዴለም።

አትጫወት በሉኝ

ዘፈኔን ንጠቁኝ

ግዴለም።

ብቻ፣

አታልቅስ አትበሉኝ

አትጩህ አትበሉኝ።

**“እ ና”**

(የሦስት ሚሊዮን ዓመቱ ሽማግሌ)

እና -

የባቢሎን ግንብ ፈረሰና

የብረት ምሰሶው ወደቀና፤

እና -

የቢራቢሮዋ ቀለም ገሠሰና

የጋጋኖው ድምፅ ደከመና፤

እና -

ፀሐይዋም ጠየመችና

ጨረቃዋም ጠለሸችና፤

በቃህ!

የምን እና - የምን ማደናገር

ከእና በፊት ምን ነበር?

**ለራሴ ባላሁት**

ገብቼ ሱባዔ

ከብቻ ጉባዔ፤

ላያሌ ዓመታት

በእኔነት ማሳ ተመላልሼበ፤

ወጥቼ ወርጄበት፤

አዝመራ ባጣበት፤

ራሴን በላሁት

እየመነዘርሁት

እያመናዘርሁት።

**በደል**

ዝናብ ቢኖር በጃችሁ

ምን ያደርጋል?

አንዲት ጠብታ ሞታችሁ፤

አዝመራችሁን ወፍ አይቀምሰው

የለኝም አቁፋዳ አያውቀው።

እንደ ሌላው አንድ አፍ ሲፈጥርላችሁ

አይደል የበደላችሁ?

ያዘመራችሁንት አንዳትበሉ

የጉሮሮአችሁ ጥበቱ።

ያላችሁን እንዳታድሉ

የእጃችሁ እጥረቱ።

**ሀምሳ እግር**

የእሁድ ጧት ፀሐይ

የጀርባዬ ሲሳይ

ስትዳስሰኝ

ደስ.......ደስ እያለኝ

እልም......እልም ሲለኝ፤

አንድ የሚድህ ጭቃ

እግሬ ላይ ወደቃ።

እኔም ተገርሜ መች እንዲህ ላበቃ?

ያልገረመው እሱ

በዚያው ፈሰሰ’ሱ

መንገዱን ሲቀልስ

እኔ ማለት ጭስስ።

እኮ እንዴት ቢደፍረኝ?

«ይቅርታ» ሳይለኝ

ብጨፈላልቀው

ከአጠገቤ አልራቀው።

ነካ......ነካ በእንጨት

ገልበጥ አደረኩት

(ትንሽ እንደመቅጣት)

ሊነሳ ሲተናነቅ

እኔ ሣቅ በሣቅ።

..................

ግን የኋላ ኋላ .......ወደ ማታ

ጀንበር ከንፈሯን ስትሰበስብ በለዘብታ

እያሰላሰልሁኝ የጧቱን ሁኔታ

በጣሙን ተከዝኩ

ለዚያ ጭቃ አልቀስኩ።

ሀምሳ እግር እያለው

ቆሞ ለማያውቀው

ድኾ ለሚኖረው።

**ባለ አደራ**

የገደል ማሚቶ መጣች

በዘመን ጭራ ታስራ።

የአእላፍ ሙታን ድምፅ

ቋጥራ።

አደራ።

ሕዝብ ፊት ቀርባ ጮኸች፣

አገልግሏን ከፍታ ተማፀነች፣

«ታከተኝ - ተቀበሉኝ፣» አለች።

ግማሾቹ የቻሉትን ወሰዱላት

ያልቻሉትን መለሱላት።

ሌሎቹ ሌላ ነገር አኖሩላት፣

ካንቺ ሌላ - ሌላ አናምን እያሏት።

**እኔና ጨረቃ**

እኔና ጨረቃ

ተጓድነን

ልንደምቅበት አደባባዩን

ቀን በቀን

ሸተን፣

እነ ፀሓይን አድንቀን

ባይሆንልን

ጨለማውን እየተመኘን።

**እኮ ልብን እንዴት ያገስጿል?**

እኮ ልብን እንዴት ይገጿል?

ምን ብለውስ ምን ያዋይዋል?

ከየትም መብረቅ አውርዶ

ከሕዋው እሳት - ጉድ አውርዶ

በነበልባሉ ተማግዶ......

ከምንም፥ ጭንቅ ጣርን ዘርፎ

የፍዳ ያለህ ለፍፎ

ስቃይ ደንደ ፍቅር ታቅፎ

በአዶከብሬው ምታት ገዝፎ

በድንገት ውርጅብኝ ተገርፎ፤

ልብ ሲያለቅስ ዐይን ደርቆ

እስትንፋስ ሲወጣ ጉሮሮን ፍቆ

ስር እድነ አውታር ሲነዝር ተጨምቆ፤......

እኮ ልብን እንዴት ይገስጿል?

ምን ብለውስ ምን ያዋይዋል?

የፍዳችን ሌማቱ

የሰቆቃችን ዳሱ

ምንድን ይባል ብልቱ

ምንድን ይባል ሕዋሱ

ምንድን ይባል ያ ኅቡዕ ነፍሱ

የሕይወታችን እኩይ ፍልሱ

የምስኪንነታችን ቅርሱ

የእርግማናችን ትርፍ - ውርሱ

ምንድን ይባል ሕዋሱ?

የበጎነት የፍቅር አበባ

በመንፈስ ተገን አምባ

በቅጽበት ዐይን ስትንጋለል

ስትወድቅ ስትፈነገል፤

ምንስ ቢሉ ምን ይረዷል?

በእኩለ ቀን - ቀን ሲጨልም

ያይንን ብርሃን ልብ ሲያጠይም

ሙሉ አካልን ሲያፍገመግም፤........

ሣቅ - የሩቅ ሀገር እንግዳ

የመንፈስ የጥርስ ባዳ

አልደፍር ሲል አልደፈር

ሲሸሽ የክናፍርን ድንበር

ድምፁ ሲማስን ባሻገር፤......

ልብን ልበ ባሽነት ሲጫነው

ማስትዋል ሀብቱ ሲሳነው

ውጥር ቅሬታ ሲያፍነው

ለራሱ ይቅርታን ሲነፍገው፤.......

የጉድ አሻሮ እየቆላ

ሲጠምቅ ሲጠጣ መርዝ ጠላ

የቁም ተዝካሩን ሲበላ፤.....

እኮ ልብን እንዴት ይገስጿል?

ምን ብለውስ ምን ያዋይዋል?

**አጸለሌ**

የፀጥታ ጩኸት፣ የሞቱ ሕያውነት

የትላንት ዛሬነቱ፣

ከርሞ ማሙዬነት፣

ዘወትር ልጅነት።

ሲሆኑት ማድከሙ፣ ሲያመልጡት ማማሩ

ትዝታው መጣሙ፤ ቅርበቱ ማቃሩ።

ቀርቷል ቀርቷል ሲባል፣ ፈጀ ገደል ገባ

ዛሬም በቃሬዛ፣ መተኛት ባንቀልባ።

ባትጠፉኝ ነው እናንተ፣ የሽማግሌ ሕፃኖች

በጥንቱ ሕልማችሁ ዛሬውን አባባዮች

መፈንደቅ መፈንደቅ

መፈንደቅ መፈንደቅ፣ በዚያ ቀን ግርሻታ

ሳይህን......መግፋት መግፋት ጧትን ወደ ማታ።

ድካም እንጂ ትርፉ፣ መች ተገለለና

ትላንት ከዛሬ ከዘንድሮስ አምና ፡

ስንቴ ተጫውተናል

ስንቴ ተጫውተና፣ ዛሬስ አጸለሌ

በጉርምስና አምባ፣ በስተርጅና ቆሌ።

አጥሩ ሲዋቀር - ሲማገር - ሲታሰር

ሲደለቅ - ሲጨረቅ - ሲጠብቅ - ሲጨፈቅ

ማጮለቅ - ማጮለቅ - ማጮለቅ - ማጮለቅ።

አየሁ ጓጓሁ ብሎ

ከሩቅ አስተውሎ

ይዝረበረብ ምራቅ፣ ከልብ ምላስ

ከእያንዳንዷ ሕዋስ

ወላሏን ለመርገጥ ግቧ ለመድርሥ።

«አጸለሌ

የብር መስቀሌ

ተው አስገቡኝ ዛሬ»

ያሜካላ - እድሞው ያሜካላ

የሚናውዝበት የነብር ቡችላ፤

ደሞ ቃፊሮኡ .....እኒያ ግንዲሎቹ

እኒያ ችፍርጎቹ፤ እኒያ ምስማሮቹ

ግርማው......ግርማው የዓይናቸው

ስብእናን ሸምቃቂ፣ ደም - ተስፋን አናቂ።

ክብደቱ.....ክብደቱ የፈታው

የፊት ወዝ አባናኝ፣ ትህትና አባካኝ።

ሲማልግ.......ሲማልግ ድምጻቸው

ሰው መሆንን ገዳይ፣ በጎነትን አቁሣይ።

«አ.....ጾ........ለ.......ሌ

በርር መስቀሌ

አ.....ና.....ስ.....ገ......ባ.....ም ዛ......ሬ»

ያ የልብ ምላስ፤ ያ የቅንጣት ሕዋስ

የተሰጣት ቁርበት፤ ውሀ - አልባ ንፋስ

ያደናቀፉት ትል፣ ወይ አባጨጓሬ

አይወጣም ዳግመኛ፣ አምሓዬን ብሎ

ወይ ፀደዩን ብሎ፣ ወይ ጨረቃን ብሎ

ወይ ራሱ አምኖ፣ ወይ እግዜሩን አምኖ

ይጠይም ይሞታል፣ አንባው ጢስ ታፍኖ።

ዘንዶ ተጠምጣሚ! እባብ ተወርዋሪ!

እና?

እናማ የከሸፈን ዕድል አለባብሶ ቀብሮ

ለጊዜው ጊዜውን፣ በአሜን አሳድሮ

ልጅነትን መኖር፣ ዳግመኛም አምርሮ።

መጠጣት ዝቃጩን፣ ወይ አጥልሎ አቅርሮ

በቀን ሕልመ ጣባ፣ ጠልቆ አንቆርቁሮ።

አለዚያም መጫወት......መጫወት ላንዳፍታ

ማባበል ማባበል፣ የሕይወትን ድንፋታ

በርከክ በርከክ ብሎ

ጭንቀትን አታሎ፤ -

«ጉልበቴ በርታ በርታ

አበላሀለሁ የሽምብራ ቂጣ

አሁንም አይደል ወደ ማታ

.......ወደማ......ወደማታ.......

(ወደማታ......ወደማታ......ወደማታ

የቀትር ላይን ጨዋታ፤

ያጸለሌ ጨዋታ፤

ያጸለሌን ሕይወት አለኝታ - ቅሬታ።)

**ተይ አይሆንም ነብሴ**

የቱ ይሆን ኩነኔው፣ የትኛው ነው ፅድቁ?

የምድሩ የቅርብ የሰማዩ የሩቁ?

በእንጀራ በጠላ በሥጋ ሢሣይ፤

አካል ብቻ እንጂ፣ ነብስ አታድግም ወይ?

ነብስ እንደነበልባል፣ ሥጋ እንደ እንጨት፣

እይደል ባንድ ዕጣቸው፣ መዳፈን መብራት?

መክሰል ወደ መፍካት?

የት ነው የሥጋ ደብሩ፣ ደሞ የነብስ ቤት?

መች ነው ለየብቻ የተካለሉት፣ ጎጆስ የወጡት?

ልሂድ - ልሂድ አለች፣ ወደ ሕልሟ ኬላ፣

ሥጋ ሐር ልብሷን ነብሴ አውልቃ ጥላ፣

ከፅድቁ ገበታ፣ አብርሃም ልትበላ።

ተይ አይሆንም ነብሴ፣ ሥጋሽ ይታሠብሽ

ተመከሪ ነብሴ ምድሩም ይታወስሽ

አልፋ ወ ዖሜጋ ጭቃው ነው ገነትሽ።

የዘላለም ቤትሽ።

**ለራስ የተጻፈ ደብዳቤ**

ጋሼ፤

እንደምን ሰንብተሃል?

ሥራውስ እንዴት ይዞሀል፤ ተስማምቶሀል?

እስቲ በርታ፣ ያባባም ፀሎት ይሁንህ

ሰላሙን አይንፈግህ።

ጋሼ፤

ዛሬ ይህን ወረቀት ስጽፍልህ ታግዬ

እንዳይመስልህ የተፋታሁ ከአያሌ ወራት ዝምታዬ

በእግዜሬ፣ በወገኔና በራሴ፣ ካወጅኩት ኩርፊያዬ

ካደበተኝ ሥቃዬ፣ ካነዘበኝ ምንዳቤዬ፣......

እንዳይመስልህ ያመለጥኩኝ፣ ከብቸኝነት ግዞት ዋሻዬ።

አሁንማ መች ዝምታ ብቻ

አሁንማ መች ኩርፊያ ብቻ

አሁንማ መች ብቸኝነት ብቻ

ፍርሃትም አሳጥቶኛል፣ እምቆምበት ዳርቻ፣

እምገባበት ሥርቻ።

አንድ ወንድሜን አንተን፣ ጠልቼ አይደል አለ እምጻፌ

ምን ሊበጅህ ብዬ እንጂደህና ነኝ ብልህ ባፌ።

አሁን ግን ፍርሃቴ ነው፣ ይህን ደብዳቤ የላከው

በዚህ መካነ ደይን ተቀብሬ እንዳልቀረው

የዚህን ምድረ - ፋይድ ታሪክ ሳላወጋ ሳልናገረው።

ይልቁንም ያይኔን እወነት፣ ለልቤ ያጫወትኩ ቢመስለኝ

ለራሴ የጻፍኩትን ደብዳቤ፣ ላንተ መላኩ አሰኘኝ።

ጋሼ፤

ከንድ ዓመት በፊት፣ ግብር ለመሰብሰብ ተቀጥሬ

ወደ ዚኅ ገጠር ስመጣ ስንቄን - ጓዜን ቋጥሬ

ይህን ተአምር መች አስቤ፣ ይህንን ጉድ መች ጠርጥሬ?

አየህ ተዚያ ተከተማ ተቀምጠህ፤ ገጠር ሲባል ተቃሉ

ትቅርጽ ይሆናል የልምላሜን ጣዖት በውሉ

የወንዝ አረንጓዴውን የሣር ቅጠሉን ሁሉ።

በቅሬ - በሰንበቴ - በዕቁብ፣ የነዋሪውን ተቃቅፎ

በወንፈል - በማኅበር - በሠርግ፣ ባንድ መቆም ተደጋግፎ

የሐሴትን መና ተፋትቶ፣ የፍቅርን ጽዋ ተዛርፎ

ያሳይህ ይሆናል፣ የከተሜ ሕልምህ አግዝፎ።........

አዎን፣ ያሣይህ ይሆናል የከተሜ ሕልም ምናልባት

ፏፏቴው ሲያሽቆለቁል፣ ከዐለት አናት

ጪስ ሲፈትል፣ ሲያገምግም እንደ መዓት

እመር ብሎ፣ ዘለቅ ብሎ፣ ቋጥኝ ሲያርም ሲፈነግል እንደ ጠላት

ይታይህ ይሆናል - ልቆ በኪነ ፍጥረቱ።

በአረንጓዴው መስክ ላይ እምቦሳዎች ሲፈነጩ

አእዋፍ - የዱር ጣፋጭ ልሣን - በየዛፉ አናት ሲያፋጭ

የእረኛ ዋሽንት ሁሁታ፣ በየጎራው ትንቢት ሲያወራ

ያራዊት ግሣት ግምግምታ፣ በገመገሙ ሲደራ፤

መኸሩ ሲዘናፈል፣ እጅ ሲነሣ በንፋሱ

ዕፅዋት ሲምነሸነሹ፣ ቁንጮአቸውን ሲነሳነሱ፤.......

ይታሰብህ ይሆናል፣ ገጠር ሲባል መንፈሱ።

የምሽት ጀምበር ስታቅማማ፣ እምራብ ቤቷ ልትገባ

ምድር ሲዳዳት ከል ጨርቋን፣ ስባ ልትወስድ ከጊዜ አምባ

አባቶች በየጉብታው ዘና ብለው ለምለም ሳር ላይ

በእደ ኅሊናቸው ዳሰው፣ ያባቶቻቸውን ትውፊት - ሙዳይ

ሲያወርሱ ለልጆቻቸው፣ የስብእናን ቋሚ ምስናይ

ብል አይበሌን ቁም ንዋይ

የብሔር ክብር ምስካይ

ምስጥ አይበሌን ቁም ሲሳይ፤.......

ታይ ይሆናል፣ የከተሜ ዕራይ ሕልም መሣይ።

የሕይወት ልብ በአውድማው፣ በጓጥ በስርጓጉጡ

በአረሁ ላይ በገደሉ፣ በፋልማው ላይ በዘብጡ

ለቅጽበት ሳይሰናከል ሲንር ሲመታ በቅጡ

ያሰማህ ይሆናል፣ የከተሜ ሕልምህ ቅንጡ

ግን ላንዳፍታ ነቅተህ፣ ወርደህ ከከተሜ ሕልም ዙፋንህ

ፍቀድልኝ ወንድምዬ፣ እዚህ ምን እንዳለ እኔ ልንገርህ

ዐለት ስር ሰዶ

ዐለት ወልዶ

እዚህ ዐለት

እዚያ ዐለት

የኮረብታው አናት - ዐለት

ዐለት

የላይ የታቹ መሠረት።

ቢያዩ ድንጋይ

ቢያሸቱ ድንጋይ

ጎንበስ ቢሉ ድንጋይ

ቀና ቢሉ ድንጋይ

ቀና ቢሉ ድንጋይ

ዋዕይ የሚያዘንብ ሰማይ።

ወንዞች ኩሬዎች

የውሀ ጥም እስረኞች

የሰው ያዕዋፍ በድን ታቅፈው

ያራዊት መቃብር ሆነው

ተኝተዋል፤ ዐለት - ጎድናቸውን አግጠው።

አፈር የሕይወት አልፋ

አፈር የሕይወት ሀሌታ

አፈር የልምላሜ ኪነት እፍታ

ተቋቱ ላይ ተሟጠጠ።

አፈጀ አበቃ አጠጠ።

ሥጋ ነበር አፈር ‹ሚሆን

በቁሙ አጥንት ያጣጣመው ጎን

ዐለት ሁኖ ወደ ዐለት ተመለሰ፤

ኮረት ሆኖ ፈሰሰ።

ጠጠር ሁኖ ፈሰሰ።

ጠጠር ሁኖ ተዳረሰ።

አልተርፍ አለ ሰው ለአሞራ

አልተርፍ አለ ለጥንብ አንሣ ለጆቢራ

ከላዩ፣ መቅሰፍት ቸነፈር እያጓራ

ከሥሩ፣ የድኝ እቶን እየደራ

ውስጡ ውጪው ተረምጦ በመከራ

ጽላሎት ሥጋው፣ ጽላሎት ነብሱን አቅራ፣

ወገሽ ሰው ከሰውነት ተራ።

እንደው ብቻ በጽድቁ ታዛቢነት እንደ ታፈነ

እንደ ተከነ፤ - እንደ ባከነ - እንደ ተነነ፤

ጥርኝ አፈር ያርገኝ ምኞት ሆነ።

ጋሼ፤

ሰው ከልማዱ ተነቀለ፣ ከባሕሉ ተራቆተ

መኖር ምን እንደሆነ ሳተ፤

በገዛ ታሪኩ ተረት።

ከጓዳ - ከአውድማ አንዲት ጥሬ ብትጠፋ

የፍቅር ድምፁ ከፋ።

የእምነት ሚዛኑ ተደፋ።

ባል ለሚስቱ፣ ክንዱን አላንተርስ አለ

አባት ልጁን፣ በፍርሃት አስተዋለ።

ጋሼ፤

በሉካንዳ አራጅ ዐይን፣ ዘመድ ዘመዱን ሲመለከት

ሰው አውሬ ነው ማለት

ምንኛ አሰቃቂ እውነት!

ልብን እሚፋጭር ስለት።

ምንኛ አስቀያሚ እውነት!

እሚለበልብ ቃር - ግለት።

ኧረ እግዚኦ! ቤህ ምድረ - ፋይዳ ምን ሰው ቀረ

ተፈጥሮው ያልገሠሠ፤ ሰብዓዊነቱ ያልሻሽረ

አሻራው ያልሟለጠ፣ እንጥፍጣፊው ያላጠጠ

የሁነት እርሾው ያላረጠ።.......

ችጋር ብቻ እንጂ ቀጠና

ደዌ ብቻ እንጂ ፈተና

ግዙፍ ነስቶ፣ ነብስ ዘርቶ እሚፋጭ

ከአእላፍ ኤኬራ እሚጋጭ።

ሌላማ ምን ሰው ቀርቶ፣ ሌላማ ምን ፍጡር ተገኝቶ

ነበር መልኩን አቆይቶ፣ ቀለሙን የያዘ አካቶ

ተምፀት አምድ ያላኖረ፣ ያበክሮ ስሙን ፀንቶ በቅቶ

ኧረ ምን ፍጡር ቀርቶ፣ ኧረ ምን ሰው ተገኝቶ?፤

የዚህ ሁሉ ጎግ እድል፣ አንድም ብዙም ሁና ተሠብራ

ማንም ማንን አይጠራ።

ቀድሞ ለራሱ ማን ሆነና፣ ማን ለማን እጁን ሊዘረጋ

የማንን ጦርነት ማን ሊዋጋ?

ባንድ ተሰድሮ ሲያምም ሲታመስና ሲጠበስ

ማነው ለማን ሞት እሚያለቅስ?

አንበሳ ምንድነውና ምንድነውናስ ለቅሶ?

ከእንጉርጉሮ ባለፈ እንጉርጉር፣ የስሜት ዘሃው ተበጥሶ

ህሊና፣ ከዘለለት ልማዱ ተፋልሶ፣ በራስ ቁስል ጉም ተላብሶ

እንባስ ምንድነውና ምንድነውናስ ለቅሶ?

ጋሼ፤

ኧረ ምንኛ ተአምር አለ፣

ተፈጥሮ ቀደም ባሕሏን፣ እንደግትቻ ወዲያ ጥላ

በሞትና በሕይወት መሐል፣ የትንግርት መንደር ከልላ

‹ያልኖረ› ወይ ‹ያልሞተ› እሚሰኝ ፍጡር አክታ

ስታደድበን ስታሞኘን፣ ለደረቅ ዐይናችን ጋርዳ ዘግታ።

ተፈጥሮ የጊዜ ንፋስ፣ ከጭብጣችን ዕንቁ ስትቀማ

ኩራዛችንን ስታጠፋ፣ ስትጥለን በጸለማ

አይለየን አንዳንዴ ግብሯ

አይታወቀን አልፎ አልፎ ስሟ።

ቀንቋምኮ ዲዳ ነው፣ ገጿን መለየት የተነሣው

እንድቆቅልሿን መፍታት ያቃተው ድምጿን ማወቅ የገደደው።

እስፔክትረም - ብረሃን ርችት - ቀስተ ደመና

ሲነጣጠል በቀለማት ሲበታተን እንደፋና

ማን አወቀው - ማን ለየው፣ የዛን የፅልመት ገበና?

እናም ቋንቋም፣ የሥልጣኔ ቁራኛ፣ የሥልጣኔ ተጓዳኝ

የስሜትን እውነት ገዳይ ነው፣ ያይንን ገሀድ እውነት አፋኝ።

ጋሼ፤

እነኢስ አዘንኩ ለዚህ አምባ፣ እኔስ አዘንኩ ለዚህ ዘመን

ለእሚፎክት ለሚያቃስት በመፃጉአን ደረመን

ለሚሰቃይ ለሚታመም በአእላፍ ደዌ - ሰቀቀን፤

እኔስ አዘንኩ ለዚህ አምባ፣ እኔስ አዘንኩ ለዚህ ዘመን።

ሕፃናት መንቆር፣ ማጉርጥ ባወጡበት

አጥንት በተገተጉበት

በድን - በላ በሆኑበት እርመ - በላ በተባሉበት

እኔስ አዘንኩ ለዚህ ዘመን።

እናቶች ሰብእናቸውን በጠረጠሩበት

እንደ ትኋን እንደ ቅማል ዕጭ በፈለፈሉበት

የእንግዴ ልጅ፣ እንደ ሕፃን በታቀፉበት

የራሔልን እናባ በዋጡበት

እኔስ አዘንኩ ለዚህ ዘመን።

አባቶች በነጭ ጠጉራቸው ባፈሩበት

አድባራቸውን በረገሙበት

ሕልማቸውን በተሳቀቁበት

ያበሻ ማቅ - ቱቢት በተፈተለበት

ነጭ ማተብ በተገመደበት

እኔስ አዘንኩ ለዚህ አምባ እኔስ አዘንኩ ለዚህ ዘመን።

የታሪክ ደረባ ሲከፈት፣ ሲከፈት የታሪክ መዝገብ ብራና

መቼም ሳያኖረው አይቀርና፣ ሳይከተብው አይዘነጋውና

ምንድን ነው ይጥራው፣ ይህን ዘመነ መንሱት፣ ይህን ዘመነ - ፈተና?

ይበቅል ይሆን ከዚህ ጠፍ ላይ፣ ከዚህ መና ከዚህ ወና

ተስፋ ማድረግ እሚያቅ ኅልው፣ ሣቅ እሚያቅ ሰብእና

የሰላም ሪቅ የጤና፣ የፍቅር የአንድነት ጋዘና.....

ይበቅል ይሆን?

በትንሣኤ እንደናምን፣ ያሽት ይሆን አዝመራው?

ያፈሩ ይሆን ተክሎቹ? ያብቡ ይሆን ዕፅዋቱ?

ይተሙ ይሆን ንቦቹ? ይዘምሩ ይሆን ወፎቹ?.......

በትንሣኤ እንድናምን!

ይደራ ይሆን ኮከጽባህ፣ የእንቁጣጣሽ ችቦ

በእምነት በአለኝታ ጉንጉን ተውቦ፣ በቀስተ ደመና ተከቦ

ተሞሽሮ በዐደይ ወርቀ ዘቦ፤........

ይደራ ይሆን?

ይኖር ይሆን ወይ አርማ፤ ይኖር ይሆን ወይ ባንዲራ፤

ሰውን የመሰለ ቀለም ያለው፣ ሰውን የመሰለ አሻራ፤

እማይወድቅ እማይታጠፍ ሰንደቅ እማይሰም፣ እማይዳፈን ደመራ?......

ይኖር ይሆን?

ጋሼ፤

የከተሜ ሕልምህ ከፊትህ ካልተጨፈቀ እንደ ጅብራ

ይታይህ ወንድምዬ የዚህ ሕዝብ አሣር እምከራ።

ምንም እንኳ የምፀት ቢሆን፣ የናንተና የሱ መታደም አብሮ

ምንም እንኳ አንድነታችሁ፣ ቢሆን የአባብ የጓጉንቸር ኑሮ

‹መሠልጠን› ‹መሠይጠን› ሳይሆን ዐይናችሁ ይከፈት ዘንድሮ።

ለናንተ ማዳበሪያ ሁኖ ከወንዙ አልፎ ራሱን የገበረ

አንደበቱ እንደበሬው በዝማም ታስሮ የኖረ

የዋህ ፍጡር - ጉልጥምቱ ነው እዚህ የቀረ

አሰር - ፍቅፋቂው ነው እዚህ ያደረ።

በሞቱ እንደዋጃችሁ በንጥፈቱ እንደፋፋችሁ

በዋይታው እንደሣቃችሁ

በጣመኑ እንዳሣረፋችሁ፤........

በፃዕረ ሞት ጣቱ ሣይጓጉጣችሁ

በዐለት ጥርሱ ሳይቦጭቃችሁ

እስቲ በሉ ምንድን አለ በጃችሁ በተራችሁ?

እስቲ በሉ፣ ለጥያቄው ምንድነው መልሳችሁ?

አወን፣ ዛሬም ከከተማችሁ፣ የሙታን ገዥ፣ ፈላጭ ቆራጭ አሳሪ

የሞተውን አሟች፣ የተቀበረውን ቀባሪ

የአክሬንና ግብር አስገባሪ፣ የሙታን ላብ አቅራሪ

ስትልኩ ላይ፣ የእብድ ሣቅ ያስቀኛል

መሠሪ ወጋችሁን ማወቄ ጠልቆ ይወጋኛል።

ግና ድሮም እንጂ፣ በአንበሣ መንጋጋችሁ በነበር ማጉርጣችሁ

በጥንብ አንሣ መንቆራችሁ በላሽ በእባብ ምላሳችሁ

በጊንጥ በዘንዶ ጅራታችሁ፣ በገበሎ ትንፋሻችሁ፤........

በሌላማ ማን ሊያውቃችሁ? ማን ሊያውቃችሁ?

ከቶ እዚህ፣ ማን ምን አለው ከናንት ወሬ አሉባልታ

እናንት ዝባዝንኬ ቀረርቶ፣ ከናንት ሽለላ ድንፋታ

ከናንተ ጂኒ ቁልቋል ከናንተ ተረብ እሩምታ?

አወን እንደተረታችሁ፣ የደላው ሙቅ ያኝካል

ሕይወትን በመታደግ ሳይሆን በጥናቷ ብቻ ይረታል።

እና እዚያው እርስ በርሳችሁ ብትመሣጠሩ፤

ዕፁብ ድንቅ ተዓምር ብትለፍፉ

ተረታተረታችሁን ብትወጉ በኔነት ማራቶን ብትዳፉ

በቋንቋ ስለት ብትዋጉ፤ ለክብር ለስም፤ ብትዳሙ ብትጋፉ

ለአለሁ ባይነት ብትፏድዱ ብትጣፉ፤......

በዚህ ሙት ሕዝብ በድክመቱ ብትልቁ፣ በፈተናው ብትበልጡ

በሱ ውድቀት እናንተ እርካብ ብትረግጡ

በብሶቱ ብትፈይዱ

በመክሊቱ ብትነግዱ፤.......

ይህ ፍፁም ባድማ፣ ይህ ፍፁም ድቅድቅ ጨለማ

እሚበራ እንዳይመስላችሁ በናንተ የይስሙላ ቁራጭ ሻማ።

ግን መጋረጃው ያልተነሣ ተውኔት

ያልተፈታ እንቆቅልሽ አለውና ጨለማ

ነፋስ - እሳት ገሞራ ሊታቀፍ ይችላልና ጠፍ ባድማ

ዐይን ያለው ይይ!

ልብ ያለው ያስተውል!

ጆሮ ያለው ይስማ!

ጋሼ፤

ምናልባት ፊትህ ቅጭም ቢል፣ ቤህ ደብዳቤዬ

የእውነት ምሬት ነው ዋቢዬ።

እና በል ደህና ሁን፤ ይህን ደብዳቤም አኑርልኝ

እናንተ ጋ ላለው እኔነቴም - ነውና የተጻፈልኝ።

**እኔ ሆይ ተጠየቅ**

እኔ ሆይ ተጠየቅ፤ -

ለስንት ዛሬ ሙሾ አዋእረክ

በትላንት ቀሣህ እንደነበርክ

የቀንህ ቁመና

ሲልቅህ እንደምሽት ጥላ?

ተጠየቅ እኔ ሆይ፤ -

በምዕተ ዓመት ክፋይ ክፋይ

ስንት ደቂቃ ስንት ሰኮንድ

አልነበርክም ብሎ ይፍረድ?

**ሰብአ ትካት**

ያባት መቃብር አንጣሎ

በገበናው ተጠልሎ

ዓፅም ያለምልም ብሎ

ዧ ብሎ መተኛት

በቀን ማንቀላፋት።

ያያት የቅድመአያትን ሕልም ማመንዥግ

መጠቅጠቅ የነበርን ወግ መሰግሰግ።

የሣባ ዘመን ቁስል ብካይ

ላይሽር በቴዎድሮስ ክብረ - ሰማይ

መስለምለም.......መፍገምገም......መከርተስ.......መላም

ፀዳል ......አልቦ መጋም።

ምን ዐይነት አድነበት?

ሰዋሰው ሲሰወሰው ቃላት ያፈጁበት

ልማማቸውን ያደሩበት።

የዘመናት ትንፋግ - ከረጢት

ፋደት!

የእጅ እግር ሠነሠለት

መተት!

ምን ዓይነት አንደበት?......

ኖርን ያላችሁ ሳትወዱ

ሥር ምሳችሁ ሥር ሳትሰዱ

ያመት ዓለም ሰዎች ዕድሜ - በላ

ተቀጥላ።

በሺ ዘመን እግሮች መውተርተር

በከርሞ ጥጃነት መግተርተር

በልማድ - ልምድ መወጠር

በእምነት - እምነት መጠበብ

በይሉኝታ - ይሉኝታ መታለብ።.....

የኛችሁ እነሱአችሁ ተሻኩቶ

ድርና ማግ ሁኖ ተስማምቶ

የተቃርኖ ውብ በረከት ሐራም ሁኖ

የመፋጨት አምሓ - እሳት በኖ ተኖ

ዓይን ያላቸው ያስተዋሉ ሲጋዙ

መናፍቃን ሰማዕታት ሲወገዙ

ቀለለ፤ - የመጠራጠር ቁም ነገር ደርዙ።

ጨለመ - የጥበብ ሻማ ኩራዙ።

በበለው በለው!

በአምታታው በአዋቃው!

በመቶ ዓይነት ጥለፈው

በሺ ዓይነት መትተው

ልንቃ ሲል

አንገቱን ሲል።

በቀልቡን ንሣው

በአሣሥቀህ አስለቅሰው

በዓይነ ቁራኛ ጠብቀው

ቀና ቢል ራሱን ቀጭ

አቤት ቢልህ፣ ቢማፀንህ

ጭጭ......ምጭጭ......እርር።

ለልማት ሳይሆን ለጥፋት

ጸሎት - ምህላ - ትጋት

ካንድ ረግቶ ጥንጣን ማድራት።......

የገደል ማሚቶ አንቀላፍታ፣ ድምፃችሁን ተንተርሣ

በእሣት ዳር ምን ይወሳ?

መጓዝ ሆነ በዳበሣ.......በደምሣሣ......በአሰላ

መልካችሁ አይቀረጽ፤ አይጠፋ......እየከሣ.....

እየሣሣ።

ቀርቶ ተደቡኖ፣ በእረኝነት ገሣ።

አይ እናንተ ያባቶቻችሁ ልጆች!

ያያቶቻችሁ ወላጆች

የዘመን አርማችሁ

ልዩ ነበር ባንዲራችሁ

የተነደፈበት የየዋህ ፅድቃችሁ።

**ከአክሱም ጫፍ አቁማዳ**

ትግራይ ላከ ወሎጋ አበድረኝ ብሎ አንድ ቁና ጤፍ

ወሎም አፈረና የለኝም ማለቱን ባህሉን መዝለፍ

ቆሌውን መንቀፍ

ላከ ወደ ሸዋ ምናልባት ቢጠሰው ለሰው እሚተርፍ።

ሽዋም አፈረና የለኝም ማለቱን ወደ ሐረር ዞረ

ሐረርም መልሶ ባሌን አተኮረ

ባሌም ወደ አርሲ አርሲ ሲዳሞን

ሲዳሞም ተክዞ፣ ግን የለንም ብልስ ማን ያምነኛል ብሎ

ወደ ጋሞ ላከ አቁማዳ ጠቅሎ።

ጋሞን ብርድ መታው ሐዘን ገባውና

የራሱን ምንዳቤ የግል ስቅየቱን ችሎት በጥሞና

በጋቢ ደቡኖ የልቡ ጠባሳ ሲኖር እንደደህና

ዛሬ የወንድሙን የእርዳኝ አቤቱታ መስማት አልቻለና።

አወጥቶና አውርዶ ላከ ወደ ከፋ እጅግ አስተዛዝኖ

ከሀፍረት ያድነኛል፤ ከረሀብ ያወጣኛል ሲል ባያሌው አምኖ።

ከፋ እንደደረሰው በድንገት አቁማዳው በነብሱ ዋይታ

ሐራራው ተሰማው የሥጋው ድንፋታ

በብልሀት አዛጋ ቆይቶ ቆይቶ የተስፋ ጠል ቀዳ

ሲልክ ከኢሉባቦር አበድረኝ ብሎ እህል በአቁማዳ።

ጭምቱ ኢሉባቦር ይኖር የነበረ የቤቱን ጉድ ጓድ

በሞኛሞኝ ገላው ቆዳው ውስጥ ወሽቆ

ጠየቀ ወለጋን ሐፍረቱን ደብቆ ኩራቱን ዘቅዝቆ።

ኬት አመታ ብሎ ወደኔ ላከብኝ እያለ ወለጋ እጅጉን ተደሞ

ሄደ ወደ ጎጃም ዛሬን ሁነኝ ብሎ ሊማፀነው ቁሞ።

ጎጃምም ተሰምቶት፤ ሰቀቀን ሐዘኑ፤

ደረት እየመታ፤ ቅኔ እያወረደ እንባ እያፈሰሰ

ወግና ኩራቱን በየቦዳው መሀል እየነሰነሰ

ዐባይን ተሻግሮ ከጎንደር ደረሰ።

ፋሲል ላይ ተነጥፎ፣ ጎንደርም ሐዘን ላይ ነበረ ተቀምጦ

ተድላ ልጁ ሙቶ፤ ገናን ክንዱ ታጥፎ፤ በዘመን ተድጦ

ጎጃም መጣ ሲሉት የእዝን የተመኘን ልቡን በታዘበ

የኩራት ካባውን ሊጥል አንጓበበ

የወንድሙ መምጣት፤ እቅጩ መንስዔ መሆኑን ሲረዳ ረሀብ አበሳ

ጥንትም አልሆነኝም ከእንግዲህ ይበቃኛል ለይሉኝታ አልሳሳ

ብሎ ከኤርትራ እህል ለመበደር በርትቶ ተነሳ።

የዘመዱ እጦት ነበርና እጦቱ በዝቶ ሰቀቀኑ

ኤርትራ ታመመ ደም ጎረፈ ከዓይኑ

ወደ ኤርትራይ ላከ መላ ባገኝ ብሎ ከአደራ ደብዳቤ

«እባክህ ላክልኝ አንድ አቁማዳ እህል ልሞት ነው ተርቤ።»

ትግራይ አስተውሎ አቁማዳው የራስ መሆኑን ለይቶ

ሐዘኑ አነቀው፤ ትንፋሹ መረረው ትካዝ ሆዱ ገብቶ።

«እኔና ወንድሞቼ» አለ በለዘብታ

ለራሱ እንዲወራ የራሱን ስሞታ፤

«እኔና ወንድሞቼ ሁላችን......ሁላችን

ከባዶ አቁማዳ ነው እሚዛቅ ፍቅራችን

ይህ ነው አንድነታችን

ይህ ነው ባህላችን

ዘመን ማዛጋቱ በያንደበታችን።

ለኋላ ትውልዶች ተረት እንዳይመስል ይህ ብካይ እሮሮ

ይህ ጠፍ ስብእና ይህ ስቁይ አእምሮ

እንዳኖረው ያሻኛል ይህንን አቁማዳ ከፍ ካለ ሥፍራ

መጥቶ እንደባንዲራ

ምንም ባዶ ቢሆን በውስጡ አይጠፋና የታሪክ አዝመራ።»

ይህንን ተናግሮ ከአክሱም ሐውልት ዘንድ ትግራይ ተጠግቶ

አንዴ እየፀለየ አንዴ እያአወእመረ ያለ መጠን ተግቶ

ጫፉ ላይ ሰቀለው ያን አቁማዳ አወጥቶ።

**እንኳን በቃኝ**

ይኸ ከንቱ መባባል፣ ይኸ ከንቱ መሸናገል

ይኸ ከንቱ.....ከንቱ መዳለል

ላናልፋት ያችን ዕውነት - ዐቀበት

ያችን የመፈተኛችንን እቶን - ዕለት

በቃኝ.....እኔስ በቃኝ።

ባንደበታችን ወለላ፣ ጭራቅ ከሆነ እምናፋፋ

ቀን አግዞት ሲጠነክር፣ መርዝ ተፍቶ እሚያስተፋ

ለእሚያዋጋ ለእሚያስቃስት፣ ለሚያጣጥል ለእሚያዳፋ

በቃኝ......እኔስ በቃኝ።

ሰንበሌጡን እንደ ብረት ዘንግ

ልግጫውን እንደ ቋሚ ወግ

ወስደን፤.....ፍቅር አልነው

ያለ ግብሩ ክነነው ያለስሙ ሰይመነው

ታድያ ዛሬ

እውነት ቁርሾ አለኝ ቢል፣ ቢፋጠጠን እንደ ጠበቃ

ቢሣለቅብን፣ ቢያፌዝብን ቢታበይብን ቢመሰቃ

እውነት አለውና እወንት

እሚፋጭር እንደ ካራ ስለት

እሚያሰማን እንደ ብረት ግለት፣

በቃኝ.......እንኳን በቃኝ።

እነሆኝ ወስጃለሁ፣ ውዳሴዬን - እርግማኔን

ያው መልሻለሁ የቃላት ንዋዬን - ኪሳራዬን

ዳግመኛ በጉም ጭጋግ፣ በደመና በጀገጀግ

ላንኳኳል ልንሣሣል፣ ላንተያይ በቅጥ በወግ

በቃኝ......እኔስ በቃኝ።

እንኳን በቃኝ።

**ጥናቱን ይስጥሽ እማማ**

አየሽ.......

እንዲህ እንደዛሬው ፍቅርሽ ይቀነቅናል

የጠረጉለት መንገድ እንኳ ያነቅፋል፤

እንዲህ እንደዛሬው ፍቅርሽ አልባበል ይላል

ሲማጠኑት እንኳ ይጨክናል።

አትታዘቢውና መታዘቤን

አልሁንብሽና ተገዳሪ

እርመ - በላ ሁነሽ ታየሽኝ

ልጅሽን እንኳን የማትምሪ

እጦትሽን የማትመሽኝ

ጉድለትሽን የማትቆጥሪ

እንፉዝ ሆነሽብኝ፤ ነፈዝ

ሂሳብሽን የማታኖሪ

መክሊትሽን ቀባሪ

ወርቅ ባፈር መንዛሪ

ብኩን ነጋዴ ሆንሽብኝ

ምንም ፋይዳ የማታፈሪ።

ፍቅርሽ እንዲያ ሲያስቀና

እንዲያ ሲነዝር ሲያቃጥል

ቀና ደፋ ሲያስብል፤

ክዳትሽ ደሞ ይብሳል

አለኝታን እንፉጭ ያደርጋል

መባውን ያለቅጥ ያሳሳል።

የሙት አንደበቱ

ጩኸትሽን ላይጮህልሽ

ወይ ላያንጎራጉርልሽ፤

የሙት ክንዱ

ላይጠልልሽ

ወይ ላያቅፍሽ፤

ሕይወቱ ነበር ያንቺ ፅናትሽ

ያንቺ ብርታትሽ።

ግን ለመላሽ መላ ልትነሺው

ለሌሊትሽ ኩራዙን ልትነፍጊው

ሲታደጉሽ ካልታደግሽማ

ሲኖሩልሽ ከገደልሽማ

በራስሽ የጨከንሽ አንቺ!

«ጥናቱን ይስጥሽ እማማ።»

**ውቢት**

ብርሃን ነው አጥሯ ምሥራቅ እሮጎበርዋ

ጨረቃ በቀኝም ፀሐይ በግራዋ

በመሀሉ ያበራል እንደ እሳት መንበርዋ።

ምን ዓይነት ከያኒ ምን ይባል ኪነት

ፍጥረቷን ሸንትሮ በፀዳል ጥለት

እልፍኟን ቀጽሮ ባልማዝ ሰንሰለት

እንዳታውቅ ያረገ ጭለማ ዳፍንት

ምን ይባል ከያኒ ምን ይባል ኪነት?

እንደ ንጋት ጀምበር እንደ ሌሊት ጨረቃ

እንደ ራዕይ ምሣ እንደ ሕልም አበባ

የምድሪቱን ፍጡር ስትሰይ ስታባባ

መሆን አትችልና አንዲቱ ለሁሉ

ይኸንን ከዚያው ከመነጣጠሉ

ይበጀኛል ብላ ሠረገላ ብርሀን ቀርቦላት ተጭና

ወደ ሰማይ መንግሥት ሄደች በጥሞና።

እምላዕለ አርያም አርፋ በትስብዕት

ቀስተ ደመናውን ስትነድፍ ስትባዝት

ረገፉ መላእክት ወደቁ ሰማዕት

ገላቸውን ነካው የምድሪቱዝፍት።

ዳዊት በገፅዋ ላይ ቤርሣቤህን አይቶ

ሰቀቀው ገነቱ፣ ገሀነሙን ቃዥቶ ገሀነሙን ሸቶ

ፈለገ ፈቀደ ተመኝ እንደ ገና

ሊወድቅ ተትቢያ ሲጥለው ፈተና ሊጫነው ቀኖና።

‹ምንድን በጀኝ› አለ ‹ልቦ አምላክ መባሌ

ከሰማያት ጣራ ከመላእክቱ ጎራ እዚህ መሰቀሌ

ዞትር ለመዳከም ዞትር ለመታከት ለመምታት በገና

ጠዋት ሃሌ ሉያ ማታም ያው ምስጋና

በንእጉርጉሮ መድቀቅ በትካዝ መጫጨት ለእግዜር ለልና፤

ይሻለኝ ነበረ ካሁን ዘላለሜ የምድር ቅጽበቴ

ዐይኔ ያረፈበት የኦርዬን የእድሜ ልክ ፀፀቴ።›

ይህንን አድምጣ ፈርታ እንዳይናጋ የሰማይ መንግሥት

መሆኑ አስፈርቷት ቤተ - ሐዘን - ፀፀት

ሥጋ በለበሰው ብርሀን በጨፈቀው በላህይዋ ውበት

የሰማይ ኦዲሴ እንዳይኖር በመስጋት በሷ የተነሳ

ከምድር ተመለሰች፣ የዳዊት ጭንቀቱን እያሰላሰለች መልሳ መላልሳ።

**በለስ ለመለመች**

ሕልም አይሉት ቅዠት

ሕልም አይሉት ቅዠት - ኑሮ አይባል ሞት

በባህላዊ ለኮ በልማድ ሰንሰለት

ስሳብ ስጎተት፤

የሸረሪት ድሬ እያፈተለከ

ዘሀው ተበጥሶ

ስቀጥል ስፈታ

ስፈታ ስቀጥል ዐይነስቤ ፈሶ፤

እንደው በደለማ ስቀመጥ ስነሳ፤

ራዕይ ቀረበኝ ልቤን የሚያሳሳ.....

«በለስ ለመለመች፤ በ. ለ. በ. ለ.

እያለ አወጋኝ

በቀኑ ደለማ ሌሊቱ ተጣባኝ።

በደካማ ጎኔ በድሁር መንፈሴ

ባካተተ ወኔ ባባከነ ቅርሴ

ምኑን ከምን ይዤ፣ እንደምን አድርጌ

በለስን ልጠብቅ፣ ራሴን ታድጌ?

መለከት እምቢልታው ጩኸቱ ሰቀቀኝ

በነገ ዲብ ጮኸ ዛሬ አደነቆረኝ

ከዘመኑ ቀድሞ ዘመኔን ደሰምኝ።

ጊዜ ይሮጥ ጀመር ዛሬስ ወደ ኋላ

ከርሞ ይጋጭ ጀመር ከዛሬ ከለላ

ውሉዳነ ዘመን -

ይዋጉ ጀመረ ዛሬና ነጋቸው

በሰዎች ራስ ቅል፣ ደግሞም ባጥንታቸው።

ዛሬ አመድ መስሎ ነጥቶና ገርጥቶ

ከዐዋዩ ተፋቶ፣

የነገን ጨካኝ ክንድ፣ እሣት የለበሰ

ሲተባ ሲፈራ እየተላኮሰ፤

ሲዋጉ - ሲፋጩ ተግተው ሲዳሰሙ

እኔን ነው እሚመስል፣ ደማቸው ቀለሙ፤.......

ለዚህ ነው እሚያመኝ፣ ዘልቆም እሚወጋኝ

የነሱ መሸበር እንቅልፌን የነሣኝ

«በለስ ለመለመች» ራዕይ የገፋኝ።

**አይ መባከን**

በዕረፍት

ዕረፍት እጦት ጣመን

መባነን

መመንመን

በዜሮ እንጀራ መቆነን

አይ መባከን።

ላንቀድስ ተከነን

ላናፈራ አብበን

አይ መባከን።

የዕድሜን ጩኸት

በሜዳ በቁም ቅዠት

በጓዳ በሴት ሙቀት

በሣሎን በአረቄ እጥበት

አይ መባከን

የምኞች ቦግ ቦግታ

የተስፋ ተግ ተግታ

ሲፈስ - መለስ ብሎ እብስ

ሲሮጥ - ዞር ብሎ መፈርጠጥ

አይ መባከን።

ፀደያችንን ድመድመን

ኮከባችንን አቃጥለን

ተንጫጭተንና ተዋዝተን

እኛው በእኛው አግጠን

ብቅ ብንል ካደባባይ

ግብሩን እንዳያቅ ተዋናይ

እምንለውን አናውቀው

እምናወቀውን አንለው።

በዘጥ - ረጥ

እየዳኹ መፍረጥ።

በጠብ - ረብ

ተወጥሮ መርገብ።

ሳናረጅ ተጡረን

ሣንዳር ገልሙተን

አይ መባከን።

እቤት እኔ አቤት እናንተ!

ምናችን ይሆን ያለ

ምናችን ይሆን የሞተ?

በእረፍት

እረፍት እጦት ጣመን

መባነን

መመንመን

በዜሮ እንጀራ መቆነን

አይ መባከን።

**ጉልበቴ በርታ፣ በርታ**

እስቲ በሉ፣

ጉልበቴ በርታ በርታ

በሉ፤

በዛሬ ፃማችን ይታየን ስዕሉ፤

የነጋችን ድሉ።

ምፃተኛ ሥጋ፤ የራበው መንፈስ

የተቆረጠ አንጀት፤ አጎዳ ምላስ

የደካከመ ዐይን፣ የወየበ ጥርስ፣

ይታደስ ይለምልም፣ ያካላችን ዳሱ

በዛሬው ወዛችን፣ ነገን ለመካሱ።

ቢያንዘፈዝፈንም ክብደቱ የመስቀሉ

ቢጠይምብንም ዛሬያችን ፀዳሉ

ቢያንገዳግደንም የህላዌ ትግሉ፤

ለእምነታችን እምነት፣ ለተስፋችን ተስፋ

ከኛ ዘንድ አይመንን፣ ከኛ ዘንድ አይጥፋ።

ተራራው ኮረብታው፣ ሰማይና ምድሩ

መስኩ መልካው ወንዙ፣ ሸለቆና ዱሩ

ደኑ ጉራንጉሩ፣ ባህሩ ቆንጥሩ

ላህዩ እንዳይገፈፍ፣ እንዳይማስን መክኖ

ወዛችን ደማችን ይታደገው ፈጥኖ።

በመጋዝ በወስፌ በመንሽ በዋግንቦ

እጃችን ተፍታቶ ጠንክሮ ደልቦ፣

ዋልጌነት ከዕድሞአችን፣ ሥፍራ አጥቶ ተጣቦ፣

ማየት እንችላለን ዛሬ ነገን ጠርቦ

አንክዳ እንጂ እኛ፣ ተበዳዩን እኛ

ተፋጥነው ይመጣሉ፣ ዐለምና አዱኛ።

**ለምን ሞተ ቢሉ**

ለምን ሞተ ቢሉ

ንገሩ ለሁሉ

ሳትደብቁ ከቶ፤

«ከዘመን ተኳርፎ

ከዘመን ተጣልቶ፤»

**ይቅርታ ለይቅርታ**

ኅሊናዬ ያንጎራጉር ዐይኔ እንባ ያውርድ

በድያለሁና ጓደኛ ዘመድ።

እንደ ፅኑ ቋጥኝ ጎርፍ እንዳይገፋው

ግጭትን ለመናቅ ፍቅር አቅም አለው።

ግን ዶፉን እንደናቀ -

ለጣይ ለሙቀቱ እንዳልተጨነቀ -

እንደግሽር ቋጥኝ፣ በቀን ማዕበል፤

ቀን ባመጣው ሰበብ ፍቅርም ይወድቃል።

ወዳጄ አትንፈገው ልብህን ብርሃን፤

ያስትውል መተከዝ ማልቀስ ማዘኔን።

ራሴን ገፋሁት ጠላሁህ አሰኘኝ

ከእኔው ለመታረቅ አንተን አስፈለገኝ።

ቅር መሰኘቴ በገዛ ፍጥረቴ፣

ሲዖል መገንባት ነው በገነቱ ቤቴ፤

ብዬ ለይቅርታህ ምኔም መታከቴ።

«በሠፈሩት ቁና.....» እንዳይሆን ነገሩ፤

ይሰማህ ወንድሜ ያሣቤ ምሥጢሩ፤

አቤት ባይ ሲመጣ -

ይቅር ላለ ማለት ጆሮህን እንዳትሰጥ፤

በርህን ስትዘጋ ጥሪው ውጪ ሲቀልጥ፤

አቤት ባይ ስትሆን ድምጥህ እንዳይቋረጥ።

**የቋንቋ ሊቆቼ**

የቋንቋ ሊቆቼ፤

ወረቀት በዋጡ

በቦዘዙ ዓይኖቹ፤

ቃላት በሚረግጡ

በደናሽ ከንፈሮች፤

ሲሉ ሰማኋቸው፤ -

«ቋንቋ መግባቢያ ነው

ማለት ፍፁም ሐሰት

ሊወጣ እሚችል

ከማይም አንደበት

ይልቅስ እንጂ ነው

ቋንቋ ያለ መግባቢያ

እንጨት ሲሉ በረድ በረድ ሲሉ ቋያ።

አሜን እንጂ አሜን

ሌላማ ምን ይሏል?

ሰብአ ባቢሎንን

በሀያኛው ምዕት መፍረድ ያስቸግራል።

**በመላ ዕድሜያቸው**

በመላ ዕድሜያቸው

በገማ አፋቸው

የሌላውን ሥጋ

ቆርጠው እሚያደቁ

እሚቦጫጭቁ

ለሰከንድ ቁርጥራጭ

ለደቂቃ ፍላጭ

ዘግተው አፋቸውን

ከፍተው ራሣቸውን

ትተው የውጭውን

ውስጡን ቢያስተውሉ

የልብን ጉድጓድ፤

በድማሜው ብቻ

ባደሩ በዋሉ

ቀሪ ዕድሚያቸውን

ሲያሙ ራሣቸውን።

**ለአንዲት ቅጽበት ብቻ**

እስቲ የማነው ጉልበት

የሰው የአማልክት

ሊሰጠኝ እሚችል የደቂቃ ዕረፍት?

ከእውነት - ፍቅር - ውበት እማውወጋበት?

ለአንዲት ውብ ሙዚቃ ሀሣቤን ሰውቼ

ለአንዲት መልካም ቅኔ ባርነት ገብቼ

ህሊናዬን ቀልቤን፣ አካሌን ሰጥቼ

ለአንዲት ቅጽበት ብቻ!

የአ’ምሮዬ መርከብ ከማዕበል አምልጣ

ከሕይወት ስንክሣር አምርራ ፈርጥጣ

በዕፁብ - ውበት ቅኝት እጅግ ተመስታ ሌላው

ሌላው ነገር ባፍንጫዬ ይውጣ!

**ያላዋቂ ጠያቂ**

ከመቼው

ከመቼው በል ጦነቸኸው?

የገደሉህን ልትገድል

የጣሉህን ልትጥል

ከመቼው በል ከመቼው ጦነቸኸው

ብለው፤

መቼ......መቼ ገና አየህና

ጉልበቴን ለካህና፤

ብሎኝ አለፍ እንዳለ

ከገን በላዬ ተጣለ።

**ከያኒና ኪነት**

የከያኒው ዓይኑ

ምናቡ ብሌኑ

ጠየም የም እያለ

ጭስ እየመሰለ

መሄድ ከጀመረ

ያ ነው ምልክቱ

የግዘት የሞቱ።

የከያኒው ፍቅር

አይደለም - አይደለም

የብርሀን ፍቅር

በመለኮት ገላ

የእድፍ አበባ

ይልቅስ እንጂ ነው

የብርሀን ፍቅር

በጠላት አዝመራ

የሳምሶን ድብ ጭራ።

የከያኒው አንጎል

የገጠመኝ እህል

መሰለቂያ ጥርሱ

ከተፈናከረ ከተወናገረ

ያላመ ያልደቀቀ

ሽርክት ከለቀቀ

ምን ታከተ ጣረ

ምጣድ ላይ አደረ

ገል ሆነ

ሳይበላ ቀረ።

ከያኒና ኪነት

በቁርባን ጋብቻ

በትዳር ሠንሠለት

አብረው ይኖራል

አብረው ያፈጃሉ፤

አልፎ አልፎም ሲጣሉ

ከቶ ሳይለመን

ላይባባል ቅሉ

ውሉ ሳይጨበጥ

የሷ ወፈናጅራ

ከያኒ ይፋጠጣል

የፍቅሯን አልጄብራ

በወሲብ በሐሺሽ

በአረቄ በቢራ።

መቼም ያልተነካ

ግልግል አይገደው

ወይ ዘመድ ጓደኛ

ይህን ያስተዋለው

«ፍታት.......ሽሽ.......ራቃት»

ማለቱ አይከብደው፤

«እንደምን ይፋታል

እንደምን ይርቃል

ሰው ከገዛ ራሱ

እሷ እሱ - እሱ እሷ

እሱሷ እሷሱ»

ቢሉት መቸ ይገባው

ይረዳው መንፈሱ

አያ ሞኜ ሥጋ

አባ የዋህ ነፍሱ።

**በተረት ላሰላስል**

መሬትና ጥንቸል ማኅበር ገቡና

ጽዋ ተጣጡና፤......

(ያው እንደዚያው ማለት)

ያጋጣሚ አይደል፤

የተፈጥሮ ባህል፤ የታሪክ ዘይቤ አለው አንድ ቋንቋ

አለው አንድ መላ

አንተና ልደትህን፣ አንተና ሀገርህን -

በማይረግብ ገመድ፣ ባንድ ላይ የቋጨ፤

ከዐፀደ ዘመን፤ ከቦታ ከለላ

በደም ቃልኪዳኑ ባንድ ያስተሳሰረ በማይታዩ

እጆች ባልተሰማ መሀላ።

እና፤

መሬትና ጥንቸል ማኅበር ገቡና

ጽዋ ተጣጡና -

መሬት የፈንታዋን ስትከፍል በጽሞና፤ -

(ያው እንደዚያው ማለት)

የሀገርህ ህይወት - የብዙኅን ሕይወት - ወዝ ደምና ቅስሙ

ብርታቱ ድካሙ - ተስፋውና ሕልሙ

ከእንቡጥ ወደ አበባ - ከአበባ እስከ ፍሬ - ለምልመህ ለማየት

በክንዶችህ ብርታት - በአዕምሮህ ንቃት -

በኅሊናህ ጥራት - ፀንተህ ለመመልከት

ዘንሟል በዘመናት - ወርዷል እንደዠማ - ፈሷል እንደ ጅረት።

እና፤

መሬትና ጥንቸል ማኅበር ገቡና ፅዋ ተጣቱና

መሬት የፈንታዋን ስትከፍል በጽሞና

እብስ አለች ጥንቸል፣ መክፈል ጠላችና፤.......

(ያው እንደዚያው ማለት)

በስንት ትላንት ነውና ዘንቦ ወይ ፀህይቶ

በቁር ተኮራምቶ በዋዕይ ገርጥሞ

የበቀለ ዛሬ፤

ትውልድም ነውና፣ ያያት የቅድመ አያት

የእንዝላልት የእንጅላት

የመሠረት ፍሬ፤

በሺ እግሮች ተራምዶ ዛሬን የደረሰ ለእሱ እሱነቱ

በወቅቱ ለወቅቱ

ይኖር ወይ ደካማ የትውልድ እንክርዳድ

አደገኛ አዝመራ ከዚህ ከወጣቱ?

ማነው ይህ መጢቃ የፀደይ ቀን ዘመድ

ወጪቱን እሚሰብር፣ ዕዳውን እሚክድ

ከወገኑ እማይቆይ ከወገኑ እማይነድ?

የጫጨ መንፈሱ፤ የሸፈተ ሀሣቡ የከነፈ ልቡ

ራሱ መነሻው ደሞ ግቡ?

እና፤

መሬትና ጥንቸል ማኅበር ግቡና ፅዋ ተጣጡና

መሬት የበኩሏን ስተከፍል በጽሞና

እብስ አለች ጥንቸል፤ መክፈል ጠላችና፤......

ግና ምን ይሆናል?

ብትሮጠው ብትሮጠው ጋራውን ተሻግሮ፣

ሜዳውን አቋርጣ

አልቻለችም ከቶ፣ ከዕዳዋ ልትድን

ከመሬት አምልጣ።

**ባለቅኔዎች - (ከሎንግፊሎ የተተረጎመ)**

ስሙኝ፤ እናንት ባለቅኔዎች

በዐፀደ ነብስ ያላችሁ፤

ደሞም በቅኔዎቻችሁ

ሕያውነት ያገኛችሁ

እናንተም ባለቅኔዎች ስሙኝ

በዐፀደ ሥጋ እያላችሁ

የሞታችሁ (ንቀት የሚገድል ቢሆን)

በእኩይ ዘመናችሁ ወቅት

ከእሾህ እክሊላችሁ ጭነት

ስትሰቃዩ በደም አበላ ጉርፈት

እንዴት ነው?

ደስ አይላችሁ

ተልእኮአችሁን ማድረሳችሁ?

አወን፣ የቅኔ ተውህቦ አግብሮቱ

መለኮታዊ ጣፋጭነቱ

የበደልን ምሬት ማጥፋቱ።

አይደል ባደባባይ ሕዝብ ጭብጨባ እልልታ፤

በመድብለ ሰብአ ውዳሴ አንደበት ሆሆታ፣

በእኛው ውስጥ እንጂ፣ ያለ አብሮን

ድል ለማድረግ ወይም ድል መሆን።

**ፍርሃት አዶከብሬ**

ፍርሃት አዶከብሬ

አያ እናት አይምሬ

የቁም መቃብሬ

የቅዠት ሀገሬ።

ከሥጋ ከነብሴ ከደሜ ቆንጥሬ

ከአጥንቱ ሰንጥሬ

ምስህን ሰጥቼ ላመልህ ገብሬ፤

ያው ነህ አንተ ግና

ልጓምህ አይላላ።

ትጋልበኛለህ በእሾህ በቆንጥር ላይ

ጨለማ እንደግራር በቅሎበት በሚታይ

አንዲት ዘሀ - ጮራ

በማትደፍርበት

እውነት - ፍቅር - ውበት

በተቀበሩበት።

**ኒሻን**

ኒሻን

ዕፁብ ብርሀን

ትሁት ታጋይ

ጨለማን ያህል ፈያታይ

ቢጠለልም ካንቺው አምባ፣ አደባባይ

ካንቺው ሥጋ፣ ካንቺው ዐዋይ፣

ሰለባ አለጣለሽም ነበር፣ ግዳይ

ሽንፈት አልገባሽም ነበር ስቃይ

ጩኸት አልወጣሽም ነበር ብካይ።

ያይነሥጋን ሕፀፅ ድከምት

የጨለማን ግርዶሽ ጥለት

ገፈሽ በልቦና ብርሀን ውበት

ጥለሽ፣ በመንፈስ ፀዳል ፍመት

አልፈሽ፣ የቁም ሞትን ያህል ኬላ

ዘለሽ፤ የተስፋ - አልባን አጥር - ላባ፤

ተተግነሽ ከዕውቀት ምስካይ

ይህን ሕይወት ‹ሚሰኝ ቀላይ

የስንት ጎበዝ ትርክዛ አስጣይ

ተግተሽ ስትቀዝፊው ስናይ፤

ያን ሁሉ ትናት፤ ያን ሁሉ ብቃት

ያን ሁሉ ብርታት፣ ያን ሁሉ ምላት

እንዴት ብለን፣ መች ጠርጥረን

ሞት በድንገት ይነጥቅሻል በለን?

ኒሻን

ዕጹብ ብርሀን

ትሁት ታጋይ

ጨለማን ያህል ፈያታይ

ቢጠለልም ካንቺው አምባ አደባባይ

ካንቺው ሥጋ ካንቺው ዐዋይ

ሰለባ አልጣለሽም ነበር፣ ግዳይ

ሽንፈት አልገባሽም ነበርም ስቃይ

ጩኸት አልወጣሽም ነበር ብካይ።

**መንገደኛ**

መንገደኛ

ልበመንታ ፈረሰኛ

ነገ አውላላ

ወይ አያልፉት ኬላ.....

ትላንት ብቻ

ትላንት ብቻ

ያለፉት ዘመቻ

ቆስሎ ደምቶ

ከስንት ግንባር ተጋጭቶ

ከስንት ከለቻ ተላትሞ

ከስትን ጥሩር ተዳስሞ

ደቅቆ ተዳስሞ

ደግሞ......አገግሞ

እንደ ጨረር ዘሀ ቀጥኖ

ከሮ

በጣት ስቁረት መሀል በሮ

ወይ እንደሾህ ተጠላልፎ

በስስ ስጋ መሀል አልፎ

ትላንት ብቻ

ያለፉት ዘመቻ።

ዛሬማ የነገ መባቻ

ቅርብ ድንበር - ሩቅ ዳርቻ

ቅርብ ድንበር - ሩቅ ጠፈር፤

ወይ የከእብሮ እስግምግምታ

የየቃጭል ቅጭልጭልታ

የመጋረጃ ኋላ ቱምታ።

ነገ አውላላ

ለሽምጥ ግልቢያ ቀና

ለሶምሶማ

እሚስማማ

ለድንገላሣ

ድንቅ ወላንሣ

ወይም

መሰናክል ኬላ

ገጣጣ ድንጋይ ከለላ

ጋሬጣ ጉድባ አሸክላ

መንገደኛዬ ሆይ

መንገደኛ

ትላንት አንጥፍና

ዛሬ ደርብና ተኛ

ጧት በበርህ በምድራኳ

የነገ ዛሬ እስኪያንኳኳ

**ተይው እንተወው**

ተይው እንተውወ፤.......

የዘመን ቃፊሩን ማለፍ አልቻልንና

ይህ ዓለም ጥበቱ አለመጠነንና፤ -

ተይው እንተወው፤......

ውጥኑ ግብ ይሁን

ጅማሬው ፍጻሜ፣

ቅጽበቷ ሙሉ ዕድሜሽ

ወቅቷ ዘላለሜ።

**ብቻ ለሚያንሾካሹከው**

ለቃል ኪዳኑ ነው

ለተልእኮው የሞተው

የማንም ልሣን

እንዲህ ነበር ለማይለው፤

ሐውልት አልባ መቃብሩ ላይ፤

የበቀለው

ሳር ስራስር ቅጠላቅጠል ብቻ፤

ለሚያንሾካሹከው......

እስከ ዘመን

ዘመን ዳርቻ።

**አባብዬ**

አንተ ትሁት አንተ ቅን ሰው፤ አንተ ደግ ሰው

ቀኑ ቀን ካልሆነ በቃኝ.......አያሻኝም መኖር ብለኸው

እጆችህን ዘርግተህ፣ ሞትን ያህል እንግዳ ተቀበልከው ጨካኙ ፍጡር፣........

እንደናፋቂ ወዳጅ ጨበጥከው።

......አባብዬ።

የትአል የሞት ወረንጦ ፍላፃው፤ ማራድ ማስፈራቱ

በል የትአል የሞት ሞትነቱ?

በንፁሕ ልቦና ብርታት በቤተሰብ አለኝታ

እምነት

ይዘልቋል ለካስ፣ እሚፈራው ዳገት......አቀበት።

.......አባባዬ።

ብዙ ነገር ብታውቅም፣ እማታውቃቸው አሉ

እኩይነት፣ ግብዝነት መኩራራትን የመሰሉ።

..........አባባዬ።

እውነትህ ነው ትዝታዬ.....አባቴ ብዙም

ተምሬአለሁ ከአንተ

እጅግ ብዙ እሲት ቢኖርም፣ ስንት ሊቃውንት

ያሟገተ

ቅንነትና እውነት እንደሁ፣ ዙሮ ዙሮ የሚረታ

ሰብዊነት እንደሁ ወሳኙ የሰው ልጅን ምፅአት የሚፈታ።

........አባባዬ።

**የክረምት ማገዶች**

እንዲህ ተጫጭሰን

እንዲህ ተጨናብሰን

ውሀ እንዳለዘዘን

ከውሀ ተዋግተን ........ ተዋግተን.......ተዋግተን

ውሀው አሸነፈን፤

እሳትን ፀንሰን

እሳትን አምጠን......አምጠን.......አምጠን

እሳትንም ወልደን፣

እሳትንም ሁነን፤

(የክረምት ማገዶች)

ካጨለጨልንለት የድሃውን ጎጆ ቀሣ ከል ጭራሮ

ካበሰልንለት ዘንድ የአርሶ አደሩን ንፍሮ

የሰርቶ አደሩን ሕዝብ ለሰስ ያለ ሽሮ፤

ታሪክ ይዘምረው የኛን እንጉርጉሮ።

ዘመን ይመስክረው የኛን ውጣውረድ፤

የእንግልት ኑሮ።

**አይደለም (የዘወትር ምጤ)**

አይደለም ለክብረት ለንዋይ ተዳምሮ

አይደለም ለሹመት ለተጫፍሮ ኑሮ

አይደለም ለዝና ለጠፊ ውሎ አድሮ፤.......

ለትሁት ሕይወት ነው፤ እኔ መሯሯጤ

በዘልማድ መንገድ ጉዞ አለመመረጤ፤

ደቂቅ ብርሃንን -

ውበት - ፍቅር - እውነትን

ለመገላገል ነው፤ የዘወትር ምጤ።

ይኸው ነው መስቀሌ

ይህም ነው አክሊሌ

ይኸው ነው ድከመቴ

ይህም ነው ብርታቴው

**ጊዜ በረርክ በረርክ**

ጊዜ በረርክ በረርክ

ጊዜ በረርክ በረርክ

ግና ምን አተረፍክ

ግና ምን አጎደልክ?

ሞትን አላሸነፍክ

ሕይወትን አልገደልክ።