መዝሙረ ክርስቶስ። ወመልክአ

ኢየሱስ። ወመልክአ መድኃኔ ዓለም።

ዘደረሶ አለቃ ታየ። በ፲ወ፱፻፲፩ ዓምተ ምሕረት ወንጌላዊ ሉቃስ። በመዋዕለ መንግሥታ ለንግሥተ ነገሥት ዘውዲቱ ወለቱ ለዳግማዊ ምንልክ ንጉሠ ነገሥት ዘኢትዮጵያ።

መዝሙረ ክርስቶስ።

እዌጥን ይእዜ በረድኤተ እግዚአብሔር።

መዝሙረ ክርስቶስ ልዑል ወጥዑመ ዝክር።

እንዘ አሰተሣኒ ምስለ ቃለ ዳዊት ዘየኃብር።

ዘያስተፌሥሕ ልበ በሠናይ መዝሙር።

ጸሎተ ወስብሐተ ወኵሎ ዘይሜሀር።

ነዓ፥ ኀቤየ ክርስቶስ ንጉሠ ዓለማት ብርሃን።

በዓለ፥ ሠናይ፥ ወጥዑመ ልሳን።

ታለብወኒ ፍካሬ፥ ወምስጢረ ኵሉ አዝማን።

ከመ ወደሰከ ዳዊት፥ ነቢየ፥ አምላክ ምእመን።

አነሂ እወድስከ በቃለ መዝሙር ወአርጋኖን።

፩ ብፁዕ ብእሲ ዘኢሖረ በምክረ ርእሱ

ወዘኢቆመ በፍኖተ ጠዋይ ላዕለ ቢጹ ወነፍሱ

ዳዕሙ በሕገ ክርስቶስ ዘያንሶሱ።

ይለፍለፍ ማየ ሕይወት ወይውኅዝ እምከርሡ።

ዓዲ ይረክብ ክብረ ወየዓቢ ሞገሱ።

፪ ለምንት አንገለጉ አሕዛብ ኵሎሙ።

ምስለ ጲላጦስ መስፍን ወምስለ ሂሮድስ። ንጉሦሙ።

እምጥንት እስከ ዛ ዕለት እንዘ ጋዕዝ ቦሙ።

በእንተ ስቅለቱ ለዋህድ ተሰነዓው ዳዕሙ።

ውእቱሰ በተንሥኦቱ ተበውሐ ላዕሌሆሙ።

፫ እግዚኦ ሚበዝኁ እለ ይሣⷁኒ በሕማም።

ይቤ ዳዊት እንዘ ይጼሊ እንበለ ንዋም።

አመ ጐየ እምገጸ ወልዱ አቤሴሎም።

ብዙኃን ቆሙ ላዕሌየ እንበል መስፈርስ ወአቅም።

፬ ሶበ ጸዋዕክዎ ለእግዚአብሔር አርኃበ ሊተ።

ይቤ ዳዊት በአተ ማኒ ክሡተ።

ለዛቲ ዓለም ዘፈጠራ ወዘረስያ ድሉተ።

አልባቲ ሠራዒ ወመጋቢ ሶበ ይቤ ዘንተ።

ለምንት ታከብዱ ልበክሙ ወታመጽኡ ዕልወት።

እለ ታፈቅሩ ከንቶ ወተሐሱ ሐሰተ።

፭ ቃልየ አምጽዕ እግዚኦ እስመ ብከ እትአመን።

ዘንተ ይቤ ዳዊት በእንተ ትሩፍን።

ድኅረ ቀነዮሙ ናቢከደነጾር ንጉሠ ባቢሎን።

ወለቡ ጽራህየ ወአምጽዓኒ በእዝን።

ክርስቶስ እግዜየ ዘኵሉ ፀወን።

፮ እግዚኦ በመዓትከ ኢትቅሥፈኒ በቅጽበት።

አመ አበሰ በብእሲት ኦርዮ በጽሚት።

ወአመ አቅተሎ ለኦርዮ ይቤ ዳዊት።

ደክመት ሥጋየ ነፍየኒ ተሐውካት።

ተሣሃለኒ ክርስቶስ ወዕቀበኒ እመንሱት።

፯ እግዚኦ አምላኪየ ብከ ተወከልኩ ኦ ልዑል።

ይቤ ዳዊት ሶበ ሰምዓ ሞተ አኪጦፌል።

ወአድኀነኒ እምኵሎሙ እለ ሮዱኒ በኃይል።

ዕቀባ ለነፍስየ እመነ ሙስና ወኃጕል።

እስመ አንተ ኃያል ክርስቶስ አማኑእል።

፰ እግዚኦ እግዚእነ ጥቀ ተሰብሐ ስምከ።

ኦ ክርስቶስ ይቤ ዳዊት በእንቲአከ።

እስመ ተለዓለ ዕበየ ኃይልከ ወስብሐቲከ።

እምአፈ ደቂቅ ስብሐተ አስተደሎከ።

በዕለተ ሆሳዕና ዘኮነ ለከ።

፱ እገኒ ለከ እግዚኦ በኩሉ ልብየ ለለ ዕለቱ።

ይቤ ዳዊት እንዘ ይሴብሖ ለልዑል በተሣህሎቱ።

ሶበ ገብኡ ድኅሬሆሙ ወጠፍኡ ጸላእቱ።

አቤሴሎም ወልዱ ወሳኦል ምስለ ሰብአ ቤቱ።

ክርስቶስ እነግር ስብሐቲከ በእንተ ዝንቱ ፡

፲ በእግዚአብሔር ተወከልኩ ኢይፈርህ እምአእላፍ።

አመ ተሰደ ዳዊት እምነ ሳኦል ማዕቅፍ።

ይቤ በአሚን ወበጥቡዕ ንጡፍ።

እስመ ናሁ ወሰቁ ቀሥቶሙ ለነዲፍ።

ከልለኒ ከመ ወልታ ክርስቶስ ሐዳፍ።

፲፩ አድኅነኒ እግዚኦ እስመ ኃልቀ ኄር።

ወውኅደ ሃይማኖት ወሠናይ ምግባር።

አሐዱ ምስለ ካልኡ በከናፍረ ጉሕሉት ይትናገር።

ወፍስሐ እግዚአብሔር ጻድቅ ምንተኒ ኢየአምር።

ዕቀበኒ ክርስቶስ እምዛቲ ነውር።

፲፪ እስከ ማእዜኑ እግዚኦ ትረስአኒ።

እስከ ማእዜኑ ትመይጥ ገጸከ አመድኃኒ።

ወአነብር ኀዘነ ውስተ ነፍስየ ወትጼዕረኒ።

ይቤ ዳዊት በእንተ አቤሴሎም ተመያኒ።

ኦ እግዚእየ ክርስቶስ ዕቀበኒ ወአድኀነኒ።

፲፫ ይብል ኦብድ በልቡ አልቦ እግዚአብሔር ንጉሥ።

ዘይተክል ወዘይሰሩ በሥልጣን ቅዱስ።

አመ ተንሥኡ ላዕሌሁ ሰናክሬም ወራፋስቂስ።

በትዝሕርቶሙ ወትዕቢቶሙ ይቤ ሕዝቅያስ።

ሐስሩ ቅድመ ክርስቶስ በምግባሪሆሙ ርኩስ።

፲፬ መኑ የኃድር ውስተ ጽላኦቱ ለአምላከ ሰማይ።

ወመኑ ያጸልል ውስተ መቅደሱ ለንጉሥ ዐቢይ።

ዘየሐር በንጹሕ ወዘኢይነብር በእከይ።

ይቤሉ ትሩፋን በቃለ አእኵቶ ሠናይ።

አንጽሐኒ እምኃጢአትየ ኢየሱስ አዶናይ።

፲፭ ዕቀበኒ እግዚኦ እስመ ብከ ተማኅጸንኩ ተማኅጽኖ።

ይቤ ዳዊት እምእደ ሳኦል ከመ ያድኅኖ።

ወበእንተ ኵሎሙ እለ ዐውዱ በተመይኖ።

ኦ ክርስቶስ ዘትመጽእ ዳግመ ለኰንኖ።

ቀጥቅጥ መዝራዕቶ ለፀርየ ወእስር ልሳኖ።

፲፮ እግዚኦ ስምዓኒ ጽድቅየ ዘኢኮነ በከናፍረ ጉሕሉት።

ሶበ ተንሥአ ሳኦል ላዕለ ዳዊት።

እንዘ ይብል ጸለየ በተአምኖት።

እምቅድመ ገጽከ ትወጽእ ፍትሕከ ርትዕት።

ፍታሕ ሊተ ክርስቶስ ንጉሠ ምሕረት።

፲፯ አፍቅረከ እግዚኦ በኃይልየ ንጉሠ ኃያላን።

ይቤ ዳዊት በመዋዕለ እከይ ወተስናን

አመ ተንሥኡ ላዕሌሁ ሳኦል ወኢሎፍላውያን።

ወአመ ተድኅሉ እምገጹ በመጥዎ ዘባን።

እግዚአብሔር ኃይልየ ወፀወንየ በኩሉ ዘመን።

ከማሁ ሀበኒ መዊዓ ክርቶስ ንጉሠ ብርሃን።

፲፰ ሰማያት ይነግራ ስብሐተ እግዚብሔር።

ወግብረ እደዊሁ ያየድዓ ለኩሉ ነገር።

ዘያስተርኢ ወዘኢያስተርኢ በሰማይ ወምድር።

ወኩሎ ፍጥረታተ በየብስ ወበባሕር።

ፍጥር ሊተ ልበ ንጹሐ ክርስቶስ መንጽሔ ነውር።

፲፱ ይስማዕከ እግዚአብሔር በዕለተ ምንዳቤ ወባዕስ።

ወይቁም ለከ ስሙ ለአምላክ ያዕቆብ ቅዱስ።

ወይፈኑ ለከ ረድኤተ በሥጋ ወነፍስ።

ዘይንተ ይቤ ዳዊት በእንተ ሕዝⷃስ።

እምጽዮን ቤተ ክርስቲያን ተዘክረኒ ክርስቶስ።

፳ እግዚኦ በኃይልከ ይትፌሣሕ ንጉሥ ኃያል።

ወብዙኃ ይትኃሠይ በአድሕኖትከ ልዑል።

እስመ በጻሕኮ በበረከት ሠናይ ዘኢይቀብል።

ዝኒ ዓዲ በእንተ ሕዝⷃስ ይትበሃል።

ወጽወኒ ከማሁ ወሀቤ ጸጋ አማኑእል።

፳፩ አምላኪየ አምላኪየ ነጽረኒ ወኢትኅድገኒ ዳዕሙ።

ተነበየ ዳዊት ለክርስቶስ በእንተ ሕማሙ

አገቱኒ አልህምት ብዙኃን ወእኩያን ኵሎሙ።

ወከላባት አይሁድ ምስለ ቀያፋ ሊቆሙ።

ቀነውኒ እደውየ ወእገርየ ወላዕሌየ ቆሙ።

፳፪ እግዚአብሔር ይሬዕየኒ ወያነብረኒ በየማን።

ይቤ ዘሩባቤል ኩሎሙ ትሩፋን።

አመ ተመይጡ ኅቡረ እምፄዋ ባቢሎን።

በሰሚዓ ሕጉ ቅዱስ በየሩሳሌም መካን።

ሚጥ ልቡናየ እምጼዋ ዓለም ክርስቶስ መድኅን።

፳፫ ለእግዚአብሔር ምድር በምልዓ ወትሰምዕ ቃሎ።

ይቤ ነቢይ ከመ ምሉዕ ውእቱ ዘፈጠረ ኵሎ።

ለእለ ቀብጹ ተስፋ ውእቱ አሕዛብ ከመ ኢህሎ።

ዘለፎሙ ወገሠጾሙ ከመ ይንበሩ ወተወክሎ።

ክርስቶስ ነጽረኒ በዓይነ ምሕረት ወተሣህሎ።

፳፬ ኅቤከ እግዚኦ ነፍስየ አንቃዕደወት።

ዘኒ በእንተ ትሩፋን ተነበየ ዳዊት።

ኢይትኃፈር ለዓለም ወአንግፈኒ እምጸላዕት።

ኢትዝክር እግዚኦ አበሳየ ዘትካት።

ክርስቶስ መሐረኒ አቡሃ ለምሕረት።

፳፭ ፍታሕ ሊተ እግዚኦ እስመ ወየውሃትየ አሐውር።

ዝኒ ዓዲ በእንተ ትሩፋን ይትነገር።

ወከመ ኢይድክም ተወከልኩ በእግዚአብሔር።

ጸላዕኩ ማኅበረ እኩያን ኅቡር።

መሐረኒ ክርስቶስ እስመ አንተ ኄር።

፳፮ እግዚአብሔር ያበርህ ሊተ ወያድህነኒ በምሕረቱ

ዝኒ በእንተ ሕዝቅያስ ለዳዊት ተነብዩቱ።

ክርስቶስ ምእመና ለሕይወትየ ወተስፋየ ውእቱ።

ይብልዑኒ ሥጋየ እለ ይሔልዩ እሙንቱ።

ደክሙ ወወድቁ ወፃውመዉ በከንቱ።

፳፯ ኅቤከ እግዚኦ ጸራህኩ ወኢትጸመመኒ።

በእንተ ሕዝቅያስ ይቤ ዳዊት በዘይሤኒ።

ቃለ ስእለትየ ጸራህኩ ኅቤከ ስምዓኒ።

እመሰ ኃደገኒ እከውን ከመ እለ ውስተ ግብ ማሳኒ።

ኦ እግዚእየ ክርስቶስ ዕቀበኒ ወተሣሃለኒ።

፳፰ አምጽኡ ለእግዚአብሔር አብ ውሉደ ክርስቲያን።

አምጽኡ ለእግዚአብሔር ወልድ ስብሐት ቍርባን።

ሀበ ስብሐት ለስሙ ኦምእመናን።

ስገዱ ለትሥልስቱ ለኩሉ መካን።

፳፱ አአኵተከ እግዚኦ እስመ ተወከፍከኒ ለለ ሰዓቱ።

ይቤ ዳዊት ሶበ ተሰምዓ ጸሎቱ።

ዝመዝሙር ፍጻሜ ማኅሌት ዘውዳሴ ወጻዕረ ሞተ።

እስመ ኢረስዮ ክርስቶስ ስላቀ ለጸላእቱ።

ሶበ አትሐተ ርእሶ ተራኅርኃ ሎቱ።

፴ ኪያከ ተወከልኩ ወኢይትሐፈር ለዓለም።

ወበጽድቅከ አንግፈኒ ወባልሐኒ እምደም።

ይቤ ዳዊት በእንተ ተሩፋን ፍጹም።

እምነ ኃጢአት ወአንቅሐኒ እምንዋም።

ክርስቶስ ኃያል ገባሬ ተአምር ወመድምም።

፴፩ ብፁዓን እለ ተኃድገ ሎሙ ኃጢአት ወደነስ።

አመ እምደዌሁ ሐይወ ንጉሠ ይሁዳ ሕዝⷃስ።

ወበእንተ ስርየት ዘተረክበ በክርስቶስ።

ለዘአንጽሖሙ ወልደ አብ በደሙ ቅዱስ።

ይቤ ዳዊት በትንቢት መንፈስ።

፴፪ ተፈሥሑ ጻድቃን በእግዚአብሔር አምላክነ

በሕገ ወንጌል ቅዱስ ዘአጽንዓ ለነ ኪዳነ።

ወበደመ ወልዱ እምደነስ ዘአንጽሐነ።

ወዘወሀበነ እምቅንየተ ሰይጣን ግዕዛነ።

ይትእኰት ስሙ ሕይወት እስመ ጸገወነ።

፴፫ እባርኮ ለእግዚአብሔር በኩሉ ልብየ።

ይቤ ዳዊት በእንተ ሕዝⷃስ አመ ጸለየ።

ወስብሐተ ክርስቶስ ዘልፈ ውስተ አፉየ።

እስመ በሕማሙ ወሞቱ ሕይወት ነፍስየ።

ኵልክሙ ምእመናን አዕብይዎ ምስሌየ።

፴፬ ግፍዖም እግዚኦ ለእለ ይገፍዑኒ በባዕስ።

መዝሙር ተብህለ በእንተ ኤርምያስ።

ወጽብዖሙ በእንተ እⷎሙ ርኩስ።

ወይኩኑ ከመ ጸበል ዘቅድመ ገጸ ነፋስ።

ሊተስ ዕቀበኒ ንጉሠ ዓለማት ክርስቶስ።

፴፭ ይነብብ ኃጥእ በዘያስሕት ርእሶ ዘእኩይ ምግባሩ።

ይቤ ዳዊት ነቢይ በእንተ ሳኦል ጾሩ።

ወአልቦ ፍርሐተ እግዚአብሔር በኩሉ ነገሩ።

እለሰ ተወከሉ በክርስቶስ ዘውዱስ ዝክሩ።

ይመውዑ ጸሮሙ ወኢይትሐፈሩ።

፴፮ ኢትቅናዕ ላዕለ እኩያን ወዕቡያን።

ወላዕለ ገበርተ እከይ ወአማዕያን።

ይቤ ነቢይ በእንተ ኵሎሙ ምእመናን።

እስመ ቅንዓት ሕምዘ ሕፃንሁ ለሰይጣን።

ዕቀበኒ ክርስቶስ እምቅንዓት ወኂጣን።

፴፯ እግዚኦ በመዓትከ ኢትቅሥፈርኒ እስመ ለሞት አልጸቁ።

በብእሲተ ኦርዮ ግሙራ አመ አበሰ በሕቁ።

ይቤ ዳዊት በቅድመ አምላኩ እንዘ ያስቆቁ።

ወበጽንጋጼ ዐቢይ ከመ ርግብ ዕነቁ።

መሐረኒ በሞተ ወልድኩ ወበደመ ጽድቁ

፴፰ እቤ አእቅብ አፉየ ከም ኢይስሐት በልሳንየ።

ይቤ ዳዊት አመ ላዕልሁ ሳኦል ተዓበየ።

ሶበ ይትቃወሙኒ ኃጥአን ቅድሜየ።

እሴፎ በክርስቶስ እስመ ውእቱ ተስፋየ።

በሰማይ ወበምድር ዘእንበሌሁ አልብየ።

፴፱ ጸኒሐ ጸናሕክዎ ለእግዚአብሔር እግዚአ ኩሉ።

አመ ወጽኡ እስራኤል እምሀገረ ባቢሎን ይቤሉ።

እወጽአኒ እምኦም ወእምጽቡር ኵሉ።

እለ ተአመኑ በክርስቶስ ወበጽንዓ ኃይሉ።

ብጹዓን ኵሎሙ በስሙ እለ ተወከሉ።

፵ ብፁዕ ዘይሌቡ ላዕለ ምስኪን ወነዳይ

እምዕለት እኪት ያድኅኖ እግዚአብሔር ዐቢይ።

የዓቅቦ ወያበጽሖ ውስተ ምድር ሠናይ።

ዕቀበኒ ክርስቶስ እምኩሉ እኩይ።

እስመ አንተ በምድር ወበአንተ በሰማይ።

፵፩ ከመ ያፈቅር ኃየል ኅበ አንቅዕተ ማያት።

ዝመዝሙር ዘትሩፋን ወዘደቂቀ ቆሬ ካህናት።

ከማሁ ታፈቅር ነፍስየ ኅበ ክርስቶስ ንጉሠ ስብሐት።

እስመ አድኃነኒ በስቅለት ወሞት።

ወበደሙ ተውህበ ሊተ ሕይወት።

፵፪ ፍታሕ ሊተ እግዚኦ ወተበቀል በኃይልከ።

ዝኒ በእንተ ትሩፋን አግብርቲከ።

እምሕዝብ ውጹዓን ወእለ ይርሕቁ እምሕግከ።

ዕቀበኒ ወአድኀነኒ ክርስቶስ በሥልጣንከ።

ወበደምከ ማኅዊየ አለመ ሀቤዘውከ።

፵፫ እግዚኦ ሰማዕነ በእዘኒነ ይብሉከ በኁባሬ።

መቃብያን ኵሎሙ ወደቂቀ ቆሬ።

ወአበዊነሂ ዜነውነ ዘገበርከ በመዋዕለ ኅሬ።

ክርስቶስ መዓዛ ሕይወት ወመሥዋዕተ ሥሙር ቅታሬ።

ሀበኒ ጸጋ ሃይማኖት ወልምላሜ ምግባር ፍሬ።

፵፬ ጐሥአ ልብየ ቃለ ሠናይ ከመ ቀንሞስ።

ዝኒ ዘደቂቀ ቆሬ ወትንቢት በእንተ ክርስቶስ።

ወአነ አየድዕ ግብርየ ለአማኑኤል ንጉሥ።

ሀበኒ እግዚኦ መንፈስ አእምሮ ዘይሔድስ።

ከመ እርከብ ጥዒና በሥጋ ወነፍስ።

፵፭ አምላክነስ ኃይልነ ወጸወንነ እምጋዕዝ።

ዝኒ ተብህለ በእንተ ሕዝቅያስ ወአካዝ።

መዝሙር ዘደቂቀ ቆሬ ወዘምእመናን ምርጉዝ።

ክርስቶስ መሥዋዕተ ሰላም ወጼና ምዑዝ።

ዕቀበኒ እምልሳን ከመ አስራብ ዘይውኅዝ።

፵፯ ኵልክሙ አሕዛብ ጥፍሑ እደዊክሙ።

ዘደቂቀ ቆሬ ወበእንተ ትሩፋን ኵሎሙ።

ወቦ እለ ይቤሉ በእንተ መቃብያን ዳዕሙ።

ሶበ ተመውዓ ብልጣሶር ወጠፍዓ ሎሙ።

አሕይወኒ ክርስቶስ ወለአጽራርየ ግፍዖሙ።

፵፯ ዐቢይ እግዚአብሔር ወብዙኅ አኰቴቱ።

ዘነጽሖ ለሰናክሬም በትዝኅርቱ።

ወዘባልሖ ለሕዝⷃስ በክሂሎቱ።

ወቀሠፎሙ በእደ መልአከ ለሠራዊቱ።

ከማሁ ቅሥፎ ለጸርየ በትዕቢቱ

አቃቢ ወባላሒ እስመ አንተ ውእቱ።

፵፰ ኵልክሙ አሕዛብ ስምዑ ዘንተ።

ወአጽምዑ ቃሎ ከመ ትርከቡ ሕይወተ።

መኳንንትኒ ላዕለ ነዳያን አቅልሉ አርዑተ።

ንዳያንኒ ተአዘዙ ወኢትግበሩ ዕልወተ።

እስመ ኢያፈቅር ክርስቶስ እመፃ ወጉሕሉተ።

፵፱ አምላከ አማልክት እግዚአብሔር ነበበ።

ወጸውዓ ለምድር ምሥራቀ ወምዕራበ።

ባሕረ ወሊባ ሰሜነ ወደቡበ።

ዝኒ ዘደቂቀ ቆሬ ወዘለፋ ካህናት ካዕበ።

ኢትዝልፈኒ ክርስቶስ ዳዕሙ ኩነኒ አበ።

፶ ተሣሃለኒ እግዚአ በከመ ዕበየ ሣህልከ።

ወደምስስ ኃጢአትየ በብዝኃ ምሕረትከ።

ናታን ነቢይ ይዝልፎ ሶበ ተልእከ።

ይቤ ዳዊት በብእሲተ ኦርዮ አበስኩ ቅድሜከ።

ተሣሃለኒ ክርስቶስ ሊተኒ ለገብርከ።

፶፩ ለምንት ይዜኃር ኃያል በእካዩ።

ዝኒ ላዕለ ሕዝቅያስ ሰብአ ፋርስ አመ ተአርወዩ።

ምስለ ሰናክሬም ንጉሦሙ ይኤምጹ ወይጌዩ።

እመሰ ኢተመይጡ ኃጥአን ወኅበ ንስሐ ኢሐለዩ።

ያጠፍዖሙ ክርስቶስ በኃይሉ ወበዕበዩ።

፶፪ ይብል አብድ በልቡ አልቦ እግዚአብሔር።

ዝኒ ላዕለ ሕዝⷃስ ሰናክሬም እንዘ ይዜኃር።

ኃስሩ ወረኵሱ በምግባረሆሙ ኅሱር

እስመ አልብ ዘይገብራ ለሠናይት ግብር።

ስረይ ሊተ እንበለ ምግባር ክርስቶስ መዝገበ ፍቅር።

፶፫ እግዚኦ በስምከ አድኅነኒ ኦመድኅን።

ይቤ አመ መጽኡ ኅበ ሳኦል ዚፋውያን።

ወአመ ነገርዎ ከመ ህሎ ዳዊት በአሐቲ መካን።

ወቦ ዘይቤ ዘሕዝቅያስ ወመቃብያን

ከማሁ አድኅነኒ ክርስቶስ ተስፋ ነዳያን።

፶፬ አጽምዓኒ እግዚኦ ጸሎትየ ለአድኅኖ።

ነጽረኒ ወስምዓኒ እብለከ በተአምኖ

ይቤ ዳዊት አመ ተንሥአ ሳኦል በተመይኖ።

ኃይለ ጸርየ አድክም ወስብር የማኖ።

ክርስቶስ ፍጽም አፉሁ ወእሴር ልሳኖ።

፶፭ ተሣለኒ እግዚኦ እስመ ኬደኒ ጸአሊ።

ይቤ ዳዊት አመ አኀዝዎ ኢሎፍሊ።

ወኵሎ አሚረ አስርሐኒ ቀታሊ።

ባልሐኒ ክርስቶስ እምኩሉ ፍርሐት ዘእሔሊ።

እስመ አንተ ኃያል ወንጉሥ ከሃሊ።

፶፯ ተሣሃለኒ እግዚኦ ወተወከፍ ጸሎትየ።

እስመ ብከ ተፀወነት ወተወከለት ነፍስየ።

ይቤ ዳዊት እምሳኦል ምንዳቤ ብዙኃ ሶበ ርእየ።

አንግፈኒ ክርስቶስ እምእለ ቆሙ ላዕሌየ።

በሰማይ ወበምድር እስመ አንተ ተስፋየ።

፶፯ እመሰ አማን ጽድቅ ትነቡ ደቂቀ ልዑል አእላፍ።

ዘለፋ ካህናት ዘዳዊት ወተግሣጽ መጽሐፍ።

እለ ትኴንንዋ ለምድር እምጽንፍ እስከ ጽንፍ።

ኢተዓምዑ ፍትሐ ትበልዓክሙ ወፊሞን ፍልሱፍ።

በልሐኒ ክርስቶስ እምልሳን ወአፍ።

፶፰ አድኀነኒ እግዚኦ እምፀርየ በተሣህሎ።

ይቤ ዳዊት አመ ፈነወ ሳኦል ከመ ያቅትሎ።

እስመ የኃሥሥ ነፍስየ ይቅትላ በተሐብሎ።

አንግፈኒ ክርስቶስ ዘተአቅብ ኵሎ።

ወዝረምዎ ከመ ጸበል በመዓትከ አውሎ።

፶፱ እግዚኦ ደገፍከነ ወአስተይከነ መደንገጸ ወይን።

ይቤ ዳዊት አመ ተጻብአ ምስለ አሶራውያን።

ወዓዲ ይትነገር ዝንቱ በእንተ መቃብያን።

ቀሠፍከኒሃ ወተሣሃልከነ በምሕረትከ ብርሃን።

ወላዴ ምሕረት ከርስቶስ ወተስፋ ድኂን።

፷ ስምዓኒ አምላኪየ ስእለትየ።

በእንተ ትሩፋኤል ይቤ ዳዊት አመ ጸለየ።

ዘሩባቤል ባቢሎን ምድረ ሙላዱ ሶበ ሐለየ።

እምአጽናፈ ምድር ጸራሀኩ ሶበ ቀብጸኒ ልብየ።

እምቀቢጸ ተስፋ ዕቀበኒ ክርስቶስ አምላኪየ።

፷፩ ትገኒ ነፍየ ለእግዚአብሔር አኮኑ።

እመኒ ሣቀዩኒ ወአመንደቡኒ በበዘመኑ።

እምፍቅረ ክርስቶስ እግዚእየ ዘይሌልየኒ መኑ።

ተሰዶኑ ረሃቡኑ እስመ የዓቅበኒ በሥልጣኑ።

፷፪ አምላኪየ አምላኪየ ኅቤየ እገይስ።

ይቤ ዳዊት አመ ሀሎ በገዳመ ኤዶምያስ።

በምድረ በድው ኀበ አልቦ ማይ ወኵለንታሁ ይቡስ።

በእንተ መቃብያንኒ ወበእንተ ሰሎሞን ንጉሥ።

እማየ ሕይወት አስትየኒ ፈለገ ሕይወት ክርስቶስ።

፷፫ ስምዓኒ እግዚኦ ጸሎትየ ኦንጉሥ ብርሃን።

ሶበ ተንሥአ ሳኦል ላዕሌሁ ይቤ ዳዊት ምእመን።

ወሰውረኒ አማዕሌቶሙ ለእኩያን።

ወእምብዝኆሙ ለገብርተ አመፃ ቀናዕያን።

አንግፈኒ ክርስቶስ በዐቢይ ኃይል ወሥልጣን።

፷፬ ለከ ይደሉ እግዚኦ ስብሐት በጽዮን ወበአርያም።

በእንተ ትሩፋን ይቤ ዳዊት ንጉሥ ሰላም።

ወለከ ይትፌኖ ጸልት በኢየሩሳሌም።

ስማዕ ጸሎተ ኵሉ ክርስቶስ መድኃኔ ዓለም።

እስመ ዕቡያን ኀየሉነ እንበለ መስፈር ወአቅም።

፷፭ የብቡ ለእግዚአብሔር በኵሉ ምድር።

ይቤሉ ትርፋን በእንተ ሐማ ዕውር።

ሶበ አድኃኖ ለመርዶክዮስ ለሐማ እንዘ የኅስር።

ሀቡ አኰቲተ ለአማኑኤል ክቡር።

እስመ ፈታሒ በጽድቅ ውእቱ ወኵሉሎ ዘየአምር።

፷፮ እግዚአብሔር ይባርከነ ወይሣሃለነ በምሕረት።

ዝመዝሙር ቡራኬ ውእቱ ዘካህናት።

ከመ ናእምር ሕጎ እንተ አልባቲ ሐሰት።

ወይእቲ ሕገ ወንጌል ወተስፋ ለመድኃኒት ቅድስት።

ስብሐት ለአብ ምስለ ወልዱ ወምስለ መንፈስ አኰቴት።

፷፯ ይትነሣእ እግዚአብሔር ወይዘረው ፀሩ።

ሶበ አተወት ጽዮን ለአበዳሪ እማኅደሩ።

ወአመ ነሥእዋ ምስለ ዳዊት ካህናት እንዘ ይጸውሩ።

ወዓዲ በእንተ ትሩፋን ይትበሃል ነገሩ።

ክርስቶስ አውድቆሙ ለጸላእትየ ወይትሐፈሩ።

፷፰ አድኀነነ እግዚኦ እማየ ኃጢአት በሥጋ ወነፍስ።

ይቤሎ መቃብያን በኀዘን ልብ ድኑስ።

አመ ይቤሎሙ አንጥያኮስ ንጉሥ።

ሡዑ ለአጋንንት ወስግዱ ለጣዖት ርኩስ።

በኢየሩሳሌም ቅድስት ወበንጽሕት መቅደስ።

አንጽሐኒ እምድነስ በደምከ ክርስቶስ።

፷፱ እግዚኦ ነጽር ውስተ ረዲኦትየ ለለ ዕለቱ።

ይቤ ዳዊት በተአምኖ ወበተሰፍዎ ቦቱ።

አመ ሰደደ አቤሴሎም እምደብረ ጽዮን ትዕይንቱ።

ወአፍጥን ለረዲኦትየ ከመ ኢያጥፍዑኒ በከንቱ።

ወይግብኡ ድኅሬሆሙ እስመ ዕቡያን እሙንቱ።

ክርስቶስ ለፀርየ አውድቆ በመስገርቱ።

፸ ኪያከ ተወከልኩ እግዚኦ ወኢይትሐፈር ለዓለም።

ይቤ ዳዊት በእንተ ትሩፋት እምቅድም።

ወበጽድቅከ አንግፈኒ ወበልሐኒ እምደም።

አምንባዜ ነፍስየ እስከ ለሞት አሐምም።

ባልሐኒ ክርስቶስ እምዝንቱ ሕሰም።

፸፩ እግዚኦ ኵነኔከ ለንጉሥ ሀብ።

ወጽድቀከኒ ለወልደ ንጉሥ መክብብ።

ዝኒ በእንተ ክርስቶስ ወሰሎሞን ጠቢብ።

ከመ ይኰንኖሙ በርትዕ ለአሕዛብ።

በሕገ ወንጌል ቅድስት ክርስቶስ ወልደ አብ።

፸፪ ጥቀ ኄር እግዚአብሔር ለእስራኤል።

ለርቱዓነ ልብ እለ ይትአመኑ በልዑል

የዓቅቦሙ በኃይሉ ለነዳይ ወለባዕል።

ክርስቶስ ቃለ አብ ወወልደ ማርያም ድንግል።

፸፫ ለምንት ገደፍከነ እግዚኦ ይብሉከ ምእመናን።

ዝመዝሙር ዘአፍሳ ወዘመቃብያን።

ሶበ ሰማዕከ ክርስቶስ ዘተኃድር በደብረ ጽዮን።

ተዘከር ማኅበረከ ትብለከ ቤተ ክርስቲያን።

መሐር ሕዝበከ ወኢታጥፍዓነ ምስለ ኃጥአን።

፸፬ እገኒ ለከ እግዚኦ እገኒ ለከ ስቡሕ ወውዱስ።

ዝኒ ዘአሳፍ ዘተነገረ በእንተ ሕዝቅያስ።

አመ ተመውዑ ቅድሜሁ ሠራዊተ ፋርስ።

ወእነግር ኵሎ ስብሐቲከ በባሕር ወበየብስ።

ህበኒ እግዚኦ ኃይለ መዊዕ ክርስቶስ ንጉሥ።

፸፭ ተዓውቀ እግዚአብሔር በይሁዳ ወበኢየሩሳሌም ቅድስት።

ይቤ በእንተ አሶራውያን ወበእንተ ትሩፋን እሞት።

አመ ተመይጡ አምጼዋ ባቢሎን በ፸ ዓመት።

ወዓብየ ስሙ በእስራኤል ክርስቶስ ንጉሠ ስብሐት።

ዘውእቶሙ አሕዛብ እለ ተወልዱ በጥምቀት።

፸፮ ቃልየ ኀበ እግዚአብሔር ጸራህኩ እምድሩ።

፸ ዓመት በምድረ ባቢሎን እለ ነበሩ።

እንዘ ይዛውዑ ሕዝብ ምስለ ልቦሙ መከሩ።

ይብልዎ ለክርስቶስ አመ ጸላዩ ወኃብሩ።

ዕቀበነ እግዚኦ ወለጽራሪነ ዝሩ።

ወኢያንሥኡ ቀርኖሙ ዘርዖሙ ሰሩ።

፸፯ አምጽዑ ሕዝብየ ሕጎ ለስሚዕ ቃሉ።

ዝመዝሙር ተግሣጽ ወትምህርት ለኵሉ።

ወጽልዉ አዝነክሙ ለኀበ ቅዱስ ወንጌሉ።

ለክርስቶስ ንጉሠ ስብሐት ዘቤዘወነ በመስቀሉ።

ስበሕት ምስለ አቡሁ ወምስለ መንፈስ ይደሉ።

፸፰ እግዚኦ ቦኡ አሕዛብ ውስተ ርስትከ ቅጽበተ።

ይቤ አሳፍ በእንተ መቃብያን ዘንተ።

አንጥያኮስ ወደማትርዮስ እለ ተመልዑ ዕልወተ።

ውስተ ቤተ መቅደስ ክቡር ሶበ እብኡ ጣዖተ።

ወአርኮሱ ጽርሐ መቅደስከ ቅድስተ።

ባልሐኒ ክርስቶስ እምፀርየ እስመ በላሒ አንተ።

፸፱ ናላዊሆሙ እስራኤል ያጸምዕኑ እንጋ።

ይቤ አሳፍ በእንተ መቃብያን እንግልጋ።

ወበእንተዝ ይዕቀበነ ወየሀበነ ጸጋ።

ዘይነብር ላዕሌ ኪሩቤል አስተርአየ በሥጋ።

ወአድኃነነ በደሙ እንበለ ንትጋ።

፹ ተፈሥሑ በእግዚአብሔር ዘረድአነ በሥልጣን።

ይቤ አሳፍ በእንተ መቃብያን።

ወየብቡ ለአምላክ ያዕቆብ ንጉሠ ብርሃን።

ንፍሑ ቀርነ በዕለተ ልደቱ ለክርስቶስ መድኅን።

እስመ ሥርዓቱ ውእቱ ለክርስቲያን።

፹፩ እግዚአብሔር ቆመ ውስተ ማኅበር አማልክት።

ዝኒ ከማሁ ዘአሳፍ ወዘለፋ ካህናት።

ይቤ በእንቲአሆሙ ወበእንተ መኳንንት

እስከ ማእዜኑ ትኴንኑ አመፃ በትዕግስት።

ላዕለ ነዳያን ወላዕለ ቤተ ክርስቲያን ቅድስት።

አንዘ ሀሎ ክርስቶስ ዘይፈዲ በበምግባራት።

፹፪ እግዚኦ መኑ ከማከ በኃይል ወበመዓርግ።

ይቤ አሳፍ በእንተ መቃብያን ወማጎግ፡

ኢታርምም ወኢትጸመም እግዚኦ ወኢትኅድግ።

እስመ ናሁ ወውዑ ዐርከ ወተሰነዓዉ ብደርግ።

ክርስቶስ ቀጥቅጥ ርእሶ ለኃጥእ ጸዋገ።

፹፫ ጥቀ ፍቁር አብያቲከ እግዚኦ ዘክልኤ ዓለማት።

ዝኒ ዘደቂቀ ቆሬ ካህናተ ኦሪት።

ዘበምድር ቤተ ክርስቲያን ቅድስት።

ወካልእታ ይእቲ መንግሥተ ሰማያት።

አብአኒ ክርስቶስ ውስተ እንታክቲ ቤት።

፹፬ ተሣሃልከ እግዚኦ ምድረከ ወለዘቀደስካ መካን።

ዝኒ ዘደቂቀ ቆሬ ሚጠቅ በእንተ ትሩፋን።

ወይእቲ ኢየሩሳሌም ደብረ መቅደስከ ጽዮን።

ወሜጥከ ጼዋሆሙ ለደቂቀ ያዕቆብ ምእመን።

ከማሆሙ ሚጠኒ እምጼዋ ዓለም ክርስቶስ መድኅን።

፹፭ አምጽዕ እግዚኦ ወአድኀነኒ እምባዕስ።

ይቤ ዳዊት በእንተ ሕዝቅያስ።

አመ አፍርሆ ሰናክሬም ንጉሠ አሕዛብ ዕቤስ።

እስመ ነዳይ አነ ወድኩም ጽቡስ።

ከማሁ ባልሐኒ ክርስቶስ ንጉሥ።

፹፮ መሠረታቲሃ ውስተ አድባር ቅዱሳን ግሩም።

አድባር ቅዱሳን በነቢያት ወበሐዋርያት ይተረጐም።

ዝኒ ትንቢት ዘኢየሩሳሌም ወዘማርያም።

ዘቤተ ክርስቲያንሂ ወዘክርስቶስ ንጉሠ ሰላም።

እምኵሉ በ ዓይኒሁ ለያዕቆብ ስነ ላህያ ይዔድም።

ቤተ ክርስቲያን ቅድስት እስመ ሱራፌሃ መድምም።

፹፯ እግዚአብሔር አምላክነ ወመድኀነ ኩሉ።

በእንተ ትሩፋን ደቂቀ ቆሬ ይቤሉ።

ሶበ ጸራሕነ ኀቤከ በአእዛኒከ ጽሉ።

ክርስቶስ ኃያል ንጉሠ ታሕቱ ወላዕሉ።

ረስየነ ወትረ ምስሌከ ነሀሉ።

፹፰ ምሕረትከ እሴብሕ ኦእግዚአ ኵሉ ፍጥረት።

በእንተ ትሩፋን ተነበየ ዳዊት።

ወእዜኑ ጽድቀከ ለትውልድ እስከ ምጽአት።

ክርስቶስ ካህነ ወንጌል ወንጉሠ ነገሥት።

መሐረኒ ሕገ ትሕትና ወተሣሃለኒ በምሕረት።

፹፱ እግዚኦ ፀወነ ኮንከነ ለትውልድ ትውልድ ዘእንበለ ነውር።

ጸሎተ ሙሴ ነቢይ ዘብእሴ እግዚአብሔር።

ወዓዲ ዝመስሙር በእንተ ትሩፋን ይትነገር።

ክርስቶስ ንጉሠ ስማያት ወምድር።

ጸጋ መንፈስከ ቅዱስ በላዕሌነ አኅድር።

፺ ብፁዕ ብእሲ ዘየኃድር በረድኤተ ልዑል።

ይቤ ዳዊት ንጉሠ ይሁዳ ወእስራኤል።

በእንተ ሕዝቅያስ ጻድቅ ተወካፌ ቃል።

ወዘይነብር ውስተ ጽላሎቱ በምሕረት ወሣህል።

ዕቀበኒ ክርስቶስ እምጽድቅ ወእመብረቅ ነበልባል።

፺፩ ይኄይስ ተአምኖ በእግዚአብሔር ኵሉ ዘመን።

ዝኒ ትንቢት በእንተ ሕዝቅያስ ምእመን።

ወዘምሮ ለስሙ በጥዑም ልሳን።

ለክርስቶስ አምላክነ ንጉሠ ብርሃን።

እስመ አውጽአነ በሞቱ እምነ ገሃነም ወደይን።

፺፪ እግዚአብሔር ነግሠ ወተከስተ ስብሐቲሁ።

ይቤ ነቢይ በእንተ ትሩፋን በመዋዕሊሁ።

ቀነተ ኃይሎ ወተርእየ ግርማሁ።

ዘውእቱ ቃለ አብ ዋህድ ለአቡሁ።

ወበጽምረተ አሐቲ መለኮት ኅቡር ህላዌሁ።

፺፫ እግዚአብሔር እግዚእ መስተበቅል።

ተለዓለ ዘይኴንና ለምድር እንዘ ያንቀለቅል።

ወዓዲ በእንተ ትሩፋን ዳዊት ይብል።

ፍድዮሙ ፍዳሆሙ ለዕቡያን አሕባል።

ለተስ ክርስቶስ ተወከፈኒ በምሕረት ወሣህል።

፺፬ ንዑ ንትፌሣሕ በእግዚአብሔር አምላክነ

ዝኒ በእንተ ትሩፋን ስብሐተ ማኅሌት ዘኮነ።

ወንየብብ ሎቱ ለክርስቶስ መድኃኒነ።

እስመ አንጽሐነ በደሙ ወጸጋ ወልድና ወሀበነ።

በሕጸበተ ማይ ቅዱስ ወበመንፈሱ ወለደነ።

፺፭ ስብሕዎ ለእግዚአብሔር አብ ዘኩሉ ርእስ።

ሰብሕዎ ለእግዚአብሔር ወልድ ክርስቶስ።

ስብሕዎ ለእግዚአብሔር መንፈስ ቅዱስ።

ይቤ ዳዊት አመ ተሐንጸ ቤተ መቅደስ።

እምድኅረ ሚጠት እምድረ ባቢሎን ወፋርስ።

፺፮ እግዚአብሔር ነግሠ ትትሐሠይ ምድር በግብሩ።

ዝኒ በእንተ ትሩፋን አመ ገብኡ እምድሩ።

ወይትኃሠያ ደስያት ማዕከለ ባሕር እለ ይነብሩ።

እስመ ተወልደ ክርስቶስ ፍትሕ ወርትዕ ተድላ መንበሩ።

ያድኅኖሙ በሞቱ ለገሃነም እምነ ጻዕሩ።

፺፯ ሰብሕዎ ለእግዚአብሔር ኵልክሙ ቅዱሳነ።

ይቤሉ ትሩፋን ሶበ ተመይጡ በሥልጣኑ።

እስመ መንክር ክርስቶስ አድኅኖተ የማኑ።

ላዕለ መስቀል ክቡር መዊቶ አኮኑ።

አልስሐ ሕምዞ ለዲያብሎስ ወተስእረ ኂጣኑ።

፺፰ እግዚአብሔር ነግሠ ደንገጹ አሕዛብ።

በእንተ ትሩፋን ይቤ ንጉሠ እስራኤል መክብብ።

ዘይመልዕ ኵሎ ወዘይነብር ላዕለ ኪሩብ።

እስመ ተሠገወ ወነግሠ ክርስቶስ ቃለ አብ።

ወውኅዘ ላዕለ ምድር ጸጋ መንፈስ ቅዱስ አስራብ።

፺፱ የብቡ ለእግዚአብሔር ስብሐተ ወሀቡ።

ሶበ ተመይጡ እምባቢሎን ትሩፋን ከመ የበቡ።

መሥዋዕተ ስብሐት ወክብር ለእግዚአብሔር አቅረቡ።

ለክርስቶስ ጥዑመ ስም ወዘአዳም ንባቡ።

ለአብ መዝራዕቱ የማነ እዱ ወጥበቡ።

ዘአድኃነነ በሞቱ ለገሃነም እምነ ላህቡ።

፻ ምሕረተ ወፍትሐ ለከ አሐሊ።

ይቤ በእንተ ትሩፋን ዘእግዚአብሔር ወዓሊ።

ቃለ አብ ክርስቶስ በኵሉ ከሃሊ።

ነፍስየ ወሥጋየ እንዘ ኢትሌሊ።

አድኅነኒ ወባልሐኒ እምኩሉ ቀታሊ።

፻፩ ጸሎተ ባሕታዊ ጻድቅ ዘይነብር ባሕቲቶ።

ሐውዛተ ዓለም ከንቶ እምልቡና አእትቶ።

ይክዑ ቅድመ እግዚአብሔር ኀዘነ ልቡ ወስእለቶ።

ይቤ ስምዓኒ ጸሎትየ እገኒ ለከ በአእኵቶ።

እስመ መሐሪ አንተ ክርስቶስ ዘኢታፈቅር ከንቶ።

፻፪ ትባርኮ ነፍስየ ለእግዚአብሔር ፀባዖት።

ዝኒ በእንተ ትሩፋን ወበእንተ ሚጠት።

መሐሪ ወመስተማሣል ወርሑቀ መዓት።

እስመ አነ ኃጥእ ወአባሲ በኵሉ ሰዓት።

ነጽረኒ ክርስቶስ በዓይነ ምሕረት።

፻፫ ትባርኮ ለእግዚአብሔር ገሃደ።

ዝኒ በእንተ ትሩፋን ምስለ ስነ ፍጥረት ዘኢተበዓደ።

እግዚኦ አምላኪየ ጥቀ አበይከ ፈድፋደ።

በእንተ ዋህድ ወልድከ እምነ ማርያም ዘተወልደ።

አቅልል እምላዕሌየ ጾረ ኃጢአት ክቡደ።

፻፬ ግነዩ ለእግዚአብሔር ወጸውዑ ስሞ ለልዑል።

ዓዲ በእንተ ትሩፋን ወበእንተ ስነ ፍጥረት ይብል።

ስብሐ ወዘምሩ ሎቱ ለዘተልደ እማርያም ድንግል።

ወንግርዎሙ ለአሕዛብ ምግባሮ በወንጌል።

ወትከብሩ በስሙ ቅዱስ ለአማኑኤል።

፻፭ ግነዩ ለእግዚአብሔር እስመ ኄር ወኬንያ።

ይቤ ዳዊት በእንተ ትሩፋን ሃሌ ሉያ።

እስመ ዳዊት በእንተ ትሩፋን ሃሌ ሉያ።

እስመ ለዓለም ምሕረቱ በዓይነ ምሕረት ዘይሬእያ።

ወዘየዓቅባ ወትረ ለቤተ ክርቲያን አግያ።

መኑ ይነግር ኃይለ ክርስቶስ ወለማኅደሩ ዕበያ።

፻፮ ግነዩ ለእግዚአብሔር እመ መሐሪ ውእቱ።

እስመ ለዓለም ምሕረቱ።

ዝኒ ዘትሩፋን ሰብሖ ወዘምሮ ሎቱ።

እስመ ለዓለም ምሕረቱ።

ለይበሉ እለ አድኃኖሙ በሕማሙ ወሞቱ።

እስመ ለዓለም ምሕረቱ።

እለ ተሐጽቡ ወነጽሑ በደሙ ወበጽምቀቱ።

እስመ ለዓለም ምሕረቱ።

እሊአሁ ለወልድ ሕዝበ ክርስቲያን እሙንቱ።

እስመ ለዓለም ምሕረቱ።

፻፯ ጥቡዕ ልብየ እግዚኦ ጥቡዕ

ዝኒ ዘመቃብርያን ዳዊት ነቢይ ተነበየ።

ወእዜምር ለክርስቶስ ኃይልየ ወፀወንየ።

በደመ ዚአሁ ቅዱስ እንዘ ይሰሪ አበሳየ።

እስመ አብየት እስከ ሰማየት ክብርየ።

፻፰ እግዚኦ ስእለትየ ኢትጸመመኒ።

ይቤ ዳዊት በእንተ መቃብያን እንዘ ያስተሣኒ።

እምአፈ አማፂ ወእኩይ ባልሐኒ።

እስመ ጸልኡኒ በከንቱ ወበጽብእ እገቱኒ።

፻፱ ይቤሎ እግዜ አብ ለእግዚእየ ወልድ ዘበአማን።

ዝኒ ትንቢት በእንተ ክርስቶስ መድኅን።

ንባር ምስሌየ በክብር ወበዕሪና የማን።

እስከ አገብኦሙ ለጸላእትከ መትሕተ ታሕቲት ደይን።

በማዕከለ አይሁድ ጸላእትከ ትኴንን።

፻፲ እገኒ ለከ እግዚኦ በሰጊድ ወበግናይ።

ይቤ በእንተ ትሩፋን ዳዊት ነቢይ።

በምክረ ራትዓን ወበማኅበር ዐቢይ።

ክርስቶስ ይትአኰት ስምከ ሠናይ።

እስመ አንተ ኃያል እግዚእ ወአዶናይ።

፻፲፩ ብፁዕ ብእሲ ዘይፈርሆ ለእግዚአብሔር።

ይቤ ዳዊት በእንተ ሕዝቅያስ እንዘ ይትናገር።

ወዘያፈቅር ትእዛዝ ዘእንበለ ነውር።

ይከውን ጽንዓ እርኡ ውስተ ምድር።

ወይነጽሕ እምኃጢአት በደሙ ክርስቶስ ክቡር።

ወጽድቁኒ ለዓለመ ዐለም ይነብር።

፻፲፪ ሰብሕዎ አግብርቲሁ ለእግዚአብሔር ፀባዖት።

ይቤ በእንተ ትሩፋን አመ ሚጠት።

ዘአውጽአነ እምባቢሎን መስገርት።

ወሰብሕዎ ለክርስቶስ ንጉሠ ስብሐት።

እስመ አድኃነነ በመስቀሉ እሞት።

፻፲፫ አመ ይወጽኡ እስራኤል እምግብጽ።

በእንተ ትሩፋንሂ ዘቀደሚ ወዘደኃሪ አንቀጽ።

ወቤተ ያዕቆብ እምሕዝበ ጸር ሐጽ።

ከማሆሙ አውጽአነ ክርስቶስ ዘተሰቀልከ በዕፀ።

አቅመነ በየማነ ወባልሐነ እምዳኅጽ።

፻፲፬ አፍቅርኩ እስመ ስምዓኒ እግዚአብሔር በኢመንኖ።

ይቤ እምነ ሕማሙ ለሕዝቅያስ ሶበ አድኃኖ።

ቃለ ስእለትየ ተወክፈ ወአርኃወ እዝኖ።

ክርስቶስ ዕቀበኒ እምዕከይ ወእምተመይኖ።

ወእምብእሲ እኩይ ለቀቲል ዘይሰፍሕ የማኖ።

፻፲፭ አመንኩ እግዚኦ ኀበ ዚአከ በዘነበብኩ።

ይቤ ሕዝቅያስ እንዘ ይሴብሆ ለአምላኩ።

በአበሳየ ወጌጋይየ ብዙኃ ሐመምኩ።

ምንተ አእስዮ ለእግዚአብሔር በእንተ ዘድኅንኩ።

ሊተኒ አድኅነኒ ክርስቶስ እስመ ኪያከ ተወከልኩ።

፻፲፮ ሰብሕዎ ለእግዚአብሔር ኵልክሙ አሕዛብ።

ይቤ በእንተ ትሩፋን ሶበ አውጽኦሙ እመጽብብ።

ዘለበስከ ሥጋ በእንቲአነ ኦቃለ አብ።

ከማሆሙ አውጽአነ እምአንቀጽ ጻባብ።

ወዓዲ አቅመነ በየማነ መርህብ።

፻፲፯ በእንተ ትሩፋን ይቤ ለእግዚአብሔር ግነዩ።

እስመ ለዓለም ምሕረቱ እምነ ባሕርዩ።

ንግሩ ከመ ኄር ወስብሕዎ ለዕበዩ።

ለክሣቱ ብርሃን ክርስቶስ ዘአዳም ላህዩ።

ከመ ትርከቡ ሕይወት በተአምኖ ጸልዩ።

፻፲፰ ዳዊት ዘመረ ለእግዚአብሔር ፀባኦት።

በኁልቈ ለዕብራይስጥ ፳ወ፪ ሆህያት።

ወበኁልቈ ብሂል ፩ እግዚአብሔር ፈጣሬ ኩሉ ዓለማት።

ዘይትዋሐድ በመለኮት ወዘይሤለስ በአካላት።

አሌፍ ብፁዓን እለ ንጹሐን በፍኖቶሙ።

ወእለ ይሐውሩ በሕገ እግዚአብሔር ኵሎሙ።

ብፁዓን ቅዱሳን ወእለ ይትዌከሉ በስሙ፡

እለ ነሥኡ ጥምቀተ ወእለ ተሐትሙ በደሙ።

በሕይወተ ዓለም ክርስቶስ ዘሕይወት ማኅተመ።

ቤት በምንት ያረትዕ ወሬዛ ፍኖቶ።

በጸሊአ እከይ ወለተበቅሎ በአእትቶ።

በኃሢሠ ሕጉ ለአምላክ ወለኩሉ ሠናይቶ።

ብፁዕ ዘይሬሲ ላዕለ ክርስቶስ ትውክልቶ።

ይረክብ ጸጋሁ ወይወርስ መንግሥቶ።

ጋሜል እስዮ እግዚኦ ለገብርከ።

ከመ እሕየው አነ በነቢብከ።

ክሥቶን ለአዕይንትየ ወአርአይ ሕገከ።

ክርስቶስ ኢትኅባእ እምኔየ ትእዛዘከ።

እስመ አፍቅረት ነፍስየ ኵነኔከ።

ዳሌጥ ጠግዓት እግዚኦ ነፍስየ በምድር።

አሕይወኒ በነቢብ ኦእግዚአብሔር።

ክርስቶስ ፍናዊከ ወስምዓከ ከመ እንግር።

ፍኖተ ጽድቅከ አለብወኒ እስመ ውእቱ መንክር።

ወበሕግከ አጽንዓኒ ወአንቅሐኒ በፍቅር።

ሄ ምህረኒ እግዚኦ ፍኖተ ጽድቅከ።

ወአኃሥሥ በኵሉ ጊዜ አድኅኖተከ።

ክርስቶስ እግዚእየ በእንቲአየ ዘሞትከ።

አቅም ለገብርከ ዘነበከ ውስተ ወንጌልከ።

ስረይ አበሳየ ወእሕይወኒ በሣልኩ

ዋው ይምጻእ ምሕረትከ እግዚአ ላዕሌየ።

በከመ ነቢብከ አፍጥን ለረዲኦትየ።

አውሥኦሙ ቃለ ለእለ ይትዋቀሱ ዘአየ።

ክርስቶስ ተወከልኩ ብከ ፍታሕ ልሳንየ።

ወኢታእትት ግሙራ ቃለ ጽድቅ እምአፉየ።

ዛቲ ተዘከር ቃለከ ለገብርከ ዘአስፈውኮ።

ወይእቲ አስተናሥአት ልብየ ለባርኮ።

ዕቡያንስ አመዑ ፈድፋደ በተሐውኮ።

በአምልኮ ባዕደ ርኩስ ወበስብኮ።

ወአንሰ እገኒ ለክርስቶስ በአስተብርኮ።

ሔት ክፍልየ እግዚአብሔር ልዑል።

ኃያል ወመስተዓግሥ ወዘኢይነዲ ባዕል።

ዘወሀበነ ጸጋሁ በወልዱ አማኑኤል።

ዘተወልደ በሥጋ እምነ ማርያም ድንግል።

ወዘሐመ ወሞተ በእንቲአነ በመስቀል።

እቤት ላዕለ ገብርከ ገበርከ ሠናይተ።

እግዚኦ በከመ ቃልከ ዘትፌጽም አንተ።

ክርስቶስ ጥበበ ወሀበኒ ምሕረተ።

ዘታነሥእ ሙታን ወዘተሐዩ ነፍሳተ።

በነፍስየ ወበሥጋየ ኵነኒ ረድኤተ።

ዮድ እደዊከ ገብራኒ ወለኳኒ።

እትመሐር ትእዛዝ አለብወኒ።

ክርስቶስ በደምከ እምርስሐትየ አንጽሐኒ።

ኢይምስጠኒ ግብተ ዲያቢሎስ ተመያኒ።

ወዓዲ ዕቀበኒ እምዓለም ማሳኒ።

ካፍ ሐለፈት ነፍስየ ውስተ አድኅኖትከ።

ክርስቶስ በቃልከ ወበቅዱስ ደምከ።

አስታዳሉ ልብየ ለመድኃኒትከ።

ሚመጠን እማንቱ መዋዕሊሁ ለገብርከ።

አኡቀኒ ሕልፈትየ ከመ ኢይርሳዕ ሕገከ።

ላሜድ እግዚኦ ይነብር ቃልከ ውስተ ሰማይ።

ወበምድር ይዜኑ ጽድቀከ በሠናይ።

ክርቶስ ወልድ አብ ወአማኑኤል አዶናይ።

ሕጽበኒ በደምከ ወበሣልከ ዐቢይ።

እስመ ኦነ ብእሲ ኃጥእ ወጊጉይ።

ሜም ጥቀ አፍቀርኩ እግዚኦ ሕገከ ወትረ።

ወተምህርኩ ቃለከ ኰሎ አሚረ።

እምጸላእትየ አጥብበኒ ግብተ ወምዕረ።

እስመ ይጸንሑ ኪያየ ያምጽኡ ብየ ኃሣረ።

ዕቀበኒ ክርስቶስ ፍጽመ ወድኅረ።

ኖን ማኅቶት ለእገርየ ሕገከ በኩሉ።

ወብርሃን ለፍኖትየ ዘያወኪ ስነ ፀዳሉ።

ክርስቶስ እግዚእነ ንጉሠ ታሕቱ ወላዕሉ።

ለአጽምዖ ስእለትየ አዝንከ ጽሉ።

ኢያውድቁኒ ጸላእትየ ምስሌየ ሀሉ።

ሳምኬት እግዝኦ አማጽያነ ጸላእኩ።

ረዳእየ አንተ በኵሉ ወብከ ተወከልኩ።

አማዕያን ፈደዩኒ እኪተ ዘኢገብርኩ።

መድኃኔ ዓለም ክርስቶስ ለጳውሎስ አምላኩ።

አንግፈኒ ወባልሐኒ እስመ ኀቤከ አስመኩ።

ዔ ገበርከ እግዚኦ ፍትሐ ወጽድቀ።

ኢትመጥወኒ ለኃጥአን ወኢትረስየኒ ስላቀ።

በሰማይ ወበምድር እስመ ፍትሕከ ተዓውቀ።

በሞተ ወልድከ ቅዱስ ማዕከሌነ ዘአዕረቀ።

ደቂቀ አዳም ተልዕሉ ወዲያብሎስ ወድቀ።

ፌ መንከር ስምከ ወፅᎄእ ግብሩ።

በእንተዝ ኃሠሠቶ ነፍስየ እምድሩ።

ክርስቶስ ለፀርየ እምሥረዊሁ ሰሩ።

ወከመ ሐመድ ቅድመ ነፋስ ዝሩ።

ለኵልሙ አጽራርየ እለ እኩየ መከሩ።

ጻዴ ጻድቅ አንተ እግዚኦ ወፍናዊከ ርቱዕ።

ወቃልከኒ ጽድቅ ወዐቢያ ስምዕ።

ክርስቶስ ብርሃን ወመምህረ ወንጌል ሣውዕ።

ዘታጸግቦ ለርኁብ ወዘታረውዮ ለጽሙዕ።

ዕቀበኒ ለገበርከ በኃይልከ ጽኑዕ።

ሬስ ርኢ እግዚኦ ሕማምየ።

እስመ ኢረሳዕኩ ሕገከ በልብየ።

ፍታሕ ፍትሕየ ወባልሐኒ እምፀርየ።

ወበቃልከ አሕይወኒ ክርስቶስ እግዚእየ።

እስመ አንተ አምላኪየ እምከርሠ እምየ።

ሳን መላእክት ሰደዱኒ በከንቱ።

ክርስቶስ እግዚእየ ለዳዊት ቀርነ መንግሥቱ።

አንሥአ ኃይለከ ወባልሐኒ እምዝንቱ።

እለ ይጻረሩኒ ወይጸብኡኒ ለለዕለቱ።

እስመ መላእክት ኃያላን ወጽኑዓን እሙንቱ።

ታው ለትቅረብ ስእለትየ እግዚኦ ኀቤከ።

አለብወኒ ጥበበ በከመ ቃልከ።

ክርስቶስ ቃለ አብ መድኃኒተ ዓለም ዘኮንከ።

ለረድኤት ወባልሖ ይኩነኒ የማንከ።

ዕቀበኒ ወትረ እግዚኦ ነገሀ ወሰርከ።

፻፲፱ ኀቤከ እግዚኦ ጸራህኩ ወሰማዕከኒ ምዕረ።

ይቤ ዳዊት በእንተ ርእሱ ውስተ ጌት ጊዜ ኃደረ።

ሶበ ሰደደ ሳኦል በቅንዓተ ስቴ ዘኮነ ስኩረ።

በልሐኒ ክርስቶስ ወዕቀበኒ ወትረ።

ለፀርየሰ ተመያኒ ረስየ ኅሱረ።

፻፳ መንገለ አድባር አንሣዕኩ አዕይንትየ።

በእንተ ቅዱሳን ወትሩፋን እንዘ ይብል ተነበየ።

ወሶበ ኃጥአ እምቅዱሳን ረድኤተ ወናህየ።

ይቤ እምአይቴ ይምጻእ ረድኤትየ።

ረድኤትየስ እምኀበ ክርስቶስ አምላኪየ።

ዘገብረ ዓለመ ወዘሞተ በመስቀል በእንቲአየ።

፻፳፩ ተፈሣሕኩ አመ ይቤሉን ንሑር ቤተ እግዚአብሔር ለጸሎት።

ወቆማ እገሪነ ውስተ አዕፃድኪ ቤተ ክርስቲያን ቅድስት።

ቤተ ክርስቲያንሰ ከመ ሀገር ዐባይ ሕንጽት።

እለ ከማሃ ወኅቡረ ምስሌሃ ውሉደ ጥምቀት።

ይሴብሕዎ አሕዛብ ለክርስቶስ በተአምኖት።

፻፳፪ እግዚኦ ኀቤከ አንቃዕዶነ አዕይንቲነ።

ይብሉ ትሩፋን ከመ ይርከቡ ግዕዛነ።

እምፄዋ ባቢሎን ድኅረ ፸ ዓመት ኮነ።

ዘትነብር ውስተ ሰማይ ሚጠነ ወአድኅነነ።

ክርስቶስ በኃይልከ ኵነነ ፀወነ።

፻፳፫ ሶበ አኮ እግዚብሔር ምስሌነ ኢቆመ።

ይቤ ዳዊት ነቢይ በእንተ ትሩፋን ዳግመ።

ቅንየት ባቢሎን ላዕሌሆሙ ሶበ ተፈጸመ።

መዓተ አሕዛብ ማይ ለኵልነ እምአሥጠመ።

አውጽአነ ክርስቶስ እንዘ ትገብር ምድምመ።

፻፳፬ እለ ተወከሉ በእግዚአብሔር ከመ ደብረ ጽዮን።

ዘንተ ይቤ ነቢይ በእንተ ትሩፋን።

ወኢይትሀወከ ለዓለም በክርስቶስ ዘየአምን።

ከመ አድኃነነ በሞቱ እምነ ገሃነም ወደይን።

ወወሀበነ ፍስሐ ዘኢተስምዓ ወዘኢተርእየ በዓይን።

፻፳፭ እመ ሜጠ እግዚብሔር ጼዋ ጽዮን ለሊሁ።

አሜሃ መልዓ ፍስሐ አፈ ትሩፋን እሊአሁ።

ንጉሠ ነገሥት ክርስቶስ ለአብ ወልደ ባሕርይሁ

አዕበየ ገቢረ ለነ በሞቱ ወበትንሣኤሁ።

ዓዲ በቅድስት ጥምቀት ወሀበነ ጸጋሁ።

፻፳፮ እመ ኢሐነጽ ቤተ እግዚአብሔር ቅዱስ።

ከንቶ ይምጻው እለ የሐንጹ በባዕስ።

ይቤ በእንተ ትሩፋን በትንቢት መንፈስ።

ሶበ ከልእዎሙ ሳምራውያን ሐኒጾ መቅደስ።

እምነ ቀናዒ እኩይ ዕቀበኒ ክርስቶስ።

፻፳፯ ብፁዓን እለ ይፈርህዎ ወእለ ይትአመኑ በስሙ።

ይቤ ዳዊት በእንተ ትሩፋን ኩሎሙ።

ለንጉሠ ነገሥት ክርስቶስ ዘኂሩት ማኅተሙ።

በላዕለ መስቀል ክቡር በሞቱ ወበሕማሙ።

ለምእመናን እሊአሁ ያነጽሖሙ በደሙ።

፻፳፰ ዘልፈ ይብጽኡኒ እኩያን እምንአስየ።

ይቤ ዳዊት በእንተ ትሩፋን ሶበ ተነበየ።

ወባሕቱ ኢክህሉኒ እስመ ክርስቶስ ኃይልየ።

መጠዉ ዘባኖመ ወተድኅሉ አጽራርየ።

እስመ ውእቱ ረዳእየ ወምስካይየ።

፻፳፱ ጸዋዕኩከ እግዚኦ እማዕምቅ።

ይቤ በእንተ ትሩፋን ዳዊት ጻድቅ።

ወይኩን እዝንኩ ዘያጸምዓኒ በጻሕቅ።

ዕቀበኒ ክርስቶስ ወእምኔየ ኢትርሐቅ።

ውሱቀኒ እምትንታኔ ከመ ኢይደቅ።

፻፴ እግዚኦ ኢይትዔበየኒ ልብየ በኩሉ ጊዜ።

ይቤ በእንተ ትሩፋን አመ ሚጠት ወኑዛዜ።

ወኢይዛዋዕ አዕይንተየ ምንተኒ እምይእዜ።

ትዕቀባ ለነፍስየ ወታድኅና እምንባዜ።

፻፴፩ ተዘክሮ እግዚኦ ለዳዊት ወለኩሉ የውሃቱ።

ዘከመ መሐለ ለእግዚአብሔር ዐብፅዓቱ።

ከመ ኢይበውዕ ውስተ ጽላሎተ ቤቱ።

ወከመ ኢየዓርግ ለስብኪ ውስተ አራቱ።

እስከ ይረክቦ ለክርስቶስ በተአምኖቱ።

፻፴፪ ናሁ ሠናይ ወናሁ አዳም ክርስቶስ ገብረ።

ሶበ ይሔልው አሕዛብ ወሕዝብ በጥምቀት ኅቡረ።

ዓዲ ዝንቱ በእንተ ትሩፋን እምኅበ ነቢይ ተነገረ።

ሰብአ እስራኤል ወይሁዳ እለ ኮኑ መስተጸረር።

እምድኅረ ሚጠት እምጼዋ ሶበ ተፋቀረ ምዕረ።

፻፴፫ ናሁ ይባርክዎ ለእግዚአብሔር ፀባዖት።

ወኵሎሙ መላእክቲሁ እለ ይነብሩ በሰማያት።

ወኵሎሙ ካህናት ወእለ ተወልዱ በጥምቀት።

ተጋቢኦሙ ኅቡረ በቤተ ክርስቲያን ቅድስት።

ይሴብሕዎ ለክርስቶስ ንጉሠ ኵሉ ፍጥረት።

፻፴፬ ሰብሕዎ ለእግዚአብሔር ኵልክሙ አግብርቲሁ።

በአንጋሪ ልብ ወመንፈስ እንዘ ትቀውሙ ቅድሜሁ።

ኃጢአተ አዳም ይስረይ ወያቅልል ዕዳሁ።

በላዕለ መስቀል ክቡር ለዘትሰፍሐ እዴሁ።

ተሰፈውዎ ለክርስቶስ ወሰአሉ ኀቤሁ።

፻፴፭ ግነዩ ለእግዚአብሔር እስመ ውእቱ መሐሪ።

ዝኒ በእንተ ትሩፋን አኰቴተ ፈጣሪ።

እስመ ለዓለም ምሕረቱ እምጥንት እስከ ደኃሪ።

ግነዩ ለክርስቶስ ኃጢአተ ዓለም ለዘያስተሰሪ።

ይቀበነ በሣህሉ እመጥባሕተ መታሪ።

፻፴፮ እለ ነበሩ በጼዋ ውስተ አፍላገ በባቢሎን።

ሶበ ተዘከርዋ ለጽዮን አስቆቀዉ በኀዘን።

ወአመ ይቤልዎሙ አሕዛብ ርኩሳን።

ኀልዩ ለነ እማኅልይሃ ለጽዮን።

ነያ ነሐሊ በምድር ነኪር ማኅሌተ ዘቅዱስ መካን።

፻፴፯ በኩሉ ልብየ እግዚኦ ለከ እገኒ።

ይቤ በእንተ ትሩፋን ወእንተ ጺውዋንኒ።

ኵሎ ቃለ አፉየ እስመ ሰማዕከኒ

ወእሰግድ ለጽርሐ መቅደስከ እንተ አባዕከኒ።

እሴብሐከ ክርስቶስ ይእዜኒ ወዘልፈኒ።

፻፴፱ እግዚኦ አመርከርከኒ ልብየ።

ወአንተ ተኣምር ኩሎ ሕሊናየ።

ክርስቶስ ኢትዝከር አበሳየ ወጌጋይየ።

ተሣሃለኒ ወስረይ ሊተ ኃጢአትየ።

ኢትነጽር እበድየ አላ ነጽር ተአምኖትየ።

፻፴፱ አድኅነኒ እግዚኦ እምብእሲ እኩይ ይብል።

ሶበ ኃሠሦ ለዳዊት ከመ ይቅትሎ ሳኦል።

ወእምሰብእ አማፂ ባልሐኒ በምሕረት ወሣህል።

እለ መከሩ አመፃ በልቦሙ ለቀቂል።

ከማሁ አድኅነኒ ክርስቶስ አማኑኤል።

፻፵ እግዚኦ ስምዓኒ በከመ ይቤሉ እልኩ።

ትሩፋኒ ባቢሎን ኅበ ዚአከ ዘአስመኩ።

አጽምዕ ጽራህየ ወኩሎ ዘሰአልኩ።

ክርስቶስ ዘአድኃንኮ ለጴጥሮስ በእደ መልአኩ።

እስመ አንተ መሐሪ ወለቶማስ አምላኩ።

፻፵፩ ቃልየ ኅበ እግዚአብሔር ጸራኅኩ በአስተብቍዖት።

እምገጸ ሳኦል ሶበ ጐየ ወአመ ሀሎ በበአት።

ወእክሁ ስእለትየ ቅድሜሁ በተጋንዮት።

ክርስቶስ አውጽአኒ እምዛቲ መስጋርት።

፻፵፪ እግዚኦ ስምዓኒ እንዘ ይብል በከመ ልማዱ።

ጸለየ ዳዊት ሰማየ እንዘ ያንቀዓዱ።

አመ ተሰደ ወጐየ እምገጸ አቤሴሎም ወልዱ።

እስመ ሮዳ ጸላኢ ለነፍስየ ይቅትላ በእዱ።

ዕቀበኒ ክርስቶስ ለዓለም ብርሃነ ዓምዱ።

፻፵፫ ይትባረክ እግዚብሔር አምላኪየ ሰማያዊ።

ዘመሐሮን ጸብእ ለእደውየ ከመ ያርብሐዊ።

ይቤ ሶበ አድኃኖ እግዚአብሔር ማኅየዊ።

እምነ ጎልያድ ኃያል ፍልስጥኤማዊ።

ክርስቶስ ሀበኒ መዊዓ ላዕለ ፀርየ ዓላዊ።

፻፵፬ አሌዕሌከ ንጉሥየ ወአምላኪየ ንጉሠ ብርሃን።

ዝመዝሙር ጸሎተ አኰቴት ዘትሩፋን።

ወእባርክ ለስምከ እምክሆሙ ለምእመናን።

መሐረኒ ክርስቶስ ወተሣሃለኒ መድኅን።

ወሰውረኒ እማዕሌሙ ለእኩያን።

፻፵፭ ተአኵቶ ነፍስየ ለእግዚአብሔር ውዱሰ።

ይቤ ዳዊት በእንተ ሐጌ ወዘካርያስ።

እለ ተነበዩ በእንተ ሐኒጾ መቅደስ።

ኢትትአመኑ በመላእክት ወኢበእኩይ መንፈስ።

ወኢበዕጓለ እመሕያው ድኩመ ነፍስ።

አላ ተአመኑ በእግዚአ ኵሉ ክርስቶስ።

፻፵፮ ሰብሕዎ ለእግዚአብሔር ኃያል ወኬንያ።

ጸሎተ አኰቴት ዘትሩፋን ሃሌ ሉያ።

ክርስቶስ የሐንጻ ለኢየሩሳሌም ወየዓብያ።

ወይእቲ ቤተ ክርስቲያኑ እንተ ትሰመይ አቅሌስያ።

ሕንጽ ከማሃ ለነፍስየ ቤት ወማኅደረከ ረስየ።

፻፵፯ ትሴብሖ ኢየሩሳሌም ለእግዚአብሔር።

ዝኒ በእንተ ሐጌ ወዘካርያስ ይትነገር።

ሶበ ተሐንጸት በፈቃደ አምላክ ክቡር።

ሰብሒዮ ጽዮን ቤተ ክርስቲያን ጻድቃን ማኅበር።

ለወልደ አብ ዋህድ ወለወልድ ማርያም በኵር።

፻፵፰ ሰብሕዎ ለእግዚአብሔር እምሰማያት።

ዝኒ በእንተ ትሩፋን አእኵቶ ወስብሐት።

ይሴብሕዎ በአርያም ነገደ መላእክት።

ወይሴብሕዎ በምድር ውሉደ ጥምቀት ወኩሉ ፍጥረት።

ስብሐት ለአብ ወወልድ ወለመንፈስ ቅዱስ አኰቴት።

፻፵፱ ሰብሕዎ ለእግዚአብሔር እስመ ውእቱ መሐሪ።

ዝኒ ዘትሩፋን አኰቴተ ልዑል ፈጣሪ።

ለማኅበረ ጻድቃን ኃጢአተ ዘያስተሰሪ።

እስመ ልዑል ውእቱ የማኖ ዘያስተባሪ።

፻፶ ሰብሕዎ ለእግዚአብሔር በቤተ ክርስቲያኑ።

ሰብሕዎ በክሂሎተ ኃይሉ ኵልክሙ ቅዱሳኑ።

ሰብሕዎ በክሂሎቱ በክርስቶስ እለ ተአምኑ።

በከበሮ ወበጸናጽል ኵሎ ጊዜ ወበበዘመኑ።

በአውታር ወበእንዚራ በቅድስት መካኑ።

ንኡስ አነ እምአኃውየ ወእምካልአን አንጋድ።

ይቤ ዳዊት አመ ቀተሎ ለጎልያድ።

ወእሬኢ አባግዓ አቡየ ሐቅለ እንዘ አአውደ።

ቀተልኩ አንበሳ በኃይለ እግዚአብሔር መርዕድ።

ወዓዲ ቀተልክዎ በሞጸፍ ለጎልያድ አብድ።

ወመጽእ ኢሎፍላውያን በመዋዕለ ንጉሥ ሳኦል።

ወተአየኑ በአንዳሪሆሙ ደቂቀ እስራኤል አህባል።

ወሶበ ስምዓ ዳዊት ትዕይርቶ ለጎልያድ ኃያል።

እንዘ ንኡስ ውእቱ ተአሚኖ በኃይለ ልዑል።

መተረ ርእሶ ወአሰሰለ ጽእለተ እምእስራኤል።

ወከማሁ ይመውዕ ኵሎ ዘአምነ በአማኑኤል።

ግነዩ ለክርስቶስ ወስብሕዎ በክሂሎተ።

እስመ ለዓለም ምሕረቱ።

ወሪዶ እምሰማያት ዘአድኃነነ እብትስብእቱ።

እስመ ለዓለም ምሕረቱ።

ተሰቂሎ ዲበ ዕጽ ዘቤዘወነ በሞቱ።

እስመ ለዓለም ምሕረቱ ፡

ወተንሢኦ እሙታን በኃይለ መለኮቱ።

እስመ ለዓለም ምሕረቱ።

ዘአብርሃ ለዓለመ በሥርዓቱ።

እስመ ለዓለም ምሕረቱ።

ግነዩ ለክርስቶስ ላዕለ አሕዛብ ዘነግሠ።

እስመ ለዓለም ምሕረቱ።

ወሪዶ እምሰማያት ሥጋ ማርያም ዘለብሰ።

እስመ ለዓለም ምሕረቱ።

እንዘ አምላክ ውእቱ በእደ መዋቲ ተገሠ።

እስመ ለዓለም ለዓለም ምሕረቱ።

ተሰቂሎ ባፅዕ በእንተ አዳም ዘእበሰ።

እስመ ለዓለም ምሕረቱ።

አድኃነ ዓለመ ወኵሎ ቀደሰ።

እስመ ለዓለም ምሕረቱ።

አርትዓ ሕገ ወዘበልየ ሐደሰ።

እስመ ለዓለም ምሕረቱ።

መዝሙረ ክርስቶስ ዘመሐልየ ነቢያት።

፩ መሐልየ ነቢያት ወጸሎቱ ለሙሴ።

ንሴብሖ ለእግዚአብሔር ለፈጣሪ ኵሉ ሥላሴ።

አምኃወ ለነ አንቀጸ ገነት ወቀጥቀጠ ከይሴ።

ወአስተጋብአነ በጥምቀት ናእኵቶ በክናሴ።

፪ ጸሎተ ሙሴ ዘዳግም ሕግ።

አጽምዑ ኵልክሙ ሕጻናት ወአእግሩ።

ወትስማዕ ቤተ ክርስቲያን ቃለ አፉሁ በደርግ።

ለክርስቶስ እግዚእነ ዘይወርድ ወዘየዓርግ።

ለዓቂቦትነ እመንሱት ወእምሰይጣን ጸዋግ።

፫ ይቤ እግዜነ ክርስቶስ ዘኢየአምን ብየ።

እስመ እሳት ትነድድ እመዓትየ።

ወታውዒ ቃልየ ዘወጽአት በፈቃድየ።

እስመ ለአማዕያን እሳት ወአሕፃ ቃልየ።

፬ ጸሎተ ሐና እመ ሳሙኤል ነቢይ።

ጸንዓ ልብየ በእግዚአብሔር ዐቢይ።

ወተለዓለ ቀርንየ በአምሳለ ሰማይ።

እንዘ ተኃሥሮ ክርስቶስ ለፀርየ ዕቡይ።

አቅንተኒ ኃይለ ለገብርከ ነዳይ።

፭ ጸሎተ ሕዝቅያስ ንጉሠ ይሁዳ።

አንሰ እቤ በኑኃ መዋዕልየ መዋዕለ ፍዳ።

ውስተ አናቅጸ ሲኦል በእኩ ዘበኃጢአት ዕዳ።

ክርስቶስ አውጽአኒ እንበለ ጋዳ።

እስመ አንተ ለጽድቅ ዓምዳ ወድዳ።

አልብሰኒ ግርማ ወሞገሰ ወልብሰ ፀዓዳ።

፮ ጸሎተ ምናሴ ንጉሥ ዘበኃጢአት ድኩም።

ይቤ መሐረኒ እግዚኦ አኀዜ ኩሉ ዓለም።

አምላኮሙ ለአበዊነ ለይስሐቅ ወለአብርሃም።

ዘገበርኩ ፍጥረታተ እንበለ መስፈርት ወአቅም።

አድኅነኒ ክርስቶስ በኃይልከ ግሩም።

፯ ጸሎተ ዮናስ ነቢይ ለቃለ አምላኩ ተአዋሪ።

ይቤ ጸራህኩ በምንዳቤየ ኀበ አምላኪየ መሐሪ።

በኃይሉ ወበጽንዑ ዓለማተ ኩሉ ፈጣሪ።

እምግበ ጽልመት አውጽአኒ ወአበሳየ አስተስረ።

ከመ አውጻእኮ ለዮናስ እምከርሠ አንባሪ።

ክርስቶስ መስተሣህል ወኵሎ አእማሪ።

፰ ጸሎተ ዳንኤል ስብሐት ዘእምአዛርያ።

ይትባረክ እግዚአብሔር አምላክ አበዊነ ኬንያ።

ዘፈነወ ለነ ወልዶ ከርስቶስሃ አውሎግያ።

ዘሐነጸ በደሙ ለቤተ ክርስቲያን አግያ።

የሀበነ ለነ መንፈሶ ዘብርሃን አናንያ።

፱ ጸሎተ ሠለስቱ ደቂቀ ስብሐት ወአኰቴት።

ይትባረክ እግዚአብሔር አምላክ አበዊነ ፀባዖት።

ሶበ ወደዮሙ ናቡከደነጾር እምዕቶን እሳት።

ንጉሠ አሕዛብ አብድ ወመምለኬ ጣዖት።

አመ ድኅኑ እምነበልባል በኃይለ የማኑ ጽንዕት።

ከማሆሙ እለ ድኅኑ እምግበ ሲኦል ጽልመት።

ይሴብሕዎ ለክርስቶስ ውሉደ ጥምቀት።

፲ ኀበ ባረኩ አናንያ ወአዛርያ ወሚሳኤል።

በጥቡዕ ልብ ወበተአምኖ በእግዚአብሔር ልዑል።

ሶበ አድኃኖሙ እምዕቶን ወነበልባል።

ሰብሕዎ ለእግዚአብሔር ገባሬ ተአምር ወኃይል።

ወንሕነሂ ንሴብሖ ለወልድ እስመ አድኃነነ እምሲኦል።

፲፩ ጸሎተ እንባቆም ነቢይ ኀበ አምላኩ።

እግዚኦ ሰማዕኩ ድምጸከ ወፈራህኩ።

ልደተከሂ በሥጋ በማዕከለ እንስሳ ርኢኩ።

ወከመ ቀርበ ጊዜሁ ርደተከ አእመርኩ።

ወከመ በጽሐ ተሠግዎትከ ለበውኩ።

፲፪ ጸሎተ ኢሳይያስ ነቢይ ነባቤ መለኮት።

ትገይስ መንፈስየ እግዚኦ ኀቤከ በሌሊት።

እስመ ብርሃን ትእዛዝ ሕገ ወንጌል ቅድስት።

ወይእቲ ሕገ ሕይወት ወተስፋ መድኃኒት።

ዘሠርዓ ለነ፥ ክርስቶስ ወልደ አብ ሕይወት።

፲፫ ጸሎተ እግዝእትነ ማርያም ድንግል።

ተዓብዮ ነፍስየ ለእግዚአብሔር ልዑል።

ተኃሠይ መንፈስየ በመድኃኒትየ ኃያል።

ትቤ እንዘ ትሴብሖ ወላዲቱ ለቃል።

ወለተ ኢያቄም ወሐና ወእሙ ለአማኑኤል።

፲፬ ጸሎተ ዘካርያስ ጻድቅ ወዐቢይ ካህን።

ይትባረክ እግዚአብሔር አምላክ እስራኤል ንጉሠ ብርሃን።

ዘተሣህለነ ወገብረ መድኃኒተ በወልዱ መድኅን።

በከመ ነበባ በአፈ ነቢያቲሁ ቅዱሳን።

አንሥአ ለነ በምሕረቱ መድኃኒተ ቀርን።

፲፭ ጸሎተ ስምዖን ነቢይ አረጋዊ ወድኩም።

ዘነበረ ብዙኃ መዋዕለ በተስፋ ፍጹም።

እምዘመነ በጥሊሞስ ንጉሠ አሕዛብ ግሩም።

እስመ አስፈውኮ ይርአይ ትስብእቶ ለመድኃኔ ዓለም።

ርእየ ወይቤ ይእዜ ትስእሮ ለገብርካ በሰላም።

መዝሙረ ክርስቶስ ዘመኃልዩ መኃልይ።

፩ ይቤ ሰሎሞን መንፈስ እግዚአብሔር ዘላዕሌሁ።

በዘተናግሮ ለአዳም ወለአበው ዘርአ ዚአሁ።

ይስዕመኒ በስዕመተ አፉሁ የትናገረኒ ውእቱ ፍካሬሁ።

ዘውእቱ ቃል ቀዳማዊ ዘሀሎ ምስለ አቡሁ።

ዘነገረነ ቃለ ሕይወት ዘጥዑም መዓዛሁ።

፪ ቃል ወልድ እኁየ ናሁ ውእቱ መጽአ እምሰማያት።

እንዘ ይቀንጽ ማዕከለ አድባር ነቢያት።

ወያንበሰብስ ዲበ አውግር ሐዋርያት።

በመንፈሰ ትንቢት ወበብከት ወንጌል ቅድስት።

ወለደነ ዳግመ በመንፈስ ቅዱስ ወበጥምቀት።

፫ መኑ ይእቲ ዛቲ አንተ ተዓርግ እምገዳም።

ቤተ ክርስቲያን ይእቲ ማኅደረ ሰላም።

ወድንግልሂ ማርያም ጥዕምተ አርያም።

ወከመ ሠርጸ ጢስ ዕጥነታ ጸሎተ ቅዱሳን ፍጹም።

፬ ምንት ውእቱ ወልድ እኁኪ እምውሉደ አኃው።

ሠናይት አንቲ እምአንስት በኩሉ ፍናው።

ማርያም ንጽሕት ወጽርይት ከመ ማኅው።

ወቤተ ክርስቲያን ቅድስት ከመ ርኄ አፈው።

ፀዓዳ ወቀይሕ አማኑኤል ሕያው።

ዘተዋሐደ ምስለ ሥጋ በተዋህዶ ስንዕው።

፭ መኑ ይእቲ ዛቲ እንተ ትሔውጽ ከመ ጎህ።

እንተ ትትመረጐዝ በወልድ እኁሃ ስቡሕ።

ቤተ ክርስቲያን ይእቲ ከመ ማኅቶት እንተ ታበርህ።

ማኅደሩ ለክርስቶስ ለኅበ ሰማያት መርሕ።

ትሴብሖ ወተአኵቶ በዐቢይ ክላህ።

=============

፩ ይእዜ ፈጸምኩ መዝሙረ ክርስቶስ በሰላም።

ሕይወተ ነፍስ ወሥጋ ይኩነኒ እምዮም።

ንስሐ ዕድሜ ሀበኒ ወልሳን ጥዑም።

ዝክረ ጻድቅ ይሄሉ ለዓለመ ዓለም።

፪ ሙሐዘ ፍቅር አንተ ወንጉሠ ስብሐት።

ረዳኤ ኩነኒ ወሐውጸኒ በምሕረት።

ክርስቶስ እግዚእየ ወሀቤ ጸጋ ወሕይወት።

ርኢ ሕማምየ ወአንጽሐኒ እምኃጢኣት።

ስእለትየኒ ተወከፍ በኩሉ ሰዓት።

፫ ቶስሕ መንፈስ ውስተ ልብየ የሀበኒ ምክረ።

ስብሐተ ወአኰቴተ አቀርብ ለከ መዝሙረ።

የማነከ ስፋሕ ወዕቀበኒ ወትረ።

ደሚረከ መንፈስከ ምስለ መንፈስየ ኅቡረ።

ረዳኤ ኩነኒ ከመ እማዕ ፀረ።

፬ ሰማያዊተ ሀገረ እለ ታፈቅሩ።

አዕብይዎ ለክርስቶስ ወለአምላክ ዘምሩ።

ለወሀቤ ጸጋ ቅዱስ ወለዘኢቀብል ክብሩ።

ቃለ ዚአሁ ዘይብል እንዘ እዜክሩ።

ታግኅሡ ቂመ እምልብክሙ ወበፍናዊሁ ትሑሩ።

፭ የብቡ ለክርስቶስ ወሰብሕዎ ለስሙ።

ነጽሩ ኀበ መስቀሉ ወኀበ ጽኑዕ ሕማሙ።

ውእቱ አኮኑ ዘአንጽሐነ በደሙ።

በኩሉ ባዕል ዘኢይነዲ ወዘመንክር ጣዕሙ።

ዘአምጽዓ ዓለመ እምኀበ አልቦ ቀዲሙ።

፮ መዝገበ ምሕረት ወፍቅር ወሕይወት ውእቱ።

‘ ነዳያነ ወምስኪናነ ዘያብዕል በክሂሎቱ።

ንኡ ንግነይ በፍሥሐ ወንዘምር ሎቱ።

ግሙራ እምአፉክሙ ስብሐት ዚአሁ ኢታእትቱ

ሥጋሁ ቅዱስ ወደሞ ክቡረ እስመ ወሀበነ በምሕረቱ።

፮ መዝገበ ምሕረት ወፍቅር ወሕይወት ውእቱ።

ነዳያን ወምስኪናነ ዘያብዕል በክሂሎቱ።

ንኡ ንግነይ በፍሥሐ ወንዘምር ሎቱ።

ግሙራ እምአፉክሙ ስብሐተ ዚአሁ ኢታእትቱ

ሥጋሁ ቅዱስ ወደሞ ክቡረ እስመ ወሀበነ በምሕረቱ።

፯ ተንሥኡ ኵልክሙ ሰብሑ ወየብቡ።

ነዳያንኒ ወአብዕልት ስብሐት መሥዋዕት አቅርቡ።

ገሃደ አስተርአየ መድኃኒተ በጥበቡ።

ትክሥቱ ምሕረቶ ለኩሉ ሥጋዌሁ ንብቡ።

፰ ዘፈጠረ ኵሎ በጥበቡ ወሐይሉ።

ውእቱ ወረደ ወተሠገወ ለአኀዜ ዓለም ቃሉ።

ዲበ ምድር አንሶሰወ ወአድኃነነ በመስቀሉ።

ቱስሕት መንፈሱ ምስለ ምእመናን ኵሉ።

ንስሓ አንተ ትሁብ ወለዓለመ ዓለም አንተ ትሄሉ።

፱ ግነዩ ለክርስቶስ ወጸውዑ ስሞ።

ሥርዓተ ወንጌል ሠርዓ ማዕከሌነ ቀዊሞ።

ተሰቅለ በእንቲአነ ወከዓወ ደሞ።

ኢየሱስ መሥዋዕት ወከዓወ ደሞ።

ኢየሱስ መሥዋዕት መዓዛ አፈው ወአበሞ።

ትሕትናሁ ውፍቅሩ ለኩሉ ዓለም አደሞ።

፲ ዮሐንስ ይቤ ተፋቀሩ በበይናቲክሙ።

ጵርስፎራ ሥጋሁ ወመንጽሔ ኃጢአት ደሙ።

ያስተሰሪ ኃጢአት በላዕለ መስቀል ሕማሙ።

ወለጠ ህላዌነ ወተሐደስነ በስሙ።

ለምእመን ክቡር ደሙ ዘሕይወት ማኅተሙ።

ቱሳሔ ኃጢአት ወእከይ ኢይልክፍክሙ።

፲፩ ለአምላክነ ዘምሩ ወለዕበዩ አንክሩ።

ዳዊት ነቢይ በከመ ይቤ በመዝሙሩ።

ግነዩ ለክርስቶስ እስመ ዐቢይ ግብሩ።

ማርያምሃ ቅድስት ዘረስያ ለማኅደሩ።

ይትባረክ አምላክነ ወይትአኰት ዝክሩ።

ምክረ ዲያቢሎስ ጸላኢ ዘሰአረ በምክሩ።

፲፪ ኒቆዲሞስ ይቤ እፎ ይትወለድ ሰብእ ደግመ።

ልቡናሁ በእንተዝ እስመ ኢያስተሐመመ።

ክርስቶስ ከሠተ ሎቱ። ዘኅደረ ወዘቅድመ።

ንስሐ ወልደተ ዳግመ ዘኮነ መድምመ።

ጉባዔ አይሁድ ትስእር ወትከውን ደክታመ።

፲፫ ሠራዊት መላእክት ይትለአክዎ ለክርስቶስ።

ነገሥተ አሕዛብ ይሴብሕዎ ለስሙ ቅዱስ።

ገባርያነ ሰላም ይከውን ወይርሕቁ እምባዕስ።

ሥርዓተ ወንጌል ይትዌከፉ ወይነጽሑ እምደነስ።

ትዕቢተ የኃድጉ ወይትቀነዩ ለዘበአማን ንጉሥ።

ባዕል ዘኢይነዲ እሰም ውእቱ ርእስ።

፲፬ ሥጋከ ወደመከ በእንቲአነ ወሀብከ።

ራእየ ነቢያት ቅዱሳን ተፈጸመ ብከ።

ዘወረድከ እምሰማያት በሥልጣንከ።

ጠረፈ ሰማይ ወደመና እንጦሊአከ።

ኝ ብሂል እግዚእየ ሊተ ወረድከ።

መድኃኒተ ዓለም ትኩን ዘበሞትከ።

፲፭ ቶማስ ሐዋርያ ሰበከ ወንጌለ።

አመ ብሔረ ህንድ ሖረ ወተጋደለ ገድለ።

ስጋ ዚአሁ ዘሐቁ። ወአነዳሁ ተበጽለ።

ራትዓን ተከዙ ወልበ ዕቡያን ተጸለለ።

ሐዋርያስ መጠወ ነፍሶ ወተወክፈ አክሊለ።

፲፮ ንጉሠ ነገሥት ክርስቶስ ዘይነብር በአርያም።

ድኅረ ተሠገወ ወተወልደ እማርያም።

ዓለመ አድኃነ በሞት ወበሕማም።

መንክረ ገብረ በመስቀሉ ወአዕረቀነ በሰላም፡

ተሰነዓውነ በሞቱ ምስለ አብ ግሩም።

፲፯ ምስለ አቡሁ መሐሪ ዘአዕረቀነ በደሙ።

ሕይወት ክርስቶስ የዓቅበነ በስሙ።

ረወይነ እምጸጋሁ ዘመንክረ ጣዕሙ።

ትግሁ ለስብሐቱ ወለአኰቲቱ ኢታርምሙ።

ወሀቤ ጸጋ ወጽድቅ አኮኑ እምቀዲሙ።

፲፰ ንዑ ንስአል ወንትጋነይ ቅድሜሁ።

ጌራ መድኃኒት ወሕይወት ከመ ንንሣእ እምኔሁ።

ላዕለ ኪሩቤል ለዘሀሎ ወልድ ዋህድ ለአቡሁ።

ዊ ብሂል ቀዳማዊ በህላዌሁ።

ሏአላዊተ መንግሥተ ዘአኀዘ በእራኁ።

፲፱ ቃለ ዚአሁ አድምዑ ወዕቀቡ ትእዛዞ።

ስምዑ ሕጎ ወኢትርስኡ በተአንብዞ።

አእትቱ እምልብክሙ ሰይጣነ ስስዕት ወሕምዞ

ገብርከ አነ እስእል እበደ ልብየ ትወልጥ ግዕዘ።

ሬስ ርኢ ሕማምየ ወለዐርየ ርግዞ።

፳ ቤት በምንት ያረትዕ ወሬዛ ፍኖቶ።

ገቢረ ጽድቅ እንዘ የዓቅብ ሶበ አንሐ ትዕግሥቶ።

ምዕላደ ፍቅር ክርስቶስ እስከ ይሬኢ የውሃቶ።

ድኅረኒ አመ ረሰየ በደመ ዚአሁ ትውክልቶ።

ርእሱ ኩሉ ክርስቶስ ይሰሪ ሎቱ ኃጢአቶ።

፳፩ ክሣቴ ብርሃን ክርስቶስ ዘየኃድር በምእመናን።

ምስለ አቡሁ መሐሪ ወምስለ መንፈሱ ብርሃን።

ከባቴ አበሳ ውእቱ ዘኢይትረአይ ለዓይን።

ምስጢረ ጥምቀት ቅድስት ወምሥጢረ ቍርባን።

ቃለ አብ ሕያው ወሀበነ ዘመዓዛሆን ስሒን።

፳፪ ሮዳ ለነፍስየ ጸላኢ አድኅነኒ እምባዕሉ።

ዳዊት ነቢይ ይቤ በእንተ ነፍሱ።

ይምጽአኒ ምሕረትከ እስመ ትኩዝየ አንሶሱ።

ፍጻ መንፈስከ አስምዓኒ ኦቅዱሱ።

ግሙራ ኢየአምርዎ ለወልድ ከመ ለአሚን ርእሱ።

፳፫ ባሕቱ እስመ የአምርዎ ሕዝበ ክርስቲያን።

ታቦትነ ይብልዎ ወአምላክነ ዘበአማን።

መንክረ ገብረ በሞቱ ወበትንሣኤሁ ብርሃን።

ኖኀኒ ገብረ ታቦተ እምነ ማየ አይህ ይድኃን።

ርእሰ አበው ኮነ ወፍቁረ አምላከ ምእመን።

፳፬ ያስተርኢ ስነ ሃይማኖቱ በኩሉ መዋዕለ።

በእለ ተአምንዋ ለእግዚአብሔር ልዑል።

ታቦተ ወማኅደረ እስከ ኮኑ ለአማኑኤል።

የሐውሩ ውስተ ሕይወት ወይድሕኑ እምሲኦል።

ሐሰት ወተቀይሞ ወእለ አልቦሙ በቀል።

፳፭ ርእዩ ጽድቆ ለክርስቶስ ወለዕበዩ ዘምሩ።

ፈጽሙ ፈቃዶ ወትእዛዞ ግበሩ።

ይመርሐክሙ ቃሉ በፍናዊሁ ትሑሩ።

መንክረ ገብረ በሞቱ ምስለ መላእክት አንክሩ።

፳፮ ንዑ ንስግድ ወይግነይ ሎቱ።

ደመ ዚአሁ ወሥጋሁ እስመ ሕይወት ውእቱ።

ርእዩ ዘከመ እፎ ውእቱ ለነ አፍቅሮቱ።

ነዳያነ ወምስኪናነ ኢኃደገነ በኂሩቱ።

ውስተ ኩሉ በሐውርት ምሉዕ መለኮቱ።

፳፯ ግነዩ ለክርስቶስ ወጸውኡ ስሞ።

እስመ ለዓለም ምሕረቱ።

ተወሊዶ እምድንግል ወበአካለ ሰብእ ቀዊሞ።

እስመ ለዓለም ምሕረቱ።

በእንቲአነ በመስቀል ዘከዓወ ደሞ።

እስመ ለዓለም ምሕረቱ።

ወዘሦዓ ርእሶ ዘምዑዝ እምአምበሞ።

እስመ ለዓለም ምሕረቱ።

ጼና መዓዛሁ ሠናይ እምቀናንሞ።

እስመ ለዓለም ምሕረቱ።

፳፰ ግነዩ ለክርስቶስ ንጉሥ በልብ ጽሩይ።

እስመ ለዓለም ምሕረቱ።

በፈቃዱ ወበስምረቱ ዘወረደ እምሰማይ።

እስመ ለዓለም ምሕረቱ።

ዘተወልደ እምድንግል እግዚእ ወአዶናይ።

እስመ ለዓለም ምሕረቱ።

ዘሞተ ወዘተንስአ በሥልጣን ዐቢይ።

እስመ ለዓለም ምሕረቱ።

ዘዓርጉ ሰማያት ወነበረ በየማነ ዕበይ።

እስመ ለዓለም ምሕረቱ።

፳፱ ግነዩ ኵልክሙ ለክርስቶስ ንጉሥነ።

እስመ ለዓለም ምሕረቱ።

ዘይመጽእ ዳግመ ይኴንን ሕያዋነ ወሙታነ።

እስመ ለዓለም ምሕረቱ

በፍትሐ ጽድቅ አምላካዊ ዘኢያጽነነ።

እስመ ለዓለም ምሕረቱ።

ይሁብ ስለ፩፩ በከመ ምግባሩ ዘኮነ።

እስመ ለዓለም ምሕረቱ

ለጻድቃን አስበ ወለኃጥአን ይደነ።

እስመ ለዓለም ምሕረቱ።

አሜን ለይኩን ለዓለመ ዓለም ይዕቀበነ።

እስመ ለዓለም ምሕረቱ።

=============

መልአከ ኢየሱስ።

፩ አአምን ኅቡረ በስመ ሥላሴ አጋእዝት።

እለ ሀለው በቅድምና ወበአሐቲ መለኮት።

እምቅድመ ይትፈጠር ዓለም ወኵሎሙ መላእክት።

ወእምዝ እዌጥን ድርሳነ ለዘተወልደ እምብእሲት።

ቃለ አብ አሐዱ እምነ ፫ቱ አካላት።

፪ ሰላም ለህላዌከ እምቅድመ ዓለማት ዘሀሎ።

ምስለ አቡከ ደርገ ወምስለ መንፈስከ በተልዕሎ።

ኢየሱስ ቃለ አብ ወአምላከ ሳሙኤል ዘደብረ ሴሎ።

አስተርእየኒ ከማሁ ወባልሐኒ እምተኃጕሎ።

እስመ አንተ ኖላዊ ዘተዓቅብ ኵሎ።

፫ ሰላም ለርደትከ እምነ ሰማያት ‘፯ቱ።

ለአድኅኖ አዳም ገብርከ እስመ ሥምረትከ ውእቱ።

ኢየሱስ ክርስቶስ ለዳንኤል ፈጻሜ ትንቢቱ።

ዕቀበኒ በሥልጣንከ እምነ ኃጢአት ሠለስቱ።

ትዕቢት ወጣዖት ወዝሙት እሙንቱ።

፬ ሰላም ለጽንሰትከ እምነ ማርያም ድንግል።

እንበለ ሩካቤ ወዘርእ በብሥራት መልአከ ኃያል።

ኢየሱስ ክርስቶስ ወልደ እግዚአብሔር ልዑል።

አድኀነኒ በምሕረትከ እምነ ሙስና ወኃጕል።

እስመ ዘእንበሌከ አልቦ አድኅኖ ዘይክል።

፭ ሰላም ለጽንሰትከ በከርሠ ማርያም እሠረጸ።

ጸዊቶ ምሕረተ ወአኮ ተግሣጸ።

ኢየሱስ ሥጋከ እመለኮትከ ኢሐጸ።

እንዘ ተዋህደ ይሬኢ እስከነ ሰይጣን ደንገጸ።

ዮሐንስሰ ዘበከርሥ ቀነጸ።

፮ ሰላም ለልደትከ እምልደተ ኵሉ ብዑድ።

በሰማይ እንበለ እም እምባሕርየ አብ መርዕድ።

ወበምድር እንበለ አብ ወልድ ማርያም ዋህድ።

ተፈሥሁ በልደትከ ሰማውያን አንጋድ።

ወአሃኒ አቄርብ አምኃ ዘሰጊድ።

፯ ሰላም ለልደትከ እምልደተ ኵሉ ፍሉጥ።

ወሥጋዌከ መንክር በቅብዓ መለኮት ጽዑጥ።

ዕቀበኒ እምአፍአ ወባልሐኒ እምውስጥ።

እስመ አነ መዊት ፍጡነ ዘእትዌለጥ።

፰ ሰላም ለልደትከ ዘኢይትረከብ አምሳሉ።

በምድር በታሕቱ ወዘበሰማይ በላዕሉ።

ኢየሱስ ክርስቶስ ለአኀዜ ዓለም ቃሉ።

ይሰግዱ ለከ ዘመጽኡ ወልደተከ ያብዕሉ።

ዘሰገል ይኄይሱ እምአይሁድ እሉ።

፱ ሰላም ዕብል ለልደትከ በስባሔ።

በቤተ ልሔም ዘኮነ ከመ ተነበየ ነቢየ ኤሎሄ።

ንጉሠ እስራኤል ክርስቶስ ዘተከደንከ ሱራሔ።

አቄርብ ለከ እግዚኦ መዝሙረ ማኀሌት እማኄ።

ከመ ወርቅ ጽሩይ ወከመ ቅድው ርኄ።

፲ ሰላም ለግዝረትከ ከመ ትነግረ በኦሪት።

እምልደትከ በሥጋ በሰሙን ዕለት።

ኢየሱስ መድኅን አበ ምእመናን ዘበጥምቀት።

ምስለ መንፈስከ ማኅየዊ ዘለከ መንግሥት።

፲፩ ሰላም ለዝክረ ስምከ ስመ መድኃኒት ሥሙር።

ስም ልዑል ወስም ክቡር።

ኢየሱስ ክርስቶስ እግዚአ ሰማያት ወምድር።

አንጽሐኒ በሥምረትከ እምነ አበሳ ወነውር።

ዘትሰሪ ኵሎ እስመ አንተ ኌር።

፲፪ ሰላም ለሑረትከ ውስተ ምድረ ግብጽ በተሰዶ።

ሶበ ኃሠሠከ ሄሮድስ ከመ ይቅትልከ ፈቂደ።

ኢየሱስ ኅዱር ውስተ ብሔረ ባዕድ በተዓንግዶ።

እንዘ ወልደ አምላክ አንተ ወወልደ ማርያም በተዋህዶ።

በከመ አብሰራ ለእምከ ገብርኤል ወሪደ።

፲፫ ሰላም ለስእርት ርእስከ ከመ ፈትለ ሐሪር ጸሊም።

ወኵለንታሁ ሥሙር እንተ አልቦቱ ሕሰም፡

ኢየሱስ ክርስቶስ መድኃኔ ዓለም።

አውጽአኒ በሥልጣንከ እምግበ ኃጢአት ወሰርም።

እስመ አንተ ኃይል ወአነ ድኩም።

፲፬ ሰላም ለርእስከ ርእሰ ኵሉ ፍጡራን።

ዘተሐንጸ ቅድመ መልዕልት ጻድቃን ኄራን።

ኢየሱስ ክርስቶስ እግዚአ ሕያዋን ወሙታን።

አድኅነኒ በምሕረትከ እምነ ገሃነም ወደይን።

እስመ አንተ ባላሒ እምኵሉ ተስናን።

፲፭ ሰላም ለገጽከ እምነ ፀሐይ ብሩህ።

ወከመ ዘመብረቅ መፍርህ።

ኢየሱስ ክርስቶስ አምላከ አብርሃም ወኖኅ።

በከመ አቀብኮሙ ቅድመ ለአበው እምአይኅ።

፲፮ ሰላም ለቀራንብቲከ ቅራንብተ ልዑል ፈጣሪ።

እለ ይነብራ ዘልፈ እምጥንት እስከ ደኃሪ።

ኢየሱስ ክርስቶስ ኃጢአትየ አስተስሪ።

ወዘመሐርኩኪ አነ ከማሁ ግበሪ።

፲፯ ሰላም ለአዕይንቲከ አዕይንት ጸጋ ወሀብት።

እለ ይኔጽራ በሣህል ወአኮ በመዓት።

መዝገበ ጥበብ ክርስቶስ ወቀላየ ምሕረት።

ሀበኒ ጸጋ ጥበብ እንበለ መጠን ወመስፈርት።

እስመ ጥበብ ትኄይስ እምኵሉ መዛግብት።

፲፰ ሰላም ለአእዛኒከ እለ ያጸምአ ጸሎተ።

ለዘያፈቅሩ ጽድቅ ወአኮ ጽልሑተ።

ኢየሱስ ሀበኒ መንፈሳዊተ ጥሪተ።

እንተ ኢተኃልፍ ጸጋ ዘሰማይ ትፍሥሕተ።

ምስለ መላእክት ደርጉ አሀብከ ስብሐተ።

፲፱ ሰላም ለመላትሒከ እለ ብሩሃት እምጎህ።

ከመ ጽጌ ረዳ ጽዱል ወከመ ሮማን ቀይሕ።

ኢየሱስ ክርስቶስ ለኀበ ሰማያት መርሕ።

አድኅነኒ እምኵናት ወእምነ መጥባሕት በሊህ።

እስመ ለዓለም ጥቀ እከዩ ብዙኅ።

፳ ሰላም ለአእናፊከ መሳክወ መዝሙር ወስብሐት።

ለዘያቄርቡ ወትረ ማኅበረ ወንጌል ብርህት።

ኢየሱስ ክርስቶስ ተወከፈ ሥሙር ጸሎት።

አድኅነኒ እመከራ ወባልሐኒ እመንሱት።

እስመ ዘእንቤለከ ኢይክሉ ያድኅኑ ኖሎት።

፳፩ ሰላም ለከናፍሪከ እለ አውኃዛ መዓረ።

እምአስካለ ወይን ጥዑም ዘኮነ ሥሙረ።

ኢየሱስ ክርስቶስ ተወካፌ ጸሎት ወትረ።

እስእለከ እግዚኦ ወአጽምዓኒ ምዕረ።

ከመ ትክሥት ሊተ ኅቡአ ምስጢረ።

፳፪ ሰላም ለጽሕምከ አምሳለ ጽሕሙ ለአሮን ካህን።

ወጽፉቅ ጥቀ ምስለ መዓዛ ወስን።

ኢየሱስ ክርስቶስ ካህን ወንጌል መድኅን።

ተወከፍ እግዚኦ ጸሎተ ገብርከ ኅዙን።

ከመ መሥዋዕተ ሰርክ ሥሙር ወቅዱሳ ስኂን።

፳፫ ሰላም ለአፉከ አፈ በረከት መንክር።

ለሰቢከ ወንጌል ቅዱስ እንዘ ይትናገር በክብር።

ኢየሱስ ክርስቶስ መዝገበ ምሕረት ወፍቅር።

አድኅነኒ በምሕረትከ ወበዚአከ ምግባር።

እስመ አነ ኃጥእ ወብእሲ ግዩር።

፳፬ ሰላም ለአስናኒከ አስናነ ፍጡራነ እለ ኢኮና።

ዘኢየሐይካ ሐሜት እንተ አልቦቱ ጥዒና።

ኢየሱስ ክርስቶስ አምላከ እስራኤል ዘደብረ ሲና።

ሴስየኒ እግዚኦ ኅብስተ አእምሮ ወልቡና።

ከመ ለእስራኤል ቅድመ ሴሰይኮሙ መና።

፳፭ ሰላም ለልሳንከ ነበልባለ እሳት ዘአርያም።

ለጽሙም ዘይፌውሶ ወይፈትሖ ለበሃም።

ኢየሱስ ክርስቶስ መስዋዕተ ወንጌል ፍጹም።

ዕቀበኒ እምቅትል ወአድኅነኒ እምደም።

እስመ ዘእንቤለከ እግዚኦ አልብየ ሰላም።

፳፮ ሰላም ለቃልከ ዘይገብር መድምመ።

እንዘ ያነሥአ መታነ ወእንዘ ያጥዒ ሕሙመ።

ኢየሱስ ሕይወት እንተ አምጻእከ ሰላመ።

ተወከፈኒ በንስሓ ወአንጽሐኒ ዳግመ።

እስመ ዘቀዳሚ ጸጋየ ማስነ ፍጹመ።

፳፯ ሰላም ለእስትንፋስከ ቀደሴ አዳም አቡነ።

ወጊዜ ተፈጥሮቱ በንፍሐት መንፈሱ ሕይወት ዘኮነ።

ኢየሱስ ክርስቶስ ወልደ እግዚአብሔር ቤዛነ።

አድኅነነ በኪዳንከ ወእምነ እኩይ ባልሐነ።

እስመ ዘእንበሌከ አልቦ ዘያጸንዕ ኪዳነ።

፳፰ ሰላም ለጕርዔከ በማየ ፍቅረ ሰብእ ጽሙዕ።

እንዘ ለሊከ ታረዊ እማየ ሕይወት ለሰብእ።

ኢየሱስ ክርስቶስ ዘመሥዋዕተ ወንጌል በግዕ።

አቅመኒ በየማንከ በጊዜ ሐተታ ጽኑዕ።

እስመ አንተ መሐሪ ወእነ ኃጥእ።

፳፱ ሰላም ለክሳድከ ከመ ዘረቢሌ ጽሩይ።

ላዕለ መታክፍት ሕኑጽ ወለዘይሬኢ ሠናይ።

ኢየሱስ ኖላዊ አምላክ ዳንኤል ነቢይ።

ባልሐኒ በምሕረትከ እምአፈ አንበሳ እኩይ።

አስመ አንተ ባላሒ ለኵሉ ነዳይ።

፴ ሰላም ለመትከፍትከ ጸዋሬ መስቀል ክቡድ።

ምስለ ቃለ ጽርፈት ወስላቅ እንዘ ኢይትበዓድ።

ኢየሱስ ከቆምከ ቅድመ ቀያፋ በዓውድ።

አድኅነነ እግዚኦ ለደቂቀ ወንጌል ነገድ።

እስመ አንተ አቡነ ወንሕነ ውሉድ።

፴፩ ሰላም ለዘባንከ ስብሐተ መላእክት ዘተኮድነ።

ወላዕለ ኪሩቤል ፬ቱ ዘሀሎ እሙነ።

ኢየሱስ ክርስቶስ ወልደ እግዚአብሔር ኃይልነ።

ዕቀበነ እምድቀታት ወረዳኤ ኵነነ።

እንዘ ትሰድዶ በኃይል ለእኩይ ፀርነ።

፴፪ ሰላም ለእንግድዓከ ጸዋሬ በረከት ወጸጋ።

ዘየአክል ለኵሉ እንበለ ሕጸጽ ወንትጋ።

ኢየሱስ ከርስቶስ ወልደ ማርያም በሥጋ።

ዕቀበኒ በሥልጣንከ እምነ እኩያን እንግልጋ።

ወባልሐኒ ዳግመ ለዓለም እምጹጋ።

፴፫ ሰላም ለሕጽንከ ምርፋቀ ጻድቃን በተስፋ።

እንዘ ይትኬለሉ ወትረ ቃለ ዚአከ ሐገፋ።

ኢየሱስ ክርስቶስ አምላከ ጳውሎስ ወኬፋ።

አድኅነኒ እምዓለም በማዕከላ ወጽንፋ።

ከመ ኢይሰደኒ ፀር ለሲኦል እምጸድፋ።

፴፬ ሰላም ለአእዳዊከ በመልዕልተ መስቀል ዘተቀነዋ።

ከመ ይርከቡ ግዕዛነ ደቂቀ አዳም ወሔዋን።

ኢየሱስ ክርስቶስ ወልደ ማርያም ጣዕዋ።

አድኅነኒ እምጼዋዌ ወእስእለከ ነዋ።

እስመ ዘእንበሌከ አልቦ ዘያድኅን እምጼዋ።

፴፭ ሰላም ለመዝራዕትከ መዝራዕተ ኃይል ዕዉቅ።

እስከነ ለዓለም እምጥንት ዘኢይወድቅ።

ኢየሱስ ክርስቶስ አምላከ ፫ቱ ደቂቅ።

ባልሐኒ እምነበልባል ወእመዓተ ግብት መብረት።

ወዓዲ ዕቀበኒ እምጋኔን ወድድቅ።

፴፮ ሰላም ለኵርናዕከ ኵርናዓ አንበሳ መደንገጽ።

በኃይል ወበጽንዕ ከመ ቀሥተ ብርት ወሐጽ።

ኢየሱስ ክርስቶስ ዘተሰቀልከ በዕፅ።

አድኅነኒ በመስቀልከ ወባልሐኒ እምዳኅጽ።

ከመ ባላሕኮሙ ቅድመ ለእስራኤል እምግብጽ።

፴፯ ሰላም ለእመትከ እመተ በረከት ቅዱስ።

ዘይሜእጥን ሰብአ በምግባረ አሚን ውዱስ።

ኢየሱስ ክርቶስ ዘቤተ ክርስቲያን ርእስ።

አድኅነኒ እምውኂዝ ወባልሐኒ እምባዕስ።

እስመ አንተ ባላሕሂ በባሕር ወበየብስ።

፴፰ ሰላም ለእራኃቲከ እለ አኃዛ ዓለመ።

ምስለ አቡከ መሐሪ ወምስለ መንፈስከ ቅድመ።

ዕቀበኒ እምጣዖታት ከመ ኢያምልክ ሕሩመ።

እምነቢብ ወሰሚዕ ዘኮነ በሃመ።

፴፱ ሰላም ለአፃብዒከ እለ ጸሐፋ ኦሪተ።

እንዘ ትሜህሮ ለሙሴ ፵ ዕለተ።

መሐረኒ እግዚኦ እምቃለ ወንጌል ምሕረተ።

እንበለ ፍርሐት በኃይል ከመ እስብከ ዘንተ።

፵ ሰላም ለአፃብዒከ እለ ጸሐፋ በመሬት።

ሶበ ሰከይዋ አይሁድ ለብእሲት ዘማዊት።

ኢየሱስ ክርቶስ መዝገበ ጸጋ ወስርየት።

ስረይ ሊተ ከማሃ ወባልሐኒ እምእኪት።

እስመ አንተ ባላሒ በኵሉ ሰዓት።

፵፩ ሰላም ለአጽፋረ እዴከ ዘያጽደለድላ በኁባሬ።

ምስለ ደም ወሥጋ እምዕንቈ ሰንፔር ወወራውሬ።

ኢየሱስ ክርስቶስ ምሉዓ ስብሐት ወዝማሬ።

ክደነኒ ልብሰ ጥበብ ወአልብሰኒ ጶደሬ።

ከመ ወልደ ዳዊት ሰሎሞን ዘነገሠ በኅሬ።

፵፪ ሰላም ለገቦከ እንተ ደመ ጽድቅ አውኃዘ።

ምስለ ማየ ሕይወት ክቡር ሶበ በኵናት ተረግዘ።

ኢየሱስ ሥጋከ ዘበኅብለ ሕማም ተእኅዘ።

ረስየኒ እግዚኦ እምቅንየተ ዲያቢሎስ ግዑዘ።

በንዋመ ሐኬት ብዙኅ ለዘኮንኩ ድንዙዘ።

፵፫ ሰላም ለከርስከ ሲሳየ ፍጡራን ዘኢኃሠሠ።

እስከ ትፌጽም በጽድቅ ፈቃደ አቡከ ቅዱሰ።

ኢየሱስ ዘኮንከ ዲበ ዕፀ መስቀል ዕጉሠ።

ክድነኒ እግዚኦ ምግባረ ዚአከ ልብስ።

እንበለ እስአልከ ቅድመ እስመ ከደንከኒ ማዕሰ።

፵፬ ሰላም ለልብከ መዝገበ አእምሮ ዕሙቅ።

በልበ መላእክት ወሰብእ ዘኢይጤየቅ።

ኢየሱስ ክርስቶስ አምላክ አብርሃም ጻድቅ።

አንጽሐኒ እምኃጢአት ወአጽርየኒ እምወርቅ።

እስመ አነ ኃጥእ ወብእሲ ውዱቅ።

፵፭ ስላም ለሕሊናከ ሕሊና መላእክት ዘኢይረክቦ።

ወእምነ ፍጡራን አሐዱ ዘኢየአምር ጥበቦ።

ኢየሱስ ክርስቶስ መቅለሌ ኅዘን ለዘአጸቦ።

አድኅነኒ በምሕረትከ ከመ እግበር የብቦ።

እስመ ዘእንበሌከ እግዚኦ ዘያድህን አልቦ።

፵፮ ሰላም ለሕንብርትከ ለጽድቀ በረከት መዝገቡ።

ለዘይሬእዮ ሠናይ ወዕፁብ ክበቡ።

ኢየሱስ መድኅን ለእግዚአ ሰማይ ጥበቡ።

አቄርብ ለከ እግዚኦ ከመ መላእክት አቅረቡ።

መዝሙረ ስብሐት ከመ መላእክት አቅረቡ።

፵፯ ሰላም ለሐቌከ ኃብለ ትሕትና ዘቀነተ።

እምነ ሰማያት በፍቅር እስከ ወረድከ ታሕተ።

ኢየሱስ ኰናኒ ጊዜ ትመጽእ ጽሚተ።

መሐረኒ እግዚኦ ወኢትቅሥፈኒ ግብተ።

ከመ ይሁዳ ደንጻዊ ዘለብሰ ሐፍረተ።

፵፰ ሰላም ለአቍያጺከ በምክረ እኩያን ዘኢተከፍሉ።

እስመ ሠለጥከ መዊተ ወሰቢሮቶሙ ኢክህሉ።

በግዓ ፋሲካ ክርስቶስ በከመ አበው ይቤሉ።

ጸልለኒ በደምከ እምጸብአ ዲያቢሎስ ወቀትሉ።

እስመ አንተ ማኅፈድ ለድኩም ምጽላሉ።

፵፱ ሰላም ለአብራኪከ እለ ያስግዳ አብራከ።

ዘበምድር ሰብአ ወዘበሰማይ መልአከ።

ኢየሱስ ብርሃን መድኃኒተ ዓለም ዘኮንከ።

መሓረኒ እግዚኦ ለኅጡአ ምግባር ገበርከ።

በአብራከ መንፈስ ወልብ ከመ እሰግድ ለከ።

፶ ሰላም ለአእንጋሪከ ዲበ ዘባነ ባሕር እለ ሖረ።

መጻሕፍት አበው ገሃደ ከመ ተናገራ።

ኢየሱስ ካህን ለቤተ ክርስቲያን መምህራን።

መሐረኒ ሕገ ወንጌል ወባልሐኒ እምግብራ።

ለዓለም ኃላፊነት ዘትፈሪ መከራ።

፶፩ ሰላም ለሰኳንዊከ በዘባነ ነፋስ እለ ይረውጻ።

ከመ ዘመብረቅ ጽዱል እንዘ ይትባረጻ።

ኢየሱስ ቡሩክ ዘኢታፈቅር አመፃ።

አድኅነኒ እግዚኦ እምዘ እኩያን እኅፃ

እስመ አጽራርየ ፈድፋደ ወበዝኁ እምኆጻ።

፶፪ ሰላም ለመከየድከ ዘአሳዕነ መድኀኒት ልብሱ።

ከመ ተዓውቀ ቅድመ በነቢይከ ኢያሱ።

ዕቀበኒ እግዚኦ ለዓለመ ሥጋ እምባዕሱ።

እስመ አንተ ባላሒ ወለዓለም ሞገሱ።

፶፫ ሰላም ለአፃብዓ እግርከ ከመ ዘመብረቅ ፀዓዳ።

እንዘ ያበርህ ኅቡረ ዘኢይትበዓዳ።

የሱስ ብርሃን ለቤተ ክርስቲያን ዓዳም።

አቅልል ሊተ እግዚኦ ክበደ ኃጢአት ወዕዳ።

እስመ በዓለም አነ ኃላፊ እንግዳ።

፶፬ ሰላም ለአጽፋረ እግርከ ከመ ከዋክብት ጽዱላት።

እለ ሀለዋ ቅድመ እስከነ ለዓለም እምጥንት።

ኢየሱስ መድኅን ኢየሱስ ሕይወት።

አድኅነኒ እግዚኦ እኩያን አክልብት።

እለ አስናኖሙ በሊሐን አስፍይት።

፶፭ ሰላም ለቁመተ ሥጋከ በአቅመ አዳም መጠኑ።

ወለመለኮትከ ስፉሕ ዘኢይትረከብ ወስኑ።

ኢየሱስ ፀሐይ ለዓለም ብርሃነ ዓይኑ።

አብርህ ሊተ እግዚኦ እምግብረ ጽልመት ሂጣኑ።

ለዲያብሎስ ፀርየ ዘያስሕት በኪነ።

፶፮ ሰላም ለመልክዕከ አምሳለ ክበቡ ከመ ወርኅ።

ለዘኢይሬእዮ አዳም ወጥቀ ፍሡሕ።

ኢየሱስ ክርስቶስ በውስተ ቅዱሳን ስቡሕ።

አድኅነኒ እግዚኦ እምነ መከራ ብዙኅ።

እስመ አነ ኃጥእ ወአንተ ርኅሩኅ።

፶፯ ሰላም ለጥምቀትከ በእደ ዮሐንስ መጥምቅ።

እምፈለገ ውኂዝ ብዙኅ በማየ ዮርዳኖስ ልጹቅ።

ኢየሱስ ወልደ አብ እመለኮትከ ዘኢተዓርቅ።

አድኅነኒ በጥምቀት ወዕቀበኒ እምወዲቅ።

እስመ አንተ ኖላዊ ወባላሒ በጽድቅ።

፶፰ ሰላም ለሥልጣንከ እንተ በገሊላ ተከሥተ።

እንዘ ትሬስዮ ለማይ ደመ አስካለ ወይን ቅጽበተ።

ኢየሱስ ክርስቶስ ገባሬ ተአምር አንተ።

እስመ ትሁብ ኃይለ መዊዕ ከመ ትረሲ ብሑተ።

ላዕለ ዲያቢሎስ ቀናዒ ዘያመጽእ ሞተ።

፶፱ ሰላም ለአስተርእዮትከ ላዕለ ደብረ ታቦር መድምም።

እንዘ ይበርሁ ገጽከ ከመ ዘመብረቅ ግሩም።

ኢየሱስ ክርስቶስ ዳግማዊ አዳም።

በከመ ርእዩ አርድእት ክብረ ዚአከ እምቅድም።

አስተርእየኒ ገሃደ ወአኮ በሕልም።

፷ ሰላም ለበአትከ ውስተ ኢየሩሳሌም ቅድስት።

በቃለ ጽራሕ ብዙኅ እንዘ ትጼዓን በእድግት።

ኢየሱስ ስቡሕ በአፈ አዕሩግ ወሕጻናት።

እስከነ ይብሉ ኵሎሙ ምስለ ቅዱሳን አርድእት።

ሆሳእና በአርያም ለወልደ ዳዊት።

፷፩ ሰላም ለበአትከ ውስተ ቤተ መቅደስ በዳኅና።

እንዘ ትጼዓን በዕዋል ከመ ታርኢ ትሕትና።

ኢየሱስ ክርስቶስ እንተ አርያም ሆሳዕና።

ምርሓኒ እግዚኦ ለኀበ ሰማያት ፍና።

እስመ አስርሐኒ ጥቀ ለዓለም ተስናና።

፷፪ ሰላም ለተእኅዞትከ በእደ ሠገራት ለሰጲራ።

ምስለ ይሁዳ ጉሕላዊ እለ ይበዝኁ እምዕሥራ።

ኢየሱስ ክርስቶስ አምላከ ባርቅ ወዲቦራ።

አኅስሮ ለፀርየ በከመ ኃስረ ሲሳራ።

በእደ ኢያዔልም ድክምት ዘተጽሕፈ ክብራ።

፷፫ ሰላም ለተቀሥፎትከ ወለትጸፍዖትከ ብእድ።

በምክረ ቀያፋ ወሐና ምስለ እኩያን አይሁድ።

ኢየሱስ ክርስቶስ መምሕረ ትዕግሥት ንዑድ።

መሐረኒ ሕገ ትዕግሥት ወእጥብበኒ ለአብደ።

እስመ አንተ መምህሩ ለኵሉ ዘመድ።

፷፬ ሰላም ለተኰርዖትከ በበትረ ዝንጓጔ ወሕለት።

እንዘ ይዌርቁ አይሁድ ላዕለ ገጽከ ክብርት።

ኢየሱስ ዕጉሥስ እስከ ትበጽሕ ለሞት።

ሀበኒ ትዕግሥተ ምስለ ሃይማኖት ጽንዕት።

ከመ እርከብ ክብረ በግርት ዕለት።

፷፭ ሰላም ለሕማምከ ሕማማተ ዓለም ዘአሰስለ።

እንዘ ትትአሰር ድኀሪተ ወእንዘ ትጸውብ መስቀለ።

ኢየሱስ ክርስቶስ ዘተሰቀልከ ላዕለ።

ሀበኒ እግዚኦ እምደመ ገቦከ ጠለ።

ወእምነ ሥጋከ ቅዱስ ዘያወርስ አክሊለ።

፷፮ ሰላም ለዕርቃንከ እምልብሰ እልታሕ ወሰንዱን።

እስከነ ሰሐቁ ላዕሌከ ሐራ ጲላጦስ መስፍን።

ኢየሱስ ክቡር ወበቅድመ አይሁድ ምኑን።

ክድነኒ እግዚኦ ልብሰ ተፋቅሮ ብርሃን።

እስመ ፍቅር ተዓቢ እምኵሉ ሥልጣን።

፷፯ ሰላም ለለቢሶትከ ልብሰ ከለሜዳ ወለይ።

እንዘ ይሣለቁከ ሐራ ከመ አማፂ ዕቡይ።

ኢየሱስ ንጉሥ ለገቢር መዓት ጉንዱይ።

ኢትቅሥፈኒ በፍትሕ እንበለ ንስሐ ውዑይ።

ባሕቱ ሚጠኒ ከመ ጳውሎስ ኅሩይ።

፷፰ ሰላም ለተቀንዎትከ ምስለ ዕፀ መስቀል ዕፁብ።

ቅድመ ቀያፋ ወሐና በዕለተ ዓርብ።

ኢየሱስ ክርስቶስ አምላከ ዳዊት መክብብ።

አውጽአኒ በመስልከ እምፈለገ ደይን አስራብ።

እስመ ዘእንበሌከ አልቦ ኖትያ ጠቢብ።

፷፱ ሰላም ለሰቅለትከ ማእከለ ፈያት ፪።

እስከ አብጽሐከ ዝየ ለሰይጣን ቅንዓቱ።

ኢየሱስ ክርስቶስ ለዓለም ማየ ሕይወቱ።

አጽብሐኒ በደምከ እንበለ ምግባር በከንቱ።

እስመ አልቦ ዘያነጽሕ ወየዐቢ እምዝንቱ።

፸ ሰላም ለጸአተ ነፍስከ ኃይለ ሥልጣነ ሞት ዘሰአረ።

ሐዋርያ ወንጌል ጳውሎስ ከመ በመጽሐፉ ነገረ።

ኢየሱስ ክርስቶስ እንተ ትገብር መንክረ።

ሀበኒ እግዚኦ ሰማያዊተ ሀገረ።

እንበለ ፃማ ወጻዕር ዘታለብስ ክብረ።

፸፩ ሰላም ለበድነ ሥጋከ ከመ ጽጌ ረዳ ምዑዝ።

እስመ መለኮቱ ምስሌሁ በተዋህዶ እኁዝ።

ኢየሱስ ክርስቶስ ዘቤተ ክርስቲያን ድንባዝ።

ሱቀኒ ምትንታኔ ወዕቀበኒ እምጋዕዝ።

እስመ አንተ ኖላዊ ወጽኑዕ ምርጉዝ።

፸፪ ሰላም ለግንዘተ ሥጋከ በሰንዱነ ስብሐት ዘተጠብለለ።

ወበጼና ከርቤ ቅድው እስከነ ኮነ ጥሉለ።

ኢየሱስ ክርስቶስ እንተ ታፈቅር ስኢለ።

ሀበኒ እግዚኦ ሰማያዊተ ብዕለ።

፸፫ ሰላም ለመቃብሪከ መካነ ዮሴፍ ትሩፍ።

ዘአውቅሮ ቅድመ በከመ ይቤ መጽሐፍ።

ኢየሱስ ከመ ንስር ዘዕጐሊሁ የሐቅፍ።

ጸልለነ እምኵናት ወበልሐነ እምሰይፍ።

እስመ ንሕነ ውኁዳን ወአጽራሪነ አእላፍ።

፸፬ ሰላም ለትንሣኤከ ማዕከለ ዓቀብት ዘአድለቅለቀ።

እስከነ ኮነ አብድንተ ወጸንገጹ ጥቀ።

ኢየሱስ ኃይልከ እንተ በትንሣኤ ተዓውቀ።

ሀበኒ እግዚኦ ዘፍኖተ ሰማይ ስንቀ።

ምግባረ ሃይማኖት ጽሩየ ዘይበቍዕ ወርቀ።

፸፭ ሰላም ለትንሣኤከ እንተ ተሰምየ ፋሲካ።

በዕለተ እሁድ ዘኮነ ለዘውስተ ጽልመት ዋካ።

ኢየሱስ ኃያል በዓለ ብዙኅ ምህርካ።

ክፍለኒ ጸጋ አሚን ለበዊዓ ሰማይ ታዕካ።

እንዘ ትመልሕ ሊተ ለኃጢአት ሦካ።

፸፮ ሰላም ለዕገትከ በደመና ሰማይ ሰረገላ።

እስከነ ርእዩ አርድእት እንዘ ተዐርግ እምገሊላ።

ኢየሱስ ክርስቶስ አምላከ ሄኖክ ወማቱሳላ።

ሀበኒ ዕድሜ ንስሐ ወባልሐኒ እምተኵላ።

ወአብአኒ ዳግመ በገነት ዘተድላ።

፸፯ ሰላም ለፈንዎትከ በአምሳለ ነፋስ ወእሳት።

ጰራቅሊጦስሃ ናዘዜ ወቀዳሴ ኵሉ ፍጥረት።

ኢየሱስ ክርስቶስ አምላከ ነቢያት ወሐዋርያት።

ሀበኒ መንፈስከ ያንጽሐኒ እምኃጢአት።

ወዓዲ ይምርሐኒ በሠናይ ፍኖት።

፸፰ ሰላም ዕብል ለመንፈስከ ማኅዊየ።

እምኅበ አቡከ መሐሪ ወእምኔከ ተፈናዊ።

ኢየሱስ ክርስቶስ ዘሕዝበ እስራኤል ኖላዊ።

ዕቀበኒ እመሰርይ እንተ በኪኑ ያደዊ።

ወባልሐኒ ዳግመ እመስገርት ነዓዊ።

፸፱ ሰላም ለአጽንዖትከ ለሐዋርያት በኵሉ።

ላዕለ ምንዳቤ ብዙኅ እስከነ ጥቀ ኃየሉ።

ኢየሱስ ፀወን ለዘበምስከ ተወከሉ።

እለሰ ክህዱከ ወሥልጣንከ አቅለሉ።

እምሕይወት ተመትሩ ወክመ ተሐጕሉ።

፹ ሰላም ብዕል ለምሕረትከ ኃሣሢ።

በኢያእምሮ ፍኖተ ለዘተኃጒለ ብእሲ።

ኢየሱስ ክርስቶስ አምላከ ጳውሎስ ደምሳሲ።

ሚጠኒ ከማሁ ወባልሐኒ እምከይሲ።

ወረስየኒ ዳግመ ከም ወልድ ወራሲ።

፹፩ ሰላም ዕብል ለምጽአትከ ሐዊሳ።

ኀበ ሀለው ደርገ ደቂቀ ወንጌል ከኒሳ።

ኢየሱስ ኃያል ዘቤተ ይሁዳ አንበሳ።

አንጽሐኒ እምኃጢአት ወእምነ ኵሉ አበሳ።

እንበለ ሐተታ ወፍትሕ ወጽኑዕ ኃሠሣ።

፹፪ ሰላም ለምጽአትከ እንተ አልባቲ ትእምርት።

እመሂ ኮነት በሌሊት ወእመሂ በመዓልት።

ኢየሱስ ኰናኒ ወንጉሠ ኵሉ ነገሥት።

ይርዕዱ ቅድመ ገጽከ ወይወጽቁ በፍርሃት።

ለሕገ ወንጌል ቃልከ ዘክህድዎ በሰሐት።

፹፫ ሰላም ለመጽአትከ ምስለ መላእክት በግርማ።

ከመ ትግበር ፍትሐ ኅበ ምድር እምነ ራማ።

ኢየሱስ ኰናኒ በጽድቅ እንበለ ፃማ።

አድኀነኒ እግዚኦ አምነ ዕቡይ መስቴማ።

እስመ አሕመመኒ ጥቀ ለዓለም ሕማማ።

፹፬ ሰላም ለፍትሕከ ማዕከለ ጻድቃን ወኃጥአን።

እንዘ ኢትኤምጽ ምንተ ከመ ነገሥተ ምድር ባዕዳን።

ኢየሱስ ክርስቶስ ተስፋ ግፉዓን።

አቅመኒ እግዚኦ ጊዜ ፍትሕከ በየማን።

እስመ አንተ ፍታሒ በኵሉ አዝማን።

፹፭ ስብሐት ለከ ፈጣሪየ በምልዓ ኵሉ አባልየ።

ስብሐት ለከ አምላኪየ በምልዓ ኵሉ አእምሮትየ።

ስብሐት ለከ ንጉሥየ በምልዓ ኵል ልብየ።

ስብሐት ለከ መድኃኒትየ በምልዓ ኵሉ ፈቃድየ።

ስብሐት ለከ መንጽሔ ኃጢአትየ ዘደመ ዚአከ ሕይወትየ።

፹፮ ስብሐት ለከ ኢየሱስ እሙር።

ምስለ አቡከ ደርገ በየማነ ኃይል ዘትነብር።

ወምስለ መንፈስከ ማኅየዊ ዲበ ምእመናን ኅዱር።

ከመ ታድኅን ሰብአ ዘተሠየጥከ ከመ ገብር።

ክርስቶስ ወልደ እግዚአብሔር።

፹፯ ስብሐት ለከ ኢየሱስ ሕፃን።

ዘመጻእከ እምነ ቴማን።

ወቅዱስ አንተ ዘደብረ ፋራን።

ዘትሰመይ ቅዱስ ቅዱሳን።

ወመዓዛከ ቅብዓ በለሳን።

፹፰ ስብሐት ለከ ኢየሱስ ቡሩክ።

ዘኢትመውት አምላክ።

ወዘትሄሉ ወትረ እንበለ ሕጸጽ ወተውሣክ።

ባልሐኒ እግዚኦ እምነ ሰይጣን ድሩክ።

እስመ ኵሉ ግብሩ ምንሳዌ ወሀውከ።

፹፱ ስብሐት ለከ ኢየሱስ አዶናይ።

እንበለ አበሳ ወጌጋይ በኅብለ ፍቅረ ሰብእ ሕሙይ።

ክርስቶስ ብርሃን ዘኢተአርብ ፀሐይ።

ዕቀበኒ እግዚኦ እምነ ኵሉ እከይ።

እስመ አንተ በምድር ወአንተ በሰማይ።

፺ ስብሐት ለከ ኢየሱስ ዘእምቅድመ ዓለም ንጉሥ።

ስብሐት ለከ ኢየሱስ ሠራዔ ሃይማኖት ሐዲስ።

ስብሐት ለከ ኢየሱስ ሠዓሌ ሕፃናት በከርሥ።

ስብሐት ለከ ኢየሱስ ብርሃነ ዓይኑ ለዕውር ወምርዋጸ

እግሩ ለሐንካስ።

ስብሐት ለከ ኢየሱስ ማየ ሕይወት ወእፀ መድኃኒት ዘኢየይብስ።

፺፩ ስብሐት ለከ አማኑኤል መድኅነ እስራኤል አኅባል።

ስብሐት ለከ አማኑኤል ዘኢይነዲ ባዕል።

ስብሐት ለከ አማኑኤል ባሕረ ምሕረት ዘኢይቀብል።

አንሰ እሰለከ እንዘ ከመዝ ዕብል።

ተወከፈኒ እግዚኦ በምሕረት ወሣህል።

፺፪ ስብሐት ለከ መድኃኔ ዓለም ኃይል ዘኢይደክም።

ስብሐት ለከ መድኃኔ ዓለም ትጉሕ ዘኢይነውም።

ስብሐት ለከ መድኃኔ ዓለም ስነ ላህይከ ዘይኤድም።

አንሰ አእኵተከ እንበለ መስፈርት ወዓቅም።

እስመ ባስመከ ይርኢ ዕውር ወይጥዒ ሕሙም።

፺፫ ስብሐት ለከ እግዚእየ መግረሬ ፀርየ።

በሥልጣንከ መዋዒ ዕቀባ ለነፍስየ።

በሰማይኒ ወበምድር እስመ ዘእንበሌከ አልብየ።

መዓልተ ወሌሊተ ኢትትፈለጥ እምኔየ።

ወበኵሉ መከራ ኩነኒ ፀወንየ።

፺፬ ስብሐት ለከ እግዚኦ ዘበሰማያት አቡነ።

ወበስምከ ቅዱስ ቅድሶ ላስምነ።

ወጊዜ ምጽአትከ ግሩም መንገለ የማን አቅመነ።

ወከመ ንግባር ፈቅድከ ኃይለ ዚአከ ሀበነ።

ወሲሳየነ ዘዕለት ወእንተ ለዓለም ምግበነ።

፺፭ መሐረነ እግዚኦ ወኅድግ ኵሎ አበሳነ።

በከመ ትቤ ለሊከ ከመ ንኅድግ ንሕነ።

እንዘ ይነድዱ በመዓት ዘአበሱ ለነ።

ወአበሳነ ብዙኅ ውስተ መንሱት ኢታብአነ።

እስመ ተወከልነ ብከ በምስከ አመነ።

፺፮ ስረይ ለነ እግዚኦ ወኵለንታኒ ሐድስ።

እንዘ ኢትሌሊ ምሕረትከ እምዐቢይ ወንዑስ።

ወአድኅነነ አዲ እመከራ ሥጋ ወነፍስ።

ምስለ አኃውየ ወአኃትየ ዘመንፈስ ቅዱስ።

ሊተ ለገብርከ ጽኑዕ፡

ለንዝቱ መልክአ ኢየሱስ ዘደረሶ አሐዱ ምእመን። ዘያፈቅፍሮ ጥቀ ለእግዚእ ኢየሱስ በአማን። እንዘ ንዑስ ውእቱ በኵሉ እምአግብርተ ክርስቶስ ምእመናን። በመዋዕሊሁ ለዳግማዊ ምኒልክ ንጉሠ ነገሥት ዘኢትዮጵያ። በ፲ወ፰ወ፺ወ፫ ዓመተ ምሕረት ወንጌላዊ ማቴዎስ። ወውጣኔሁ ኮነ አመ፰ ለጥቅምት ወፍጻሜሁ ኮነ በታሥዕ ዕለት። ይኵነነ መርሖ ለኀበ ሰማያት።

አሜን ወአሜን ለይኩን

ለይኩን።

=================

ምክሐ ምእመናን።

፩ በስመ አብ ወወልድ ወመንፈስ ቅዱስ ፩ አምላክ።

አአምን በዕሪና እንዘ እሰግድ በብረክ።

እንበለ ናፍቆ ምንተኒ በትዕግሥትከ አመልክ።

ወዓዲ ታድኅን ሕዝበከ ወለአግብርቲከ ትምሕክ።

እጼሊ ኅቤከ እግዚኦ በነግህ ወበሰርክ።

፪ አአምን በአብ ዘኢቀደም በህላዌ እምወልዱ።

ወአአምን በወልድ ተወላዲ ወለአቡሁ የማነ እዱ።

ወአአምን በመፍንፈስ ቅዱስ ዘሠረጸ እምአብ ወዘኂሩት ልማ

እስመ አምላክ መሐሪ ወለባሕረ ጸጋ ም ዕላዱ። ዱ።

እንዘ ፩ ፫ቱ ወእንዘ ፫ቱ አሐዱ።

፫ መንክር ግብርከ እግዚኦ ወስበሐቲከ ብዙኅ።

እምነ ኆጻ ባሕር የዐቢ ወእምነጥበ ክረምት ወአይኅ።

ምክሐ ምእመናን ክርስቶስ ዘባሕርይከ ርኅሩኅ።

አንግፈኒ እምፀርየ ወናዝዘኒ እምላሀ።

እስመ አነ ኃጥእ ዘአልብየ ምልሕ።

፬ አመንክራቲከ ብዙኅ ንስቲተ እዜኑ።

ለዘያጸምዕ በለብዎ ወለዘይሰምዕ በእዝኑ።

ምክሐ ምእመናን ክርስቶስ ለልዑል ኃይለ የማኑ።

እምነ አማልክት እግዚኦ ዘይትማሰለከ መኑ።

ለዘውስተ ጽልመት ሕዝብ ዘያበርህ ስነ ብርሃኑ።

ወበዕፀ መስቀል መዊቶ ዘያድኅን በኪኑ።

፭ ምክሐ ምእመናን ክርስቶስ ለእግዚአብሔር ጥበበ ብዕሉ።

ከመ ይምሐረነ ጽድቀ ይጼውአነ በቃሉ።

ንኡ ንቅረብ ለሰሚዓ ቅዱስ ወንጌሉ።

ኵልክሙ አሕዛብ ወእለ በስሙ ትትዌከሉ።

ሰብሕዎ በአድኅኖቱ ወኀቤሁ ሰአሉ።

፮ አጽምኡ ካህናት ተጋቢአክሙ ኅቡረ።

አመ ይመጽእ ክርስቶስ ከመ ኢያጹርከሙ ንዓረ።

ወመሐሩ ሕዝብክሙ እንዘ ታቀልሉ ጾረ።

እምቃለ ፈጣሪ ልዑል ዘኮነ ንኩረ።

እስመ ዘይሜህር ጠዋየ ይከውን ኅሱረ።

፯ አጽምኡ መኳንንት ቃለ ሃይማኖት በንስሐ።

ጊዜ ምጽአቱ ለወልድ ከመ ትርከቡ ፍስሐ።

ወኢታድልዉ በፍትሕ እንዘ ትትዌከፉ አምኃ።

አኮነ አድላዊ ዘየሐምም ብዙኃ።

እስመ ምግባረ ሰብእ ኵሉ ይሰጣሕ አሜሃ።

፰ አጽምኡኒ ሕዝብ አንግረክሙ ጽድቀ።

ጊዜ ምጽአቱ አምላክ ከመ ያወርድ መብረቀ።

ፅብያንሂ አሜሃ ይለብሱ ሰቀ።

በበቀል ወቅቲል እንበለ ይግበሩ ዕርቀ።

ዕድሜ ሕይወቶሙ ዘሥጋ እስመ በንዝኅላል ኃልቀ።

፱ ንትሉ አሰሮ ለክርስቶስ ሊቀ ካህናት።

አኮኑ መምህረ ጽድቅ ውእቱ እንተ አልቦቱ ጽልሑት።

ወንቅረብ ኅቤሁ እንበለ ትዝኅርት በፍርሐት።

ከመ ንስማዕ ቃሎ እንዘ ርእሰነ ናቴሕት።

እስመ እምኵሉ ጌጋይ የዐቢ ትዕቢት።

፲ ምክሖ ምእመናን ክርስቶስ ዘይቤለክሙ ስምኡ።

ድኩማነ ዓለም ኵልክሙ ወክቡዳነ ጾር ንዑ።

እስመ አአርፈክሙ አነ ለእመ ብየ ትጸንኡ።

ወለእመ ተኃሥሡ ጽድቀ መንግሥተ ሰማያት ትባኡ።

በምክረ ረሲአን ከንቱ እምቃለ መጻሕፍት ኢትጻኡ።

፲፩ መንግሥተ ዚአሁ ወጽድቆ እንዘ ነኃሥሥ መቅድመ

በጸዊረ መስቀል ክቡድ ወእንዘ ንተልዎ ፍጹመ።

በአሚንሂ ወበጸሎት ለእመ ንመውእ ዓለመ።

ጊዜ ምጽአቱ ክርስቶስ ይከውነነ ቃውመ።

ወኢይረክበነ ለዓለም ሞተ ነፍስ ዳግመ።

፲፪ ማኀተመ ጽድቅ ክርስቶስ ወትንቢተ ኵሉ ፍጻሜ።

እመ ንስእሎ በአሚን ይጸግወነ ሱላሜ።

ምስለ መዓዛ ጽድቅ ክብር ወምግባረ ሠናይ አበሜ።

ወይፈትሐነ ዓዲ እሙቃሔ አበሳ ማሕመሜ።

እስከ ንበጽሕ ኅበ ሕይወት ወዘኢይኃልቅ ዕድሜ።

፲፫ እለ ተወከሉ በክርስቶስ ወበእንቲአሁ ዘሐሙ።

ይመውዕዎ ለሰይጣን ወይሰድድዎ በስሙ።

እለሰ ክህድዎ ወአርኰስዎ ለደሙ።

ስርየተ አበሳ መሣህል እስከነ ለዓለም አልቦሙ።

እስመ መነንዎ ለክቡር ዘሕይወት ማኅተሙ።

፲፬ እለ ተአምኑ በክርስቶስ ከመ ቤዘወነ በትስብእቱ።

ዲበ ዕፀ መስቀል መዊቶ እንዘ ሕያው አምላክ ውእቱ።

ለሰብሕዎ ለአቡሁ ወአዕኵትዎ ሎቱ።

ምስለ መንፈስ ቅዱስ ማኅየዊ ዘሕንጻ ልቡናነ ቤቱ።

እስመ ዐቢይ ሣህሎ ወብዙኅ ምሕረቱ።

፲፭ ዘይገብር ምሕረተ ወዘየኃሥሥ ጥበበ።

እምነ ኵሉ ብዕል ዘየዐቢ ረከበ።

እስመ ትፍሥሕተ ልብ ይእቲ ጥበብ እንተ ታቀልል ዕፀበ።

ብዕልሰ የኃልቅ እመ በጽንጻዌ ተዘግበ።

ወለዘይትእመን ቦቱ ያኃዝን ካዕበ።

፲፮ ጥበብ ትኄይስ እምብሩር ወወርቅ።

ከመ ንዋየ ዝዓለም እስመ ኢተኃልቅ።

ዳዕሙ ኅብስት ይእቲ ለርኁብ ወክዳናቲሁ ለዕሩቅ።

ወክብርት በኵሉ እስከነ ምዕራብ ወምሥራቅ።

ወበጊዚ ሐዊር በፍኖት ዘትከውን ለስንቅ።

፲፯ አኃዊነ ኢናብዝኅ በሊዓ ሥጋ ወኅብስት።

ምስለ ሰቲየ ወይን ጽሩይ እንበለ መጠን ወመፈፍርት።

እስመ ጽጋብ ወስካር ያጸንኡ ኃይለ ፍትወት።

ዘነበረ በንጽሕ እንዘ ይትግህ በጸሎት።

ፍቁረ ክርስቶስ ምእመን እስከ ይወድቅ በሐኬት።

፲፰ አኃውየ ንትፋቀር በልቡና ወአኮ በአፍ።

በከመ ይቤ ዮሐንስ ሐዋርያ ወንጌል ትሩፍ።

ወጳውሎስኒ ክቡር ወዘሃይማኖት ፍልሱፍ።

እምሁከት በቀል ወቂም እንዘ ሕሊናነ ናዓርፍ።

እስመ ፍቅር ተዓቢ እምብሩር አእላፍ።

፲፱ እግዚአ ምግባራት ይእቲ ፍቅር ወንግሥተ ኵሉ ነገር

ወዘተወከለ ባቲ ዘኢይረክቦ ኃሳር።

እመኒ ዘይነብር በቤት አው ፍኖተ ዘየሐውር።

ወዓዲ ውስተ ባሕር ለእመ ተሰብረ ሐመር።

ትኬልል በረድኤታ ከመ ወልታ ሥሙር።

፳ ኢትንብብ ጽሩይ ንባበ እንበለ ጊዜሁ።

እስመ ኢይበቍዕ ለከ ወኢለሰማዒሁ።

አላ ተዓገሥ እምነቢብ እሰክ ሶበ ይትረከብ ፍሬሁ።

እሰመ ዘይትናገር በከመ ለመደ አፉሁ።

ይትፈደይ ኃሣረ ወይበዝኅ ዕዳሁ።

፳፩ ንዕቀብ ሕሊናነ እምጽልሑት ወተቀይሞ።

እንዘ ሀሎ ብነ ቃለ ፍትሕ ማዕከሌነ ቀዊም።

ወኢበመኑሃ እምሰብእ ኢርቱዕ በነገረ ሐሰት አሕስሞ።

እመሰ አሕሰምነ በሕሳዌ እስመ ለልዑል ኢይኤድሞ።

እምነቢበ ሐሰት ወጽልሑት ይኄይስ አርምሞ።

፳፪ ወኵሉ ግብር በዝዓለም ዘይትገብር በበዕለት።

በሐሰት ዘይኄይስ እምጽድቅ ወጽድቅኒ ዘየአኪ እምሐሰት።

ወቦ ነቢብ በመዓት ዘየአኪ እምነቢብ በመዓት።

አርሞሞኒ ወትዕግሥት ዘየአኪ እምነቢብ በመዓት።

ወቦ ሞት ዘይኄይስ እምሕይወት ወሕይወትኒ ዘያኪ እሞት።

፳፫ ወምንተ እሬሲ እግዚኦ እስመ ግብረ ሥጋ አዕበኒ።

እመ ተናገርኩ ጽድቀ ሰብአ ዛቲ ዓለም ጸልኡኒ።

ወከመ ኢይነብብ ሐሰተ ኵነኔ ዚአከ አፍርሐኒ።

ሊተሰ እምኵሉ ዘይመስለኒ።

እምነቢበ ሐሰት ወጽድቅ አርምሞ ይሴኒ።

፳፬ ዝንቱሂ ኢይሤኒ እስመ ኢኮነ እሙነ።

በከመ ይቤ በወንጌል መድኃኔ ዓለም ተስፋነ።

ያወጽእዎ አፍአ ከመ ኢይርኣይ ብርሃነ።

ለወርቀ እግዚኡ ክቡር በግበ አርምሞ ዘደፈነ።

እንዘ ይትአጸፍ እሳተ ኀበ ይነብር ኵኑነ።

፳፭ ወበእንተዝ እጼሊ ኀበ እምላኪየ ጸሎተ።

እንበለ ቃለ ጽድቅ ማኀየዊ ከመ ኢይነብብ ሐሰተ።

መላእክት ጽልመት ወሞት ሶበ መሰጡኒ ግብተ።

በቅድመ ክርስቶስ ንጉሥ ኢይከድኑኒ ሐፍረተ።

ወኢያልብሱኒ ዓዲ ዘጽልመት እሳት።

፳፮ ወዝኵሉ ግብረ ዝንቱ ዓለም ከንቱ።

እምታሕተ ፀሐይ በምድር ዘይትገበር ለለዕለቱ።

ይቤ መክብብ በመዋዕለ ክብሩ ወመንግሥቱ።

ሞተ ጠቢባንሂ ወአብዳን ከመ አሐዱ ውእቱ።

እስመ በመቃብር ኵሎሙ ዕሩያን እሙንቱ።

፳፯ ምንት ውእቱ ሰብእ ዘይጽሕቅ በእንተ ሥጋሁ ጥቀ።

እንዘ የአምራ ለሊሁ ከመ ተኀልፍ ጥዩቀ።

ኢይገብእሂ ዘሕሆረ ወኢይትነሣእ ዘወድቀ።

እስመ አዖረቶ ዓለም ወከልአቶ ጸዲቀ።

አኮኑ አብድ ዝንቱ እምጸጋ ክርስቶስ ዘርኅቀ።

፳፰ ኦሰብእ ለምንት ትትዔበይ በዘጊበ ንዋይ ዘየኃልፍ።

መሰለከኑ በልብከ ዘይበቍአከ ለዘልፍ።

አኮኑ ዘየኃድገከ እስከ ዕራቀከ ትተርፍ።

ወአመ እኮ ተኅድጎ ሶበ ተመተርከ በሞተ ግብታዊ ሰይፍ።

እስመ ኵሉ ከመ ጽጌ ረዳ ፍጡነ ይትነገፍ።

፳፱ ነስሑ ይእዜ ሰብአ ዛቲ ዓለም ኵልክሙ።

እንዘ ትዜኃሩ ወትረ በብዕልክሙ።

ሃይማኖተ ወንጌል ቅዱስ እለ ክህድክሙ።

አመ ምጽአቱ ለክርስቶስ እሌ ለክሙ።

እንበለ ንስሐ ድኂን እስመ አልብክሙ።

፴ ለምንት እፈርህ እምእጓ እመሕያው ዝንቱ።

ለእመ ኮነ ከመዝ ዘኢያድኅኖ ንብረቱ።

ወእንዘ ይብለኒ ኢትፍርሆ ሶበ ይበዝኅ ክብረ ቤቱ።

እስመ ኢይትቀበር ምስሌሁ ብዕለ ሥጋሁ ወትዝኅርቱ።

ወኢይትረከብ ዳግመ በሲኦል ትፍሥሕቱ።

፴፩ እግዚእንሂ ኢትፍርህዎሙ።

ለእመ ተንሥኡ ሰብእ ከመ ይቀትሉ ሥጋክሙ።

ቀቲለ ነፍሰሰ ምንተኒ ኢይትከሃሎሙ።

ለሥጋ መዋቲት ባሕቲታ ይሣቅይዋ ዳዕሙ።

ወበእንተዝ እስከ ሞት በተስፋ ዚአየ አርምሙ።

፴፪ ፍርሐትሰ ወረዓድ ይደልወነ ወትረ።

ለሕይወት ነፍሰ ምስለ ሥጋ እምዘይቀትል ኅቡረ።

ወበሰይፈ እሳት በሊሁ እስመ ይክል መቲረ።

እንዘ ያለብስ ሐፈረተ ወእንዘ ይክድን ኃሣረ።

ወውስተ ገሃነም ያጸውር ምንዳቤ ወጻዕረ።

፴፫ ስግዱ ለእግዚአብሔር በአፀደ መቅደሱ።

ሰብሕዎ በክሂሎቱ ወአእኵትዎ ለንጉሡ።

ብፁዕ ብእሲ ዘተምህረ ስብሓተ ክርስቶስ እምናዕሱ።

ወዘኢይትሜካህ በምግባሩ እንዘ ይትአመን በርእሱ።

እስመ ማየ ሕይወት ክቡር ይውኅዝ እምከርሡ።

፴፬ አኃውየ ንኅሥሥ እምነ ቅዱሳን መጻፍት።

ለእመ ይደሉ ሰጊድ እንበለ ፈጣሪ ለፍጥረት።

አላ ባሕቱ ይቤ እግዚአብሔር ንጉሠ ኵሉ ነገሥት።

ኢይሁብ ለባዕድ ክብርየ ወስብሐትየ ለጣዖት።

እስመ ሎቱ ለባሕቲቱ ይደሉ አምልኮ ወስግደት።

፴፭ እግዚአብሔርሰ መንፈስ ውእቱ ወረቂቅ ቅዱስ።

ይሰግዱ ሎቱ ይደሉ በአብራከ ልብ ወመንፈስ።

ይቤ እግዚእነ መምህረ ወንጌል ክርስቶስ።

ሰጊድሰ በአምሳለ ዘኢተረክበ እምቃሉ ብሉይ ወሐዲስ።

ጌጋይ ውእቱ በኵሉ ወጣዖት ርኩስ።

፴፮ ወበእንተዝ ይቤ እግዚአሔር በምንት አስተማሰልክ

ሙኒ ኦአብዳን።

ወበመኑ አስተአረይክሙኒ እምነ ፍጡራን።

በአምሰላትኑ በዘኢይነብቡ በሃማን።

ወበአዕባንኑ በዘኢይሰምዑ ጽሙማን።

ወኵሉ ዘይሰግድ ለምስል አኮኑ ይከውን ንብረቱ በሲኦል።

ወደይን።

፴፯ ወዓዲ ይቤ እምነ ፍጡራን አልቦ እይትማሰለኒ።

እምአምሳላትሂ ወግልፍዋት ወአልቦ ዘይትኤረየኒ።

ባሕቱ ግብረ እደውየ ኵሉ ይሴብሐኒ።

ወለመንግሥትየ ልዑላዊት በፍርሐት ይገኒ።

ወአነሂ በምሕረትየ ለኄራን አሠኒ።

፴፰ ሙሴ አርአየ ምስጢረ ሥጋዌ በኦሪት።

ድኅረ ጸአቶሙ ለእስራኤል አመ ይገብራ ለታቦት።

ወእንተ አብአ ውስቴታ ትእዛዝ አምላክ ቅድስት።

ወይእቲ ፲ቱ ቃላት ንጽሕት።

ዝውእቱ ዘክርስቶስ አምሳለ ትሰብእት ወመለኮት።

፴፱ ግዙፋነ ክሳድ አይሁድ ሶበ አብዝኁ ሑከተ።

እንዘ ይጼእሉ ሕጎ ከመ ሰአረ ሰንበተ።

ይቤ ኢመጻእኩ አስአር ኦሪት ወዘነቢያተ።

አላ እፈጽም ምሳሌ ኦሪት ወዘነቢያት ትንቢተ።

እሰመ ኢመጽእ ክርስቶስ እምኢበቍዑ ምንተ።

ወትንቢቶሙኒ በእንቲአሁ እምኮነት ብጥልተ።

፵ ምክሐ ምእመናን ክርስቶስ ሕንጻ ቤት መቅደስ በሥጋ።

ለምግባረ አሚን ኃይላ ወለማየ ሕይወት አይጋ።

አመ ዲበ መስቀል ፈጸማ ለትንቢት ኦሪት ወሕጋ።

አርኃወ ሎሙ በደሙ ለአንቀጸ ገነት መንሰጋ።

ይባኡ ውስቴታት ብዙኃን እንግልጋ።

፵፩ በእንተ ሰንበት እነግር ወይእቲ ቀዳሚት።

በቃለ ፈጠሪ ልዑል ከመ ይእቲ ክብርት።

እስመ አዕረፈ። ባቲ እምገቢረ ኵሉ ፍጥረት።

ዮምሰ በሥርዓተ ወንጌል ስብሐት።

ሠርዓ ለነ ህየንቴሃ ለዕለተ እሁድ ቡርክት።

፵፪ ለምንት ንጻሙ እንዘ ኢንሌቡ በልማድ።

ቃለ መምህርነ ክቡር ወመድኀነ ዓለም ወልድ።

አኮኑ በእንተዝ ይሜረህነ በገሃድ።

መናፍስት ጽልመት አጋንንት እለ ተመሰሉ በዘመድ።

እንበለ ጸሎት ወጾም ከመ ኢወጽኡ በባዕድ።

፵፫ ኦአኃውየ አኮ ጾም እምኅብስተ ወማይ።

ዘይፈቅድ እምኔነ እግዚአብሔር ዐቢይ።

እንበለ ንጽሐ ልብ ወርኅራኄ ወምግባረ ኵሉ ሠናይ።

እንዘ ንገብር ምሕረተ ዘምስለ ንስሐ ውዑይ።

ዝኬ ውእቱ ጾም በቅድመ ክርስቶስ ኅሩይ።

፵፬ አበዊነሰ ዘሠርዑ ለሥርዓተ አጽዋም ኵሉ።

እምነ ክረምት ወኃጋይ በበመዋዕሉ ወክፍሉ።

እስመ በመባልዕት ይጸንዕ ለፍትወተ ሥጋ ሥልጣነ ኃይሉ።

ከመ ይድክም ኃይለ ፍትወት ዘያውዒ በነበልባሉ።

ዘእንበለዝ አልቦ ዘሠራዕነ በእንተ ጾም ይብሉ።

፵፭ በጸዊመ መብልዕ ወመስቴ እመ ተኃትመ አፉከ።

ወበኀዲገ ቅብዕ ጥሉል እስከ ይስሕክ ጕርዔከ።

ስምዖኬ ለኢሳይያስ በቃለ ትንቢቱ ዘይቤለከ።

እምነ ጕሕሉት ወቂም አመ ኢተመይጡ ልብከ።

እስመ አብድ አንተ ምንት ረባሁ ለጾምከ።

፵፮ ወዓዲ ስምዖ ለኢሳይያስ ነቢየ ሶቤ።

እንዘ ታግዕሩ ነዳያነ ወታርእይዎሙ ምንዳቤ።

ዘከመዝ ጾም ኢኃረይኩ እግዚአብሔር ይቤ።

ጾምሰ ሥሙር በኀቤየ ከመ ጼና ስኂን ወከርቤ።

በገቢረ ሠናይ ዘጸንዓ ለይግበር ይባቤ።

፵፯ እግዚእነሂ በወንጌል ይምህረነ ክሡተ።

እለ በአፍአ ዘጾሙ ከመ ኢረከቡ ምንተ።

እንበለ በገሃድ ወእፍ እስመ ኢረሰይዎ ክቡተ።

ከመ ቃለ ወንጌል ቅዱስ ዘይኤዝዝ ዘንተ።

ዳእሙ ዘውዳሴ ከንቱ ክብር ኮኖሙ ዕሤተ።

፵፰ እመሰ አኃውየ ከመዝ ኮነ።

ለጸዊመ ፍትወት እኩይ ናጥብዕ ሕሊናነ።

እምሐልዮ በቀል ወቂም እንዘ ነዐቅብ ልብነ።

ዕለተ ሰንበትሂ ቅድስተ እመ አክበርነ።

አሜሃ ይገውህ ብርሃንነ ወይሠርጽ ስድቅነ።

፵፱ ወላድያኒነ ቀደምት ድኅረ በኃጢአት ወድቁ።

ፍትሐ ሞት ወጽኦሙ ላዕለ አዳም ወደቂቁ።

እስከነ ወረዱ ውስተ ሲኦል ዘኢይትረከብ ዕመቁ።

ኖኅ ወአብርሃም ወካልእሃኒ እለ በግብሮሙ ተዓውቁ።

ኢበቍዖሙ ጽድቆሙ ዳዕሙ በመርገመ አዳም ወሞት

ኵሎሙ ተሐንቁ።

፶ አብዳን ይበክዩ በከ ወይነጽዩ ስአርቶሙ።

ለአዝማዲሆሙ በሥጋ ሶበ ይሬእዩ በድኖሙ።

ከመ ሞተ ሥጋ ኢይትርፍ እንዘ የአምር ልበሙ።

ባሕቱ ይላህው ወይኬልሑ በልማድ ኵሎሙ።

ብፁዓንሰ እለ ይበክዮ ተዘኪሮሙ ኵነኔ በእንተ ነፍሶሙ።

፶፩ ሶበ ተዓደወ አዳም ትእዛዘ አምላክ ልዑል።

እግረ ስእብናሁ ተአሲሮ በማዕሰረ ሞት ኃብል።

በሰንዱነ መርገም ተገንዘ ወተቀብረ በሲኦል።

ምስለ ብእሲቱ ወደቂቁ እንዘ ያውእዮ ነበልባል።

አልቦ ዘክህለ ያድኅኖ እንበለ አግኡዝ አማኑኤል።

፶፪ በጽድቅ ርእሰክሙ ቀዊመ እለ ትጽሐቁ።

እምጸጋ መድኀኒት ኅበ ደይን ከመ ኢትደቁ።

መጽሐፈ ብሉይ ወሐዲስ በአስቲሐይጾ ጠይቁ።

እንበለ ክርስቶስ በርእሶሙ ከመ ኢድኅኑ በሕቁ።

አብርሃም በምግባሩ ወኢዮብ በጽድቁ።

፶፫ አልቦ ዘክህለ አሐዱ እምደቂቀ አዳም።

ከመ ያድኅን ነፍሶ በገቢር ምጽዋት ወጾም።

ባሕቱ ወረዱ ኵሎሙ ውስተ ባሕረ ሲኦል ግሩም።

እስከ አመ ይመጽእ ክርስቶስ በሥጋ ወደም።

እስመ ኢተረክበ ድኂን በካልእ ስም።

፶፬ አልቦ ካልእ ስም ወአልቦ ካልእ ፍኖት።

እንበለ ስሙ ለክርስቶስ ዘይወድስ ኅበ ሕይወት።

ወኢባመኑሂ እምፍጡራን ኢይትረኃው አናቅጸ ገነት።

ኢበቅዱሳን አበው ወኢበመላእክት።

እስመ ሎቱ። ለባሕቲቱ ዘሰማይ መንግሥት።

፶፭ ቤዛ ኵሉ ይቤለነ ኅሡ መጻሕፍተ።

ዘእንበሌነ በካልእ እመ ትረክቡ ሳሕተ።

እማንቱሰ በአማን ይከውኒና ሰማዕተ።

ለደቂቀ አዳም በመስቀል ከመ ጥዕምኩ ሞተ።

ላዕለ ግብርናት ወሞት ይረክቡ አሶተ።

፶፮ እምብዕለ ሥጋ ኃላፊ ይኄይስ ቃልከ።

እስመ ብዕለ ነፍስ ያሴፉ እንዘ ይምህር ግብረከ።

ምክሐ ምእመናን ክርስቶስ ዘኢየኃልቅ ኃይልከ።

ዕቀበኒ ወትረ ነግሀ ወሰርከ።

ወበጊዜ ኅልፈት በነፍስ ኵነኒ ምስማከ።

፶፯ ኢትትወከፊ ነፍስየ እመ ነገርኪ ቃለ።

እምጸጋ ክርስቶስ ዘይቤሊ ወዘያሴፉ ብዕለ።

በዓለመ ሥጋ ኃላፊት እንተ ታመጽእ በቀለ።

እመሰ ትመውዒ እንዘ ትትጋደሊ ገድሉ።

አመ ዕለት ደይን ግርምት ትረክቢ ሣህለ።

፶፰ ሰብሕዎ ለክርስቶስ ወንግሩ ዕበያቲሁ።

እለ ትሰምዑ ቃሎ ወመጻሕፍቲሁ።

ዕቀብዎ በጥንቃቄ ወኢታንትጉ እምኔሁ።

በተጓልሕዎሂ ለረባሕ ኢትወስኩ ላዕሌሁ።

እስመ ሕሊና ሰብእ ኵሉ የአምር ለሊሁ።

፶፱ ንትሉ አስሮሙ ለአበዊነ ቀደምት።

እለ አሥመርዎ በኵሉ ለእግዚአብሔር ንጉሠ ስብሐት።

አብርሃም በአሚን ወኢዮብ በትዕግሥት።

ወክልእንሂ በገድሎሙ ወበደሞሙ ሰማዕታት።

ንሕነሂ ከማሆሙ ናሥምሮ በኵሉ ሰዓት።

፷ እስኩ ንዘክር እምቃለ መጻሕፍት ንስቲተ።

እንበለ ክርስቶስ በካልእ እመ ንብረክ ምሕረተ።

ወእመቦ ዘሐመ በእንቲአነ ወዘሰረበ ሐሞተ።

ዝንቱሰ ይትርፍ ወይኩን ተውኔተ።

ወቦ እምቅዱሳን ዘሰአሉ ያውርዱ መዓተ።

፷፩ አምላክነሰ ውእቱ ዘአኅዘ ዓለመ ብእራኁ።

ተሰብአ በእንተ ሰብእ ከመ ያድኅን ሕዝበ በሥጋዌሁ።

ወተርግዘ በኵናት ያንጽሐነ በደመ ገቦሁ።

ወሊቀ ካህናትሂ ከዊኖ ሰአለ ምሕረተ ኅበ አቡሁ።

ወተትሕተ አስከዝ በእንቲአነ እንዘ ዕሩይ ምስለ አብ በህ

ላዌሁ።

፷፪ ሰማይ ወምድር ወኵሉ ፍጥረት የኃልፉ።

ቃሉሰ ለክርስቶስ ይነብር ለዝሉፍ።

ዘሰአለ ኅበ አብ እንዘ ምሕረተ ያሲፉ።

ወኵሉ ቃል ዘተጽሕፈ በበምዕራፉ።

እስመ ለሊሁ ሕይወት ለልዑል ሱታፋ።

፷፫ አንሣእኩ አዕይንትየ መንገለ ቅዱሳን አድባር።

እንዘ አኃሥሥ ድኂነ ዘበዚአሆሙ ምግባር።

ባሕቱ እምኔሆሙ ሶበ ኃጣእኩ በዘእድኅን አምጻእር።

ኃሠሥኩ ረድኤተ ኃበ ክርስቶስ ክቡር።

እስመ ዘእንበሌሁ አልቦ ዘይረድእ በሰማይ ወበምድር።

፷፬ ክሣቴ ብርሃን ክርስቶስ ወልዱ ለብሩክ።

አክለነ ለድኅኒ እንበለ ሕጽጽ ወተውሳክ።

በከመ ይቤ ነቢይ አኮ ተንባል ወአኮ መልአክ።

አላ ለሊሁ እግዚኦነ ዘይነብር በፈለክ።

ይመጽአ ወያድኅነነ እምሰይጣን ድሩክ።

፷፭ ኢትትአመኑ በመላእክት ወኢበእጓለ እመሕያው

እስመ አልቦ ዘያድኅን እምነ ቅዱሳን አበው።

ወኢመላእክት ትጉሃን በኵሉ ፍናው።

አድኂንሰ ፍጹም ዘይትረከብ በአምላክነ ሥግው።

እስመ ውእቱ መድኃኒት ወተስፋ ድልው።

፷፮ መንበሩሂ ኪሩባውያን ኢሰአሉ ሊተ።

ወበመላእክትኒ ትጉሃን ኢረከብኩ በቍዔተ።

እምቅዱሳንሂ ክቡራን ስዕንኩ ረድኤተ።

እንበለ ክርስቶስ በመስቀል በእንቲአየ ዘሞተ።

ወእለ የአምኑ ቦቱ ኵሎሙ ይርከቡ ሕይወተ።

፷፯ ኢሳይያስኒ ገሃደ ወበእንተዝ ይብለነ።

አበ ምእመናን አብርሃም ጥቀ ኢየአምረነ።

እስራኤልኒ ወካልአን አበው ኢይዜክሩነ።

አንተሰ እግዚኦ በአማን አቡነ።

በሞተ አሐዱ ወልድከ እስመ ቤዘውከነ።

፷፰ አሌ ሎሙ ለውሉድ እለ ይርሕቁ እምሕግ።

ይቤ እግዚአብሔር ለሕዝበ እስራኤል አዕሩግ።

እስመ ይገብሩ ምክረ ተጋቢኦሙ በደርግ።

ከመ ይትካየዱ ኪዳነ በምክረ ዲያቢሎስ ጸዋግ።

ወበእንተዝ የኃልቁ ወትመትሮሙ ኤረግ።

፷፱ አልቦ ካልእ ተስፋ ወአልቦ ካልእ ኪዳን።

እምአዳም እስከ ሙሴ ዘተውህበ ለቅዱሳን።

ወኢለነቢያት እለ ነበሩ እምነ ቤርሳባሕ እስከ ዳን።

እስመ ኢክህለ ሰብእ ይትቤዘወነ እምደይን።

እንበለ ክርስቶስ እግዚእነ በኵሉ ዘመን።

፸ ጽንኢ ነፍስየ በጸጋ ክርስቶስ በኢስላሌ።

ወኢትወልጢ ልብኪ እንዘ ትትወከፊ ማኅጐሌ።

ወአመ ይመጽእ በግርማ ከመ ኢይርከብኪ ወይሌ።

እስመ አልቦ ድኂን በፃማ ካልአን ወበትንባሌ።

ሎቱ ለባሕቲቱ ይደሉ አኰቲት ወሃሌ።

፸፩ አነክር ትዕግሥቶ ለክርስቶስ እንዘ እዜክር ሕማሞ።

ሶበ ጸፍዖ ወዓሊ በዓውደ ጲላጦስ ቀዊሞ።

ወበእንቲአነ ለሰብእ ዘከአወ ደሞ።

እስመ መሐሪ ውእቱ የሀበነ ሰላሞ።

፸፪ ሶበ አሕመሞ ቅንዋት ዲበ ዕፀ መስቀል ገዓረ።

እስከ ትወጽእ መንፈሱ ወጥቀ ተጽዕረ።

ምክሐ ምእመናን ክርስቶስ እስመ አበሳነ ጾረ።

ሞኦ ለሞት በመስቀሉ ወሥልጣኖሂ ሰአረ።

ኃጢአትነሂ ወኵሉ ዕዳነ ምስሌሁ ተቀብረ።

፸፫ ዮሴፍ ወኒቆዲሞስ እምነ መስቀል ያውርድዎ።

ለጲላጦስ መስፍን እንበለ ፍርሐት ሰአልዎ።

ወእንዘ ያነክሩ ሞቶ በጸዓዳ ሰንዱን ገነዝዎ።

በኅዘንሂ ወትካዝ ከም ይቅብሩ ወሰድዎ።

ወበዘአውቀሮ ዮሴፍ ውስተ ዝኅር ሐዲስ ወደይዎ።

፸፬ ሶበ ተንሥአ ክርስቶስ ተዘርው ጸላእቱ።

መልአከ ጽልመት ዲያቢሎስ ምስለ እሊአሁ ወሰራዊቱ።

ምእመንሰ ብፁዓዊ ወዘተአመነ ቦቱ።

ይትፌሣሕ አመ ትንሣኤ ወይትመካሕ በአድኅኖቱ።

እስመ ዐቢይ ተስፋሁ ወጽኑዕ ትወክልቱ።

፸፭ አመ ትመጽእ በግርማ ምስለ መላእክት ግሩማን።

እንዘ ትሜቍሳ ለምድር በእንተ ለከዮሙ ለኃጥአን።

አሜሃ ትሁቦሙ ዕሤተ ለአግብርቲከ ጻድቃን።

አሰበ ልዕልና ወክብር ዘኢይማስን።

ውስተ ልበ ሰብእ ዘኢተኀለየ ወዘኢተሰምዓ ዘእዝን።

፸፯ አሜሃ ይትፈደይ ገፋዒ ፍዳ ገፍዖቱ።

እስመ ቀነዮሙ ለድኩማን በኃይሉ ወበትዕቢቱ።

ይዌርውዎ ውስተ ግብ ለገሃነም መትሕተ ታሕቱ።

ኅበ አልቦ ብርሃን ወገዚፍ ጽልመቱ።

ዘኢይነውም ፅዔሁ ወዘኢይጠፍዕ እሳቱ።

፸፰ ብፁዕ ብእሲ በጊዜ መከራ ዘይትዔገሥ።

እስከ ይመጽእ በስብሐት መድኃኔ ዓለም ንጉሥ።

ለእለ ይትዔገሡ ሕማም አሜሃ በመካን ትፍሥሕት ያርእስ።

እንዘ ያስተዋሕድ ለሥጋ ምስለ ነባቢት ነፍስ።

ይብል ዘተዓገሠ በእንቲአየ ሕይወት ለይረስ።

፸፱ ስብሐት ለእግዚአብሔር በቅዱሳኒሁ ዘየዓርፍ።

ወይትባረክ ስሙ እምጽንፈ ዓለማት እሰከ ጽንፍ።

እንዘ ይነበብ ላዕሌየ መንፈስ ጸጋሁ ሐዳፍ።

ዘእፈጸመኒ በሰላም ለዝንቱ መጽሐፍ።

ዘይሰመይ ምክሐ ምእመናን ወምክረ መድኃኒት ውኩፍ።

==========

ሊተ ለገብርከ ወልደ ኢየሱስ ለዘጸሐፍክዎ ለንዝቱ መጽሐፍ በሰማይ ስምየ በቀለመ ሕይወት ጸሐፍ።

አሜን ወአሜን ለይኩን ለይኩን።

================

ሐዲስ መልክአ መድኃኔዓለም።

፩ በስመ አብ ወላዲ ወለኵሉ መሠረት።

ወበስመ ወልድ ተወላዲ ዘእንበለ ጥንት።

ወበስመ መንፈስ ቅዱስ ወሀቤ ሕይወት።

እንዘ ይሤለስ በአካላት ወይትዋሐድ በመለኮት።

ዘፈጠረ ዓለመ በሥልጣን ወበኅብረት።

፪ እጽሕፍ ድርሳነ ለዝክረ ስሙ ጥዑም።

ኵሉ ግብር በእዴሁ ናሁ ሠናይ ወናሁ አዳም።

ኢየሱስ ክርስቶስ መድኃኔዓለም።

እስመ ግብሩ ዕፁብ መንክር ወመድምም።

፫ ሰላም ለልደትከ ዘንበለ ጥንት እምአብ።

ወለህላዌከ ሰላም መንክር ወዕፁብ።

መድኃኔዓለ ክርስቶስ ዘትነብር ላዕለ ኪሩብ።

አድኀነኒ በመስቀልከ ወአውጽአኒ እምጸባብ።

ወአሠልጥነኒ ዓዲ በኃይል ወጥበብ።

፬ ሰላም ለጽንሰትከ ዘእንበለ ዘርእ ወሩካቤ።

እምድንግል ቅድስት ኢሳይያስ በከመ ይቤ።

መድኃኔዓለም በእንቲአነ ዘሰተይከ ከርቤ።

ወዘተወከፍከ እምአይሁድ ጥብጣቤ።

ከመ ሰብእ በመስቀል እንዘ አንተ ሶቤ።

፭ ሰላም ለልደትከ እምድንግል ነዓስ።

ነዋ በትንቢቱ በከመ ይቤ ኢሳይያስ።

አድኅነኒ በመስቀልከ መድኃኔዓለም ክርስቶስ።

ወከልለኒ በስምከ እምልሳን ወባዕስ።

ወአስተሳንዕወኒ እምዐቢይ ወንዑስኒ።

፮ ሰላም ለግዝረትከ እምልደትከ በሰሙን።

ከመ ተውህቦ ለአብርሃም ምእመን።

ኢየሱስ ክርስቶስ ወመድኃኔዓለም ብርሃን።

አብርህ ልቡናየ ወዘሕሊናየ ዓይን።

ከመ እርአይ ገሃደ ዘሥጋዌከ ስን።

፯ ሰላም ለዝክረ ስምከ ጥዑመ ስም ወዜና።

ኁልቈ አስማቲከ ክቡራት ዘኢይረከቦን ሕሊና።

መድኃኒዓለም ወልደ አብ ወወልደ ማርያም ወለተ ሐና።

ዕቀበኒ በሥልጣንከ ከመ ኢይርአይ ሙስና።

አኮኑ ዘሐመምከ ለዓለም ጥዒና።

፰ ሰላም ለስአርተ ርእስከ በጸጋ ዕፍረት ዘተመዝመዘ።

ጼና መዓዛሁ ሠናይ ለኵሉ ዘምዕዘ።

መድኃኔዓለም ስምከ ይኩነኒ አኀዘ።

ዲያቢሎስ ይተዋቀሰኒ ሶበ አኀዘ።

ሐሊ በእንቲየ ገቦከ ርጉዘ።

፱ ሰላም ለርእሰከ ጸጕረ ጸጋ ዓለም ዘተገልበቡ።

ምሕረተ ወሣህለ ወዘመልዓ ጥበበ።

መድኃኔዓለም ሀበኒ ዘጥበብ ሐሊበ።

ወዓዲ ትዕግሥተ እንተ ታቀልል ዕፀበ።

ወጣዕመ ፍቅርከ አምላካዊት ትኩነኒ ምግበ።

፲ ሰላም ለገጽከ ብርሃነ መለኮት ግልቡብ።

ትሰብእት ምስለ መለኮት በተዋህዶ ዕፁብ።

መድኃኔዓለም ክርስቶስ ፀሐይ ዘኢየዓርብ።

ደምስስ ኃጢአትየ በደመ ገቦከ አስራብ።

እስመ አነ ወልድ ወአንተ ሊተ አብ።

፲፩ ሰላም ለቀራንብቲከ ዘኢይለክፎን ሐኬት።

ቀራንብተ ልዑል በተዋህዶ ምስለ ትሰብእት።

መድኃኔ ዓለም ዘኮንከ ለኵሉ ፍጥረት።

ሕይወተ በአሚን ወበጥምቀት።

እስከ ነሥኡ ጸጋ ወውሉደ ትርሲት።

፲፪ ሰላም ለአዕይንቲከ እለ ይኔጽራ ኵሎ።

በምድር በታሕቱ ወዘበሰማይ ዘሀሎ።

መድኃኔ ዓለም ክርስቶስ ዕቀበኒ እምተኃጕሎ።

ኢትቅረብ ኅበ ገብርየ ለፀርየ በሎ።

ኢይምስጠኒ ግብተ ከመ ዓውሎ።

፲፫ ሰላም ለአእዛኒከ ተወካፌ ኵሉ ጸሎት።

ለእለ ይስእሉ ኅቤከ በሃይማኖት።

መድኃኔ ዓለም ክርስቶስ ወሀቤ ጸጋ ወሕይወት።

ሀበነ ጸጋ ንስሐ ወባልሐነ እመንሱት።

እስመ በእንተ በላሒ በኵሉ ሰዓት።

፲፬ ሰላም ለመላትሒከ ጽዱላት ከመ ጽጌ ረዳ።

ወርእዮቶ ዘኮነ መቅሌሌ ዕዳ።

መድኃኔ ዓለም ክርስቶስ ወነሣኤ ፍዳ።

ዕቀብ ሰብእናየ ኢትሑር በልማዳ።

ዘተዓቅብ ኵሎ በልቀመ ወሳውዳ።

፲፭ ሰላም ለአእናፊከ ጼና መዓዛሁ ጥዑም።

ለርእይ ወአጼንዎ ብዙኃ ዘይዔድም።

ኢየሱስ ክርስቶስ መድኃኔ ዓለም።

ስረይ አበሳየ በደመ ገቦከ ሕቱም።

ተሀብ መድኃኒተ ዘተሕትመ እምቅድም።

፲፮ ሰላም ለከናፍሪከ እለ ኢነበባ ከንቶ።

ወእለ ገሠጻ ሐሰተ እምደቂቀ አዳም ለአእትቶ።

መድኃኔ ዓለም ክርስቶስ አምላክ ጳውሎስ ወቲቶ።

ዕቀበኒ በሥልጣንከ ኢይምዓኒ ለአስሕቶ።

ዲያቢሎስ ፀርየ ዘሰፍሐ መሥገርቶ።

፲፯ ሰላም ለጽሕምከ መዓዛ በረከት ዘጾረ።

አምሳለ ጽሕሙ ለአሮን ዘኢየኃልፍ ድኅረ።

መድኃኔ ዓለም ክርስቶስ ወአዕድወኒ ባሕረ።

ማየ ባሕር ዓለም ኢያስጥመኒ ምዕረ።

፲፰ ሰላም ለአፉከ አፈ ቅዱሳን አእላፍ።

ከመ አፈ አሮን ካህን ለሙሴ ጸያፍ።

መድኃኔ ዓለም መምህር ወዘባሕረ ዓለም ሐዳፍ።

ሶበ ተንሥአ ላዕሌየ ጾረ ልሳን ሰይፍ።

ዕቀበኒ ወባልሐኒ በስምከ ቃፍ።

፲፱ ሰላም ለአስናኒከ ዘከመ በረድ ፀዓዳ።

ሰሐቀ ወሰላቀ እለ ኢለመዳ።

መድኃኔ ዓለም ክርስቶስ ንጉሠ ይሁዳ።

ዕቀበኒ ለነፍስየ ወኅበ ሙስና ኢትሰድዳ።

እስመ እንተ ለጽድቅ ዓዳም ወድዳ።

፳ ሰላም ለልሳንከ ገባሬ ተአምር ወኃይል።

ዘይፌውስ ዷይነ በሥልጣን ወበክሂል።

መድኃኔ ዓለም ስቡሕ ወልደ እግዚአብሔር ልዑል።

አድኀነኒ በምሕረትከ እምነ ገሃነም ወሲኦል።

እንተ ታውዒ ኩሎ ለነዳይ ወባዕል።

፳፩ ሰላም ለቃልከ ዘገብረ ተአምራተ።

ዘአንሥአ ሙታነ ወዘእውጽአ አጋንንተ።

ኢየሱስ ክርስቶስ መድኃኔ ዓለም አንተ።

ትፈውስ ቍስለ ነፍስ ወትስረይ ኃጢአተ።

ዘውረድከ እምሰማይ ወአፍቀርከ ትሥጉተ።

፳፪ ሰላም ለእስትንፋስከ ወሀቤ ጸጋ ወጥዒና።

ወለሐዋርያት ኃይለ ወለትሑታን ልዕልና።

መድኃኔ ዓለም ወልደ አብ ወወልደ ዳዊት ሆሳዕና።

ሀበኒ ጸጋ ጥበብ ትዕግሥት ወትሕትና።

ወአንጽሐኒ በደምከ ከመ ኢይርአይ ሙስና።

፳፫ ሰላም ለጉርዔከ ጽሙዕ ላዕለ መስቀል።

በእንተ ፍቅረ ሰብእ በለቢሰ ሥጋ እምድንግል።

መድኃኔ ዓለም ክቡር ዘትነብር ላዕለ ኪሩቤል።

ተወከፍከ ሕማመ ወሰከብከ በጎል።

እንዘ አንተ አምላክ ወጽኑዕ ኃያል።

፳፬ ሰላም ለክሳድከ ዘአዳም ርእየቱ።

ከመ ዕንቈ ባሕርይ ወከመ ማኅው ጽርየቱ።

መድኃኔ ዓለም ሕያው ለአዳም መድኃኒቱ።

ዕቀበኒ እምዲያቢሎስ ወባልሐኒ እመስገርቱ።

እስመ ተመያኒ ወዕቡይ ውእቱ።

፳፭ ሰላም ለመትከፍትከ ጸዋሬ መስቀል በቀራንዮ።

መንክር ወዕፁብ ትሕትና ለዘይርእዮ።

መድኃኔ ዓለም ወልደ አብ ወልደ ማርያም በተባርዮ።

ሎቱ ይደሉ ስባሔ ለዘኃደገ ዕበዮ።

ለአዳም ምስለ ደቂቁ ይደምስስ ጌጋዮ።

፳፮ ሰላም ለዘባንከ ስብሐተ መላእክት ልብሱ።

ላዕለ ኪሩብ ዘይነብር ወሱራሔ ብርሃን ሞገሱ።

መድኃኔ ዓለም ክርስቶስ አምላከ ሙሴ ወኢያሱ።

ጾረ መስቀለ ያድኅነነ እምባዕሱ።

ለዲያብሎስ ርጉም ዘእከይ አጠሱ።

፳፯ ሰላም ለእንግድዓከ ምሉዓ ጸጋ ወበረከት።

አኮ ለዕቡይ አላ ለየዋህ ወትሑት።

መድኃኔ ዓለም ክርስቶስ ወሀቤ ሕይወት።

ሀበኒ ጸጋከ እንበለ መጠን ወመስፈርት።

አኮ ዘበምድር አላ ዘበሰማያት።

፳፰ ሰላም ለሕጽንከ ምርፋቀ አዕርክት ጻድቃን።

ወመዓዛሁ ቅብዓ በለሳን።

መድኃኔ ዓለም ክርስቶስ ጥዑመ ልሳን።

ዕሙቅ ግብርከ ጥቀ ለመስተዓግሣን።

ወግሁድ ለየዋሃን ወለቅዱሳን።

፳፱ ሰላም ለእዳዊከ እለ ስፉሐት በመስቀል።

ወእለ ተለክኣ በቀኖት ዘኢያንቀስቅል።

መድኃኔ ዓለም ዋህድ ዘእግዚአብሔር ቃል።

ሶበ መጽአኒ ግብተ ጸርየ ሐቃል።

አድኀነኒ እግዚኦ ወባልሐኒ እምቀትል።

፴ ሰላም ለመዝራዕትከ መዝራዕት ኃይል ጽኑዕ።

ዘአጽናዕከ ዓለመ ምስለ አቡከ ኅቡዕ።

ወምስለ መንፈስከ ወሀቤ ጸጋ ወቅብዕ።

መድኃኔ ዓለም ስቡሕ ወዘሕገ ወንጌል ሣውዕ።

አድኀነኒ እግዚኦ እምብእሲ ምዑዕ።

፴፩ ሰላም ለኵርናዒከ ኵርንዓ ኃይል ዘአንበሳ።

ዘይሰብር ዕቡየ ወዕኩየ እንስሳ።

መድኃኔ ዓለም ስቡሕ ለዓለም ሞገሳ።

ዘሞትከ በመስቀል ከመ ትስረይ አበሳ።

ስረይ አበሳየ ወበደምከ ደምሰሳ።

፴፪ ሰላም ለእመትከ መጣኒ አልባብ ወሕሊና።

ዘይሰፍህ ምሕዋረ ወመከየደ ስኰና።

መድኃኔ ዓለም ምስለ አብ ዘትሄሉ በዕሪና።

ወዘረሰይኮ ለማይ ወይነ በብሔረ ቃና።

ወልጥ እግዚኦ ኅበ ጽድቅ ዘዚአየ ልብና።

፴፫ ሰላም ለእራኃቲከ ዓለመ እለ አኃዛ።

ምስለ አቡከ መሐሪ ወምስለ መንፈስከ ቅብዓ መዓዛ።

መድኃኔ ዓለም አንተ ወደብረ ሎዛ።

ከልላ በረድኤትከ ለነፍስየ አመ ትካዛ።

ወአጽንዕ ሃይማኖታ እስመ ይእቲ ምርጉዛ።

፴፬ ሰላም ለአፃብዒከ በመሬት እለ ጸሐፋ።

ሶበ ሰከይዋ አይሁድ ለዘማ ቅብጽተ ተስፋ።

መድኃኔ ዓለም ለነፍስየ በእደ ጸራ ኢትግድፋ።

ኢታስምዓ ትዕይርተ ወቃለ ጸላዒ ዘለፋ።

ዳዕሙ ለሊከ በሰላም አዕርፉ።

፴፭ ሰላም ለአጽፋረ እዴከ እለ በኁባሬ ያጽደለድላ።

ከመ ከዋክብት ጽዱላት ወከመ ዕብላ።

መድኃኔ ዓለም ብርሃን ወዘአሕዛብ ገሊላ።

አቅምከ ኪዳነ ለዳዊት በመሐላ።

ታድኅን ሕዝበከ አመሣጢ ተኵላ።

፴፮ ሰላም ለገቦከ ዘአውኃዘ ደመ ወማየ።

ሶበ ረገዝኩ በኵናት ዘኢገብርከ እኩየ።

መድኃኔ ዓለም በኃይል ዘአጽናዕከ ሰማየ።

በመስቀል ዳግመ ዘተወከፍከ ሥቃየ።

መሐረኒ እግዚኦ ወስረይ አበሳየ።

፴፯ ሰላም ለከርስከ ሲሳየ ፍጡራን ዘኢፈቀደ።

እንበለ ንስቲት ለሥጋ ምስለ መለኮት ዘተዋሕደ።

መድኃኔ ዓለም ሥግው እመለኮቱ ዘኢተበዓደ።

ኃቢኦ መለኮቶ በሥጋ ተወልደ ተወልደ።

ወበሕገ ትስብእት ሥልጣኖ አግሃደ።

፴፰ ሰላም ለልብከ መዝገብ አእምሮ ወጥበብ።

ዘኢየአምር ሰብእ ወመላእክት አርባብ።

መድኃኔ ዓለም ክርስቶስ ኃይለ መዝራዕቱ ለአብ።

ዕቀበኒ ወአድኀነኒ እምዓለም መርበብ።

እስመ ትስሕብ በጣዕማ ሐሊብ።

፴፱ ሰላም ለሕሊናከ ሕሊና ፍጡራን ዘኢይሜጥኖ።

ወኢይረክቦ ምንተኒ ዘኮነ ከዊኖ።

መድኃኔ ዓለም ኩነኒ ዘጥበብ ደርከኖ።

አኡቆ ገብርከ እምዘመን ዘመኖ።

ዕሢተ ጻድቃን ዘላዕሉ ከመ እርእይ ስኖ።

፵ ሰላም ለሕንብርትከ ሕልቀተ ወርቅ ንጡፍ።

ይሄሉ በልቡና ወአኮ በአፍ።

መድኃኔ ዓለም ትጉሕ ለምሒር ዘኢተዓርፍ።

አድኀነኒ እምቀትል ወባልሐኒ እምሰይፍ።

ወደምሰስ አበሳየ በስምከ ካፍ።

፵፩ ሰላም ለሐቍዔከ ሐብለ ትሕትና ቅናቱ።

ወበላዕሌሁ ቅኑት ሰይፈ መዓቱ።

ይመትር ዕቡየ እስመ ኃያል ውእቱ።

መድኃኔ ዓለም ሥርግው ቀቀበ ምሕረቱ።

በንጽሐ አዕናቍ ዘአዳም ግብረቱ።

፵፪ ሰላም ለአቍያጺከ ዘቀርነ ነጌ አዕማድ።

እለ ያበርሃ ኅቡረ ከመ ዕንቈ ባሕርይ መረግድ።

መድኃኔ ዓለም ኃያል እሳተ ነበልባል ነድ።

ያውዒ በነባልባል ለኵሉ መስተካህድ።

አሌ ሎቱ ዘኢየአምን በወልድ።

፵፫ ሰላም ለአብራኪከ እለ ሰገደ በጌቴ ሰማኒ።

ከመ ያስግዳ በአሚን ለኩሉ ተአማኒ።

መድኃኔ ዓለም እግዚኦ እምዓለም ማሳኒ።

ወባልሐኒ ዓዲ እምእኩይ ተመያኒ።

፵፬ ሰላም ለአእጋሪከ እለ አንሶሰዋ በየብስ።

ዘባሕር ወዘየብስ ወኵሎ ትቀድስ።

መድኃኔ ዓለም ስቡሕ ዘላዕለ ኩሉ ንጉሥ።

ኩነኒ ረድኤተ በሥጋ ወነፍስ።

ወዕቀብ ሰብእናየ በቅዱስ መንፈስ።

፵፭ ሰላም ለሰኳንዊከ ድማሐ ኃጥእ እለ ይከይዳ።

ወእለ አንሶስዋ ቅድመ በምድረ ይሁዳ።

መድኃኔ ዓለም ክርስቶስ ወፈዳየ ፍዳ።

አቅልል ሊተ እግዚኦ ክበደ አበሳ ወዕዳ።

አንጽሐኒ በደምከ ወበስምከ ቴዳ።

፵፯ ሰላም ለመከየድክ አሣዕነ ሕይወት ዘተሳዕነ።

ዘይካይድ አቅራበ ወከይሴ ሰይጣነ።

መድኃኔ ዓለም ደምከ ሰራዬ ኃጢአት ዘኮነ።

ወኪድ አጽራሪነ እለ ይመጽኡ ብነ።

አቅራበ ወአⷍስተ ወኰሎ ኂጣነ።

፵፯ ስላም ለአፃብዓ እግርከ እለ ያንጸባርቃ።

ወያስተርእያ ለሲኦል ውስተ ፅመቃ።

መድኃኔ ዓለም ለነይፍየ ዲያቢሎስ ሶበ አጠወቃ።

ወአመ ትቀውም ቅድሜከ ኢትኩን ዕራቃ።

ክድና ልብሰ ክብር ወበሣልከ አጽድቃ።

፵፰ ሰላም ለቆምከ በአቅመ አዳም ፍጹም።

ዘያርእድ ግርማሁ ወዘርእዮቱ መድምም።

ኢየሱስ ክርስቶስ መድኃኔ ዓለም።

አንጽሐኒ እምአበሳ ወአድኅነኒ እምደም።

ዕቀበኒ ዓዲ ወእሞት ዳግም።

፵፱ ሰላም ለመልክዕከ መልክዓ አምላክ ብሩህ።

ዘአስተርአየ በግርማ በደብረ ታቦር ነዊኅ።

መድኃኔ ዓለም ስቡሕ ወንጉሠ ሰላም የዋህ።

ዕቀበኒ እግዚኦ እማየ ኩነኔ እይኅ።

ከመ አቀብኮ ቅድመ በታቦት ለኖኅ።

፶ ስለማ ለተእዞትከ በእደ ርኩሳን አይሁድ።

ምስለ ይሁዳ ወልደ ኃጕል ወልቡናሁ ክቡድ።

ኢየሱስ ክርስቶስ ወመድኃኔ ዓለም ወልድ።

ዕቀበኒ በሥልጣንከ እምጸብአ ዲያብሎስ አብድ።

ዘያስተባዕስ ወትረ እምዘመድ ወባዕድ።

፶፩ ሰላም ለተቀሥፎትከ በመባሕተ መስፍን ዕቡይ።

በሐብለ ጥብጣቤ ወጽርፈት እንበለ ጌጋይ።

መድኃኔ ዓለም ስቡሕ ወንጉሥ ዐቢይ።

እፎ ቀሠፉከ ለእግዚአብሔር ወለአዶናይ።

፶፪ ሰላም ለተኮርዖትከ በሕለት ከመ አብድ።

እንዘ አንተ አምላክ ወንጉሠ አይሁድ።

መድኃኔ ዓለም ዕሩይ ምስለ አብ መርዕድ።

ያደምም ጥቀ ትዕግስትከ ለኵሉ ነገድ።

ተኮሮዖትከ ከመ ገብር በዓውድ።

፶፫ ሰላም ለሕማምከ ሕማመ ዓለም ዘፈውሰ።

ወተአስተሮትከ ድኅሪተ ርኩሳነ ቀደሰ።

መድኃኔ ዓለም በኃይለ የማኑ ዘነግሠ።

ነሠተ ቀዳምየ ወአቀመ ሐዲሰ።

ወዘአምነ ቦቱ ይረክብ ሞገሰ።

፶፬ ሰላም ለዕርቃንከ እምልብሰ እልታሕ ዘያስተርኢ።

በወሪቀ ምራቅ ርኩስ እሰከ ይሣለቅ ጸላዒ።

መድኃኔ ዓለም ዕጉሥ ወኃያል መዋዒ።

ዕቀበኒ እግዚኦ እምነ እኩይ ቀናዒ።

ክሣቴ አበሳ ጥቀ ወጽድቀ ኃባኢ።

፶፭ ሰላም ለለቢሶትከ ልብሰ ከለሜዳ ቀይሐ።

እስከነ አቅረቡ ለከ ዘበተሣልቆ አምሐ።

ሰጊዶ ወአስተብርኮ ወብሒለ ፀሐ።

መድኃኔ ዓለም ዘኮንከ በኵሉ የዋህ።

ሀበኒ ትዕግሥተ ወልበ ንጹሓ።

፶፮ ሰላም ለተቀንዎትከ በቀኖተ ሐጺን ዕፁብ።

በምክረ ቀያፋ ወሐና ጽኑዓን አልባብ።

መድኃኔ ዓለም ኃይሉ ወቃሉ ለአብ።

እፎ ቀነዉከ ግዙፋነ ክሳድ አልባብ።

ያደምም ግብርከ ወጥቀ የዓፅብ።

፶፯ ሰላም ለስቅለትከ በዕለተ ዓርብ ዘኮነ።

ምስለ ክልኤቱ ፍያት ጽግመ ወይምነ።

መድኃኔ ዓለም ስቡሕ ዘሞትከ በእቲአነ።

ኪያነ ረዳኤ ወአበ ረስይነ።

ዕቀበነ ወትረ ወኢተኅድገነ።

፶፰ ሰላም ለጸአት ሐብለ ሥልጣነ ሞት ዘበተከ።

ብፁዓን ኩሎሙ እለ አሥመሩ ኪያከ።

መድኃኔ ዓለም ስቡሕ ዲበ ዕፀ መስቀል እሞትከ።

እስመ ደምከ ማኅየዊ ያረዊ ሕዝበከ።

ወያጠልል ኵሎ እለ እምኑ ብከ።

፶፱ ሰላም ለበድነ ሥጋከ ዘመዓዛሁ ጽጌ ረዳ።

ዘኢተበዓደ ጥቀ ሥጋ ምስለ አነዳ።

ወመድኃኔ ዓለም ስቡሕ ወመቅለሌ ዕዳ።

ደምስስ አበሳየ ጽሕፍተ በሠሌዳ።

ባልሐኒ ዓዲ እምሰኪር ወትስጉዳ።

፷ ስላም ለግንዘተ ሥጋከ ጥብሉል በልብሰ ስብሐት።

እስመ ተዋሐደ ምስለ መለኮት።

መድኃኔ ዓለም ሥጋከ ዘዓለም ሕይወት።

አዘክረኒ ዘመንየ ወጊዜ ኅልፈትየ በሞት።

አስተዳሎ ስንቀ ዘሰማይ ፍኖት።

፷፩ ስላም ለመቃብሪከ ውስተ ዝሕር ሐዲስ።

መቃብር ክቡር ወድንግል ቅዱስ።

እፎ ቀበሩከ መድኃኔ ዓለም ክርስቶስ።

እንዘ አንተ አምላክ ወልዑል ንጉሥ

ዘተዓቅብ ኵሉ በሥጋ ወነፍስ።

፷፪ ሰላም ለትንሣኤከ ዘገብረ መንክረ።

ሰዓረ ሞተ ወአርኃው መቃብረ።

መድኃኔ ዓለም ስቡሕ ገባሬ ተአምር ወትረ።

ዕቀበኒ በኃይልከ ፍጽመ ወድኅረ።

፷፫ ሰላም ለዕርገትከ ምስለ ሥጋ በተዋህዶ።

እንዘ ያበርህ ከመ ወርኅ በኢተባዕዶ።

መድኃኔ ዓለም ዘሞተ በተዋርዶ።

ዓርገ በስብሐት ወመላእክት ዓውዶ።

ሰአሮ ለዕቡይ ወለጽልመት ስደዶ።

፷፬ ሰላም ለምጽአትከ ትእምርት አንተ አልባቲ።

እመሂ በሌሊት አው በመዓልት ይእቲ።

መድኃኔ ዓለም ምጽአትከ ዘኢየአምራ መዋቲ።

ዳዕሙ ትሴባሕ በአፈ ኩሉ አአኳቲ።

እንዘ ኢትትበሐል ነያ ወእንታክቲ።

፷፭ ስብሐት ለከ መድኃኔ ዓለም ስቡሕ።

መድኃኒቱ ለአዳም ወተስፋ ለኖኅ።

ዘአቅብኮ በታቦት እማየ አይኅ።

ዕቀበነ እግዚኦ በእዴከ ስፉሕ።

እስመ እንተ መሐሪ ወጥቀ ርኅሩኅ።

፷፮ ስብሐት ለከ ኢየሱስ መድኃኔ ዓለም።

መድኃኒቱ ለዓለም ወተስፋ ለአብርሃም።

ቤዛሁ ለይስሐቅ ወበግዓ ሰላም።

ሐዋጼሁ ለሳሙኤል በደብረ ሴሎም።

እንዘ ሕጻን ውእቱ ዘአስተርአይኮ በሕልም።

፷፯ ስብሐጥ ለከ መድኃኔዓለም ወልደ አብ ልዑል።

ወበተዋህዶ ወልደ ማርያም ድንግል።

ከመ ታድኅን ሰብአ ዘሞትከ በመስቀል።

እንዘ ሕያው አንተ ወሕያው ቃል።

ባልሐነ እግዚኦ እመሥገርት በቀል።

፷፰ ስብሐት ለከ መድኃኔ ዓለም ዘኢይደክም።

ስብሐት ለከ መድኃኔ ዓለም ዘኢይነውም።

ስብሐት ለከ መድኃኔ ዓለም ንጉሥ ሰላም

አአኵተከ እንበለ መስፈርት ወአቅም።

እስመ በስምከ ይጥዒ ሕሙም።

፷፱ ለዘሐነጸ መርጡለከ በብዙኅ ፃማ።

ወለዘጸሐፈ መልከአከ መግረሬ ፀር ወግርማ።

ወባልሖ ኢያስፍጦ ለዓለም ጣዕማ።

ወለነፍሱ በሣህልከ በየማን አቅማ።

፸ ስብሐት ለከ መድኃኔ ዓለም ንጉሥ።

ዘአፈጸምከኒ መልክአክ በረድኤትከ ቅዱስ።

ወዘወሀብከኒ ኃይለ ዘንተ ከመ አድርስ።

ስረይ አበሳየ ሊተ ለገብርከ ተርእየ ንኡስ።

አሜን ለይኩን እስከ ድኅሪት እስትንፋስ።