**1 ተነ  
ቅማርምቅራጭም ትኻርም**

በድረ ዘበር ቅማርም ቅራጭም ትኻርም ብማት ቤት ዳብራ ይረብሮ ባነ። በኽም ቢረምሮᎌ ቤት ትግብረዅና ቀነሰም እንምቃረዅና እማቴ ባነ። ሜናመዅኛ ተገዞም ይቾቶ ባነ። አት ከረ እኻአነቀቦምታነ በር ውየም እኻ ያቸን ሟን ይኸርኸማ ተጮዶም፤ ቅማርም ቅራጭም የትኻር አኸ በጦናም ትንመንዳ ትፈዝ የኸሬ በር ዌም እኻ አኸ ናመ ባረዊም። ትኻርም እያ የባኹ ቃር እንም ይትስማሜ፤ ቢኸርም ጭን ይያ ሰብነት መምር ይጭየኸማ ታዞ፤ እዃ በር ዌትዅ ያቸነዅን እኻ ሟን ይሰጭንቴ፤ ዝካ ቢኸረታ አታኹ ዋቦምታነ ናሞ ባረኖም።

ቅማርም ቅራጭም ዘንጋታ ውረሙ በበሮት በትስማሞ አንⷀ ቅማር የቅራጭ እኻ በበር አኸ ዌምታነ ናመ ቧረንም። ቅራጭም ኧው ቅማርመምር ትኸር እያ ተⷕነና ወሮት አንⷕርወ። በዝ ተረሳዅም በኽ ኧዘግር፤ ጠበጥዅንም ዮጣዅ ወሸር ዘፒትዅ አገዋንቴ አምብር። ወሸር ተሰቤተ እኻም ብኼተዊ መምር ይⷕርሸ ቧረንም። ቅማርምትኻርም አንቅሙ በባሮ አንⷀ የቅማር አኸ ዌምታነ ናመ ባረዊም። ቅማርም አውው እያኽ መቸ ውየዅም ኧቸኔ፤ አቅመና ትⷕረዊ እኻ ጠዊትዅ ብያም ደረግ ቢብኖ እንክ የኽር የዢመታው ያሰናናኸ ግዝየ ትተንሽ ባሮም ቅማር ያቸን ኸማ ተማሞም።

ቅማርም ኤብ ቲያንቈራንጭᎌ የስረፐተ ወሸር ጮረም በር እኻ ያቸኔ ውየም። እኻ ይገድ ᎃግ ባረም ወሸር ቲያንጣጣ ቢጨቢኸርወ ነሳም ሰጨንም፤ እንካ ቲያሜ ቲያሜ ታቅመታ በᎈርየኸረ እኻ ሰጨም ያነ መደረታ ወጣ ወጣም ነፏንም። ዅትም እንቀርቅሮት ⷀᎀንምታነ በኽም ቾናም።

ብዘ የድብር አዊም ዋጋም እኻ ይሰጦዬ ቢቸኖ ቅማር ንቅየ ኸረም በኽም ቾናም። ይፍት ወረር ቀወረ ቸነም ቅማር ዝካ መምር ፈቀርኸም ባረም ተሳረንም። ቅማርም ያኸኸማ እኻ ይሰጬ የቸነ አትቀወረ ዋጥዅም በኽ የቸነው ቧረንም። ቀወረም ኧጋ ኧዃ ይያም ትወጤቴዌ ቧረንም፤ ቅማርም ኧጋ ኧችኸቴዌ ቢውን ቀወረ ቲሰⷕ በርቅየ ፏር ተክተከተም። ተኽም አንⷀ አዊም ዋጋም እንምቢቸኖ በዝ ኤነት አሽራ ነፈኖምታነ በፏር ተክተከቶም አነቶም። በቀጥወም ጋሜራ እኻ ጠሟንም ይሰጬ ቢቸን ቅማር በኽ በቾኔነከወንም። ጋሜራም ቅማር ዝካ መምር ፈቀርኸም ባረም ቢትሰን ቅማርምአት እኻ ጠሟንም ይሰጬ የቸነ ጋሜራ ዋጥዅምታነ ዝካኸርዅም ቧረንም። ጋሜራም ኧጋ ኧዃ ይያም ትወጤቴዌ ቢውን ኧጋ ኧችኸቴዌ ባረም ዝᎌረለም። ጋሜራም ይወጤተ ባረም ኧሰⷕ ቲብር በፏር ተክተከተም ᎀተም።

ቅማርም ዝኽ እርስየ እያ አዊም ዋጋም መምር ጀፐርኽኖም በበሮት ወግ ኸረወምታነ ⷍስⷍስ ባረም ቢደቅ ያነ ወኸተታ ተብራጨም ᎀተም ይውሪ።

**2 ተነ  
ጋዝ በⷉሸው ባረም ኰታራ**

የድረ ድረ ከረ ኵታራም ᎋርም የሰርችረም ᎇርኽማም እማቴ ይረብሮ ባነ፤ የኽኖም ይንመዅና አት ቦራ ባነኖ። ኽኖም ያጋጋዅና ወጀ ደመዶም ይወረዊ ባነ፤ አት ከረ የሰርችረ ወጀ ሰናወም ቦራዅና ሰደደም ይወርᎌ መደር ወሰደንም። በቤትም የተነፎ ሶስተዅና በኵታራ አብዴነት ንትማኸነ በበሮት አሳብ አትⷀነበሎም። ኽኖም ወኼቃሩ፤ ይረውርᎎ ይፈዝ ቃር ንትጮድነ ባረዊም። ኵታራም፤ እማት ቦራ የአርበት ተዋሮት (ተግዞት) የሶስተንዳ ቢኸር ኤፈዝዌ? ቲብር ተሳረኖም። ኽኖም ይፍዘዝ ባነ፤ የሰርችረ ጭን መምር ያᎀርዬ? ቲብሮ ተሳረዊም። ዅትም ኧይ ዝኸታ ኤያትጠንቅኹ። ገፓት ቦራ ሰደደም ቲቸን ቴያስብም ጠነቃር አኸ ንሳምታነ ዋጥን ባረም የᎇርኽማ መኰረንም። ᎇርኽማም በዘንጋታ ተስማማም። ድየ መሸም፤ የሰርችረም ቦራታ ሰደደም ቸነም፤ ወጌምት በትበሮ አንⷀ ጋኽም ቲቾና ᎇርኽማ የሰርችረ ጠነቃር ነሳም ዋጠንም። ተኽ አንⷀ ሶስችመዅና ሳረኖም ቦራ የሶስት አመነነም በበሮት ቲትብራነቶ አተሮም።

በመረጋም ወጀ የᎇርኽማ ሰናወምታነ ቦራታ ሰደደም ይወሬ ወረም፤ ኵታራም የᎋር ኔኸ ዝካ የኽር፤ ቦራ የሶስቱ ቢውሪየታ የዄተንዳ ናሚኔም ወዘም ንታጋዛነ ቧረንም። ᎋርም ዘንጋታ ወኼቃር ባነ፤ ዛኽ የሰርችረ የዋጠ ᎇርኽማ መምር አሚትነ ናወጣኔዬ ይኸርንደ ቲብር ተሳረንም።

ኵታራም አታጣርቅ የዘታ መላ ይያ ቴኒ። ገፓት ቦራ ሰደደም ቸነም ይትጐተርᎌ ወክት ቲሰራ፣ አኸ አመዳር ዠሼም በቋንሳኸ ከክሬ ᎇን፤ ዅትም ወሬት ቲጠውጥን በⷀⷃ ስናኸ ቋንሳታ ቀርጥምም ቋሽን ባረም መኰረንም፣ ድየ መሸም ᎇርኽማ ቦራታ ሰደደም ቸነም ገፓም፤ ኽኖም ወኼ ተደጋ ቲጮደ ባመሰቦ አንⷀ ይትጐተርᎌ ወክት ቲሰራ ᎋር የᎆርኸማ ዠሼም ከክሬ ቧረንም። ዅትም በቋንሳት የᎋር ⷉⷉረንም። ᎇርኽማም ጋኽም ወሬት ቲጠውጥን ዄችም ቋንሳታ በⷀⷃ ስነታ ቅረጠመም ቋሸንም። ᎇርኽማም በኽም ችክ ባረም አተረም። በኽ መረገነ ኰታራ የᎋር አⷛⷞዘም ቦራ ዮዘም ነረንደ ባረም አᎀᎀቀወም። ᎋርም ንቃር ሳረንም። ኵታራም የᎋር የዝ አንⷀ አታጣርቅ ኧዃ ንቃር የሳረንደ የኸሬ በጕነራኸ ቅብ አውራምታነ ኔኸ ጀፎረ ንጣነም ጬት የሟቅንደ ቧረንም። ᎋርም በጕነረታ ቅብ አወናም ዄችመዅና ጬት ይᎀቅኖዬ ጀᎈረ ወጦም ቾኖም፤ በኽም በቾኖዬ ጠነቃር እንጠረፎት ብር ባረም ቸነም የᎋር ተፋም ነሳንም ዣነገም። ኵታራም ሶስችመዅና መምር ኤፐም ቀጠረኖምታነ ቦራ ይማተታ ያመነኸማ ባጬገ አንⷀ ጋዝ በⷉሸው ባረም ይውሪ።

**3 ተነ**ᎋ**ርም ቈንጨም**

አት ከረ ᎋርም ቈንጨም ቤማ ተራከቦም። ኽኖም ወጌምት በትቤበሮ አንⷀ ተኳ ንቅርስነም ደውነት ንድምድነ ባሮም ተጮዶም። ኽኖም ኧጋ ያትራክብንደ ኸማ ምኬር ንድምድነ ባሮም። በዘንጋመታ በትስማሞ አንⷀ ቈንጨ የᎈር ኧጋ ብደርም ምኬር አኸ አስጭተኽ አንⷀ እያ አስጤሸ ቧረንም፤ ᎋርም ወኼቃሩ ያገዬቃር ስርም ኤነ በበሮት ጐቸ አደጎም ተቤተሮም። ᎋርም ያደገዊ የምኬር ጕቸ ቲሰራ ስን የድግስ ይኸርቴ የዋረን ቃር እንም ቍጥቍጥ ኤፐም። ከረመታ ሰናም ቈንጨም አበሩሰታ እንም ጠበጠም ᎋርየደጐሰን ይበሬ ቸነም፤ በኽም ድበያ ድግስ የደጐሺ በኖም ሰጠቦም ተጮደምታ፥ የበነታ ምኬር ይያኼው በበሮት ጥዋተትጮረም ቤተታ ወረም፤ ቈንጨም በነ ቲሰራ ስን ቴትጨነቅ ምኬር ነረቢ ቴብር በᎋቻ ቾናም።

ከረመታ ሰናምታነ ቈነጨ በርቅ እኻ መዬ ወረም ቾናም በዘራታ ቲቅየ ᎋር አበሩሰታ ጠበጠም የምኬረታ ቲያር ቈንጨ ብኻ መዬ በቾኔ ነከወንም። ኽኖም ወጌምት ተቤሮምታነ ᎋር የቈንጨ በምኬራኸ በዝ ምር ታሜ ባረም ተሳረንም።

ቈንጨም እያ ማየደገስዅ በዝኼው ኔኸ ተኸተሬ ባረም ዘከረም ብኻ ውየም። ፎርም ኧው ቈንጨ ብኻ ደንዌ ቧረንም፤ ቈንጨም ኔኸ መምር ትኸር በዝ በⷀርዅም አምባከዌ ቧረንም።

ᎈርም ዘከረም ብኻ ውየም፤ የኽ ይፍቴ ብኻ ደን አውየ የኸሬ ባንቃመታ ብንዝርመታ እኻ ገፓወም ፍንጢ ፍንጢ ቢብር ቈንጨ ተዥባፐረምታ ኧው ፎር መምር ትኸር፤ ብያ ምኬር እማትም ጥዋ ታትሰጭ ሰከርኸምዌ ቧረንም ይውሪ።

**4 ተነ  
ወንዠትም ᎋርም**

ድረ የᎋር ንጕስ ይውሪቃር ባነ። ዅትም አትከረ በጕነረታ ስወ አገደም ወረጀ ወጣም ቈመተታ ይረፋ ባነ። ዅትም ንቃር ሳረንም የገገታ ንቅነት የᎋር እንም ንጕስ የኸረ ኸማ ቲያስብ ጬት ይᎀቍን ባነ።

ወንዠትም በሰሜ ቲበርር ወስጥ ኤፐም ቢያዝ የᎋር ንጕስ በጕነረታ ስወ አገደም ቈመት ቲረፋ ነከወንም። ዅትም ጠነቃር ወንደም የᎋር ንጕስ ቴያስብም ተፋም ነሳንም። ወንዠትም ጠወጠንም ቲበርር የᎋር ንጕስ ኧይ ወንዠት አት ኧጋ ጠበጥኼም በስቍር ስቍር ብታረታ ባት መደር አውራም ብሬ ቧረንም።

ወንዠትም ዘንጋታ ውረሙ በበሮት ጠወጠንም ቲወርድ ጠነቃር አᎀንጠንም ወጠቀም። በገድራ ⷅኔ ቾናም። ወንዠትም በነረም ወንደም ተፋም ጠወጠንም።

የᎋር ንጕስም ኧይ ወንዠት የᎋር ንጕስ ጠበጥዅም ትትብር ተገድራ ᎃችር አትⷛመድ ቧረንም።

ወንዠትም ውረም ᎀሰረንም ገፈረም ቸንም። የᎋር ንጕስም በጐጀ ውየም ፈኳንም። ወንዠትም በትመጠጦትም በንዴትም ወግ ኸረወም ቤተታ ወረም ይውሪ።

**5 ተነ  
ወኼም ᎇሼም**

ባት ገነ ይረብሮ ሽመዅና ወኼም ᎇሼም ይውርዮ ዄት ሰብ ባነቦ። ዝም ሰብ የጋዝ ያሮዬ ሸረተዅና ጠበጦም ወሮም። ኧረቌ ቦሮ አንⷀ ⷀጦምታነ ሸረት ይበሮዬ ቾኖም፤ ᎇሼም ዮኼ ኧዃ ንብደነም አኸ የጠበጥዀን ሸረት ንብራኔ፤ እያ የጠበጥዅን እንጐድ ጋᎀ ንብራኔሸ ቧረንም። ወኼም ኧጊ ባረምታነ ዅታ የጠወጠን ሸረት እማቴ በነዊም። ኻቦም ኧረቌ ቦሮ አንⷀ ጋደኖም፤ ወኼም ጋኽም እያ የጠበጥዅን ሸረት በናኔም ኧዃ አኸ የጠበጥዀን ሸረት ንብራኔ ቧረንም፤ ᎇሼም እያ ሸረተና አኒብኸ፤ ተሸረተና ኢብኼ በሸኸ አት ኤናኸ ናውጣም ንስድ ቧረንም። ወኼም እያ በጋጀ ብሞተታ አት ኤነና ብትወስድ ይፈዝ ባረምታነ አት ኤነታ አወጣም አወንም። ᎇሼም ቅሪ ሸረት አወንም። ተኽም አንⷀ ተረሶም ኤማ ቀነሶም። ኧረቌ ቦሮ አንⷀም ⷀጦም ንቃር ጋደኖም። ወኼም የᎆሼም ኸዳሽ ዝኽ ሸረታኸ ንብራኔ ቧረንም፤ ᎇሼም ሸረት ኤብኼ በሸኸ የተነፈ አት ኤናኸ አውጣም ናሜ ቧረንም ወኼም እያ በጋጀ ብሞተታ የተነፈ አት ኤነና ውስድም ሸረት ናሜ ባረም አወጣም አወንም። ᎇሼም ወኼ ዄችም ኤነታ የፈንጠኸማ ባሸ አንⷀ ቤማ ቸንም ወረም።

ወኼም ዄችም ኤነታ ፈንጠም ቤማ በቾኔ በኽ መደር ኧሬ ይወሮ ዜማንቸ ቲዝረኮ ሰማምታነ ኽዶሽ ኧጨ ያነወ መደር ውስዶን ባረኖም። ዜማንቸምኽኖ ድየ የመሼ ንቅ ኧጨ የረፐረወ መደር ወሰደዊም፤ ዅትም በጨዅታ ᎈር ከናም ቾናም። ድየም በመሸ አንⷀ ብዘ አዊም ሲጣርም በጨዅታ ⷅኔ ተደመዶም። ተኽኖምግብት አተት ኧረ ሰብ ሰብ ይብርቃር ነረ ባረም። ኽኖም አንኸረ ተሰብ የዋርኼው ባረዊም።

ተኽም አንⷀ ኽኖም ተኽኖ የብዘ ኤነት ባሸ ጭዛ ይኸር ቃር ይትጮዶ ባነ፤ ተኽኖም ግብት አተታ የዝ ገነ ዳነ ገረደታ ንቃር ⷀመናም ባረኖም፤ አትመታ ዝኸታ ዋዛም ቃሩ፤ በኽም መደር ያነ ኧጨ ታንጪ ተደኔ ንቅ እኻ ይጣ ባነ፤ በኽም እኻ ታጠውያ ትፍዘዝ ባነ ባረም። ኻበም አተታ ኤነታ የፈንጠ ሰብ ተኽ ኤነት ኧጨ እንዝር ወሰደም ኤነታ በትሟሽ ይፈዝ ባረም። ወኼም በጨዅታ ፎር ቾናም ቅስባረም ይሰማ ባነ፤ ድየም ጋ ቲብር እንመዅና ተብራራጠቦም፤ ወኼም ተጨዅታ ወንደም በመዬቴ ቾናም፤ ቲቴርም ዜማንቸ ኤረየዅና ሰደዶም ቲያሮ ጠናምታነ ኸዶሽ የዝ ኤነት ኧጨ እንዝር ንፍቶም ናሞኒ ባረም ጨቈሰኖም፤ ኽኖም አቸነቦለም። ብንዝርምዅት ኤነታ ቢይሸሽ ዄችም ኤነታ ተከፈቶም።

ተኽም ተረሳም የገነታ ዳነ ቤት ወረም፤ ኽሜ በሰና አንⷀየዝ ቤት ሰቦ የጔታ ባዘራ ጋዴም ባረም፤ ኽኖም ምሶ ኧሰኸሽ ይና ያርዋንዳ ሰብ ጮረብንደም ባረዊም። ወኼም አትጠነቶ እያ ጭዛ ነሬ፤ በፈዘዘች ምር ታመሮኒቴ ባረኖም።

ዳነምዅት በትት አፈር፤ ቤት እንም ቃር ኢብኸቴ፤ ⷕትም የአኸ አበዳንኸቴ ቧረንም።

ወኼም ምሳረ በሰሟን ኤነት ኽኽ ኧጨ ወሮም ኧድገዊ ባረኖም፤ቢያድገዊም ተደነታ እኻ ወጣም፤ በኽም እኻ አጠበም አሰጨናምታነ ገረድⷕታ ፈዘዘችም፤ ዳነምዅት አሜንኸቴ የዋረን እንም አᎀነለም።

ወኼም በኽም ሳረንም ቲረብር ዳነዅት ᎀተም፤ ተኽም አንⷀ ወኼ ዱንያታ እንም ወረሰም ቲረብር፥ አት ከረ ᎇሼ ቦረወ ገነአጐነንም ይበራ ቃር በከረም ቲጨያስ ኽ ገነ ቸነም። ጋዴም ኧበራ ቃር በከርዅም ያገኔ ሰብንዅ ኸዶሽ ሸረት ናሞን ባረም።

ወኼም ዃረንምታነ አግበዊ ባረም፤ ሸረትም ዅጅርም አወንም። ተኽም አንⷀ የድረ ዘንጋ ነሳምታነ ሟን የረፐረ ኸማ እንምቃር አጫወደንም። ᎇሼም ኤነታ መምር የፈዘዘም ዝም ዱንያ እንም መምር የረከበምኸማ ተሳረንም። ወኼም ዘንጋታ እንም ኦደንም።

ᎇሼም ኧጋ ዝኽ እንም በዝ ኤነት ይረኽዊ በኸረ ኧዃ ኤነና አፍርጤ ቧረንም፤ ወኼም እያ ኤናኸ አናፈርጥኸ ቧረንም። የቀጥወ ᎇሼ የገገታ ኤነ አፈንጠም በጨዅታ ᎈር ከናም ቾናም፤ ምሳረም እንመዅና ተደመዶም ጮዳዅና ተቅርሶተዅና ይፍቴ የግብተዅና አታታ ሰብ ሰብ ይብር ቃር ነረ ባረኖም፤ ᎇሼም እያ ዝኼ ነርዅሽ ባረም። ኽኖም አወንዶም ስበፐሮም በኖምደመታ ሰጠበዊም፤ ᎇሼም የᎇሼ ሜናታ እጅግ ተⷀፐረም ይውሪ።

**6 ተነ  
ቀወረ ትመስር ምሽት**

በድረ ዘበር ብዘ ሰብ ቢያሮᎌ ኤማ ᎀሬ ይረብርቃር አት ደንገነ ምስ ባነ፤ ዝም ምስ ታንገተⷕታ በᎈር የቀወረ ታንገተⷕታ ቦስጥ የሰብ መርክ የረፐረና ምሽት ቧነን፤ በቤትመታ መዬ አት ንቅየ አረሶም ያጠዊ ቤት ባነ። ተኽ መደር ያሮ ብዘ ሰብ ቲመሽቦ ያድሮዬ ይገቦ ባነ፤ በኽም ቤት ያትⷉሽቃር እንም ይረኽዊ ባነ፤ ብዘም ሰብ በዝ እንም ዱንያኸ በዝም ንቅነታኸ መምር ተዝ ምሽት ጋᎀ ትረብር ባሮም ይትሰረዊ ባነ። ዅትም ዝኸታ የትሳረን ሰብ እንም አንገተታ አንጠም በቤ ተታ መዬ ባነ ንቅ ቤትደን ኔሳዅና ቍጥ ያᎂን ባነ።

አት ከረ አት ምስ መሸወም ያድሬ ገፓም፤ የዝም ምስ ባዘነት ተጨራ ተⷀᎌሪም፤ ያትⷉሸን ቃር እንም አመኖለም። ዅትም አትቃር ቴትሰር ዳረም ቤተታ ያሬ ቲትረሳ የቤትዅታ ምስ ተወሮታኸ ይፍቴ አትየሽኸቃር ያነ የኸሬ ኔኸ ባረም፥ ተቤተታማ መዬ ያነ የርቅ ቤቴ አገፗንምታነ የብዘ ሰብ ኔሳ አትየሽንም። ባዘራምዅታ ምቃርሎ ቲብር ተሳረንም።

ደንገነም ምስ ዝኽ ምሽተና ይያ ንቃር ተስማማቼም፥ እማቴም ንረብነ፤ ዝኽ ሰብ መሸቦም ያድሮዬ ገፖም፤ ባቅመና አኽር ባዘነት ተⷀፐርኽኖም ባተሮ አንⷀ ዳሮት ወሮት ታቦም መምር ተዝ ምሽት ጋᎀ ትረብር ባሮም የትሳሮን ሰብ ኔሳው ቧረንም።

ኽም ባዘራ ምስ ወግ ኸረወ ያሬ ቲትረሳ፥ ደንገነዅት ተወሮታኸ ይፍቴ በዘበራኸ እንም ትረብርዌ ያⷞⷍርኸ ምኽር ንምኽርኸ ቧረንም። ዝክም ባረም መኰረንም።

1. ጕርዝ ኤማ ቴትኸ ይትቀነቤሸ በበሮት በገደር ኤማአትወር።

2. ᎃጥጥ ዘንጋ ትቾቴ አትድራከት

3. ቦረ ዘንጋ ስርም አቱዘገብ

ባዘራምዅት ዝኽ ምኽር ሰማም ቤተታ ያሬ ተረሳም፤ ቤማም አት ምስ ኤማ ቲያር ተራከቦም፤ አዳኽሬ ቦሮም አንⷀ ኽኽ ቤማ የረከወን ምስ የቤተንዳ ቍርቤ የኸሬ ኔኸ ተዝ ንወነ ቧረንም፤ ኽም ባዘራ ምስ ይትቀነቤሸ ትብብር በገደር ኤማ አትወር የዋን የኸሬ አናር ቧረንም፤ በኽም ተቤተሮም የሟርሟሬ ወሮም። ዅትም በጕርዝ ኤማ ወረም አት መደር ቲሰራ በገደር ኤማ ዮረ ምስ ሽፍጣ ቀጠረዊምታነ ኔሳታ ቤማ በቃሰበውዬ አሸም።

በዅትም ወግ ኸረወም ቲያር በቄያት ሰብ ቲትራከስ በረቌ አሸምታነ፥ በቄያና ይትራከስ ሟኑ ባረም ብረተታ ይደርጌ ቲረሳ ᎃጥጥ ዘንጋ ታሜዬ አትድራኮት ባረም የመኰረን ምኽር ተዘጐደንምታ ቸም። ቤተታ ወረም ቲሰራ በቄያት ያሸኖ የገግመታ ደንⷛ ቲትፈⷀሮ ባንኸሬ ቲትዳነጎ አነፐረ። በኽም የቸነ ንቃር ሳረንምታነ ኧዪ እንጐድም ቃር ባንትሰኔ ቲብር ቦረ ዘንጋ አቱዘገብ የዋረ ተዘጐደንምታነ ዮረዅታ ወረም በበሮት በሽናት ነፐረም ይውሪ።

**7 ተነ  
ሽፋራዶነ**

በድረ ዘበር አት ሽፋራዶነ ይውሪ ቃር ጋዘነ ባነ፤ አት ከረየጋዝ ያሬ ቲትረሳ ዋች እያም ታኸም ንወር ባረም ተሳረን፤ ዅትምኧጊ ንወነ ቧረንምታነ እማቴ ቲያሮ ቤማ አት ዜማንቸነከቦምታነ እማቴ ንወነ ባረዊም፤ ዅትም ኧጊ ባረኖም። አዳኽርሜ ቦሮ አንⷀ እኻ ያነወ መደር ሰኖም፥ ዋችም እያ በዝእኻ ዝገሮት ይኸኒ፤ አኹ ጭን ኤኸንኹ ባረኖም። ኽኖም አኸየዘከርዀን ኤⷀምንደ ባረዊም፤ በተረም ዋች ዘከረ፤ ተኽምአንⷄ ሸፋራዶነ ዘከረም፤ ዜማንቸዅት ጭን ዝገሮት ⷀᎀንም። በኽም የቸነ ተኽኖ ጋᎀ ወሮት ቸምታነ ቤተታንየ ተዠፐረም።

ሽፋራደነም ዋችም ጭን የጋዝ ወሮም ⷀመቦም ብዘ ዋጋም ዱንያምማነኾም ቲትዠፐሮ አት ንቅ ጭቃራ ያነወ መደር ሰኖም። ኧዃበዄችመዅና ግብት ነኰ ተጣበጦም፤ ዋችም የሸፋራዶነ እያየዘከርዅን አትዘግር ቧረንም፤ ሸፋራዶነም አኸ የዘከርንዝገሮት ኤⷀሜ ቧረንም፤ ዋችም የማነኸዊ እንም ጠበጠም በተረምዘከረ፤ ሽፋራዶነም አጋታ ቲዘግር ተፈረዝመታ ታሟንደንምተጠወጠንም ያርብ ግብር ጋᎀ በጭራ ውየም፤ ጭራ ጠወጠንም፤ ዋችምየማነኸዊ እንም ጠበጠም ወረም።

ሽፋራዶነም ጭራ በጠወጠንምኸማ ታነ ቀወረ ቸነም፤ ሽፋራዶነምየቀወረ ቀወሮ ኸዳሽ የአበሩሰኔ ተራኽኒ ቧረንም፤ ቀወረም ምር ንበርም ንትራሽንኸ? ቧረንም።

ሽፋራደንም ሽፋራደነ በጭራ ቀነም ፈረዘታ ተልጓም ቀነም፤አጎወታ በⷍርⷍር ቀነም፤ ጨዀታ በጥቧጨ ቀነም በርም ኦድኒ ቧረንም።

ቀወረም ኤኸር አትከረ አቸም ባናሸዅንቃር ግራንግር በናኸምባኸም ያሳድድኼኸማ ይትረሳኸዌ፤ እያም አንትረኽ ቧረንም።ተቀወረም አንⷄ ጐንቸ ቸነም፤ ሸፋራደነም ጐንቾ ኸዳሽየአበሩሰኔ ተራኽኒ ቧረንም፤ ጐንቸም ምር ንበርም ንትራኸንኸ? ቧረንም።

ሽፋራዶነም፦ ሽፋራዶነ በጭራ ቀነም፥ ፈረዘታ ተልጓም ቀነም፤አጎወታ በⷍርⷍር ቀነም፥ ጨዀታ በጥቧጨ ቀነም በርም ኦድኒቧረንም።

ጐንቸም፦ ኤኸር አት ከረ አቸም ባናሸዅንቃር አንዥበናኸቢም ባኸም ጨዀ ብትረⷍቢ ያመንጥከኸማኤትዘገድኸዌ፤ እያም አንትረኽ ቧረንም። ፍጥረት እንም ቸነቦምታነተራኾኒ ቢብኖ እንመዅና ብዘ አንካና ኦዶም አንትረኽነባረዊም። የቀጥወም ᎆንየት ቸነም፤ ሽፋራዶነም የᎆንየት ኸዳሽየአበሩስኔ ተራኽኒ ቧረንም፤ ᎆንየትም በትራኽንከ ምቃር ታሚኒሽቧረንም። ሽፋራደነም የሸዀን ኤነት ዝነ አብኸሸ ትምበራምትብራሸ ትንሰጭም ትሰጤሸ፤ አኸ ኤባር አምበራም፥ አንሰጭምቧረንም። ᎆንየትም ኧጊ ምር ንበርም ንትራኽንኸ ቧረንም።

ሽፍራደነም፦ ሸፋራዶነ በጭራ ቀነም፥ ፈረዘታ ተልጓም ቀነም፤አጎወታ በⷍርⷍር ቀነም፤ ጨዀታ በጥቧጨ ቀነም በርም ኦድኒቧረንም።

ᎆንየትም፦ የአበሩሰቴ ወረም በጭር ቾናምታነ ሽፋራደነ በጭራቀነም፤ ፈረዘታ ተልጓም ቀነም፤ አጎወታ በⷍርⷍር ቀነም፤ ጨዀታ በጥቧጨ ቀነም፤ ባረም።

የሽፋራደነም አበሩስ ዝኽ ᎆንየት ምር ይብር ባሮም ቀነፎምአሳደደዊም፤ ᎆንየትምዅት የሽፋራዶነ ቸነም እያሽ አሳደዶንምባረም ኦደንም። ሽፋራዶነም የአንገተታ ምየት አወጣም የᎆንየትዝኽ ምየተና አበሩሰና ይⷕረዊ የኸሬ ኧዃ ቲያሳድዶከተቤተና ወረጀ ቅርስም ትትብራጭ ትትብራጭ ኔኸ ቧረንም፤ ᎆንየትምየዋረንም ኸማ ቲያሜ የሽፋራዶነ አበሩስ ምየተታ የትብራጨወመደር ተⷕተሮም ቸነቦም የሽፋራዶነ ተጭራ አወጠዊም። ተኽግዝየ ቀነሰም ኽኽ ᎆንየት የኽ ቤት አበሩስ ኸረም ንቃርይትጬûለ ባነ። ሽፋራዶነም ᎆንየትዅት ቤነ ሟኒም ኤነት ሸረትቤበራ፤ አት ከረ ሽፋራዶነ የሜና እንጐዴ ወረም፤ ኽም ከረየቤት ገረድ ሽᎀ ትቌ ባነ፤ ᎆንየትም ሸᎀ ነቀመምአጀገረናም። ኧዃም ታው ቧረችንም፤ ዅት ጭን ኧዃምነቀመባም፤ የቀጥወም በማያሬት ደነገችም ቈጠረቸንምታነኔሳታ በሰት ውራውር ዀናቸንም።

ሸፋራዶነም ቶረወ መደር ተዠፐረም ቸነም፤ የዅትም ሸረትአዊም፤ ዅትም የᎆንየተታ ᎆኖ ᎆን ᎆን ባረም ጠናንም፤ ᎆንየትዅት ጭን ኤነ፤ ᎆንየተና ኤቴ ወረም ባረም ተሳረም፤ የቤትገረድም ይተንሸ ብራ ቧረቸንም። ሽፍራዶነም ተᎆንየተና ጋᎀኧብራሸ ባረም፤ የዋጋታ ቅጠር ይፈጤ መርተድ ጠበጠም ወጣም፤ ቅጠርም ቲፈጣ የᎆንየተታ ኔሳ በሰት ውራወር ነከወንም፤ ሽፋራዶነም ᎆንየተና በታንጠወ ሰንዳ ባረም አንገተታ ታንጠምᎀተም፤ አባታ ቢወጣ ሽፋራዶነ በᎀቴ ቢያዝ ትከናበᎀተወ ሰነዳ ባረም ዅትም ታንጠም ᎀተም። አዶትመታ የቤትገረድም ይናም ሽፋራዶነ በታንጠወ ሰንዳ ባረማም አንገተኽነማታንጠማም ᎀተማም።

ተኽ ቤት አበሩስ የተነፈ አት ዜማንቸም ተኽ ይፍቴ ያወቼያምየሽፋራዶነ ኧተᎀታ ባነቦ ዜማንቸምዅት ገፓት ዋጋታሰደደም ቢቸን አበሩሰታ አነቀም ቤተታ ግᎈራ ኸረም፤ ዅትምንቃር ተመጠጠም፤ ዋጋታ አገፓም እሳት መⷉረም ከተ ኰናምተገተረም። በምሳረም ጐንቸ ነቈም፤ ዅትም ᎆንየተና ውስድቧረንም፤ ኻበም ነቈም፤ ሽፋራዶነና ውስድ፤ አባነ ውስድ፤ አዶተና ውስድ፤ የቤት ገረድ ውስድ፤ ቧረንም፤ ኻበም ነቈም፤ አትቃር ኤኔ ቧረንም፤ ኻበም ነቈም ገግመና ውስድ ቧረንም።

ጐንቸምዅት ቸነም ቤት ገፓም፤ የዜማንቸምዅት ኰተ መምርከናኸም ቧረንም። ዜማንቸምዅት ጕነረና ወስጥንየ ⷅነናፎንየ ኤፐዅም ከናዅም ቧረንም፤ ጐንቸም የዅትኸማኧከራቴ ቲብር ተፎሬ ወስጥንየ ወካም ቈጠረንም።

በመረጋመታ የተᎀታ ምስ ቤት ያዤ ቢቸን አበሩስ አነቀም፤ እማት ዜማንቸ ኧርች በተነፌ ቢያዥ የርችዅት ጥሪም ቀፓም ብሶኽሻበም፤ ዋጋኽኖ እንም ሰደደም ቤተታ ወሰደኖም፤

ምሽትመታ ዝኽ ዋጋ የአባኔ ዋጋ ይመስሮ ቧረቸንም፤ ያስ ቤሽያባⷕ ዋጋ ባንኸሬ ዋጋ ኤነ፤ ዝኸዅና እያ ማነዅምያቸነኽኖቃርሎ ባረናም። ⷕትም ዝኸታ ጐፔያና ይመስር ባረችም፤ዅትም ያስቤሽ ዝኸታ እያ ያⷞⷍርⷔ የስየንⷍ ባርያውባረናም።

ዝም ባርያ ታትቾቼ ሜና ኖድⷕ፤ ባንጥፍ እኻ ናመ በዪ ባቸነምባናቸነም ድርጒ፤ በከብሳሳ እሳት ናመ በዪ፤ ባቸነም ባናቸነምድርጒ፤ ተመቀቀት የጦር ተጣበጥ በዪ፤ የመቀቀት ባደጐንድርጒ፤ መቀቀት የዝ ባርያ ባደጐን ዳⷅᎌ ባረናም። ⷕትም በዝኤነት ብዝ ግዝየ ንቃር ትታጨንያን በከሰች አንⷀ ግርድ ደᎀደንም።

ዅትም እያኻ ያቸኔ በር ቲዌ በበር እንም ግዝየ ዝካ ቲብር ያዝማምርባነ።

የአዶተና ገረድ ባሰቼም

ባንጥፍ እኻ ናመ ትብሬ፤ ባቸነዅም ትደርጌ፤ ባናቸነዅምትደርጌ፤

በከብሳሳ እሳት ናመ ትብሬ፤ ባቸነዅም ትደርጌ፤ ባናቸነዅምትደርጌ፤

ተመቀቀት የጦር ተጣበጥ ትብሬ፤ ባደግዅን ትደርጌ ባደጌትደቅቢ፤

በኽ ግዝየ በበር ᎀሬ ትረብር የረፐረ አት ᎈጋ ዝካ ባረምያዝማምር ኸማ የተᎀታ ኦደቸናም። ኧተᎀታ አት ከረተሼመችም ወረችምታነ ዝካ ባረም ቲያዝማምር ሰሟቸንም። ተበርምቲቸን የኸረ ዘንጋ እንም ተሳረቸንም ዅትም አትቃር ቴተርፍነቀመም ኦደናም።

ⷕትም ዅጅረታ ሜጨችም፤ ጅስማታ አጠበችም አበናችም አስጨቸንምታነተገደርም አᎉ ቧረቸንም። ኽም ከረ ምሰⷕታ የሜና እንጐዴወረም ባነ፤ ⷕትም በኸራር ንቅ ጐጀ ኸነችምታነ በፎረታጂፐ አደገቸወም፤ በርቅየ ጋንም እኻ አገረችም። ምስመⷕታ ቶረወመደር ቲትዘፐር ጅስማኸ አጥብኸ የኸሬ ኔኸ ኸራር ግባቧረቸንም። ዅትም ኸራር ገፓም፥ በዅነችን ጐጀ ፎርባደጐቸን ጂፐ ቶራ ቧረቸንም። ዅትም ጋኽም ቲቾናበጐጀዅታ ውየም፤ አገረችም ያወናቸን እኻ በፎረታ ደፋችምበደንሜ ነደደም ይሞት ኸማ ኤፐችም። ተኽም አንⷄተጐፔየⷕታ ጋᎀ በሽናት ነፐረችም።

**8 ተነ  
ቦራ ኤጨን**

በድረ ዘበር ዘጓራም ዠፕም እማቴ ይረብሮᎌ ቤትም እማትሜ ይወሮዮ ኧራምም ቦራም ባነኖ። ቦራዅት የዠፕ ኧራምዅት የዘጓራ ቃር ባነቦ፤ ኽኖም ወጀ ይወሮ ባነ። ዠፕም ወጀ ሰናወም ይወሬ ሰደደም ወረም፤ በኽም የዘጓራ ኧራም ጨነም። ኽም ግዝየ ዠፕ የዘጓራ ኧራም የጨኔ ተናደደምታነ ዝኽ ᎀሳ ይያቃር ወኽር ነረወ ባረም አሰበም። በኽም የቸነ የቦራታ ⷅን በዛንፏ ደም ቀፓምታነ ገፓት ᎀሳታ እንⷀፈም ዋጋታ ሰደደምቤት ወረም፤ የዘጓራም ኧዥዌ ቦራና ጨነም ቧረንም። ዘጓራም ኧው ቦራ መምር ይጨን፤ የጨነ ይያኼ ኧራም የኸሬ ᎀሳ ይያቃሩ ቧረንም። በዝም የቸነ በዄችመዅና ግብት መራክስ የትረሴ አንቅየሟን የኸረ ኸማ ይፈርዶዬ የድብር አዊ እንም የትደመዶም የፍርዶን ባሮም ተስማሞም። በትስማሞᎌም ኤነት እርስ ንቅ ቴውሪ የድብር አዊ እንም ተደመዶም በቸነቦ አንⷀ ዠፕም ዘጓራም የትራከሰᎌ ዘንጋ ኦዶም። የድብር አዊም እንመዅና የዠፕ የሰነፎ የኸሬ ዝኽ ᎀሳ የጨነን የዠፕ ቦራው ባንኸሬ የዘጓራ ኧራም አንኸረ፤ ᎀሳዅታ የዠፕቃሩ ቲብሮ ፈንዶም።

ዠፕም የዘጓራ ኽ የትደመደ እንም ፈንደም ዝኽ ᎀሳ ይያቃሩቧረንም። ዘጓራም ተዝ ተደመዶ አዊ የተነፈ በግዝየ አንቸነ አዊ ያነ የኸሬ የዅትም ፍርድ ንስማነ ቧረንም።

ዠፕም አንቸነ ሟኑ ቲብር ተሳረንም፤ ዘጓራም ችታ (ⷍታ) አንቸነ ቧረንም። ዠፕም ኧጊ የተን ቧረንም።

ችታም (ⷍታም) አቴረም ቸነም፤ ዠፕም ንቃር ማቸምታነ ኧዃ ዳር ኤቴ ወርኸም ባነ? ተምር የቸነ አቴርኸም ቧረንም።

ችታም (ⷍታም) እያ ያቴርዅ አፈር ተትረተረም ትንሴፍ፥ በባር ደን እሳት ነደደም ትናጠፋው ቧረንም።

ዠፕም አታሌ አፈር መችራ ተትረተረም፥ በባር ደንኽ እሳት መችራ ነደደም ይⷕር ቧረንም።

ችታም (ⷍታም) ኧው ኧጋ ቦራኽ መችራ ጨነም ይⷕር፤ ᎀሳ የዘጓራ ቃሩ ባረም ኖጠም ሰⷉም ይውሪ። በዝ ፍርድ የቸነ ዘጓራ ᎀሳታ ጠበጠም ወረም።

**9 ተነ  
ሶስት እሽታ**

ድረ አት ምስ ሶስት እሽታም አት ቦራም ቧነን፤ ይሽታመታ የአተⷕታ እማት ጕነር፥ የአተⷕታ እማት ስን፥ የአተⷕታ እማት ጥፍር ባነነማ፤

አት ከረ ማረዳ ያሬ ቲትረሳ የሶስችመኽነማ አደራኽማ ዝኽ ቦራ ተጨራ ቀረሜ ባረንማም።

የዝም እሽታ የቤት አበኽነማ ቶረወ መደር ቲትዠፐር ዳር ቦራዅታ በኸየ ውየም ተሰፐረም ᎀተም።

የቤት አበኽነማም ዝኽ ቦራ የᎀተ አኽማ ኤቴ ቦርኽሜው ባረነማም።

እማት ጕነር የረፐረናⷕት፥ እያ ጕነረና ኧፈታወቃር ሚዶ ኧስዬ ወርዅም ባነ ቧረቸንም።

እማት ስን የረፐረናⷕት፥ እያ ስነና ኧፎኽወቃር የስንወ ኧስዬ ወርዅም ባነ ቧረቸንም።

እማት ጥፍር የረፐረናⷕት፥ እያ ጥፍረና ኧቀፍወቃር ምላጭ ኧስዬ ወርዅም ባነ ቧረቸንም።

ኻጋᎀ ምስዅት የዛንⷀ ዄተኽነማ ንግፍርም ታተⷕታ ንምበር ባረም አሰበምታነ፥ እማት ጕነር ታምᎈቼ ምር ይኸር ባነ፤ እማት ጥፍርኽ ታንቀᎈᎉ ምር ይኸሬ ባነ፥ በበሮት ዄተኽነማ ግᎉትዅ እማት ስን ታነናⷕት ኧረብርቴ በበሮት ተገገታ ጋᎀ ተስማማም እማት ጕነር ያነናም እማት ጥፍር ያነናም ገፈረምታነ እማት ስን ታንናⷕት ጋᎀ ነፐረም ይውሬ።

**10 ተነ  
የᎀተ የሰርችረ ተረሳም**

በድረ ዘበር አብ ተርች ባነቦ ይውሪ፤ ተከረ አት ከረ ተቤተዅና ተረሶም፥ እንጐድ መደር በወሮት ደን ታነቦ አት ንቅ ዠንግ ያነወ እኼ ሰኖም። በዠንግምዅት ቲትⷘኖ አት የᎀተ የሰርችረ በዠግ በቃሰውዬ አሰቦም።

አብም የርቸታ፦ ትከኖ ኧኳ ብያም ባኸም ⷕን ያነ አሳብ ምርየኸረኸማ ውረም ቃር ተዝረⷈነ ዝኽ የᎀተ የሰርችረ ይተሳባነ ቧረንም። ትከም አባታ በዋረን ዘንጋ ተስማማምታነ ኧጊ ውረምቃር ንዘንⷝነ ቧረንም።

አብም፦ ትከኖ ስየተኒ ትያ ቤት የፈዘዘ ቤት ተኸራር አርሽትዅ፥ የርቅሰብ ትከ አⷝበትዅለ፥ ተፈረዘና የፈዘዘ ፈረዝ ሰየትዅለ፥ ዙርያታ አጠርም ድንዴ ደነጕም ያገᎎ ጎነ ኤብትዅን አቦ ዬበርየ ኧርች መምር ተራቀም ቤቶ ሰብ እንም ቲያከብርኸ ኧዥትዅ፥ ይያ እንምቃር ተትደፋኒ ይብር አሳብ ብⷕነና ያኸ አስብንኸ ቧረንም።

ትከም፦ አባኖ እያ ያኸ አስውን አሳብ ዝኸታው።

አባና ᎃችተ ቤት ተኸራረታ፥ ፈረዝመታ ያነንም ንብረት እንም ውርሽትዅ አጠረም ደነገም ያገፗን ጎነ ይያ ኺተ፥ እያም የሳሬኸማ ታመነዅንም የገግመና ተመኛት ተትሳካኒ ተዝ የፈዘዘ ወኼ ዘንጋ ምር ኧረኽቤ ባነ ባዅም አስብ ቧረንም።

ዄችመዅና ጮዳዅና በጀፐሮ አንⷀም የዝረከበዊም ዘንጋ ውረም የኸሬ ᎀተም በዠንግ የቃሰዊ የሰርችረ ኽ ግዝየ ተረሳም ይውሪ።