ሮቢንሶን ክሩሶ

ብ

ዳንየል ደፎ እተጻሕፈ

ካብቲ ብጀይምስ ባልድዊን እተዳለወ ሕታም

ብ

ሙሳ ኣሮን እተተርጐመ

(ቀዳማይ ሕታም መስከረም ፲፱፻፶ ዓ.ም።)

ቤት ማሕተም መንግሥት- ኤርትራ

ROBINSON CRUSOE

BY

DANIEL DEFOE

Translated in to Tigrinya from the

Simplified edition of James Baldwin

By

MUSA ARON

FIRST EDITION

1957

“በየዓመቱ አዳዲስ መጻሕፍት ሲጨመሩ አዳዲሶች

የመጻሕፍት መርማሪዎች እንደዚሁ ይጨመራሉ”

ግ.ቀ.ኃ.ሥ.

መቕድም

እዛ መጽሓፍ እዚኣ ቅድሚ ኽልተ ሚእቲ ዓመት አቢላ ብዳልየል ደፎ እተባህለ ወሩይ እንግሊዛውዊ ጸሓፊ እተጻሕፈት መጽሓፍ እያ። በብግዜኡ ኸኣ ኣብ ብዙሓት ቛንቋታት እናተተርጐመት ስለ እተዘርግሐት ምልዮናት ሰባት ኣንቢቦምዋ አለው። ኣብ ርእሲኡ’ውን ብፍልም ተዳልያ ኣብ ኵሉ ወገናት ዓለም እተረኤ ዘላ ውርይቲ መጽሓፍ እያ።

እዛ “ሮቢንሶን ክሩስ” ተባሂላ ዘላ መጽሓፍ ሽሕ’ኳ ብጥበብ እተዳለወት ልብ-ወለድ እንተ ኾነት አሰዃዅዓ ዛምትኣም ትሕዞኣን ብሓቂ አብ ልዕሊ ሐደ ህያው ሰብ እተፈጸመ ክዉን አንታ ዚመስል ስለ ዝኾነ ሮቢንሶን ክሩሶ ሓደ ህያው-ሰብ ኣብ መንጎ ምልዮናት ኣንበብቱ ኾይኑ ይዝከር ኣሎ።

እታ ዳንየል ደፎ ዝጸሓፋ “ተአምራታዊ ህይወትን ዛንታን ናይ ሮቢንስፕም ክሩስ” እትብል ቀንዲ መጽሓፍ ልዕሊ ሽድሽተ ሚእቲ ገጽ ዝሓዘት ሕታም ስለ ዝኾነት በብግዜኡ ብዙሓት ጸሓፍቲ ካብኣ እተዋጽኤ ንእስ ዝበለ ሕታም እናዳለዉ ይዝርግሕዋ ኣለዉ። እዛ ናይ ትግርኛ ትርጉም እኳ ካብቲ ጀይምስ ባልድዊን እተባህለ ኣሜሪካዊ ጸሐፊ ዘዳለዎ ኣስተዋጽኦ ዝተርጐምክዋ እያ።

ከምዚ ዝበለ ብዚመስጥን ብዜደንቕ ክእለትን እተጻሕፈ ዛንታ ዝጽሕፉ ሰባት ክብ ዝበለ ኽእለት ኣጸሓሕፋ ዘለዎም ስለ ዝኾኑ ዳንየል ደፎ ሓደ ካብቶም አዝዮም ፍሉጣት ጸሕፍቲ ይኾኑ ይጥቀስ ኣሎ።

ነዛ መጽሓፍ እዚኣ ናብ ትግርኛ ንምትርጓማ እሞ ኣብ መንጎ ተምሃሮን ዓበይትን ክዝርግሓ ዘገደደኒ ምኽንያት ዋሕዲ መጽሓፍቲ ብቛንቋ ትግርኛ እዩ። ጥቕሚ ዘለዎ ሓድጊ ኣብ መንጎ እቶም ዘንብብዋ ሰባት ክትፍጽም እውን በዓል ዓቢይ ተስፋ እየ።

ሙሳ ኣሮን

ኣስመራ መስከረም ፲፱፻፻ ዓ.ም።

ሮቢንሶን ክሩሶ

ባሕረኛው ክኸውን እምነ

ሽመይ ሮቢንሶን ክሩሶ እዩ። ኣብቲ መራኽብ ንየው - ነጀው ዚብላሉ ገፊሕ ርባ ዘሎዋ ከተማ ዮርክ ኸኣ ተወልደኩ።

ንእሽቶ ኵሎኹ መብዝሕትኡ እዋነይ ነቲ ርባ ብምርኣይ አሕልፎ ነበርኩ። እቲ ሀዱእ ወሓዚ ናብቲ ርሑቕ ባሕርታት ኪውሕዝ ከሎ ምርኣይ ዘደንቕ እዩ ዝነበረ። እተን ነኣይሽቱ መራ’ክብ ጻዕዳ ጋንጽላአን ኣብ ንፋስ ገቲረን ኪመጻ ኸለዋ ምርአይ ባሀ ዘብል እዩ ዝነበረ። ነተን መራኽብ ክርኢ ኸሎኹ ብዛዕባ’ቲ ዝበጽሓኦ ሃገራት ብዛዕ’ቲ እተጓነፈን በባአይነቱ ኵነታትን እሓስብ ስለ ዝነበርኩ ባሕረኛ ንምዃን ተመኔኹ።

አቦይ ብዛዕባ ንግድ ክመሃር ይደልየኒ ነቢረ። ኣነ ግን ዕዮ ንግድ ዚበሃል ክሰምዖ’ኳ አይፈቶኹን። ኣብ ሐደ ቤት ንግድ ካብ ወጋሕታ ክሳዕ ዕራርቦ ቈምካ ምዕያይ ሞት ኮይኑ ተሰምዓኒ። ምሉእ ህይወተይ ኣብ ከተማ-ዮርክ ክቕመጥ ምንም ኣይፈቶኹን። እቲ ኣነ ዝደልዮ ዝነበርኩ ነገርስ ኣብ ኵሉ ወገናት ዓለም ምዛር እዩ ዝነበረ። ስለ’ዚ ባሕረኛ እንተዘይኮኑስ ካልእ ክኸውን ፈጺመ ኣይፈቶኹን።

ኣደይ ብዛዕባ’ዚ ሃረርታይ ምስ ኣዘንቶኹላ ኣዝያ ጐሃየት። ህይወት ሓደ ባሕረኛ ናይ ጭማቂ ህይወት ከም ዝኾነ’ውን ገለጸ ትለይ። “ኣብ’ቲ እትገሸሉ ባሕርታት ማዕበላትን ህቦብላታት ባሕርን ኣሎ ኣብ ባሕሪ እንተ ወደቅካ እውን ዓበይቲ ዓሳታት ኪው ሕጡኻ ይኽእሉ እዮም” ኢላ’ውን ተዛረበትኒ። ድሕር’ዚ ሓንቲ እንጌራ - ሽኮር ሂባ “ኣብ ቤትካ ምስ ኣቦኻን ኣዴኻን ምንባር ካብ ኵሉ ዝበለጸ ንብረት እዩ” ሊላ ስዒማ ክጻወት ሰደደትኒ። ኣነ ግን ነዚ ዅሉ ዘረብኣ ግዲ ኣይገበርኩሉን ባሕረኛ ክኸውን ጥራይ ተመኔኹ ብተስፋ’ውን ተጸቤኹ።

ወዲ ዓሰርተውሸሞንተ ዓመት ምስ ኮንኮ ኸኣ ነታ ብርኽቲ ቤተይን ፍቁራን ስድራይን ገዲፈ ባሕረኛ ኾነ ኣብ’ቲ ካብ እዋን ቍልዕነተይ ዝምነዮ ዝነበርኩ ባሕርታት ተበገስኩ።

ቀዳማይ መገሻይ

እቲ ኣደይ ዝበለትኒ ነገር ሓቂ እዩ። ህይወት ሓደ ባሕረኛ ብሓቂ ብርቱዕ እዩ። ኣብ ውሽጢ እታ ዝነበርክዋ መርከብ ንጻውትን ላዕልን ዚኸውን እዋን ኣይኔብረን። እቲ ባሕሪ ሃዲኡ ኸሎ’ኳ ኹሉ ሳዕ ብርቱዕ - ነዮ ነበረና።

በታ ዝገሽናላ ቀዳማይቲ ለይቲ ብርቱዕ ንፋስ ኪነፍስ ጀመረ’ሞ ማዕበላት ተላዒሎም ነታ መርከብና ብማይ መልእዋ። እታ መርከብና ኸኣ ብሃጽፊ ማዕበላት ዚኣክል ክትጥሕል ቍሩብ ተረፋ። ከምኡ ዝበለ ድንገታዊ ማዕበል ርእየ’ኳ ኣይፈልጥን።

ምልእቲ ለይቲ ክንገላበጥን ማይ ክንጭንጕዕን ስለ ዝሓደርና ብፍርሂ ዚኣክል እንታይ እገብር ከም ዘሎኹ ይጠፍኣኒ ነበረ። እታ መርከብ ኣብ መዓሙቕ ባሕሪ ጥራይ እትሰጥም መሰለኒ። ሽዑ ብትካዜ ነታ ፍቅርቲ ስድራ ቤተይ ዘከርኩ። “ሓንትስ ብጥዕናይ ካምዚ ናይ ሎም - ለይቲ ድንገት እድሓን እምበር ባሕረኛ ምዃን ፈጺመ ክሓድጎ እየ።” ኢለ’ውን መደብኩ።

ንጽባሕቱ ምስ ወግሔ እቲ ማዕበላት ካብቲ ናይ ለይቲ ንንየው በርትዔ። ኣጋ ምሽት ምስ ኮነ ግን እቲ ንፋሳት ሃድኤ ባሕር’ውን ዝግ በለ።

ኣብ ካልአይቲ መዓልቲ ጸሓይ ደሚቓ በረቐት እቲ ህዱእ ባሕር’ውን ከም ቀደሙ ሃድኤ እሞ ዘደንቕ ትርኢት ተረኽበ።

ኣብቲ ባሐሪ ክጥምት ከለኹ እቲ ሓለቃ መርከብና ናባይ ገጹ መጸ እሞ “ሮቢንሶን እዚ ባሕሪ ይፍተወካዶ ኣሎ” ኪብለኒ ጀመረ። ኣነ ኸኣ ነቲ ዘሰንብድ ማዕበላት ዘኪረብ ምላሽ ሰኣንኩ። መሊሹ “ትማል ምሽት ወዮ ድኹም ማዕበል ኣፍሪሁካዶ በለኒ። ሽዑ ኣነ ድኹም ማዕበልዶ ኢልኩምዎ ካብዚ ዚገድድከ እንታይ ኣሎ” እናበልኩ ተደነቕኩ። እቲ ሓለቓ ነዚ ምስ ሰምዔ ኪስሕቕ ጀመረ’ሞ “ካብዚ ዚገደድ እንታይ ኣሎ ዲኻ ዝበልካ ኢዪ! ሓቅኻ ገና ጀማሪ ኢኻ ዘሎኻ ሓንሳእ ተጸበ’ሞ ናይ ሓቂ ማዕበል ክትርኢ ኢኻ። እዚ ዝርኤኻዮ ማዕበል ኣይኮነን ኢሉኒ ሓለፈ። ኣነ’ውን ካብ ሽዑ ክትብዕ ጀመርኩ።

በብቑሩብ ከኣ ነቲ ናብ ስድራይ ከምለስ ኪለ መዲበዮ ዝነበርኩ ሓሳብ ክርስዖ ጀመርኩ።

“ህይወተይ ባሕረይ ኾይነ እየ ዘሕልፎ” ኢለ’ውን ኣብ ናይ ቀደም ሓሳባተይ ተረርኩ።

እዚ ቐዳማይ መገሻይ ነዊሕ ኣይነበረን። ክሳዕ ወደብ ሎንዶን ጥራይ ስለ ዝበጻሕና ካልእ ሃገር ኣይርኤኹን። እንተኾነ እቲ ኣብታ ዓባይ ከተማ ሎንዶን ዝርኤኹዎ ዘደንቕ ነገራት ኣዝዩ ተፈተወኒ።

ዝነወሔ መገሻ ክገብር ጥራይ ባሀጊ ስለ ዝነበረ ገና ኣብ አዝየን ዝረሓቓ ሃገራትን ባሕርታትን ክገይሽ ተስፋ ገበርኩ።

ዓለም ምዛር እጅምር

ኣብ ወደን ላንድን በብዓይነተን መራኽብን ጀላቡን ይመላለሳ ስለ ዝነበራ ኣብ ዝደሌኽዋ መርከብ ዕዮ ኽረከብ ከኣልኩ።

ሓንቲ መዓልቲ ምስ ሓደ ኣብ ገማግም ኣፍሪቃን ከልኦት ወደባት ዓለምን ብዙሕ ሳዕ እተመላለሰ ሓለቓ ሓንቲ ዓባይ መርከብ ተራኸብኩ። ሃረርታይ ምስ ገለጽኩሉ’ውን ብሓሳባተይ ተሓጐሰ።

“ብዙሓት ወደባት ዓለም ክትርኢ ሃረርታኻ ካብ ኮነስ ምሳይ ክትገይሽ ትኽእል ኢኻ” ኸአ ከም ባሕረኛ ኾይነ ኣብታ መርከቡ ክሰርሕ ተቐበለኒ።

ንሽዑ አብ ገማግም ኣፍሪቃ በብዓይነቱ ኣቕሑ ሒዙ ከም ዚኸይድ እሞ ኣብኡ’ውን ምስ ወርቅን በብዓይነቱ ካልእ ክቡር ነገራት ከም ዚነግዶ ነገረኒ።

ዘይረኤኽዎ ሃገር ምእንቲ ኽርእን ዘይፈልጦም ህዝብታት ከኣ ስለ ኸፈልጥን ኢለ ተሓጕሰ ምስኡ ተበገስኩ። ድሕሪ ዓሰርተ መዓልቲ ኣብ ሓደ ሰፊሕ ውቅያኖስ በጸሕና’ሞ ንደቡብ ገጽና ሰፈፍና። እቲ ሓለቓ ሕያዋይ ስለ ዝነበረ ኵሉ’ቲ ሓደ ባሕረኛ ኪፈልጦ ዚግባእ ነገራት መሃረኒ። እታ መርከብ ከመይ ጌርካ ከም እትምራሕ መገዲ ባሕሪ ከመይ ጌርካ ከም ዚፍለጥ ንመርከብ እውን ካብ ማዕበል ከመይ ጌርካ ከም እተድሕና ኣጸቢቑ ኣረድኣኒ።

እቲ መገሻና ባህ ዘብል ስለ ዝነበረ በብዓይነቱ ነገራት ክርኢ ኸኣልኩ። ኣብ ኣፍሪቃ ምስ በጻሕና ነቲ ሒዝናዮ ዝመጻእና ኣቕሑ ምስ ወርቅን ካልእ ክቡር ነገራትን ለወጥናዮ እሞ ብዙሕ ወርቂ ሒዝና ናብ ከተማ ላንድን ተመለስና። ከም ደሞዘይ መጠን ከኣ ርብዒ ኺሎ ወርቂ ተቐበልኩ። ስለዚ ዕዮ ንግድን ዕዮ ባሕረኛን ከመይ ምዃኑ ፈለጥኩ።

ድሕር’ዚ ምስኡ ኣብ ብዙሕ ወገናት ዓለም ክገይሽ ጀመርኩ። ገሊኡ መገሻይ ዘሕጕስን ገሊኡ ግን ዘሰንብድን ድንገታውን እዩ ዝነበረ።

እንሓንሳእ ኣብ ገማግም ኣፍሪቃን እስያን እንሓንሳእ ከኣ ኣብ ገማገም ደቡባዊ ኣሜሪካ እገይሽ ነበርኩ። ኣብ ዝኸድክዎ መገሻኸኣ ባሕረኛ ምዃን እቲ ዝበለጸን ዝመችኤን ዕዮ ኾይኑ ተሰምዓኒ።

መገሻይ ብዝበዝሓሎ መጠን ኣውራ ብዛዕባቲ ዝረኽቦ ዝነበርኩ ገንዝብን ንግድን ጥራይ ክግደስ ጀመርኩ። እንተኾነ ከምዚሊአ ብሓጎስ ክቕጽል ከለኹ ሓደ ድንገታውን ዘጕህን ነገር ስለ እተጓነፈኒ ናይ ባሕረኛ ህይወተይ ካቋርጽ ተገደድኩ።

ነዚ መጽሓፍ’ዚ እምበኣር ብዛዕባ’ቲ እተጓነፈኒ ዘሰንብድ ድንገት ስለ ከዘንትወልኩም ኢለ እየ ዝጸሓፍኩዎ።

ስለዚ ካብ ሕጂ ንንየው ብዛዕባቲ ህይወት ባሕረኛ ከቋርጽ ዝገደደኒ ድንገት እየ ዘዘንትወልኩም።

ምኽንያት ድንገተይ

ባሕረኛ ምዃን ፈጺሙ ስለ ዘድከመኒ ካልእ ዓይነት ዕዮ ክፍትን መደብኩ። ባቲ እዋንቲ ኣብ ብራዚል ስለ ዝነበርኩ ሓደ ሰፊሕ መሬት ዓዲገ ዕዮ ሕርሻን ምትካል ኣጥክልትን ጀመርኩ። እቲ መሬተይ ሃብታም ስለዝነበረ ትምባኾን ሽኰርን ክተኸለሉ መደብኩ።

ነዚ ክገብር ግን በብዓነቱ መሳረርያታትን ብዙሓት ዓየይትን አድለዩ። ኣብ ብራዚል ብቑዕ መሳረርያ ተኽሊ ትምባኾን ሽኰርን ስለ ዘይተረኽቦ ኸኣ ካብ ላንድን ዘድልየኒ ኣቕሑን መሳረርያታትን ከምጽእ ከኣልኩ። ካብቶም ጥቓይ ዝነበሩ ሰብ ሕርሻ ኣብ ዕዮ ዚሕግዙኒ ባሮት ክዕድግ ሓተትኩ እንተኾነ ግን ንርእሶም እኳ ዚኣኽሉ ባሮት ስለ ዘይነበርዎም ኪሸጡለይ ኣይከኣሉን።

ሽዑ እቶም ጥቓይ ዝነበሩ ሰብ ሕርሻ “ከምዚ ንግበር ንስኻ ንፉዕ ባሕረኛ ስለ ዝኾንካ ንሕና ተስማሚዕና ሓንቲ ናብ አፍቃሪ እትወስዳ መርከብ ከነዳልወልካ ኢና በቲ ንሕና እንሀበካ በብዓይነቱ ኣቕሑ ኸኣ ኣብ አፍሪቃ ኬድካ ባሮት ክትዕድግ እሞ ንሕናን ንስኻን ማዕሬ ጌርና ክንማቐሎም ኢና። ኣብዚ ንግድ’ዚ ንስኻ ከመ ኣመሓዳሪ ንግድና ኴንካ ኢኻ እተዓዪ ፍርቂ እቶም ባሮት ከአ ትምቐል። ብዛዕባ ገንዘብ ግን ገለ አይትኸፍልን ኢኻ። ኵሉ እቲ ባሮት ንምዕዳግ ዘድሊ ኣቕሑ ባዕላትና ኢና እነዳልዎ።” ኢሎም ሓሳባቶ ኣቕረቡለይ።

እቲ ሐሳባቶም ዓቢይ ረብሓ ከም ዚሀብ ስለ እተራዳእኩ’ውን ክኣቢ ኣይከኣልኩን።

ድሕሪኡ እታ ናይ ንግድ መርከብና ዘድሊ ኣቅሑ ንግድ ተጻዒና ተዳለወት። እቲ ናብ መርከብና ዝነበረ አቅሑ ከም ዘለላታት ዕንቍን ካራታትን ፋሳትን ጠበናጁን ዝበለ ነገራት ስለ ዝነበረ ብእኡ ብዙሓት ባሮት ከም እነምጽእ ተስፋ ነበረና።

ኣብታ መርከብ ብጀካይን ብጀካ’ቲ ሓለቓ እታ መርከብን አሰርተውኣርባዕተ ንፉዓት ባሕረኛታት ነቢሩ። ኵሉ ነገራት ምስ ተዳለወ መርከብና ሒዝና ናብ አፍሪቃ ክንበጽሕ ኣብ’ቲ ሰፊሕ ውቅያኖስ ሰፈፍና።

መርከበይ ኣብ ማእከል ውቅያኖስ ትስበር

ዘድልየና ነገራት ኵሉ ምስ ተዳለወ ምስ ኵላቶም ብጮተይ ኣብ ውሽጢ መርከብ ኣቲና ንመገሻ ተበገስና።

ኣቦይን ኣደይን ነታ ፍቅርቲ ዮርክ ዓደይን ካብ ዝሓድግ ልክዕ ሸሞንተ ዓመት ኮይኑ። እቲ መገሻይ ባህ ኣየበለንን ግን ክኸይድ ሓደ ነገር ኣብ ውሽጠይ ይግድደኒ ነበረ።

እቲ ንፋስ ጽቡቕ ገይሩ ኪነፍስ ምስ ጀመረ ጋንጽላ መርከብና ገቲርና ክንሰፍፍ ጀመርና። እቲ ንፋስ ግሩም ይነፍስ ስለ ዝነበረ ንሓያሎ ሰዓታት ጽቡቕ ከድና። ኵላቶም እቶም ኣብ መርከብ ዝነበሩ ባሕረኛታት’ውን ተሓጕሶም መገሽኦም ብተስፋ ይቕጽሉ ነበሩ።

እንተኾነ ድሕሪ ክልተ ስሙን ሓደ ብርቱዕ ንፋስ ካብ ወገን ደቡብ መጺኡ ሓደ ዘሰንብድ ማዕበል ባሕሪ አተንስኣልና። ቅድሚኡ ሓያሎ ማዕበላት ባሕሪ ተጓኒፎሙኒ ነይሮም ከም’ዚ ዝበለ ማዕበል ባሕሪ ግን ምንም ርእየ አይፈልጥን።

እቲ ማዕበል ብርቱዕ ስለ ዝነበረ ገለ ክንገብር አይከኣልናን ወግሐ- ጸብሐ ብማዕበልን ንፋስ ክንድፋእን ክንገላበጥን ሓያሎ መዓልቲ ሓለፈ። እቲ ማዕበል እናበርትዔ ብዝከደሉ መጠን ተስፋ ህይወትና እናቐበጽና ከድና። ከምዚ እናኾነ ንዓሰርተውክልተ መዓልቲ ምስ ተሸገርና እቲ ማዕበላት ኪሃድእ ጀመረሞ ቍሩብ ተስፋ ክንገብር ጀመርና።

ንጽባሒቱ ሓደ ካብቶም ጥቓ መሬት ምስ በጻሕና ዚነግር ሓላዊ ባሕረኛ “መሬት በጺሕና መሬት በጺሕና” እንበለ አበሰረና። ኵላትና ብታሕጓስ ካብታ መርከብ ቅልቅል ምስ በልና እታ መርከብና ብድንገት ምስ ሓደ ዓቢይ ከውሒ ተናጐጸት እሞ ብቕጽበት ደው በለት። እቶም ማዕበላት’ውን ብዅሉ ወገናታ ኪጸፋፍዕዋን ኪኣትዋውን ጀመሩ። ብቝልጡፍ ኣብ ውሽጣ ኣቲና እንተ ዘይንኸውን ኵላንትና ብማዕበል ተጸፊዕና ኣብ መዓሙቕ ባሕሪ ምሰጠምና ኔርና።

ኣብ ውሽጢ ኣባይቲ መርከብና ምስ ኣቶና እቶም ባሕረኛታት “እንታይ ኢና እንገብሮ” እናበሉ ኪጭነቑ ጀመሩ። ሽዑ እቲ ሓለቓ መርከብ ብትካዜ “ ገለ እንገብሮ ነገር የልቦን መገሻ ህይወትና ኣብ መወዳእታኡ በጺሑ ኣሎ ክንድሕን ፈጺምና ተስፋ የብልና። ድሕሪ ቍሩብ ደቓይቕ መርከብና ብማዕበላት ባሕሪ ክትቈራረጽ እያ ስለዚ ነፍስ ወከፍኩም ንሞት ኪዳሎ ንኣምላኽ ይለምን” እናበለ ነብዔ። ኵሎም እቶም ባሕረኛታትውን ብጓሀን ብኽያትን ተናወጹ። ኣነ’ውን ነታ ፍቅርቲ ስድራ ቤተይ እናዘከርኩ በኼኹ። ከምዚ ኪኸውን ከሎ ሓደ ካብቶም ባሐረኛታት “ኣጆኹም ክንድሕን ንኽእል ኢና ስዓቡኒ !“ ኢሉ ካብ ውሽጢ መርከብ ኣብ ልዕሊኣ ወጸ። ኵላትና እውን ብማዕበላትን ሃጽፍን እናተገማጠልና ክነስና ደድሕሪኡ ከድና። ካብተን እንዋን ድንገት ዚኾናና ነኣይሽቱ ጀላቡ ሓንቲ ብዕድል ኣብ ዙርያ እታ መርከብና ተኣሲራ ስለ ዝጸንሓትና ፈቲሕና ኣብ ውሽጣ ኣቶና’ሞ ኣብቲ ዚገላበጥ ዝነበረ ባሕሪ ፈኖናያ። ነታ ተሰቢራ ዝነበረ መርከብና በይና ጠንጢንናያ እውን ተበገስና።

ኣብ ከም’ዚ ዝበለ ብማዕበል እተባሸወ ባሕሪ ኣሽምበይ እዛ ዝነበርናያ ጀልባስ እታ እተሰብረት መርከብ’ውን ክትድሕን ከም ዘይት ኽእል ንፈልጥ ኔርና። ግና ብማዕዶ ኣብ ቅድሜና መሬት ከም ዝነበረ ለ ዝፈለጥና ገለ ካባታትና ይድሕኑ ደኾን ኢልና ብተስፋ ነቐልና።

እቲ ቍጡዕ ማዕበላት ተሰኪሙ ዳርጋ ጥቃ መሬት ኣብጻሓና እንተኾነ ግን ብቕጽበት ከኣ ሓደ ዝበርትዔ ማዕበል መኢኡ ኣብ ማእከል እቲ ብርቱዕ ባሕሪ መለሰና። ድሕሪኡ ብርቱዕ ንፋስን ህቦ ብላ ባሕርን መጺኡ ነታ ዝነበርናያ ጃልባ ኣጸራ ከም ዘይትርከብ ክሳዕ እትኸውን ምስ ኣኻውሕ አጋጭዩ ሰባበራ እሞ ኵላትና ኣብቲ ዘፍርህ ማዕበላት ተዘሪእና ተረፍና።

ብማዕበል ተጸረይ ኣብ መሬት እመጽእ

ካብ ማእከል እቲ ዘሰንድብ ባሕሪ ኣብ ገምገም መሬት ከመይ ገረይ ዝወጻእኩ ፈጺሙ ኣይፍለጠንን። ብዝተረፈ ኣብቲ ልሊዕ ባሕሪ ተሰጢሔ ብልዕለይ ማዕበላትን ማይን ኪሓልፍ ከሎ ትዝ ይብለኒ። እቲ ማዕበል ቍሩብ ዝግ ምስ በለ ንድሕሪት ምስ ጠመትኩ ሓደ ዓቢይ ማዕበል ደድሕረይ እናንከራረወ ኪመጽእ ከሎርኤኹ። ቍመቱ ክንዲ ሓዲ ነዊሕ እምባ ስለ ዝነበረ ከየስጥመኒ ፈሪሄ ኣብ ውሽጢ ማይ ኣትየ ትንፋሰይ ሓቢኤ ክሳዕ ዚሓልፍ ተጸቤኹ። እቲ ማዕበል ግና ካብ ውሽጢ ማይ ኣውጺኡ ተሰኪሙ ኣብ ጥቃ ገምገም ኣብጸሓኒ። ካብኡ ብምሉእ ሓይለይ እናሓምበስኩ ኣብ ጥቓ ገምገም ገጸይ ከድኩ። እቲ ማዕበል እናደኸመክደ ኣነውን ከስተንፍስ ጀመርኩ። ኣብ ትሕቲ እግረይ ኸኣ መሬት ክረግጽ ከም ዝጀመርኩ ፈለጥኩ። ካብኡ ብምሉእ ሓይለይ ክጐዪ ሃቀንኩ እንተኾነ ሽዑ’ውን ካብ ገምገም እቲ ባሕሪ ናብ ባሕሪ ገጹ ዚውንጨፍ ነኣይሽቱ ማዕበላት ስለ ዝረኤኹ እንደገና ናብቲ ማዕከላዊ ባሕሪ ከይመልሰኒ ፈራህኩ። ስለዚ እናሓም ብስኩን እናጐየኹን ኣብ አኻውሕ እናተጸጋዕኩን ካብ ሞት ተኸላኸልኩ። ከምዚ ኽገብር ከለኹ ሓደ ዝዓበየ ማዕበል ካብ ማእከል እቲ ባሕሪ መጸ’ሞ ሓፍ ኣቢሉ ብዕድል ኣብ ንቑጽ መሬት ሰንደወኒ።

ኵሉ ኣካላተይ ጠልቅየን ብድኻም ሰኒፈን ኣብ ልዕሊ ልሙዕ ሳዕሪ ከም ዝበጻሕኩ ፈለጥኩ። ናብ ሰማይ ገጻይ ኣንቃዕሪረ’ውን ንኣምላኽ ኣመስገንኩ።

ቍሩብ ምስ ኣዕረፍኩ ተንሲኤ ኣብ ዙርያይ ክጥምት ጀመርኩ’ሞ ኣብ ማዕዶ እታ መርከብና በማዕበላት ምስ ዓበይቲ ኣኻውሕ- ባሕሪ ትጋጮ ከም ዝነበረት ኣስተብሃልኩ።

“ክሳዕ ክንድዚ ዚኣክል ርሕቀት ከመይ ገይረ ኾን ክሕምብስክኢለ” እናበልኩ’ውን ተደነቕኩ። ድሕሪኡ ብዛዕባቶ’ም ዓሰርተውሓሙሽተ ብጮተይ ክሓስብ ጀመርኩ’ሞ “ ገለ ካብኣቶም ደኾን ድሒኖም ይኾኑ” እናበልኩ ተጨነቕኩ።

ገምገመ - ገምገም ባሕሪ ኣንዊሔ ዞርኩ’ሞ ኣሰር እቶም ብጮተይ ክደሊ ኣምሴኹ። እንተኾነ ግን ኣብ ሐደ ቦታ ሓንቲ ናይ ባሕረኛ ቆብዕ ኣብ ሐደ ቦታ ክልተ በበይነን ዝኾነ ሳእኒ ኣብ ሓደ ካልእ ቦታ ኸኣ ብደም እተዓለሰ ሬሳ ናይ ሓደ ብጫየይ ባሕረኛ እምበር ካልእ ክረክብ ኣይከኣልኩን። ዓው ኢለ ክሳዕ ዚመሲ ብጮተይ ክፅውዕ ኣምሴኹ እንተኾነ ግን ኩላቶም ኣብ መዓሙቝ ባሕሪ ስለ ዝሰጠሙ ሐደ’ኳ ኣይረኸብኩን። በይነይ ጥራይ ካብ ሞት ከም ዝደሓንኩ ምስ ፈለጥኩ’ውን ኣምሪረ በኼኹ።

ሓደ ዝሰፍረሉ ቦታ እረክብ

ምድሪ ኪመሲ ስለ ዝጀመረ ጸሓይ ናይ ዕራርቦ ዋዒኣ ትሰድድ ነበረት። እቲ ማዕበል ባሕርውን ዝግ ኪብል ጀመረ።

ኣብ ዙርያይ እናጠመትኩ “አበይ እየ ዝኸዶ እንታይከ እየ ዝገብሮ” እናበልኩ ክጭነቕ ጀመርኩ። ክዳውንተይን ኣካላተይን ግና ጠልቅዩ ስለ ዝነበረ ኣብ ጸሓይ ተሰጢሔ ኣንቀጽክዎ። ብርቱዕ ስለ ዝጸዓርኩ’ውን ጥሜትን ጽምእን ኪስምዓኒ ጀመረ። ኣነ ግን ብጀካ እታ ተዓጢቐያ ዝነበርኩ ካራ ገለ ዚብላዕ ነገር ኣይነበረንን። “ኣብ ከምዚ ዝበለ ዘይፈልጦ ቦታ ብዘይ ቤትን መግብን ከመይ ገይረ ክነብር እየ” እናበልኩ’ውን ተጨነቕኩ። ብቅብጸት ዚኣክል ሓንጐለይ ተናወጸ ካብ ጓሂ ዚኣክል’ውን ዓውኢለ ከም ሓደ ቘልዓ በኼኹ። እወ ከምቲ እዋንቲ ገይሩ ጸምዩንን ጨኒቑንን ኣይፈልጥን።

ጸሓይ ክትዓርብ ጸልማት ለይቲ’ውን ኪወርድ ምስ ጀመረ “አብዚ ዘሎኹዎ በረኻ ምስ ጸልመተ ኣራዊት እንተ መጹንስ ከመይ ገይረ ክከላኸል እየ” እናበልኩ ተጨነቕኩ። ከም’ዚ እና በልኩ ክሓስብ ከለኹ ሓንታ ካብቲ ቈይመዮ ዝነበርኩ ቅሩብ ርሕቕ ዝበለት ገብረ ርኤኹ። ዘደንቕ ነገር’ዩ ካብቲ ሱራ ፈልፋሊ ጽሩይ ማይ ኪውሕዝ ረኸብኩ’ሞ ተምበርኪኸ ዝኣኽለኒ ስቴኹ። ድሕሪኡ ናብታ ኦም ሓዅረ ኣብኣ ክሓድር መደብኩ። እቲ ጨናፍራ እተላገበን ድልዱልን ስለ ዝነበረ ተጸጊዔ ክድቅሰሉ ዝኽእል ጥጡሕ ጨንፈር ረኸብኩ’ሞ ክድቅስ ደየብኩ።

በታ ምሳይ ዝነበረት ካራ ሓንቲ ድልድልቲ በላሕ በትሪ ካብ ጨናፍር እታ ኦም ቈሪጸውን ገለ ኣራዊት እንተመጹኒ ክከላኸለላ ኣብ ጥቓይ ኣቐመጥክዋ።

ምድሪ ፈጺሙ ምስ ጸልመተ ትኻስ ኪመጸኒ ጀመረ ብጀካቲ ናይ ማዕበላት ባሕሪ ድሃይ ካልእ ኵሉ ህድኣት ስለ ዝነበረ’ውን ቀልጢፈ ተታኸስኩ።

ብርቱዕ ድኻም ስለ ዝነበረኒ’ውን ብርቱዕን ጥዑምን ድቃስ ወስደኒ።

ንጽባሒቱ ምስ ተንሳእኩ ጸሓይ ደሚቓ በረቐት ምድርውን በርሄ። እቲ ናይ ወጋሕታ አየር ህዱእን ጥዑምን ስለ ዝነበረ ብርኽቲ መዓልቲ ክትኮነለይ ተመኔኹ።

ናብታ ስብርቲ መርከበይ እሕምብስ

ካብታ ዝሓደርኩላ ኦም ዘሊለ ወረድኩ’ሞ ናብቲ ባሕሪ ገጸይ ጠመትኩ። እንተ ኾነ ግን ዘደንቅ’ዩ እታ መርከብና ኣብ ገምገም ገጸ ቀሪባ ብምርኣየይ ኣዝየ ተሓጐስኩ። እቲ ናይ ለይቲ ማዕበላት ካብቲ እተሰብረትሉ ቦታ አብ ገምገም ገጹ ከም ዝደፍኣ ፍሉጥ’ዩ። ኣብ ሓደ ከውሒ ተጸጊዓ ኣብቲ ሃዲኡ ዝነበረ ባሕሪ ቈይማ ምስ ረኤኹዋ’ውን ኣዝየ ተደፋነቕኩ።

እቶም ማዕበላት ፈጺሞምስ ኣይሰባበርዋን። ጋንጽልኣ ኵሉ ተመንቍሱ ርኤኹ እቲ ካልእ ክፍላ ግን ድልዱል ስለ ዝነበረ ብዙሕ ኣይተሃስየን። ኣማዕድየ ምስ ተዓዘብኩዋ ሓደ ዘሕዝን ሓሳብ መጸኒ “ኵላትና ደድሕሪ እቲ ባሕረኛ እንተ ዘይንወጽእስ ምናልባት ምደሓንና ኔርና” እናበልኩውን ኣስተንተንኩ።

ድሕሪኡ ናብኣ ገጸይ እናሓምበስኩ ክኽይድ እሞ ከመይ ከምዘላ ክርእያ መደብኩ። እናሓምበስኩ ሽሕ ሜተር ዚኸውን ምስከድኩ እውን ኣብኣ በጻሕኩ። ኣብ ሓደ ልሙጽን ነዊሕን ከውሒ ተጸጊዓ ስለ ዝረኸብኩዋ’ውን ናብ ውሽጣ መደየቢ ዚኸውን መገዲ ሰኣንኩ’ሞ ተጨነቕኩ። ክልተ ሳዕ ዚኸውን ኣብ ዙርይኣ ምስ ሓምበስኩ’ሞ ተስፋ ቐቢጸ ናብ መሬት ክምለስ ምስ ተበገስኩ ብዕድል ሓደ ናይ ጋንጽላ ገመድ ካብ ሓደ መስኮት ናብ ባሕሪ ጠልጠል ኢሉ ርኤኹ። ቅድም ብዘይ ምርኣየይ እናተደነቕኩ’ውን ጨቢጠዮ ናብ’ታ መርከብ ደየብኩ። ኣብ ውሽጣ ኣትየ’ውን ንዅላ እታ መርከብ ተዓዘብኩ። ኣብ ውሽጣ ብዙሕ ማይ ዓቍሩ ስለ ዝነበረ ሓያሎ ነገራት ተበላሽዩ ረኸብኩዎ። እቲ መኽዘን ግን ድልዱል ማዕጾ ስለ ዝነበሮ አብቲ ናይ መግቢ ሳጹን ብዕድል ነጥቢ ማይ እኳ ኣይሓለፎን።

ኣዝየ ጠምየ ስለ ዝነበርኩ ግን ዚጠፍእ ጊዜ ስለ ዘይነበረኒ ጁባታተይ ካብ’ቲ መግቢ መሊአ እናበላዕኩ ኣብ’ታ መርከብ ምዛር ቀጸልኩ። ኣብ’ታ መርከብ ኪጠቕመኒ ዚኸእል በብዓይነቱ ነገራት ነይሩ። ግን ከመይ ገይረ ናብ መሬት ከም ዝወስዶ ጨነቐኒ። ብዛዕባኡ ክሓስብ ከሎኹ “ሓንቲ መመላለሲት ኣቕሑ እትኾነኒ ጀልባ ብሉሕ - መሰል ገይረኸ ዘይሰርሕ” ኢላ ሓሳብኩ’ሞ በብዓይነቱ ሉሕ ክደሊ ኣብ’ታ መርከብ ሃለው በልኩ።

ድሕሪ ብዙሕ ምድላይ ኣብ’ታ መርከብ ሓያሎ ነዋሕቲ ሉሕን ጸፊሕ ዕንጸይትን ረኽብኩ። ብገመድ እናኣሰርኩ’ውን ካብ’ታ መርከብ ኣብ ባሕሪ ኣውረድክወን። ክልተ ነዋተ ነዋሕቲ ኣዕኑድ ብታሕቲ ሓያሎ ጸፋሕቲ ሉሕ’ውን ብላዕሊ ገይረ ብገመድ እናኣጋጠምኩ ምስ ኣጸርክወን ሓንቲ ኣብቲ ባሕሪ ጸብለል ኢላ ጸይራትኒ እትኸይድ እልባ - መሰል ክሰርሕ ከኣልኩ።

ነዚ ምስ አዳሎኹ ኣብ ውሽጢ እታ መርከብ ተመሊሰ ዚጠቅመኒ ነገራት ደሌኹ። ኣብ ሓደ ኵርናዕ እታ መርከብ ስለስተ ናውቲ ባሕረኛ እተመልኣ ሰናዱቕ ረኸብኩ ስለ’ዚ ነቲ ኣብ ውሽጠን ዝነበረ ናውቲ ኣውጺኤ ኣብ’ታ ዝሰራሕኩዋ ጀልባ ኣብጻሕክወን። ካብ’ቲ ኣብታ ስብርቲ መርከብ ዝነበረ በበዓይነቱ ነገራት እቲ ቀንዲ ዘድልየኒ መግቢ ስለ ዝነበረ ነተን ስለስተ ሰናዱቕ ብንቁጽ እንጌራን ሩዝን ጅብናን መላእኩወን። ብጀካ’ዚውን አብ’ቲ መኽዛን መግቢ ሓንቲ ስገም ዝሓዘት ንእሽቶ ከረጺት ረ’ከብኩ’ሞ ብዓቢይ ጥንቃቐ ኣብታ ጃልባይ ወሰድኩዋ። ብድሕሪኡ በብዓይነቱ ኮበርታታትን ክደውንትን ተማላእኩ። ነዚ ክእርንብ ከላኹ ሓንቲ መሳርያታት ጽርበት እተመልአት ሳጹን ርኤኹ’ሞ ንዕኣ’ውን ኣብታ ጀልባይ ከውርዶ ብዙሕ ኣድኪሙኒ ኣብ መወዳእታ ግን ንዅሉ ጽዒነዮ ናብ መሬት ክምለስ ተዳሎኹ።

ምድሪ ፍርቂ መዓልቲ ስለ ዝኾነ ጸሓይ በርቲዓ ነበረት ስለ’ዚ ማዕበላት ባሕሪ ከመይጹኒ ተቐላጢፈ ክብገስ ደሌኹ። ሓንሳእ ኮፍ ኢለ ኸኣ “ተመስገን ኣምላኽ መግብን ክዳውንትን መሳርያታትን ረኺበ ደጊም እንታይ ጐደለኒ” ኢለ ክሕጐስ ከሎኹ “ኣብ መሬት ገለ ኣራዊት እንተ መጹንስ ከመይ ገረይ እየ ዝከለላኸል” ዚብል ሓሳብ መጸኒ ስለ’ዚ ገለ መከላኸሊ ክደሊ እንደገና ናብ’ታ ስብርቲ መርከብ ሃለው በልኩ። ድሕሪ ብዙሕ ምድላይ’ውን አብ’ታ ናይቲ ሓለቓ መርከብ ዝነበረት ክፍሊ ክልተ ድልዱላት ጠበናጁን ሓንቲ ንእሽቶ በርሚል ባሩድን ረኸብኩ ምስኡ’ውን ክልተ ሽጕጥን ስለስተ ኣረገውቲ ሴፍን ጸንሓኒ። ነዚ ኣርኒበ ክኸይድ ከለኹ ኣብ ሓንቲ ካልእ ክፍሊ ስለስተ ጠአይይትን ዓረርን እተመልኣ ሳጹን ረኤኹ። እታ ሓንቲ ጠልቅያን ተበላሽያን ስለ ዝነበረት ነተን ክልተ ጥራይ ወሰድኩ። ነዚ ዅሉ ኣቕሑ’ዚ ኣብ’ታ ጀልባይ ንምስቃል ሓደ ሰዓት ዚአክል ምስ ኣሕልፍኩ ምስ’ቲ ናይ ቅድም ጽዕንነተይ ሰቐልኩዎ።

እቲ ጽዓነት ከቢድ እዩ ዝነበረ ግን እታ ዝሰራሕኩዋ ጀልባ ድልድልቲ ስለ ዝነበረት እቲ ባሕሪ’ውን ሃዲኡ ስለ ዝነበረ ብዘይ መጀለብን ጋንጽላን እናሰፈፈት እትኸይድ ግሩም ጀልባ ኮነትለይ። ነቲ ምስ’ታ መርከብ አሲሩ ኣቝምዋ ዝነበረ ገመድ በቲኸ’ውን ናብ መሬት ገጸይ ተበገስኩ። ተበገስኩ።

ጽቡቅ ክትከደይ ጸኒሓ ፍርቂ መገዲ ምስ በጽሐት ሓደ ሕማቕ ንፋስ ብድሕረይ መጺኡ ናብ ማእከል ባሕሪ ገጹ ኪወስድኒ ጀመረ። እንተኾነ እቲ ንፋስ ብኡብኡ ሃድኤ እሞ እንደገና ናብ መሬት ተጠውያ ሰፈፈት። ድሕሪ ነዊሕ እዋን’ውን ናብ ሓደ ንእሽቶ ወሽመጥ ባሕሪ ሒዛትኒ አተወት። ኣብኡ እቲ ማይ ዓሚቝ ኣይነበረን ግን እቲ ገምገም ኣዝዩ ክብ ዝበለ ስለ ዘነበረ ካብኡ ወጺኤ ነታ ጃልባ ከመይ ገይረ ከም ዘራግፉ ሸገረኒ። ስለ’ዚ ባሕሪ ኣትያ ነቲ ወሽመጥ ማይ ክሳዕ እትመልኦ ተጸቤኹ። ድሕሪ ነዊሕ ምጽባይ ባሕሪ ክትምለስ ጀመረት’ሞ እቲ ማይ ከኣ ክብ እናበለኸደ። ኣብ መወዳእታ እውን እቲ ማይ ማዕረ እቲ ገምገም በጽሔ እሞ እታ ጃልባ በቲ ነአይሽቱ ማዕበላት እናተደፍአት ኣብ ንቑጽ ቦታ ኣምጽኣትኒ። ሽዑ ኻብኣ ወሪዶ ንዅሉ እቲ ዘምጻእክዎ ኣቕሑ ኣራጊፈ ኣብ ዕቁብ ቦታ ኣብጻሕክዎ።

ኣብ ሓንቲ ደሴት ከም ዘለኹ እፍለጥ

ጸሓይ ገና ደሚቓ ተብርህ ነበረት ስለ’ዚ ሽሕ እኳ ኣካላተይ ኵሉ ብድኻም ሰኒፋ እንተ ነበረ ኣብ ከመይ ዝበለ ቦታ ከም ዝነበርኩ ክምርምር ንየው - ነጀው በልኩ።

ካብቲ ገምገም ባሕሪ ገለ ሽሕ ሜተር ኣቢሉ ሓደ ነዊሕ ኵርባ ስለ ዝነበርረ’ውን ኣብኡ ደዪብ ኣብ ከመይ ዝበለ ቦታ ከም ዝነበርኩ ክዕዘብ መደብኩ።

ጠበንጃ ኣብ መንኵበይ ሽጉጥ ከኣ ኣብ ጐድነይ ተዓጢቐ እውን ኣብቲ ዅርባ ክድይብ ተበገስኩ። ሓደ ሰዓት ዚአክል ምስ ሓለፈ ናብቲ ዅርባ በጻሕኩ ኣብ ልዕሊኡ ኾይነ’ውን ክዕዘብ ጀመርኩ። ኣየ’ው ዘደንቕ ነገር’ዩ። ዘይተጸቤኹዎ ነገር ተጓነፈኒ።

ይዋኣኒ ብሰሜንን ብደቡብን ብምብራቕን ብምዕራብን ብባሕሪ እተኸበ መሬት ኣብ ቅድሚ ዓይነይ ተዘርጊሑ ርኤኹ። ኣጸትን ካልእ ነገር ከማዕዱ ኣይከኣልኩን። ብብርቱዕ ዝረሓቓ ደሴታት ካልእ ነገር ከማዕዱ ኣይከኣልኩን። ብብርቱዕ ቅጽብት’ውን ኣብ ሓንቲ ደሴት ከም ዘሎኹ ፈለጥኩ፡

ምናልባት ተቐማጦ ወይ ኣባይቲ ደኾኦን ይህልውዋ ኢለ ተጠንቂቐ ኣብ ዙርያይ ምስ ርኤኹ’ውን ብጀካ ዱርን ጐላጕልን ሽንጭሮታትን ባሕርን ገለ ነገር ክርኢ ኣይከኣልኩን።

በይነይ ብዘይ ሓደ ብጫይ ብዘይ ቤት ኣብ ሓንቲ ጽምውቲ ደሴት ከም ዘሎኹ እናሓሰብኩ’ውን ብጓሂ ዚኣክል ዓው ኢለ በኼኹ። እቲ ናይ ብኽያተይ ድምጺ ኸኣ መቓልሕ መለሰ። ካብ ኣብ ሓንቲ ሰብ ዘይብላ ደሴት በይነይ ዝነብርሲ ሞት ተመኔኹ። ግን ሞት’ውን ካባይ ርሒቓ ነበረት።

እናጐሄኹ ካብቲ ዅርባ ተቐላጢፈ ወረድኩ’ሞ ጸሓይ ከይትዓርበኒ ኣብቲ ኣቕሑተይ ኣርኒበሉ ዝነበሩኩ ቦታ ተበገስኩ።

ኣብ እግሪ እቲ ዅርባ ሓደ ዑፍ ዓሊቡ ረኸብኩ ዚብላዕ መሲሉኒ’ውን ተኰስኩሉ። ድሃይ እቲ ተዅሲ መቓልሕ መሊሱ ነታ ደሴት ኣንቀጥቀጣ። ኣልዓሊ ምስ ረኤኹዎ ግን ሓደ ዓይነት ኣሞራ ስለ ዝነበረ ሰንዶኹዎ። ተቐላጢፈ’ውን ኣብቲ ኣቕሑተይ ዝነበሮ ቦታ በጸሕኩ። ኣብ ምንታይ ከም ዝሓድር’ውን ጨነቐኒ ግን ምድሪ መስዩ ስለ ዝነበረ በቲ ነታ ጃልባ ዝሰራሕኩሉ አዕጻውን በተን ዘምጻእኩወን ሳጹንን ገይረ ሓንቲ መሕደሪት እትኾነኒ ኣጕዶ እትመስል ንእሽቶ ቤት ሰራሕኩ’ሞ ኣብ ውሽጣ ኣትየ ኣዕረፍኩ።

ኣብኣ ኾይነ ጽን ኢለ ነቲ ናይ ባሕርን ንፋስን ደሃያት ክሰምዕ ጀመርኩ ደሓር ግን ደኺመ ስለ ዝነበርኩ ተቐላጢፈ ተገምስኩ እሞ ከቢድ ድቃስ ወሰደኒ።

ንጽባሒቱ ብመዝሙር ኣዕዋፍ ካብ ድቃሰይ ተበራበርኩ። ጸሓይ ምስ ወጸት’ውን እንደገና ናብታ ስብርቲ መርከብ ክሕምብስ መደብኩ። ሽዑ እቲ ማይ ባሕሪ ኣዝዩ ቍሩር ኢዩ ዝነበረ ግን ብተስፋ እሕምብስ ስለ ዝነበርኩ ብዙሕ ኣይተስምዓንን።

ኣብኣ ምሳ በጻሕኩ ብሑሕ ዚውስዱ ነገራት ከም ዝነበረ ርኤኹ ስለዚ ከምታ ዝሰራሕኩዋ ንእሽቶ መመላሲት ኣቕሑ እትኾነኒ ጃልባ ኣዳሎኹ፡ ካብኡ ዚጠቅመኒ ነገራት ከናዲ ኣብ ኵለን እተን ክፍልታት እታ መርከብ ክደሊ ጀመርኩ። ኣብታ ናይ ጽርበት ክፍሊ’ውን ስለስተ ሸነክር እተመልኣ ከረጺትን ነኣይሽቱ ፋላትን መጋዛትን ረኸብኩ። ኣብታ ክፍሊ ሓለቓ መርከብ ከኣ ሽድሽቶ ሓደስቲ ጠበናጁን ባሩድን ኣብ ውሽጢ ሓንቲ ሳጹን ጸንሓኒ ምስኡ ኸኣ ዝረኽብኩዎ ዓይነት ክዳውንትን ሓያሎ ናይ ግርባ ተዓጸፍቲ ዓራውትን ቴንዳታትን ተማሊኤ ኣብታ ጃልባይ ጸዓንክዎ። በቲ ኣብታ መርከብ ዝረኸብኩዎ መጀለቢ እናጀለብኩ’ውን ናብታ ደሴተይ ገጸይ ሰፈፍኩ።

ኣብታ ደሴት ምስ በጻሕኩ እቲ ቅድም ዘምጻእኩዎ ኣቕሑ ጽቡቕ ጸኒሑኒ ኣብ ሓንቲ ሳጹን ግን ሓደ ድሙ ዚመስል እንስሳ ኮፍ ኢሉ ርኤኹ። ጥቓኡ ምስ ቀረብኩ ኸኣ ኣፍጢጡ ጠሚቱኒ ቖመ። ስለዚ ሰንደኹሉ እሞ ኮፍ ኢሉ በልዔ። ድሕሪኡ ክደግሞ ግዲ ደልዩኒ ኾይኑ እንደገና ጠመተኒ። ኣነ ግን ኣሽምባይዶ ንእንስታት በረኻስ ንኣይ ዚኸውን መግቢ እኳ ስለዘረጋገጽኩ ጠበንጃይ ናብ ኣየር ተኰስኩሉ’ሞ ተባሪሩ ጠፍኤ።

ድሕሪኡ ነቲ ናብታ ጃልባይ ዝነበረ ኣቕሑ እናተመላለኩ ምስቲ ናይ ቀደም ኣቕሑተይ ኣርነብኩዎ። ስርሐይ ምስ ወዳእኩ በቲ ካብታ መርከብ ዘምጻእኩዎ ቴንዳ ገይረ ሓንቲ ንእሽቶ ዳስ ሰራሕኩ’ሞ ነቲ ኣቕሑ ዅሉ ኣብ ውሽጣ ኣእቶኹዎ። ነቲ ጥርሑ ዝነበረ ሰናዱቕ’ውን ኣብ ዙሪያ እታ ዳስ አጸጊዔ ሓንቲ ድል ድልቲ መሕደሪት ገበርኩ። ዕዮይ ምስ ወዳእኩ ጸሓይ ክትዓርብ ስለ ዝቐረበት “ደጊም ኣብዝስ ግሩም ክድቅስ እየ” ኢለ ሓንቲ ካብተን ካብ መርከብ ዘምጻእክወን ተዓጻፊት ዓራት ገቲረ ኣብ ትርኣሰይ እተሎጕማ ጠበንጃን ሽጉጥን ኣቀሚጠ ክድቅስ ተዳሎኹ። ቍሩብ ካብቲ ንቝጽ እንጌራን ጀብናን በሊዔ እውን ደቀስኩ።

እናተመላለስኩ ኣብታ መርከብ እኸይድ

ንጽባሒቱ ኣብታ መርከብ ከይደ ሓያሎ ነገራት ከምጽእ ኸኣልኩ። ድሕሪኡ እውን ሰሙን ምሉእ ዚኣክል እናተምላለስኩ ኵሉ እቲኪጠቕመኒ ኽእል ነገራት ኣብታ ደሴት ኣጕዓዝኩዎ።

ኣብ መወዳእታ ኵሉ እቲ ኣልዒልካ ኪውስድ ዚከኣል ነገራት ስለ እተወድኤ እታ መርከብ ጥርሓ ተረፈት። ንወርሒ ዚኣክል ከምትናይ ቅድም ህዱእ ኣየር ተጓኒፉኒ እንተዚኸውንስ ንዅላ እታ መርከብ እውን ሰባቢረ አዕጻዋም መዓጹኣን መሳምራን ምወሰድክዋነይረ። ግን ድሕሪ ሰሙን ማዕበላትን ንፋስ ባሕርን ስለ እተላዕለ ዕዮይ ክቕጽል ኣይከኣልኩን።

በቲ ንመወዳእታ እዋን አብታ መርከብ ዝኸድኩሉ ጊዜ ኣብታ ቤት ጽሕፈት ናይቲ ሓለቓ መርከብ ሓደ ዓቢዪ ተመዛዛይ ርኤኹ። ስሒበ ምሰ ኣውጻእኩዎ እውን ኣብ ውሽጡ ብዙሕ ገንዘብ ጸንሓኒ። እቲ ገንዘብ ገሊኡ ናይ ወርቂ መብዝሕቱኡ ኸኣ ናይ ብሩር እዩ ዝነበረ። እናሰሓቕኩ ኸኣ “እየ ገንዘብ! እንታይ እሞ ኽትጠቅም ኢኻ ካብ ንኣኻ ዝወስድ ነዚ ተነቢርካሉ ዘሎኻ ተመዛዛይ ምውሳድ ይበልጽ ኣብቲ ዘሎኻዮ ትረፍ እሞ ኣብ መዓሙቝ ስጠም። ኣነ ብሰርኻ እየ ኣብዚ ዅሉ ጭንቅ’ዚ በጺሄ ዘለኹ።” ኢለ ሓዲገዮ ተበስገስኩ። ክወጽእ ከለኹ ግን እቲ ናይ ወርቅን ብሩርን ነጸብራቕ ስለ ዝሰሓበኒ “ዝኾነ ኾይኑ ገንዘብ ምስንዳው ጽቡቕ ኣይኮነን “ኢለ ኣብ ሓንቲ ከረጺት ሓፊሰዮ ኽድኩ።

ነቲ ገንዘብ ተሰኪመ እውን ናብ’ታ ደሴት ገጸይ ሓምበስኩ። ሽዑ ምድሪ ብደመና ኪጕልበብ ጀመረ ማዕበላት ባሕሪ እውን ኪለዓል ስለ ዝበለ እናተቐላጠፍኩ ሓምበስኩ። እቲ ጽዕነት - ገንዘብ ስለ ዝኸበደኒ ግን ከይጥሕል ፈራህኩ። ብተስፋ ኣበርቲዔ ተጋደልኩ እሞ ድሕሪ ጻዕሪ ቅድሚ ማዕበል ኣብ ዳሰይ በጻሕኩ። ኣብኣ እትው ምስበልኩ’ውን ሓደ ብርቱዕ ማዕበል ኣብ ባሕሪ ተላዕለ።

ሓንቲ ድልድልቲ ቤት እነድቕ

ኵሉ እቲ አቕሑተይ ኣብ ዙርያይ ኣርኒበ ኣብ ዓራተይ በጥበልኩ። ምልእቲ ለይቲ ኸኣ ዝናብ ኪዘንብን ኪነፍስን ሓደረ።

ንጽባሒቱ አንጊሄ ተንሲኤ ናብቲ ባሕሪ ኣማዕድየ ጠመትኩ’ሞ እቲ ባሕሪ ብሓይሊ ማዕበላት ኪላበጥ ከሎ ርኤኹዎ። እታ መርከብ አብ ቦትአ ስለ ዘይነበረት እቲ ብርታዔ ማዕበላት ኣብ መዓሙቕ ባሕሪ ከም ዘስጠማ ብጓሂ ፈለጥኩ። አብኣ እናተሙ ላለስኩ ንዅሉ እቲ ኣዕጻዋ ከምጽኦ ሓሲበ ነይረ ሕጂ ግን ሰጢማ ስለ ዝረኤኹዋ ኣዝየ ጐሄኹ። ስለዚ አብ ክንድኡ ካልእ ዓይነት ዕዮ ክገብር ሓሰብኩ።

እቲ ዳሰይ ተኺለሉ ዝነበርኩ ቦታ ጥልቁይን ብማዕዶ ዚልለን ዘይብሑት ቦታ ስለ ዝነበረ ኣብ ፍርቂ እቲ ዅርባ ሓደ ሰጥ ዝበለን ኣብ ጥቓኡ ሓደ ነዊሕ ከውሒ ዝቖማን ጽቡቕ ቦታ ረኸብኩ’ሞ አብኡ ሓንቲ ብዕርዲ እተኸለለት ድልድልቲ ዳስ ክሰርሕ መደብኩ።

ንዅሉ እቲ ካብታ መርከብ ዘምጻእክዎ አቕሑ እውን ድሕሪ ብዙሕ ዕዮ አብቲ ገዛይ ክሰርሓሉ ዝመደብክዎ ቦታ ኣብጻሕክዎ።

አብ ጐድኒ እቲ ዓቢይ ከውሒ ናብ ሓንቲ በዓቲ እትመስል ንእሽቶ ቦታ ዚወስድ መእተዊ ስለ ዝነበረ ኣብ ቅድሚኡ ዕርደይ ክነድቕ ጀመርኩ። ቅድም ሓደ ከቢብ ሕንጻጽ ሓንጺጸ ነቲ ዝነድቆ ቦታ ገመትኩ’ሞ ዓበይቲ ኣእማን አምጺኤ ሓደ መሰረት መሳሊ ገበርኩ። ኣብ ልዕሊ እቲ መሰረት ድልዱላት ጕንዲ ተኺለ’ውን በቲ ካብታ መርከብ ዘምጻእኩዎ ረጕድ ገመድ ገይረ ኣጋጠምኩዎ። ከምዚ ገይረ ሓደ ልዕሊ ቍመት ሰብኣይ ዝምንውሑ ድልዱል ዕርዲ ኣቖምኩ። ገለ ኣራዊት ሓደጋ ከይወድቁኒ ስለ ዝፈራህኩ ግን ማዕዶ ኣይገበርኩሉን። ኣብታ ዕርዲ ክኣቱን ክወጽእን ከለኹ ብሓደ ባዕለይ ዝሰራሕኩዎ መሳልል ገይረ ክኣቱን ክወጽእን መደብኩ። አጸቢቓ ስለ ክትጋጠም እውን ካብቲ በረኻ ብዙሕ ጨነፍር ወይኒ ኣምጺአ ኣብ መንጎ እቲ ጕንድታት ተኸልኩዎ።

ኣብ ውሽጢ እዛ ዕርዲ ካብ ማይን ንፋስን ጸሓይን ከትከላኸ ለለይ ንእሽቶ ድልድልቲ ዳስ ሰራሕኩ’ሞ ንዅሉ እቲ ካብታ መርከብ ዘምጻእኩዎ ኣቕሑን መሳረርያታትን መግብን ክዳውንትን ኣብኣ ኣእቶኹዎ። ነታ ኣብ ጐድኒ እቲ ኸውሒ ዝነበረት በዓቲ ኸኣ እናዀዓትኩን እናሰበርኩን ኣግፋሕኩዋ እሞ ሓንቲ ካልኣይቲ ገዛ ኾይትለይ። ብእዋን ብርቱዕ ዝናብን ንፋስን ከኣ ኣብኣ ኽኣቱ መደብኩ።

ሃድን ምኻድ እጅምር

ነታ ዕርደይ ክነድቕ ሓያሎ ሰሙናት ኣሕለፍኩ። ድሕሪኡ ገላሃድን ክፍትን ጠበንጃይ ሓንጊጠ ኣብ በረኻ ናይታ ደሴተይ ተበገስኩ።

በታ ንሃድን ዝኸድኩላ ቀዳመይቲ መዓልቲ ብዙሓት ጤለ - በዱ ብሓንሳእ ኺበልዓ ምስ ርኤኹ ልበይ ብሓጎስ ተመልኤ። ርእይ ምስ ኣበላኒ ግን ሰብ ዚበሃል ርእየን ዝይፈልጣ ስለ ዝነበራ ተባሪረን ጠፍአ። ድሕሪኡ’ውን ዕለት - ዕለት ይጓነፈኒ ነይረን ግን ጥቕአን ክቐርብ ብዝሃቀ ንኩሉ እዋን ምህዳም ኣይሓደጋን።

ሓንቲ ንጕሆ ክሃድን ኢለ ኣብ ሓንቲ ሽንጭሮ ምስ በጻሕኩ ሓንቲ ኣረጊት ጤለ - ብዱ ምስ ሓደ ማሕስኣ ኾይና ክትበልዕ ከላረኸብኩ። ከይረኣየትኒ’ውኒ ተጠንቂቐ ኣብ ሓደ ከውሒ ተጸጋዕኩ እሞ ጨሚተ ተኰስኩ። እታ ጤለ - በዱ’ውን ብቕጽበት ወደቐት። እቲ መስኪን ማሕስእ ግን ገለ ኸይኮነ ኣብ ጥቓ ኣዲኡ እናነቀወ ቖመ።

ነዚ ምስ ረኤኹ ልበይ ብሓዘን ተሰብረ ግን መግቢ ዘድልየኒ ስለ ዝነበረ ብጭከናይ ኣይተጠዓስኩን። ኣብኡ ቐሪበነታ ጤለ - በዱ ተሰኪመ ክወስዳ ኸሎኩ እቲ ማሕስእ ደድሕረይ ሰዓበ። ኣብ ዕርደይ ምስ በጻሕኩ ቅድም ነታ ዝሃደንኩዋ ጤለ - በዱ በቲ መሳልል ደዪበ ኣእቶኹ ድሕሪኣ ኸኣ ነቲ ደድሕረይ ዘሰዓበ ውላዳ ወስድኩ’ሞ እንስሳ ዘቤት ክገብሮ መደብኩ። እቲ ማሕስእ ብናፍቖት ኣዲኡ ዚኣክል ንሓያሎ መዓልቲ ምብላዕን ምስታይን ስለ ዝኣበየኒ ሓሪደ በላዕኩዎ።

እቲ ናይ ክልቲኦም ስጋ ቐልጢፉ ከይውድኣኒ በብንሽቶ ገረይ እበልዖ ስለ ዝነበርኩ ንሓያሎ መዓልቲ ከጽንሓኒ ኸኣለ። ከምኡ’ውን ካብታ መርከብ ዘምጻእኩዎ ብዙሕ ንቑጽ እንጌራ ስለ ዝነበረኒ ንእዋኑ ናይ መግቢ ጭንቂ ኣይተጓነፈንን።

እንደገና ድሕሪ ሓደ ሰሙን ንሃድን ምስ ከድኩ ንሓንቲ ጤለ - በዱተኰስኩላ እሞ እግራ ጥራይ ተሃስየት። ኣብ ገዛይ ኣምጺኤ’ውን ተኸናኺነ ኣሕዌኹዋ። ድሕሪኡ ለሚዳ ኾይና ኣብ ዝኸድኩዎ ክትስዕበኒ ጀመረት። ድሕር’ዚ ነገር’ዚ ሓያሎ ጤሌ - በዱ ኣምጺኤ ኣልሚደ ከፋርዮም እሞ እሞ ዘድልየኒ ጸባን ስጋን ክረክብ ኣድላዪ ኾይኑ ተራእየኒ። ብዝከኣለኒ’ውኒ ጥዑያት ጤለ - በዱ ክሕዝ ተመኔኹ።

ኣበርቲዔ እዓዪ

ብዛዕባ’ቲ ካብታ መርከብ ዘምጻእኩዎ በብዓይነቱ ኣቀሑኣጸቢቐ ስለ ዘየዘንቶኹልኩም ሕጂ ብዛዕባኡ ኣስፊሔ ክነግረኩም እየ።

ቅድም ደኣ ኣይነገርኩኹምን እምበር ኣብ ሰደቓ ናይቲ ሓለቓ መርከብ ወረቓቕነትን ቀለምን ብርዕታትን ረኺበ ነይረ። ነዚ ብዓቢይ ጥንቃቐ ሒዘ ኣብ ብዙሕ ጥቕሚ ከውዕሎ ኸኣልኩ። ብጀካኡ’ውን ሓያሎ መጽሓፍቲ ባሕረኛታት ነበረኒ። ንምንባቡ እዋን ስለ ዘይነበረኒ ግን ኣብ ሓደ ኵርናዕ ናይታ በዓቲ ከቐምጦ ተገደድኩ።

ምስ’ቲ ናይ ገዛእ ርእሰይ አቕሑ ካብ ሃገር እንግሊዝ ገዚኤ ተማሊአየን ዝነበርኩ ሰለስተ መጽሓፍ ቅዱስ አምጺኤ ነይረ። ስለ’ዚ አብ’ታ መርከብ ምስ ረኸርብኩወን ንዓኤን’ውን ብዓቢይ ጥንቃቐ ኣምጻእኩወን።

ረሲዔዮ ደአ ጸኒሔ እምበር ኣብ’ታ ስብርቲ መርከብ ሓደ ኸልብን ክልተ ደማሙን እውን ገለ ኸይኮኑ ስለ ዝጸንሑኒ ተማሊኤ ኣብታ ደሴተይ ኣምጺአዮም ነይረ። እቲ ኸልብስ እኳ ዝበለጸ ዓርከይ ኮይኑ ንሓያሎ ዓመታት ብዙሕ የዘናግዓንን የገልግለንን ከም ዝነበረ እዝክር።

በቲ ዘምጻእክዎ ቀለምን ብርዕን ከኣ ክላዕ ዚውዳእ ብጥንቃቐ እናዓየኹሉ ብዛዕባ’ቲ ዕለት-ዕለት ዚጓነፈኒ ዝንበረ ነገራት ጸሓፍኩ።

እንተኾነ ግና ገና ንንብረተይ ዚኸውን በብዓይነቱ ነገራት ስለ ዘድለኒ ብዛዕባኡ ክሓስብ ጀመርኩ’ሞ ቅድሚ ሓንቲ ሰንደቓን ሓደ ክሰርሕ መደብኩ። ቅድሚኡ ብጀካ ዕዮ ባሕረኛን ንግድን ካልእ ዘይፈልጥ ስለ ዝነበርኩ ግን ብፋስን መጋዝን ጌርካ ምዕያይ ብርቱዕ ነገር ኮይኑ ረኸብኩዎ። ድሕሪ ብዙሕ ምፍታን ግን ካልእ ዝዕየ ዕዮ ስለ ዘይነበረኒ ጕንዲ ቈሪጸ ጸሪበ ጸፊሕ ሉሕ እናገበርኩ አላጊበ ግሩም ዝኾነ መንበርን ሰደቓን ንምስራሕ ከኣልኩ።

በቲ ካብ’ታ መርከብ ዘመጻእኩዎ ሉሕ’ውን አቕሑተይ አብ’ታ በዓቲ ንምእርናብ ዚጠቕመኒ ከብሒ-መሰል ገበርኩ። ንነፍስ-ወከፍ ኣቕሓ በቦታኡ ሰራሕኩሉ እሞ ኵሉ በብስርዓቱ ተኣርነበ። ስለ’ዚ እታ በዓተይ ሓንቲ ንእሽቶ ቤት ንግድ መሰለት።

ዕለት-ዕለት ሓደ ዘድልየኒ መሳረርያ ክሰርሕ ብዙሕ ጻዕሪ ኣድለየኒ። ሓደ ኣዋን መዅዓቲ ስለ ዘድለየኒ ከም’ቶም ደቂ-ቀደም ዘዘውትርዎ ዝነበሩ ሓደ በሊሕ እምኒ ምስ ሓደ ድልዱል ዕንጸይቲ ኣሲረ ክዅዕት ተገደድኩ። ብጀካኡ’ውን በብዓይነቱ ካልእ መተዓየዪ ናይ እምንን ዕንጸይትን እናሰራሕኩ ነታ በዓተይ ኣጻቢቐ ኣግፋሕኩዋ።

ሓደ ዘፍርህ ድንገት ይጓነፈኒ

ድሕር’ታ በዓተይ ዝወዳእኩላ መዓልቲ ሓደ ዘፍርህ ድንገት ተጓነፈኒ እሞ ኵሉ ጥሪተይን ህይወተይን ከጥፍእ ቍሩብ ተረፈኒ። ሕጂ ብዛዕባኡ ኣሕጺረ ከዘንትወልኩም እየ።

ሓንቲ ንጕሆ ኣብ ውሽጢ ዳሰይ ኮይነ ስጋ ክጠብስ ከሎኹ ሓደ ብርቱዕ ደሃይ-ህቦብላ ሰማዕኩ እሞ ክርኢ ርእሰይ አቐልቅል ምስ ኣባልኩ ህቦብላን ዘራጊቶን ኣእማንን እናንከራረዉ ኪመጹኒ ጀመሩ። ሸዓ መዓልቲ ብህይወተይ ዘይተቐበርኩ ተኣምራት እዩ!

በቲ መንደቕ ሓዅረ ተቐላጢፈ ካብታ ዕርዲ ወዳእኩ’ሞ ካብቲ ህቦብላ ኣእማን ሃደምኩ። ኵላ እታ ዅርባ ከተንቀጥቀጥ ጀመረት። ሓደ ኣብ መንጎይን ኣብ መንጎ እቲ ባሕርን ዝነበረ ዓቢዪ ከውሒ ብሓይሊ እቲ ምንቅጥቃጥ ምድሪ ዚአክል ካብ ቦታኡ ተመንቍሱ ኣብ ባሕሪ ኣንኰራርዩ ጠሓለ። ብርቱዕ ምንቅጥቃጥ ምድሪ ከም እተላእለ ስለ ዝፈለጥኩ’ውን ኣብ ሓደ ኣኻውሕ ዘይብሉ ቦታ በጥ ኢለ ብፍርሂ ተጸቤኹ። ኵላ እታ ደሴት ኣብ ሸሸሞንተ ደቒቅ ሰለስተ ሳዕ ኣንቀጥቀጠት። ኣብኣ ሓንቲ ዓባይ ከተማ ተመስሪታ ነይራ እንተ ትኸውንስ ብመልኣ ምዓነወት ነይራ።

ዝገብሮ ጥፊኡኒ ኣብ ባይታ ኾይነ “ዎ አምላኽ መሓረኒ” ክልብ ጀመርኩ። ድሕሪ እቲ ሳልሳይ ሳዕ እቲ ምንቅጥቃጥ-ምድሪ አቋረጸ። መሊሹ ግን ሰማይ ብጸሊም ደመና ተጐልበበ ኣብ ባሕሪው እውን ከክንዲ እምባ ዚኾኑ ማዕበላት ተላዕሉ። እተን ኣብ ገምገም ባሕሪ ዝነበራ ዓበይቲ ኣእዋም ከኣ ብብርታዔ እቲ ንፋስን ማዕበልን ዚኣክል ካብ ሱረን ተመንቍሰን ወደቓ። እታ ዳሰይ ብሓደ ድልዱል ከውሒ ተኸዊላ እንተዘይነበር’ውን ብንፋስ ተቈሊባ ምጠፍኤት ነይራ።

ሓይሊ ማዕበላትን ንፋሳትን ንሰለስተ ሰዓት ዚኣክል ምስ ኣዕገርገረ ቍሩብ ኪሃድእ ጀመረ’ሞ ድሕሪኡ ብርቱዕ ዝናበ ዘነበ።

እዚ ዅሉ ኪኸውን ከሎ ኣብታ ዕርደይ ንምምላስ ስለ ዝፈራህኩ ኣብ ደገ ኾይነ ብንፋስ ዝናብን ሃጽፍን እውቃዕ ነበርኩ።

ለይቲ ምስ ኮነ እቲ ዝናብ ኪሃድእ ጀመረ እሞ ተቐላጠፈ ናብታ ዕርደይ ኣቶኹ። እታ ዳሰይ ግን ፍርቃ ስለ ዝፈረስት ናብታ በዓተይ ኣትየ ክሓድር መደብኩ። እንተኾነ ግን እንደገና እቲ ምንቅጥቃጥ ምድሪ ተላዒሉ ነታ በዓቲ ኣፍሪሱ ከይቀብረኒ ሰለዝፈራህኩ ምልእቲ ለይቲ ቈላሕላሕ ክብል ኣሕለፍኩዋ።

ደሴተይ ከኰልል እጅምር

ሽዑ ምልእቲ ለይቲ ማይ ኪዘንብ ሓደረ። ኣብታ በዓተይ ግን ማሙቕ ስለ ዝነበረ በብቝሩብ ትብዓት ረኸብኩ።

እቲ ምንቅጥቃጥ ምድርን ህቦብላን ነታ ዕርደይ ኣጸቢቑ ስለ ዘበላሸዋ ከም ብሓድሽ ክነድቃን ከዕርያን ሓያሎ መዓልቲ ኣሕለፍኩ።

ሽዑ ኣብታ ደሴት ዓሰርተ ወርሒ ስለ ዝነበርኩ እሞ ካብቲ ስፍሓታ ርብዓ ጥራይ ርእየ ስለ ዝነበርኩ ሓንቲ ንጕሆ ጠበንጃይ ሒዘ አብታ ክዘውር ተበገስኩ።

ኣቐዲመ ኣብ’ቲ ደሴት ዓሰርተ ወርሒ ስለ ዝገበርኩ እሞ ካብቲ ስፍሓታ ርብዓ ጥራይ ርእየ ስለ ዝነበርኩ ሓንቲ ንጕሆ ጠበንጃይ ሒዘ ኣብታ ደሴት ክዘውር ተበገስኩ።

ኣቐዲመ ኣብ’ቲ ቅድም ነታ ጀልባይ ዘቖምኩሉ ርባ በጻሕኩ እሞ ንሰለስተ ሽ-ሜ ዚኸውን ርባ-ርባ ገጸይ ከድኩ። ክንየው እቲ ርባ ኸኣ ብሳዕሪ እተኸድነ ሰፊሕ ሸኻ ረኸብኩ። ኣብ ማእከል እቲ ሸኻ ባዕሉ ዝበቘለ ተኽሊ ትምባኾ ብምርኣይ ተደነቕኩ። ብጀካኡ’ውን ኣገዳ ሽኰር ዚመስል ተኽሊ ሓሓሊፉ በቝሉ ነበረ።

ነዚ ዅሉ ርእየ ናብ’ታ ዕርደይ ክኸይድ ከለኹ ብዛዕባ ጥቕሚ እቲ ዝረኤኹዎ ኣትክልቲ እናመርመርኩ ተመለስኩ።

ንጽባሒቱ በቲ ቅድም ዝኸድኩዎ መገዲ ኣርሒቐ ክድኩ’ሞ ኣብ ሓደ ጭፍን ዝበለ ዱር በጻሕኩ። ኣብ ማእከለ እቲ ዱር ከኣ በብዓይነቱ ፍሬታትን ዝበሰለ ፍረ ወይንን ጠልጠል ክብል ጸንሓኒ። በዚ ኣዝየ ተሓጐስኩ። ዝኣኽለኒ በሊዔ’ውን እንደገና ተመሊሰ ካብኡ ክወስድ’ሞ ነቲ ወይን ኣብ ጸሓይ ኣንቂጸ ንእዋን ክረምቲ ዚኾነኒ መግቢ ክእክብ መደብኩ።

ኣብ’ቲ ዱር ክበልዕን ክዘውርን ስለ ዝወዓልኩ ምድሪ መሰየኒ። ኣብ ሓንቲ ሓዅረ ኸኣ ኣብኡ ሓደርኩ። ንጽባሒቱ ተንሲኤ ሽዱሽተ ሽ-ሜ ዚኸውን ኣርሒቐ ከድኩ’ሞ ኣብ ሓደ ቦታ ኣታኽልቲ ዚመስል ነፋሻ ልሙል ሸኻ በጻሕኩ። ካብኡ ትሕት ኢለምስ ከድኩ እውን ኣብ ሓደ ፍጹም ገነት ዚመስል ብተኽሊ ወይንን ብርቱዃንን ለሚንን እተመልኤ ሽንጭሮ ኣቶኹ። ዚኣኽለኒ ፍሬአት ተማሊኤ ኸአ ናብ ቤተይ ገጸይ ተመለስኩ።

ካብኡ አብ ብዙሕ ወገናት ናይታ ደሴተይ ስለ ዝዞርኩ ኣብታ ዕርደይ ድሕሪ ሰለስተ መዓልቲ ተመለስኩ። እቲ እተማላእኩዎ ፍሬታት ግን እዋኑ ስለ ዘሕለፈ መቐረቱ ኣጥፍኤ።

ንጽባሒቱ ክልተ ዓበይቲ ኣኻይሽ ሒዘ ፍሬታት ከመጽእ ናብታ ሽንጭሮ ተመለስኩ። ሓያሎ ካብቲ ዘለላታት ወይኒ ረጊፉ ብዙሕ ካብቲ ብርቱዃን ኸኣ ተበሊዑ ምስ ጸንሓኒ ግን “ገለ ካብ ተን ጤለ-በዱ ደኾና ወይስ ኣራዊት ኣበላሽዮምዎ” እና እናበልኩ ተደነቕኩ።

ዝኾነ ኾይኑ ነቲ ዝተረፈ ፍሬታት አራርየ ናብታ ዕርደይ ብሓጐስ ተመለስኩ።

ንኽረምቲ እዳሎ

በቲ ዝረኸብኩዎ ሽንጭሮ ኣዝየ ስለ እተሓጐስኩ መብዝትኡ እዋነይ ኣብኡ ኾይነ ከሰርፍን ክበልዕን አሕልፎ ነበርኩ። ስለ’ዚ ሓንቲ ንእዋን ዕረፍቲ እትኾነኒ ሓንቲ ንእሽቶ ቤት ኣብ ጥቓ ሓንቲ ተኽለ ተኽሊ ብርትዃን ነደቕኩ። ስለ ከይትበላሾ ኸኣ በቲ ኣብኡ ዝነበረ ጕንድታት ኣእዋም ገይረ ሓንቲ ጽብቕቲ መከበብያ ገበር ኩላ። ኣብ’ዚ እውን ብድሕረይ ኣራዊት ኣትዮም ከየበላሽውዋ ስለ ዝፈራህኩ ሓደ ማዕዶ ዘይብሉ መከበብያ እየ ዝገበርኩ። ስለ’ዚ ክኣቱን ክወጽእን ከሎኹ ብሓንቲ መሳልል ገይረ ተመለስኩ።

ካብታ ዕርደይ ስሕት እናበልኩ ናብዛ ናይ ዕረፍቲ ቤተይ ክልተ - ሰለስተ ለይቲ እሓድር ነበርኩ። ሓደ እዋን ኣብኣ ኾይነ ክልተ ሚእቲ ዚኸውን ዘለላ ወይኒ ኣከብኩ እሞ ኣንቂጸ ናብታ ዕርደይ ወሰድኩዎ። ንእዋን ክረምቲ ክምገቦ ኢለ ኸኣ ኣብ ውሽጢ እታ በዓተይ ኣርነብኩዎ። ከምዚ ገይረ በብቝሩብ ንእዋን ክረምቲ ዚኾነኒ መግቢ ክእክብ ጀመርኩ።

እዋን ክረምቲ ኣብታ ደሴተይ ብዙሕ ቈራሪ ኣይነበረን። እንተኾነ ዕለት-ዕለት ከየቋረጸ ዚዘንብ ዝነበረ ብእዋኑ መግቢ ምእካብ ኣድለየኒ።

ክረምቲ ምስ ኣተወ ኣብ ውሽጢ እታ ዕርደይ ኣትየ ኣብታ በዓተይ እናደቀስኩ ተቐመጥኩ። ከምዚ ኢለ ክቕመጥ ከሎኹ ሓደ እዋን መግቢ ስለ እተዋሕደኒ ብርቱዕ ዝናብ እናዘነብ ኽነሱ ጠበንጃይ ሒዘ እናጠልቄኹ ኣብ ገምገም እቲ ባሕሪ ኸድኩ’ሞ ሓንቲ ስብሕቲ ጠሌ- በዱ ሃዲነ ኣምጻኤኩ። ንሓያሎ መዓልቲ ዚኸውን ምቁር ስጋ ኸኣ ረኸብኩ።

እቲ ዝምገቦ ዝነበርኩ መግቢ ጽቡቕ ነገራት እዩ ዝነበረ። ንቝርሰይ ካብቲ ኣንቂጸ ዝኣከብኩዎ ወይንን ካብቲ ካብ መርከብ ዘምጻእኩዎ ንቑጽ እንጌራን እበልዕ ንምሰሐይ እተጠብሰ ስጋን እንቋቝሖ ኣዕዋፍን ንድራረይ ከኣ እተጠጠቐ ስጋን ፍሬታትን ኣሕምልትን እናገበርኩ ምልእቲ ክረምቲ ኣሕለፍኩ።

ብእዋን ክረምቲ ካልእ ዕዮ ስለ ዘይነበረኒ ነታ በዓተይ እናዀዓትኩ መሊሸ ኣግፋሕኩዋ። ኣብ ውሽጢ’ውን ተጠዋዊኻ ዚእቶ ክፍልታት ገበርኩላ። ብውሽጠ-ውሽጢ እናዀትኩ ኸኣ ብጐድኒ እታ ዕርዲ ዚወጽእ መሕለፊ ኰዓትኩ’ሞ ካብ ሽዑ ናብ ውሽጢ እታ ዕርደይ ክኣቱ ምስ ዝደሊ ኣብ ክንዲ ብመሳልል ምሕኳር ብእኡ ክመላለስ ጀመርኩ። እንተ ኾነ ግን ሽሕ’ኳ ዘይጓድኡ እንስሳ በረኻን ጤለ በዱን ይጓነፉኒ እንተነበሩ ምናልባት ዘይረኤኩዎም ኣራዊት ባዚ ናብታ በዓተይ ክኣተይ ክኣትወሉ ዝዀዓትኩዎ መተሓለለፊ ከይመጹኒ ስለ ዝፈራህኩ ብሓደ ጸፊሕ እምኒ ገይረ ዓጾኹዎ።

በብእዋኑ’ውን ነታ ዕርደይን ዳሰይን በዓተይን ንምድልዳል ኣበርቲዔ እጽዕር ነበርኩ።

ሓደ ዓውደ ኣዋርሕ እምህዝ

ኣብታ ደሴት ካብ ዝቕመጥ ድሮ ሓደ ዓመት ሓሊፉ። ከመይ ገይረ እዋን እጽብጽብ ከም ዝነበርኩ ይደንቀኩምዶ።

እምብኣር ብዛዕባኡ እውን ከዘንትወልኩም እየ እሞ ሰዓቡኒ እታ መርከብ ምስ ተሰብረት እሞ ኣብዛ ደሴት ምስ ተዓቘብኩ ኣውደ-ኣዋርሕ ስለ ዘይነበረኒ ኣዋርሕን መዓልታትን ስለ ኸይጠፍኣኒ ሓደ ኣውደ ኣዋርሕ ክሰርሕ መደብኩ።

ስለ’ዚ ኣቐዲመ ኣብ ኣፍ ደገ-ቤተይ ሓደ ነዊሕ ዓንዲ ተኸልኩ’ሞ ኣብ ልዕሊኡ ሓደ ጸፊሕ ሉሕ ኣመሳቒለስ “አብዛ ደሴት ብ 30 መስከረም 1659 እየ መጺኤ” ኢለ ጸሓፍኩ። ስለዚ ንጕሆ- ንጕሆ ምስ ተንሳእኩ ኣብ ትሕቲ እቲ ጽሑፍ ብኻራ ገይረ ሓንቲ ሕንጻጽ እሕንጽጽ ነበርኩ። እታ ንጕሆ- ሰንበት ዝሕንጽጻ ዝነበርኩ ሕንጻጽ ግን ዝነውሐት እገብራ ስለ ዝነበርኩ ሰሙናት ንምፍላይ ትጠቕመኒ ነበረት። ከምኡ’ውን ኣብ ሰሰላሳ መዓልቲ ሓንቲ ዝነውሐት ሕንጻጽ ሓንጺጸ ኣዋርሕ ክፈሊ ኸኣልኩ። ዝኾነ-ኾይኑ ከምዚ እየ ሓደ ኣውደ-ኣዋርሕ ዝመዝኩ።

ሓንቲ ንጕሆ ነተን ሕንጻጻት ምስ ቈጸርኩወን 365 ኮይነን ጸንሓኒ እሞ ኣብታ ደሴት ልክዕ ሓደ ዓመት ከም ዝገበርኩ ፈለጥኩ። በታ መዓልቲ እቲኣ ኸኣ ሓደ ዓቢይ በዓል ኣብዓልኩ። ኣብ ዕርደይ ኣትየ ነቲ ብጥዕና ዓመት ምሉእ ኣብ ሓንቲ ጽምውቲ-ደሴት ዝዓቘረኒ ኣምላክ ኣመስገንኩ።

ሽዑ ኣብታ ደሴት ምልእቲ ዓመት ስለ እተቐመጥኩ እቲ ክፍልታት- ዓመት ከምቲ ናይ ሃገር እንግሊዝ ከም ዘይነበረ ኣስተብሃልኩሉ። ከምቲ ኣብ ሃገር እንግሊዝ እንኸፋፍሎ ሓጋይ ኣየት ክረምቲ ቀውዒ ዚብሃል ክፍልታት ዓመት ዘይኮነስ ክልተ ጥልቁያት ክፍልታት-ዓመትን ክልተ ንቑጻት ክፍልታት-ዓመትን ይጓነፋኒ ነበራ።

እታ ቐዳመይቲ ጥልቅይቲ ክፍሊ-ዓመት ካብ ፍርቂ የካቲት ክሳዕ ሚያዝያ እታ ንቕጽቲ ክፍሊ-ዓመት ከኣ ካብ ፍርቂ ሚያዝያ ጀሚራ ክሳዕ ፍርቂ ነሓሴ ይጸንሓ ነቢራ።

እታ ኻልኣይቲ ጥልቅይቲ ክፍሊ-ዓመት ካብ ፍርቂ ነሓሴ ክሳዕ ፍርቂ ጥቅምቲ እታ ኻልኣይቲ ንቕጽቲ ክፍሊ-ዓመት ድማ ካብ ፍርቂ ጥቅምቲ ክሳዕ ፍርቂ የካቲት ምዃነን ፈለጥኩ። ነዚ ነገራት’ዚ እውን ብሓገዝ እታ ዝመሃዝኩዋ ኣውደ-ኣዋርሕ እየዝፈለጥኩዎ።

ሓንቲ መዓልቲ ንመጀመርታ እዋነይ ዝናም ምስ ዘነበ ኣብቲ ኣብ በዓተይ ዝነበረ ከብሒ ሃለው ክብል ከለኹ ሓንቲ ካብታ መርከብ ዘምጻእኩዋ ከረጺት ረኸብኩ። ትዝክሩ እንተ ኾንኩም እታ ከረጺት እቲኣ ስገም ሒዛ ኣብታ መርከብ ዝጸንሓትኒ እያ ዝነበረት። ምስ ኣልዓልኩዋ ግን ዳርጋ ኵሉ እቲ ስገም ብኣናጹ ስለ እተበልዔ ጥርሓ ጸንሐት። ስለዚ እታ ኸረጺት ንኻልእ ነገራት ክትኮነኒ ኢለ ኣብ ደገ ኣውጺኤ ነገፍኩዋ።

ድሕሪ ሓደ ውርሒ ኣብታ ከረጺተይ ዝነገፍኩላ ቦታ ነኣይሽቱ ተኽሊ ኪበቝላ ጀመራ። ተጠንቂቐ ምስ መርመርኩወን ከኣ አይ ስገም ተኽሊ ከም ዝኾና ፈለጥኩ። እናበቘላ እውን ከክንዲ ፍርቂ ቍመት ሰብኣይ ኣኸላ። ድሕሪ ክልተ ወርሒ ኸኣ ኪስውታ ጀመራ። ነዚ ምስ ርኤኹ ኣዝየ ተሓጐስኩ ክከናኸነን’ውን ጀመርኩ። ብጀካ እተን ተኽሊ ስገም ሓሓሊፈን ካልኦት ዓይነት ተኽሊ እውን ይበቝላ ነበራ። እንታይ ምዃነን ግን ክፈልጥ ኣይከኣልኩን። ዕለት-ዕለት ምስ መርመርኩወን ግን ተኽሊ ሩዝ ከም ዝነበራ ፈለጥኩ። “ምስቲ ዝነገፍኩዎ ስገም ቍሩብ ሩዝ ተሓዊሱ ስለ ዘነበረ’ዩ ስገምን ሩዝን ኪበቝለለይ ጀሚሩ ዘሎ” ኢለ’ውን ተደነቕኩ። ዘደንቕ’ዩ እንተ ካብ ኣናጹ ዝተረፉ ዕማኾ ዘይኣኽላ ዘርእስ ከምዚ ገይረን ምብቋለን ተኣምራት እዩ።

እዋን ቀውዒ ምስ ኣኸለ ተጠንቂቐ ዓጺደ ኣእቶኹዎ እሞ ሓደ ኺሎ ዚኸውን ስገምን ሓንቲ ሕፍንቲ ዚኸውን ሩዝን ኮነለይ። ነዚ ኣናጹ ኣብ ዘይረኽባኦ ቦታ ኣቐመጥኩዎ። ዓመት-ዓመት እናዘራእኩ እውን ከብዝሖ ኸኣልኩ። ኣብ ራብዓይ ዓመተይ ከኣ ኣዝዩ ስለ ዝበዝሔ ንቐዳማይ ግዜ ፍረ ናይቲ ንጋፍ ከረጺት ክበልዕ ኸኣልኩ።

ነቲ እኽለይ ኣብቲ ቤት ዕረፍተይ ነዲቐሉ ዝነበርኩ ጐልጐል ወሲደ ሓደ ሙልዕ መሬት መሪሰ ኣብ ሓንቲ ንእሽቶ ግራት ዘራእኩዎ።

እታ ንዕረፍቲ ኢለ ኣብቲ ሽንጭሮ ነዲቐያ ዝነበርኩ ቤት ብጕንድታት ገይረ አኽቢበያ ከም ዝነበርኩ ትዝክሩ ትኾኑ። ስለዚ ኣብኣ ከይከድኩ ሓያሎ ኣዋርሕ ስለ ዝገበርኩ እቲ ናይ መካበብያ ጕንድታት ሱር ተኺሉ ለሚዑ ረኸብኩዎ። እታ ናይ ዕረፍቲ ቤተይ ከኣ ብኣታኽልቲ እተኸበት ንእሽቶ ገነት መሰለት ኣብኣ’ውን ሓያሎ መዓልቲ ኣዕረፍኩ።

ዝነውሔ መገሻ እገብር

ካብ ነዊሕ ግዜ ኣት ሒዘ ንዅላ እታ ደሴት ክዞራ ድላይ ስለ ዝነበረኒ ክዀላ መደብኩ። ስለዚ ሓንቲ ንጕሆ ጠበንጃይን ብዙሕ ባሩድን ጠያይትን ንእሽቶ ፋስን ተማሊኤ ምስኡ ኸኣ ንስንቂ ዚኾነኒ ንቑጽ ወይንን እተጠብሰ ቛንጣን ሒዘ ምስ ከልበይ ተበገስኩ።

በታ ናይ ዕረፍቲ ቤተይ ኣቢለ ምስ ሓለፍኩ ምልእቲ ክኽይድ ወዓልኩ። ኣጋ-ምሼት ምስ ኮነ ኸኣ ኣብቲ ክንዋይ ጫፍ ናይታ ደሴተይ ሓደ ልሙዕ ገምገም ባሕሪ ረኸብኩ። ኣብኡ እቲ ጐላጕል ዝለምዔ እቲ ማይ ዝሃድኤ እቲ ጠፈር ከኣ ዝበርሄ ስለ ዝነበረ ዘደንቕ ቦታ ኾይኑ ተራእየኒ።

ኣብቲ ገምገም ኮይነ ኣማዕድየ ናብ ባሕሪ ጠመትኩ እሞ ኣብ ርሑቕ መሬት ዚመስል ነገር ርኤኹ። እንተ ኾነ ግን እቲ ዝረኤኹዎ መሬት ሓምሳ ሽ-ሜ አቢሉ ርሒቑ ስለ ዝነበረ ደሴት ምዃኑ ወይስ ክፍሊ ዓለም ክፈልጥ ኣይከኣልኩን።

ዝኾነ ኾይንኑ ኣዝዩ ርሑቕ መሬት ስለ ዝረኤኹ ብዙሕ ኣይተሸገርኩን ብዛዕባኡ’ውን ኣይሓሰብኩን።

ካብቲ እታ ዕርደይ ተመስሪታትሉ ዝነበረት ወገንስ እዚ ሕጂ ዝረኸብኩዎ ወገን ዝበለጸ ኾይኑ ተሰምዓኒ። ኣብዚ ቦታ’ዚ ብዕምባባታት እተመልኣ ጐላጕልን ብዱርን ፍሬታት-በረኻን እተኸድና ሽንጭርታትን ጽሩይ ማይ ዘውሕዝ ርባታትን ረኸብኩ። ኣብቲ ልሙዕ ኣእዋም ከኣ በብዓይነቶም ዚዛረቡ ኣዕዋፍ ይረኣዩ ነበሩ። ሓደ ካብ’ዞም ኣዕዋፍ ሒዘ ምዝራብ ክምህሮ ስለ ዝደሌኹ እውን ድሕሪ ብዙሕ ጻዕሪ ሓደ ሒዘ ኣብ ከረጺት ኣእትየዮ ከድኩ። ብዙሕ ስለ ዘይሄሴኹዎ ቀልጢፉ ለመደ እሞ ዘዝበልኩዎ ኪደግም ጀመረ። አረ እንሓንስእስ’ኳ ብሽመይ ይጽውዓኒ ነበረ።

ኣብቲ ዝዞርኩዎ ቦታ ርእየየን ዘይፈልጥ ነኣይሽቱ ኣዕዋፍ ስለ ዝነበራ ሓደ ሓዲሽ ሃገር ኮይኑ ተሰመዓኒ።

ንዅላ እታ ደሴት ኣጻቢቐ ክርእያ ስለ ዝመደብኩ ቀሰይ እናበልኩ እየ ዝዘራ ዝነበርኩ። ስለዚ ኣብ ኣእዋም ተሰቒለ እናሓደርኩን ብሃድን ዝረኸብኩዎ ስጋን ፍሬታት-በረኻን እንቋቝሖ ኣዕዋፍን እናበላዕኩን ንዅላ እታ ደሴት ዞርኩዋ። ወርሒ ዚኸውን ምስ ኰለልክዋ ኸኣ ናብታ ዕርደይ ክምለስ መደብኩ። ክምለስ ከሎኹ እቲ ኸልበይ ሓደ ጤለ- በዱ ሓዘ እሞ ስለ ከይጐድኦ ጐይየ ከይደ ሓዝኩዎ። ናብታ ዕርደይ ወሲደ ከልምዶ ስለ ዝሓሰብኩ’ውን ምሳይ ሒዘዮ ነቐልኩ። እንተኾነ ግን እቲ ጤለ-በዱ ሁከተኛን ብርቱዕን ስለ ዝነበረን ፈጺሙ ምኻድ ስለ ዝኣበየንን ኣብታ ናይ ዕረፍቲ ቤተይ ዓጽየ ሓዲገዮ ናብታ ዕርደይ በጻሕኩ።

እኸለይ አእቱ

ድሕሪ ናይ ሓደ ወርሒ መገሻ ኣብታ ጥዕምቲ ዕርደይ ስለ እተመለስኩ ኣዝየ ተሓጐስኩ። በቲ ነዊሕ መገሻ ኣዝየ ደኺመ ስለ ዝነበርኩ ግን ንሓደ ሰሙን ምሉእ ዚኣክል ኣብታ ዳሰይ ኮይነ ኣዕረፍኩ። እናኣዕረፍኩ ኸኣ ነቲ ሒዛዮ ዝመጻእኩ ዑፍ ሓንቲ ንእሽቶ ቤት ሰራሕኩሉ እሞ ኣብ ውሽጣ ኣእቶኹዎ። ንፉዕ ዓርክን ብጫይን ኮይኑ’ውን ከዘናግዓኒ ጀመረ።

ድሕሪኡ ብዛዕባቲ ኣብ ቤት- ዕረፍተይ ሓዲገዮ ዝመጻእኩ ጤለ-በዱ ዘከርኩ እሞ ከምጽኦ ከልበይ ሒዘ ናብታ ቦታ ኸድኩ።

እቲ ጤለ-በዱ ኣብታ ዝሓደግክዎ ቤት ኮይኑ ንኹሉ እቲ ኣብ ዙርያኡ ዝነበረ ሳዕሪ ወዲኡን ጠምዩን ስለ ዝጸንሓኒ ብዙሕ ኣደንገጸኒ። ገመድ ኣብ ክሳዱ ኣሲረ ኸኣ ናብታ ዕርደይ ወሰድኩዎ። እንተኾነ ብዙሕ ከይጸንሔ ለማዳ ኾነ እሞ ከይተኣስረ ደድሕረይ ኣብ ዝኸድኩዎ ኪስዕበኒ ጀመረ። በዚ ኸኣ እታ ናይ ጽምዋ ህይወተይ ክትሕደስ ጀመረት። ነታ ደሴተይ እናፈቶኹዋ ስለ ዝኸድኩ ኸኣ ናይ ሓጎስ ህይወተይ ዘሕልፍ ዘሎኹ ኾይኑ ተሰመዓኒ።

ሓንቲ መዓልቲ ነቲ ናይ ስገምሩ ሩዝን ግራተይ ክበጽሕ ምስከድኩ ሓያሎ ማንቲለታትን ጤለ-በዱን ኣብኡ ኣትየን ኪበልዓ ጸንሓኒ’ሞ ብጠበንጃይ ገረይ ሓያሎ ቀተልኩለን። ዳሕራይ መዓልቲ እንደገና ተመሊሰን ከይበልዕኦ ስለ ዝፈራህኩ ኸኣ ማንቲለእኳ ዘይሕልፍ ድልዱልን ግጡምን ሓጹር ገበርኩሉ። ኣብኡ ኸኣ ነቲ ኸልበይ አሲረ ከድኩ’ሞ ተጠንቂቑ ሓለዎ። ከምዚ ገይረ ሓያሎ መዓልቲ ምስ ሓሎኹዎ ምብሳሉ ስለ ዝቐረበ ድሕሪ ቍሩብ መዓልታት ክአድዶ መደብኩ። እንተኾነ ሕጅ’ውን ኣማኢታት አዕዋፍ እናነፈራ መጺአን ኪበልን ስለ ዝጀመራ ኣንጸርጺረ ጠበንጃይ ኣምጺኤ ሓሙሽተ ሳዕ ተኰስኩለን እሞ ነፊረን ጠፍኣ። ግን ብሓቂ ዘንደንቕ’ዩ እተን ኣዕዋፍ በቲ ተዅሲ ስለ ዝሰንበዳ ድሕር’ታ መዓልቲ እቲኣ ምንም ኣብታ ግራተይ ኣይተራእያን።

እቲ ስገመይ ስለ ዝኣኸለ ክዓጽዶ መደብኩ። ማዕጺድ ስለ ዘይነበረኒ ግን ብዙሕ ተጨነቕኩ። ድሕሪ ብዙሕ ሓሳብ ካብታ መርከብ ክልተ ሴፍ ኣምጺኤ ከም ዝነበርኩ ዘከርኩ’ሞ ሓደ ኻብኡ ገይረ ክዓጽዶ ጀመርኩ።

ዓጺደ ንዅሉ ምስ ኣእቶኹዎ ኸኣ ክልተ ክሻ ሩዝን ስለስተ ክሻ ስገምን ረኺብኩ። በዚ ኣዝየ ተሓጐስኩ’ሞ ፈፍርቂ ክሻ ዚኸውን ንዘርኢ ዚኾነኒ ዓቝረ ነቲ ዝተረፈ ንመግበይ ክገብሮ ጀመርኩ።

እንጌራ ንምግባር ክንደይ ነገራት ከም ዘድሊ ሓሲብኩምዶ ትፈልጡ ንስኻትኩም ምናልባት ሓሲብኩሙሉ ኣይትኾኑን ትኾኑ እምበር ኣነስ ብዙሕ ጻዕሪ ኣሕሊፈ እየ።

ቅድም ነቲ እኽሊ ክዘርኦ ደሓር ብዙሕ ኣዋርሕ ተጸብየ ክዓጽዶ ሻቝጠ ክፈል’ዮ ጥሒነ ክለውሶ ሰንኪተ ኸኣ ክበልዖ ብሓቂ ብርቱዕ ጻዕሪ ተጓኒፉኒ።

ካብ መጀመርታ ንመሕረሲ ዚኸውን ማሕረሻን መዅዓትን ስለ ዘይነበረኒ ድሕሪ ብዙሕ ጻዕሪ ማሕረሻ ዚመስል ዕንጸቲ ጸሪበ እየ ዝሓርስ ዝነበርኩ። ሓሪሰ ነታ ግራት ምስ ኣዳሎኹዋ ብኢደይ ገይረ ዘሪኤ ብሓደ ጨንፈር ኦም ገይረ ኸኣ ብሓመድ እደፍኖ ነበርኩ። ድሕሪኡ እንስሳታት መጺኦም ከየበላሽዉለይ ብብዙሕ ድኻም ሓደ መከበብያ ምግባር ከም ዘድሊ ስለዝፈለጥኩ መካበብያ ንምግባር አይዘንጋዕኩን። ምስ አለኸ ዓጺደ ናብታ ዕርደይ ወሲደ ብኢደይ እናሓሴኹ ነቲ ፍረ እፈሊ ነበርኩ። ከምዚ ገረይ እኽሊ ምስረኸብኩ ናይ ምጥሓኑ ጭንቂ ይጓነፈኒ ነይሩ። ዝኾነ ኾይኑ ከም ጥበበይ ክልተ ጸፋሕቲ ኣእማን ኣምጺኤ ንምጥሓኑኣይ ጠፍኣንን። ድሕር’ዚ ዅሉ ሓሪጭ ምስ ረኸብኩ ኸኣንመግበይ ዚኸውን እንጌራ ምስንካት መደብኩ።

እንተኾነ ሕጅ’ውን መልወሲ ዚኾነኒ ኣቕሓን ዘመቅረለይ ጨውን መሰንከቲ ዚኾነኒ መቝሎን ስለ ዘይነበረኒ ብዙሕ ሽጋር ከም እተጓፈኒ ኣይትስሕትዎን ትኾኑ። ነቲ ኻብታ መርከብ ዘምጻእክዎ ኣቕሑ ምስ ገላበጥኩ ግን ሓደ ንእሽቶ ገረወኛ ረኸብኩ እሞ በታ ኻራይ ገራይ ኣብ ክልተ ቈረጸ ነቲ ፍርቁ መልወሲ ነቲ ፍርቁ ኸኣ ኣጽፊሐ መሰንከቲ ገበርክዎ። ከምዚ ገይረ ንቐዳማይ እዋን ኣብ ኣርባዕተ ዓመተይ እንጌራ ኸበልዕ ኸኣልኩ። ነቲ እንጌራይ ከመይ ገይረ እስንክቶ ኸም ዝነበርኩ ኣብ ዚመጽእ ዘሎ ዛንታይ ክገልጸልኩም እየ።

ኣብታ ደሴት ድሕሪ ብዙሕ ምድላይ ንመስርሕ ዘነቢል ዚኸውን ዓይነት ላኻ ደልየ በብዓይነቱ ዘነቢል ሰሪሔ ሓሪጨይን እኸለይን ክዓቝረሉ ጀመርኩ። ነዚ ዘነቢል እዚ ክሰርሕ ግን ሓያሎ ኣዋርሕ ከም ዝጸዓርኩ ይዝከረኒ።

እቲ ካብታ መርከብ ዘምጻእኩዎ ፋሳትን ካራታትን ንሓሙሽተ ዓመት ዚኣክል ስለ ዝዓየኹሉ ኪጐድም ጀመረ እሞ ኣብቲ ኣኻውሕ ኣናሰሓልኩ ኣብላሕኩዎ።

ከምኡ’ውን እቲ ካብታ መርከብ ዘምሳእኩዎ ክዳውንተይ ኪበሊ ስለ ዝጀመረ ምስኡ ካብ ቈርበት እቶም ዝበልዖም ዝነበርኩ እንስሳታት እተሰርሔ ክዳት እናተኽደንኩ ኤካይዶ ነበርኩ።

ኣቕሑ መሬት እሰርሕ

እንጌራ ክስንክት ከለኹ በብዓይነቱ ኣቕሑ ከያ ልየኒ ጀመረ። ነቲ ዘድልየኒ ዝነበረ ኣቕሑ ብ ዕንጸይቲ ገይረ ከይሰርሖ ፍጹም ዘይከኣል ምዃኑ ስለ ዝፈለጥኩ’ውን “ናይ መሬት ኣቕሑኸ ዘይሰርሕ” ኢለ ሓሰብኩ።

ድሕሪ ብዙሕ ምድላይን ምምርማርን እውን በብዓይነቱ ኣቕሑ ኪስራሕ ዚኽእል ጽቡቕ መሬት ረኸብኩ እሞ በብዓይነቱ ዓታሩን መሳተያን ጻሕልታትን ክሰርሕ ጀመርኩ።

እንተኾነ ግን ብስርዓት እሰርሐ ስለ ዘይነበርኩ ትርኢቱ ዘገነየን ስርሓቱ ዘይደልደለን ኣቕሑ ኮነ እሞ ገለ ኪጠቕመኒ ኣይከኣለን። ኣነ ግን ብዘይ ምቝራጽ ተስፋ ንኽልተ ወርሒ ዚኣከል መመሊሸ ክሰርሕ ስለ ዝጸዓትኩ ኣብ መወዳእታ ክልተ ጽቡቓት ዓሩታ ሰሪሕኩ እሞ መዕቘር ሩዝን ስገምን ገበርኩወን።

ድሕሪኡ ቅርጹን መልክዑን ዝበለጸ በብዓይነቱ ሸሓናትን ጻሕልታትን ሰራሕኩ። እንተኾነ ነገር እቲ ዝሰርሖ ዝነበርኩ ኣቕሑ መሬት ኣብ ጸሓይ አንቅጾ ስለ ዝነበርኩ ኣብ ሓዊ ኪስኽተት ወይ ማይ ኪዓቍር ኣይከኣለን።

ሓንቲ ምሼት ንድራረይ ዚኸውን ስጋ ክጠብስ ኢለ ሓዊ ኣጐድኩ እሞ ድራረይ ምስ ኣብሰልኩ ዘድልየኒ ደጕለነቲ ሓዊ ክጥፍእ ከሎኹ እታ ማይ ዝኽዕወላ ዝነበርኩ ናይ መሬት መቕድሕ- ማየይ ኣብቲ እቶን ወደቐት። እቲ ሃልሃልታ ብርቱዕ ስለ ዝነበረ ኸኣ ከውጽኣ ግዲ ኣይገበርኩን። ንጽባሒቱ ነቲ ፈሓም ከእክብከለኹ እታ ኣብኡ ዝወደቐት መቕድሕ-ማይ በቲ ሓዊ ስለ ዝበሰለት ተሪራን ደልዲላን ረኸብኩዋ። በዚ ነገርዚ ተደነቐ ኸኣ “ነዚ ብመሬት ዝስርሖ ዘለኹ ነገራት ካብ ብጸሓይ ገይረ ዘንቅ ጾሰ ኣብ ሓዊ ገይረ ግዳ ዘይብሎ” ኢለ ሓሰብኩ’ሞ ኣቕሑ መሬት ሰሰሪሔ ኣብ ሓዊ ከብስሎ ጀመርኩ። ከምዚ ብምግባረይ ከኣ ዘደንቕ ኣቅሓ መሬት ክረክብ ከኣልኩ። እቲ ሽዑ ዝሰራሕክዎ ዓታሩን አጻሕልን ሽሓናትን መሳተያን ኣብ ሓዊ ዚሰኽተትን ማይን መግብን ዚሕዝን ድልዱል ኣቕሓ ኮነለይ።

ከብ ሽዑ ኸኣ እተጠጠቐ ስጋን መረቕን ዝበሰለ ኣሕምልትን እንቋቝሖን ክምገብ ከኣልኩ።

መጎጎ ዚመስል ድልዱል መሰንከቲ እንጌራ ሰሪሔ ኸኣ ዝመቀረ እንጌራ ንምስንካት ከኣልኩ። ብሓቂ ዘሕጕስ’ዩ እቲ ክሰርሖ ዝጀመርኩ ኣቕሑ መሬት መግበይ ከመሓይሽ ኣብቀዓኒ።

ሓንቲ ዓባይ ጀልባ እሰርሕ

ንህይወተይ ዚኸውን በብዓይነቱ ነገራት እናፈጸምኩ ኸነሰይ ካብ’ታ ደሴት ከመይ ገይረ ከም ዝኸይድ ንምሕሳብ እውን ኣየቋረጽኩን።

ሓቅ’ዩ ኣብ’ታ ደሴት ገለ ኽይጐደለኒ ብሰላም እነብር ከም ዝነበርኩ እእመነልኩም። እንተኾነ ግን ብዘይ ሓደ ብጫይ ብዘይ ሓደ ዓርኪ በይነይ ብጽምዋ እስቀ ስለ ዝነበርኩ ዓቢይ ጓሂ ነበረኒ።

ከም’ቲ ኣቐዲመ ዘዘንቶኹልኩም ኣብቲ ክንዋይ ወገን ናይታ ደሴተይ ሓደ ሰማንያ ሽ-ሜ ዝምርሓቑ መሬት ርእየ ስለ ዝነበርኩ ዝገበርኩ ገይረ ኣብኡ ኽበጽሕ ለይትን መዓልትን እሓስብ ከም ዝነበርኩ ኣይትስሕትዎን ትኾኑ። እወ ሽሕ’ኳ ኣብኡውን እንታይ ከምዚጓነፈኒ ዘይፈልጥ እንተ ነበርኩ ኣብኡ ንምርጻሕስ ድሌተይ እዩ ነይሩ።

ኣብቲ ብማዕዶ ዝርኤኽዎ ርሑቕ መሬት ምናልባት ካብቶም “በላዕቲ ሰብ” ዚበሃሉ ህዝብታት ከም ዝህልዉ እጥርጥር እንተነበርኩ “ካብዚ ናይ ጽምዋ ህይወተይዶ ኪገደኒ ኢሉ” ብዚብል ሓሳብ ተደሪኸ ኣብኡ ክኸይድ ጥራይ ሓሳብኩ።

ኣብ መወዳእታ ካብታ ደሴት ክኸይድ ጥራይ ስለ ዝመደብኩ ንዓይን ንጥሪተይን ክትረጾለይ እትኽእል ዓባይ ጃልባ ክሰርሕ ሓሳባተይ ቈረጽኩ።

ንመስርሕ እታ ዝሓሰብክዋ ጀልባ ዚኸውን ጕንዲ ሃለው ክብል ከለኹ ኸኣ ሓንቲ ዓባይ ኦም-ጽሕዲ ረኸብኩ እሞ ብእኣ ገይረ ጃልባይ ክሰርሕ መደብኩ። ነታ ኦም ንምቝራጽ ክልተ ሰሙን ዚኸውን ምስ የዓኹ ነቲ ጕንዲ ቘሪሰ ብንፋስ ካራን ገይረ እናኣጐድጐድኩዎ ንሰለስተ ወርሒ ዚኣክል ዓየኹ እሞ ሓንቲ ጽቡቕ ቅርጺ ዝነበራ ጀልባ ሰራሕኹ።

እታ ጀልባ ምስ ተዳለወት ግን ከመይ ገይረ ናብ ባሕሪ ከም ዘእትዋ ሸገረኒ። ምኽንያቱ ኸኣ እታ ጃልባ ሚእቲ ሜተር ዚኸውን ካብ ባሕሪ ርሒቓ ስለ ዝነበረት እዩ።

እታ ዝሰራሕክዋ ጃልባ ኣዝያ ዓባያን ከባድን ስለ ዝነበረት ኣሽምባይዶ ሚእቲ ሜተርስ ሓንቲ ሜተር እኳ ምንቕ ከብላ አረ ሓንቲ ሜተርስ ትትረፍ ነቀይ ከብላ እውን ኣይክእልን እየ ዝነበርኩ።

ኣብ ባሕሪ ንምእታዋ ብዙሕ ሓሳባት ምስ ሓሰብኩ ግና ካብ ቦእአ ምንቕ ከብልዋ ጥራይ ዕስራ ሰባት ከም ዘድልዩ ተረዳእኩ እሞ ብቕብጸት ኣብ’ቲ ዝነበረቶ ሓዲገያ ክኸይድ ተገደድኩ። ብጓሂ ርእሰይ አድነኒ’ውን ናብታ ዕርደይ ከድኩ።

ዘጕሂ እዩ ብሓቂ ስራሕ ዕሽነት እየ ዝገበርኩ። እዚ ዅሉ ቅድሚ ምጽዓረይ ብዛዕባ’ት ክብደታን ግዝፋን ርሕቀታን ሓሲበ እንተ ዝኸውንሲ ኣብዚ ዅሉ ሽጋር እምበይምጻሕኩን ነይረ።

ሓንቲ ጽላል እርሰሕ

ዓመታት ብዝሓለፈሉ መጠን እቲ ካብታ መርከብ ዘሥጻእክዎ በብዓይነቱ ነገራት ኪበልን ኪውዳእን ጀመረ።

እቲ ካብታ መርከብ ዘምጻእክዎ ንቑጽ እንጌራ ዓመት ዚኣክል ኣብሊዑኒ እቲ ዝረኸብክዎ ወረቐትን ቀለምን ከአ ፈጺሙ ስለ እተወድኤ ገለ ኽጽሕፍ ኣይከኣልኩን። እቲ ክዳውንተይ’ውን ኵሉ ስለ ዝበለይ ዝኽደኖ ኽዳን ሰአንኩ።

ዝኾነ ዀይኑ እታ ደሴት ውዕይቲ ስለ ዝነበረት ብዙሕ ክዳንስ ዘድሊ አይነበረን። እንተ ኾነ ግን ሽሕ’ኳ በይነይ እንተ ነበርኩ ጥርሐይ ክኸይድ ቅኑዕ ኰይኑ እተራእየንን። ብዕድል ግን ንቘርበት እተን ዝበልዐን ዝነበርኩ እንስሳታት በብሓደ ኣብታ በዓተይ እእርንቦ ስለ ዝነበርኩ ካብኡ አምጺኤ ዝከኣል ዓይነት ክዳን ክሰርሕ ፈተንኩ። እቲ ገሊኡ ግን ተሪርን ንቑጽን ስለ ዝነበረ ነቲ ልስሉስን ልሙጽን ዝኾነ ቈርበት በይኑ ፈሌኹዎ። ንመፈተንታ ኢለ ኸኣ ሓንቲ ጽብቕቲ ቆብዕ ሰራሕኩ። ድሕሪ ብዙሕ ምፍታንን ጻዕርን’ውን ምሉእ ክዳን ክሰርሕ ከኣልኩ።

ነቲ ናይ ቈርበት ክዳን ተኸዲነ ኸለኹ እንተ ትርእዩን ብሰሓቀ ምነባዕኩም ኔርኩም። እንተ ኾነ ጸሓይን ማይን ኪከላኸለለይ ኢለ ዝመሃዝክዎ ነገር ስለ ዝነበረ ክሳዕ ክንድዚ ናብ ጽባቔኡን ሕመቑን ኣየድሃብኩን።

ከምቲ ኣቐዲሙ ዘዘቶኹልኩም እታ ደሴት ኣዝያ ውዕይቲ ስለ ዝነበረት ካብ ዋዒ ጸሓይ ዚከላኸለለይ ነገር ክምህዝ ኣድለየኒ። ድሕሪ ብዙሕ ምምርማር ከኣ ሓንቲ ከምተን ኣብ ብራዚል ንእዋን ጸሓይ ዘዘውትርወን ጽላል ንምስራሕ ሓሳባተይ ቈረጽኩ።

ነታ ጽላል ክሰርሕ ሓያሎ ኦዋርሕ ከም ዝጸርዓኩ ይዝከረኒ። እታ ቅድም ዝሰራሕኩዋ ጽላል ክትዕጸፍ ዘይትኽእል ስለ ዝነበረት ሓሪቐ ካልእ ክፍትን ጀመርኩ። ድሕሪ ብዙሐ ጻዕርን ምፍታንን ከኣ ሓንቲ እትዕጸፍን እትዝርጋሕን ጽብቕቲ ጽላል ገበርኩ። ነዛ ድልድልቲ ጽላል እዚኣ ንምስራሕ ግን ኣርባዕተ ወርሒ ከምዝዓርኩ ምዝካር ኣሎኩም።

ነታ ጽላል ብድልዱል ቈርበት ገይረ ስለ ዝሰራሕክዎ ብእዋን ሃሩር ኮነ ብእዋን ዝናብ ገቲረያ ክመላለስ ከኣልኩ።

በዚ እዋንዚ ኣብታ ደሴተይ ሓምሰይ ዓመተይ ክሕዝ ስለ ዝጀመርኩ ሃገረይ ኮይና ተሰምዓትኒ። ጽምዋ ስለ ከየሰቅየኒ ኸኣ ዳርጋ ዅሉ ሳዕ ናብ ዕዮ ጥራይ አድህብ ነበርኩ።

እቲ ናይ ዕለት-ዕለት መደብ ዕዮይ እውን ከምዚ ዚስዕብ ገይረ ከመሓድሮ ጀመርኩ።

ንጕሆ ምስ ተንሳእኩ ካብ መጽሓፍ ቅዱስ ሓደ ኽፍሊ ኣንቢበ ንሰለስተ ሰዓት ዚኣክል መግቢ ኽደሊ ወና ናይ ሃድን ወይ ናብቲ ፍሬታት ዚርከቦ ቦታ ምኻድ። ካብኡ ዝረኸብኩዎ ሒዘ ምዕራፍ እሞ ተመሲሔ ናብቲ ግራውተይ ከይደ ምዕያይ ካብኡ እውን ኣብታ በዓተይ ተመሊሰ መግበይ ምብላዕ።

ከምዚ ብምግባር ምልእቲ መዓልቲ ብዕዮ አሕልፋ ስለ ዝነበርኩእ ቲ ዓመታት ከይተፈልጠኒ ከም ዑፍ ነፊሩ ይሓልፍ ከምዝነበረ ተስተብህሉሉ ትህልዉ።

ሓደ ድንገታዊ መገሻ ይጓፈነኒ

እታ ቕድም ዝሰራሕክዋ ጃልባ ኣብ ባሕሪ ንምእታዋ ስለ ዘይከኣልኩ እንደገና ሓንቲ ምጥንቲ ጃልባ ንምስራሕ ኵሉ ሳዕ እሓስብ ነበርኩ።

ሓንቲ መዓልቲ ብእዋን ቀውዒ እኸለይ ኵሉ ምስ ኣእቶኹ ዚግበር ዕዮ ስለ ዘይነበረኒ ሓንቲ ንእሽቶ ጀልባ ንምስራሕ መደብኩ።

ኣብቲ ገምገም ባሕሪ ጀልባ ክትስራሕ እትኽል ኦም ስለ ዘይነበረት ድሕሪ ብዙሕ ምድላይ ሓንቲ ሽድሽተ ሚእቲ ሜተር ካብ ገምገም ባሕሪ ዝረሓቐት ጽብቕቲ ኦም ረኸብኩ’ሞ ጕንዳ ቘሪጸ ብምሉእ ሓይለይ ንምድላዋ ዓየኹ። እታ ዝሰራሕኩዋ ጃልባ ክልተ-ሰለስተ ሰባት እትሕዝ ጥራይ ስለ ዝነበረት ከኣ ድሕሪ ክልተ ወርሂ ወዳእክዋ። እንተ ኾነ ግን ሽሕ’ኳ ንእሽቶ እንተኾነት ካብ ሓደ ጕንዲ ጥራይ እተሰርሐት ስለ ዝነበረት ንሳ’ውን ከም ዓቕማ ከባድ ምዃና ኣይተረፋን። በይነይ ኮይነ ቍሩብ ሓፍ ከብላ ጥራይ እንተ ዘይኮይነ ተሰኪመ ኣብቲ ባሕሪ ክወሰዳስ ኣይከአልኩን።

ምናልባት “ሕጅኽ ከመይ ገይሩ ኣብ ባሕሪ ኽእትዋ እዩ” ኢልኩም ትጭነቑ ትህልው ግዲ የልቦን ኣይትጨቑ ሕጅስ ኣዋስድኣ ኣቐዲመ ሓሲበሉ እየ።

እቲ ኣብ መንጎ እቲ ባሕርን ኣብ መንጎ እታ ጃልባን ዝነበረ ቦታ ርሕቐቱ ሽድሽተ ሚእቲ ሜተር ጥራይ ስለ ዝነበረ ኣቐዲመ ሓደ ሽድሽተ ሚእተ ሜተር ዝምንዋሑ ክልተ ሜተር ዝምግፍሑ ሓደ ሜተር ከኣ ዝምዕማቑ ትኽ ዝበለ ጕድጓድ ክዅዕት መደብኩ። እቲ ጕድጓድ ምስ ተወድኤ ምስቲ ባሕር ኣራኺበ ማይ ከም ዚመልእ ገበርኩዎ’ሞ ነታ ጃልባይ ኣብ ባሕሪ ከእትዋከኣልኩ።

እታ ጃልባ ኣዝያ ንእሽቶ ኾይና ስለ እተራእየትኒ ግን ርሑቕ መገሻ ክገብረላ ከመ ዘይክእል ፈለጥኩ’ሞ ቀረባ መገሻ ኣብ ዙር ያ እታ ደሴተይ ጥራይ ክገብረላ መደብኩ።

እታ ጃልባይ አብ ባሕሪ ቅድሚ ምስፋፋ ሓገዝ ንፋስ ስለ ኽትረክብ ሓደ ካብታ መርከብ ኣምጺኤ ዓቝረዮ ዝነበርኩ ድልዱል ጋንጽላ ኣብቲ ኣብ ማእከላ ተተኺሉ ዝነበረ ድልዱል ዓንዲ አልገብኩላ። ኣብ ውሽጣ ኸአ መግብን ማይን ዝሕዛለይ ክልተ ድልዱላት ሳጹን ሰራሕኩ። ኣብቲ ጐድና’ውን መቐመጥ ጠበንጃ ዚኾነኒ ንእሽቶ መሕብኢ ሰራሕኩላ። አብ መወዳእታ ነታ ጽላለይ አብቲ ርእሰይ ዘጸግዓሉ ወገን ተኺለ ሓንቲ እርንብቲ ጃልባ አዳሎኹ።

ዕለት- ዕለት ከኣ ኣብዛ ጽብቕቲ ጃልባይ ኮይነ ኣዚየ ከይረሓቕኩ ኣብቲ ባሕሪ ተዛዊረ እምለስ ነበርኩ።

አብ መወዳእታ ኣብ ዙርያ ዅላ እታ ደሴትይ ክዘውር መደብኩ’ሞ ነተን ናይታ ጃልባ ሳጹን ብመግቢ መላእክወን። ኣብታ ሓንታ ሳጹን ብመግቢ መላእክወን። ኣብታ ሓንታ ሳጹን ዕስራን አርባዕተን ጎጎ ስገም ኣብታ ሓንቲ ኸኣ ብሱል ሩዝ እተመልኤት ሳርማን እትጠብሰ ስጋ ጤለ-በዱን ገይረ ተዳሎኹ። መሱኡ’ውን ዚኣክል ባሩድን ጠያይትን ተማሊኤ ንመገሻይ ተበገስኩ።

ወርሒ ሕዳር ስለ ዝነበረ እቲ ባሐሪ ሃዲኡ ኣርፈደ። አብ ዙርያ እታ ደሴት ሓያሎ ሽ-ሜ ዚኸውን ምስ ሰፈፍኩ ኣብቲ ገምገም ብዙሕ ኣኻውሕ ስለ እተጓፈኒ ነበርኩ። ከምዚ ኢለ ተሓጕሰ ክኸይድ ለሎኹ ሓደ ዘይተጸቤኽዎ ርባ-ባሕሪ ናብ ማእከል እቲ ባሕሪ እናሰሓባ ከጥፍኣኒ ደለየ። እታ ጃልባይ ንእሽቶ ስለ ዝነበረት ከኣ በቲ ርባ-ባሕሪ ክትሰሓብን ክትገላበጥ ጀመረት። ስለዚ እታ ደሴተይ ካብ ቅድሚ ዓይነይ ክሳዕ እትጠፍእ ኣርሒቑ ናብ ማእከል ባሕሪ ወሰደኒ። ተስፋ ቐቢጸ “እንታይ ኢለ መጻእኩ” ኢለ ኽሳዕ ዝጠዓስ’ውን ኮንኩ። ከምዚ ኢለ ክሽገር ከለኹ ብዕድል ሓደ ብርቱዕ ንፋስ መጺኡ ናብቱ ዝሃድኤ ወገን ናይቲ ባሕሪ ደፍኣኒ እሞ ድሕሪ ብዙሕ ምድላይን ምዅላልን ጻዕርን እዋን ዕራርቦ ኪኸውን ከሎ ኣብ ጥቓ እቲ ገምገም ናይቲ ክንየዋይ ወገን እታ ደሴት በጻሕኩ። አብ ጥቓ’ቲ ገምገም እታ ጃልባይ ክትቆመሉ እትኽእል ወሽመጥ ረኸብኩ እሞ ኣብ መንጎ ክልተ ኣኻ ውሕ ኣሲረያ እናሓምበስኩ ኣብቲ ልሙዕ ገምገም በጻሕኩ።

ኣብቲ ልሙዕ ገምገም ምስ ኣዕረፍኩ ተምበርኪኸ ንኣምላኸይ ኣመስጊነ ናብ ገዛይ ገጸይ ተበገስኩ። እንተኾነ እታ ዕርደይ ኣብቲ ኸነየዋይ ወገን ናይቲ ዝነበርስኩ። እንተኾነ እታ ዕርደይ ኣብቲ ኽነየዋይ ወገን ናይቲ ዝነበርኩዎ ክፍሊ-ደሴት ስለ ዝነበረት ኣብታ ናይ ዕረፍተይ ቤተይ ከይደ ክሓድር መደብኩ። ኣብኣ በጺሔ’ውን ጥዑም ድቃስ ደቀስኩ።

ንጽባሒቱ ጸሓይ ደሚቓ በረቐት ኣነ ግን ብርቱዕ ድኻም ስለ ዝነበረኒ ከቢድ ድቃስ ጸቒጡኒ ገና ደቂሰ ነበርኩ። ኣብ ድቃሰይ ከሎኹ “ሮቢንሶን ሮቢንሶን ክሩሶ” ዚብል ደሃይ አበራበረኒ።

እናተበራበርኩ’ውን መን ይጽውዓኒ ከም ዘሎ ደንቐኒ። እቲ ደሃይ ገና ኣብ እዝነይ ቀሪቡ “ሮቢንሶን ሮቢንሶን ክሩሶ” እናበለ ደገመ’ሞ በስምባድ ሓፍ ኢለ ኮፍ በልኩ “መን እዩ ዚጽውዓኒ ዘሎ መን ኢኻ” እናበልኩ’ውን ኣይሓጎስ ኣይስንባድ ኮይነ ፈዘዝኩ። የማን ጸጋም ምስ ርኤኹ ግን እቲ ተዛራቢ-ዑፍ ምዃኑ ፈለጥኩ’ሞ ተሓጕሰ ኣብ ጥቓኡ መጻእኩ። ንሱ ኸኣ “መስኪን ሮቢንሶን ክሩስ መስኪን ሮቢንሶን” እናበለ ደገመለይ።

ከምቲ ቕድም ዝነገርኩኹም እዚ ዑፍ’ዚ ካብቶም ኪዛረቡ ዚኽእሉ አዕዋፍ ስለ ዝነበሩ ብዙሕ ቃላት ምሂረዮ ነይረ። ስለዚነተን ዝመሃርክዎ ቃላት’ዩ ዚደግመለይ ዝነበረ። እቲ ዚብሎ ዝነበረ ቃላት ሽሕ’ኳ ትርጉሙ ዘይፈልጥ እንተ ነቢረ ንመዘናግዒ ብዙሕ ይጠቕመኒ ምንባሩ ተስተውዕልዎ ትኾኑ። ኣዝዩ ናፊቑኒ ስለ ዝነበረ “ሓደርካ ሮቢንሶን መስኪን ሮቢንሶን” አናበለ ድሕረይ መጸ። ሒዘዮ’ውን ናብታ ዕርደይ ተጐዓዝኩ።

ነታ ጀልባይ ግን ናብቲ ዝነበረቶ አኻውሕ ሓደግኩዋ።

ሕጉስ ህይወት እነብር

ዓመታት ብዝሓለፈሉ መጠን ንብረተይ እናተመሓየሸ ኪኸይድ ጀመረ። አብታ ደሴት ብጀካይ ሓደ’ኳ ስለ ዘይነበረ ናይታ ደሴት ንጉሥ ኮይነ ተሰምዓኒ። ኵሎም እቶም አብታ ደሴት ዝነበሩ እንስሳትን ኣዕዋፍን ፍሬታትን ኣእዋምን ጐላጕልን ኣብ ትሕቲ ስልጣነይ ምዃኖም ኣይተረፎምን።

ቅድሚ ቝሩብ ዓመታት ካብተን ጤለ-በዱ ሰለስተ ሒዘ ኣብ ቤተይ ስለ ዘልመድክውን ተፋርየን ሓምሳ ጤለ-በዱ ኮናለይ። ሓደ ዓቢይ ደምበ ሰሪሔ ኸኣ ከጓስየን ጀመርኩ’ሞ ዚኣኽለኒ ጸባን ስጋን ካብኣተን ክረክብ ከኣልኩ። እቲ ጸብአን ካብ ልክዕ ዝሓለፈ ጅብናን ርግኦን ጠስምን ይህበኒ ስለ ዝነበረ ከልበይን ደማሙይን ከይተረፉ ካብኡ ይቕለቡ ነበሩ ፡

በተን ዓመታት እቲአን ኣዝዩ ስለ ዝጠመዓኒ ክገዝፍ ጀመርኩ ምሉእ ጥዕና’ውን ረኸብኩ። ከም ዘይትስሕትዎ እቲ ኣብታ ደሴተ ዝነበረ ሽሽይ ኣሽምባዶይ ንኣይስ ንሽሕ ሰባት ከናብር ምኸኣለ ነይሩ።

ኵሉ ሳዕ ድሕሪ ምሳሕ ንዅሉ እቲ ጥሪተይን ግራውተይን እናዞርካ ምዕዛብ ልማደይ እዩ ዝነበረ። ሽዑ ክዘውር ከሎኹ እንተ ትርእዩኒ ሰምቢድኩም ምሃደምኩም ኔርኩም። በቲ እዋንቲ ከመይ ኢለ ተለዊጠ ከም ዝነበርኩ ከዘንትወልኩም እየ’ሞ ጽንኢልኩም ክትሰምዑኒ ተስፋ እገብር።

ኣብ ርእሰይ ሓደ መልክዕ ዘይብሉ ብቘርበት እተሰርሔ ቆብዕ ነይሩኒ ክዳውንተይ እውን ብቘርበት እተሰርሔ ሰደርያን ሸራራን እዩ ዝነበረ። ኣብ እግረይ ሓደ ሳእኒ ዚመስል ብቘርበት ዝሰራሕኩዎ ዘይምጡን ነገር ገይረ ኣብ ሕቘይ ፋስን ካራን ተዓጢቐ ምኻድ ዳርጋ ልማድ ገይረዮ ነበርኩ። ጠበንጃይ ኣብ የማናይ መንኵበይ ከይሰቐልኩ’ውን ምንም ምንቕ ኢለ ኣይፈልጥን። ገጸይ ብጸሓይን ንፋስን ዚኣክል ጸሊሙ ስለ ዝነበረ ከየሰንበደኩም ኣይም ተረፈን። ካብ ኵሉ ግን ናይ ጭሕመይ ነገር ገደደ ኵሉ ሳዕ ምቝራጹ ስለ ዘድከመኒ ፍርቅ-ሜተር ክሳዕ ዚኸውን ነውሔ። ስለዚ ዘሰንድብ ትርኢት ከም ዝነበረኒ ይረኣየኩም ይሀሉ።

እዚ ኽብለኩም ከለኹ ግን ብዝከኣለኒ መጠን ብጽሬት እነብር ዝነበርኩ ክነግረኩም እፈቱ። ዕለት- ዕለት ኣብቲ ርባ እናኸድኩ ኣካላተይ ካብ ምሕጻብ ኣየብኰርኩን። ቤተይ እውን እርኑብን ጽሩይን እዩ ዝነበረ። ኵሉ እቲ መግበይ ዘዳልወሉ ዝነበርኩ ኣቕሑ ብጽሬት የንጻባርቕ ምባሩ ይዝከረኒ።

እዋን ምሳሕን ድራርን ኪኸውን ከሎ ምስቲ ዑፈይን ከልባይን ደማሙን ተቐሪበ ከለኹ እንተ ትርእዩኒ በቲ ስነ-ስርዓት ናይ’ቶም እንስሳታት ምተደነቕኩም ኔርኩም። እቶም እንስሳታት ክሳዕ በሊዔ ዝጸግብ ሰጥ ኢሎም እዮም ዝጥምቱኒ ዝነበሩ። ምስ ጸገብኩ ካብቲ ተረፈይ ብዘይ ባኣሲ ከም ዚበልዑ ኣጸቢቐ ምሂረዮም ስለ ዝነበርኩ’ውን እፈትዎም ነበርኩ።

ዝኾነ ዀይኑ ሽሕኳ ብጽምዋ ቍሩብ እስቀ እንተ ነበርኩ ኣብታ ደሴት ብዙሕ ዓመታት በይነይ ስለ እተቐመጥኩ ሰላማዊ ህይወት ነይሩኒ።

ዓመታት ብዝሓለፈሉ መጠን ግን ኣነ’ውን ክዓቢ ጀመርኩ እንተ ኾነ ግን ብዙሕ እጽዕር ስለ ዘይነበርኩ ሓይለይ ከም ቀደሙ ነበረ።

እንተ ጥሪተይ እናበዝሓ እቲ እኽለይ እናፈረየ ዕርደይ’ውን እንተ ኾነ ግን ብዙሕ እጽዕር ስለ ዘይነበርኩ ሓይለይ ከም ቀደሙ ነበረ።

እተን ጥሪተይ እናበዝሓ እቲ እኸለይ እናፈረይ ዕርደይ’ውን እናዓመረት ሰለ ዝኸደለይ ኣዝየ ተሓጐስኩ።

ኣሰር እግር-ሰብ እርኢ

ህዱእ ንፋስ ብዝኮነሉ እዋን ነታ ጀልባይ ክርኢ ኣብቲ ኽን የዋይ ወገን ናይታ ደሴተይ ምኻድ ይፍተወኒ ነበረ።

ኣብታ ናይ ዕረፍቲ ቤተይ ከይደ ሓያሎ መዓልቲ ምዕራፍ እሞ ነታ ጀልባይ ሒዘ ኣብ ገምገም እታ ደሴተይ ምስፋፍ ዝበለጸ መዘግዒ ኮይኑኒ ነበረ።

ሓንቲ ንጕሆ ኣብታ ጃልባይ ክኸይድ ከለኹ ሓደ ዘሰምብድን ዘጕህን ነገር ተጓነፈኒ። ጸሓይ ደሚቓ ስለ ዝነበረት ቀሰይ እናበልኩ ርእሰይ አድነኒ ክኸይድ ከለኹ ኣብቲ ሑጻ ኣሰር እግር-ሰብ ርኤኹ! ነዚ ምስ ርኤኹ ብስምባድን ፍርህን ከንቀጥቅጥ ጀመርኩ’ሞ የማነ-ጸጋም ቍልሕልሕ እናበልኩ ፈዘዝኩ። ብዘይ እናጐየኹ ኸኣ ኣብ ሓንቲ ዅርባ ደየብኩ’ሞ ኣብ ዙርያይ ጠመትኩ እንተኾነ ግን ሓደኳ ኽርኢ ኣይከኣልኩን።

“እሓልም ድየ ዘለኹ ወይስ ሓቂ እዩ” እናበልኩ’ውን ክጭነቕ ጀመርኩ። ሓንጐለይ በብዓይነቱ ጥርጣሬ ኪምላእ ጀመረ “ናይ መን ኣሰር ኮን ይኸውን መን ኮነ እዩ ከመይ ገይሩኸ መጺኡ” እናበልኩ ኸኣ ሓሰብኩ።

ብፍርሂ ስለ እተወረስኩ ናብታ ጃልባይ ምኻድ አቛሪጸ ናብታ ዕርደይ ገጸይ ጐየኹ። ብዝከኣለኒ መጠን’ውን ከመይ ገይረ ከም ዝከላኸል ሓሰብኩ።

እታ ለይቲ እቲኣ ድቃስ ስለ ዝኣበየኒ ከመይ ገይረ ከም ዝከላኸል ክምህዝ ዓይነይ ሰም ከየበልኩ ክሓስብ ሓደርኩ። “እቲ ኣሰር ምናልባት ናይ ሓደ ካብታ ቅድም ዝርኤኽዋ ርሕቕቲ ደሴት ዝመጸ ሰብ ኢዩ። እቶም ህዝቢ እቲኦም በኣ ጨከናት ኣዮም ዚበሃሉ። እዚ ሰብ’ዚ በይኑ ደኾነ መጺኡ ይኸውን ወይስ ብጮት ኣለውዎ ሕጂ ደኣ ኣበይ ከይዱ ተሓቢኡ ደኾን ይህሉ” እናበልኩም ምልእቲ ለይቲ ኣሕለፍኩ፡

ብፍርሂ ዚኣክል ኣብታ በዓተይ ንሰለስተ መዓልቲ ዚኸውን ምስ ተሓባእኩ ግን ቍሩብ ክተብዕ ጀመርኩ’ሞ ቀሰይ ኢለ ካብታ ዕርደይ ወጺኤነት ጤለ-በዱ ክሓልብ ከድኩ። መሰኪን እየን! ናሓያሎ መዓልቲ ከይረኣያኒ ስለ ዝቐነያ ኣዝየን ተሓጐሳ።

ኣነ ግን ብፍርሂ እጥርጥር ስለ ዝነበርኩ ኣርሒቐ ክኸይድ ኣይደፈርኩን። ዝርኤኹዎ ገረብ ዝሰማዕክዎ ድምጺ አረ እንሓን ሳእስ’ኳ ጽላሎተይ ብምርኣይ እምስብድ ነበረኩ። እቲ ኣጸር-እግሩ ዝረኤኹ ሰብ ብድሕረ መጺኡ ከይጐብጠኒ’ውን ኣዝየ ተጨነቕኩ።

መዓልታትን ሰሙናትን ኣዋርሕን ብዝሓለፈሉ መጠን ግን ፍርሃተይ’ውን ኪሓልፍ ጀመረ’ሞ “ዝመጸ እንተ መጸ ብዝከኣለኒ ሓይሊ ክከላኸል እየ” ኢለ ዕርደይ ኣደልደልኩ።

ነታ ዕርደይ ብድልዱል ኣዕጻውን ኣእማንን ኣደልዲለ ኸኣነተን ዝነበራኒ ጠበናጁ ኣብ ውሽጢ ዙርያ ዕርደይ ለጕመ ኣዳሎኽወን። ከምዚ ገይረ’ውን ዝመጸኒ ከሰንፍ መደብኩ።

ንኽልተ ዓመት ዚኸውን ብፍርሂ ምስ ተቐመጥኩ ፍርሃተይ ፈጺሙ ጠፍኤ። ኣብቲ ናይ ቀደም ሰላማዊ ንብረተይ እውን ክምለስ ጀመርኩ።

ይወኣኒ! ኵሉ እዚ ጭንቅ’ዚ ብምኽንያት ምርኣይ ኣሰር እግር ሰብ እዩ ዝነበረ።

እንደገና ብፍርሂ እሽበር

ካብታ ኣሰር እግር-ሰብ ዝረኤኹላ መዓልቲ ሓሙሽተ ዓመት አሕሊፈ እተኾነ ግን ኣብተን ሓሙሽተ ዓመት ገለ ነገር ኣይረኤኹን።

እቲ ፍርሃተይ ክርስዖ ምተገብኣኒ ነይሩ ግና እቲ ናይ ቀደም ትብዓተይ እናደኸመ ኸደ። ናብታ ደሴተይ እንደገና ሰባት መጺኦም ከይቐትሉኒ ስለ ዝፈራህኩ ለይትን መዓልትን ብናይ ጥርጣሬ ሓሳባት ተከዝኩ።

እንተ ናይ ጤለ-በዱ መጓሰይ ኣስየን ስለ ዝበዝሓ ገለ ካብቶም ሰባት እንተ መጹ ከይቐትሉለይ ፈሪሄ ፍርቀን ዚኾና ኣብ ሓደ እቡእ ቦታ ወሰድክወን።

ሓንቲ መዓልቲ ኣብቲ ገምገም ኮይነ ክጓሲ ኸለኹ ሓንቲ ጃልባ ብርሑቕ ንንየው ገጻ ክትከይድ ከላ ዝረኤኹ መስለኒ። እታ ጀልባ ካባይ ኣዝያ እናረሓቐት ትከይድ ስለ ዝነበረት ኣጻቢቐ ከስተብሀለላ ኣይከኣልኩን። ቅርጻ ግና ንሓንቲ ጃልባ እያ እትመስል ዝነበረት። ክሳዕ ካብ ቅድሚ ዓይነት እትጠፍእ’ውን ቀው ኢለ ጠመትክዋ።

ካብታ መርከብ ሓደ ኣቕሪቡ ዘርኢ መረጸን ኣምጺኤ ነይረ ሽዑ ምሳይ ዘይትማላእክዎ ኮይነ እምበር ኣጸቢቐ ምረኤኽዋ ነይረ።

“ከበይ ዘመጹ ኾይነ ይኾኑ ናበይከ ይኸዱ ኣሎዉ” እናበልኩ ብትካዜ ናብ ቤተይ ክምለስ ከለኹ ኸኣ ሓደ ኣዝዩ ዘሰምብድ ትርኢት ርኤኹ!!

ኣብቲ ኣብ ገምገም ባሕሪ ዝነበረ ሑጻ ኪቝጸር ዘይከኣል ኣሰር ኣእጋር-ሰብ ጸንሓኒ። ነዚ ምስ ርኤኹ እንደገና ብፍርሂ ተረበጽኩ። እዚ ጥራይ እንተዚኸውን እንተይ ጸሊእኩም ነቲ ኻብ ኵሉ ዘሰምብድ ነገር ሓደ ኣዝዩ ዘፍርህ ትርኢት ከይትኸተሎ ኣይተረፈን።

ኣብ ሓደ ሓዉ ኺቕህም ዝቐረበ እቶን ደምን ኣዕጽምትን እተቘራረጸ ኣራእስ ሰብን ኣእጋርን ፋሕ ኢሉ ረኸብኩ። “እምበኣር እቶም ብጃልባ ዝኸዱ ዝነበሩ ሰባትስ ኣብዛ ደሴተይ ኮይኖም ሰብ ኪበልዑ ዝመጹ እዮም ዝኾኑ” እናበልኩ’ውን ኣንቀጥቀጥኩ።

እቶም በላዕት-ሰብ ዚበሃሉ ህዝቢ ሰብ ቀቲሎም ከም ዝበልዑ ሰሚዔ ስለ ዝነበርኩ ብምዝካሮም ጥራይ ክስምብድ ጀመርኩ።

“ዘሕዝን’ዩ ኣብዛ ደሴት ንዓሰርተውሾሞንተ ዓመት ዚኣክል ብሰላም እንብር ነይረ ኣብ መበል ዓሰርተውሾሞንተ ዓመተይ ነታ ቐዳመይቲ ኣሰር እግር-ሰብ ርእየ ሓሙሽተ ዓመት ድሕሪኡ ኸኣ ኣብ መበል ዕስራን ሰለስተን ዓመተይ እነሆነቲ እቶም በላዕቲ ሰብ ዝፈጸምዎ ናይ ጭከና ግብሪ እርኢ ኣለኹ። ድሕሪ ሕጅኸ እንታይ ኮነ ኪጓፈኒ ይኸውን” እናበልኩ’ውን ክበክን ከስተንትንን ጀመርኩ። ንቐዳማይ እዋነይ ከኣ ነቲ ናይ ቀደም ሰላማዊ ህይወተይን ነቶም ፍቁራን ስድራይን እናዘከርኩ ባሕረኛ ኾይነ ካበዓደይ ብምጥፍኣይ ተጠዓስኩ። ዓው ኢለ’ውን ከልቅስ ጀመርኩ።

ከምዚ ኢለ ብፍርሂ ቀባሕባሕ እናበልኩ ኣብታ ቐደም ብሰላም ሕጂ ብፍርሂ ዝቕመጠላ ዝነበርኩ ደሴት ህይወተይ ቀጸልኩ።

ሐደ ዘንደቕ ነገር ይጓነፈኒ

ሓንሳእ ኣሙ ሰሙን ኣብቲ ነተን ጥሪተይ ሓቢአሉ ዝነበርኩ ቦታ እኸይድ ነበርኩ። መቸም ኵሉ ሳዕ ጠበንጃይ ተማሊኤ እየ ዝኸይድ ዝነበርኩ። እንተ ኾነ ግን ካብታ ኣሰር ዝረኤ ኹላ ቀዳመይቲ መዓልቲ ክትኵስ ኣይደፈርኩን።

ገለ ኻብቶም ሰባት ኣብታ ዕርደይ ትኪ እርዮም መጺኦም ከይቐትሉኒ ኢለ ሓዊ ምእጓድ ኣቋረጽኩ። ስለዚ ንጕሆ ዘድልየኒ ኣቕሑን መግብን ሒዘ ኣብ ሓደ ሕቡእ ቦታ ኾይነ አብስል ነበርኩ።

ድሕሪ ብዙሕ ምድላይ ግን ሓንቲ ዘይትፍለጥ ናይ ብሓቂ ዓባይ በዓቲ ረኸብኩ’ሞ ኣብኣ ኾይነ ብዘይ ፍርሃት መግበይ ከብስልን ከዕርፍን ከኣልኩ።

ሕጂ ነዛ ዓባይ በዓቲ ከመይ ገይረ ከም ዝረኸብክዋ ከዘንትወልኩም እየ።

ሓንቲ መዓልቲ መግበይ ከብስለሉ ዝኽእል ሕቡእ ቦታ ክደሊ ኸለኹ ኣብ ሓደ ሽንጭሮ በጸሕኩ እሞ ንእዋኑ ኣብኡ ተሓቢኤ ከብስል መደብኩ። ንመብሰሊ ዚኾነኒ ዕንጨይቲ ክኣሪከለኹ ኸኣ ብኣዕጻው እተዓጽወት ናት ሓንቲ ገፋሕ በዓቲ እተ እቱ ጸባብ ኣፍ-ደገ ረኸብኩ። እታ በዓቲ ኣዝያ ጸልማት ስለ ዘነበረት ሓደ ሃልሃል ዚብል ዕንጸድቲ ሒዘ ቀሰይ እናበልኩ ኣብ ውሽጣ ኣቶኹ። እንተ ኾነ ግን እታ በዓቲ እናነውሐትን እናገፍሓትን ስለ ዝኸደት እቲ መብራህተይ ኪውዳእ ጀመረ’ሞ ንጽባሒቱ ተመሊሰ ክምርምራ መደብኩ።

ንጽባሒቱ ካብቲ ብስብሒ ገይረ እሰርሖ ዝነበርኩ ጥዋፍ ሽድሽተ ዚኾና እያድ ተማሊኤ ናብታ በዓቲ ተመለኩ’ሞ ነተንጥዋፍት ኣብሪሄ ኣብ ውሽጢ እታ በዓቲ ኣቶኹ። ኣጻቢቐ ምስ ኰለልኩዋ ኸኣ ሓንቲ ሚእቲ ሰባት ከተቐምጥ እትኽእል ኣዝያ ገፋሕ በዓቲ ከም ዝነበረት ፈለጥኩ።

ግሩም ዝኾነት ገፋሕን ሕብእትን በዓቲ ምዃን ምስ ፈለጥኩ’ውን ተቐዳዲመ ነቲ ተሪፉኒ ዝነበረ ጠያይትን ጠበናጁን ኣቕጺኤ ኣብ ውሽጣ ኣርነብኩዎ። ምስኡ ኸኣ ዘድልየኒ በብዓይነቱ ኣቕሑ አእቶኹላ።

ኣብዛ ዘይትፍለጥ በዓተይ ምስ ኣቶኹ ዝመጸ እንተ መጸ ኪረኽበኒ ከም ዘይኽእል ስለ ዘረጋገጽኩ ቍሩብ ክሕጎስ ጀመርኩ።

ነዚ ዅሉ ምስ ገበርኩ ኣብታ ናይ ቀደም ዕርደይን ንእሽቶ በዓተይን ተመለኩ’ሞ ከም ቀደመይ ክነብር ጀመርኩ።

በቲ እዋንቲ ኣብታ ደሴት መበል ዕስራን ሰለስተን ዓመተይ ሒዘ ስለ ዝነበርኩ ሽበት ከብቍል ጀመርኩ። ብምኽንያት ፍርሂ ናይቶም ጨካናት አህዛብ ዚኣክል’ውን እናዓበርኩ ኸድኩ።

እናፈራህኩ ደኣ ኾይነ እምበር ከም ቀደመይ ጥሪተይን ግራውተይን እናኣልኹ ምንባርስ ኣየቋረጽኩን። ግናኸ....ፍርሂ ኸላ ብዙሕ ኣሳልጦ ከም ዘይብርከ ኣጸቢቕኩም ትፈልጡ ኢኹም።

ከብቶም በላዕት-ሰብ እርኢ

ሓንቲ ንጕሆ ብእዋን ቀውዒ ስገም ክዓጽጽ ኣብቲ ግራውተይ ዝነበሮ መሮር ወፈርኩ። እዋን ቀውዒ ኣብታ ደሴተይ ኣዝዩ ውዑይ ስለ ዝነበረ መብዝሕትኡ ዕዮ ማሕረሰይ ሃሩር ከይጀመረ እየ ዝፍጽሞ ዝነበርኩ።

ዝኾነ ዀይኑ እዛ ንጕሆ እዚኣ ገና ጸሓይ ከይበረቐት ካብታ ዕርደይ ተላዒለ ናብቲ ግራውተይ ክኸይድ ከለኹ ኣብቲ ገምገም ባሕሪ ሃልሃል ዚብል ሓዊ ተኣጕዱ ርኤኹ። ነቲ ሓዊ እናጠመትኩ ኸኣ “ንጕሆ ምድሪ ደኣ መን እዩ ኣብዛ ደሴተይ ሓዊ ዚኣጕድ አታ ሕጅ’ውን እቶም ቅድም ዝረኤኹዎም በላዕቲ ሰብ እዮም ዝኾኑ። እንታይከ እየ ዝገብሮ አረ ሕጅስ ነቲ ግራት ስገመይ እንተ ረኣዩ ኣብዛ ደሴት ሰብ ከም ዘሎ ፈሊጦም ኪበልዑኒ ኢሎም ኪደልዩኒ እዮም” እናበልኩ ተሸበርኩ።

ናብታ ዓባይ በዓተይ ጐይየ ከይሕባእ ክንየው እቲ ሓዊ ተኣጕድዎ ዝነበረ ቦታ ዝነበረት እሞ ከይርእዩኒ ስለ ዝፈራህኩ ተቐላጢፈ አብታ ናይ ቀደም ዕርደይ ከይደ ጠንጃይ ለጕመ ብዝከኣለኒ ሓይሊ ክዋጋእ ተጸቤኹ።

ኣብ ውሽጢ እታ ዕርደይ ኮይነ ንሰለስተ ሰዓት ዚኣክል ምስ ተጸቤኹ ግን ብምጽባይ ረብረብኩ እሞ “ምናልባት እቲ ሓዊ ብገለ ድንገት ባዕሉ እተባርዔ እዩ ዚኸውን እምበር ቀደም ምመጹኒ ነይሮም” ኢለ ኣብቲ ኣብ ልዕሊ ዕርደይ ዝነበረ ነዊሕ ከውሒ ደዪበ ኣብ ዙርያይ ክጥምት ጀመርኩ። በቲ ኣቕሪቡ ዘርኢ መረጸን ገይረ ምስ ጠመትኩ ኸአ እቲ ቕድም ዝረኤኽዎ ሃልሃልታ አጸቢቑ ኪነድድ ከሎ ርኤኽዎ። ንሱ ጥራይ ኸይኣክል ከኣ ኣብ ዙርያ እቲ ዝረኤኽዎ ሃልሃልታ ትሽዓተ ዚኾኑ ሰባት ጥርሖም ኮይኖ ኮፍ ኢሎም ርኤኹ። እዞም ሰባት ሓዊ ይስሕኑ አለዉ ከይብል ሃሩር እዩ ዘሎ ኣብ ዙርያ እቲ ሓዊ ደኣ እንታይ ይገብሩ አለዉ” ኢለ እናተጨነቕኩ ተዓዘብክዎም እሞ ሰብ ጠቢሶም ዚበልዑሉ ሓዊ ይኣጕዱ ከም ዝነበሩ ኣስተብሃልኩ።

ንኽልተ ሰዓት ዝአክል ምስ በልዑ ጸጊቦዎ ናብተን ጀላቡኦም ገጾም ከዱ። ሰሪሮም ኪኸዱ ምስ ተበገሱ’ውን ካልኦት ኣብቲ ክንዋይ ወገን ናይታ ደሴተይ ዝጸንሑ ጋንታ ተሓወስዎም እሞ ተታሒዞም ናብ ጀላቡኦም ኮይኖም እናጀለቡ ናብ ምብራቕ ገጾም ከዱ።

ተቐላጢፈ ኸኣ እንታይ ይገብሩ ከም ዝነበሩ ኽርኢ ጠበንጃይን ሽጕጠይን ዓጢቐ ኣብቲ ሓዊ ተኣጕድዎ ዝነበረ ቦታ ከድኩ።

ኣብኡ ሓደ ዘሰክሕ ትርኢት ርኤኹ! እቲ ሑጻ ብርጉእ ደምን ዝሓረረ ኣዕጽምትን መዓናጡ ሰብን ተኸዲኑ ጸንሓኒ። “ከመይ ዝበሉ ኣራዊት ዝኾኑ ህዝቢ እዮም” እናበልኩ ኸኣ ነቲ ኣብኡ ተረፍ ኣኻኺበ ቀቢረዮ ኸድኩ።

ነዚ ነገራት’ዚ እናዘከርኩ ቀትሪ ብሓዘንን ትካዘን ለይቲ ኸኣብኽፉእ ሕልምታትን ምህትፍታፍን ተሰቄኹ።

እናፈራህኩ መዓልታትን ኣዋርሕን ኣሕለፍኩ ህይወተይ ኣብ ድንገት ክይትወድቕ’ውን ተጨነቕኩ።

ሐንቲ እተሰብረት መርከብ አማዕዱ

ሓንቲ መዓልቲ ብወርሒ ግንቦት ሓደ ብርቱዕ ማዕበል ኣብ ባሕሪ ተላዕለ እሞ ምልእቲ ለይቲ ብርቱዕ ንፋስ ኪነፍስን በርቂ ኪበርቕን ሓደረ።

ብርቱዕ ማዕባለትን ንፋሳትን ምርኣይ ዳርጋ ለሚደዮ ስለ ዝነበርኩ ግን ብዙሕ ከይተጨነቕኩ ኣብታ ውዕይቲ ዕርደይ ኣትየሓዊ እስሕን ነበርኩ። ክሳዕ ፈጺሙ ለይቲ ዚኸውን መጽሓፍ ቅዱስ ኣናበብኩ ምስ ኣምሴኹ ድቃስ መጺኡኒ ክድቅስ ክዳሎ ከለኹ ደሃይ መጽፍዕ ዚጥዕም ብርቱዕ ተዅሲ ሰማዕኩ። እንታይ ምዃኑ ክርኢ ኢለ ኸኣ ጠበንጃይ ሒዘ ኣብ ልዕል’ታ ከውሒ ደየብኩ። ፍርቅ-ለይቲ ስለ ዝነበረ ግን ገለ ነገር ክርኢ ኣይከኣልኩን። ተስፋ ቐቢጸ ናብታ ዕርደይ ክምለስ ምስ ወረድኩ እንደገና ሓደ ማሕታን ብርቱዕ ደሃይ መድፍን ሰማዕኩ። ሽዑ እቲ ተዅሲ ካብ ባሕሪ ይመጽእ ከም ዝነበረ ፈለጥኩ’ሞ ሓንቲ ኣብ ድንገት ዝወደቐት መርከብ ትትኵሶ ኸም ዘላ ተረዳእኩ።

ተቐላጢፈ ሓሰርን ኣዕጻውን ሒዘ ኣብ ሓደ ክብ ዝበለ ቦታ ደዪብ ብርቱዕ ሃልሃልታ አጐድኩ። ምናልባሽ እቶም ኣብታ መርከብ ዝነበሩ ባሕረኛታት ነቲ ሃልሃልታ እንተ ረኣዩ ናባይ ገጾም እናሓምበሱ ኪመጹኒ’ውን ተስፋ ገበርኩ።

እቶም ባሕረኛታት ሃልሃልታ ከመ ዝረኣይዎ ርግጽ’ዩ እንተኾነ ግን እቲ ማዕበል አዝዩ ብርቱዕ ስለ ዝነበረ ገለ ነገር ከገብሩ ኣይከኣሉን። ምልእቲ ለይቲ ነቲ ሓዊ ከቃጽል ምስ ሓደርኩ ሓደኳ ዚቕልቀል ሰኣንኩ እሞ ኣብኡ ኮፍ ኢለ ሓደርኩ።

ምድሪ ምስ ወግሔ በታ ኣቕሪባ ኣተርኢ መረጸይነ እንተረኤኹ ኣብ ሓደ ኣዝዩ ርሑቕ ቦታ ሓንቲ ብማዕበል እተሰባበረት መርከብ ከማዕዱ ኸአልኩ። ስለዚ ተቐላጢፈ ጃልባይ ኣዳሎኹ’ሞ ነቶም ባሕረኛታት ዚኸውን እንጌራን ውዑይ ጸባን ጽሩይ ማይን ፍሬታትን ጽዒነ ናብታ ስብርቲ መርከብ ገጸይ ተበገስኩ። ናብታ መርከብ ገጸይ እናኸድኩ ገለ ካብቶም ባሕረኛታት ገና! ኣብኣ እንተ ዚጸንሑንስ ብዦት ምኾኑኒ ነይሮም ካልእስ ይትረፍ ሓደ ሰብ እኳ ኣብኣ እንተ ዝረክብ ካልእ ነገር አምበይምደሌኹን” እናበልኩ ሰፈፍኩ።

ድሕሪ ኽልተ ሰዓት ዚኣክል ኣብቲ እታ ስብርቲ መርከብ ዝነበረቶ ቦታ በጻሕኩ። ኣብኡ ዘሰክሕ ትርኢት እዩ ዝነበረ። እታ መርከብ ብጸፍዒ ማዕበላት ዚኣክል ተሰባቢራን ተበላሽያን ምርኣይ ፍጹም ሕልና የዕርብ።

ድሕሪ ብዙሕ ጻዕሪ ኣብ ውሽጣ ኢትየ ምስ መርመርኩ ብጀካ ሓደ ብጥሜት ኪመውት ዝደለየ ኸልቢ ሕይወት ዝነበሮ ፍጡር ኣይነበረን። ኵሎም እቶም ኣብኣ ዝነበሩ ባሕረተኛታትን ገያሾን ብብርታዔ እቲ ማዕበላትን ሃጽፍታትን ዚኣክል ገሊኦም ኣብ መዓሙቕ እቲ ባሕሪ ሰጢሞም ገሊአም ከኣ ብዓቕለ-ጽበት ኣብ ውሽጢ እታ መርከብ ሞይቶም ረኸብክዎም።

ገለ ሓደ ጥዑይ ሰብ እንተረኸብኩ ኢለ ኣብ ልዕሊ እቲ ሬሳታት ንሓደ ሰዓት ዚኸውን ምስ ደሌኹ ሓደኳ ከይተረፈ ኵላቶ ከም ዝሞቱ ኣረጋገጽኩ። “እግዚኣብሄር ንነፍሳቶም ይምሓር” ኢለ ኸኣ ሓዲገዮም ክብገስ ተዳሎኹ።

ቅድሚ ምኻደይ ግና “ካብ መጻእኩስ ዚጠቕመኒ ነገራትከ ሒዘ ዘይኸይድ” ኢለ ኣብታ መርከብ ሃለው-መለው ክብል ጀመርኩ’ሞ ሰለስተ መግቢ እተመልኣ ዓበይቲ ሳጹንን ስድስት በራድን ሓደ ጠያይት እተመልኤ በርሚልን ክልተ ጠበናጁን ነቲ ኸልብን ሒዘ ናብታ ደሴተይ ከድኩ።

ንጽባሒቱ ተመሊሰ ኸኣ በብዓይነቱ መግብን ክዳውንትን ኣቕሑን ኣከብኩ’ሞ ካልእ ዚጠቕመኒ ነገራት ክደሊ አብታ አብክፍሊ እቲ ሓለቓ መርከብ ዝነበረት መኽዘን እቶኹ። አብኡ’ውን በብዓይነቱ ናይ ወርቅን ብሩርን ብዙሕ ገንዘብ ጸንሓኒ። እቲ ገንዘብ ሽሕኳ ዘይጠቅመኒ እንተ ነበረ እናቘጸርኩ ክዘናግዓሉ ኢለ ተማሊአዮ አብታ ደሴተይ ከድኩ።

እቲ ካብታ መርከብ ዘምጻእክዎ በብዓይነቱ ዓይነት መግቢ ንሓያሎ አዋርሕ ለውጢ ኪኸነኒ ስለ ዝኸኣለ አዝየ ተሓጐስኩ። አብታ መርከብ ሓደ ጥዑይ ሰብ’ኳ ክረክብ ብዘይምኽአለይ ግን መሊሸ ጐሄኹ።

ዝኾነ ዀይኑ ከም ቀደመይ ብፍርህን ቅብጸትን ተዳሂለ ህይወተይ ቀጸልኩ፡

ሐደ እተሐላለኸ ሕልሚ እሕልም

ገለ ዘሰንብድ ነገር ከይትጓነፈኒ ክልተ ዓመት ብሰላም ምስ አሕለፍኩ “ደጊምሲ እቲ ናይ መጀመርያታ ሰላማዊ ህይወተይ ግዲ ኪምለሰኒ እዩ” እናበልኩ ተስፋ ገበርኩ።

ሓንቲ ለይቲ ብወርሒ መጋቢት ብርቱዕ ክረምቲ ስለ ዝነበረ ብዙሕ ዝናብ ኪዘንብ ጀመረ። ስለዚ ኣብታ ናይ ዕርዲ በዓተይ ኮይነ ክድቅስ በጥ በልኩ። ሓንጎለይ ግን ብበብዓይነቱ ሓሳባት ስለ እተመልኤ ድቃስ ኣበየኒ እሞ ኣብ መንበር ኮፍ ኢለ ክሓስብ ጀመርኩ። ኮፍ ኢለ ብዛዕባ እዋን ቍልዕነተይን እዋን ጕብዝናይን ብዛዕባ ኣቦይ አደይን ብዛዕባ’ቲ ዝፈጸምኩዎ ድንገትን ብዛዕባ እታ ደሴተይን ብዛዕባ እቶም በላዕት-ሰብን ክሓስብ ጀመርኩ። ሓንጐለይ በዚ ሓሳባት’ዚ ኪናወጽ ጀመረ። ሽዑ ስድራይን ዓደይን ኣዕሩኸይን ዘከርኩ’ሞ ከም ሓደ ቘልዓ ዓው ኢለ በኼኹ።

እንደገና ብዛዕባቶ’ም ቅድሚ ክልተ ዓመት ኣብታ ደሴተይ መጺኦም ሰብ በሊዖም ዝኸዱ ሰባት ክሓስብን ክጭነቕን ጀመርኩ’ሞ “እቶም ሰባት እቲኦም ካበይ ኮን መጺኦም ይኾኑ ከመይ ዝበላ ጀላቡኸ አለዋኦም መሊኾም ደኾን ይምለሱ ይኾኑ” እናበልኩ ድቃስ ሰኣንኩ

ብፍርሃት እናረሃጸኩ ኸኣ “ሐደ ብጫይ ዘይብለኒ ኮይነ እምበር ኣብዛ ሃብታም ደሴት ምቕማጥ ሓዘን ኮይኑ እምበይምተሰመዓንን ነይሩ እየወ ሓደ ብጫይ ጥራይ እኳ እንተ ዚሀልወንስ ካልእ ኣይምተመኔኹን” እናበልኩ ክታኸስ ጀመርኩ።

ምስ ደቀስኩ ኸኣ ካብቲ ብርቱዕ ሓሳባተይ እተላዕለ ሓደ እተሓላለሐ ሕልሚ ክሓልም ጀመርኩ።

ብሕልመይ ኣብ ጥቃ እቲ ገምገም ባሕሪ ጠበንጃይን ጽላለይን ሒዘ ብትካዜ ኣብ ብርቱዕ ሓሳባት ኣጽሂበ ኮፍ ኢለ ነበርኩ። ኮፍ ኢለ ብዛዕባ ዓደይን ስድራይን ክሓስብ ከለኹ ዓስርተውሓደ ካብቶም ብግህዶ ዝረኤኹዎም ሰባት ሓደ ኪበልዕዎ ኢሎም ዘምጽእዎ ሕቡስ ሒዞም ኣብ ጃልባ ሰሪሮም ኪመጹ ኸሎዉ ሓለምኩ። ኣብ ገምገም ብጽሕ ምስ በሉ ግን እቲ ሕቡስ ፍንጢሱ ካብኣቶም ሃዲሙ ናባይ ገጹ ዝመጸ መሰለኒ’ሞ ሒዘዮ ናብታ በዓቲ ከም ዝወስድክዎ ሓለምኩ።

እቲ ሕቡስ ብጫየይ ኮይኑ ምሳይ ከም እተቐመጠ እቶም ሰባት ከኣ ሓዲጎሙዎ ከም ዝኸዱ መሰለኒ። ከምዚ ኢለ ክሕጐስ ከለኹ ካብ ድቃሰይ ተበራበኩ’ሞ ሕልሚ ጥራይ ስለ ዝኾነ ብጓሂ ጣዕኢለ ክመውት ደሌኹ።

ስለዚ እንደገና ናብቲ ናይ ምስትንታን ህይወተይ ተመሊሰነቲ ግሩም ዝኾነ ሕልመይ እናዘከርኩ ብጓሂ ዚኣክል ከይበላዕኩን ከይሰቴኹን ሓያሎ መዓልቲ ገበርኩ።

ዕለት- ዕለት ነቲ ሕልመይ እናዘከርኩ ኸኣ “እቲ ሕልመይ ሓቂ ነይሩ እንተ ዚኸውንስ ሕጂ ብጫይ ምረኸብኩ ነይረ። ዋይ ኣነ ግድሸእ! ካንዶ ምሉእ ህይወተይ ብጽምዋ ከሕልፎ እየ” እናብልኩ ብሓዘን አልቀስኩ።

መሊሸ’ውን “እቶም ሰባት እንደገና ኣብዛ ደሴት እንተ ዚምለሱስ ዝገበርኩ ገይረ ሓደ ካብኣቶም ሒዘ ለውሃትን ፍቕርን ፍርሃት-እግዚኣብሄርን ሕያውነትን ምሂረ ብጫየይ ምገበርክዎ ነይረ “ኢለ ተመኔኹ’ሞ ብተስፋ ተጸቤኹ።

ሓደ ብጫይ ይጓነፈኒ

ዓመትን ፈረቓን ዚኣክል ምስ ተጸቤኹ ሓንቲ ንጕሆ ብወርሕ-ሰኔ ሓደ ዘደንቕ ዕድል ተጓነፈኒ።

እታ ንጕሆ እቲኣ ፍሬታት ክኣሪ ኢለ ካብታ ዕርደይ ወጺኤ ናብቲ ገምገም ባሕሪ ክኸይድ ከለኹ ሓሙሽተ ጀላቡ ናብቲ ገምገም ባሕሪ ቈይመን ርኤኹ። እቶም ሰሪሮምወን ዝመጹ ሰባት ግን ናብ’ቲ ዱር ገጾም ከይዶም ስለ ዝነበሩ ኵላተን ጥራየን ከም ዝነበራ ኣስተብሃልኩ። ከምቲ ዝበልኩኹም እተን ጀላቡ ሓሙሽተ ስለ ዝነበራ ዕስራ-ሰላሳ ዚኾኑ ሰባት ሒዘን መጺአን ከም ዝነበራ ኪስትውዓል ዚከኣል እዩ ዝነበረ።

ነዚ ምስ ርኤኹ እንታይ ከም ዝገበር ጠፍኣኒ። ምስ ኵላቶም ክዋጋእ ዝከኣል ኮይኑ ስለ ዘይተሰምዓኒ ኸኣ ኣብ ውሽጢ ዕርደይ ኮይነ ክከላኽል አቶኹ።

ኣብኣ ኾየን ንነውሕ እዋን ምስ ተጸቤኹ ግን ብምጽባይ ደከምኹ እሞ ቀሰይ እናበልኩ ኣብ ልዕል’ታ ከውሒ በጥ ኢለ በታመረጸነይ ክርኢ ጀመርኩ። ኣብ ርሑቕ ከኣ ሰላሳ ዚኾኑ ሰባት ጥርሖም ኮይኖም ኣብ ዙርያ ሃልሃልታ ሓዊ ኪስዕስዑን ኪደርፉን ከለዉ ርኤኹ።

መብዝሕትኦም ኪስዕስዑ ኸለዉ ገለ ካብኣታቶም ናብተን ጀልባ ኸይዶም ክልተ ብሰንሰለት እተኣሰሩ ሰባት ሒዞም ናብቶም ብጮቶም መጹ። እዞም ክልተ መስኪን እሱራት ኣነ ደኣ ዘይረኤኹዎም ኮይነ እምበር ቅድም ኣብተን ጀላቡ ከም ዝነበሩ ፍሉጥ’ዩ።

ሒዞም ምስ ኣምጽእዎም ንኽልቲኣቶም ፈቲሖም ነቲ ሓዲ ኦም ብበተሪ ኣኸንዲዶም ኣውደቕዎ’ም ኸለዉን ርኤኹ።

ዅላቶም ናብቲ ዚጠብስዎ ዝነበሩ ሰብ ስለ ዘድሃቡ ግን እቲ ኪቕተል ተሓሲቡ ዝነበረ ካልኣይ ሕቡስ የማነ- ጸጋማ ቍልሕ-ምልሕ ኢሉ ብምሉእ ሓይሊ ፈንጺጉ እናጐየየ ኪሃድም ጀመረ። ከም ንፋስ እናሸበበ’ውን ናብታ ዕርደይ ገጹ እናሃደመ መጸ።

ነዚ ምስ ርኤኹ ኣይሓጎስ አይጓሂ ኮይነ ፈዘዝኩ። ነቲ ዝሓለምክዎ ሕልሚ እናዘከርኩ ኸኣ “ሎምስ እቲ ሕልመይ ግዲ ኪፍጸለመይ እዩ” እናበልኩ ተናወጽኩ።

ዝኾነ-ዀይኑ ወጺኤ ኽይሕግዞ ኵላቶም ደድሕሪኡ ስዒቦም ከየርክብዎ እሞ ንዓይ’ውን ምስኡ ከይመልክሙኒ ስለ ዝፈራህኩ ኣብታ ዕርደይ በጥ ኢለ ጠበንጃይ ለጕመ ተጸቤኹ።

እንተ ኾነ ግን ብዕድል ስለስተ ሰባት ጥራይ ኪጐይዎ ጀመሩ’ሞ “ሕጅስ ዝኾንኩ እኹን ባዕለይ ክሕግዞ እየ” ኢለ ጠበንጃ ሒዘ ካብታ ዕርደይ ዘሊለ ወጻእኩ።

ንሱ እናሃደመ እቶም ሰለስተ ሰባት ከኣ እናሰብዓዎ ኣብ ጥቓ ሓደ ኣብ መንጎ ዕርደይን ኣብ መንጎ ሓንቲ ኦምን ዝነበረ ርባ በጽሑ’ሞ ንሱ እናሓምበሰ ተሳገሮ ክልተ ካብኣቶም ከኣ ደድሕሪኡ እናሓምበሱ ተኸተልዎ። እቲ ሳልሳዮም ግን ሓምቢሱ ዘይኽእል ስለ ዝነበረ ሓዲግዎም ናብ ብጮቱ ተመልሰ።

ነዚ ምስ ርኤኹ ብዓቢይ ትብዓት ጠበንጃይ ለጕመ ናብኣቶም ገጸይ ጐየኸ። ነቲ ዚሃድም ዝነበረ ሕቡስ ኣርኪበ ኸኣ “አጆኻ ክሕግዝካ’የ ኣይትፍራህ” እናበልኩ ክጽውዖ ጀመርኩ። ግርጽ’ዩ እቲ ሕቡስ እንታይ እብሎ ከም ዝነበርኩ ስለ ዘየተስውዓለ ላባይ እውን ኪሃድም ደለየ። ብኢደይ ገይረ እናኣመልከትኩ ገለ ነገር ከም ዘይገብሮ ምስ ኣረዳእክዎ ግን ኣብ ጥቓይ ቅርብ ምስ በለ እቶም ክልተ ሰዓብቱ ህሩግ ኢሎም ነቲ ሓዲኦም ካራ ገይረ በዝበዝክዎ ሞይቱ’ውን ወደቐ። እቲ ኻልኣይ ግን ከባይ ርሕቕ ኢሉ መንቲግ ወርዊሩ ኪቐትለኒ ስለ ዝጨመተለይ ከይቅድመኒ ፈሪሄ ጠበንጃይ ገይረ ኣቃጸልክዎ። ልቡ ተወጊኡ ኸኣ ሞተ።

ወዮ መስኪናይ ሕቡስ ነዚ ዅሉ ምስ ረኣየ ንዕኡ’ውን ከይቐትሎ ግዲ ፈሪሁ ኾይኑ ብፍርሂ ከንቀጥቅጥ ጀመረ። ኣነ ግን እናመልከትኩ ዓርኩ ምዃነይ ገለጽኩሉ እሞ ፍሽኽ እናበለሰዓበኒ። ተቐላጢፍና’ውን ናብታ ዕርደይ ክንከይድ አመልከትኩሉ። ንሱ ግና ናብቶም ወዲቖም ዝነበሩ ሬሳታት ከመልክተለይ ጀመረ’ሞ “እቶም ካልኦት ከይርእይዎም ንቕበሮም ማለቱ ምዃኑ ኣስተውዓልኩ። ተቐላጢፍና ቀቢርናዮም’ውን ናብታ ዕርደይ ከድና።

አብታ ዕርደይ ምስ በጻሕና ጸባን እንጌራን ሃብክዎ እሞ ኣዝዩ ጠምዩ ስለ ዝነበረ ኪእበልዕ ጀመረ። ኣነ ግን ገና ፍርሂ ስለ ዘነበረ ኣብታ ከውሒ ደዪብ ነቶም ካልኦት ክዕዘብ ጀመርኩ። ዘደንቅ ዕድል’ዩ እቶም ካልኦት ኣብቲ ናይ ጭካኔ መኣዲ ጥራይ ኣድሂቦም ስለ ዝነበሩ ክልት ሰዓት ዚኣክል ምስ በልዑን ምሰ ሳዕስዑን ብጮቶምን ነቲ ኻልኣይ ሕዝቡስ ከይዘከሩ ጀላቡኦም ሰሪሮም ናብ ምብራቕ ገጾም ከዱ።

ምድሪ ምስ ጸልመተ ሓንቲ ካልኣይቲ ዓራት ስለ ዝነበረትኒ ዓራት ስለ ዝነበረትኒ ኣብ ልዕሊኣ ሓሰር ኣንጺፈ ኪድቅስ ኣመልከትኩሉ ኣዝዩ ደኺሙ ስለ ዝነበረ’ውን ከቢድ ድቃስ ወስዶ።

ድሕሪ ብዙሕ ዓመታት-ጽምዋ ሓደ ብጫይ ብምርካበይ ተሓጕሽ ተምበርኪኸ ንኣምላኸ አመስገንኩ።

እቲ ብጫየይ ብሓቂ ኪፍተወኒ ጀመረ። ቍመቱ ንውሕ ዝበለ ጸጒሪ ርእሱ ዝጸለመ ኣስናኑ ከም በረድ ዝጻዕደወ ቈርበቱ አዝዩ ዘይጸለመ ኸደራይ ድምጹ ኸኣ ንምስምዑ ባህ ዘብል ተፈታዊ እዩ ዝነበረ።

ሓደ ሰዓት ዚኸውን ምስ ደቀሰ ካብታ ዓራቱ ተንሲኡ ነተንጤለ-በዱ ክሓልብ ከለኹ መጸኒ እሞ ኣብ ቅድመይ ተምበርኪኹ ነቲ እግረይ ኣብ ክሳዱ ሰቐሎ። እዚ ማለቱ’ውን ኵሉ ሳዕብጫየይን ኣገልጋየይን ከም ዚኸውን ከረድኣኒ ከም ዝደለየ ፈለጥኩ። ስለዚ ብኢዱ ሓፍ ኣቢለ ብሕያውነት ተዛረብክዎ።

በብቝሩብ ነንመዓልቱ ሒዶት ቃላት እናመሃርኩ’ውን ቛንቋይ ክገልጸሉ ጀመርኩ’ሞ መስተውዓሊ ስለ ዝነበረ ቀልጢፉ ኪመሃር ጀመረ።

እታ ዘድሓንክዎ መዓልቲ ዓርቢ ስለ ዝነበረት ከኣ “ዓርቢ” ኢለ ስም ኣውጻእኩሉ።

መዓልታትን ኣዋርሕን ብዝሓለፈሉ መጠን ዓርቢ ብጫየይ ብዙሕ ነገራት ተማሃረ’ሞ ኣብ ብዙሕ ነገራት ከኣኪሕግዘኒ ጀመረ።

ንፉዕ ዓያይን ሕያዋይ ዓርክን እሙን አገልጋይን ኮይኑ ብዅሉ አሓጐሰኒ። ብሓንሳእ ኴንና ኣብ ኵሉ ዓይነት ዕዮ ክንተሓጋገዝ

ንነውሕ እዋን ቛንቋይ ክሳዕ ዚፈልጥ በእዳወይን ብምልክትን ጥራይ እዛረቦ ስለ ዝነበርኩ ኣጻቢቕና ንምስምማዕ ይሽግረና ነበረ። ደሓር ግና በብቝሩብ እናተዛረክብዎን እናመሃርክዎን ጸዓርኩ እሞ ኪሰምዓኒ ጀመረ።

ንዓርቢ ብዙሕ ነገራት እምህሮ

ሓንቲ መዓልቲ ስጋ ሃድን ዊን ስለ ዝበለኒ እሞ ካብተን ጥሪተይ ክሓርድ ስለ ዘይደለኹ ምስ ብጫየይ ዓርቢ ንሃድን ከድና።

ኣብ ሓደ ዱር በጻሕና ኸኣ ሓንቲ ጤለ-በዱ ምስ ክልተ ማሕስኣ ኾይና ክትበልዕ ከላ ርኤኹ’ሞ ንዓርቢ “ሕጂ ኣብዚደው በል ከይሃድማና ምንቕ ኣይትበል” ኢለ ነቲ ሓደ ማሕስእ ጨሚተ ቐተልክዎ።

መስኪናይ ዓርቢ! ነቲ ድሃይ ናይቲ ጠበንጃ ምስ ሰምዔ ብፍርሃት ከንቀጥቅጥ ጀመረ’ሞ ዝቐትሎ ግዲ መሲልዎ ኾይኑ ኣብ ትሕቲ እግረይ መጺኡ ተደፍኤ። ኣነ ግን ገለ ከም ዘይገብሮ እናገለጽኩሉ ብኢደይ ሓፍ ኣቢለ ነቲ ዝሃደንክዎ ኸምጽእ ኸኣ ግሩም ዝኾነ ምሳሕ ተመሳሕና።

ዓርቢ ኵሉ ሳዕ ካብቲ ጠበንጃይ ይፈርህ ከም ዝነበረ አይትስሕትዎን ትኾኑ። በብቝሩብ ግን ኪትብዕ ጀመረ’ሞ ፍርሃቱ ተቐንጠጠ። አረ ድሕሪ ሓያሎ ኣዋርሕስ ምትኳስን ምህዳንን ስለ ዝመሃርክዎ ባዕሉ ኸይዱ ሃዲኑ የምጽኣለይ ነይሩ።

ብጀካ’ዚውን ምብሳልን ኣብ ግራት ምዕያይን ተማህረ’ሞ ብዅሉ እሙን ብጫይ ኪኾነኒ ጀመረ።

ከምዚ ኢለ ንዕኡ ክምህርን ምስኡ ክዘናጋዕን ክዓይን ምሉእ እዋነይ ብባህታን ሓጎስን ስለ ዘሕለፍክዎ ናይ ህይወተይ ጣዕሚ ተፈለጠኒ።

ብሓንሳእ ሓያሎ ኣዋርሕ ምስ ገበርና ኣጻቢቑ ኪዛረበኒ ጀመረ’ሞ አብ ዓዱ ብዙሓት ጸዓዱ ብዓበይቲ መራኽብ እናመጹ ምስ’ቶም ህዝብ ከም ዚነግዱ ገለጸለይ። ነዚ ነገር’ዚ ምስ ሰማዕኩ ዝገበርና ጌርና ኣብ ዓዱ ኽንከይድ እንተ ንኸእል ናብ ሃገር እንግሊዝ እትወስደኒ መርከብ ከም ዘይስእን ተስፋ ክገብር ጀመርኩ።

ብተስፋ ኸኣ “ስማዕ ዓርቢ ሓንቲ መርከብ ሰሪሕና ናብ ዓድኻ ዘይንኸይድ” ኢለ ተዛረብክዎ። ንሱ ግን ንበይንኻ ኪድ ግዲ ዝበልክዎ መሲልዎ ኾይኑ ኪጕሂ ጀመረ። ሽዑ ሓንቲ ጃልባ ሰሪሕና ብሓንሳእ ከም እንኸይድ ገለጽኩሉ እሞ ብሓጎስ ገጹ በርሄ። ሓንቲ ጽብቕትን ዓባይን ጃልባ ንምስራሕ ክእለት ከምዘለዎ’ውን ገለጸለይ።

ሓንቲ ሓዳስ ጃልባ እሰርሕ

ሽሕ’ኳ ምስ ዓርቢ ብጫየይ ብሓጎስ እነብር እንተ ነበርኩ አብታ ደሴት ምቕማጥ ኪጽልኣኒ ስለ ዝጀመረ ሓንቲ ጃልባ ሰሪሕና ካብኣ ኽንከይድ መደብኩ።

ምስ ዓርቢ ኸኣ ሓንቲ ጽብቕትን ድልድልትን ጃልባ ክትስራሕ እትኽእል ዓባይ ኦም ንምድላይ ተበገስና።

ርግጽ’ዩ ኣብታ ደሴት ኣሽሓት ኣእዋም ነይረን። እንተ ኾነ ግን ኵላተን ካብ ገምገም እቲ ባሕሪ ኣዝየን ዝረሓቓ ስለ ዝነበራ ሓንቲ ኣብ ገምገም ዝቐረበት ክንረክብ ብዙሕ ደኸምና።

ድሕሪ ብዙሕ ምድላይ ዓርቢ ሓንቲ ከብ ገምገም ብዙሕ ዘይረሓቐት ከርእየኒ ወሰደኒ ምስ ርኤኹዋ’ውን ኣዝየ ተሓጐስኩ። ብፋስ ጌርና ነቲ ጕንዳ ክንቈርጽ ከኣ ሓደ ወርሒ ዚኸውን ጸዓርና። ጕንዳ ቈሪጽና እናኣጐድጐድና ከነሰናድዋ ግና ሰለስተ ወርሒ ገበርና። ምስ ወዳእናያ ኣብ ማይ ንምእታዋ እቲ ኣዝዩ ዝበርትዔ ክፍሊ-ዕዮ ምዃኑ ፈለጥኩ’ሞ ከም ጥቤብይ መንገዲ ምሂዘ ተሓጋጊዝና ድሕሪ ናይ ሓደ ወርሒ ጻዕሪ ኣብ ባሕሪ ኣእቶናያ። ምስ ተወድአት እሞ ኣብ ቀረባ ምስ ፈተንናያ ኸኣ ሓንቲ ግሩም ዝኾነት ጃልባ ኮነትልና።

እንተኾነ ግን ሽሕ’ኳ ናብ ዓደይ ንምምላስ ብርቱዕ ሃረርታ እንተነ በረኒ በዛ ንእሽቶ ጃልባ ክንከይድ እንተ ተበገስና ኣብቲ ብርቱዕ ባሕሪ ድንገት ከይረኽበና እፈርህ ስለ ዝነበርኩ ከጠራጠር ጀመርኩ።

በቲ እዋን’ቲ ኣብታ ደሴት ዕስራን ሸውዓተን ዓመት ስለ ዝገበርኩ ብዅሉ ንብረትይ ድልዱል እየ ዝነበርኩ። ካብዘን ዕስራን ሸውዓተን ዓመት እተን ዕስራን ሓሙሽተን በይነይ ብጽምዋ እተን ክልተ ዓመት ግን ምስ ዓርቢ ብጫየይ ብደስታ ስለ ዘሕለፍክወን ናይ ሓጎስ አመታት ኮይነን ተሰመዓኒ።

ከምዚ ኢለ ተሓጕሰ ክነሰይ ግን ዓደይን ህዝበይን ብጮተይን ምንፋቕ ኣየቕረጽኩን። ለይትን መዓልትን ብናፍቖት-ዓደይ ምስቃይ ኣይተረፈንን።

እታ ጃልባና ኣጸቢቓ ምስ ተስናደወት ነቲ ብጫየይ “በል ዓርቢ እዛ ጃልባና ርሑቕ መገሻ ተግብረናዶ ይመስለካ” ኢለ ሓተትኩዎ’ም “እዚኣ ድልድልቲ እያ ኣብ ዝደሌናዮ ክትጾረና ትኽእልያ” ኢሉ ተስፋ ሃበኒ። ኣጸቢቓ ስለ ኽትድልድል ከኣ ነቲ ቕድሚ ብዙሕ ዓመታት ካብታ ስብርቲ መርከብ ዘምሳእክዎ ጋንጽላ ኣጋጢምኩላ እሞ ሓንቲ ብንፋስ ተደፊኣ እትኸይድ ድልድልቲ ጃልባ ኾነት።

ዝኾነ ኾይኑ ዝገበርኩ ገይረ ካብታ ደሴት ንምኻድ መደብኩ። እዚ ኽብለኩም ከለኹ ግን ምስ ዓርቢ ኴንና ከም ቀደመይ ጥሪትናን ሕርሻናን ዕዮናን ንምምሕያሽ ወርትግ ጻዕርና ቐጸልና።

ንዓርቢ ዕለት-ዕለት ቛንቋይ እናመሃርኩ ምስ ኣመሓየሽክዎ ንባብ መጽሐፍ ቅዱስ እውን ከምህሮ ጀመርኩ’ሞ ሓደ ንፉዕን እሙንን ዓርኪ ኮነኒ።

ሓንቲ ጃልባ ናባና ገጻ ትመጽእ

ዘረባ ኸየንውሓልኩም ካብቲ በታ ኣብዛ ደሴት እተቐመጥክዋ ናይ መወዳእታ ዓመት እተጓነፈኒ ዘደንቕ ምልውዋጥ ህይወተይ ከዘንትወልኩም እየ።

ሓንቲ ንጕሆ ኣብ ዓራተይ ደቂሰ ከለኹ ዓርቢ እናጐየየ መጺኡ “ሮቢንሶን ተበራር ተበራበር ሓንቲ ጀልባ ናባና ገጻ ትመጽእ ኣላ ተንስእ” እናበለ ኣበራበረኒ። ብዘይ ልበይ ካብታ ዓራተይ ነጢረ’ውን ብሃወኽ ዚኣኽል ጠበንጃይ ከይተማላእኩ ደድሕሪኡ ኣብ ደገ ወጻእኩ።

ኣምዓድየ ናብ ባሕሪ ምስ ጠመትኩ ኸኣ ሓንቲ ኣርባዕተ ሽ-ሜ ዝረሓቐት ጃልባ ናባና ገጻ ክትሰፍፍ ከላ ርኤና። ሽዑ ንዓርቢ “እዛ ጃልባ እዚኣ ከምተን ናይ በላዕቲ-ሰብ ኣይኮነትን ርኤ’ሞ ኣዚያ ቕልጥፍቲ እያ ደሓር ከኣ ጋንጽላ ኣለዋ። ዝኾነ ኾይኑ ክሳዕ ኣጸቢቓ እትቐርበና ኣብ ዕርድና ደኣ ተሓቢእና ንርኣያ” በልክዎ’ሞ ናብታ ዕርድና ኽንኣቱ ከድና።

ኣብታ ናይ ዕርድና ከውሒ ተሰቒለ በታ መረጸነይ ምስ ረኤኹ ኸኣ እታ ጃልባ ጻዕዳ ጋንጽልኣ ገቲራ ናባና ገሳ ክትመጽእ ከላ ርኤኹ። ኣጸቢቐ ኣርሒቐ ምስ ጠመትኩ ግን ካብታ ጃልባ ርሕቕ ኢላ ሓንቲ ናይ ሃገር እንግሊዝ እትመስል ዓባይ መርከብ ኣብ ማእከል እቲ ባሕር መልህቅ ተኺላ ኸላ ርኤኹ።

ናይ ዓደይ መርከብ ኣብታ ደሴተይ ብምቕራባ ብሓጎስ ተሰራሰርኩ። እንተኾነ ግን ገና ስለ ዘየረጋገጽኩ እንደገና ክፈርህ ጀመርኩ።

“መርከብ- እንግሊዝ ደኣ ኣብዚ እንታይ ደልየ መጺኣ እቶም ብጃልባ ካብቲ መርከብ ናባቢ ዚመጹ ዘለዉኸ እንታይ ዝኾኑ ባሕረኛታት እዮም” እናበልኩ’ውን ተጠራጠርኩ።

ከምዚ እናበልኩ ክሓስብ ከለኹ እቶም ሰብ-ጃልባ ናብ ገምገም በጽሑ እሞ ኪወርዱ ኸለዉ ርኤኽዎም “እወ ርግጽ’ዩ እንግሊዛውያን እዮም” እናበልኩ’ውን እንደገና ተሓጐስኩ።

ሽዑ ኻብታ ጃልባ ዓሰርተውሓደ ሰባት ኪወርዱ ኸለዉ ርኤኹ። ትሽዓተ ካበታቶም ሴፍ ዝሓዙ ሰለስተ ግን ብዘይ ኣጽዋር ነበሩ። እቶም ብዘይ ኣጽዋር ዝነበሩ ሰለስተ ሰባት ሕቡሳት ስለ ዝነበሩ ብገመድ እተኣሰሩ ምዃኖም ኣስተብሃልኩ። “እንታይ እዩ ነገራቱ” ኢለ ክድነቕ ከለኹ እቶም እሱራት ኣብ እግሪ እቶም ባሕረኛታት ተደፊኾም ምሕረት ይልምኑ ከምዝነበሩ ኣስተብሃልኩ።

ሽዑ ዓርቢ “ስማዕ ሮቢንሶን እዞም ባሕረኛታት ነቶም እሱራት ኪበልዕዎም ግድ’ዮም ኣምጺኦምዎም ዘሎዉ” ኢሉ ሓተተኒ። ኣነ ግን “ምብላዕሲ ኣይብልዕዎምን እዮም እዚኣቶም ከምቶም በላዕት-ሰብ ኣይክኮኑን” ኢለዮ እዕዘቦም ነበርኩ። ሽዑ እቶም ባሕረኛታት ነቶም ሕቡሳቶም እግሮምን ኢዶምን ኣሲሮም ኣብ ትሕቲ ሓንቲ ገብረ ሓደግዎም። “ንዑናይ ኣብዛ ደሴት ንዛወር’ሞ ምስ ዘሓለ ንመለስ” ተበሃሂሎም ከኣ ኪዞሩ ሓዲጎምዎም ኣብቲ ዱር ከዱ።

ብትብዓት ሓገዘይ እውፊ

ሸዓ መዓልቲ ምድሪ ኣዝዩ ውዑይ ስለ ዝነበረ ቍሩብ ምስ መሰየለይ ናብቶም እሱራት ከይደ ክምርምር መደብኩ።

ኵለን ጠበናጀይን ሸጐይጠይን ለጕመ ኸኣ ክሳዕ ምድሪ ዚዝሕል ተጸቤኹ። ሽዑ እቶም ሰለስተ እሱራት ገና ኣብ ትሕቲ እታኦም በጥ ኢሎም ነበሩ። እቶም ትሽዓተ ባሕረኛታት ግን ኣብቲ ዱር ስለ ዝነበሩ አይተመልሱን። ምናልባሽ ምድሪ ክሳዕ ዚመስየሎም ኣብ ሓደ ጽላል ኣዕሪፎም ነይሮም ይኾኑ።

ሰዓት ሰለስተ ምስ ኮነ ብምጽባይ ዚኣክል ረብርብኩ’ሞ ንብጫየይ ዓርቢ “ዓርቢ ንዓናይ ናብቶም እሱራት ንኺድ’ሞ ኵነታቶም እንታይ ምዃኑ ንመርምር” በልክዎ። በጠናጁና ተሰኪምና’ውን ናብኣቶም ገጽና ኸድና።

እናተሓባእናን ቀሰይ እናበልናን’ውን ናብቲ እቶም እሱሬት ዝነበርዎ ኦም በጻሕና። ኣብቲ ቦታ ብጽሕ ምስ በልና ዓው ኢለ “እንታይ ዝኾንኩም ኢኹም መኳንንቲ” በልክዎም። ንሳቶም ነዚ ምስ ሰምዑ ብምግራምን ብፍርሃትን ዚኣክል ኣይሓጎስ ኣይፍርሃት ኮይኖም ቆሙ። “መኳንንቲ ኣይትፍርሁ ብጫይኩም እየ። ብዝክኣለኒ’ውን ክሕግዘኩም እየ” ኢለ ምስ ኣተባባዕክዎም ግን ሓደ ኻብኣቶም “ካብ አምላኽ እተለኣኽካ ሓጋዚ ደኣ ኴንካ እምበር ሕጂ ሓገዝ ንረከብ ዚብሃል ሓሳብ ምንም ኣይነበናን” እናበለ ተዛረበኒ።

ኣእዳዎምን ኣእጋሮምን እናፈታሕኩ ኸኣ ካብታ ጃልባ ኪወርዱ ኸለዉ ከም ዝረኤኹዎም ነገርክዎም።

እናሰሓቕኩ’ውን “ኣነ እንግሊዛዊ እየ እዚ እትርእይዎ ሰብ ከኣ ብጫየይ’ዩ ሕጂ ነገራትኩም ኵሉ አዘንትዉለይ እሞ ብዚከ ኣለኒ ክሕግዘኩም እየ። ዚኣክል ጠበናጁን ኣጽዋር’ውን እነሆ” በልክዎም። ስለዚ ሓደ ካብኣቶም “ዛንታና ነዊሕ እዩ እቶም ጸላእትና ኣብ ቀረባ ስለ ዘሎዉ’ውን ንሕጂ ተር ኣቢልና ከነዘንትዎ ኣይንኽእልን ኢና። ዝኾነ ኾይኑ ኣነ ሓለቓ ናይዛ ኣብ ባሕሪ ቆይማ ዘላ መርከብ እየ ነይረ። እንተ ኾነ ግን ቅድሚ ሰለስተ መዓልቲ እቶም ኣብታ መርከበይ ዚዓዩ ባሕረኛታት ንዓይ ካብ መዓርገይ ኣውሪዶም ኣብታ መርከበይ ስልጣን ሒዞም ኣሎዉ። ቅድም ኪቐትሉኒ ፈጺምዎ ወዲአምዎ ነይሮም ሎሚ ንጕሆ ግን አብዛ ደሴት እዚኣ ሓዲጎሙኒ ኪድኹ ሓሳባቶም ለዊጦም ኣሎው። እዞም ምሳይ እትርእዮም ዘሎኻ ክልተ ሰባተ ከኣ እቲ ሓደ ገያሻይ ኢዩ እቲ ሓደ ግን ዓርከይ እዩ። ንሳቶም’ውን ተፈሪዶም ኣለዉ። አብዚ ምስ ኣምጽኡና ፍጹም ተስፋ ኣይነበረናን። ሕጂ ግን ሓደ ተአምራት ንርኢ ኣሎና” ኢሉ አዘንተወለይ።

ሽዑ እናአዕሎበጥኩ “እቶም ጸላእትኩም በየን ኣቢሎም ከይዶም አለዉ” በልክዎም እሞ ቍሩብ ካብኣቶም ርሕቕ ኢሎም ኣብ ትሕቲ ጽላል ኣእዋር ይድቅሱ ከም ዘለዉ ገለጹለይ።

ሽዑ ኣነ “እምበኣር ይድቅሱ ካብ ዝህልዉስ ንዅላቶም ምቕታሎም ቀሊል እዩ። እንተኾነ ማሪኽና እንተ ንኣስሮም ምሓሼ” በልክዎም።

እታ ሓለቓ መርከብ እውን “ምቕታልሲ ኣይንቕተሎም። ኣብ መንጎኦም ስለስተ ጥራይ እዮም ነዚ ዅሉ ሽጋር’ዚ ዚመርሑ ዘለዉ ብዝተረፈ እቶም ካልኦት ብዘይ ፍቓዶም ይስዕብዎም ከምዝለዉ እፈልት እየ። ነቶም ሰለስተ ጥራይ እንተ ንማርኽ እቶም ካልኦት ምሳና ክኾኑ ይኸእሉ እዮም” ኢሉ ኣረድኣኒ።

ናይ ሰንፈላል መዓልቲ

ንዅላቶም ሓሓደ ጠበንጃ ዓዲለ ቀሰይ እናበልና ናብቲ እቶም ትሽዓተ ባሕረኛታት ደቂሶምሉ ዝነበሩ ቦታ ተበገስና።

ናብኦቶም ክንከይድ ከሎና ኸኣ እቲ ሓለቓ መርከብ “ሓንትስ ነዞም ጐሓሉ ሒዝና እንደገና ናብታ መርከበይ ከይደ ስልጣን ቀደመይ ንምጭባጥ ሓግዘኒ እምበር እሙን ዓርክሻ ኾይነ ኣብ ዝደለኻዮ ሃገር ከብጽሓካ እየ ክሳዕ ዕለተ-ሞተይ እውን ካባኻ ኣይክፍለን አየ” ኢሉ ኣጽተስፈወኒ

ሽዑ ኣነ እናተሓጐስኩ “ሓንትስ ዝበልኩኹም ጥራይ ግበሩ እምበር ነዞም ጐሓሉ ኣብ ኢድና ከነውድቖም ኢና” በልክዎም። ብዚከኣል መጠነቶም ሰለስተ መራሕቲ ጥራይ ክንቀትል ነቶም ካልኦት ግን ኣፈራሪሀና ከም እንኣስሮም ክንጽዕር’ውን መዓድክዎም።

ቀይስ እናበልና ኸኣ ኣብቶም ጐሓሉ ገጽና ቐረብና። ድሕሪ ኣእዋም ተኸዊልና ምስ ተዓዘብናዮም ግን ካብ ድቃሶም ተበራበሩ። ሽዑ ሰለስተ ከበታቶም ተንሲኦም ናብታ ጃልባ ገጾም ተበገሱ። ነቲ ሓለቓ መርከብ ከኣ “እዚኣቶም እቶም መራሕቶም ድዮም” ኢለ ሓተትኩዎ። ንሳቶም ከም ዘይኮኑ ምስ ኣመልከተለይ ግን “እምበኣርከስ ይኺዱ ሕደግዎም ቅድም ነዞም ካልኦት ንሓዝ” በልክዎ።

ኵላትና ጠበናጁና ለጕምና ኸኣ አጸቢቕና ቀረብናዮም እሞ ስጕምትና ስለ ዝሰምዑ ኵላቶም ሓፍ ኢሎም ኪሃድሙ ጀመሩ። እንተ ኾነ ግን ድሮ ተዳሊና ስለ ዝነበርና ክንትኵሰሎም ጀመርና። ክልተ ካብቶም መራሕቶም’ውን ተወጊኦም ኣብ ባይታ ወደቑ። እቶም ካልኦት ግን ብፍርሃት እናኣንቀጥቀጡ ምርኮኛታት ኮኑ። እናጐየና ኼድና’ውን አሰርናዮም። ከምዚ ክንገብር ከሎና እቶም ቅድም ዝኸዱ ሰለስተ ሰባት ተዅስና ሰሚዖም ኪረድኡ እናጐየዩ መጹ። ነቲ ዘይምቹእ ኵነታት ምስ ረኣዩ ግን ገለ ነገር ኪገብሩ ኣይከኣሉን እሞ ንሳቶም’ውን ኣብ ኢድና ወደቑ።

ንዅላቶም ኣሲርና ኸኣ ኣብታ ዓባይ በዓተይ ሓበስናዮም። ከሃይድሙ ስለ ዝፋራህና ግና ንዓርቢ ጠበንጃ ሂብና ምስኦም ሓደግናዮ።

ድሕሪኡ ነቲ ሓለቓ-መርከብን ነቶም ክልተ ብጮቱን ሒዘ ናብታ ዕርደይ ከድኩ’ሞ መግብን ማይን ሃብክዎም። ምስ በልዑን ምስ ኣዕረፉን ከኣ ብዛዕባ’ቶም ኣብታ ዓባይ መርከብ ተሪፎም ዝነበሩ ሰባት ተዘራረብና።

ኣቐዲመ ነቲ ሓለቓ መርከብ ነቲ ንዓኻትኩም ዘዘንቶኹልኩም ዛንታይ ኣዘንተኹሉ። ንሱ’ውን ብዛዕባ’ቲ እተጓነፎ ኵነታት ኣጽፊሒ ኣዘንተወለይ።

ኣብ መወዳእታ እቲ ሓለቓ መርከብ “ኣብታ መከበይ ገና ዕስራን ሽድሽተን ሰባት ኣለዉ። እዞም ብጮቶም ቀልጢፎም ስለ ዘይተመልስዎም ካኣ ብሃንቀታ ይጽበዩ ይህልዉ እዮም። ምናልባሽ’ውን ሃለዋቶም ኪፈልጡ ይመጹና ይኾኑ እዮም” ኢሉ ኣጠንቀቐና።

ሽዑ ኣነ “ግድ-የልቦን ንኣታቶም’ውን ኣፎም ክነትሕዞም ኢና። ሕጂ ንኺድ እሞ ተዳሊና ንጽንሓዮም” በልኩ።

ሓደ ሰዓት ዚኸውን ምስ ተጸቤና ኸኣ ካብታ መርከብ ሓደ መድፍዕ ትተኰሰ’ሞ እቲ ሓለቓ መርክብ “ርኢኹም ስለ ዝደንጐይዎም ምላሽ ደልዮም ይትኵሱ ኣለዉ “በለና። ምላሽ ምስ ሰኣኑ እንደገና ኣጥበቓ-ኣጥበቓ ተኰሱ። ምስ ቀበጹ ግን ከዕገር ግሩ ኸለዉ በታ መረጸነይ ገይረ ርኤኽዎም።

ኣብ መወዳእታ ዓሰርተ ካብኣቶም ጠጠበንጃኦም ሒዞም ሓንቲ ጃልባ ሰሪሮም ናብታ ደሴት ገጾም መጹ። እቲ ሓለቓ መርከብ በታ መረጸን ገይሩ ምስ ረኣዮም ከኣ ንዅላቶም ስለ ዘለለዮም “ካብዞም ዚመጹ ዘለዉ ዓሰርተ ሰባት ብጀካ ሰለስተ ኵላቶም ኣንጻረይ እዮም። ስለዚ ምናልባሽ ከይበዝሑና ካብቶም ኣብታ በዓቲ ኣሲርናዮም ዘሎና ሰባት ክልተ እሙናት ባሕረኛታት ኣለዉ’ሞ ፈቲሕና ምሳና ክንሕውሶም ፍቓደይ እዩ” ኣማኸረና። ኣነ ኸኣ “ሓንትስ እሙናት ደኣ ይኹኑ እምበር ነምጽአዮም” ኢለ ክልተ ካብቶም ሕቡሳት ፈቲሕና ተዳሎና።

ሕጂ ኵላትና ሸውዓተ ሰባት ስለ ዝኾንና ጠጠበንጃና ሒዝናነቶም ዓሰርተ ሰባት ተጸቤና።

እቶን ዓሰርተ ባሕረኛታት ነታ ቅድም ዝመጸት ጀልባ ጥራያ ምስ ረኸብዋ ዓው ኢሎም ነቶም ቅድም ሰሪሮምዋ ዝመጹ ብጮቶም ኪጽውዑ ጀመሩ። ምላሽ ምስ ሰኣኑ ግን ተስፋ ቐቢጾም ጃልብኦም ሰሪሮም ናብታ መርከብ ገጾም ኪምለሱ ጀመሩ። እንተ ኾነ ግን አብ ፍርቅ-መገዳ ምስ በጽሔ ሓሳባቶም ለዊጦም ናባና ገጾም ተመልሱ’ሞ ኣጸቢቖም ኪደልይዎም መደቡ። ሰለስተ ካባታቶም ነታ ጃልባ ኪሕልዉ ኣትሪፎም’ውን እቶም ሸውዓተ ኣብቲ ዱር ሃለው ኪብሉ ተበገሱ።

ነዚ ዅሉ ኪገብሩ ኸለዉ ኣብቲ ኣእዋም ተሓቢእና ኣጸቢቕና ንዕዘቦም ነበርና።

ምድሪ ክሳዕ ዝመሲ ምስ ደለዩ ግን ቀቢጾም ናብታ ጃልባ ተመልሱ’ሞ ስለ ዝጸልመቶም ጥቓ እቲ ገምገም ኮፍ ኢሎም የዕልሉ ነበሩ።

ገዛኢ ተባሂለ እጽዋዕ

ንዓርብን ንሓደ ካብቶም ብጮትናን ኣብ ጥቓ እቶም ዓሰርተ ጐሓሉ ኪኹዱ ኣዘዝክዎም። ክልቲኦም’ውን ኣብ ጥቓ’ቲ እቶም ባሕረኛታት ዝነበርዎ ቦታ ከይዶም ዓው ኢሎም ጸውዕዎም። እቶም ሰዓርተ ሽዑ ኪኸዱ ይደልዩ ስለ ዝነበሩ ደሃዮም ሰሚዖም ብጮቶም መሲልዎም “ኣበይ ውዒልኩም ኣይክንደልየኩም እንዲና ውዒልና” እናበሉ ኵላቶም ነታ ጃልባ ሓዲጎም ናብኣቶም ገጾም ጐየዩ። ከምዚ ኪገብሩ ኸለዉ ኣነን እቲ ሓለቓ መርከብን ናብታ ጃልባ ገጽና ጐዪና ሓዝናያ። ዓርብን እቲ ኻልኣዩን ከኣ ኣላጊጾሙሎም ናባና ተጠውዮም መጹ።

ሽዑ እቶም ዓሰርተ ጐሓሉ “ሕጅ-ሕጂ ኪጽውዑና ጸኒሖም ደኣ ኣበይ ከይዶም” እናበሉ ኪደልይዎም ንንየው ተጓዕዙ። ትሸዓተ ካባታቶም ኪደልዩ ስለ ዝኸዱ ኸኣ ሓደ ካብኣቶም ብጸልማት ጠምበርበር እናበለ ነታ ጃልባ ኪሕሉ ተመልሰ። አብኡ ምስ ረኸብና ከኣ ፈሪሁ ኣንቀጥቀጠ። እቲ ሓለቓ መርከብ ግን እቲ ሰብቲ ብዘይ ፍቓድ ምስኣቶም እተሓወሰ እሙ ሰብ ምዃኑ ገልጸልና’ሞ ሳምናይና ኪኸውን ምሳና ሓወስናዮ። ብጫይና ምስ ኮነ ብትእዛዝና “ቶም ስሚስ ቶም ስሚስ” እናበለ ኪጽውዕ ነገርናዮ። ቶም ስሚስ ምስቶም ዓሰርተ ዝመጸ ቀንዲ መራሒኦምን ጕሒላን ዝነበረ እዩ።

እቲ ሓዲሽ ብጫይና “ቶም ስሚስ” ኢሉ ምስ ጸውዔ እቶም ብጫቱ ዝነበሩ ትሸዓተ ናብኡ ገጹ እናመጹ “እሂ ሮበርት እንታይ ኴንካ ፈሪህካ ዲኻ እንታይ ርኢኻ” እናበሉ ኣላ ገጹሉ። ሮበርት ግን ምሳና ድሕር’ቲ ኣእዋም ተሓቢኡ “ቶም ስሚስ ምስ ብጮትካ እንተ ትማረኽ ምሓሸካ ነይሩ ኣስዋርኩም ኣቐሚጥኩም ቅረቡ በጃኹም ክፉእ ኣይተርእዩና። ኣነ’ውን ተኣሲረ እየ ዘለኹ። እቶም ሓለቓ መርከብና ምሉእ ሰራዊት ሒዞም ከጥፍኡኹም ኣብዚ ተሰሪዖም ይጽበዩ ኣሎዉ።” ኢሉ ጠበሮም። ሽዑ ቶም ስሚስ “እንታይ ትብል እቶም ናይ ቅድም ብጮትናኸ ኣበይ ኣሎዉ” ኢሉ ጨደረ። ሮበርት ኸኣ “ካብቶም ቀዳሞት ብጮትና እቶም ሰለስተ ቀንድታት ሞይቶም ኦቶም ካልኦት ግን ተአሲሮም ኣሎው አረ አይትደንጕዩ! ቀልጢፍኩ ኣስምዋርኩም ኣውዲቕኩም ተማረኹ” እናበለ ኣድሃየሉ።

እዚ ዅሉ ምዝራራብ’ዚ ባዕላትና ምሂዝና ዝነገርናዮ እዩ ዝነበረ። ንምጥባሮም ከአ ኣጸቢቑ ጠቐመና።

ሽዑ እቲ ሓለቓ መርከብ ዓው ኢሉ “ቶም ስሚስ ኣጽዋርኩም ኣውዲቕኩም እንተ ዘይመጻእኩም በዞም ናይዛ ደሴት ሰራዊት ገይረ ክልሕሰኩም’የ እቶም ኣጽዋሮም ኣውዲቖም ዚመጹኒ ግን ካብ ሞት ከም ዝምሕሮም አተስፍወኩም አሎኹ። ኣጽዋርኩም ሓዲግኩም እንተ መጻሕኩም ብጀካ ንዊል ኣትኪንስ ንዅላትኩም ካብ ሞት ክምሕረኩም እየ” ኢሉ ኣድሃየሎም።

ዊል አትክንስ ነዚ ምስ ሰምዔ “ኣነኸ እንታይ ዝገበርኩ እየ አረ በጃኹም ስለ ነፍሲ ንኣይ’ውን ምሕረት ግበሩለይ” እናበለ ዓው ኢሉ ጨደረ።

ዊል ኣትክንስ እቲ ቐንዲ ጕሒላን ጀማሪ ናይቲ ሁከትን እዩ ዝነበረ ስለዚ እቲ ሓለቓ መርከብ “ኣየ ዊል ኣትክንስ እፈልጠካ እምበር’የ! ንኣኻ ምንም ከድንግጸልካ ኣይክእልን’የ። ዝኾነ ኾይኑ ኣጽዋርካ ኣውዲቕካ ምጻእ እሞ ካብ ገዛኢ ናይዛ ደሴት ፍርድኻ ተቐበል” ኢሉ ኣድሃየሉ።

“ገዛኢ እዛ ደሴት” ምስ በለ ልበይ ብሓጎስ ተመልኤ አነ ሮቢንሶን ክሮሶስ “ገዛኢ ናይዛ ደሴት” ተባሃለ ዝስመየሉ እዋን ስለዝመጸ’ውን ኣዝየ ተደፋነቕኩ።

ኵላቶም ኣጽዋሮም አብ ባይታ ስንደዮም አእዳዎም ሓፍ ኣቢሎም ምስ ርኤናዮም’ውን ሰለስተ ካባታትና ሰዲድና አእሲርና ኣምጻእናዮም። ሰሪዕና ወሲድና ኸኣ ኣብ ሓንቲ ኻልእ በዓቲ ሓበስናዮም። ኣእዳዎምን ኣእጋሮምን ተኣሲሮም ስለ ዝነበሩ ዘፍርህ ስለ ዝይነበረና ብዘይ ሓላዊ ኣብታ በዓቲ ብጽፋሕቲ ኣእማን ዓጺናዮም ከድና።

ኵሎም እቶም እሱራትና ብዛዕባ “ናይዛ ደሴት” ምስ ሰምዑ እታ ደሴተይ ብእንግሊዛውያን እትምሓደር ብስርዓት ሰራዊት ዝነበርዋ ዓዲ መሰለቶም እሞ ብፍርሃት ከንቀጥቅጡ ጀመሩ።

“ወይ ዕድል! ከም ገዛኢ መጠን ክፍርሃሉ ዝጀመርኩ ዘበንከዶ መጺኡለይ” እናበልኩ’ውን ንኣምላኸ ኣመስገንኩ።

ንጽባሒቱ እቲ ሓለቓ መርከብ ንዅላቶም እቶም እሱራት ኣኪቡ ከምዚ እናበለ ተዛረቦም “ባሕረታት ጽን በሉ እቲ ክትገበርዎ ዝሓሰብኩም ገበን ፈጺሙ ዓቢይ እዩ። ኣነ ግን ብሓገዝ እቲ ኣብዛ ደሴት ዘሎ እንግሊዛዊ ገዛእን ብሓገዝ ሰራዊቱን እንሆ ሒዘኩም ኣለኹ። ሕጂ ናብ ሃገር እንግሊዝ ኬደኩም ተፈሪድኩም ኵላትኩም ንማሕነቕቲ ከም እትሓልፉ ፍሉጥ እዩ።” እቶም ባሕረኛታት ነዚ ቃላት ምስ ሰምዑ ብጣዕሳ ኪበኽዩን ከእውዩን ተራእዩ። እቲ ሓለቓ መርከብ ግን እናቐጸለ “ዝኾነ ኾይኑ ሽሕ’ኳ ክፉእ እንተ ገብርክሙኒ አነስ ኵሉ ሳዕ ንጽቡቕኩም እየዝሓስብ። ክፉእውን ገይረኩም ኣይፈልጥን እየ። ሕጂ ግን እምንታኻትኩም እሓዝን ኣለኹ” በሎም። ሽዑ እቶም ባሕረኛታት በብሓደ “ንስኹምስ በዓል ጽቡቕና ኢኹም ንሕና ኢና ጐሓሉ ይቕረ በሉልና ኣምሕሩና ለምኑልና” እናበሉ ብእሱራቶም ኣብ እግሩ ወደቑ።

እቲ ሓለቓ መርከብ ከኣ “ከምዚ ጌርኩም ካብ ተጠዓስኩም ነቲ ናይዛ ደሴት ገዛኢ ስለ ክልምነኩም ነታ አብ ባሕሪ ዘላ መርከበይ ካብ ኢድ እቶም ኣብአ ተሪፎም ዘለዉ ጐሓሉ ብጮትኩም ንምግዳፍ ትሕግዙኒዶ ኢኹም” ኢሉ ምስ ሓተቶም ኵላቶም ብሓደ ቓል “እወ ክሳዕ ሞት ይኹን ሓገዝትኹም ኵላቶም ብሓደ ቓል “እወ ክሳዕ ሞት እኳ ይኹን ሓገዝትኹም ኢና” ኢሎም ኣተስፈዉ።

“እምበኣር ናብቲ ገዛኢ እዛ ደሴት ከይደ ምስኡ ተዛሪበ ምላሽ ክህበኩም እየ “ኢልዎም’ውን ናባይ ገጹ መጸ።

ኣነ እቲ ሓለቓ መርከብን ኴንና ኸኣ እቲ ሓለቓ መርከብ ሓሙሽተ ካብቶም ኣዝዮም እሙናት ባሕረኛታት ሒዙ ናብታ መርከብ ካብቶም ኣዝዮም እሙናት ባሕረኛታት ሒዙ ናብታ መርከብ ኪኸይድ’ሞ ነታ መርከብ ካብ ኢድ እቶም ሒዞምዋ ዝነበሩ ጐሓሉ ንምግዳፍ ኪሕግዝዎ መደብና። እዞም ሓሙሽተ ነሲሖም እንተ ሓገዝዎ እቶም ኣብታ ደሴት ዝነበሩ ብጮቶም ነጻኪወጹ ነቶም ሓሙሽተ ግን ኪቐጠፉ እንተ ተረኸቡ አነ ባዕለይ ነቶም ኣብታ ደሴት ዚተርፉ ብጮቶም ረሺነ ክቐትሎም መደብና። እቶም ባሕረኛታት ነዚ ውዕል’ዚ ምስ ስምዑ ተሓጕሶም ተቐበልዎ’ሞ እቲ ሓለቓ መርከብ ሓሙሽተ ካብቶም መሪጹ ሒዝዎም ኣብታ መርከብ ሰፈፈ።

ፍርቅ-ለይቲ ምስ ኮነ ኣብታ መርከብ በጽሑ። እቶም ኣብታ መርከብ ዝነበሩ ሰባት’ውን ብጮቶም መሲልዎም ብገምድ ስሒቦም ኣደየብዎም። ምስ ደየቡ ግን በቲ ሓለቓ-መርከብ እናተመርሑ ነቶም ቀንዲ ሃወኽቲ ቀተሉ’ሞ ነቶም ካልኦት ብጮቶም አሲሮም ኣብ ውሽጢ እቲ ቤት ማእሰርቲ ናይታ መርከብ ረገጥዎ።

ከምዚ ገይሩ ኸኣ እቲ ሓለቓ- መርከብ ስልጣን መርከቡ ኣምሳለ።

ናይ ክዳውንቲ ህያብ እቕበል

ንጽባሒቱ ኣብ ዓራተይ በጥ ኢለ ክድቅስ ከለኹ ደሃይ መድፍዕ ናይታ መርከብ ሰማዕኩ’ሞ ካብ ምድቃሰይ ተበራበርኩ።

ምስ ተንሳእኩ’ውን እቲ ሓለቓ እታ መርከብ ሽጕጡ ዓጢቑ ብሓጎስ ናባይ ገጹ ኪመጽእ ከሎ ርኤኽዎ። ኣብቲ ገምገም’ውን እታ ዓባይ መርከቡ መልህቓ ተኺላ ነበረት።

ሽዑ እቲ ሓለቓ-መርከብ ኢደይ ጨቢጡ “ፍቁር ዓርከይ እንሆ ብሳላኻ መርከበይ ክረክብ ክኢለ። እዛ መርከብ እምበኣር ናተይ ጥራይ ዘይኮነትስ ናይ ክልቴና እያ። ንኣኻ’ውን ትብጻሓካ እያ ካብ ሎሚ ንንየው ኵሉ ገንዘበይ ገንዘካ እዩ። ሓገዝካ እንተ ዘይረክብ ኣብ ድንገት ምወደቕኩ ነይረ። ደጊም ዝደሌኻዮ ክገብረልካ ኣብ ዝደለኻዮ ሃገር’ውን ክወስድካ ድልዊ እየ” እናበለ ኣበሰረኒ።

እንታይ ኢልኩምዎ ኢኹም በዛ ሓጎስ ዘይሞትኩ ዕድለኛ እየ ብደስታ ተፈንጨሔ ዝዛረቦ ጠፍኣኒ። ካብ ሓጎስ እተላዕለ’ውን ከይደ ሰዓምክዎ’ሞ ናይ ሓጎስ ንብዓት እናነባዕኩ ክበኪ ጀመርኩ።

ድሕሪኡ ክልተ ባሕረኛታት ሓንቲ ክዳውንቲ እተመልአት ዓባይ ሳጹን ገጸ-በረከት ናይቲ ሓለቓ-መርከብ ኢሎም ሃቡኒ። እቲ ሓለቓ መርከብ ከኣ ከፊተ ክርእያ ለመነኒ።

ነታ ሳጹን ምስ ከፈትክዋ በብዓይነቱ ቅያር ክዳውንትን አሳእንን ቆብዕን ሽራብን መሊኣ ጸንሓትኒ። ካብኡ መሪጸ ኸኣ- ድሕሪ ብዙሕ ዓመታት-ከም ሰብ ተኸደንኩ። ግሩም ዝኾነ ክዳውንቲ-ሃሪ ተኸዲነ’ውን ናብታ ደሴት ተዛወርኩ።

ድሕሪኡ ናብቶም ሕቡሳት ከይደ ብጀካ’ቶም ሰለስተ መራሕቶም ኵላቶም ነጻ ከም ዝወጹ ኣበሰርክዎም። ምስ ረኣዩኒ’ውን ገና “ገዛኢ ናይታ ደሴት” ከም ዝነበርኩ ይመስሎም ስለ ዝነበረ ኣብ ቅድመይ ከንቀጥቅጡ ጀመሩ።

ነቶም ሰለስቲ ቀንዲ ጐሓሉ ግን “ኣብ ክንዲ ኣብ ሃገር-እንግሊዝ ብማሕነቕቲ እትሞቱስ ኣብዛ ደሴት በይንኹም ክትተርፉ ፈሪደኩም ኣለኹ” በልክዎም። እቶም ሰለስተ ካብ ሞት ከም ዝደሓኑ ምስ ፈለጡ ተሓጕሶም እናኣመስገኑኒ ኣብ እግረይ ወደቑ።

ኣብ መወዳእታ ነቶም ኣብታ ደሴት እነትርፎም ዝነበርና ስለስተ ሰባት ኣብታ ደሴት ከመይ ገይረ እናበር ከመ ዝነበርኩ ገለጽኩሎም እሞ ብጀክኦም ካልእ ሰብ ከም ዘይህልዋ ፈለጡ።

ብዛዕባ’ቲ ግራውተይን ጥሪተይን መግበይን ኣጻቢቐ ኣረዲኤ’ውን ብዅሉ ኣጠንቀቕክዎም፡ ንመከላኸሊ ዚኾኖም ሽዱሽተ ጠበናጁን ብዙሕ ጠየይትን’ውን ወፌኽዎም።

ሽዑ ንሳቶም “ብሓቂ ሕያዋይ ስለ ዝኾንኩም እምበር ብመጠን ግብርናስ እዚ ዅሉ ምሕረት ዚግብኣና ኣይነበረን” ኢሎም ኣመስገኑ።

ደሓን ኩኑ

እንሆ እምበኣር ብ19 ታሕሳስ 1687 ዓ-ም ናብ ሃገር-እንግሊዝ ከኸይድ ተዳሎኹ። ኣብታ ደሴተይ ዕስራን ሽሞንተን ዓመትን ክልተ ወርሕን ዓሰርተውትሽዓተ መዓልትን ከም እተቐመጥኩ እናዘርከርኩ ልበይ ብምድፍናቕ ተመልኤ።

ኣብታ መርከብ ንዓርቢ ብጫየይን ነቲ ዑፈይን ነቲ ኻብተን እተሰብራ መራኽብ ዝኣርዮ ዝነበርኩ ገንዘብን ንመዘከርታ ኪኾነኒ ኸኣ ነቲ ዝኸደኖ ዝነበርኩ ክዳን ቈርበትን ጽላልን ተማሊኤ ተሰቐልኩ።

እቲ መገሻና ብርቱዕን ነዊሕን እዩ ዝነበረ ስለዚ ብ11 ሰኔ ኣብ ወደብ ሎንዶን ኣቶና።

ድሕሪ ብዙሕ ዓመታት ናብታ ኣዝየ ዝናፈቕክዋ ዓደይ ብምምላሰይ ካብ ልክዕ ተሓጐስኩ።

ተቐላጢፈ ናብ ከተማ ዮርክ ምስ ከድኩ ግን ኣቦይን ኣደይን ቅድሚ ብዙሕ ዓመታት ከም ዝሞቱ ፈለጥኩ። ኵሎም እቶም ናይ ቀደም ኣዕሩኸይ’ውን ክዘክሮም ስለ ዘይከኣልኩ ከም ሓደ ጓና ከም ዝኾንኩ ኾይነ ተሰመዓኒ።

ብዕድል እቲ ኣብ ብራዚል ዝነበረ መሬተይን ሃብተይን ኣጸቢቑ ከም ዝማዕበለ ሰማዕኩ’ሞ ካብኡ ብዙሕ ገንዘብ ክምቀል ከኣልኩ።

ዚኣክል ገንዘብ ዝረኸብኩ ኣዝየ ሃብቲመ ብጣዕሚ ክነብር ጀመርኩ። እደገና’ውን ኣብ ብዙሕ ወገናት ዓለም ዞርኩን ገሽኩን።

እቲ ቕድም ዘዘንቶኹልኩም ዛንታይ እኹል ስለ ዝኾነ ብዛዕባ’ዚ ዳሕረዋይ መገሻታተይ ከዘንትወልኩም ዘድሊ ኣይኮነን።

ስለዚ ነተይ ኣብታ ደሴተይ ዘሕለፍክወን ናይ ጽምዋ ዓመታት እናዘከርኩ “ደሓን ኩኑ” እናበልኩኹም ዛንታይ እዓጹ።

ኣርእስቲ

ባሕረኛ ክኸውን እምነ...............................................................ገጽ ፩

ቀዳማይ መገሻይ .....................................................................ገጽ ፪

ዓለም ምዛር እጅምር ...............................................................ገጽ ፬

ምኽንያት ድንገተይ .................................................................ገጽ ፮

መርከበይ ኣብ ማእከል ውቅያኖስ ትስበር .............................................ገጽ ፰

ብማዕበል ተጸይረ ኣብ መሬት እመጽእ ..................................................ገጽ ፲

ሓደ ዝሰፍረሉ ቦታ እረክብ .................................................................ገጽ ፲፪

ናብታ ስብርቲ መርከበይ እሕምብስ ......................................................ገጽ ፲፬

ኣብ ሓንቲ ደሴት ከም ዘለኹ እፈልጥ....................................................ገጽ ፲፰

እናተመላለስኩ ኣብታ መርከብ እኸይድ ..................................................ገጽ ፳፩

ሓንቲ ድልድልቲ ቤት እነድቕ ...............................................................ገጽ ፳፪

ሃድን ምድኻ እጅምር .........................................................................ገጽ ፳፬

ኣበርቲዔ እዓዪ ..................................................................................ገጽ ፳፮

ሓደ ዘፍርህ ድንገት ይጓነፈኒ ...............................................................ገጽ ፳፯

ደሴተይ ክዀልል እጅምር ...................................................................ገጽ ፳፱

ንኽረምቲ እዳሎ ................................................................................ገጽ ፴

ሓደ ዓውደ-ኣዋርሕ እምህዝ....................................................................ገጽ ፴፪

ዝነውሔ መገሻ እገብር...........................................................................ገጽ ፴፮

እኽለይ አእቱ ......................................................................................ገጽ ፴፰

ኣቕሑ መሬት እሰርሐ ............................................................................ገጽ ፵፩

ሓንቲ ዓባይ ጃልባ እሰርሕ .....................................................................ገጽ ፵፫

ሓንቲ ጽላል እሰርሕ ............................................................................ገጽ ፵፭

ሓደ ድንገታዊ መገሻ ይጓፈኒ ...............................................................ገጽ ፵፯

ሕጉስ ህይወት እነብር ..........................................................................ገጽ ፶

ኣሰር እግር-ሰብ እርኢ .......................................................................ገጽ ፶፪

እንደገና ብፍርሂ እሽበር .....................................................................ገጽ ፶፭

ሓደ ዘደንቕ ነገር ይጓነፈኒ ................................................................ገጽ ፶፮

ካብቶም በላዕት-ሰብ እርኢ .................................................................ገጽ ፶፰

ሓንቲ እተሰብረት መርከብ አማዓዱ .....................................................ገጽ ፷

ሓደ እተሓላለኸ ሕልሚ እሓልም ..........................................................ገጽ ፷፫

ሓደ ብጫይ ይጓነፈኒ ........................................................................ገጽ ፷፮

ንዓርቢ ብዙሕ ነገራት እምህሮ ............................................................ገጽ ፸

ሓንቲ ሓዳስ ጃልባ እሰርሕ ...............................................................ገጽ ፸፩

ሓንቲ ጃልባ ናባና ገጻ ትመጽእ ......................................................... ገጽ ፸፫

ብትብዓት ሓገዘይ እውፊ ...................................................................ገጽ ፸፭

ናይ ሰንፈላል መዓልቲ ......................................................................ገጽ ፸፯

ገዛኢ ተባሂለ እጽዋዕ .........................................................................ገጽ ፹

ናይ ክዳውንቲ ህያብ እቕበል ...............................................................ገጽ ፹፭

ደሓን ኩኑ ......................................................................................ገጽ ፹፯