ምቁር መርዚ

(ቀዳማይ ኅታም)

ብ

በርሀ አርኣያ

«….ሰው የችሎታውን ያህል ሲጽፍ ለሃገሩና ለወገኑ ከፍ ያለ ሥራ እንደፈጸመ ይቆጠርለታል…..» ስለዚህ እናንተም ማንበብን መሠረት አድርጋችኁ እውነተኛውን ለትውልድ ጠቃሚ የሆነውን ታሪክ መጻፍ አስከትሉ…..»።

ኅዳር ፮ ቀን ፲፱፻፵፰ ዓ.ም

ቀ.ኃ.ሥ.

«…..ተምሮ የማያስተምር በአንድ ቤት ውሥጥ ሁኖ ለብቻው እንደሚያብለጨልጭ ለማንም ጥቅም እንደማይሰጥ ዓሣ አንበሪ ነው….»

ሰኔ ፲፱ ቀን ፲፱፻፴፱ ዓ.ም

ቀ.ኃ.ሥ.

መቕድም

|  |
| --- |
| ምቁር -መርዚ |

አቐዲመ ነዚ ሕጽር ዝበለ ምቁር - መርዚ ዝአርእስቱ መጽሐፍ ንምጽሐፍ ዝብቅዓንን አጀሚሩ ኸአ ዘፈጸመንን ልዑል ሰማያዊ ኣምላኽ ምስጋናይ የቕርብ።

እምብአርከስ ነዚ መጽሐፍ’ዚ ንምጽሐፍ ዘተሐሳሰበኒ አብ ሃገርና ብዙሐት መንእስያትን ከምኡው’ን ዓበይቲ ከይተረፉ ንዓኡ አፍቂሮም ናብኡ ስለ ዝዘንበሉ’ሞ ስለዚ ኸአ ብብዙሕ መንገዲ ስሒቶም ንሰብነቶም ዝመርዙን ዝቐትሉን ስለ ዝረኤኹን ዘተጓፈነፈንን’ዩ እዚ ዘቕርቦ ዘሎኹ ንእሽቶ መጽሐፍ ነቶም ገርህታትሲ ጥበብ ንመንእስያት ድማ ፍልጠትን ጥንቃቐን ንምሃብ ኢዩ። ከምኡ ኸአ ናይ ቃል በራሲ ናይ መጽሐፍ ግና ተወራሲ ከም ዝኾነ ተገዝቢበ ነዚ መጽሐፍ’ዚ ብዓቕመይ ክጽሕፍ ሐሰብኩ።

ነዚ መጽሐፍ’ዚ ምቁር - መርዚ ኢለ ዝሰመኽዎ ምኽንያት ዝዀነ ይኹን ዓይነት መስተ ክትስትዮ ከሎኻ ብዘይ መጠን ምቍር ከም ዝኾነ ምስ ሰተኻዮን ምስ ለመድካዮን ግን ብሐቂ መርዚ ከም ዝኾነ ንምርዳእ ኢየ።

እምበአርከስ ካብዞም ዝጽሐፍክዎም ልማዳት ነዘውትር እንተድአ አሊና ጕድአቱ ነቲ ገባሪኡ ማለት ንዘዘውትሮ ጥራይ አይኮነን የግዳ ከምቲ ዝሐለፈ ጊዝያትን ወለዶታትን ንዓና መምህር ኮይኑ አብዚ ዘብጽሐና ንሕና ኸአ በብዘሎና ክእለት ንዝመጽእ ትውልዲ መውረስቱ ኢና’ሞ እቲ አውራ ዜጕህስ ነቲ ዘይቅኑዕ ተግባርና ንዝርእዩ ቄላዑን ተምሃሮን ክᎈ ነልምዶም ብምህላውና ንዳሕረዋይ ጕዕዞ ሃገርና ብምብልሻውና ኢዩ።

አብ ሮሜ ምዕ ፲፫ ቍጽ ፲፫ እንተተመልከትና «ብመዓልቲ ብቕን ዕና ንማላለስ ብጓይላን መስተን አይኮነን ብምንዝርናን ዕብዳንን አይክኮነን ብባእስን ቅንአትን ኣይኮነን ንጐይታና ኢየሱስ ክርስቶስ ድኣ ልበስዎ እምበር ነቲ ሐልዮት ስጋን መልዓዓል ትምኒት አይትግበርዎ ዚብል ነንብብ። ርአዩ ቃል አምላኽ ብዘሎ ኵሉዕ ኢዩ ንሱ ነቶም ናብኡ ዘዕቄቡ ዋልታኦም ኢዩ።

ስለዚ ነፍሲ ወከፍ ሰብ ንናይ ገዛእ ርእሱ ረብሖ ጥራሕ ከይጠመተ በብዘለዎ መጠን ንጥቅሚ ደቂ ሃግሩ ጃምላዊ ጽቡቕ ከም ክእለቱ ብጋዜጣ ኮነ ብመጽሐፍ ጽሒፋ ብምውፋይ ዘይሐልፍ ጽቡቕ ዛንታን ድልዱል መሰረትን ኪሐንጽ መዙ ምዃኑ እናዘከረ ጽቡቕ አርአያ ክህልዎ ከም ዝግባእ እናተሐሳሰብኩ ንሃገርናን ንሕዝናን ካብ ብኽፉእ መንፈስ ዝመጻ ሕማቕ አመል ክንከላኸለላ እናአመልከትኩ ብዝከአለና ክንምዓዓድ መዚ ነፍሲ ወከፍና ከም ዝኾነ አተሐሳስብ። እዚ አነ ብሕጽር ዝበለ አሰናድየዮ ዘሎኹ ንእሽቶ መጽሐፍ ከአ ብመጠኑ ንብዙሐት ናብ መንገዲ የማን ክመስል ተስፋ እገብር።

አብዚ ዝገለጽክዎ ገላ ስሕተት ዝመልኦ ሐሳብ እንተሎ ድማ ከምቲ ኤዞጵ ፍላስፋ «ካብ ፍጡር ጌጋ አይጠፍእን እዩ'ሞ መሲሉኒ ብዝተጋገኹዎ መሓሩኒ» ዝበሎ አነ ድማ ይቕረታ እናለመንኩ ነዛ ሓጻር መጽሓፍ ብዓቕመይ ኤበርክት።

በርህ ኣርኣያ።

ኣሥመራ ታኅሣስ ፲፱፻፶፬ ዓ.ም።

===========

አርእስቲ

1 - መስተ ተመን ይነክስ ከም አፍዑት ሕንዙ ፍና የብል ገጽ ፩

2 - መስተ አእምሮ የጥፍእ..........................................» ፲፬

3 - አመል የውጽአካ ካብ ማእከል.................................» ፳፮

4 - ሐዊ ሐቑፉ ክዳኑ ዘይሐርር ጓሀሪ ረጊጹ እግሩ

ዘይነድድዶ አሎ?.....................................................» ፵

5 - መስተ ንሐይሊ ሳምሶን'ውን አድኪምዎ..............................» ፶፬

6 - ድንገተኛ መጸዋዕታ.......................................................» ፷፱

7 - ንህቢ እኳ ፈሊጥዎ .....................................................» ፹፱

8 - ናይ ናብራ ዕንቅፋት......................................................» ፻፮

9 - አይትታለሉ ሕማቅ ዕርክነት ንጽቡቅ ልማድ የጥፍእ ኢዩ.......» ፻፲፩

10 - ናባል ብመስተ ገንዘቡ እጥፊኡ ሞተ..............................» ፻፴፬

11 - ንዝመጽእ ቀውዒ ወስኹኒ ከይበልኩኹም አይተርፍን..........» ፻፵፫

12 - ትንባኾ ንአፍና እቶን ድያብሎስ ኣምሲልዎ......................» ፻፵፱

13 - ሻህን ቡንን...............................................................» ፻፶፮

14 - መኣረምታ.................................................................» ፻፷

==============

|  |
| --- |
| መስተ ከም ተመ ይነክስ |

|  |
| --- |
| ከም ኣፍዑት ንሕዙ ፉፍ የብል። |

ጽቡቕ ጥዕና ነቲ ናይ ተፈጥሮ ትእዛዝ ሕጊ ምስ እትፍጽም ዝርከብ ፍረ እዩ። ሰብነትና ወይ አካላትና ካብቲ እንህቦም መግቢ ወይ ነገራት ዝቔሙ እዮም። ንአብነት ብዝጠንከረ መሣሪያ ጌርና ሐደ ቤት ምስ እንሰርሕ ጽኑዕ ኰይኑ ንብዙሕ ዓመታት ክጸንሕን ብጽቡቕ ኬገልግልን ከም ዝኽእል ዝተረጋገጸ ነገር እዩ። ኵነታት ሰብነትና’ውን ልክዕ ከምኡ እዩ፤ ሰብነትና ብጭዋዳታትን ቢዕጽምትን ብበበይኖም ዝዀኑ ህዋሳትን እተሰርሐ እዩ ነፍስ ወከፍ ክፍሊ አካልና ብ - ሰልስ «cells» እተባህሉ ህይወታዊ ነገር ዝቖሙ እያቶም፤ ነፍሲ ወከፍ ክፍሊ ሰል ኸኣ ማእከሉ ብፕሮቶፕላዝማም «protoplasm» እተባህለ ህይወታዊ ነገር ዝተኸበ እዩ። እዚ’ውን ዙርያኡ ብሊፖይድ «blPoid» እተባህለ ስብሓዊ እንገር ብጥንቃቐ ተሓልዩ ይርከብ።

እዞም ሰል ዝተባህሉ ነደቕቲ አካላትና በብጊዜኡ ምምጋብን ምሕዳስን ዜድልዮም እዩ። ምእንትዚ ነኣቶም ዝጠቅምን ዜማዕብልን ምዝውታር ይግባእ። ማስት ዕለታዊ ንጹህ - ኣየር «ኦክሲጀን» ጽሩይ ማይን ንጹህ - ምግብን ምሃቦም ይግብኣና። አካላትና ዳርጋ 7800 ሰብዓን - ሾሞንተን ካብ - ሚእት ፈሳሲ ዝዀነ ነገር’ዩ። ስለዚ እቲ ካብ ሰብነትና ብርሃጽ ኮነ ብሽንቲ ዚኸይድ ማለት ሓተላ ምግቢ እንደገና ብሓድሽ ክትካአ አለዎ። በዝን ክንድዝን ኸኣ ኢና እንጠምን እንጸምእን።

ብዙሓት ሰባት ጸሚእና ኢሎም በኣልኮል ዘሎዎ በብዓይነቶም ዝዀኑ መስተታት ካብዚ ናይ ተፈጥሮ ጽምኦም ክረውዩ ወይ ክርስርሱ ብማለት ነቲ ንጹህ ማይ ካብ እግዚኣሔር ዝተዋህበና ህያብ ገዲፎም ኣልኮላዊ መስተ ዜዘውትሩ ኣለዉ። እንተዀነ ኣልኮል መሊሹ መጽምእን አንጻር ተቓዋሚ - አካላትን እንተዘይኰይኑ ንሰውነትና ከምቲ ማይ ክህቦ ዝኽእል ብዙሕ ጠቕሚ ዝህብን ንጽምኢ ኸኣ ዘርውን ኣይኮነን። ነዚ መረዳእታ ክዀነና ዝኽእል እንሆ ብቐሊል መንገዲ መግለጺ ክትፍትኑ ትኽእሉ። ንሱ ኸኣ ከም’ዚ ዝስዕብ’ዩ።

ክልተ መስተዪ ብርጭቆ ሓደ ማይ እቲ ካልኣይ ኸኣ አልኮል ዝሓዘ ጌርካ ቀርብ፤ ኣብ ነፍሲ ወከፍ እዘን ብርጭቆ ኸኣ ክልተ ማዕረ ዝዀና

መጽሐፍ ምቁር መርዚ ፩።

ቄቍራስ ሕብስቲ ማለት «ባኒ» አእትውለን ድሓር ድሕሪ ቍሩብ ይቓይቕ ጸንሕካ ኣውጽኣየን’ሞ ሽዑ እንታይ ከም ዝኸውን ተዓዘብ። እታ ቍራስ ናብታ ማይ ዝሓዘን ብርጭቆ ዝኣተወት ሕብስቲ ለምሊማ ማለት ተርኪሳ ጠሊ ሒዛ ትወጽእ፤ እታ ናብ ኣልኮል ዝኣተወት ሕብስቲ ግና ዝነበረቶ ኵነታ ለዊጣ ነቂጻ ማለት ኵቦ - ኰይና ትወጽእ። ንሓደ ሓድሽ ቍራጽ ስጋ’ውን ኣብ ኣልኮል ዝሓዘ ብርጭቆ ኣእቱ ድሕሪ’ቲ ኣውጽኣዮ’ሞ ኣልኮል እንታይ ከም ዝገብሮ ተዓዘብ እቲ ብሩንዶ ስጋ ቀይሕ ዝነበረ ሕብሩ ብኣልኮል ሓሪሩ ማለት ቆምሲሉ ሕብሩ ለዊጡ ትመት ኰይኑ ይወጽእ።

ከምኡውን ሳልሳይ መረዳእታ ነቲ ፈሳሲ ጻዕዳዊ ነገር ናይ እንቋቍሖ «Albumen» ዝብሃል ኣብ ሓደ እምስተዪ ብርጭቆ ግብር ብድሕሪ’ዚ ኣልኮል ኣብ ልዕሊኡ ኣፍሰስሉ ድሕሪ’ቲ ነቲ ንሱ ዝፍጽሞ ጕድኣት ተዓዘብ ስለዚ ኣልኮል ከምዚ ኣብ ልዕሊ «ብልቡመን» ጻዕዳዊ - ፈሳሲ ናይ እንቋቍሖ ዝፍጽሞ ምንቅስቃስን ጕድኣትን ልክዕ ኣብቲ ናይ አካላትና ነደቕቲ ወይ ኸኣ ኣቔምቲ ናይ ሰል «cell» ሊፖይድ ኣበርቲዑ አናጐድኣ ኣበርቲዑ ኣብ ዕዮኦም ይህውኸ። ከምዚ ዝበለ ምንቅስቓስ ኣብ አካላትና ክፍጽም እንከሎ ነቶም ሰል ዝበሃሉ ኣብ አካላትና ዝርከቡ ህይወታውያን ጐዲኡ ወይ ኣቍሲሉ ካብ አሥሖም ከሰናኽሎም ይርከብ። እዚ አልቡመን ዝበሃል ጻዕዳ - ፈሳሲ ናይ ዕንቋቍሖ ከም’ቲ ኣብ አካላትና ዝርከብ «Protoplasm» ዝበሃል አካላት ናይ ሰል ዝመሳሰል እዩ። እዚ ከም’ዚ ዝብለ ተፍጻም ናይ አልኮል ኣንጻር ናይቲ ጥዕናን - ጠልን ክህብ ዝኸእል መግቢ ኰነ ማይ እግዚኣብሔር ዝፈጥሮም መማዕበሊናን ህይወት ዝህበናን ኣውራ ተቓዋሚ እዩ።

ኣልኮላዊ - መስተ ብበብዓነቱ ዝዀነ ንዓይንኻ ዝስሕብ መልክዕ ዘለዎ ጠራሙዝ ኰይኑ ብትርኢቱ ደስ ዘብል ንዓይንኻ ዝስሕብ ወረቃቕት እናተሸነፈ ብብዙሕ ዓይነት ኣገባብ እናተሰርሐ ኣብ አብዪቲ መሸጣ ይሽየጥ። እንተ ኾነ ግን ኣልኮል ምዃኑ ኣብቲ ጽሑፉ ኣይነግርን ማለት ኣየስምዕን ነገር ግን ኣብዚ ዅሉ ከምዚ ዝበለ ዓይነት ጠራሙዝ ኣልኮል ኣሎ። ንኣብነት ዝኸውን’ኳ ኣልኮል ተቓጻሊ እንዲዩ ምእንት’ዚ ካብቲ ጠርዝሙዝ ቀዲሕካ ኣብ ሓደ መስተዪ ብርጭቆ ክርቢት ሰጢጥካ እንተ ኣቕረብካሉ ከም ዝቃጸል ካብዚ ሐሊፍና ምስክር ወይስ ካልእ መረዳእታ ዘድልየና ኣይኮነን ምእንትዚ እዚ ከምዚ ዝበለ ኣልኮል ኣብ ውሽጢ ሰብነትና ኣትዩ ነቶም ናይ ሰብነትና ነደቕቲ ዝዀኑ ሰል ዝበሃሉ ህይወታውያን ብዘገደደ ከም ዜቃጽሎምን ከም ዝቐትሉምን ዝተረጋገጸ ነገር እዩ።

ንኣብነት፤ ቢካ ካብ 4 - 5 % ነቢት ካብ 8 -12 % ቨርሙጥ ካብ 14 -18 % ጂን ካብ 40 – 47 % ውስኪ ካብ 42 – 50 % ኮኛኽ ካብ 43 – 50 % ካብ ሜት ብርታዔ ንምጋም አለዎ።

ሐደ እተፈልጠ ናይ ሕክምና ጥራሕ መጽሔት ጋዜጣ ከምዚ ይብል ኣልኮል ፈጺሙ ተጋላቢ ዝኾነ መርዚ ዝሓዘ እዩ ንሱ አብ ሒዶት ነጥቢ ይኹን ማለት አብ መለኪያ ወይ አብ ዓቢ ብርጭቆ ወይ አብ ሓደ ዓብዪ ጥርሙዝ በብዓቀኑ ከከም ብዝሑ መርዚ ምዃኑ አይተርፍን። ማለት ብግልጺ አዘራርባ ዓቐን ብርታዔኡ ይወሓድ ይብዛሕ መርዙ አይልውጥን’ዩ።

ብሓጺሩ ንመረዳእታ ዝኸውን እስከ ካብ ነፍሲ ወከፍ ክፍሊ አካላትና አዋጼና ማለት ወሲድና እቲ ኣልኮል አብ ልዕሊኦም ዝፍጽሞ ዓብዪ ጕድአት ብጥንቓቐ ንትዓዘብ። እንተዀነ አብ ክንዲ ብሓፈሻ ክፍሊ አካላትና ብሓደ ክልተ ጥራሕ ንመረዳእታ ዝዀነና ንመርምር ንአብነት ልቢ ዓብዪ ሥራሕ ናይ አካላትና ዝሐዘት ካብ ክፍሊ አካላትና እታ ዋናን ምንጪ መናፍሕ ማለት መዛወሪት ደምን ከም ምዃና ማንም ዝፈለጦ እዩ። እንተ ዀነ ግን ከመይ ዝበለ ጽንዑን አድላይን ዝዀነ ስራሕ ከም ዘለዋ ዝፈለጡ ቍሩባት ጥራይ እዮም፤ ልቢ አብ መዓልቲ መዓልቲ ሾብዓተ ሽሕ ኪሎ ግራም ደም አብ ኵሉ አካላትና ይዝርግሕ አልኮል ነቲ ናይ ልቢ ዝጭብጡን ዝዝርግሑን ጭዋዳታት ፈጺሙ የድክሞ’ሞ ጭዋዳታት ኸአ ንልቢ ምእንቲ ነዚ አብላዕሊ ተሰምዩዘሎ መዓልታዊ ምዝዋር ደም ከም ግᎄ ከዋፍር ብሰንኪ አልኮል ብዝሰነፈ እቲ ከም ሓደ ጐማ ኰይኑ ብቅጽበት ዝጭበጥን ዝዝርጋሕን ዝነበረ ቀንዲ መሣርያ ልቢ ደንዚዙ ይዝሕትል’ሞ ልቢ ዝሕግዛ ስኢና ፈጺማ ትደክም ልቢ ብዝደኽመት ኸአ አካላትና ሐዲሽ ደም እናሃበ ዘተርክሶ ሲኢኑ ከም ማይ ዘሰአነ ግራት ዝነቅጽ ይምህምን፥ ከምኡውን አልኮል ነቶም ናይ ደም መትንታት ዝዀኑ መታሐላለፍቲ ደም ሠራውር ፈጺሙ ዝጐድእ እዩ። ማለት ካብቲ ዝነበሮም ባህርያዊ ፍጥረቶምን ፍጥነቶምን አሰልኪዩ ካብቲ ዝነበሮም መጠን ኣሕሊፉ ይመጦም’ሞ እንደገና አልኮል ብዝበነነ ይጭብጦም በዝን ክንድዝን ነቲ ብድሖኖም ከለዉ ዝነበሮም ማለት ከም ሐደ ላሳቲክ ዝነበረ ኵነታቶም ፈጺሙ የጥፍኦ።

እዚ ከምዚ ዝበለ ምቅይያር አብ ርእሲ አካላትና ብሰንኪ አልኮል ዝፍጸም ንልብና ካብቲ ብግቡእ ዝዓዮ ዝነበረ አብርቲዑ ንደምናውን መሪዙ ከም ዝፈልሕ ማለት ዝረስን ይገብሮም ስለዚ ወዮ ደም ብናይ አልኮል ምህዋኸ ብዝረሰነ ብዘይልቡ ክንቀሳቀስ ማለት ክዛዋወር ከሎ አቲ መንገዲ ደም በብቝሩብ በቲ ሃንደበታዊ ሐደጋ መስተ አልኮል ብዝተቓጸለ እናተብልዐን እናላሕለሐን ምንህንህ ኢሉ ይብንጠስ ከምዚ ዝበለ ድንገት ምስ ተፈጸመ ኸአ እቲ ደም ካብቲ መተሓለለፊኡ መትንታትን ሠራውርን ወጺኡ ናብ ሓንጐል ፈሲሱ ይሰርጽ’ሞ አፖፕለክስ «Apoplexy» ዝተበሃለ ሃንደበታዊ ዝኾነ ሕማም ይፈጥር እዚ ኸአ ሞት ዜብጽሕ ሕማም መድሐኒት ዘይርከበ’ዩ ወይ ከአ ንገለ አካላት አስኒፉ ፈጺሙ የምቶም ማለት ከምዘይዓዩን ከምዘይቀሳቐሱን ገይሩ «Paralysis» ዝተባህለ ሕማም ይፈጥረሎም።

እቶም ፀዓዱ ሓአኹ ደም «White Corpuscles» ዝተባህሉ አብ ውሽጢ አካላትና ምስ ደም ዝርከቡ ህይወታውያን ዕዮኦም ኸአ ልክዕ ከምቲ ሐንቲ ድሙ ነንጭዋ እትሃድና ከምኡ ኸአ ነቶም ንሰብነትና ብደገ ክጐድኡ ዝመጹ ተጓዳእቲ ሓሳኹ አብ ማይ ተሐዊሶም ኰነ ወይስ ምስ እንዕንቀፍ ወይ ምስ እንሕረድ ብቝስሊ አቢሎም መንገዲ ረኺቦም ናብ ሰበነትና ክአትዉ ዝደልዩ ጐዳእትና ዝዀኑ ሐሳኹ «Germs» ከም ወትሃደር ተኸላኸልቲ ኮይኖም ነቶም ተጓዳእቲ ሐሳኹ ኪቐትሉ ዝጐዩ ብኸምዚ ዝበለ ፍጥነት ኸአ ካብ ክንደይ ዓይነት ሕማም ክቃውሙልና ዝኽእሉ ፀዓዱ ሐሳኹ ደም አልኮል ነዚአቶም ፈጺሙ የደንዝዞምን ይቐትሎምን የምክኖምን’ሞ ቍጽሮም እናወሐደ ሐይሎም እናደኸመ ብዝኸደ ድማ ከምቲ ምስላ ዘሎ ድሙ ምስ ወጸት አናጹ ይጻወታ ዝብሃል ድሕሪቲ እቶም ተጓዳእቲ ሓሳኹ ብቐሊል ከሕምቕዎም ይርከቡ’ሞ ንዓታቶም ቀቲሎም ሥፍራኦም ሒዞም በብዓይነቶም ዘይተፈልጡ ሕማማት አብ ሰብነትና ብቐሊል ይሰርጽ። እዚ ከምዚ ዝበለ ሳዕቤን ብፍላይ ሕማም ሳንቡእ ማለት ዓባይ ሰዓል ክፈጥር ዝኽእል’ዩ ቅዝፈታት ናይ ሞት ካብቶም ዘይሰትዩ አብቶም ዝሰትዩ በዚሑ ይርካብ ካምኡ’ውን ውግአትን ሕማም ዓባይ ሰዓልን መንሸሮን ዝፍጠር ብሰንኪ ኣልኮል’ዩ። በዚ ከምዚ ዝበለ ሳዕቤን ናይ አልኮል ኸአ ካብቶም ብጸዋዕታ እግዚአብሔር ዝሞቱስ እቶም ብሰንኪ አልኮል ዝሞቱ ማለት ብድንገት አሎና እናበሉ ዝቕዘፉ ይበዝሑ።

አልኮል ፈኸም እናበለ በብሐደ ንውሽጣዊ ክፍሊ አካላትና ይብዝብዝ ብሕልፊ’ኳ ነቲ አውራ ተነቃፊ ዝዀነ ከብዲ ላሊሽ እንዳ ሐሞት ከስዐ መዓናጡ በሊሁ ዘዕንዎ አልኮል’ዩ በዚ ኸአ እዩ ነቲ ንኸብዲ አቑሙ ዘሎ ሰል ቀቲሉን አድኪሙን ሕማም ከብዲ ማለት «ፈጋቶ» ከምጽእ ዝኽእል። እዚ ከምዚ ዝበለ ዓይነት ሕማም ብዝበዝሕ ካብቶም ወዲ ሰብ ንመዘናግዒ ንመሐጐሲ ንመአንገዲ ኢሉ ዝሰርሖም ካምኡውን ገንዘብ ከእቱ ዝፈጠሮም መስተታት አልኮል ዝመጽእ ሃንደበታዊ ዝዀነ ዝፍጠር ቅዝፈታት ዘምጽእ ሳዕቤን እዩ።

ርእዩ ከምዚ ዝበለ ሕማም አብ ከብዲ ብዝፍጠር ከብዲ ብትኽክል ከም ቀደሙ ማለት ሥራሑ ክፍጽም ከምዘይኽእል ዝተፈልተ ነገር’ዩ። ከም ኡ’ውን ⷃሩ ዓዲግካ ክትረኽበሉ ብጭራሽ ዝይክአል እዩ። ደምና ቅድሚ ናብ ልብና ምብጻሑ ብኸብድና ተመጻርዩ እዩ ዝሐልፍን ዝበጽሕን’ሞ እንተደአ ብሰንኪ አልኮል ከብድና ቦግቦግ ኢሉ ከምኡ’ውን ብአልኮል ዘምጽኦ ረስኒ እቶም መተሐላለፍቲ ደም ሐሪሮም እቲ ደም ዘምሐላለፍ ተበሊዑ ብአልኮል ይቅደድ’ሞ ናብ ከብዲ ይእከብ ንምሕላፍ ይእግሞ’ሞ በዚ ምኽንት’ዚ ካብ ሥፍራኡ ወጺኡ ማለት ገንፊሉ ይኵዖ። ስለዚ አስያቴስ «Ascites» ዝብሃል ሕማም ናይ ምኽዓው ደም ኣብ ውኸጢ አካላት ይፍጠር።

አኮል ሥራሑ እናቐጸለ ሰንካም ዝኾነ ስሩ እናወሰኸን ፈኸም እናበለን ነቶም ምራቕ ክህቡና ዝኽእሉ ጽክንታት አብ ውሽጢ አካላትና ዝርከቡ መአዛኦም አጥፊኡ መለግለግ ዝብል ከም ንፉጥ መሰል ተኸዓዊ ፈጠሩ ማለት ለውጢ ካብ ልክዕ ከም ዝሰርሑ ይገብሮም እዚ ሎጎግ ዝብል ፈሳሲ አብ ከስዔ ተዓቍሩ ምስ ተአከበ ክሳብ አብ ቍስሊ ምዃን የብጽሕ። በዚ ከም’ዚ ዝበለ ኸአ እዩ ሕማም ከስዔ ዝፍጠር። ናይ ኰለሊት ሓምም’ውን ብአጋ ዘይሐዊ ብሰንኪ አልኮል ዝመጽእ አሎ። ናይ ዕሮት አዒንቲ’ውን ብሰንኪ አልኮል ዝመጽእ ሕማም (Amblypia) ዝበሃል አሎ። እዚ ኸአ ካብ ስራኽን ዝመጽእ ሕማም ክሳብ ዕሮት ዜብጽሕ’ዩ። እቲ ዝገደደ ሳዕቤኑ ኸአ አልኮል አብ ልዕሊ ሐንጐል ዘምጽኦ ላዕቤን’ዩ ናብቲ ዋና ማእከል ተዓዛቢ ክፍሊ ሐንጐል ኣትዩ ኣብ ሥራሑ ይህውኮ’ሞ ነቶም ካልኦት ክፍልታት ብአኡ ዝምርሑ ዝነበሩ ዝቄጻጸሮም ማለት ዝዕዘቦም ይስእኑ’ሞ ፋሉል ይኸዱ ማለት ዘየድልዮም ሥራሕ ይፍጽሙ። ሐደ ሰብ ብሰንኪ አልኮላዊ መስተ ዝተመርዛ ብኻልእ ጊዜ ኪብሉን ኪገብሮን ዘይሐሰቦ ብዘይ አእምሮኡ ብዙሕ ጌጋታት ይፍጽም ከምኡውን ካበዮ ጽቡቕ ሕልናኡን ሐልዮትን ዝነበሮ ገዲፉ ፈጺሙ ዝምባሌኡ የፍጥእ እዚ ኸአ ልክዕ ከምቲ ንሐንቲ በቕሊ ብዘይ ልጓም ምስራር ማለት እዩ።

ዶክተር ኤ. ስሚዝ ዝተባህሉ ዓብዪ ሊቅ ሐኪም አብ ሀይደልበርግ ዩኒቨርስቲ ብዛዕባ ናይ አልኮል ዘምጽኦ ጕድለት ንኽንገልጹ ክልተ ዓይነት መረዳእታ አብ ልዕሊ አእምሮ ክእሳትን ምስትውዓልን ናይ ዝተመሃርካዮ ወይ ዝሰማዕካዮ መጽናዕቲ ምዝካርን ፈተናታት ገበሩ።

እታ ቀዳማይቲ ዝሃቡዋ መረዳእታ አልኮል ዘይሰትዩ ሰባት ናይ ቍጽሪ ሕሳብ ክምድሩ ከሎዉ 35 % ካብቶም ዝሰትዩ ብቕልጣፈ ሕልፊ ክእለት ብልጫ ከም ዘለዎም ገለጹ።

አብታ ካልእይቲ መረዳእታ ዝሃብዋ ፈተና ኸአ ሐደ ነገር ንዝተዋህቦም መጽናዕቲ ወይስ አስተምህሮ ንምሐዝ እቶም አልኮል ዘይሰትዩ ሰባት 70 % ካብቶም ዚሰትዩ ብምዝካርን ቀልጢፍካ ምስትውዓልን ዝሐሹ ከም ዝዀነ አረድኡን ገለጹን።

አብ ሃገር ሽወደን ከአ አብቲ ክፍሊ ናይ ውግእ ሠራዊት ወትሃደራት ዝምሃርሉ አልኮ ዘምጽኦ ጕድአት ንኽፍትኑ አብቲ ብትኽክል ክዓዪሉ ዘለዎም ናይ አተኳኹሳ ምጭማት ክፍሊ ንምርግጋጽ ፈተና ገባሩ።

እቶም ነዚ ናይ ምጭማት ክፍሊ ዝምሃሩ ዝነበሩ ሰባት አብታ ቀዳመይቲ መዓልቲ ኣቐዲሞም መስተ ናይ ቢራ 5 % አልኮል ጥራሕ ዘለዎ ሃብዎም ነዚ ብዝስተዩ ድሕሪ 15 -20 ደቒቕ ፈተና ናይ ምጭማት ናብ ዝተዋህቦም ዕላማ ኪትኵስ ትእዛዝ ብዝተዋህቦም ብቕልጡፍ አሰስዒቦም ለስላሳ ብዝተኰሱ አብዚ ኵሉ ስለስተ ህራም ወይ ኸአ ጭማት ጥራሕ ተረኽበ።

አብታ ካልአይቲ መዓልቲ ዘይሰተዩላ ዕለት ግና ፈተና ተገብረ’ሞ ካብ ሰላሳ ተዅሲ ዕስራን አርባዕተን ህራም ወይ ከአ ጭማት ተረኽበ። እዚ ኸአልኮል መርዛም ከምዝዀነ መርዙ’ውን ጋርጋር ከምዜብል የረድአና። አልኮሊዝም ቀልጢፉ ዚጽም አካ ስለ ዝዀነ እምመሊስካ ምስታይ ትለምድ አልኮሊዝም ናይ አልኮል መርዚ’ዩ ስለዚ እቶም በዘይዓቐን አልኮል ዚሰትዩ ኣልኮሊዝም ዝተባህለ ሕማም የሕድሩ።

አብ ሃገር ፈረንሳ ፔሪን እተባህሉ ሐኪም አብ ቤት ትምህርቲ መድሃኒት ዜሰተምህሩ አልኮላዊ መስተ ልክዕ ምስ መንሽሮን ፍንጣጣን ዓብዪ ስዓልን ዝማዓራረ ዓብዪ ጕድአት ከምጽእ ዝኽእል ከም ምኳኑ እናገለጹ ናይዞም ዝሰመናዮም ሕማማት ጀማሪ’ውን ከም ዝዀነ የራጋግጹ።

እዚ ክፉእ ዝዀነ አመል ዝፈጥሮ ዘሎ ምዝውታር አልኮል አብ መንጎ ንብረት ደቂ ሰብ ዜምጽአ ዘሎ ሳዕቤን ኪቍጸር ዘይክአል እዩ።

ሐደ ዝተፈልተ ውሩይ ጸሐፊ ከምዚ ይብል፤ አልኮል ሐደ ካብቶም አብ ዓለም ዘለዉ ክፍአት ነገራት እዩ ንሱ መራሂ ናይ ድኽነት ናብ ገበን አውዲቁ ፍርዲ ዜምጽእ ውርደት ርኽሰት ጭካኔ ጥምየት ንዘይትረኽቦ ሃንቀው ምባል ውድቀት ናብ ቤት ማእርስቲ ቤተ - ቤት ምልማን ወዘተ…. ንሱ ናይዞም ዝሰመናዮም ኵነታት አውራ ምኽንያት እዩ።

ሐደ ዓብዪ ሊቅ ናይ ጥዕና ሐለዋ ሕዝቢ ሓፍላነት ዝነበሮ በቲ አብ ሃገሩ አብ መላእ ዓለም መርሚሩ ዘስተውዓሎ ከም’ዚ ይብል፤ ዳርጋ ዓሰርተ - ሐሙሽተ ካብ ሚእቲ አብ ቤት ጽሉላት ዝርከቡ ዘለዉ አልኮላዊ መስተ ብምዝውርታ ዝዓበዱ ኢዮም።

ወለዲ ንደቃቶም ጽቡቅ ጠባይ ከወርሱ እንተደአ ደልዮም ክምዕድዎምን ክመኽርዎምን ይግባእ ስለምንታይ አልኮል ከምዚ ዝበለ ዓብዪ ጕድአት አብ ልዕሊ ዓበይቲ ከምጽእ ዝኽእል ካብ ኮነ አብ ልዕሊ ናእሽቱ’ውን ዝገደደ ጕድአት ከም ዝፍጽም ከምኡ’ውን ነቲ ጌና ድንግል ዝዀነ አእምሮኦምን ሰብነቶምን ከባላሽዎ ይኽእል እዩ እሞ ካብ ናዚ ሰራም ዝዀነ መርዚ’ዚ አመል ምሕላዎም ይግባእ።

ናይ አልኮል ዘምጽኦ ሳዕቤን ካልእ መረዳእታ’ውን እንሆለ ሕማም አልኮል ካብ አቦ ናብ ውሉድ ዝሓልፍ እኳ እንተዘይኮነ ናብዚ ክፉእ ዝዀነ ድንገታዊ ምስታይ ዝመርሕ ወይ ኸአ ዜስተምህር ወላዲ እንተሎ ነቲ ውሉድ ክልምዶ ይኸእል ኢዩ።

ሐደ ክልተ ወለዲ ብልክዕ ምስታይ ዝጐድእ አይኮነን ቢላቶም ንውላዳቶም ምስታይ ዘርእይዎም አለዉ እዚ ከምዚ ዝበለ ነገር ንዳሕራዩ ናብ ክፉእ ዝመርሕ ጠባይ ዝሐዘ እዩ። ከመይ እቲ ንደቁ ምስታይ ዜርኢ ሕማቕ አብነት’ዩ ዚህብ ስለዚ እቶም ደቂ ናይ አቦኦም ብምዕዛብ ጽቡቕ ይኹን ሕማቕ ከይፈለጡ አቦናውን ነዚ ክሰቲ ሕማቕ ነገር አይረአሉን ብማለት በብቍሩብ ካብ አቦኦም ዝገደዱ ይዀኑ።

ካብኡ ናብኡ እኳ አዴታት ሰታያት ማለት ሰኽራማት ምስ ዝዀና ካብ ሐንቲ ስድራ - ቤት ናይ ደቂ ዝንብልና ዝገደደ ይኸውን ከመይ ዝበዝሕ ጊዜ አደ ብሕልፊ ገዛ ትውዕል በለ ዝዀነት ንዓአ እናረአዩ ዝወርስዎ ይበዝሕ።

ሐድ ሐደ ጊዜ አንስቲ ክሐርሳ ከለዋ ወይ ክወልዳ ቅልውላው ምስ ተታሕዛ ስለ ቃንዛኤን ከይስምዔን ክድንዝዛ ብማለት አልኮላዊ መስተ ዝህብወን አለዉ እዚ ካምዚ ዝበለ ነገር ድንገታዊ ዝዀነ ተግባር እዩ ሐንቲ ወላዲት ክትሐርስ ክላ ስለስተ ወይ አርባዕተ መዓልቲ ምስ እትጽዓር አብ’ዚ ጊዜ ጻዕራ ክንዲ ተቐላጢፎም ናብ ሓኪም ዝወስድዋ አብ ገዛ ዓቝሮም እሞ ኸአ ካበ ቃንዛአ ስለ ክትዓርፍ ማለት ክትድቅስ ብናይ አልኮላዊ መርዚ ምድንዛዛ ዓቢጦም ዘጽንሕወን አለዉ እዚ ግና ግጉይ ሐሳብ እዩ ርግጽ እዩ አልኮል ካብቲ ናይ ግዚያዊ ቃንዛኤን ልበን አዓዊሉ አእምሮ ኤው’ውን አጥፊኡ ከም ዜደንዝዘን ዝተረጋገጸ ነገር እዩ። እንተዀነ እዚ ከምዚ ዝበለ መንገዲ ንልባተን እናድከመ ክሳብ ናብ ሞት ከብጽሔን ዝኽእል እዩ። ከመይ እቶም ቄልሁ አብ ማሕጸነን ከለዉ ብሰንኪ አልኮል ይሞቱ’ሞ ምእንት’ዚ ሕይወት ናይተን ወለድቲ ንምድሐውን ብዙሕ አሸጋሪ ይኸውን።

ኣብ መንገዲ እውን አልኮል ብዘይ መጠን ድንገት ዜምጽእ ብርቱዕ ሳዕቤን ዘለዎ እዩ። ሐደ ሰብ ከም’ዚ ኢሉ ተረት፤ ሐደ ሰብ ሰኺሩ ከሎ ማለት ብአልኮል ተኺኹ ማኪና ዝዝውር ንሕይወቱ ወይ ንቓረዛኡ ባዕሉ ተሳኪሙ ከምዝጕዓዝ እዩ።

እዚ ቃሬዛ’ዚ ከአ ነቶም ዝሰኸሩ ጥራሕ እይኾነን ለኪሙ ዝጕዓዘ እንታይድአ እቶም ገለ ዘይሰትዩ ሰላማውያን እውን በኦም ከምዚኦም ዝበሉ ሰትዮም ከለዉ ዝዝውሩ ሰባት ተሐምቲሎም ዝሞቱ ብዙሐት እዮም።

ክኸውን ክኸውን አብ አውራ ጽርግያ ብዙሕ ሰብ ዝማሐላለፈሉ ሐደ መራሕ ማኪና ሰኺሩ ከሎ ማኪና እናዘወረ ክሐልፍ ብዙሕ ሰብ ከም ዝልክም ዝተረጋገጸ እዩ። ከመይ አዒንቱ ብአልኮል ብዝተኸለለ ከምኡውን አእምሮኡ ብዝተዘናበለ ሐደ ሰብ ኰይኑ ከምዘይርአዮ ከምኡውን ሰብ ኰይኑ እንተተራእዮ ብቕበት ልጓም ማለት (ፍረኖ) ክሕዛላ ከምዘይኽእል ብሊቃውንቲ ዝተመሰከረ እዩ። አብ በረኻ ወይ ኸአ አብ ብዙሕ ሰብ ዘይተሓለለፈሉ እንተ ዀነ ንነብሱን ከምኡውን እቶም ሰብ መሲልዎም ምስኡ ዝሰቀሉ ሰባትን ጥራይ እዩ ለኪሙ ዝጠፍእ ብዝተረፈ አብ ከተማ ሓደን አሎና መንገድና ሒዝና ንኸይድ አሎና እናበሉ ከለዉ ብሃንደበት መጺኡ ክጐብጦም ከሎ እዝስ ምስ ምንታይ ይቍጸር።

እወ ርግጽ እዩ ድንገት መናብርትና እዩ ሐደ ዘይሰኸረ መራሕ ማኪናውን ሰብ ክረግጽ ካልእ ሐደጋውን ክጓነፎ ይኸእል እዩ። ነገር ግን ካብቶም ዘይሰትዩስ ኣብቶም ዝሰትዩ እቲ ድንገት ከም ዝበዝሕ ዝተረጋገጸ ነገር እዩ።

ሐደ ሰብ አልኮላዊ መስተ ክሰቲ ካሎ ቅሩብ እኳ ይኹን ነቲ ኵሉ ናይ ጥንቃቐን አማዕዲኻ ምርአይን ጽቡቕ ንምስራሕን ፍጥነትን ክእሰትን ዝነበሮ ተሪፉስ ሐሳባቱ ክውሕዶ ወይ ክዕንቅፎ ከም ዝኽእል ሊቃውንቲ መርሚሮም ረኺቦም አለዉ።

ንአብነት አብ ሐደ ሰዓት አርብዓን ሐሙሽተን ሽሕ ሜተር ጕያ እትፍጽም ማኪና ብፍርቂ ሰከንድ ሸውዓተ ሜተር ከም እትኸይድ ብናይ ሕሳብ ቍጽሪ እተፈልጠ እዩ እምብአር እዚ ክኸውን ከሎ እንታይ የርኢ አልኮል እቲ ዝዓበየ ድንገት ከም ዜስዕብ የርእየና ከመይ እቲ አውራ ዝኸፍኤን ዜስግእን ኸአ ሓደ ሰብ ቍሩብ ምስ ሰተየ ክንደይ ዝአክል ጕያ ይፍጽም ከም ዘሎ ዘይሐስብን ዘይስቄሮን ምዃኑ እዩ ስለምንታይ ምስ ሰተየ «ብዘይ ዓቕሚ ይስበር ዓጽሚ» ከም ዝብሃል በቲ አእምሮኡ ብዘይትኽክል ምዕያዩን ዓቕሚ ምስአኑን እናኸደ መጠን ምስ ለሓፈ ብርቱዕ ዓቕምን ክእሰትን ዘለዎ ኮይኑ ስለ ዝስምዖ ዓቕሙ ክሳብ ክንደይ ዝአክል ከም ዝጐደለን ዝነአሰንቲ በቲ ዝተመርዘ ሐንጐሉ ሐሲቡ ንምፍላጥ ስለ ዝሸገሮ ኢዩ።

ብዙሕ ድንገተ - ሞት ከምጽእ ዝኽእል ካልእ ስሚ ካብ አልኮል ዝበለ የልቦን። ናብ ክፉእ ዝመርሕ አብ ልዕሊ ሐንጐልን ሰብነትን ሕማም ዝዘርግሕ ማለት ዝፈጥርን ዜስፋሕፍን ከምኡ የልቦን። ናይዚ ከምዚ ዝበለ ሕማም አልኮል እታ ሓንቲ መንገዲ ኪትድሕነሳ እትኽእል ብዘይካ ነዚ መስተ’ዚ ምሕዳግ ካልእ መድሓኒት የልቦን።

ዶክቶር ኢቭ ዝተባህሉ አብ ሐደ ዓብዪ ዩኒቨርሲቲ ናይ ሳይኮለጂ ፕሮፈሶር ከም’ዚ ይብሉ፤ እቲ ናይ አልኮል ወልፈኛ ዘምይዃን ዝገብር ሐቅን ርግጽን ዝዀነ መንገድ አውራ መድሕን መስተ ምሕዳግ ጥራይ ኢዩ ወይኸአ ብግሉጽ መንገዲ መድሐኒቱ ንመስተ ብጭራስ ምግዳፍ ወይ ዘይምዝውታር ጥራይ እዩ አልኮል ቀንዲ ስሚ ከም ዝዀነ ተፈሊጡ አሎ። ንሱ ናርኮቲክ ዝብሃል ስሚ አብ አካላት ዝፈጥር አብ ልዕሊቶም ከየቋረጹ አዘውቲሮም ዝሰትዩዎ ከአ ሐደ ካብ ዕስራ ዝመርዝ አብ ጽላለውን ዜብጽሕ ምዃኑ ተረጋጊጹ አሎ። ዜይጓዳእ መስተ ካብ ዓይነት አልኮል ዘለዎ ምንም የለን።

አልኮል ሐደ ካብቶም ፍሉጥ መስተ ዓቢ አታላሊ እዩ። ሓደ ጸሐፊ ብዛዕባኡ ከምዚ ይብል። ንሱ ንደቂ ድኻታት ከለዉ አዓሺዩ ሃብታማት ከም ዝኾኑ ዜምሰሎም ድዃምት ከሎዉ ጽኑዓት ሓያላት ጥሙያት ከለው ጽጉባት አምሲሉ ዘርእዮም ሕሙማት ከሎው ጥዑያት ሃያላት ከለዉ ለባማት ወረጃታት ገይቱ ዜዔሽዎም ተባላሽዎም ጠፊኦም ከሎዉ ናብ ጐዳጕዲ ማይ በላ እናመረሖም ናብ ጽቡቕ ዝኽዱ ዘሎዉ እናምስለ ዜጥፍኦም ነዚ ኵሉ እናእነነ ዜታልል ክንደይ ሰብ ኸአ ዜህልቅ ዓብዪ መታለሊ’ዩ።

አየታልልካ! ከምዚ አይውረድካ አብ መጽሐፍ ቅዱስ እንተ ተመልከትና ንጉሥ ሰሎሞን ከምዚ ይብል «ስሜ ዋዛ እዩ ስኽራን እውን ምህልፍላፍ ኢዩ ነዚ ዝለመደ ኵሉ’ውን ብልሃተኛ ወይ ኸአ ለባም አይኮነን»።

እምብአር ሐደ ብአርአያ ሥላሴ ዝተፈጠረ ሰብ ጽቡቕን ሕማቕን ኸአዝፈልጥ እንተ ኾነ ናይዚ ከምዚ ዝበለ ቃሕታ መስተ ወይ ከአ ልማድ አልኮል ክገድፍ ወይ ከአ ንኸየዘውትር ነዚ ኵሉ አብ ላዕሊ ተጻሒፉ ዘሎ አልኮል ዘምጽኦ ጕድአት ዘኪሩ ክምሕል ወይ ከአ ከም’ዚ እናበለ ክማባጻዕ አለዎ።

«ሰብነተይ ናይ እግዚአብሔር መቕደስ አለ ዝዀነ ብዝተኻእለኒ መጠን አእምሮይን ሰብነተይን ብጥዕና ምሕላው አብ ዓለም ቀንዲ ነገር ምዃኑ ብምገንዘብ ነዚ ገንዘብ ሂብከ ክርክብ ዘይከአል ጥዕናይን ከምኡውን ዓዲካ ⷃር ክርከቦ ዘይክአል ናውቲ አካላተይን ንምሕላው ካብዚ ንዓታቶም ከማህምኖምን ክመርዞምን ክሳቕዮምን ዝኽእል መስተ አልኮል ዘለዎ ከምቶም ዓያሹ ዝትርትዎ «መስተ ያስተፈስህ ልበ - ሰብእ» ሊሎም ብመስተዓሺዮምን ተታሊሎምን ብዘይ ልቦም። መሐጐሲ ኢለ አልኮልነት ዘለዎ መስተ ክገድፍን ካልኦት’ውን ነዚ ዜዘውትሩ ምእንቲ ኪገድፍዎ ብዝከአለኒ መጠን ንምርዳእን ምሕጋዝን ዝጸንዔ ተሥፋ እህብ አለኹ።

============

ናይ ሐቂ መሃንድስ ነዚ ዝሰርሔ ኢዩ።

ሐደ ጊዜ ሐዸ ሽማግለ ሰብአይ አብ እግሪ መገዶም ክሓልፉ ከለዉ ክልተ አጕባዘ ብመስተ ብዙሕ ሰኺሮም ሰንከልከል እናበሉ ካብ የማን ናብ ጸጋም እናተዋጨፉ መንደቐ መንደቕ እናሓኡ ክኸዱ ረኣዩ’ሞ ድሕሪ’ቲ ከምዚ እናበሉ ማለት ብምድናቕ ዝአክል ተዛረቡ እቲ ናይ ሓቂ መሃንድስ ማለት ነዚ አብዚ ቦታዚ ዝርከብ አባይቲ ዝሃነጸ እዩ እዚ ክብሉ ከለዉ ሰባት ስለ ዝስመስዎም ሥለምታይ ኢሎም ሓተትዎም’ሞ ንሶም ከአ ከመይ ረአዩ ነዞም ዝሰኸሩ ሰባት ከይወድቁ ሓቝፉ ማለት እቲ ጐድንታቱን ጽርግ ያአቱን ብዘይመጠን ጸበበቲ ስለ ዝዀነ ብመስተ ሓሪሮም ስንከልከል ኢሎም ብስኽራን ዝእክል ካብ ጸጋም ናብ የማን ክወድቁ ደልዮም እንተተወና ጨፉ አሒዙ ወትሩ ጊዜ እናደገፈ መንደቐ መንደቐ እናሐዙ ከም ሓደ ዕዉር ዝመርሕ ሰብ መሪሑ ናብ አባይቶም ከብጽሖም ብዙሕ ጊዜ ስለ ዝረኤ ኹን ስለ ዝዀነን ኢዩ ኢሎም መለስሎም። ስለዚ እቲ ናይ ብሓቂ እንጅነሪ ማለት እዚ ቦታዚ ዝሃንደሰን ዝሰርሔን መሃንድስ እዩ ከመይ ናብ ጸጋም እንተበሉ ደገፍ አሎ ናብ የማን እንተበሉ ከአ ደገፍ አሎ ስለ ምንታይ መንደቐ መንደቐ እናሐዙ ናብ ቤቶም ይአትዉ።

ትምህርቲ ጻድቕ ንብጻዩ መገዲ ይሕብሮ ንረሲአን ግና መገዶም ተጋግዮም። ምስ ጠቢባን ዚመላለስ ጠቢብ ይኸውን ምስ ዓያሱ ዝመሓዞ ግን ሕሱም ይኸውን ትእዛዝ ዚሕሉ ነፍስ ይሕሉ፥ መገዱ ሸለል ዝብል ግና ይመውት ምእንትዚ ካብ ከምዚ ዝበለ አብ ዝመርሓካ ዘይፍለጥ መስተ ነዚ ዛንታ’ዚ ሰሚዕካ ጥበበኛ ኩን ንልብኻውን ብመንገዲ አቕንዓዮ።

እስከ ርእዩ ከምዞም አብ ላዕሊ ስእሊ እትርእይዎም ኰንካ መንደቐ መንደቕ እናሓዝካ ምኻድዶ ይሓይሽ ወይስ ብደሓንካ ማለት ከይሰርኸርካ ብሰላም ምኻድ ብመስተ ዝአክል ጅማት እግርኻ ተዀምቲርኻ ሰንከልከል ካብምባል፥ ትረግጾ ፈሊጥካ ብሰላም ናብ ቤትካ ምስፋር ይሐይሽ «አብ ዝሑል ጸባ ዝለመደ ጽንጽያስ አብ ውዑይ ጸባ አትዩ ሞት» ከም ዝብሃል ተረት በጺሑካ ጸኒሕካውን መደገፊ ስኢንካ ናብ ማይ በላ ከም እትድርገም ፍለጥ። መስተ ከም ተመን ከም ዝነክስ ከም አፍዑት ኸአ ሕንዙ ፉፍ ከም ዜብል ኸአ አስትውዕል።

ንቈልዓ እንታይ የዕብዮ ብልዒ ንሐረስታይ እንታይ የፍጥኖ ዘርኢ።

ሐደ ጊዜ አብ እንዳ አይተ ታረቅ እተባህሉ ስዋ - ጸበል ተገይሩ ነበረ’ሞ ነቲ ንእሽቶ ወዶም ጸዊዖም ገዛ - ገዛ እናኸድካ ሎሚ ንገዛና ጸበል ክትዕጥሙ እናበልካ ነዞም ዝስዕቡ ሰባት ማለት እንዳቦኻ ክብረ ጻድቕ እንዳቦኻ ማሉ እንዳ አይተገብራይ ጣዕዋ….. ወዘተ ኢሎም ንዅሎም ዝሰመይሉ ጸብል ክትጥዕሙ ኢልካ ጸውዓዮም ቢሎም ተዛረቡዎ ንሱ ኸአ ናይ ነገር ቄልዓ ኣነ ንበይነይ ድአ ነዚ ኵሉ ከመይ ገይረ ክበጽሖ ኢሉ አዕዘምዘመ’ሞ አዲኡ ኸአ ምእንቲ ክለአኾም ብርሃነይ ንሶኒ’ሞ ኢላ ኰልዒስዋ ማለት ማይ ዘይተሐወሶ ብዋንጫ መሊአ እንካኒ ዝወደይ ናይ ውሻጠ ኢላ ሃብቶ’ሞ ንሱ ኸአ ሎጐጕ ዝበለ ምሉእ ዋንጫ ገጢሙ ሕራይ ኢሉ ናብዝን ናብትን እናበለ ንዝተላእኮ ልኡኽ ኪነግር ከደ። አብ መንገዱ በቲ ዝሰተዮ ከምኡውን መሪር ፀሐይን ናብ ርእሱ ደየበ’ሞ ብገዛእ ድቋ አዲኡ ሰኸረ። ድሕሪ’ቲ አብ መወዳእታ ናብ እንዳ አይተ ገብራይ ጣዕዋ ብጽሔ’ሞ አቱም ገዛ እዚ ደዩ እንዳ አይተ ገብራይ ጣዕዋ ኢሉ አድሃየ ድሕሪ’ዚ ጓሎም ወጺአ እወኢላ መልሲ ሃበቶ ንሱ ኸአ አለዉዶ እስኪ ጸውዕለይ ብዝበላ ንሳ ኸአ ሕራይ አለዉ’ወ ኢላ መለሰትሱ ናብ ገዛ አትያውን ነቦአ «ልኡኽ ዝሐዘ ቄልዓ መጺኩም አሎ ብዝበለቶም እንታዋይ እዩ ኢሎም ጋቢኦም ተጐምጕሞም ናብ አፍ ደገ ወጺኦም ኢሂ ወደይ በልዎ’ሞ ንሱ ኽእ ነቲ ጕልበት ብጽሕነቶም ርእዩ ባዕሉ ወሲኹ ጥዕና ይሃበለይ አይተ ገብራይ ዝራብዕ በሎም’ሞ ንሶም ኸአ ሎምስ ኸአ ጣዕዋ ተሪፉስ ያኢ ዝራብዕ ብዝበልዎ ንሱ ኸአ እሞ ኮሪኹም ዲኹም አቦይስ ኤረ እንዳ አይተ ገብራይ ጣዕዋ ጸበል ክትጥዕሙ ጽውዓዮም እዮም ዝበሉኒ ዘይ አነስ «ዋላ እቲ ዝጐን ዓሎም» ድአ ክንዳኹም ዝአክል ጣዕዋ ጥራሕ ኢለ ባዕለይ ምእንቲ ክትዓብየልኩም ኢለ እየ አቦይ ገብራይ ዝራብዕ ዝበልኩ ቢሉ መለሰሎም።

ትምህርት። ርእዩ በዓል መስተ ናይ ልቡ ቃሕ ዝበሎ ዘይተላእኮ ይናገር ከም ዝብሃል ዘይተላእኮ ከምቲ ምስላ ሃገርና ዘሎ ወዲ - ማእምንሲ ምኽታር ዝረባ’ም በር ምኽታል ዘረባ አይፈልጥን ከም ዝበሃል ዘይለአኽዎ ባዕሉ ሃንዲሱ ነዚ ፈጸመ። ስለዚ ንቄልዓ ምንታይ የዕብዮ ብልዒ ንሓረስታይ ምንታይ የፍጥኖ ዘርኢ ከም ዝበሃል መስተ ዜዕቢ አይኮነን እሞ ነምዑቱ ዘይቄጸረ ቄልዓ መስተ ምሃቡ ጽቡቕ አይኮነን እናበልኩ ሐደራ እብል። ስለዚ ምዕዶ ዝሕሉ አብ መገዲ ህይወት እዩ ተግሳጽ ዚአቢ ግና ይስሕት እዩ’ሞ ንጠንቀቕ።

እዝስ ስዋ ከይከውን ነበረ……?

ሐደ ብዘይመጠን ናይ ስዋ ፍቕሪ ወይስ ወልፊ ዝነበሮም ሰብአይ ክሓልፉ ከለዉ እቲ አዝዩ ዓብዪ ዝዀነ ቀላይ ጻና ቀምበይ ቀምበይ ክብል ከሎ ርአዩዎ’ሞ…..! አ….. የ……! እዝስ ያ…..ኢ…..! ስዋ እንተዝኸውን ነበረ’ሞ አብኡ ተቐሚጥካ ብዘይ ዕቅን ክትሰቲ ኢሎም ሐለፉ።

ትምህርቲ። ርአዩ ህርፋን ጸባ ዘለዎስ ጓጕድ ማይ ወድኤ ከም ዝብሃል ወልፊ መስተ ዘለዎ ሰብ ከአ ኵሉ ጊዜ ንዝርአዮ ነገር እዝስ መስተ እንተዝኸውን ዝነበረ ኢሉ ኢዩ ዝትምነን ዝሃርፍን ዝምሀሰልን ስለዚ ጥበብ አብ ልቢ አእምሮኛ ዘይሰክር ትሓድር ኣብ ውሽጢ ዓያሱ ሰኽራማት ዘሎ ግና ይግለጽ ከም ዝዀነ እዚ ዛንታ’ዚ የትሐሳሰበና።

|  |
| --- |
| መስተ አእምሮ የጥፍእ። |

ዝርገት አለዎ’ሞ ብወይኒ አይትሰክሩ ኤፌሶን ምዕ ፭ ቍጽ ፲፰ - ፲፱።

ብርቱዕ መስተ ሕንዚ ስለ ዘለዎ ንሰብነት ይጐድእን የሕምቕን ነእምሮ ሸፊኑ ኸአ አብ ተጣዒስና ዘይንመልሶ ነገር የውድቐና። ነዚ ሕማቕ ሳዕቤን ናይ መስተ ዘረድእ አብ ብዙሐት ምዕራፋት ናይ መጽሐፍ ቅዱስን አብ ብዙሐት ሊቃውንቲ ዝጸሓፍዎም መጻሕፍትን መጽሔታትን ተጻሒፉ ንረኽቦ።

ብርቱዕ መስተ ዝፍጽሞ ጕድአትን ጥፍእትን ንምርዳእ ስለ ክጠቕመና እንሆ ካብ ሓደ መጽሔት (መጋዚን) ናይ አሜሪካ ዝተቐድሔ ጌና ብሕይ ወቶም ዘለዉ ሰባት ዘእዝን ዛንታ አስተውዒልና ከነብቦን ጠቕሚ ክንረኸበሉን ተሥፉ እገብር።

አብ ሐደ ዓዲ አሜሪካ ክልተ ብርቱዕ ፍቕሪ ዝነበሮም ጐረባብቲ ሰብ ሐዳር ነበሩ። እቲ ሐደ ወዲ ክልተ ዓመት ቄልዓ ነበሮ። እቲ ሐደ ገና ብፍጹም ውላድ አይነበሮን እዞም ክልተ ጐረባብቲ ካብ እምብዛ ፍቕርን ምትእማምንን ዝተላዕለ ብግዜ ብዓል ጥራይ ዘይኰነ ብግዜ ሥራሕውን ከይተረፈ ዝበዝሕ ግዜኦም ብሐደ እናበልዑን እናስተዩን ብፍቕርን ብታሕጓስን የሕፍልዎ ነበሩ።

ሐደ መዓልቲ ሰብአይ እታ ውላድ ዘይነበሮም ሰብ ሐዳር ብሥራሕ ዝአክል ንሐደ ወርሒ ስለ ዝገሸ እታ ብዓልቲ ቤቱ ስለ ዝጸመዋ ከመ ቀደማ ምስቶም ጐረባብታ ክልዕልል ከደት አብኡ ብዙሕ በብዓይነቱ ሕንዛዊ መስተ ተኸስኪሱ ነበረ። እታ ምስ ሰብአያ ዘላ ሰበይቲ እቲ ንምርአዩ ዘብህግ ዓይነት መስተ ብዝረአየት ፍሪኡ ከምቲ ትርኢቱ ከም ዘይኰነ ከየስተው ዓለት ብናይ ስስዕቲ ኵልመት አእምሮ ተደፊኑ ልክዕ ዘይብሉ ስለ ዝሰተየት አብ ርእሲኡውን ብቕሩብ መስተ ተሸናፊት ስለ ዝነበረት ብመስተ ተሸኒፋ ካብ ሰብአያ አፍቂዳ ምስ ወዳ ንምድቃስ ናብ ዓራታ ከደት። እቲ ሰብ አያ ግና ምስ ሰይቲ ዓርኩ ገና ይሰትዩን የዕልሉን ነበሩ አብ መወዳእታኡ ግና ንሳቶምውን ብመስተ ተሸነፉ’ሞ ብሰንኪ’ዚ ጸላኢ ወዲ ሰብ ዝዀነ መስተ ናይ ስጋ ርክብ ዝሙት ፈጸሙ።

ንንግሆኡ ስኽራኖም ምስ በነነ፥ ካብ ድቃሶም ምስ ተበራበሩ ዝሙት ከም ዝፈጸሙ ተዘከሮም’ሞ ብዝገበሩዎ ብዙሕ ተጣዒሶም እናስተንተኑ ብድሕሪ ሕጂ ከምኡ ዝበለ ንሃላዋትካ ዘፍጥእ መስተ ካይደግሙን ዓቢ ጌጋኦም ካልእ ሰብ ከይፈልጦን ብማለት ካብ ቃል ክልቲኦም ከይወጽእን ተመሐሐሉ።

እንተዀነ ግን ረአዩ ናይ ነገር ሰይጣን በታ ለይቲ እቲአ ብዘተራኸሱ ንሳ ጠነሰት። ብድሕሪ እዚ ዅሉ ሰብ ገበሮ ምድሪ ነገሮ ጥራሕ ዘይከነስ ተሓቢኤን ይጠንሳኦ ሰብ አኪበን ኸአ ይሐርሳኦ ከይኰና ነቲ ዛጥነሳ ሰብአይ ክትነግሮ ኢላ ብውሽጢ ሓሳባታ ትደፋፋእ ነበረት። እንተዀነ ሐላይትን ሐላዊት ሥድራ ቤታት በሃጊት ናይቲ ጽቡቕ ሓዳራት ስለ ዝነበረት ብዓል ቃል ኪዳና ከይሰምዕ’ሞ፥ አብ መንጕኦም ገለ ናይ ፍልልይ ሐሳባት ከይፍጠር ስለዚ እቲ ምዉቅ ሐዳራ ኸአ ከይብተና ብማለት ብዓቕሊ ተገደደት እንተዀነ ግን ጸኒሐ ድሕሪ ሰለስተ ወርሒ ነቲ ቀንዲ ሰብአያ ተቐላቲፉ ካብኡ ከም ዝጠነሰት አምሲላ ጠኒሰ እንበር ኢላ አበሰረቶ።

ንሱ ኸአ ህርፋን ውላድ ብዙሕ ስለ ዝነበሮ ከም’ቲ ምስላ ሃገርና ዘሎ ህርፋን ጸባ ዘለዎስ ጓጕድ ማይ ወድኤ ከም እተባህለ ብዓብዪ ታሕጓስ ተፈንጭሔ፥ ከምኡ’ውን ቃል ብሥራት ንሰብከ ዘነገርካዮ ጓሂ ፈረቓ ጓሂ ንሰብካ ዘማቐልካዮ ሐጐስ ድማ ዕጽፊ ሓጐስ ከም ዝብሃል ኮይንዎ አቐዲሙ ኸአነቶም ቀንዲ ዘፍቅሮም አዕርኽቱን ከምኡውን ካልኦት ጐረባብቱን ጸዊዑ ካብ ሐጐስ ዝተላዕለ ማለት በዚ ናይ በዓልቲ ቤቱ ጥንሲ ዘአክል ክበልዑን ክሰትዩን ኪጻወቱን ከምኡውን ወዲ ዶኾን ጓል ኢያ እተውልድ ኢሎም እናተወራረዱ ክትምነዩ ብዓብዪ ወግዲ አምሰዩ።

እታ ሰበይቱ ግና በቲ ኵሉ ዝፈጸመቶ ነገራት ብውሽጢ ልባ ግብራን ሕልንአን ስለ ዝወቐሳ ቃዚና አምሰየት። እንተዀነ ነዚ ኵሉ ብሰንኪ ዓርኪ ሰብአያ ዝወረዳ ጥንሲ ካብኡ ከም ዝኾነ ማለት በቲ ብርቱዕ ሰኺሮም ከለዉ መዓልቲ ዝተራኸቡዎ ዝሙት ምዃኑ አይገለጸትሉን። ንሱ ኸአ ጌና እዚ ኵሉ ናቱ ከም ዝኾነ አይፈለጠን ነበረ ከምኡውን አብ ክንዲ ናይ ዓርኩ ታንጓስ ዓቢ ግብጃ ገይሩ ብጊዲኡ ንጽብሒቱ ዓዲሙ እንኳዕ ከማና አማሰለኩም በሎም ከምኡውን ሰበይቱ ብዘለባ ናይ መሐዝአ ጥንሲ ብዙሕ እናተሐጐሰት ከም’ዚ ኢላ ተዛረበታ መሐዛይ ሕጅስ እንኳዕ ድአ ጠነስኪ እንበር ድሕሪ ፮ ወርሕስ ቄልዓኹም ወዲ ኰይኑ ጓል ክትሓቍፉ ኢኹም እናበለት ብንጽህና ትምኒታን ሐጐሳን ገለጸትሎም። እዚ ዝበለት ኸአ እቲ ዓርኮም ብዛዕ’ባቲ ዝተዛረበቶ ናይ ሐጐስ ቃልን ትምኒትን ብብዙሕ እናአመሰገና ዓብዪ ወግዲ ዝመልኦ ምሸጉ ኰይኑ እናበልዑን ናይ ደስደስ’ውን እናስተዩን አምሰዩ። ድሕሪ’ቲ ነናብ ቤቶም ብልቢ ብዙሕ እናመስገኑ ተመልሱ።

መዓልትን ከልብን ከይጸዋዕካዮ ይመጽእ ከም ዝብሃል እታ ጥንስቲ መዓልትታታ አእኪላ ሐንቲ ጽብቕቲ ጓል ወለደት። ምስ ወዲ እቲ ዘፍቅርዎ ዓርኮም ኸአ ከምቲ ፍቕሪ ወለዶም ሐቢሮም ዓበዩ። አብ ቤት ትምህርቲ ኸአ ብሐንሳእ ክመላለሱ ጀመሩ። ንሱ ወዲ ፳፩ ዓመት ንሳ ኸአ ጓል ፲፰ ዓመት ምስ አኸሉ ኸአ ነቲ ከባ ወለዶም አትሒዙ ዝተአሳሰረ መሠረት ፍቕሪ ሒዞም ነቲ ፍቕሮም አብ ቁም ነገር ማለት ክሳብ አብ ቃል ኪዳን ክብጽሕዎ ደልዮም ሐደ መዓልቲ ንሥድርኦም አነጻጺሮም ከም’ዚ ኢሎም ተዛረብዎም ክልተና ከም እትፈልጡ ብዙሕ ፍቕሪ ካብ ልክዕ ዝሐለፈ ከም’ቲ ንስኻትኩም ካብ ጥንቲ ንሕና ከይተወለድና ከይተሐሳብናን ጐረባብቲ ኮይን ኩም ፍቕሪ ዝነበርኩምን ክሳዕ ሕጂውን ዝቕጽል ዘሎ ናባና ናብ ደቅኹም ኸአ ከምኡ ስለ ዝተመሰረተ ንኽልተና ክተተሐጻጽዩና ንደሊ አሎና በልዎም። ነዚ ነገር’ዚ ብዝሰምዑ ኸአ ወላዲ እቲ ወዲ ምስ ሰበይቱ ነታ ጓል’ውን ጌና አቦአ ምዃኑ ዘይፈለጠ ዘሎ ሰብአይ ብዙሕ እናተ ሐጐሱ ንእግዚአብሔር ብዙሕ አመስገኑን ወደሱን።

እንተዀነ እታ አደ ጓል ነዚ ብዝሰምዐተ ብቕጽበት ተቓወመት ሞት ትኹነኒ ከየመርዕዎም ኸአ በለት። ወዮ ሰብኣያ ኸአ ወዲ ገርሂ ልባ አንቲ ፍቅርቲ ብዓልቲ ቤተይ እንታይ ኮንኪ ኢኺ እንበርዶ ብልብኺ ኢኺ ክልቲኣቶም ተፋትዮም ክሳብ ክንድዚ ንዓና አኪቦም ብግልጺ ዝዛረቡ ዝሰማዕክዮም ብልቢ እናተፋቐሩስ ጨሪሽኪ ብቕጽበት ቍልቍል ዝአፉ ሞት ትኹነኒ ከይመርዓው ክትብሊ መልስዮ ድአ ቅድሚ ኹሉ እዚ ክሕጸያ ደልዩ ዘሎ ወዲ ዓርክና መተዓብይታ አመል ሐድሕዶም ካብ ክንደይ ዳርጋ መዋእሎም እተዓዛዘቡን እተፋለጡን ንሕና’ውን ባህሪኡን መንፍዓቱን እንምስክረሉ ወዲ ኢዩ። ወለዱ ኸአ ከም እትፈልጥዮም ጭዋታትን ብዘይመውን ኸአ ሕያዎትን ተባሃግትን መፍቕርቲ ሰብን ኢያቶም። አነን ንስኽንካብ ንፈልጦም ጊዜ ኸአ ሎምስ ፴ ዓመት አቢሉ ስለ ዝገበረ ንዓና እኹልን ብቘዕን ናይ መረዳእታ ጊዜ አሎና አብዚ ክንድ’ዚ ዝአክል ዓመታት ኸአ ካብ እኽሊ ሰብ ይስፈር ከም ዝብሃል ገለ ክፉእ ነገር ወይ አበር ብፍጹም አይረኤናሎም ሕያዋትን ምስጉናትን ወለዲ ኢዮም። ጓልና ኸአ ካብኡ እትፈትዎን ዝበልጽን ካብኡ’ውን ካልእ እትሐርዮን የብላን። ከምኡ’ውን ጽቡቕ ሥራሕ ጀሚሩ አሎ ምእንትዚ ብጽቡቕ ከናብራ ዝኽእል ርቡሕ ደሞዝ አለዎ። ክሊ ግዳ አይትዓንቅፍና በጃኺ ሕራ ቢሉ ኢሉ አምሪሩ ተዛረባ። ንሳ ኸአ ንዘረብኡ ጽን ቢላ ብዝሰምዐት እንደገና ይኸውንን ኢዩ ከመይ እንተበልካ ምኽንያቱ ዘይመተሐጻጸይኦም አሎ ኢላ ሕንቕንቕ እናበለት ነቲ ፲፱ ዓመታት ዝአክል ዘይንገር ኮይኑዋ ዝነበረ ዓብዪ ምስጢር ድሕሪ’ቲኢ ክትገልጾ ተገደደት።

ነቶም ወለዲ እቲ ወድን ንሰብአያ ጸዊዓ ኸአ ከምዚ ኢላ ነገረቶም እቲ ኵሉ ዝገበርክዎ ቅድሚ ሕጂ ሐጢአተይ አብ ቅድሚ ልዑል ሰማያዊ አምላኽን አብ ቅድሚኻትኩምን እንሆ መዓልቱ ስለ ዝአኸለ ይናዘዝ አሎኹ። በቲ ቅድም ዝገበርክዎ በደል ዓብዪ ሐጢአት ከይአኽለኒ ኸአ ብምምርዓዎም ካልኣይ ነገር አብ ርእሲ አላታ ተወሰኽታ እንደገና ዝገደደ አብዪ ሐጢአት ዝሐዘ በደል ክገብር ሕልናይ እምቢ ኢሉን ንምንታይ እዞም ክልተ ደቂ ክትሐጻጸዩ እትደልይዎም ዘሎኹም አሕዋት እዮም። ክቡር በዓል እንደይ እቲ ንስኻ ሓደ ጊዜ ብሥራሕ ምኽንያት ንሐደ ወርሒ ገሽኻ እንከሎኽ ምስ እዚ አብ ቅድሜኻ ዘሎ እትፈትዎ ዓርክኻ አቦ’ዚ ወዲ ከምኡውን እቲ ከቡ

መጽሐፍ ምቁር መርዚ ፪።

ሥረካ አቦ ጓለይ’ውን ክኸውን ዘለዎ አብ ገዛኦም ክጻወትን ከዕልልን ዓዲሞሙኒ ስሕታን መዓልቲ ኰይኑ ዓቢ ጌጋ ዝኸለሎ ካብ ልክዕ ዝሐለፈ ብርቱዕ መስተ ሰተና። በቲ ጊዜ እቲ እዛ እትርእያ ሰበይቱ’ውን ካባና ፍቓድ ወሲዳ ብዙሕ መስተ ክትጻወር ዘይትኽእል ስለ ዝዀነት ምስ ወዳ ንኽትድቅስ ናብ ዓራት ሓዲጋትና ክደት ንሕና ግና ብድሕሪ’ዚ እናቀጸልና ብዙሕ ሕንዛም መስተ ንልብኻ ዜጥፍእ በብዓይነቱ ተኸስኪሱ ስለ ዘነበረ ካብ ልክዕ ሐሊፍና ሰቲና ሰኸርና ብድሕሪት ብዘይአእምኖና ወዮ መስተ ደፊኡና እዚ ዓርክኻ ኣነ ሰበይቱ መሲሉዎ አነውን ሰብአየይ መሲሉኒ ኸአ መንዘርና ናይ ነገር ሰይጣን ኸአ ቦታ ለይቲ እቲአ ነዛ ጓል ካብ’ዚ ዓርክኻ ጠነስኩ። ስለዚ አታ ዓርኪ ሰብአየይ ንጓለይ ንወድኻ ከተሕጽያን ዳሕራይ ኸአ ተከመርዕዋን ደሊኻ ዘሎኻ እዛ ጓል’ውን ጓልካ ስለ ዝኾነት እዚ ዝደልያ ዘሎ ወድኻ’ውን ሐዋ ኡዩ በለት።

ንሳቶም ነዚ ጕድ ዝኾነ ነገር ምስ ሰምዑ ብዙሕ ሰንበዱ ዝገበርዎ ኸአ ጠፍኦም ከብታ ሰዓት እቴ እቲ ሰብአያ ንዓአቲ ነቲ ብዙሕ ዘፍቅሮ ዝነበረ ዓርኩን ከምኡ’ውን ሐቂ መሲልዎ ነታ ፲፰ ዓመታት ዝአክል ጓለይ እናበለ ብኽንደይ ክንክንን ትምህርትን እናኾስኮሰን ክንደይ ገንዘቡ እናጥፍኤን ዘዕበያ ጓልን ፈጺሙ ጸልኦም። ድሕሪ’ቲ ንሰበይቱ ኸአ ክፈትሐ ወሰነ እቶም ክተሐጻጸዩ ደልዮም ዝነበሩ መንእሰያት ኸአ አሕዋት ምዃኖም ብዝፈለጡ በዚ ኸአ እቲ ሐሲቦምዎ ዝነበሩ ተሰይሩ ስለ ዝተረፈ ነዚ ጕድ ዝዀነ ነገራት አሕዋት መዀኒኦም እናሐሳቡን አሕዋት ክነሶም ክሳብ ንመውስቦ ዝአክል ሃቂኖም አብ መውስቦ ስለ ዝይበጽሑ ናይ ተአምራት አፋላልያኦም ትዝ እናበሎም ብዙሕ ጐሃዩ። እቲ ቅድም ዝረአዮም ዘበለ ኵሉ ሰብ እዞም ደቅስ ክንደይ ይፋቐሩ ኤረ አሕዋት ኢዮም ዝመስሉ….! እናበለ ብዙሕ ይድነቕ ነበረ። እንተዀነ እንሆ እዚ ዘገርም ዛንታ ኣብቲ ዓዲ ጥራይ ዘይኰነ ብቕልጡፍ አብ ብዙሐት ዓድታት ተዘርግሔ።

ከምኡ ኸአ እታ ጓል ሽዑ ሽዑ ማለት አዲአ ዛንታአ ብዝነግረት ነቲ ፲፰ ዓመት ኡፍ - ኡፍ እናበለ ዘዕበያ ንሳ ኸአ አቦኒ መዓረይ ኢላ እትጽውዖን እትፈትዎን ዝነበረት ሰብአይ በቲ መደበስታ ዘይብሉ ዝረኽቦ ጓሂ ብዙሕ ደንገጸሉት እናበኽየትን ሕንቕንቕ እናበለትን ኸአ ቀሪባ ሰዓመቶ። ነዲአ ግን ተገምጢላ አንቲ በዓለገ ቢላ ብዙሕ ጸረፈታን አዋረደታን ነዚ ኢላ ክተብቅዕ አቝሑታ አብ ባልጃአ ጠርኒፋ ብዓብዪ ስንባደ ስለ ዝመለቔት ክሳብ ሎሚ አበይ ከም ዘበለት አይተፈልጠትን። ከምኡውን እቲ ወዲ ብዛ ይፍላጥ ሐዋ ከነሱ ክምርዓዋ ደልዩ ዝነበረ ኸአ ክሳብ ሎሚ ብጓሂ ተጸሚዱ ይነብር አሎ።

እዚ ዛንታ’ዚ ባዕላ አደ እታ ጓል ዘዘንተወቶ ካብ ሐደ መጽሔት «መጋዚን» ዝተቐሔ እዩ። አብ መወዳእታ ከአ ከምዚ ትብል ሰብ ዘይሰቲ የልቦን ነገር ግን ከምቲ ንሕና ምስቲ አቦ ጓለይ ዝሰተናዮ ብርቱዕ መርዛም መስተ አእምሮ ጨሪሹ ዘጥፍእ ሰብ ወዲ ሰብ ኪሰትዮ አይግባእን……!። አነ ስሒተ ክብል አይኽእልን እቲ አቦ ጓለይውን ስሒቱ ክብሎ አይደፍርን ስለምንታይ አብ’ዚ ኹሉ ዝደፍአናን ዘውደቐናን ብርቱዕ መስተ ምስ ሰተና ነዚ ነገር’ዚ ብድላይና ብፍትወት ስጋ ዝገበርናዮ ዝሙት ዓብዪ ሐጢአት ኢዩ ርአዩ ሐደ ሰብ ብርቱዕ መስተ ዝሰትን ዘፍቕርን ኸአ መብዛሕትኡ እዋን አብዘይ ሐስቦ ጭንቅን መከራን ኢዩ ዝወድቕ። ስለዚ ካብ’ዚ ናተይ ክሳብ ሎሚ ካብ ሕቔይ ዘይተራገፈ ሐጥያትን ዓብዪ ጓህን ክትድሕኑስ ብርቱዕን ብዙሕን መስተ አይትስተዩ ንጽባሒቱ ተጣዒስኩም አይትመልስዎን ኢኹም። ክቡር አንባቢ እንብአር ቅድሚ አብ ምንሳሕ ምብጻሕ ምጥንቃቕ ይሐይሽ።

ዝርገት አለዎ’ሞ ብወይኒ አይትስከሩ

መጽሐፍ ቅዱስ ዝበሎ ብምስትውዓል ዘክሩ

ወደሰብ ምስ ሰኸረ ኢዩ ሓጢአት ዝገብር ዘንካራሩ

አልኮል ዘፍቅር ሰብ ተጣዒሱ ነይወጾ ንሓዋሩ።

ብርቱዕ መስተ ዝፍጽሞ ጕድአት እንታይ የርእየና

ንሐንጐል አጸልሚቱ ናብ ክፉእ ይመርሓና

እንተድአ ንአልኮል ብፍጹም አፍቂርና

ንአቱ ናብ ማይበላ ዓይንና አናረኤና።

ርአዩ አልኮላዊ መስተ አእምሮ እዩ ዜጥፍእ

ወዲሰብውን ካብ ኵሉ ብመስተ ኢዩ ዚኸፍእ

አልኮል ምስ ተነዝሖ ብዝወግእ ሕንዛዊ መፍርእ

ብአልኮል ብዝሰነፈ ኢዩ ሃለዋቱ ዜጥፍእ።

መስተ ረመጽ ኢዩ ጽቡቕ አይመሰልኩም

እንተድአ ሐንሳብ ብአኡ ተመሲኽኩም

መውጽኢ ነይትረኽቡ ድሕሪ’ቲ ብዝተመረዝኩም

አብ ደም ብዝሰረጸ ልማድ ይዀነኩም።

ምስ ሰኸሩ ኢዮም እዞም ሰባት ዝመንዘሩ

ብዛአእይሮኦም ሥራሕ እንስሳ ዝገበሩ

አይተፈለጦምን ብጭራሽ ክሳብ ዝበራበሩ

ስኽራኖም ምስ በነነ ግና ተራአእዮም ሐፈሩን ተዀምተሩን።

አብዚ ኹሉ ዘብጽሖም እንታይ ይመስለኩም

መስተ’ዩ ዝደፍኦም ካልእ አይመስልኩም

ስለዚ ከምዚ ዝበለ መዓት ከይወርደኩም

ጠቓሚኹምን ጐዳኢ ኹምን ስተዩ መርሚርኩም።

አየ….! እዚ ኹሉ ጕድ ዝተገልጸ ከመይ ኢሉ

ድሕሪ ፲፰ ዓመታት ዝአክል ተሐቢኡ ነይሩ ስቅኢሉ

ክልቲአቶም አጕባዝ ክንሕጸ ክንምርዖ ብዝበሉ

እንሆ ድሕሪ’ቲ አውጽአቶ ድአ ዘይኸውን ኰይንዋ ብዘይ አሉ።

ክመራዓዉ ምንም አይግባእን ብዝበለት

ሰብአያ ሐተታ ምኽንያቱ ክትገልጽ ካብ መሰረት

ሕንቕንቅ ኢላ ተዛረበቶ ከም’ዚ ኢላ እናሐፈረት

ክትገልጾ ተገደደት ድሕሪ ፲፰ ዓመታት ከምዚ እናበለት።

ወዮ ሐደ ጊዜ ንሐደ ወርሒ ብገሽካ ካብ ገዛና

ስለ ዝጸመወኒ ከዕልል እንዳ’ዚ ዓርክኻ ብዘምሰና

አብኡ ልክዕ ዘይብሉ መርዛም መስተ ምስ ሰተና

ምስ’ዚ እትርእዮ ዓርክኻ ብዘይብልና ብሐንሳብ ሐደርና።

ድሕሪ’ቲ ብምንዝርና በጋጣሚ እዛ ጓል ካብኡ ተጠንሰት

ከምዚ’ላ ገለጸትሉ አግሂዳ ንብዓት አናልቀሰት

ትግብሮ ምስ ጠፍአ ካልእ ምኽኒት ስለ ዝሰአነት

አብ መጨረሻ ገለጸቶ አሕዋት ምዃኖም እናንፈርፈረት።

ሰብአያ ነዚ ጕድ ዝዀነ ዛንታ ምስ ሰምዐ

ንቍሩብ ደቓይቕ ልቡ ጠፊእዎ ዘንገዐ

ድሖር ግን ልቡ ጨኪኑ ከምአ ምንም ከይነብዐ

ክፈትሐ ጨረሶ ሻቡ ነዚ ጕድ ነገር ብዝሰምዐ።

እቶም ክልተ አጕባዝ አሕዋት ምኳኖም ብዝሰምዑ

ብሓባር ተጠማሚቶም ልክዕ ዘይብሉ ነብዑ

ድሕሪ’ቲ ነዚ ኵሉ ተአምራት ናይ አምላኽ ከይረስዑ

ብቕልጡፍ ተፈሳለዩ እናነብዑ ሽዑ ሽዑ።

ወያ ጓል እንቲ ዘዕበያ ከም አቦአ እናሕንቕነቐት ጠመተቶ

ናብኡ ቀሪባ ኸአ ናይቲ ኵሉ ዘኪራ ብጓሂ ደንጊጻ ሰዓመቶ

ድሕሪ’ቲ ተሐቢአ አቍሑታ አብ ባልጅአ ብዝጠርነፈቶ

ሞሊቛ ጠፍኤት ብጓሂ ንምሽቱ ጊዜ እቶ - እቶ።

እቲ ወዲ’ውን ብጓሂ አብኡ ንበይኑ ሓረረ

አብ አምዑቱ’ውን ዘይፈልጦ ሕማም አሕደረ

ምናዳ - ምናዳ ሐውቱ ምዃና እናዘከረ

ብዘይልቡ ነታ አዲአ ኰነ ነብኡ ጸረፎም ብጓሂ ስለ ዘንጸርጸረ።

ኵላቶም ብሰንኪ’ዚ ተፈላለዩ ብኡብኡ

ካብ ኵሉ ሕዝቢ ስለ ዝፈለጦ ዝገበርዎ ጠፈኡ

ከይጵረፉ እናፈርሑ ካብ ኵሉ ብእኡ

ይነብሩ አለዉ ብሕፍረት ካብ ሰብ እናተሐብኡ።

ካብ’ዚ ዝኸፍእከ አብ ዓለም እንታይ አሎ

ትሰምዑዶ አሎኹም አሕዋተይ መስተ ዘገብሮ ዘሎ

መስተ እዩ ምንጪ ናይ ሐጢአት አብዚ ኰይኑ ዘሎ

ከም’ዚ እናርኤና ድአ ስለ ምንታይ አንኽተሎ።

ኵሉ አዕጻው ዓለም ብርዒ እንተዝኸውን

ኵሉ ቀላያትውን ቀለም እንተዝኸውን

ኵሉ ምድርን ሰማይን’ውን ወረቐት እንተዝኸውን

መስተ ዘምጽኦ ሳዕቤን ስሕፍከ አይዝንተውን።

እንባአርከስ እዚ ዛንታ’ዚ እንታይ ይምህረና

መርዛም መስተ ዘመጽኦ ሳዕቤን እናዘከርና

ከም’ዚ ዝበለ ነገር ስለ ከይመጸና

ካብ መርዛም መስተ ንጠንቀቕ አስተውዒልና።

ነንሕድሕድና ንምዓዓድ ብልቢ ከይሰነፍና

ብጋዜጣውን ይኹን ንእሽቶ ምዕዶ እናበልና

ንሕዝብናን ንዘርእናን ንሕለ ሐቢርና ኵልና

ጠቓሚናን ጐዳኢናን ኢልና ንጽሐፍ ከይሰልከና።

ንነኳዕ መስተር ንሓባል ኵሕሊ ዘየሳኒ።

ሐደ ጊዜ ሐንቲ ሰበይቲ ብዙሕ ሊሕፋ ሰኺራ ነበረት’ሞ ምስ በዓል ቤታ አብ እንዳ ሐደ ዓርኮም ጸበል ስለ ዝነበረ አብኡ አብ ብዙሐት ሰብ አለውዎ ተራኸቡ ድሕሪ’ዚ ብመስተ ዝአክል ሃለዋታ ጠፊእዋ ስለ ዝነበረ ንሱ በሊ ሓውተይ ንዕናይ ንቤትና እንተበላ ንሳ ኸአ ትቅብል አቢላ ዓይና ብመስተ ተኽሊሉ አእምሮአ’ውን ምስአ ስለ ዘይነበረ፥ ካን ምልሳይ ሲኢናቶ ንበዓል ቃል ኪዳና ኤረ….. ይፈልጠኩም ይመስለኒ…..! ወቓሕ ወቓሕ ኸአ ትብሉኒ ኢላ መለስትሉ እቲ ሰብአያ ኸአ ነዚ ብዝመለሰትሉ ተገሪሙ «ሰብ መሲሉኒ እምኒ ቄንጢየ ይብል ዝሰልከየ» ከም ዝበሃል ኰይኑዎ ካልእ ይከትስዕብ ፈሪሑ ሒዙዋ አልዒሉ ናብ ቤቱ ወሰዳ። ድሕሪ’ዚ ወይም ሰባት ንሰብአያ ከምኡ ክትብሎ ዝሰምዕዋ ዝኾነ ነገር ንብዙሐት አውረዩ’ሞ ድሕሪ’ዚ ቆልዑ ከይተረፉ’ኳ አደይ ይፈልጠኩም ይመስለኒ ኢሎም ሳጓ ቅጽል ስም አውጽኡለን ንስን ኸአ እቲ ዝገበራኦ ከይፈለጠ ተቐቢለን አነውን ይፈልጠኩም ይመስለኒ…….! ይብላ ነበራ።

ትምህርቲ፦ ቅዱስ መስሐፍ ከም’ዚ ይብል ናይ ሥጋ መብራህቲ ዓይኒ ኢያ፥ ዓይንኻ ጥዕይቲ እንተ ዀነት ኵሉ ሥጋኻ ብሩህ ይኸውን ሕምምቲ እንተ ዀነት ግና ስጋኻ ድማ ጸልማት ይኸውን እምብአርከስ እቲ አባኻ ዘሎ ብርሃንሲ ጸልማት ከይኸውን ተጠንቀቕ ኵሉ ሥጋኻ ገለ ቍሩብ ጸልማት ዜብሉ ብሩህ እንተ ዀነ ከምቲ መብራህቲ ብድሙቕ ብርሃኑ ዜብርሃልካ ኵሉ ሥጋኻ ብሩህ ክኸውን ኢዩ። እዚ ኹሉ ነዛ ሰበይቲ ክሳብ ንሰብአያ በዓል - ቃል - ኪዳና ዝአክል ዜጋገያ ዕውርቲ’ውን ዝገበራ ርአዩ መስተ’ዩ ስለዚ ዓይንና ተኽሊልና ናብ ህጉም ከይንኣቱ ካብ ዜስክር መስተ ንጠንቀቕ ወንጌል ሉቃስ ፲፩ ቍ ፴፬ - ፴፮ ተመልከት። ነዛ ሰበይቲ እዚአ ዝርአስ ጓል’ዛ ሰበይቲ እዚአዶ የእቱ…..! ደጊ ሰበይቲ ዘውዲ ሰብአያ ኢያእታ እተነውር ግና አብ አዕጽምቱ ከም ቍንቍነ እያ።

አብ ቤት ማሕቡስ ኸአ ንስኻትኩም ትበዝሑ።

ሐደ ጊዜ ሰብአይ ንግሆ አብ ቤተ ክርስቲያን ጸኒሑ ንቤቱ እንክምለስ ምስ ሐንቲ ቀደም ዝፈልጣ ሰበይቲ ተጓነፈ’ሞ ብዛዕባ ዘረባ - ዘረባ ብዛዕባ’ቲ ዜስተውዓሎ ከምዚ ኢሉ ተዛረባ። ማለት አነስ ብዙሕ ይገርመኒ አብ ቤተ ክርስቲያን እትሳለማ አንስቲ እኮ ካባና ካብ ሰብኡት ንስኻትክን ትበዝሕና ኢሉ ብዙሕ እናተደነቐ ተዛረባ። ንሳ ኸአ ትቕብል አቢላ ከምዚ ኢላ መለሰትሉ ንዓኻ እዚዶ ገሪሙካ….! ንዓይ ኸአ አሎ ካልእ ብዙሕ ዚገርመኒ አብ ቤት መስተን ቤት ማሕቡስን ኸአ ንስኻትኩም ብዕጽፊ ካባና ትበዝሑ ኢላ መለሰትሉ ንሱ ኸአ እዚ ብዝሰምዐ ካልእ ዘረባ ከየስዕብ ፈሪሑ አፉ ሓቲሙ ድሐን ኵኒ ኢሉ መገዱ ቀጸለ።

ትምህርቲ፦ ብመስተን ጓይላን አይኮነን ብምንዝርናን ዕብዳንን አይኮነን እንተድአ ሎሚ ቀዳም’ዩ ጽባሕ ኸአ ሰንበት ዕረፍቲ ኢና ስለዚ ንስተ ንጸወት ትብሉ ኬንኩም ንጽባሒቱ ንግሆ ሰንበት ብዝዀነ አብ ክንዲ ብድድ ኢልኩም ናብ ቤተ እግዚአብሔር ክትጽልዩ እትኽዱ ከቢድ ድቃስ ጸቒጥኩም ክሳብ ምትንሳእ እትሰእኑ ብመስተ ድነዚዝኩም በዚ ምኽንያት እዚ ምስ ቤተ ክርስቲያን ትጸልኡ። ካብዚ ዝኸፍእከ እንታይ አሎ እንብአርከስ መስተ ምስ ቤተ እግዚአብሔርን ዝፈላሊ ምዃኑ አይንረስዕ። ከምኡውን ትእዛዝ ዚሕሉ ነፍሱ ይሕሉ መገዱ ሸለሊ ዚብል ግን ይመውት ከም ዝዀነ ምስትውዓል የድሊ።

============

|  |
| --- |
| ደቁ ምልላይ ዝሰኣንዎ |

ሓደ ሰብአይ ናይ መስተ ፍቕሪ ስለ ዝነበሮ ዳርጋ ምሸት - ምሸት ምስ ስድራ ቤቱ አይድረርን ነበረ ቀትሪ’ውን ሥራሒ ብዘይ መጠን ርሑቕ ስለ ዝነበረ ወትሩ ጊዜ ምሳሑ ሒዙ ኢዩ ዝወፍር ዝነበረ ሐደ እዋን በጋጣሚ ኣብ ጊዜ ምሳሕ ስለ ዝመጸ ምስ ኵሎም ስድራ ቤቱ አብ ምአዲ ንምሳሕ ተቐረበ።

ድሕሪቲ ካብቶ ደቁ ሐደ ብዕድመ ንእስ ዝበለ ቄልዓ ቅድሚ ኵልም ኪበልዕ ናይ ነገር ቄልዓ ገይርዋ ኢዱ ወስ አበለ’ሞ ሐደ ካብ አሕዋቱ ኸአ እዚ ክገብር ስለ ዝረአዮ ግደፍ ኢሉ ኢዱ ሲሒቡ ኵልፍ አቢሉ ከምዚ ኢሉ ኸአ ናይ ምዕዳን ቃል ተዛረቦ። ቅሩብ ድአ ጽናሕ ከም ሐደ ዘይቅጹዕ፥ ርኢኻ ቅድሚ ጋሻ አይብላዕን ኢዩ ኢሉ ገኒሑ ክረየሉ፤ እዚ ኵሉ ክኸውን ከሎ ከአ አቦአም ምስእቶም ተቐሪቡ ስለ ዝነእብረ ገሪምዎ አንታ ካን ክሳብ ደቀይ ከም ሐደ ዘይፈልጥዎ ጋሻ ቄጺሮም ዝጋግዩኒ እንካ በጺሔ ኢየ ኢሉ ነዚ ናይ ደቁ ዘረባ ብዝሰምዐ ብዘይ መጠን ጕህዩ ከም’ዚ እናበለ «እንታ አነ ብሕይወተይ ከሎኹ ደቀይ አቦ ከምዘይብሎም ኮይኑ ተሰሚዕዎም ክዝኽትሙ» ኢሉ ነብሱ ገቲኡ ብጊዜኡ እናመጸ ብጭራሽ ንመስተ ሐዲጉ ደቀይ መዓረይ አነ አቦኹም ኢየ ኣለልዩኒ ኢሉ ክላለ ጀመ’ረ ድሕሪ’ቲ ሐደ ካብቶም ደቁ ኣበይ ድኦ ትቕመጥ ነርካ ኢሎ ሓተቶ’ሞ ንሱ ኸአ ብሥራሕ ዝአክል ለይቲ ይአቱ ለይቲ ከአ ይወጽእ ስለ ዝነበርኩ ኢየ ንስኻትኩም ከአ ምሸት ደቂስኩም ንጸንሑኒ ከምኡ ኸአ ንግሆ ከይተሳእኩም ከለኹም አንጊሀ ይወፍር ስለ ዝነበርኩ ኢየ ኢሉ መለስሉ እቲ ካልአይ ወዱ ከአ እንታይ ድአ ሒጂ ቀልጢፍካ ትመጽእ እንተበሎ ንሱ ኸአ ሕጅስ ሥራሔይ ለዊጠ ኢሉ ከማኻኒ ጭንቂ ኮኖ ይብሃል።

ትምህርቲ፦ እግዚአብሔር ጥበበ ይሀብ ኢዩ ፍልጠትን ምስትውዓልን ካብ አፋ ኢየን ዚወጻ ንመገዲ ቅንዕና ኬዕቍባ ንመገዲ እቶም ቅዱሳን ኸአ ኪሕልዋስ ነቶም ቅኑዓት ደሓን ይእርንበሎም ብዘይ ጽያፍ ንዚ መላለሱ ኸአ ዋልታኦም ኢዩ ነቲ ቄናን ይፍንፍኖ ምስጢሩ ግና ምስቶም ቅኑዓት ኢዩ። ምእንትዚ ከምዚ ገርካ ከምቲ ሜዳቍ ካብ ኢድ ሃዳኒ ዑፍ’ውን ካብ ኢድ አፈንጣሪ ዜምልጣ ንርእስኻ አድሕን ከምኡ’ውን ንደቅኻን በዓልቲ ቤትካን ከምኡ ገርካ ኮኒንካ ጓህን ሓዘንን አይተእትወሎም ከምኡውን ደቅኻ ጨኪኖም ምስ ዓበዩ’ውን እዚ ሰክራም አቦኩም’የ ዝብለ ናስ አበይ ዝነበረ’ዩ ኢሎም ከየሕፍሩኻ ምጥንቃቕ የድሊ። አስተውዓሊ ሰብሲ ክፉእ ይርኢ እሞ ይሕባእ ገርህታት ግና ህርግ ይብሉ’ሞ ብእኡ ይጕድኡ።

=========

መጽሐፍ ምቁር መርዚ ፫።

|  |
| --- |
| ኣመል የውጽ ኣካ ካብ ማእከል። |

ናይ ዜስክር መስተ ልማድ ዘለዎ ሰብ ሓላፍነት ዘለዎ ሥራሕ ክውሃቦ ግቡእ አይኮነን ከምኡውን ይኹን ብምስጢር ክትሐዝ ዝግብኦ ነገር ሐደራ ኢሎም ክህብዎ ምንም አይግባኣን፥ ስለምንታይ «ስኹር ናይ ልቡ ይናገር» ከም ዝብሃል ነቲ ዝሃብካዮ ምስጢር ክዓቕሮ ምንም ዘይኽእል ስለ ዝኾነ ኢዩ። ሰኽራም ሰብ ብኹሉ ግብሩ ወይ ስራሑ ብዙሕ ጐደሎ ኢዩ።

ነዚ ኵሉ ኣስተውዒሉ ሐሲቡን ሰኽራማት ሰባት አብ ትሕቲ መንግሥቱ ኮይኖም ክዓዩ ዘይፈቱን ዘየቕርቦምን ሐደ ብዙሕ መስተውዓሊ ንጉሥ ነበረ። በዚ ምኽንያት’ዚ ሐደ ክልተ ዓበይቲ ሰባት ማለት ካብ ኣማኸርቱ ብሕሜታ ነቲ ንጉሥ ከም’ዚ ኢሎም የዕልልሉ ነበሩ። ንሰኽራማት ክሳብ ክንድዚ ዝአክል ንምንቃፍን ከምኡውን ሐላፍነት ዘለዎ ስራሕ ምኽላኦም ምንም ዘይግባእ ነገር እዩ ከመይ ንርእሱ ኸአ ይግደዶ እንበር ንዝለመዶ መስተ እሞ ኸአ ብገዛእ ገንዘቡ ስትዩ ድሕሪ ስራሕ ምሽት - ምሽት እንተሰኸረ እዚ ከምዚ ዝበለ ሰብ ካብ ስራሑ ድአ ኣይብኰር እንበር እንታይ ገበን አለዎ። እዚ ከም’ዚ ዝበለ ሰብ ንግሆ ስኽራኑ ብዝበነነሉ ናብ አእምሮኡ ተመሊሱ ማለት ካብ ስኽራኑ ብዝነቕሔ ድሐን ከይኰነ አይተርፍን ስለዚ ብመዓልቲ ዝኾነ ይኹን ሓፍላነት ዘለዎ ዓይነት ስራሕ ክሰርሕ ይኽእል ኢዩ። ምእንት’ዚ አብ ልዕሊ ሰኽራማት ክሳብ ክንድ’ዚ ዝአክል ምንቃፍን ካብ ስራሕ ምውጋድን ግቡእ ኮይኑ አይርእየናን እናበሉ ከየስተውዓሉ ነቲ ንጉሥ ዝገብሮ ዝነበረ ቅኑዕ ሐሳብ ስለ እተቓወምዎን ዝጸልኡሉን ከምኡውን ከሰዘምዝሙን ሕሹኽሹኽ ክብሉን ስለ እተሰምዑ እቲ ዘረባ ናብ’ቲ ንጉሥ በጽሔሞ ስለዚ ንሱ ነቶም ዜዕዘምዝሙ ሐደ ክልተ ሰባት ብግብሪ ክረድኦም ብማለት ብሐደ ናይ ስኽራን አመል ዘለዎ ሰብ ገይሩ ንግዜኡ ዝኸውን ሐደ ሰኽራም ሰብ ናብ ስራሕ ከም ዘይጠቅም ከምኡውን ካብ ዚፍጽሞ ቍም ነገር ኸአ ጕድአቱ ከምዝዓዝዝ መረዳእታ ከምጽኣሎም ሐሰበ። ድሕሪ’ቲ ነቶም አይፈለጠናን ዝብሉ ደገፍቲ ሰኽራናት ሰባት አብ ቤቱ ጸዊዑ ከምዚ ኢሉ ተዛረቦም እቲ ንስኻትኩም ብዛዕባ ሰኽራን ሰብ ምጽላኤይን ከምኡውን ካብ ስራሕ ነዞም ከምዚኦም ዝበሉ ምውጋደይን እተዛረብከምዎ ሰሚዒዮ ነገር ግን፥ አነ ሕጂ ሐሳበይ ቅኑዕ’ዩ እንተበልኩም ንስኻትኩም ከምዘይቸርድኡለይን ከምዘይትቅበሉንን እአምን’የ ዝኾነ ዀይኑ ነዚ አነ ዝገብሮ መረዳእታ ንስኻትኩም ተዓዘቡ ኢሉ አብ ቅድሚአቶም ነቲ ናይ ማእከል ከተማ ሹሞኛ አጸዊዑ «ምሽተ - ምሽተ ናይ ስኻር አመል ዘለዎ ሰብዶ ረኺብካ ከተምጽአለይ ምኽአልካ» ብሎ። እቲ ሹሞኛ ኸአ «እወ ጐይታ ክረክብ እኽእል» ቢሉ መለሰሉ እቲ ንጉሥ ኸአ «እንብአር ብቕልጡፍ ደሊኻ ብዝረኸብካ መጺእካ አፍልጠኒ ኢኻ» በሎ። እቲ ሹሞኛ ናይ ከተማ ድማ ከም’ቲ ንጉሥ ዝአዘዞ ክገብር ሕራይ ኢሉ ከይዱ ብቕልጡፍ ንምሽቱ ረኸበሉ’ሞ ነቲ ሰኽራም ተዓዚቡ ናብቲ ንጉሥ ረኺበልካ ክብል ተመልሰ ድሕሪ’ዚ ወዮ ንጉሥ ተላዒሉ ምስ ናይ ከተማ ሹሞኛን ምስቶም ሰባትን ከምኡውን አገልገልቱን ኮይኑ ናብ’ቲ ሰኽራም ዘለዎ ቦታ ብማእከል ከተማ ሐሊፉ ናብ ዕዳጋ በጽሔ። እቲ ሹሞኛ ኸአ እንሆ እዚ’ዩ ኢሉ አመልከተሎም ንሱ ኸአ አበቲ ጸግዒ መንግዲ አጋር ጽግዕ ኢሉ ብዘይጸፍ ሕማቕ ኮበርታ ተጠቓሊሉ ብስኽራን ዝእክል ከረው ኢሉ ደቂሱ ነበረ። እዚ ሰብ እዚ ቀትሪ ምሉእ መዓልቲ እኽሊ እናተሰከመ ናብ መኻይን ክሰቅልን ከውርድን እናወዓለ ዝረኽቦ ዝአኽሎ ገንዘብ ገዛ ክካረየሉ ወይ ክዳን ኪገዝአሉ ንብረት ኪገብረሉ ከይበለ ገንዘቡ ኵሉ ናብ መስተ እናጥፍኦ ይዕክ’ሞ ምድሪ ብዝመሰየ አብ’ዚ እትርእይዎ ቦታ መጺኡ አብዛ መንገዲ - አጋር ደቂሱ ይሐድር በዚ ዓይነት ንብረት እዚ ክነብር ካብ ዝጅምር ሕክስ ብዙሕ ጊዜኡ እዩ ኢሉ ወዮ ናይ ከተማ ሹሞኛ ነቲ ንጉሥ አጸቢቑ ገለጸሉን ነገሮን።

እቲ ንጉሥ ነዚ ብዝሰምዐ ነቶም አገልገልቱ ጸዊዑ ከም’ዚ በሎም «ነዚ ደቂሱ ዘሎ ሰብ ካብዚ መንገዲ አጋር ደቂስዎ ዘሎ አልዒልኩም ናብ ማኪና ሰቒልኩም ናብ ቤት መንግሥተይ ማለት ናብ ቤተይ ውሰድዎ ድሕሪኡ ሰብነቱ ሓጺብኩም ነቲ ጨርቃም ክዳኑ አሊኹም ዝተመርጸ ሓዲሽ ክዳን ቀሪብኩም፥ አብ ጽቡቕ ዓራት’ውን አደቅስዎ፥» ኢሉ አዘዞም።

ንሳቶም ከም’ቲ ንጉሥ ዝአዘዞም እቲ ሰኽራም ሰብ ገና እዚ ኹሉ ክኸውን ከሎ ከም ሓደ ምውት ሰብ ኰይኑ ብመስተ ስለ ዝደንዘዘ ምንም አይፍለጦን ነበረ። እቶም አገልገልቲ ኸአ አብ አጋ ወጋሕታ አብቲ መደቀሲኡ ከይዶም ካብ ድቃሱ ብዝተበራበረ ጽቡቕ ልብሲ ሒዞሙሉ ናብኡ ቀረቡ ሽዑ ወዮ ሰኽራም ሰብአይ ብዝነቕሔ ገሪሙዎ ነቲ ደቂሱሉ ዘሎ ዓራትን ቤትን ከምኡውን ንዓኡ ዝኸውን ክዳውንቲ ዝሐዙ አገልገልትን ብዘርአየ አዒንቱ እናንጐልሓጠን ብዙሕ ኸአ እናተገረመን «እንታይ ነገሩ ኢዩ….!» ንዓይከ ናብ’ዚ ጽቡቅ ገዛ መን አምጺኡኒ ኢሉ ብዓብዪ ሰንደባ አስደሚምዎ ነቶም አገልገልቲ ከሐቶም ጀመእ። ንሳቶም ኸአ «ንጉሥሲ ካብ ሎሚ ንንዮው አትሒዞም አብ’ዚ ውሽጢ አዳራሽ መንግሥቶም ተቐሚጥካ ብናይ ጕይትነት ንብረት ከም ሥድራ ቤቶም ልክዕ ክትነብር ብርሕራሔኦም ስለ ዝፈቐዱልካ ንሕናውን ጐይታይ እናበልና ብኸብሪ እናጸዋዕና ከነገልግለካን ዝበልካና ነገር ክንእዘዘካን አብርቲዖም አዚዞሙና እዮም ስለዚ ሕጂ ኹሉ እትደልዮ ዘበለ ነገር ጠይቐና እሞ ብቕጽበት ክንገብረልካን ክንእዘዘካን ኢና» በልዎ። ድሕሪ’ቲ ነዚ መልሲ እዚ ብዝሰምዔ እንብአር አብ ግቢ ቤተ - መንግሥቲ እየ ዘሎኹ ምእንትዚ ንጽድቂ ክኾኖም ኢሎም ደንጊጾሙለይ እንብአር እዮም ምስኦም ክነብር አብዚ አምጺኦሙኒ ዘለዉ ኢሉ በዚ ነገር’ዚ ብዙሕ እናተሐጐሰን እናተደነቐን «ድኽነት እንብአር ተበቲኻ» እናበለ ካብ ዓራቱ ተንስኤ እሞ ክዳኑ ተኸዲኑ ገጹ ተሐጽበ ድሕሪ’ቲ ቍርሲ ተቀረባሉ እሞ ቄረሰ ጸኒሑ ስለ ክናፈስ ናብቲ ከመይ ዝበለ ገነት ዝዀነ ስፍራ አታክልትን ምኡዝ ሽታ ዝለዎም በብዓይነቶም ዕንባባታትን አብ ማእከል አደራሽ ዝርከብ የማን ጸጋም ንቕድሚት ንድሕሪት እናተመላለሰ ከም ሐደ ጐይታ ክዛወር አርፈደ።

ፍርቂ መዓልቲ አኺሉ ጊዜ ምሳሕ ስለ ዝዀነ ከመይ ዝበለ ቅድሚ ሽዑ አብ ዝሐለፈ ሕይወቱ ጢዒሙዎ ዘይፈልጥ በብዓይነቱ ዝመቐረ መግብን ከምኡውን መልክዑ ዕንበባ መስከረም ዝመስል ውሃ ዝበለ ሜስን ቀረቡሎ’ሞ ሐደ ካብቶም አገልገልቲ ናብኡ ከይዱ ኦ - ጐይታይ ምሳሕ ተዳልዪልኩም አሎ’ሞ ንኽምስሑ ተቐረቡ ብዝበሎ ናብቲ ዝተቐረበሉ ቤት መግቢ መጺኡ ምንም’ኳ ነዚ ዘይትሐስበ ጕይትነት ደንጺዎ እንተፈዘዝ ብዘይን ሕያስ ኪበልለን ክሰትን ጀመረ። ከምኡ ኸአ እቶም አሰለፍቲ ኦ - ክቡር ጐይታይ እንታይ ክነምጽእ ዝጐደለዶ አሎ እናበሉ ከም’ቲ ንጉሥ ዝአዘዞም እናገበሩ «ዝኽበሩዎ ድሙ ሃብተማርያም ስሙ» ከም ዝብሃል ኮይንዎም ፈሪሖም ካብ ልክዕ ዝሐለፈ የኽብርዎ ነበሩ። ድሕሪ’ዚ ዝጠየቖም ዘበል ክዳውንትን በብዓይነቱ ጌጽን ዜድለዮ ነገራትን እናሃብዎን እናቐረቡሉን ከምኡውን ብዙሕ ዓይነት ዝዀነ ዜሔጕስ ወግዒ ከዘንትውሉን ከጻውትዎን አምሰዩ ከም ትፈልጥዎ ናይ ሐጐስን ደስታን ጊዜ ኵሉ ሳዕ ሐጺር ስለ ዝዀነ ድሮ ከይተፈለጦ መስዩስ ድራር ካባ’ቲ ናይ ምሳሑ ዝበለጸ ካልእ ዓይነት ተቐረበሉ’ሞ ክበልዕ ጀመረ። ንሳቶም ኸአ ከምቲ ዝአዘዞም እንተዘይገበሩ እቲ ንጉሥ ከይቀጽዖም ብዙሕ ይፈርሁ ስለ ዝነበሩ ዝሓረዮ ዓይነት መስተ ይኹን መግቢ ከምኡውን ክዳን ኪቕርቡሉ ግዱዳት ነበሩ። ምእንት’ዚ ንሱውን ሽብድብድ ክብልሉን ኬቃባጥርሉን ኪፈርህዎን ስለ ዝረአየ ድሮ ተዓዚቡዎም እናጸወዔ እዚ አምጽኡለይ እቲ አምጽኡለይ ይብሎም ነበረ ንሳቶም ኸአ እሺ ጐይታይ ሕራይ እናበሉውን ብቕጽበት የምጽእሉ ነበሩ። ከምኡ እናበለውን ቃሕ ዝበሎ ዓይነት መስተ ዘድለዮ ዝአዘዞም ዘበለ በብዓይነቱ ኪሰቲ ኣብቲ ናይ መኣዲ ጠረጴዛኡ መስተታት ዝመልኤ ጠራሙዝ ተጸፍጺፍሉ ነበረ።

ንሱ ኸአ ካብቲ መግቢ በብዓይነቱ ዝተቐረበሉ ነንእሽቶ ጠጢዒሙ አዒንቱ ከም’ቲ ናይ ቅድም አመሉ ናብተን ጠራሙዝ ጥራሕ ገይሩ ስትዩ ከም ዝረዊ ኮይኑ አይስምዖን ነበረ። ስለዚ ከምቲ ልማዱ ከካብ ዓይነቱ ቅድሑለይ ኢሉ ከም ቃሕታኡ እናአዘዘ ብዘይ መጠን አብዚሑ ሰተየ’ሞ ከምቲ ተረት «ንስሱዕ ሐደው ይሐንቆ ሐደው የውድቖ» ከም ዝብሃል ብቕልጡፍ ሰኹሩ ክሳብ ካበቲ ተቐሚጥሉ ዝነበረ ኵርሲ ልቡ ጠፊእዎ ተገልቢጡ ናብ ምድሪ - ቤት ዝወድቕ ኮነ። እቶም አገልገልቲ ኸአ እዚ ብዝዀነ ካብ’ቲ ዝወደቐሉ ሰፈር አልዒሎም ብስርዓት ናብቲ ጽቡቕ ዓራት አደቀስዎ። ከምኡው’ውን ነቲ ዝዀነ ነገር ከዘንትዉ ናብ’ቲ ንጉሥ ከዱ’ሞ እቲ ዝተጓነፎም’ውን አንተርቲሮም በብሐደ አዘንተውሉ። ድሕሪ’ዚ እቲ ንጉሥ ነዚ ብዝሰምዔ ተንሲኡ ክርእዮ ናብቲ ስኸራም ደቂስሉ ዝነበረ ቤት ከደ’ሞ ድሮ ድቃስ ጠሊሙዎ ብመስተ ደንዚዙ ካብ ልክዕ ሐለፉ ከም ሐደ እንስሳ ተፈንሺሩ አፋ ሃህ አቢሉ ክሕርንኽ ጸንሔ’ሞ ድሕሪ’ቲ በሉስከ ነዞም ከምዚኦም ዝበሉ ሰኽራማት ሰባትዶ ክድንገጸሎም ይግባእ እናበለ ነቶም ዘምጽእዎ አገልገልቱ በሉ ሕጂ ነቲ ናይ ቀደሙ ሕንጅግጅግ ክዳንውቱ ክዲንኩም ናብታ ናይ ቀደሙ መደቀሲቱ ውሰድዎ’ሞ አብታ ትማሊ ዝጸንሐና ቦታ መሊስኩም አደቅስዎ በሎም። እቶም ኣገልገልቲ ኸአ ከም’ቲ ንጉሥ ዝአዘዞም ገበሩ። እዚ ኹሉ ክኸውን ከሎ እቶም ንሰኽራማት ክሳብ ክንድዚ ሥራሕ ምኽላኦምን ምንሻዎምን አየድልን እዩ ዝብሉ ዝነበሩ ሰባት ጠጠው ኢሎም ምስቲ ንጉሥ ይርእዩ ነበሩ።

ድሕሪ’ዚ ወዮ ንጉሥ ነቶም ጠጠው ኢሎም ምስኡ ብዓይኖም ዝርእዩ ዝነበሩ ሰባት በሉ ሕጂኸ ናብ ካልእ መረዳእታ ብዙሕ ሃለው ከይክልኩም ጽባሕ ንግሆ ካብ ድቃሱ ከይተበራበረ አንጊሀኩም ናብታ ምሳኻትኩም ሓቢርና ዝረኤናያ አብ መንገዲ - አጋር ዘላ መደቀሲቱ ከድኩም ነዚ ሰኽራም ሰብ’ዚ ትማሊ ዝወዓልካሉ ቦታ አበይ ኢዩ….! ኢልኩም ሕተትዎ እሞ መልሲ እንታይ ከምዝሀበኩም ኸአ መጺእኩም ንገሩኒ ኢሉ ተዛረቦም። ንሳቶም ኸአ ከምታ ቃል ንጉሥ ንጽባሕቱ አንጊሆም ናብቲ ሰኽራም ደቂ ሲሉ ዘሊ ከይዶም ንግሆ ኪትንስእ ከሎ ከምዚ ኢሎም ሐተትዎ፤ «ሐወይ ትማሊ መዓልቲ አባይን እንታይን ክትሰርሕ ወዓልካ» ቢሎም ተዛረቡዎ። ንሱ ኸአ ከም’ዚ ኢሉ መለሰሎም «ትማሊዶ….! ትማሊ ግዲ እታ ናይ ወትሩ ጊዜ ሥራሔይ ማለት ምርፋዕ ናብ ማኪና ክሰቅልን ኬውርድን ኣእካል ወዓልኩ። እንተዀነ ማን… ካን… ሎሚ… ለይቲ ኰይኑ ይስምዓኒ ብሕል መይ አብ ውሽጢ ግቢ ቀጽሪ ንጉሥ አትየ ይስምዓኒ’ሞ እዚ ክብሃል ዘይክአል ዝበለጸ ክዳት ተኸዲነ ከመይ ዝበለ ዓይነት መግቢ እናበላዕኩን ጥዒመዮ ዘይፈልጥ በብዓይነቱ መስተ ክሳብ ከረው ዝብል እናስተኹ ከምኡውን አብ ሐደ ጽቡቕ ዓራት እናደቀስኩን ብዓብዪ ጣዕምን ከመይ ዝበለ ምቾትን ክፋናሸር ዝወዓልኩ ኮይኑ ተሰሚዑኒ ኢሉ ናይ ልቡ ገሊጹ ነገሮም ቀሊጹ ኸአ ካባኻትኩም ሕልሚዶ ክፈትሕ ዝኽእል አለኩም፤ እዚ ዅሉ ስሚዒትስ እንታይ ኮን ይመስለኩም ኢሉ ሐተቶም። ሐደ ካብቶም ስባት ኸአ እዚ ኵሉ ምህትፍታፍ አንጻር አዩ ኢሉ መለሰሉ ከምኡውን ብፍጹም አመልካ እንተ ዘይገደፍካዮ ክሳብ እትሞውት በዛ ዘሎኻያ ንብረት ተደርቢኻ ከተሕልፎ ኢኻ ኢሉ መለሰሉ። ንሱ ኸአ እንታይ ገብርኩኻ ወደይ ከምዛ ናይ ሎሚ - ምሽት ብሕልመይ ዝሐደርኩዋ አባ - ድአ ይገብረለይ ይኸውን እናበለ ስለ ምንታይ ኢኻ ብሕማቕ ትምኒት ገርካ ትፈትሖ «ሕልሚ ከም ፈታሒኡ» ከም ዝብሃል እዝስ ከም ዝስምዓኒ ጽቡቕ ኢዩ ስማዕ ዓርከይ አመልካ ግደፍ እትብለንስ ሰብአይዶ ከይሞተ መስተ እናረአይ ይገድፍ….! «ወይኒ ያስተፈስህ ልበ ሰብእ» ከም ዝበለ አቦና ዳዊትዶ አይትፈልጥን ኢኻ…..! ንጉሥዶ ካባይ ብምንታይ ይበልጽ ኢዩ….! አነ ብሐቂ መስተ ሰትየ ሸገግ ብዝበልኩ ካን ብሐቂ ልዕሊ ንጉሥ ኮይነ እዬ ዚስምዓኒ አ….የ…..! መቐረት ናይ መስተ እንተትፍትንዎ….! ሐደ ስበ ብመስተ ዝተደሰት ዓለም ዝገዝኤ ኮይኑ’ዩ ዝስምዖ ርኢኹም እኳ አነ ብሕልሚ ለይተይ አብ እንዳሐደ ንጉሥ ከይፈራሕኩ አትየ ክበልዕን ክድሰትን ኪእዘዝን ዝሐደርኩ ኮይኑ ተሰሚዑኒ ከምዚ ናተይከ ካባኻትኩምዶ ካብ ዝውሉድ አትሒዙ ዝሐለመ አለኩም….! አይመለስንን….! ኢሉ አጻወቶም። ሐደ ካብአቶም ኸአ ከም’ዚ ኢሉ መለስሉ «ድኻስ ብሕልሚ ለይቲ ጠስሚ እንተዘይስትስ ብድርቂ ምሞተ» ዝብሃል ለካ ርግጽ ኢዩ ንስኻውን ብሕልምኻ ከምኡ እንተዘይትርእን እንተዘይትገብርን እንባር ተስፋ ቄሪጽካ ብሐንሳብ አብዛ ዘሎ ኻያ ቦታ ምስ’ዛ ጨርቃም ኮቦርታኻ ከረው ኢልካ ምሞትካ ኢሉ ምለስሉ። ሐደ ካልእ ኸአ አስዒቡ ዓርከይ ሰሚዕካዶ አብ ዱኳ ደው ኢልካኮ አይንዋሕን ኢዩ ዝበልካስ ካባኻ ዝሐምቕከ አብዛ ከተማ መን አሎ…..! አብዚ አብጽርግያ ተደርቢኻ እናሓደርካስ ኸአ ከምዚ ኢልካ ክትፍክርን ክትጅሃርን ይዋእ ብልብኻ እንተትከውንስ እንበር ከምኡ ኢልካ ምዝራብ መሕፈረካ ኢሉ አምሪሩ ተዛረቦ። ከምኡ ኢሎም’ውን እናስተንተኑ ሐዲጎሙዎ ናብ’ቲ እንዳ ንጉሥ ገጾም መንገዶም አቕንዑ። በዚ ዅሉ መረዳእታ’ዚ ዝርአይዎን ዝሰምዕዎን ናይ’ቲ ሰኽራም ሰብአይ ከምኡውን መስተ ጽቡቕ ኢዩ ምሳይ ሕበሩ ኢሉ ዝተዛረቦምን እናተገረሙን ብዙሕ ኸአ እናሰሐቑን ከምኡውን ነቲ ናይ ንጉሥ ሐቂ ቃልን ብኡተኛ - ነገር ተዓዚቡ። ንሰራኽማት ሰባት ምጽላኡን ከአ ብሐቂ ከም ዝኾነ አስተውዒሎም በዚ ኹሉ መረዳእታ ዝሃቦም ተዓዚቦም ነንሕድሕዶም ሕጅስ ብሐቂ ተረቲዕና ኢሎም እናተዛረቡ ብዙሕ ተገረሙ።

ድሕሪ’ቱ ናብቲ እንዳ ንጉሡ ብዝበጽሑ ኸአ አትዮም እቲ ዅሉ ወዮ ሰኽራም ዝሃቦም መልስን ከምኡውን ብዛዕባ’ቲ ወይኒ ያስተፈስህ በል ሰብእ እናበለ ምሳይ ሕበሩ መስተ አፍቅሩ ሰብአይዶ ከይሞተ መስተ እገድፍ….! ሕጂ ኸአ አዕሩኽተይ ኩኑ ዝበሎም ኵሉ ካብ መጀመርያ ክሳዕ መወዳእታ ገለጽሉ’ሞ እቲ ንጉሥውን ነዚ ኵሉ ብዝሰምዔ ምስአቶም ሐቢሩ ሰሐቐ። ተንሲኦም ኸአ ከምዚ ኢሎም ተዛረቡ ማለት ብዘይምስትውዓልን ምሕሳብን ኢና ነቲ ኵሉ ቅድሚ ሕጂ ሐቂ መሲሉና አብ ልዕሌኻ ዝፈረድና ብዘይኸውን ዝሐመናካን እሞ ሕጂ ብልቢ ይቕረ በለልና ተረዲኡናን ተረቲዕናን ኢሎም አብ ቅድሚኡ ተደፍኡ። ንሱ ኸአ እንቋዕ ድአ ብሐቂ ብግብሪ ተረዲአኩም እንበር ካሕሳይ ንሱ እዩ አነስ ብሐቂ ይቕረ አለልኩም አሎኹ ነዚ ምእንቲ ኸአ እየ ነዚ ኵሉ ክሳብ ነቲ ሰኽራም ሰብአይ ናብ’ዚ ክቡርን ሕፉርን ቤተይ አእትየ ምእንታኻትኩም ክብል ካብ ሕሜታ ርእሲ ናይ ሐጢአትውን ክትድሕኑ ብማለት ሐሲበ መረዳእታ ዝገበርክልኩም ኢሉ ገለጸሎም።

ቀጺሉ መስተ ብዙሕ ሕማቕ ከም ዝኾነ ንሕረድኦም ነዚ ዝስዕብ አዘንተወሎም። ርእዩ እቲ ክፉእ ዜሰንድብ መልክዕን ገጽን ሒዙ ዝመጽእ እንተዝኸውን ወይ ከእ ካባ አፉ ዝጕምድድ ዕረ ጥራይ ከንጠብጥብ እንተዝርኤ ማለት እንተዝመጽእ እቲ ስብከት ወጻወድያኡስ ብዙሓት ሰባት ደኾን ምሰዓብዎ ይመስለኩም…..!

ዚበዝሑ ሰባት ዚስሕቱ ወይ ድሕሪ እቲ ክፉእ ዝኸዱ ብኽፉእውን ዚታለሉን ዚጥበሩን እቲ ናብኦም ዚመጽእን ዜታልሎምን ክፉእ ዝበለጸን ዝተመርጸን ህያባት እናሃበ ማለት እናአበርከተ ከምኡውን ዝጠዓመ ዘረባታት እናነስነስን ዚመጽእ ስለ ዝኾነን ንአብነት ከምቲ ሰኸራም እናሰበኸ ምሳይ ሕበሩ መስተ ጥዑም ኢዩ ዝብለኩም ኢዩ። ስለዚ እንብአር ከምኡ እናገበሩ ብዘስሕትዎም ኢዮም እናረአዩ ናብ ገደልን ናብ’ዚ ኹሉ ጭንቅን ዝአትዉ ዘለዉ እንበር ዝስዕብዎም ብዙሐት አይምረኸቡን አብ ወንጌል ማቴዎስ ምዕራፍ ፯ ቍጽሪ ፲፭ -፳ ከም’ዚ ይብል ካብ ነቢያት ሓሶት ተጠንቀቑ ብውሽጦም ዚምንጥሉ ተዃሉ ክነሶምሲ ክዳን አባጊዕ ተኸዲኖም ኢዮም ዚመጹኹም ብፍሪኦም ከተለልይዎም ኢኹም ካብ እሾኸዶ ወይኒ ይቕንጠብ ካብ ተዀርባስ በለስ ከምኡ ከስ እቲ ጽቡቕ ኦም ጽቡቕ ፍረ ይፈሪ እቲ ክፉእ ኦም ኸአ ክፉእ ፍረ ይፈሪ ጽቡቕ ኦም ክፉእ ፍረ ኪፈሪ ወይስ ክፉእ ኦም ጽቡቕ ፍረ ኪፈሪ አይኰነሉን ኢዩ። ጽቡቕ ፍረ ዘይፈሪ ዘበለ ኵሉ ኦም ይቍረጽ ናብ ሓዊ ኸአ ይድርበ እንብአር ብፍሪኦም ከተለልይዎም ኢኹም ስለዚ ብውሽጦም ተዃሉ ከለዉ ብላዕሊ ጸጕሪ አባጊዕ ዝኸደኑ ንምሕላው ከአ ጐረሓት ወይ ጠቢባን ኵኑ እናበለ ዝምዕደናን ዜስተምህረናን ቅዱስ ቃል’ውን ናይቲ ክፉእ አመጻጽአ ከመይ ከም ዝኾነ ክገልጸልና ስለ ዝደለየ ኢዩ። ርግጽ ኢዩ እቲ ብተንኰል እናታለለ ንብዙሓት ገርሄኛታት ዚዓሹ ሰብ ውዒሉ ሓዲሩ በቲ ንሱ ዜዘውትሮን ከምኡ ኸአባዕሉ ዝፍሓሶን መፈንጠራ ተጠሊፉ ከም ዝወደቕ እተፈልጠ ኢዩ ግና ክሳዕ ዝወድቕስ ብዙሓት ገርህታት ድማ ይልከሙ ኢዮም’ሞ አቐዲምካ መጠንቀቒ ምሃብ ዜድልን ዚግባእን ኢዩ። ቀጺሉ አብ ማቴ ፯ ቁስ ፳፬ - ፳፯ ከምዚ ይብል ነዚ ነገረይ ሰሚዑ ዚገብሮ ኵሉ ቤቱ አብ ከውሒ ዝሰርሐ ብሂል ስብአይ ይምሰል። ዝናብ ዘነበ ው’ሒዝ ወሓዘ ንፋስውን ነፈሰ ነታ ቤት ኸአ ደፍኡዋ አብ ከውሒ ተሰሪሓ ኢያ’ሞ አይወደቐትን ነዚ ነገረይ ሰሚዑ ዘይገብሮ ኵሉ ኸአ ቤቱ አብ ሑጻ ዝሰርሔ ዓሻ ሰብአይ ይመስል ዝናብ ዘነበ ውሒዝ ወሓዘ ንፋስውን ነፈሰ ነታ ቤት ደፍኡዋ ወደቐት አወዳድቓአ ድማ ዓቢዪ ኰነ። ስለዚ ነዚ ሓቂ ቃል’ዚ ሰሚ’ዑ ነፍሱ ዘይገትእ ሰብ ውድቀቱ ቀረባ ከም ዝዀነ እዚ ጽሑፍ እዚ ተሓሳስበና ኢሉ እቲ ንጉሥ ካብ መጽሐፍ ቅዱስ እናጠቐሰ አዘተወሎም።

ቀጺሎውን ነዚ ዝስዕብ ዛንታ አዘንተወሎም ሓደ ሰብአይ ካብ ልክዕ ዝሐለፈ ሰኸራ ምን ዕቡድን ነበረ’ሞ ንሱ ብእንብዛ ሰኽራን ዝአክል አብ ዝወደቖ ቦታ አይፈልጥን ማለት ልክዕ ከም’ቲ ዝርአኽምዎ ሰኽራም ሰብአይ አብ ዝረኸበ ቦታ ይሐድር ነበረ። ሓደ ጊዜ ከም’ቲ ምስላ ዘሎ ማለት «ብዘይ ዓቕሚ ይሰብር ዓጽሚ» ከም ዝብሃል ብሰኽራን ዝአክል ክረው ኢሉ ፈጣሪኡን ቤቱን ረሲዑ አብ ሓደ ብዙሓት ሰባት ዝምሓላለፍሉ ዓብዪ መንገዲ ወዲቑ ልክዕ ከም ሓንቲ ዝሞተት አድጊ አፉ ሃህ አቢሉ እልፊ ጽንጽያ ዓሲሎሙዎ ከምኡውን ብንፋስ ዝተላዕለ ዶሮና ይአትዎን ብዝርአየት፥ ሓንቲ ገርሂ ልባ ሕያወይቲ ሰበይቲ ሰኽራም ምዃኑ ከይፈለጠት እዚ ብዝተጓነፋ ብድንጋጸ ዝአክል አብኡ ቀሪባ ነታ ሓንቲ ምስአ ዝነበእታ ጽብቕቲ ዓባይ መአረምያአ ገይራ ነቶም ሃመማ ኢሽ ኢላ ንገጹ ብአአ ከዲናቶ ኤ….ህ….! ይ….ዋ…..እ….! እናታይ ኮን ዝዀነ ኢዩ እናበለት ሐዲጋቶ መንገዳ ቀጸለት። ድሕሪ’ቲ ንሱ ሰኽራኑ ሐሊፍሉ ብዝተባራበረ እሞ ኸአ አብ ልዕሊ ገጹ ከመይ ዝበለ ሐሪር ሐዲሽ ምአረምያ ብዝጸንሖ በዚ ጽቡቕ ምአረምያ ገይሩ መን ከዲኑኒ ንገጸይ…..! ኢሉ ግብሩ ተፈሊጥዎ ብዙሕ አስተንተነን ሐሰበን ከም’ዚ ኢሉውን ምስ ነብሱ ተናገረ አነዶ ክድንገጸለይ ዝግባእ ሰብእ…..ዬ……! ባዕለይ ብጽጋበይ መስተ ሰትየ ሰኺረ ዝረኸብክዎ ቅጽዓትዶ ሐደ ማንም ሐላፍ መንገዲ ክርሕርሐለይ ይግብኦዶ ኢ….ዩ….! እንብአር እግዚአብሔርውን ክምሕረኒ እኽእል ኢዩ ኢሉ ነቲ ኹሉ ናይ ስኽራንን ዕብዳንን አመል ወጊድ ኢሉ ሐዲጉ ብቅኑዕ ሕልናን ምስትውዓልን መስሐቕ ሰብ መስሐቕ ሐላፍ መንገዲ ክኸውን ኢሉ ነብሱ ንቲኡ ከምኡ ኸአ ቅድም ዝገብሮ ዝነበረ ኹሉ እናተጣዕሰን እናስተንተነን ንናይ መስተ ጕድአት ንድሕሪት ቄላሕ ኢሉ እናጠመተን እናስተውዓለን ንናእሽቱ ኮነ ንዓበይቲ ዝወዓሎ ይንገርካ ዝሰሐተ ይምከርካ ከም እተባህለ መስተ ንዓይ አይጠቐመን ናብ ፈቖዶ

መጽሐፍ ምቁር መርዚ ፬።

ጽርጊያ ኢዩ ኣውዲቑኒ ዝሐድር ዝነበረ ኢሉ ዝኸዶ ቦታ ዓው ኢሉ እናሰበኸን እናአረድኤን ብስኽራኑ ክንደይ ዝፈልጥዎ ዝነበሩ ሰባት ብስብካት መስተ ሕደጉ ዝብል እናተረገሙ ካብዚ ናይ ወዲ ሰብ መጻወድያ ዝኾነ ዜስክር መስተ ንክንደይ ሰባት እናድሐነ ዓብዪ መራሕ መንገዲ ጥቅሚ ኮነ። ርኣዩ ከምዚ ገርካ ሰብነትካ ምግታእ ጽቡቕ ኢዩ። ብዝተረፈ አብ ክንዲ መስሓቕ ዘይበጽሖን መሓዙትካን ሐላፍ መንገድን ኰንካ እትተርፍን ከምኡ ኸአ ነቲ ብእግዚአብሔር ዝተፈጥረ ሰብነትካ ብመስተ ምምራዝ ጽቡቕ አይኮነን ኢሉ አዘንተወሎም ስለዚ እዚ ብዓይንኹም ዝርአኽሙዎ ሰኽራም ሰብኣይ ኸአ ክንዲ ብዝገብሮ ዝነበእ ተጣዒሱ ስቅ ኢሉ ዓቕልን ትዕግስትን ዝገብር ከምኡ ኸአ አብዚ ክቡር ቤተይ ዝሐለኹሉ ሒዙ ዝበልዕን ዝቕመጥን ከምቲ ምሳላ አቦታትና «ንዓሻ እንተመድካዮ አብ ልማዱ ንአድጊ አንተሓጸብካዮ አብ ሐመዱ» ዝብሃል አመል የውጽአካ ካብ ማእከል ኮይኑዎ ከምቲ አብ ምሳሌ ምዕ ፳፮ ቍጽ ፲፩ ከልቢ ናብ ትፋኡ ከም ዝምለስ ዓሻ ከምኡ ንዕሽቱ ይደጋግሞ ከም እተባህለ እንሆ ናብቲ ናይ ቀደሙ ሕማቕ ንብረት ከምቲ ጐቢጡ ዝዓበየ ተኽሊ ኪቐንዕ ዘይኽእል ከምኡ ኢሉ ንዅሉ ጊዜ ክነብር መረጸ። እምብአር ነዞም ከምዚአቶም ዝበሉ ሰኽራማት ሰባት ኪድንገጸሎምዶ ይግባእ…..! እስከ ብሓቂ ፍረዱ….! ስለዚ ከምዚ ብዓይንኹም ዝርአኽምዎን ዝተረዳእክምዎን ስለ ዝዀነ ኸአ እየክሳብ ክንድዚ ንሰራኽራማት ሰባት ምጽለአይ ሥለምንታይ እቲ ብጊዜ ስራሕ ማለት ብመዓለልቲ ዝተዋህቦ ሐላፍትን ምስጢር መንግሥትን ብለይቲ ወይ ከአ ብመዓልቲ በዓል ብዝሰኸረ ዝርእየንን ዝሰምዓንን ዒራ የለን ኢሉ ስኹር ናይ ልቡ ይናገር ከም እተባህለ ነቲ ዝተዋህበ ሓላፍነትን ምስጢርን ከም ዝገልጾ ጥርጥር የልቦን። ስለዚ ነዞም ከምዚአቶም ዝአመሰሉ ሰኽራማት ሰባት አናረኤ ኻዶ ሐላፍነት ዘለዎ ስራሕ መንግሥቲ ክዋህቦም ይግባእ….! እቲ ምስጢር መንግሥቲኸ ስቱርዶ ክኸውን ይኽእል….! ሕጅስ ተረዳኢኩም አሎ’ሞ ባዕልኩም ፍረድዎ ኢሉ ብብርቱ ቃል ተዛረቦም አብ ርእሲኡ ድማ ዘይተረዳእኩምን ዘየብራህኩልኩምን እንተሎ ክትሐቱኒ ትኽእሉ ኢኹም ኢሉ ተዛረቦም እሞ ሓደ ካብአቶም ኸአ ስለ ምንታይ ድአ ኢዩ ወይኒ ያስተፈስሕ ልበ ሰብእ ዝበለ ዳዊት ከምኡውን ብዙሕ ጊዜ ሰባት ዝምስልዋ ኢሉ ነቲ ንጉሥ ሐተቶ’ሞ እቲ ንጉሥ ኸአ ጽቡቕ ሕቶ ደስ እናበለኒውን ክምልሰልካ እየ ስለዚ ጽን ኢልካ ስምዓኒ ካም’ዚ ዚስዕብ ገይሩ መለሰሉ። አብ መዝሙር ዳዊት ምዕራፍ ፻፬ ቍጽ ፲፬ -፲፭ ከም’ዚ ይብል ወይኒ ንልቢ ሰብ ኬሐጕስ ዜይቲ ንገጹ ኬብርሆ «ማለት ወታህታህ ይብል፤ ልሙኤለይ ስትዮም ሕጊ ከይርስዑ እሞ ፍርዲ ኵሎም ግፉዓት ከይልውጡስ እዚ አይንነገሥታትን ኢዩ። ነገሥታት ወይኒ ኪሰትዩ መሳፍንቲ ዜስክር እምስተ አባይ አሎ ክብሉ አይግባእን ብርቱዕ መስተስ ነቲ ናብ ጥፍአት ዝቐረበ ወይኒ ኸአ ነቶም ነፍሶም እተመረረት ሰባት ድአሃቡ እዚ ማለቱ ኸአ ዜስክር መስተ ዜዘውትር ሰብ ብዝበዝሕ ፍርዱ ቀናን ማለት ጐባጥ ከም ዝዀነ ልክዕ ከምቲ አብ ትንቢት ሆሴእ ምዕ ፬ ቍጽ ፲፩ ምንዝርናን ኰልዒ ወይንን አእምሮ የጥፍእ ዝበሎ እዩ ስለዚ ብሕልፊ ንዓና ንመራሕቲ ዜስክር መስተ ሰቲና ሕጊ ከይንርስዕ እሞ ፍርዲ ኵሎም ግፉዓት ማለት ፍትሒ ዘሰአኑ ሰባት ከይንልውጥስ እዚ ነገሥታት ወይ መሳፍንቲ ኪእትይዎ አይግባእን ኢዩ ኢሉና አሎ። ስለዚ ከምቲ አብ ምሳሌ ምዕ ፳፭ ቍጽ ፳፰ ዘሎ ነዚ ቅዱስ ቃል እዚ ሰሚዑ መንፈሱ ዘይገትእ ሰብሲ ቀጽሪ ዘይብላ ዝፈረሰት ከተማ ኢዩ ዝበሎ ልክዕ ከምኡ ክግመት ዝከአል ኢዩ። ብዛዕባ ካህናት ክዀኑ ዘለዎም’ውን ነዚ ዝስዕብ አዘንተወሎም፤ ዘይሰክር ዘይዋቓዕ ግና ልኡም ዘይብአስ ፈታው ገንዘብ ዘይኮነ ነታ ቤቱ ኬስተናብራ ካብ ዘይኽእል ግና ነታ ማሕበር አምላኽ ድአ ከመይ ገይሩ ኪአልያ ይዀነሉ ስለዚ ቤቱ ጽቡቕ ገይሩ ዜስተናብርን ብኹሉ ምርዛን እዙዛት ውሉድ ዘለዎን ይኹን ተነፊሑ ናብ ፍርዲ ዲያብሎስ ምእንቲ ከይወድቕ ሐዲሽ ተኽሊ አይኹን አብ ጸርፍን መፈንጠራ ድያብሎስን ምእንቲ ከይወድቕ ኸአ ካብቶም አብ ወጻኢ ዘለው ጽቡቕ ምስክር ኪህልዎ ይግባእ ዲያቆናትውን ከምኡ ነቲ ምስጢር እምነት አብ ንጹህ ሕልና ሒዞም ረዛንቲ ሰብ ክልተ ልሳን ዘይኰኑ ብዙሕ ወይኒ ንምስታይ ዘየድህብ ርዅስ ረብሐ ዘይደልዩ ኪዀኑ ይግባእ እዚአቶም ቅድም ይመርመሩ መንቅብ ዘይብሎም እንተ ዀኑ ሽዑ የግልግሉ። አብ ፩ይ ጢሞቴዎስ ምዕ ፫ ቍጽ ፫ -፲ ከምኡ ይብል ስለዚ ካህናትውን ምስ ዝሰኽሩ ስራሕ አምላኽ ከይሐድጉ አብ ወጻኢ ዝርአዮምውን ከይንዕቆም አውራ በዚ ጥንቁቓት ክኾኑ አለዎ። አብ ገላትያ ምዕ ፭ ቍጽ ፲፮ - ፳፫ ከምዚ ይብል፥ አነስ ብመንፈስ ተመላለሱ እሞ ትምኒት ሥጋ አይክትፍጽሙን ኢኹም እብለኩም አሎኹ ሥጋ ነቲ ምስ መንፈስ ዚጻረር ይምነ መንፈሳውን ነቲ ምስ ሥጋ ዚጻረር ኢዩ ዚምነ። ነቲ እትደልይዎ ምእንቲ ከትይትገብሩ እዚአቶም መጻርርቲ እዮም። ብመንፈስ እንተ ተመራሕኩም ግና ትሕቲ ሕጊ አይኰንኩምን እቲ ግብሪ ሥጋ ግሁድ ኢዩ ንሱ ኸአ ምንዝርና ርኽሰት ዕብዳን አምልኾ ጣዖት ጥንቄላ ጽልኢ ባእሲ ቅንኢ ቍጥዓ ሻራ ምፍልላይ ዝርግርግ ቅንአት ቅትለት ጓይላ ከምዚ ዝመሰለ ካልእውን ኢዩ። እቶም ከምዚ ዝመሰለ ዚገብሩ ንመንግሥቲ አምላኽ ከም ዘይወርስዋ ከምቲ ቀደም ዝበልኩዎ አቐዲሙ እብለኩም አለኹ እቲ ፍረ መንፈስ ግና ፍቕሪ ሐጐስ ዕርቂ ዓቕሊ ለውሃት ሕያውነት እምነት ህድአት ይአኽለኒ ምባል ኢዩ።

ነዚ ከምዚ ዝመሰለ ዚጻረሮ የልቦን። ስለዚ ርአዩ እቲ ንስጋኡ ኢሉ ዚዘርእ ካብቲ ስጋስ ጥፍአት ኪዓጽድ ኢዩ እቲ ንመንፈሱ ኢሉ ዚዘርግእ ግና ካብቲ መንፈስ ናይ ዘለዓለም ህይወት ኪዓጽድ ኢዩ። ርግጽ ኢዩ እቶም ክፉአት ብሰሪ ትሪ ልቦምን ብሰሪ እቲ አባታቶም ዘሎ ድንቍርናን አእምሮኦም ርኽሰት ዘበለ ንምግባር ናብ ዕብዳን ወደቑ አብ ኤፌሶን ምዕ. ፬ ቍጽ ፲፰ - ፲፱ ዝበሎ ብሕልፊ ሐደ መዝነት ወይ ሐላፍነት ሕዝቢ ዘለዎ ናብ መስተ ዘየድሀብ ዘይዋቓዕ ርኹስ ረብሐ ዘይደሊ ሰብ ኪኸውን አለዎ። ስለዚ ዝርገት አለዎ’ሞ ብወይኒ አይትሰክሩ ግናኽ ብመዝሙርን ምስጋናን ብመንፈሳዊ ቅኔን ብልብኹም ንጐይታ እናተቀኔኹምሉን እናደረስክምሉን ነሐድሕድኩም እናተዛረብኩም መንፈስ ይምላእኩም ንዝበለና አብ ኤፌሶን ምዕ. ፭ ቍጽ. ፲፰ - ፲፱ አይንረስዕ ኢሉ እቲ ንጉሥ አስፊሑን አብሪሁን ገለጸሎም።

ቀጺሉ ኸአ ከምዚ በሎም፤ ንስኻትኩም ግና አሕዋተየ ኵላትኩም ደቂ ብርሃንን ደቂ መዓልትን ኢኹም እሞ እታ መዓልቲ እቲአ ከም ሰራቒ ከይትመጸኩምሲ አብ ጸልማት አይኰነኩምን ዘለኹም ንሕና ናይ ለይትን ናይ ጸለማትን አይዀንናን፥ ድጊም ንንቃሕ ንጠንቀቕ እምበር ከምቶም ካልኦት አይንደቅስ እቶም ዚድቅሱ ብለይቲ ኢዮም ቢድቅሱ እቶም ዚሰኽሩውን ብለይቲ ኢዮም ዚሰኽሩ ንሕና ግና ደቂ መዓልቲ ካብ ኰንናስ ድርዒ እምነትን ፍቕርን ነታ ተስፋ ምድሐንን ከም ቍራዕ ርእሲ ጌርና ተኸዲንና ንጠንቀቕ ምእንትዚ በዚ ኵሉ ዝርኤ’ክምዎ ንሐድሕድኩም ተመዓዓዱ እሞ እቲ ሐደ ነቲ ሓደ ይህነጸ። ምእንትዚ ንሰኽራማት ሰብ ምጽለአይ አንብአርከስ ብሐጺሩ ባዕል ኻትኩም ብግብሪ ተዓዚብኩምዎ አለኹ ኢሉ ዘረብኡ ፈጸመ ድሕሪ’ቲ እቶም ሰባት’ውን በዚ ኵሉ እቲ ንጉሥ ዜሥተምሃሮም ጽቡቕ ሐሳብ እናአመስገኑ ኢድ ነሲኦም ነናብ ቤቶም እናተገረሙን እናአመስገኑን ከዱ።

መኸርቲ አለዉኒ።

ሓደ ጊዜ ሓደ ሰብአይ ብመስተ ብዙሕ ሰኺሩ ነበረ’ሞ በቕሊ ናይ ሓደ ንጉሥ ወርቂ ተሸሊማ ናብ ቦታአ ክትአቱ ትሐልፍ ብዝነበረት ወዮ ሰኽራም ሰብአይ ቅርብ ኢሉ ብልጓም ሒዙ መጠጥ እናበለ በዓል በቕሊ ክንደይ ዋጋአ ኢሉ ብዘይ ልቡ ደፊሩ ክዛረብ ጀመረ ድሕሪ’ዚ ወትሃደር ሒዞም ብቀጥታ ናብ ቤት ማእሰርቲ ወሰድዎ አብኡ’ውን ሓደረ ንጽባሒቱ ንግሆ ካብ ቤት ማእሰርቲ አውጺኦም ናብ ቤት ፍርዲ አብ ቅድሚ እቲ ንጉሥ አቕረቡዎ’ሞ ከም’ዚ ኢሎም ኸአ ሓተትዎ እስከ ስማዕ ትማሊ ዝገበርካዮ ነገር ይዝከረካዶ ንሱ ኸአ ናይ ብሰኽራን ዝአክል ጥራሕ ዝተሐሰበ መሲሉዎ አሉ አይበለ እወ ኢሉ ተአመነ ስለምንታይ ድኦ ገንዘበይ በቕሊ ንጉሥ ምዃና እንፈለጥካ ነታ በቕለይ ደፊርካን ንዒቕካን ከምዘይትፈልጣ ክንደይ በዓል በቕሊ እናበልካ ከምዚ ጌርካ ዋላ እቲ ሽያጥ በቕሊ ዋጋ ዝጠየቅካ ኢሎም ብዝሓተትዎ ከምኡዶ ድአ ኢለ ኢየ….! ናይዝስ መኸርቲ አለዉኒ ኢሉ መለሰሎም’ሞ ንሳቶም ኸአ ተሐጕዞም መኸርቲ እንተዘይሀልውዎ ድአ ከምዚ ኢሉ ገንዘብ ናይ ንጉሥ ምዃና አናፈለጠ ክንደይ በዓል በቕሊ ኢሉ ምተዋገየ ይመስለኩም….! ሕጂ ተፈልጠ….! ሃየ…..! በል እንምዓልመን ኢዮምከ ከምኡ ግበር ኢሎም ዝመኸሩኻ እስከ ንገረና ብዝበልዎ ንሱ ኸአ ከምዚ ኢሉ መለሰሎም በሉ እቲ ቀዳማይ አቶ ጸዶ ካልአይ አቶ ገይሶ ሣልሳይ አቶ ሐፋፍሎ ራብዓይ አቶ ሱር ሻምብቆ….. ወዘተ ኢዮም ኢሉ መለሰሎም’ሞ ነዚ መልሲ ብዝሰምዑ እንደገና ተደፊኡ ክርስቶስ የርእኹም ጐይታይ እዚአቶም ኢዮም አብ ርእሰይ አትዮም ሥፍራ ሓንጐለይ ሒዞም ብዘይ ልበይ አብ ዘየእትወኒ ነገር ዜብጽሑኒ እንበር አነ ብሰብነተይ አይኮንኩን ኢሉ ደጋጊሙ ፍግም በለ’ሞ ድሕሪ’ዚ ነገራቱ ርእዮምን መርሚሮምን መስተ ከም ዜስሓቶ ፈሊጦም አብ ክንዲ ማእሰርቲ አርብዓ ብኹርማጅ ገሪፎም ንዳሕራይ ከምኡ ዝበለ ናብ ስሕተት ዜውድቕ መስተ ሰቲኻ ከይትደግም ኢሎም ሰደድዎ።

ትምህርቲ፦ «አብ ዝሑል ጸባ ዝለመደ ጽንጽያስ አብ ውዑይ ጸባአትዩ ሞተ ከም ዝብሃል ነዚ ሰብአይ አብ ዘይነገሩ ዘብጽሖ ኸስ መስተ ኢዩ ስለዚ ርአዩ ልሳን ዓጽምሚ የብሉን ግን ንሕቔ ይሰብር» ከም ዝብሃል ብመልሐሱ ክንደይ ጽያፍ ነገር ተዛረበ፥ ስለዚ መስተ ናብ ከምዚ ኢዩ ዜብጽሕ እሞ ንጠንቀቕ።

እሞ ዕዳናዶ ሞይቱ……?

ሓደ ብዙሕ ዕዳ ናይ መስተ ዝነበሮም ሰብአይ ነበሩ’ሞ እታ ብዕዳ ምኽንያት ብዙሕ እተሻግሮም ዝነበረት ሰበይቲ ስለ ዝሞተት ወዶም ኸአ አቐዲሙ አውያት ስለ ዝሰምዐ ናብ አቦኡ እናጐየየ ከይዱ አቦይ….! አቦይ….! ወየን ገንዘብ ናይ ሜስ ዜእውዳኻ እምበር ሞይተን ሕጂ አውያት ሰሚዐ ኢሉ ኵሉ ነገሮም ንሶም ኸአ ወደይ በዓልቲ ዕዳና እንተሞታስ ዕዳናዶ’’ሞ ሞይቱ ኢሎም መለሰሉ።

ትምህርቲ፦ ሰካርን ህሩፍን ይደⷑ ድቃስ ኸአ ጨርቂ የኽድን ኢዩ እሞ አብ ማእከል ሰተይቲ ወይኒ አብ ማእከል ህሩፋት በላዕቲ ሥጋ አይትኹን ንዝበለና ቅዱስ መጽሐፍ አይንረስዕ። ምእንትዚ ንመስተ ዕዳ ምዕዳይን ምልቃሕስከ ምስ ምንታይ ይቍጸር።

ንሱውን ከማኺ ኢዩ።

ሓደ ጊዜ ሓንቲ አመንዝራ ዝኾነት ሰበይቲ ንሓደ ከልቢ ብሰንሰለት እናወጠጠት ክትከይድ ከላ አብ እግሪ መገዳ ሓደ ብዙሕ ልሒፎም ዝነበሩ መገዳ ሓደ ብዙሕ ልሒፎም ዝነበሩ ሽማግለ ሰብአይ ስለ ዝተጓፈነዋ ከማዓልኩም አቦይ ዓብዪ በለቶም ንሶም ኸአ አምላኽ ይመስገን ደሐንዶ ዊዒልኩም ደቀይ ኢሎም መለሱላ’ሞ ንሳ ኸአ ግልስ ኢላ ካልእ ሰብ ዘየአልቦ ምስ ረአየት ከምዚ በለቶም አቦይ ዓብዪ አይነይ እንድየ ድአ ድሐንዶ ዊዒልኩም እትብሉኒ ስለ ዝበለቶም እንደገና ስኹር ናይ ልቡ ይናገር ከም ዝብሃል ከም’ዚ ኢሎም መለሱላ ጓለይ እዚ ብሰንሰለት ሒዝኪዮ ዘሎኺ ወዮ ድአ ዘይዛረብ ኮይኑ እምበር ንሱውን ከማኺ ኢዩ ኢሎምዋ መገዶም ቀጸሉ።

ትምህርቲ፦ ንሓደ ሰኽራም ሰብ ክትርኢ ከሎኻ ብዝክአለከ መጠን አዚኻ ካብኡ ክትርሕቕ ይግብኣካ ብዝተረፈ ስኹር ናይ ልቡ ይናገር ከምዝብሃል አብዘይሸይጣንካ ከየብጽሓካ አይተርፍን ኢዩ ከሰል ንጓህሪ ዕንጨይቲ ንሓዊ ከም ዝኸውን ሰኽራም ሰብአይ ኸአ ከምኡ ባእሲ የሳውር ከም ዝዀና አይንዘንግዕ።

=============

|  |
| --- |
| ሐዊ ሐቝፉ ክዳኑ ዘይሐርር |

|  |
| --- |
| ጓህሪ ረጊጹ እግሩ ዘይነድድዶ አሎ? |

ዝኾነ ይኹን ዓይነት መስተ ዜስክር ምስ ዚኸውን «አልኮሊዝም» ዝብሃል ረመጻዊ ዝዀነ ዜቃጽል ሐይሊ አለዎ። በዚ ምኽንያት’ዚ አልኮል ብዛምጽኦ ሳዕቤን አብ ውሽጣዊ አካላትና በበይኑ ዝኮነ ዓይነት ሕማም ይፈጥር።

እቲ ቀዳማይ ስኻር ዝብሃል ንደም ቀልጢፉ አብ ዓሰርተ ሐሙሽተ ድቓይቕ መሪዙ አብ አካላት ዚንዛሕ ወይ ዚሰርጽ ሐጺር ሕማም ኢዩ። ሊቃውንቲ ከም ዚብሉ እዚ ብዓሰርተ ሐሙሽተ ደቓይቕ ወይ ድሕሪ ርብዒ ሰዓት አብ አካላት ተነዚሑ ንሰብነት ብዘይ ዓቕሚ አነቓኒቑ ንሐንጐል ዜናውጽ ድሕሪ ሰለስተ ሰዓት አበርቲዑ ናብ ኵሉ አካላት ይዋፈር። አልኮል መጀመርያ ብዝተሰተ ናብ ከስዐ ይአቱ ቀጺሉ ናብ መዓናጡ ይሐልፍ ካብ መዓናጡ ኸአ በቶም ነአሽቱ መትንታት ደም አቢሉ ተመጽዩ ናብ ደም ይሕወስ እሞ ብደም ተጸይሩ ናብ ኵሉ አካላት ይዝርጋሕ ወይ ይበጽሕ። አልኮል መብዝሕትኡ ብዝዓየየ ማለት ክበንን ከሎ ተፈላሊዩ ከም ማይ ኰይኑ ብሽንቲ ከምኡ ኸአ እቲ ረመጻዊ ሐይሉ ምስ ትንፋስና ከም ብልሽዊ አየር ኰይኑ በኒኑ ይወጽእ። ነፍሲ ወከፍ ግራም ናይ አልኮል አብ አካላት ካብቲ ባርህያዊ ዋዒ ፍጥረቱ ዝነበሮ ሾብዓተ ጊዜ ብርታዔ ሐይሊ ዋዒ እናወስኸ ይኸይድ። ንአብነት ሚእቲ ግራም ዝዓቐኑ ወይዝምብዝሑ አልኮል ክትሰቲ ከሎኻ ሐደ ግራም ሾብዓተ ጊዜ ናይ ሐይሊ ዋዒ ብርታዔ ካብ ዝህልዎ ሾብዓተ ጊዜ ሚእቲ፥ ሾብዓተ ሚእት ብርታዔ ሐይሊ ዋዒ ከም ዝፈጥር የረድእ። እዚ ከምዚ ዝበለ ረስኒ ወይ ዋዒኸ ከከም ምብዛሑ አብ ውሽጢ አካላት አትዩ ከመይ ዝበለ ምንቅስቓስን ምንዋጽን የልዕል ይመስለኩም….! ባዕልኻትኩም ገምትዎ….!!

አልኮላዊ መስተ ንወዲ ሰብን ጥዕናኡ ዘይስማማዕ ምዃኑ ከረድኡና ዝኸአሉ እዞም ናይ ሕጂ ሊቃንውቲ እሞ ኸአ ብብዙሕ ዓይነት ምርመራን ጻዕርን ድኻምን ዝበጽሕዎ ማለት በዚ ሕጂ ናይ ስልጣኔ ዘመን ዘለዉ ዓበይቲ ናይ ሕክምና መምህራን ጥራሕ አይምሰልኩም እንታይድአ አብቲ ናይ ጥበብ ምንጪ ዝዀነ መጽሐፍ ቅዱስ ገንጺልና እንተአንበብናውን መስተ ዝጐድእ ምዃኑ ዜረድኡ ጥቕስታት ክንረክብ ንኽእል ንአብነት አብ ኦሪት ዜፍጥረት ምዕ. ፱ ቍጽ. ፳ - ፳፯ እንተ አንበብና ድሕሪ ማይ አይሂ ማለት አርብዓ መዓልትን አርብዓ ለይትን ዘኒቡ ማይ ብዝጽሐየ ኖህ ኸአ ካብ እታ ዘድሐነቶ መርከብ ወጺኡ ሐረስታይ ምድሪኪኸውን ጀመረ’ሞ አብ ግራቱ ሐደ ሥፍራ አታኽልቲ ገይሩ ተኽሊ ወይኒ ተኸለ። ወይኒ ብዝፈረየሉ ኸአ ካብኡ ቀንጢቡ ናይ ወይኒ መስተ አዳለወ ድሕሪ’ቲ ካብቲ ባዕሉ ዝጸሞቖ ወይኒ ስትዩ ኸአ ካብ አእምሮኡ ወጺኡ ልቡ ክሳብ ዝጠፍኦ ኵልዒ ወይኒ ስትዩ ስኸረ’ሞ አብ ማእከል ድንኳኑ ጥራሕ ዕራቖቱ ኮይኑ አብ ምድሪ ወዲቑ ብዘይልቡ ደቀሰ። ካብ ደቁ ካም ዝብሃል ከአ ነቡኡ ኖህ ጥራሕ ሰብነቱ ኰይኑ አብ ምድሪ ወዲቁ አቐዲሙ ረአዮ’ሞ ሕፍረት ወላዲኡ ርእዩ እናስሓቐ ናብ ግዳም ወጺኡ ንኻልቲኦም አሕዋቱ ዝተጓነፎ ነገሮም። ሴምን ያፌትን ኸአ ካም ሐዎም ዝነገሮም ብዝሰምዑ ተቐላጢፎም ክዳን ወሲዶም አብ መንኵቦም ገይሮም ሕፍረት አቦኦም ከይርእዩ ንድሕሪት ገጾም እናጠመቱ ሰንበት አቦኦም ከደኑ። ድሕሪ ነዊሕ ዝዀነ ብርቱዕ ድቃስ ኸአ ኖህ ካብ ስኽራኑ ናብ ልቡ ብዝተመልሰ እቲ ንእሽቶ ወዲካም ዝገበሮ ኵሉ ፈለጠ’ሞ ተቄጢዑ ንካም ረገሞ ንሴምን ያፌትን ኸአ በቲ ዝገበርዎ ጽቡቕ ግብሪ ሰሚዑ ባረኾም። እምብአርከስ ኖህ ወይኒ ሰትዩ እንተዘይሰክር አእምሮኡ ጠፊኡዎ ካብ ሥርዓት ወጺኡ ጥራሕ ነፍሱ ካብቲ ዓቢ ዝነበረ ክብረቱ ማለት ካብ ዓራት ናብ ምድሪ ካብ ቤት ናብ ደገ ተፈንሺሩ አይምተረኽበን። እዚ ናብ’ዚ ኵሉ ዘብጽሖ ከስ ስኽራን ኢዩ።

እምብአር ስኽራን ርእሲ ሐጢአት ስለ ዝዀነ ሰብ ምስ ዝሰክር አእምሮኡ ምስኡ ስለ ዘየሉ ማለት ስለ ዝጠፍኦ አብ ሕማቕ ነገር ወዲቑ ንኻልእ ዘይሰኸረውን ከምዝልክም የትሐሳስበና።

ከምኡ’ውን አበ መጽሐፍ መሳፍንት ምዕ. ፲፫ ቍጽ. ፪ - ፲፬ እንተተመልከትና ማኖአ ዝስሙ ሰብኣይ ካብ ዓሌት ዳን ብዓል ነበረ። ሰበይቱ ኸአ መኻን ነበረት ሐደ እዋን መልአኽ እግዚአብሔር ነታ ሰብይቲ ተራእያ ከምዚ’ውን በላ እንሆ መኻን ኢኺ’ሞ አይወለድክን ግናኸክትጠንሲ ወዲ’ውን ክትወልዲ ኢኺ። እምብአር ሕጂ ወይንን ዜስክር መስተ ከይትሰትዪ ርኹስ ዘበለውን ከይትበልዒ ተጠንቀቒ እቲ ቄልዓ

መጽሐፍ ምቁር መርዚ ፭።

ካብ ከርሲ ጀሚሩ ናይ አምላኽ ናዝራዊ ኪኸውን ኢዩ’ሞ ናብ ርእሱ መላጸ አይሐልፎን። እዚ ክኸውን ከሎ ማኖአ ሰብአያ ስለ ምስአ ዘይነበረ ድማ ዝዀነ ኵሉ ምስ አዘንተወትሉ ንእግዚአብሔር ዎ….ጐይታይ….እቲ ዝለአኸካዮ ናይ አምላኽ ሰብ ነቲ ዝውለድ ቄልዓ እንታይ ከም እንገብረሉ ኪነግረናስ በጃኻ መሊሱ ይምጽአና ኢሉ ለመነ አምላኽ ድማ ቃል አማኖ ሰሚዑ እታ ሰበይቲ አብ መሮር ኮፍ ኢላ ኸላ እቲ መልኣኽ መሊሱ መጸ ማኖአ ሰብአያ ግና ምስአ አይነበረን። እታ ሰበይቲ ድማ ቀልጢፋ ናብ ሰብአያ ጐይያ እቲ ሐደ መዓልቲ መጺኡኒ ዝነበረ ሰብአይ እንሆ እንደገና ተራእዩኒ ኢላ ነገረቶ። ማኖአ ተንሲኡ ደድሕሪ ሰበይቱ ሰዐበ ናብ’ቲ ሰብአይ መጺኡ ኸአ ነዛ ሰበይቲ እተዛረብካያ ሰብአይ ንስኻዶ ኢኻ….! ብሎ። ንሱ ኸአ እወ በሎ ማኖኦ ኸአ ሕጂ ቃልከ ምስ ተፈጸመ ሥርዓት እቲ ቄልዓን ግብሩን እንታይ ኪኸውን እዩ….! በል። እቲ መልአኽ እግዚአብሔር ድማ ንማኖአ እታ ሰበይቲ ካብቲ ዝበልክዋ ኵሉ ትጠንቀቕ። ካብኦም ወይኒ ዚወጽእ ዘበለ አይትብላዕ። ወይንን ዜስክር መስተን ኸአ አይትስተር ርዅስ ዘበለውን አይትብላዕ። እቲ ዝአዘዝኩዋ ኵሉ ትሐሉ በሎ። እታ ሰበይቲ ወዲ ወለደት ስሙ ኸአ ሲምሶን ሰመየቶ እቲ ቄልዓ ድማ ዓበየ እግዚአብሔርውን ባረኮ።

ካምኡ’ውን ንዘካርያስ ካህን እቲ መልአኽ ከምዚ ብሎ ዘካርያስ ጸሎትካ ተሰሚዑልካ’ዩ አይትፍራህ ሰበይቲኻ ኤልሳቤጥ ወዲ ክትወልደልካ ኢያ ስሙ’ውን ዮሃንስ ክትሰምዮ ኢኻ ንሱ ሐጐስን ተድላን ክዀነልካ’ዩ ብልደቱ ከአ ብዙሐት ክሕጐሱ ኢዮም አብ ቅድሚ እግዚአብሔር ዓብዪ ኪኸውን ኢዩ። እሞ ወይንን ዜስክር መስተን ኸአ ከቶ አይክሰትን ኢዩ። ገና አብ ከርሲ አዲኡ ከሎ መንፈስ ቅዱስ ኪመልኦ’ዩ ዮሃንስ ምዕ. ፩ ቍጽ. ፲፫ - ፲፭ ተመልከቱ።

ርአዩ ከምኡ’ውን ነደ - ዮሃንስ መጥምቅ እቲ ዝተገልጸላ መልአኽ ከምዚ ኢሉ ተዛረባ ወይንን ዜስክር መስተን ከአ ከቶ አይክሰትን ኢዩ በላ። እምብአር እዚ ኵሉ እንታይ የስተምህረና ዜስክር መስተ ቀዳማይ ሕማም ስኻር ከምዘሎ’ሞ ስለዚ ኸአ ስኻር ምንጪ ናይ ሐጢአት ከምዝ ዀነ እሞ ኸአ ብመስተ ተታሊሎም ናብ ክፉእ ግብሪ ወዲቖም ሥራሕ አምላኽ ከይሐድጉ እዚ ቅዱስ ጽሑፍ’ዚ የረድአና ስለዚ መስተ ነቲ ዝውለድን ካልእስ ይትረፍ አብ ማህጸን አዲኡ ከሎ ካብቲ እትበልዖን እትሰትዮን ይቐምስ ስለ ዝዀነ ይመርዞን ይጐድኦን ምዃኑ ርአዩ ነደ ሲምሶን ዜስክር መስተ ከይትሰትዪ ንዘካርያስ ካህን ኸአ ወይንን ዜስክር መስተን ምንም ከይትሰትዮ ማለት ከይሰቲ ኢሉ አቐዲሙ እቲ መልአኽ አጠናቐቖም።

ስለዚ ዜሰክር ዘበለ ዓይነት መስተ ንስታዪኡ ማለት ንዜዘውትሮ ጥራሕ ዘይኮነስ ነቶም ካብኡ ዝውለዱ ሕፃናትውን ሐሊፉ ዚጐድኦም ምዃኑ ርአዩ መጽሐፍ ቅዱስ ብብዙሕ ዓይነት መገዲ የረድአና። መስተ ዘፍቅር ሰብ ብዝሰኽሮ ቍጽሪ አብ ርእሲ’ቲ ዝበጽሖ ውርደትን ጕድአትን ከይአኸሎ አብ ልዕሊኡ ኸአ ደሙን ውሽጣዊ አካላቱን ይመርዞ። ብዜስክር ዓይነት መስተ ምዝውርታ ምኽንያት ናይ አልኮሊዝም ሕማም ዜመጽኦ ሳዕቤን ሐሐሊፉ እናበርተዐን እናገደደን ማለት ከም’ቲ መጠን አበርቲዑ ዚስትዮን ወይ ኸአ በብቍሩብ ከየቋረጸ በብምዓልቱ ብምስታይ ምኽንያት ዝአክል ዝተጠራቐመ ኢዩ እዚ ሕማም’ዚ አብ ደምካ ዚስርጽ። መስተ ክብሃል ከሎ ከከም ዓይነቱን ብርታዐትኩን ካብ ስዋ ጀሚሩ ክሳብ አረቂ - ዊስኪ ዝኾነ ይኹን ዓይነት ዜስክር መስተ ኵሉ ኢዩ።

ዜስክር ዓይነት መስተ ዜብዝሕ ሰብ አብ ውሽጣዊ ሰብነቱ ወይ ድማ አካላቱ አልኮል ይእክብ ወይ ድማ ይኽዘን። ድሕሪ’ዚ አብቶም ንደምና ዜመላለሱ መትንታት ውሽጢ በብጊዜኡ እናአተወ ማለት እናሰረጸ በብቍሩብ እናዓጸዎ ይኸይድ እሞ እቲ ዜዘውትሮ ሰብ’ውን ደሙ መተሐላለፊ ሲኢኑ ይዕገት’ሞ ብድንገት ኸአ ይመውት። ወይ ኸአንቲ መትሐላለፍ ደም መትንታት ወይ ሰራውር አካላቱ በብቕሩብ ከም አቺዶ እናበልዐ ካበዮ ከም «ላስቲክ» ብደም ተማእዚዙ ከም ፍጥረቱ ዝመሓላለፍ ዝነበረ አልኮል የድርቖን ይበልዖን የበላሽዎን’ሞ ስለ በዚ ከምዚ ዝበለ ስቓይ ዝረቐቐ ብሃንደበት ይብንጠስ ድሕሪ’ቲ መንትንታት ወይ መዛወር ደም ብዝተበንጠሰ ጊዜ ኸአ ናብ ሞት የብጽሕ። ወይ ኸአ እቲ ደም ካብ መገዱ ወጺኡ ናብ ዘይቦታኡ ክፍሊ አካላት ይኵዖ’ሞ ከምቲ ሐደ ዊሕዝ ካብ መገዱ ወጺኡ ንኸንደይ ግራውትን ሥፍራ አታኽልትን ዘባላሹ እሞ - ኸአ ዓዘቕትን ሰበባን ዝፈጥር እቲ ደም ካብ መገዱ ወጺኡ ዝፈስስ አካል ኸአ ጨሪሱ መሽሚሹ በድኒ ይኸውን። ካብዚ ሐሊፉ ድማ አልኮል ንከስዐን መዓናጡን እናቃጸለ የቝስሎም። አብ ምሳሌ ምዕ. ፮ ቍጽ. ፳ ከም’ዚ ይብል «ሐደ ሰብ ሐዊ ሐቝፉ ክዳኑ ዘይሐርር ጓህሪ ረጊጹ እግሩ ዘይነድድዶ አሎ’ዩ» እዚ ኸአ ሐዊ ዝዀነ አልኮላዊ መስተ ስትዩ አብ ውሽጢ መዓናጥኡ አትዩ ዘይሐርር አብ ቤት እንዳ መስተ አትዩ ወግሔ ጸብሐ ዜርክር መስተ ዜዘውትር ድማ በቲ ረመጻዊ አልኮል ጅማቱ ተዀምቲሩ ዘይነድድ አሎ ኢዩ እንድዕኸ….!!

አልኮል ናብ ሐንጎል ሐሊፉ’ውን ብዙሕ ጕድአት የምጽእ ኢዩ በዚ ምክንያት’ዚ እቲ ሰብ እቲ ብዝበዝሕ መህተፍተፍን መንጸርጸርን ይኸውን ምስ ሐለፎ ኸአ ጨሪሱ የዕብዶ እዚ ከምዚ ዝበለ አመል አብ ልዕሊ ደቁ ሰብ ዝመጽኦ አዝዩ ዜፍርሕ ደዌ አካላት ዝዀነ ዝቐተሎም ሰባት ማእለያ የብሉን። ከምኡ ኸአ ነዞም ሕጂ ዜዘውትርዎ ክልክም ዘለዎን ኢዩ። በዚ ምኽንያት’ዚ እምብአር ዜስክር መስተ ዜብዝሑ ሰባት ዕድሜኦም ሐጺር ከምኡ’ውን ብሃንደበት አሉና እናበሉ ከለዉ አዘንጊዑ ብዘይጊዚኦም ብድንገት ይቕዘፉ። ከምቲ አብ ምሳሌ ምዕ ፮ ቍጽ ፳፯ - ፳፰ «ጥፍአቱ ብድንገት ይመጽእ ብቕጽበት ዓይኒ ይጭፍለቕ መድሐኒትውን ምንም የብሉን» ዝበሎ ስለዚ ሐደ ሰብ ካብ ልክዕ ዝሐለፈ ብዙሕ ዚሰቲ እንተዀይኑ ብዝበዝሕ አማውታኡ አይፍለጥን ኢዩ ከመይ ሕጂ ምሳኻ ጸኒሑ ካባኻ ተፈልዩ አብ እንዳ መስተ አትዩ ተባኢሱ ወይ ልቡ ነቲጓቶ ወይ መትንታቱ ላሕሊሑ ተበንጢሱ ይመውት። ከምዚ ዝበለ ሰብ ከመውት ከሎ ብዝሞተ ጊዜ አማውታኡ አሎ እናተባህለ ሃንደበታዊ ስለ ዝዀነ ከምዚ ዝበለ» ሕማም ወቕዒ ወይ ካልእ ዓይነት ሕማም ይዋእ ቀቲልዎ» ይብሃል እምበር እቲ ረመጻዊ ደዌ አዘንጋዒ ደቂ ሰብ ዝዀነ ካብ አልኮል ዝመጽእ ወይስ ዝተጠራቐመን አልኮል ምዃኑ ወዮ ጌና ብትምህርቲ ባዕልና መርሚርና ስለ ዘይበጻሕናዮስ ነዚ ኸምዚ ዝበለ ሰራም መቕዘፍቲ አልኮል ድንገት ከም ዝዀነ ብዝኾነ ዝሐስቦ ብዙሕ ሰብ አይኮነን።

ብዙሐት ሰባት ምስ መሐዝቶም ክዛወሩ ከሎዉ እምስተ ክንስቲ ናብ ቤት መስተ ንእቶ እንተበልዎም ምፍላይ ነውሪ ኮይኑስ ያኢ ከይተርፉ ሐፊሮም ምስአቶም አይትዉ እሞ በብቕሩብ ዘይነበሮም ልማድ መስተ ይምሃሩ። እንተ ኾነ ግን ወዲ ሰብ ከም’ቲ ተረት አቦታት ዘሎ «ሰብ ከይብለኒ ቢልካስ ዝሕሸካ አይትግደፍ» ዝብሃል ብሸለልትናኡ እንተ ዘይኮይኑ ድአ እምበር ጠቓሚኡን ጐዳኢኡን ጠፊኡዎ ከም እንስሳ አሓድአ ምስ ሐራዲኤን ማይ ይስትያ እምበር ከም ጠለ - በጌእ ተጐቲቱ ናብ ሐዊ ወይም ድማ ናብ ገደል እናርአየ ክአቱ አይግባእን። እንተዀነ ዝከአሎ እንተ ኾይኑ ከምዚ ኣይግበር ኢሉ ከኽልክሎም ይግባእ እምበር «በእንተ - ፍቅር በስምአብ ይቅር» ምስላ ዓያሹ ተኸቲሉ ምስአቶም ሐቢሩ አምዕቱ ከሕርር ዝአቱስ ከመይ ዝበለ ዕውር ዓሻ ሰብ ኢዩ። ናእሽቱ ቄልዑ አምዑቶ ዘይቄጽሩ ከይተረፉ’ውን ምስቶም ብዕድመ ካብአቶም ልዕል አዝማዶም ተሐዊሶም ንኦታቶም እናተኸተሉ ናብ ቤት መስተ አትዮም መስተ ይለምዱ’ሞ ይባላሸዉ። ከምቲ ጐቢጡ ዝዓበየ ተኽሊ ኪቐንዕ ዘይእኽል፥ ብሕጻንነቶም ማለት አብቲ ጌና ክውስኸ ዘለዎ አካላቶም አትዩ አልኮል ኪቃዎሞም ዝእኽል ስለ ዝዀነ ሊቃውንቲ ብሕልፊ’ኳ አብ ሃገር አመሪካ ዝርከቡ እንተድአ ሐደ መንእሰይ ካብ ፳፩ ዓመት ንታሕቲ አብ ቤት መስተ አትዩ አልኮላዊ መስተ ከይሰቲ ፈጺሙ ፍቑድ አይኮነን ስለምንታይ ጌና ብንእሱ ካሎ ናብ ሐንጐሉ አትዩ ስለ ከይመርዞ ኢ’ዩ። ከምኡ ኸኣ ሐደ በዓል መሸጣ መስተ ማለት «ባር» እንተድአ ካብ ፳፩ ዓመት ንታሕቲ ዝዕድሜኡ አልኮላዊ መስተ ክሸጠሉ ተረኺቡ ብግቡእ ተኺሲሱ ዝግብኦ መቕጻዕቲ ከምኡውም ንፍጹም ክስጃብ ወረቐት ፍቓድ ናይ መሸጣኡ አሕዲጎም የዕጽውዎ። ስለዚ እቲ ሽያጥ መስተ በዝን ክንድዝን ዝአክል ፈሪሑ ሥርዓት ሐሊዩ ንዝዀነ ይኹን እንተድአ ሐደ ሰብ ክሰቲ መጺኡ’ሞ ካብ ፳፩ ዓመት ንታሕቲ ምኳኑ - ብግምት ጠርጢሩዎ አልኮል ዘላዎ መስተ ምስ ዚእዝዝ ወረቐት መንነትካ ብኽብረትካ አርእየኒ ክብሎ ልሙድ ኢዩ። እቲ ክሰቲ ዝመጸ’ውን አውጺኡ የርእዮ ድሕሪ’ቲ ዝግብኦ እንተኾይኑ ቀዲሁ ይህቦ ዘይግብኦ እንተ ኾይኑ ኸአ ዕድሜኻ አይፈቕደል ካን ኢዩ ኢሉ ይኽልኦ። እምበር ከምዚ ናትና አብ ሃገርና ዝግበር ዋላ ንእሽቶ ቔልዓ ናብ ቤት መስተ ሒዝካዮ አቲኻ እሞ ኸአ አልኮላዊ መስተ እትነ አስተኻዮ ግደፍ ኪጐድኦ ኢዩ ዝብሉኻ አይርከቡን። ኤረ እቲ ወላዲ ከይጐድኦ ማለት ከየሕርሮ ኢሉ ስቕ እንተበለ እቶም አዕርኽቱ እንታይ ከይገብሮ እንተበዝሔ ኸአ ኢዩ እምበር ከይሐምም ቍሩብ ድአ አጫንዎ ይብሉ እቲ ወላዲ ኸአ የለን ሕደጉ ድአ እንተበለ እታ ሽያጢት መስተ ኸአ እንታይ ዝገብሮ መሲሉኩም ኢኹም ድሓን ኢዩ አጥዕምዎ ክንደይ ካብኡ ዝንእሱ ሕፃናት ደይኰኑን ምስ አቦታቶም መጺኦም ዝሰትዩ ዘለዉ ንአታቶም ድአ ዘይጐድኦም ናትኩምስ ኸአ ሐሊፉ….! እናበለት ከምቲ አብ ምሳሌ ምዕ. ፭ ቍጽ. ፫ «ከናፍር አመንዝራ ሰበይትስ መዓር ወለላ የንጠብጥብ አፉ ኸአ ካብ ጠስሚ ይልስልስ መወዳእታአ ግና ከም ዕረ መሪር ክልተ ኦፍ ከም ዘለዎ ሴፍ ኸአ በሊሕ ኢዩ» ዝበሎ ቀጺሉ’ውን «ኦእጋራ ናብ ሞት የውርድ ስጉምታ ኸአ ናብ ሲኦል የብጽሕ» ዜስክር መስተ ኸአ መቐረቱ ከም መዓር ወለላ የንጠብጥብ ክትሰትዮ ከሎኻ ከአ ካብ ርግኦን ጸባን ጠስምን ይጥዕም መወዳእታኡ ግና አብ ውሽጢ አትዩ ከም ዕረ መሪር ከም እሾኽ ዳንደር ኸአ በሊሕ ኢዩ ሳዕቤኑ ከአ ናብ ሞት የውርድ ብሰንኩ ኸአ ናብ ሲኦል የብጽሕ እንተ ኾነ ግና ብስብከታ ተመሪኾም ነዚ ሰንካም ዝኾነ ሳዕቤኑ ኸአ ዓይኖም አዓሚቶም ሸለል ኢሎም ኤረ ሱቕ ኢሉ ኢዩ እምበር ዋላ ከየሕርሮ እንተፈርሔስ ማይ ሐዊስካ ድሐን ኢዩ እናበሉ ማይ ሐዊሶም የስትይዎ ይዋእ - ምስኪናይ ቄልዓ መዓንጣኡ ዘይቄጸረ ዝሃብዎ ዝቕበል ዝረኽቦ መከራ….! ክቡራት አንበብቲ ተዓዘቡስከ ስሚ አብ ማይ ሐዊስካ ንሐደ ሰብ እንተ አስተኻድዶ እቲ ሥራሑ ይገድፍ ኢዩ….! እንድዕኸ…..!

አብ ወንጌል ማርቆስ ምዕራፍ ፱ ቊጽሪ ፵፪ «ነቲ ካብዞም ብአይ ዚአምኑ ኖእሽቱ ንሐደ ዜስሕት መጥሐን አድጊ አብ ክሳዱ ተአሲሩ አብ ባሕሪ ኪጥሕል ምሔሸ ነይሩ» ይብል ስለዚ ንናእሽቱ ዘይዓቕሞም ረመጻዊ መስተ ሂብካ ምብልሻዎምን ንቲ ንጹህ ሰብነቶም ምምራዞምን እትረኽቦ ፍዳይ እዚ ጽሑፍ’ዚ የተሐሳስበና። ብመስተ ምኽንያት በብዓይነቱ ዝኾነ ሳዕቤን ዘመጽኦ ብዙሕ ጕድአትን ብዝሒ ዘዘውትርዎ ቍጽሪ ሕዝቦምን ተመልኪቶም አብተን ብጥዕና ሕዝበን ዝግደሳ ክፍሊ ብዙሐት ሃገራት ዓለም ናይ ሕዝቦም ጥዕና ንምሕላው አብ ውሽጢ ሃገሮም ዝዀነ ይኹን ዓይነት ዜስክር አልኮላዊ መስተ ከምዘይስራሕን ከምኡውን ካብ ካልእ ሃገር ናብ ሃገሮም መጺኡ ማለት አትዩ ከይሽየጥ ብዓብዪ ሐልዮት አጥቢቖም ተኸላኺሎሙሉ ይነብሩ። እዚ ኸአ ብጣዕሚ ብትምህርቲ ጠቓምን ጐዳእን መርሚሮም ብኽንደይ ድኻም ዝበጽሕዎ ክምስገኑ ሽግብኦም ሕዝቢ ኢያቶም። አብ ዝበዝሐ ሃገራት ኸአ ምንም’ኳ ከምተን ሐደ ክልተ ብአዋጅ ሕጊ መንግሥቲ እንተዘይተኸላኸላ ብመስተ ምኽንያት ዝመጽእ ሳዕቤን ዓብዪ ጕድአትን ብዙሕ በበይኑ ዝኾነ ዓይነት ሕማምን ዜምጽኦ ሳዕቤን ብምግንዛብ ነዚ ንምክልኻል ብጋዜጣ ኮነ ብመጽሐፍ እናጽሐፉ ምኽሪ ካብ ምሃብ አይዘንግሁን።

ሐደ ሰብ አብ «እዮዋ» እትብሃል ሐንቲ አውራጃ ናይ አሜሪካ ክምሃር ከይዱ አብኡ ፫ተ ዓመት ዝአክል ዝተቐመጠ ብዛዕባ አልኮላዊ መስተ ብዝሐተትክዎ ከምዘዘንተወለይ አብዛ ዝሰመናያ ዓዲ ከምኡውን አብ ጥቓአ እትርከብ አውራጃ «ኮሎራዶ» እትብሃልን አብ ሐደ ቤት መስተ ከድካ ከምቲ ሕጊ አብ ሕቡራት ሃገራት አሜሪካ ካብ ፳፩ ዓመት ንላዕሊ ጥራሕ ሸለል ዝቡል ዘይኮነስ አብ ካልእ ድአ አይፈልጥነ እምበር አብዚአ ተንሲ ፍኵስ ዝበለ ዓይነት መስተ ከም ቢራ «ጽማቕ ፍረታት» ካልእ ንሰብነት ዚጠቅምን ዜዕብን በብዓይነቱ መአዛ መግቢ ዘለዎ ዜጥልል ዝሐዘ እንተዘይኮኑ አልኮላዊ መስተ ፈጺምካ ክትረክብ አይትኽእልን። እንተ ዀነ ንአልኮላዊ መስተ እታ መንግሥቲ ባዕላ ኢያ እትሕዞ ማለት እትሸጦ እንበር አብ አባይቲ እምስተ ክርከብ ምንም አይከአልን ሐድ ሐደ ክልተ ሰባት አልኮላዊ መስተ እንተደለዩ ናብ መንግሥቲ ወረቐት ጽሑፍ አመልኪቶም ብጽኑዕ ፍቓድ ኣውጺእካ ብዝተፈቕደልካ እሞ ኸአ ብብዙሕ ገንዘብ ዓዲግካ ትኽ ኢልካ ናብ ቤትካ ብወትሃደር መንግሥቲ ተሐሊኻ ብጥንቃቐ ሒዝካዮ ኬድካ ኢኻ እተዘውትሮ። ብዝተረፈ ምናልባት ብእኡ ሰኺርካ አብ ደገ ወጺእካ እግርግር ክትብል ምስ እትርከብ ግና ብሐይሊ ፖሊስ ተታሒዝካ ናብ ቤት ማሕቡስ ብቐጥታ ትአቱ’ሞ ድሕሪ’ቲ ዝግብአካ ቅጽዓትካ ተቐቢልካ እሥራትካ ፈጺምካ ወይ ኸአ ከቢድ ናይ መቕጻዕቲ ገንዘብ ከፊልካ ብፍርዲ ትወጽእ ድሕሪ’ቲ እቲ ወረቐት ፈቓድ ተዋሂቡካ ዝነበረ ትሕደግ ንኽትረኽቦ’ውን ካብኡስ ምንም አሸጋሪ ኢዩ። ስለዚ አብዘን ክልተ ዓዲ እዚኤን እቲ ሕጊ ብዛዕባ አልኮል ብጣዕሚ ጽኑዕ ስለ ዝዀነ ከምኡውን ክትሰትዮ እንተደለኻውን ብዙሕ ላዕልን ታሕትን ዘብሉኻ ስለ ዝኾኑ እቲ ሕዝቢ ናብ አልኮላዊ መስተ ቢሉ አየድህብን ኢዩ እዚ ኸአ ብሳላ ግቡእን ጥንቃቐን ዝመልኦ ምክትታል ዝተታሕዘ ኢዩ።

ርእዩ ቤት መስተ ሃገርናን ናይ ካልኦት ሃገራትን ከተማዛዝኖ ከሎኻ ርሕቀቱ አዝዩ እተፈላለየ ኢዩ ንአልኮላዊ መስተ ዋላ ከም ማይ ምሉእ መዓልቲ ሃንበጥ አቢልካ ክትሰትዮ ክትውዕል አብ መርቢል መሊእካ እኳ እንተተአለኽካ ወይ እንተ ሐንበስካሉ’ውን ጠያቒ ዘይርከቦ’ዩ። በዚ ምኽንያት’ዚ ኸአ ኢዩ ሕዝብና ናብ መስተ አቢሉ ብዙሕ ዘንቢሉ ዝርከብ ዘሎ።

እቲ ካብ ኵሉ ዝገደደ ብዙሕ ዚገርምን ዜሕዝንን ኸአ ማለት ምሽት ቍሪ ብዝተላዕለሉ ጊዜ ወይ ኸአ ንግሆ ተንሲኦም «ክበልዕዎ ዝደለዩ አባ ጕንባሕሲ ዛግራ ይብልዎ» ከምዝብሃል ‹ሕሱም ቍርስ ምስ ዘይትፈትዎ የተሐቋቍፍ› ኢሎም ስለ ምቖት ክሀበና እናበሉ አልኮላዊ መስተ እናስተዩ ከም ልማድ ገይሮሞ እቶም ብአልኮል ዝደንዘዙ ብዛይካኡ ዘይትንስኡ ሰኽራማት ጥራይ ዘይኮኑስ «ሃይላ ሰላሊ ዓሻኸ ተታላሊ» ከም ዝብሃል ተራ ሰባት ይኸውን ኢሎም ከም ሕጊ ወይ ኸአ ሙቖት ክህብ ይኽእል ኢዩ ኢሉም ከም መግቢ ገይሮም አምሊኾም ዜዘውትርዎ ሰባት ኢያቶም። ንሶሱዕ ሐደው ይሐንቆ ሐደው የውድቖ ከም ዝበሃል ካብ ዳሕራይ ልምዲ አልኮል ምስ ሰረጸካ ምጥዓስ እግርኻ ሐሊኻ ስቕ ምባል ክንደይኮን ይበልጽ…..! አበይ’ሞ….!

እስከ አልኮላዊ መስተ አብ አፍኩም ሚዕጕኩም ንቍሩብ ደቓይቕ አድኒሕኩም ፈትኑ ንውሽጣዊ ስጋ አፍኩምን ልሳንኩምን ከም እዝዩ ዝፈልሐ ማይ ኮምቲሩ ከም ዚቕቅሎን ዘንፈኽፍኾን በቐሊል ክትፍትንዎ ክትፈልጥዎን ትኽእሉ። ርእዩ ናብ’ቲ ውሽጣዊ ልምሉምን ተነቃፍን አካላትና ብዝአተወ ግና ብአዝዩ ዝገደደ ስምዒት ከም ዝንድዶን ከም ዝዅምትሮን ከምኡውን ካልእ ዝሰርሖ ክፉእ ሥራሕን ልቢ ንዘለዎ ሰብ ብቐሊል ነገር በዚ ክርድኦን ከግምቶን ዝኸእል ኢዩ።

አልኮል ከምዚ ኢሉ ንውሽጣዊ አካላትና ማለት ቀዳማይ ንጐረሮና ካልአይ ንሽስዐና ሣልሳይ ንመዓናጡና ካብኡ ኸአ ናብ ደምና እትዩ ዕግርግር ብዘገበረ ካብቲ ናይ አፍና ዚገድድን ዝበዝሕን ገይሩ እናቃጸለ ከም ሐዊ ብዘሕረሮም ርግጽ ሙቖት ይትረፍ ሞኽ አቢሉ ከም ዝጠብሶምን ዜሕርሮምን አይንጠራጠርን እንተዀነ አልኮላዊ መስተ ብምስታይ እንረኽቦ ከም’ዚ ካብ ኮነ ናይ ሕማም ሙቖት ድአ’ዩ እምበር ናይ ጥዕና ሙቐት እይምሰልኩም።

ሐደ ሰብ ምስ ዝቔርር ቡን ወይ ኸአ ሻሂ ድማ ጸባ ብዝሰቲ ወይ ከአ ምስ ዝወሳወስ ሙቖት ይረክብ እዚ ሙቖት’ዚ ናይ ጥዕና ሙቖት’ዩ። እዚ ናይ አልኮል ግና ከምቲ ሐደ ሰብ ቍሪ ብዝተላዕለ ጊዜ እሞ ኸአ ዓሶ ነይራቶ እንተ ተላዕለቶ ወይ ኸአ ካልእ ዓይነት ሕማም እንተሐዞ ረስኒ ረስኑ ብዝልዓሎ ብሕማም ምኽንያት ዝመውቕ እዚ አልኮላዊ መስተ ብዝስተኻ ዝርከብ ምቖት ኸአ ልክዕ ከምቲ ሐሚምካ እትራኖ ናይ ዘይጥዕና ረስኒ ሕማም ዓሶ ኪግመት ዝክአል ኢዩ።

ድሕሪ ምሳሕ ከምኡውን ድሕሪ ድራር አልኮላዊ መስተ ምስታይ ንዝበላዕናዮ መግቢ ከም ዝዛወርን ዝሐቅቕን ይገብረልና ኢዩ እናበሉ ዜዘውትርዎ ብዙሐት አለዉ። ከምኡ ኸአ ቅድሚ ምሳሕን ድራርን «ብአፐረቲቮ» ዝባሃል ልምዲ አቐዲምና እንተሰተና ሾውሃት ክኽፍተልና ወይ ኸአ ከጥ ምጥምናየ ይኽእል ኢዩ እናበለ ዝሰትዩውን አለዉ። እምብአር እግዚአብሔር ነስናንን ንከስዐን ንዝ’ኾነ ዓይነት መግቢ መሕቀቕቲ ኪኾኑና ዚፈጠሮም አይጠቅሙን ኢዮም….! እዚ ንጥበቡ አብ ዓለም መዘና ዘይብሉ እግዚአብሔር ንሰብ ብአምሳሉ እዚ ጐደሎ ዘይብሉ ፈጢሩ ከብቅዕ ማለት ነስናን ሐየኽቲ ወይ ጠሐንቲ ንከስዐ ኸአ ብጊደአ ተቐቢላ አዳዋሲት ምግቢ ከኾኑ ፈጢሩስ እዞም ከም’ዚ ዚገብሩ ሰባት አስናን ወይ ከስዐ ዘይብሎም ዶኾን ይዀኑ…..! ወይስ ዒራ አልኮላዊ መስተ አሎና ዜሕቅቐልና ኢላቶም ብታህዋኽ ከይሐየኹ ዝውሕጥዎ ኮይኖም ኢዮም…..! እንድዕኸ……!!! ወይስ እቲ ዝበልዕዎ ከም ሐጺን ወይ ኸአ እምኒ ዕንጨይቲ ብጣዕሚ ተሪር ኮይኑ ኢዩ….! ነተን ንዓና ዝሰርዓልና መግቢ መሕቀቕቲ ዝኾና’ሞ አምላኽ ፈጢሩልና አሎ ብዝተረፈስ ንዓታተን ንመሕቀቒ ወይ መልመጺ እንተ ዀይኑ እቲ አልኮላዊ መስተ አንድዒ ሐደ እምኒ ናይ መጥሐን ማኪና እኽለ ምስ ዝሐቅቕ ማለት ምስ ዝለምጽ እሞ ምጥሐን ምስ ዝስእን ኪውቀር ወይ ኸአ ካልእ አምጺእካ ኪቕየሮ ዚካአል ኢዩ ሐደ ከስዔ ብአልኮል ምስ ዚለምጽን ዝዅምተርንከ ዓዲግካዮ መተካእታኡ ⷃር ክርከቦ ዚከኦል ኢዩ….! ሐደ ሰብ ዝሐምምን ዝመውትንከ ስለምንታይ ኢዩ…..! ሐደ ካብቶም ሕዋሳት አካላቱ ብግቡእ ምዕያይ ምስ ዝስእን ኢዩ።

መጽሐፍ ምቁር መርዚ ፮።

እዚ ቅድሚ መግቢ ሾውሃት ክኸፍተልና ኢልካ አልኮላዊ መስተ ምዝውታር ከአ ልክዕ ከም’ቲ ሐደ ሰብ ሐሚሙ ነይሩ ክሐዊ ብዝጀመረ ማለት ብጾማልያኡ መግቢ ብዙሕ ቃሕ ኢሉዎ ሃረምረም ዝብል እሞ ኸአ ምእንቲ ወትሩ ጊዜ አዝዩ ክበልዕ’ሞ ምሕማም ጽቡቕ ነገር ኢዩ ኢሉ ዝሐስብ ናይ’ዚ ኬሳቴ - ከርስ ኢሎም ዜዘውትርዎ መስተ ኸአ ልክዕ ከምኡ ንሰብነትና አሕሚምናስ ምእንቲ መግቢ ቃሕ ክብለና ኢልካ ዝግበር ነገር ኢዩ።

ርግጽ ኢዩ አልኮላዊ መስተ ንሰብነት አሕሚቑ ማለት ኣሕሚሙ እናቃጸለ ሥራሑ ክሰርሕ ከሎ የጥሚ ወይ ኸአ በሊዕካ ከምዘይበላዕካ ይገብር እምበር ካልእ ከም መድሐኒት መጠን ተቔጺሩ ዝሰርሆ የብሉን። ምኽንያቱ ኸአ አብ ውሽጢ ሰብነት ምእንቲ ክንበልዕ ወይ ኸአ ክንብርትዕ ከም እንኽእል ጐዳኢ እንተዘይኮኑ ጥቕሚ ስለ ዘይብሉ ኢዩ። ርግጽ‘ዩ መአዛ ዘለዎ መግቢ ክንበልዕ ካሎና ምስ ሰብነትና እናተወሃሃደን እናተሰማመዐን ምስ ደምን ስጋን ይሕወስ አልኮላዊ መስተ ግና ነቐዝ ወይ መርዚ አብ ውሽጡ ዝሐዘ ንአካላትና ፈጺሙ ዚጐድእ እንተዘይኮይኑ ከም ዓይነት መግቢ ንጥዕና ዝሰማማዕን ዜዕብን ነገር ብፍጹም ስለ ዘይብሉ ክጐድአና እንተዘይኮኑስ ክጠቕመና ብፍጹም አይኽእልን።

እቲ አውራ ክሕዝን ዝኽእል ኸአ ብብዙሕ ገንዘብ እናተዓደገ ናብ ውሽጣዊ አካላትና አትዩ ንሰብነትና ክህውኽን ኪመርዝን ዘፍርዮ አልይዎስ እሞኸአ ከም መድሐኒት መጠን ተገሚቱ ኬጥሚ ኬሕቅቕ ከምውቕ ምስታዩን ምዝውታሩን ኢዩ። አልኮል ናይ ሳንቡእ ናይ ደም ናይ መትንታት ናይ መዓንጣ ናይ ሐንጐል አረ ናይ ኵሉ አካላትና መርዚ ኮይኑ ከም ነቐዝ ንሰብነትና ብውሽጢውሽጢ ከም አቺዶ በሊዑ ዝጭርሾ ሰላሕታ ሕማም ኢዩ። ብመስተ ምኽንያት ዝመጽእ ሳዕቤን ብዝበዝሕ ዚግለጸሉ ናይቲ ሰብ ጥዕና ጨሪሱ ብዘተበላሸወ’ሞ ንምድሐኑ ምኽአል ምስ ተሳእነ መድሐኒቱውን ሐኪም ምስ ሰአነሉ’ዩ ካብኡ ንንዮው ዝገሃድ።

ሰዓልን ናይ ሳንቡእ ሕማምን ብዙሕ ጊዜ ሕማም ዝልዓለሉ ብምኽንያት እዚ ረመጻዊ ዝዀነ አልኮላዊ መስተ ኢዩ ስለምንታይ አልኮል ነቶም ንሰብነትና ዝከላኸሉ ሐሳኹ ደም ጨሪሱ የድክሞምን የምክኖምን እሞ ተኸላኸልቲ ብዝሐመቑ ድማ ሕማም ብቐሊል አብ ውሽጢ አካላትና ዝቃወሞም ብዝሰአኑ አትዩ ከም ድላዩ ከስፋሕፍሕን ክበዝሕን ይርከብ።

ናይ መስተ ጕድአት ወይስ ሳዕቤን ካብቲ ዋና ኰይኑ ዜዘውትሮ ዝነበረ ሐሊፉ ናብቶም ዝወለዶም ደቁ ከም ፍንጣጣ ይተሐላለፍ’ሞ ስለዚ ኸአ ንዝወለዱ ደቁ እዚ ሕማም’ዚ ይወርዶም ማለት ሰብነቶም ከም ሕማም ባርያ ዝሒዞም ዜንቀጥቅጦምን ከምኡውን ንዝበዝሑ ጌና ብሕፃንነቶም ከለዉ ከም ዝቐዝፎምን ክሳብ ክንድዚ ዘብጽሕ ሰንካም ዝዀነ ሕማም ዜሕድር ኢዩ። ነቶም ዝዓብዩ ኸአ ዓዛፋትን መህተፍተፍትን ብሕልፊ ኸአ አብ ትምህርቲ ድንዙዛትን ዘይመስተውዓልትን ይገብሮም። እዚ ኵሉ ኸአ ሐንጐል ናይ ኵሉ መሣሪያ ስለ ዝዀነ ረመጻዊ አልኮል አብ ማሕጸን አዲ ሐንጐል ናይ ኵሉ መሣሪያ ስለ ዝዀነ ረመጻዊ አልኮል አብ ማሕጸን አዲኦም ከለዉ ብልምሉማቶም ስለ ሰሪጹ ዝሃሰዮም ኢዩ። ስለዚ ሓደ ሰኸራም ሰብ ዝወልዶም ውላድ ብስጋዊ ሰብነቱን አእምሮኡን ዓብዪ ጕድለት ከይሃለዎ አይፍጠርን። መስተ ጕድአቱ አብ ልዕሊ ደቂ - ሰብ ሐደ ዓብዪ ጌና ዘይተፈልጠ ሰላሕታ ሕማም ክኸውን ክኸውን በዚ ዘሎናዮ ጊዜ አብ ሃገርናውን ብጣዕሚ እግሪ ተኺሉ ዘሎ’ዩ እሞ ሳዕቤኑ ኸአ መቕዘፍትን ሕማማን ስለ ዝዀነ ካብኡ ብዙሕ ምጥንቃቕ ዜድሊ’ዩ።

አልኮላዊ መስተ እቲ መርዛም አፍዑት ሐደ መማሰኒ ሕማም በብቍሩብ አብ አካላትና አትዩ ተዳሂልካ ሬሳ ሐሙኽሽቲ ክሳብ እትመስል ዜሳቕን ዜማስንን አዝዩ ክፉእ ዝዀነ ሰንካም ሕማም ኢዩ ከምቲ ፍልሆ ንሐንቲ ተኽሊ ኦም ብውሽጣውሽጢ በሊዖም ዘማስኑዋ መስተ ኸአ ልክዕ ነቲ ዝሰትዮ ብውሽጣውሽጢ እናማሰነ ራዕ አቢሉ ዜውድቖ ካብ ፍልሖ ዝገደደ ከም አቺዶ ተባላዒ ነእምሮ ዘለዎ ወዲ - ሰብ ዝዳወተሉ ረመጻዊ ሕማም ተባላዒ ኢዩ። ምእንትዚ «አድቂቕካ እትመትሮን መርሚርካ እትገብሮን እቲ አይሐንቕ እዚ አይሐምቕ» ከም ዝብሃል ስለዚ ጐዳኢ ኻን ዘይጐዳኢኻን መስተ ሪኢኻ ብዘይስሰዕቲ ምስታይ እቲ ዝበለጸ ኢዩ።

ካብ ነፍሶም ይጠፍእ ነፍሶም።

ሓንቲ ሰበይቲ ብዓል ቤታ ብዘይመጠን ስታይ ነበረ’ሞ ኵሉ ጊዜ መስተ ከይሰተየ ናብ ቤቱ መጺኡ አይፈልጥን ነበረ እንተዀነ ግን ሓደ መዓልቲ በጋጣሚ ብእዋኑ ናብ ቤቱ ገለ ከይሰተየ ቀልጢፉ ናብ ገዛ ብዝመጸ ሰበይቱ ብምግራም ዝአክል ከምዚ ኢላ እናሓጨጨት ሎምስ እምብአር ሳንትምዶ ገቲራ’ያ ማይ - ማይ እናጨነኹም ብእዋኑ መጺእኩም ዓመት - ንዓመት የድግመና ዘብል እዩ አንቋዕ ድአ ብእዋኑ ምእታው አብ ገዛኹም ኣብቅዓኩም ኢላ ተዛረበቶ ድሕሪ’ቲ ወዮ ሰብአያ ናይ ሰበይቱ ዘረባ ብዝሰምዐ እቲ ወትሩ ዝገብሮ ዝነበረ ተመሊሱ ሕስብ አበለ’ሞ አንታ ሓቃ እኮ’ያ መስተ ከይሰተኹላ ዝመጻእኩ መዓልቲ አኳ የላን ኢያ አንታ ካብ ግቡእ ሓሊፈ ብሓቂ አኽፊአ ኢየ መስሓቕ ጐረባብተይ ኰይነ ክተርፍ ኢሉ ገጹ ዓቲቡ ናብ ልቡ ተመልሰ ካብታ መዓልቲ እቲአ ንንዮው ሕሩም ይኹነኒ ድሕሪ ሕጂ መስተ ከይሰቲ ከምኡውን ካብቲ ግቡእ እዋን ከየምሲ ኢሉ ምሒሉ ጢሒሉ ሓሳቡ ገትአ። ድሕሪ’ቲ ብእዋኑ ናብ ገዛኡ እናአተወ አብ ክንዲ መስተ ድራሩ ዝነበረ እኽሊ ለመደ።

ትምህርቲ፦ «ካብ አምላኽ ዝበለ የለን ፈጣሪ ካብ ሥድራ ቤት የለን መኻሪ» ከም ዝበሃል ስለዚ ወዮ ሰብአይ እቲ ዝገብሮ ዝነበረ ብሓቂ ተሰሚዕዎ ቀልጢፉ ናብ ቤቱ እናአተወ ዝነበሮ ናይ እምስተ አመል ገዲፉ እኽሊ ለመደ ንትሰምዕ እዝንስ ጥበበኛ እሳጺ ከም ቀለቤት ወርቅን ከም ለልማት ጽሩይ ወርቅን ኢዩ። ምሳሌ ፳፭ ቍጽ ፲፪።

ንሕና ዝብላዕ ሲኢና ንስኻትኩም ዜጥሚ ሃሰው ትብሉ።

ካብ ዕለታት ሓደ መዓልቲ ሓደ ካብ ሃገረ ሰብ ዝመጹ ሽማግለ ሰብአይ ምስ ወዶም አብ ከተማ ምስ ነበሩ እዋኑ ጊዜ ምሳሕ ስለ ዝነበረ ንገዛኦም አቢሎም ኪምለሱ ከለዉ አብቲ ቅድሚኦም ሓደ ቤት ቡን ማለት ባር ረኽቡ። ካብኡ እቲ ወዲ ነቦኡ አቦይ ንዑናይ አብዚ ባር አፕረቲቮ ክንስቲ ቢሎም» እቶም አቦኡ ድማ ዘይፈልጥዎ መስተ ክንስቲ ስለ ዝበሎም «አፐሬቲቮ ዝበሃል መስተኸ ወደይ እንታይ መስቲኡ ኢዩ….!» ኢሎም ሐተትዎ’ሞ እቲ ወዶም ድማ «መጥመዪ እዩ» ዝብል መልሲ ሃቦም። ካብኡ ንሶም ገሪዎም «ወይ ግሩም ኦንታ ወደይ ንሕና ብአምላኽ ዝጠመየ ከብድና ዝብላዕ ስኢንናሉ ንስኻትኩም ድማ ጥሜት ስኢንኩምስ ዜጥሚ ትስትዩ አሎኹም….! በልዎ።

ትምህርቲ፦ «ዓሻ ብዕሽነቱ ካብ ዚጓነፈካስ ኰራኵራ ዜሕደግዋ ድቢ ክትጓነፈካ ይሐይሽ» ዝበሎ ምሳሌ ከስ ነዚ ከም’ዚ ዝበለ ክእመን ዘይከአል ብዙሕ ዕሽነታዊ ዝሸፈኖ ኢዩ’ሞ ንኸብድኻ ምቝሳል ወይምቅጻል እንተዘይዀይኑ እዚ ከምዚ ዝበለ ክእመን ዘይከአል ኢዩ እሞ ንሰብነትካ ምምራዝ ኸአ ዓብይ ዕሸንት ከም ዝዀነ ምዝካር ዜድሊ ኢዩ ጻድቕ ንብጻዩ መገዲ ይሕብሮ ንረሲአን ግና መገዶም ተጋግዮም።

እቲ ከብድስ ናተይ ኢዩ።

ብዙሐት መንእስያት ተአኪቦም ንሐደ ሽማግለ ሰብአይ በብዓይነቱ መስተ ቀሪቦም አቦይ ዓቢ ስተዩ ክትምሩቑና እናበሉ የጋብዝዎም ነበሩ። እቶም ሽማግለ ድማ ዝአኽሎም ምስ ስተዩ «ይአኽለኒ እግዚአብሔር ይሃበለይ ኢሎም አመስጊኖም ክኸዱ ተንስኡ እንተ ኾነ እቶም መንእሰያት እቲ ዝቐረቡሎም ብዘይ ምውዳኦም አንቱም አቦይ እንታይ ድአ ሰቲኹም እዚ ኵሉ እኮ ንዓኹም ኢዩ ተቐሪቡ ዘሎ እንዳበሉ ስለ ዜሸገርዎም «ደቀይ ምዓረይ ጸጊበ ይአኽለኒ» ጸጊበ ዝበለ ብላዕ አይትበሎ ፈሪሐ ዝበለኸ ተባዕ አይትበሎ» ከም ዝበሃል ሽሕ’ኳ ገንዘቡ ናታትኩ እንተኾነስ እቲ ከብድስ ናተይ ኢዩ መስተ እንተ በዝሔ ድማ ማሕለኻ ሰባኡት ከም ዝኾነ አይትረስዑ ኢሎም ካብአቶም ተሳናቢቶም ከዱ።

ትምህርቲ፦ ከምቲ ሜዳቝ ካብ ኢድ ሃዳኒ ዑፍውን ካብ ኢድ አፈንጣሪ ዜምልጣ ንርእስኻ አድሕን ናብ መገዲ ረሲአን አይትእቶ ብጐደና እቶም እኵያት ኸአ አይትኺድ ካብአ ርሐቕ ብእአ አይትሕለፍ አግልሰላ ክንየዋ ኺድ ስለዚ መስተ ረኺበ ኢልካ ባዕልኻ አብ መፈንጠራ አይትእቶ መስተ ማሕለኻ ሰብኡት ከም ዝዀነ’ውን ሕሰብ። መንፈሱ ዘይገትእ ሰብሲ ቀጽሪ ዘይብላ ዝፈረሰት ከተማ እዩ።

|  |
| --- |
| መስተ ንሐይሊ ሳምሶንውን |

|  |
| --- |
| ኣድኪምዎ። |

እዚ ዛንታ’ዚ ምንም እኳ ፍሉጥ እንተዀነ አንበብቲ ምእንቲ ክጥቀምሉ ብማለት ብምልኡ ከዘንትዎ እፈቱ ንሱ ኸአ ብዛዕባ’ቲ ካብ ፍጡራት ሓያል ዝነበረ ሳምሶን ብመስተ ምኽንያት ዝአክል ካብ መጀመርትኡ ክሳብ ጊዜ ሞቱ ዝረኽቦ ከዘንቱ እፈቱ ሳምሶን በቲ ጊዜ’ቲ ናብ ቲምናታ እትብሃል ዓዲ ወረደ አብዛ ዓዲ እዚአ ኸአ ካብ አዋልድ ፍልስጥኤማውያን ሐንቲ ረአየ’ሞ ደይቡ ነቦኡን ነዲኡን አብ ቲምናታ ካብ አዋልድ ፍልስጥኤማውያን ሓንቲ ቃሕ እትብለኒ ስለ ዝረኦኹ ሕጂ ንእአ አመርዕዉኒ ኢሉ ነገሮም። አቦኡን አዲኡን ግን ኬድካ ካብቶም ዘይግዙራት ፍልስጥኤማውያን እተምጽእሲ አብ አዋልድ አሕዋትካ ወይ አብ ብዘሎ ሕዝበይዶ አዋልድ የልቦን እዩ በልዎ። ሳምሶን ኸአ ነቦኡ ከምዚ ኢሉ መለሰሉ ቢሂገያ እዮ’ሞ ንእአ ድአ ግድን አምጽአለይ በሎ አቦኡን አዲኡን ግና እግዚአብሔር ካብ ፍልስጥኤማውያን ምኽንያት ይደሊ ስለ ዝነበረ እዚ ካብኡ ከምዝኾነ ምንም አይፈለጡን ነበሩ። በታ ጊዜ እትእ ኸአ ፍልስጥኤማውያን ንእስራኤላውያን ይገዝእዎም ነበሩ።

ሽዑ ሳምሶንን አቦኡን አዲኡን ብሓንሳብ ናብ’ዛ ቲምናታ እትብሃል ዓዲ ወረዱ ናብ’ቲ አብ ቲምናታ ዘሎ አታኽልቲ ወይኒ ምስ መጹ ድማ እንሆ ሽደን አንበሳ እናጓዘመ ተቐባበሎ ንሳምሶን ኸአ መንፈስ እግዚአብሔር ወረዶ አብ ኢዱ ገለ አኳ ዜብሉ ክነሱ ካም ሐደ ማንም ሰብ ንብማሕስእ ከምዚሰላልዕ ሰላልዖ እሞ እቲ አምበሳ ብቕጽበት ሞተ። እቲ ዝገበሮን ዝተጓነፎን ግና ነቦኡ ኰነ ነዲኡ ኣይገሮምን። ወሪዱ ኸአ ነታ ጓል ተዛረባ’ሞ ንሳ ድማ ንሳምሶን ሕራይ በለቶ። ድሕሪ ቅሩብ መዓልት’ውን ክወስዳ ተመልሰ። ድሕሪ’ቲ ናብ ወለዱ ገጹ ክምለስ ከሎ ነቲ ቅድም ዝቐተሎ ገምቢ አስከፊን አንበሳ ክርኢ አግለሰ’ሞ እንሆ ኸአ አብቲ ገረንገረ አንበሳ ዕስለ ንህብን መዓርን ጸንሖ በእዳዉ ወሲዱ’ውን ካብኡ እናበልዐ ከደ ናብ አቦኡን አዲኡን መጺኡ ድማ ካብቲ መዓር ሃቦም’ሞ ንሳቶምውን በልዑ። ነቲ መዓር ካብ ገረንገራ አንበሳ ከም ዘመጽኦ ማለት ከም ዝወሰዶ ግና አይነግሮምን። አቦኡ ከአ ናብታ መዓርቱ ወሪዱ ከምቲ ልማድ ሃገር መንስእያት ዝገብርዎ ዝነበሩ ንሳምሶን ሐደ ድግስ ደገሰሉ። ኰነ ኸአ እቶም ዝተጋበዙ ምስ ረአይዎ ምስኡ ዝዀነ ሰለሳ አዕሩኽ አምጽኡሉ። ሳምሶን ኸአ ንአታቶም ከምዚ ኢሉ ተዛረቦም ማለት አነ ሕንቅሕንቅሊቶይ ክሐተኩም እሞ በዘን ናይ ድግስ ሾብዓተ መዓልቲ ገሊጽኩም እንተድአ ነገርኩምኒ ሰላሳ ቀምሽ ካብ ልሕጺ አንጣጢዕን ከምኡ’ው ንሰላሳ ለውጢ ክዳንን ክህበኩም እየ ክትነግሩኒ እንተዘይከአልኩም ግና ንስኻትኩም ንዓይ ሰላሳ ቀሚሽ ልሕጺ እንጣጢዕን ሰላሳ ለውጢ ክዳንን ክትህቡኒ ኢኹም በሎም። ንሳቶም ኸአ እቲ ሕንቅንቅሊ ቶይካ ንገረና እሞ ቅድመ ክንሰምዖ በልዎ።

ሽዑ ንሱ ከም’ዚ ቢሉ ነገሮም ካብ’ቲ በላዒ ብልዒ ወጸ ካብ’ቲ ሐያል ድማ ጥዑም ወጸ ፍለጡለይ በሎም። ማለት ብሐጺሩ ካብ አፍ በላዕስ ብልዒ ወጸ ፍለጡለይ በሎም እንተኾነ ንሳቶም ነቲ ሳምሶን ዝሐተቶም ሕንቅንቅሊቶይ ብሰለተ መዓልቲ አኳ ፈቲሖም ምስጢሩ ክነግርዎ አይከአሉን ብድሕሪ’ዚ ሾብዓተ ምስ ሐለፈ ተሐሊሎም ምፍታሕ ምስ ሰአንዋ ናብ ሰበይቲ ሳምሶን ከይዶም ንሰብአይኪ እቲ ሕንቅሕንቅሊቶይ ኪነግረና ሐባቢልዮ እንተዘይኮነስ ንአኸን ንቤት አቦኽን ብዘይ ሐንቲ ምሕረት ብሐዊ ክነንድደኩም ኢና ኢሎም ብዙሕ አፈራርሕዋ።

ንሳ ኸአ አብ ልዕሊ ሳምሶን ኰይና ከተምስል እናበኸየት ንስኻ ልብኻ ዘይምሳይ ክነሱ ድአ ከመይ ጌርካ ኢኻ እፈትወኪ እየ እትበልኒ ዘሎኻ ብሐቂ ጸሌካኒ ኢኻ እንበር ብልቢ ትፈትወኒ እንተትኸውንስ እንበር ንደቂ - ዓሌት ሕዝበይ ሕንቅሕንቅሊቶይ ኢልካ ሐቲትካዮምሲ ንአይ ኸአ አይገለጽካለይን በለቶ ሳምሶን ድማ ንአአ ከምዚ ኢሉ ንግዚኡ መለሸላ እንሆ እንተዘይአሚንኪ ነቦይን ነደይን እኳ ዘይገለጽኩሎምሲ ንአኺዶ ሕጂ ክገልጸኪ ኢየ!....በላ። ንሳ ኸአ በተን ሾብዓተ መዓልቲ በዓላት ድግሶም ምእንቲ ክነግራ አብ ልዕሊኡ ኮይና ብዙሕ በኸየት። አብ መጠረሽታኡ ግና ብዙሕ ስለ ዘጨነቐቶ «ባህ ክብላ ልባ ጽብሐላ ዱባ» ከም እተባህለ ኮይኑዎ ንመን ኸአ ከይትነግረለይ ኢሉ አሚኑዋ በታ መወዳእታ ሰብሀይቲ መዓልቲ ኵሉ ዘርዚሩ ገለጸላ’ሞ ድሕሪ’ዚ ንሳ ኸአ እናጐየየት ተቐላጢፉ ከምቲ ምስላ ዘሎ «አፉ ምሳይ ልባኸ ምስ ደብሳይ» እተባህለ ገይራታ እቲ ዝነገራ ምላሽ ማለት ንደቂ - ዓሌታ ሐቲትዎም ዝነበረ ሕንቅሕንቅሊቶይ ኵሉ ዘርዚራ ገለጸትሎም።

ድሕሪ’ቲ እቶም ንምፍታሑ ብዙሕ ጸንኪሩዎምን ተሰዊሩዎምን ዝነበሩ ደቂ እታ ከተማ ኸአ ዋላ’ኳ ባዕላቶም ዝፈትሕዎ በታ፥ ሳብዐይቲ መዓልቲ ፀሐይ ከይዓረበት እናሽካሕለሉ ነዚ ሕያሎ መዓልቲ ንምፍታሕ ሲኢኖምዎ ዝነበሩ እንታይ እዩ….! ኤረ ካብ አንበሳ ዚሕይልከ መን እዩ….! ስለዚ ነቲ ካብ አፍ በላዕስ ብልዒ ወሰ ፍለጡለይ ኢሉዎም ዝነበረ ሕቶ፥ ማለት እቲ በላዒ አንበሳ እዩ እቲ ብልዒ ኸአ እቲ ምዓር አብ ልዕሊ’ቲ ቅድም ዝቐተሎ ገረንገረ አንበሳ አናህብ አብኡ ሰፊሮም ወለላ መዓር አምዒሮም ዝጸንሕዎ’ሞ ሳምሶን ኸአ ጊሒጡ ዝበልዓሉ ንሱ’ዩ። ነዚ ሕቶ’ዚ ኸአ ሳምሶን ካብዚ ዘውጽኦ እዩ ከመይ ካብ አፍ በላዕስ ብልዒ ወጸ ኢሉ ዝሐተቶም ምኽንያት ካብ ገረንገረ አንበሳስ መዓር ስለ ዝበልዐ እዩ። ግን እንከ ንሳቶም ከም’ዚ ኢሎም ብዝመለስሉ ሳምሶን ድሮ ፈሊጥዎም ከምዚ ቢሉ እናነደረ ተናገሮም ብአርሔይ እንተ ዘይትሐርሱስ ነዚ ባዕለይ ዝመሃዝክዎን አነ ኸአ ንብሕተይ ጥራሕ ዝፈልጦን ስዉር ዝዀነ ዝሐተትክኹም ሕቶ እትረፍያኢ ብሳብዐይቲ መዓልትስ ብምሉእ ሕይወትኩም እኳ ምንም አይምፈለጥ ክምዎን ኔርኩም በሎም። እዚ ማለቱ ኸአ ነታ ከም አርሒ መሲሉዋ ዘሎ ሰበይቱ «ብሰበይተይ እዛ ሐውትኩም ተመሪሕኩምን ተነጊርኩምን እንተዘይትዀኑስ ክሳብ ጊዜ ሞትኩም ብሐቂ ክትፈትሕዎ አይምኸአልኩምዎን ነርኩም» ቢሉ መለሰሎም። ድሕሪ’ዚ መንፈስ እግዚአብሔር መጾ እሞ ናብ አስቃሎን እትብሃል ዓዲ ወረደ ካብኦም ኸአ ሰላሳ ሰብአይ ቀተለ ንአታቶም ገፊፉ ኸአ ነቶም ሕንቅሕንቅሊቶይ ዝገለጽሉ እቲ ለውጢ ክዳውንቲ ሃቦም ኵራኡ ኸአ በርተዐ ናብ ቤት አብኡ እውን ደየበ ከምኡ’ውን ነታ ምስጢር ወሲዳ ነሕዋታ ገሊጻ ዘስዓረቶ ቀሳል ዝልባ ሰበይቱ ሐዲግዋ ከድ’ሞ ድሕሪ’ዚ ወለዳ ኸኣ ጨሪሱ ዝሐደጋ መሲልዎም ነቲ ብፍላይ ፈታዊኡ ዝነበረ ዓርኩ ሃብዋ።

እንተ ዀነ ድሕሪ ቅሩብ መዓልቲ ብጊዜ ዓጺድ ሥርናይ ሳምሶን ንሰበይቱ ክበጽሕ ኢሉ ከደ’ሞ ንሐምኡ ናብ ስበይተይ አብ ሕልፍኚ ክአቱ እደሊ አለኹ በሎ አቦአ ግና ኢአቱ አየፈቐደሉን ሳምሶን ኸአ ሥለምንታይ ኢሉ እንተሐተቶ ፈጺምካ ዝጸላእካያ መሲሉንስ ናብ ዓርከኻ አመርዕየያ ግናኸ አብ ክንድአ እታ ካብአ እትጽብቕ ንእሽቶ ሓብታ ድአ ንአኻትኹን እንተደለኻያ እናሃልካ ኢሉ መለሰሉ። ሳምሶን ኸአ አብ ርእሲ አላታ ተወሰኸታ ኮይኑዎ ዘስዓረኒ ብሰንኪ ጓሉ ከይአኸሎስ ክላገጸለይ ድማ ኢሉ ነዲሩ እናፈከረ ድሕሪ ደጊም አነ ንአኻትኩም ንፍልስጥኤማውያን ክፉእ እንተገበርክኹም ሓንቲ’ኳ በደል የብለን ቢሉ መለሰሉ። ሳምሶን ድማ ናብ በረኻ ከይዱ ስለስተ ሚእቲ ወኻርያ ሓዘ። ዝነድድ ፋናታት ወስዱ ኸአ ጭራ ምስ ጭራ አቋራንዩ አብ ማእከል አብ መንጎ ክልተ ጭራ ሐደ መብራህቲ ዝነደድ ፋና ገበረ ድሕሪ’ዚ ነቲ አብ ጭራ እዘን ሠለስተ ሚእቲ ወኻሩ አሲሩ ዘዳለዎ ፋናታት ብሐዊ አቃጺሉ ኸአ አብ ማእከል እቲ ማእለያ ዘይብሉ ዘራእቲ ናይ ፍልስጥኤማውያን ፈነወን ቅሚጦን ዘይዕጹድ እኽልን አብኡ ዝነበረ ኵሉ ጥሉላት አትክልቲ አውሊዕን ከይተረፈ ኸአ ሞኽ ኢሉ ብጭራሽ ነደደ። ሽዑ ፍልስጥኤማውን ነዚ ኵሉ ክፉእ ነገር ክሳብ ንዘራእትና ዜጥፍእ ባርዕ ሐዊ ዝገበረ መን እዩ በሉ ድሕሪ’ቲ እቲ ሳምሶን ዝብሃል ጐበዝ ሰብአይ ጓሉ ነቲ ቲምናታዊ ጓሉ ንሳምሶን ከሊኡ ወሲዱ ንዓርኩ ስለ ዝሃባ’ሞ በዝን ክንድዝን ዝአክል ሐሪቑን ተናዲዱን ኢዩ ነዚ ኵሉ ዝፈጽሞ በሉ።

እቶም ፍልስጥኤማውያን ድማ ነዚ ብዝስምዑ ብሰንክኹም ዝአክል ኢና ዝተለከምና ኢሎም ተኣኪቦም ንኺድ ኢሎም ናብቲ እንዳ ቲምናታዊ ደይቦም ንአአን ነቦአን ብሐዊ እንደድዎም ሳምሶን ኸአ እንደገና ተዛረቦም ሽሕ እኳ ከምዚ እንተገበርኩም አነስ ጌና አጸቢቐ ሕነ ከፈድየኩም እየ አይጸገብክኹምን ዘለኹ ካብኡ ንንዮው እየ ዝሐድጎ በሎም። አብ ምሕኵልትኦምን አብ ሰለፋቶምን ኸአ ብርቱዕ መውቃዕቲ ወቕዖም። ድሕሪ’ዚ ሳምሶን ወሪዱ ድማ አብ በዓቲ ከውሒ ዔጣም ተቐመጠ።

ፍልስጥኤማውያን ድማ ደይቦም አብ ይሁዳ ሰፈሩ አብ ሌሒ ኸአ ፉሕ እብሉ። ሰብ ይሁዳ ኸአ ስለ ምንታይ ናባና ደየብኩም በልዎም ንሳቶም ግን ንሳምሶን ክንአስሮ ከም’ቲ ዚገበረና ኸአ ክንገብሮ ኢና ዝደየብና በሉዎም። ሽዑ ካብ ይሁዳ ስለስተ ሽሕ ሰብአይ ናብ ብዓቲ ከውሒ ዔጣም ወረዱ ንሳምሶን ኸአ ፍልስጥኤማውያን ከም ዚገዝኡናዶ አይፈልጥን ኢኻ እዚ ኵሉ ናብ ልዕሊኦም ዝፈጸምካዮን ዝገበርካይን ንዓና ክትልክመና ድአ እንታይ ኢዩ በልዎ። ሳምሶን ኸአ ከምቲ ዚገብሩኒ ዓይኒ ክንዲ ዓይኒ ስኒ’ውን ክንዲ ስኒ ከምኡ ገበርክዎም በሎም። ንሳቶም ኸአ ናይ ንዓሻ ዝገበሩኻ’ሞ ንዓና እንታይ ገደሰና አሲርና አብ ኢድ ፍልስጥኤማውያን ከነሕልፈካ ኢና እዚ ሕጂ ኵልና ተአኪብና ናባኻ ዝወረድና በልዎ። ሳምሶን ኸአ ካምዚ ቢሉ መለሰሎም ንስኻትኩም ድአ ከይትጕብጡኒ ምሐሉለይ በሎም እዚ ማለቱ ኸአ ንዓታቶምሲ ብሐይሊ ኮነ ብመልሲ ክገጥሞም እኽእል እየ፥ ንስኻትኩም ድአ ተንኰል ከይትሐስቡለይን እንበር ማለቱ እዩ። ንሳቶም ኸአ፥ አይፋልናን ካባናስ ሐንቲ’ኳ አይትጠራጠር ጥራሕ አጽኒዕና አሲርና ድአ ናብ ኢዶም ክነሕልፈካ ኢና እምበር ምቕታልስ አይንቐትለካን ኢና ኢሎም ተዛረብዎ። እዚ ማለቶም ኸአ ፍልስጥኤማው

መጽሓፍ ምቁር መርዚ ፯።

ያን ገዛእቶም ስለ ዝነበሩ’ሞ ፈሪሖም ንዓታቶም ኬሔጕሱ ንሳምሶን አሲርኩም ሒዝኩም ናብ’ዚ አምጹኡልና ኢሎም ስለ ዘፈራርሕዎምን ከም አሕሉቕ መጠን ኸአ ስለ ዝአዘዝዎምን እዮም።

ብኽልተ ሐድሽ ገመድ አሲሮም ድማ ካብ’ቲ ከውሒ አደየብዎ ናብ ሴሕ ብገመድ ተአሲሩ ምስ መጸ ኸአ ኵሎም ፍልስጥኤማውያን ብዓብዪ ሐጐስ ናብ ኢዶም ስለ ዝመጸ እልል እናበሉ ተቐበልዎ። መንፈስ እግዚአብሔር ድማ አብ ልዕሊ ሳምሶን ወረደ እቲ አብ ቀላጽሙ ተአሲሩ ዝነበረ ሐደስቲ አግማድ ኸአ ሐዊ ከምዝበልዖ ፈትሊ እንጣጢዕ ኰነ። እቲ መእስሪኡ ኸአ ካብ አእዳዉ መኸኸ። አብኡ ኸአ ሐድሽ ምንጋጋ አድጊ ረኸበ’ሞ አልዒሉ ኢዱ ዘርጊሑ ኸአ ብቕበት ወሰዶ እሞ ብእኡ ገይሩ ንእለቱ ሽሕ ሰብአይ ቐተለ። ሳምሶን ኸአ ብምንጋጋ አድጊ ሐደ ኵምራ ኤረ ክልተ ኵምራ በዚ ምንጋጋ አድጊ ሽሕ ሰብአይ ቀተልኩ እናበለ አብኡ ከም አንበጣ ኮመሮም። ኰን ኸአ ዘረባኡ ምስ ወደኤ ነቲ ምንጋጋ አድጊ ካብ ኢዱ ደርበዮ።

ሳምሶን ድሕሪ’ቲ አዝዩ ጸምአ’ሞ ናብ እግዚአብሔር ተማህለለ እዚ ዓብዪ ምድሐን እዚ ንስኻ ብኢድ ባርያኻ ሕጂ ኸአ ብጽምኢ ክመውት አብ ኢድ እዞም ዘይግዙራት’ውን ክወድቕ እየ በለ። ሽዑ እቲ ኵሉ ዘይሰአኖ አምላኽ ልማንኡ ሰሚዑ ነታ አብ ሌሒ ዝነበረት ገንኦ ሰንጠቓ’ሞ ካብአ ድማ ቀልጢፉ ማይ ወጸ ሳምሶን ድላዩ ረኺቡ ማይ ምስ ሰተየ ድማ መንፈሱ ተመልሰ፤ ሐወየ ኸአ።

ንሳ ክሳብ ሎሚ አብ ሌሒ አላ ንሱ ድማ ብዘባን ፍልስጥኤማውያን ንእስራኤላውያን ዕስራ ዓመት ገዝኦም አብ ቅድሚ እግዚአብሔር ክፉእ ነገር ስለ ዝገበሩ እግዚአብሔር ኸአ ንዕስራ ዓመት አብ ኢዱ አሕሊፉ ሃቦም። ድሕሪ’ዚ ድማ ሳምሶን ናብ ጋዛ ኸደ አብአ ኸአ ሐንቲ አመንዝራ ሰበይቲ ረአየ’ሞ ናብአ አተወ። ዝርአይዎ ሰባት ኸአ ንሰብ ጋዛ ሳምሶን ናብ’ቲ እንዳ አመንዝራ ሰበይቲ አትዩ አሎ በልዎም። ንሳቶም ድማ ነዚ ብዝሰምዑ ነታ ቤት ብዅላ ከበብዋ። አብ በሪ እታ ከተማ ኸአ ምሉእ ለይቲ ብዙሓት ሰባት ተደቢቖም አንበሩሉ። እንሆ ምስ ወግሐ ማለት ክንቀትሎ ኢሎም ድማ ምሉእ ለይቲ ስቕ ኢሎም ክሕልውዎ ሐደሩ። እንተዀነ ከምቲ ቅዱስ ዳዊት «ኵሎም አሕዛብ ከበቡኒ ብስም እግዚአብሔር ክቄርጾም እየ ከበቡኒ እወ ከበቡኒ ብስም እግዚአብሔር ክቄርጾም እየ ከም ዕስለ ንህቢ ከበቡኒ ከም ሓዊ ዝአተዎ ቄጥቋጥ ጠፍኡ ብስም እግዚአብሔር ክቔርጾም እየ» ዝበሎ እምነት አሕዲሩ ሳምሶን ኸአ ክሳዕ ፍርቂ ለይቲ ደቀሰ ፍርቁ ለይቲ ምስ ኮነ ድማ ተንሲኡ ነቲ መዓጹ በሪ ደገ ናይታ ከተማ ተዓጽዩ ስለ ዝጸንሖ ምስ ክልተ ልዳቱን ምስ መሸጐሪኡን ሒዙ አልዒሉ መንቄሶ’ሞ አብ መንኵቡ ተሰኪምዎ ድማ ናብ ርእሲ እቲ አብ መንጽር ኬብሮን ዘሎ ዓብዪ ከረን አደየቦ። ድሕሪ’ዚ ኸአ ኮነ አብ ለሰ ሾሬቅ ምስ ደሊላ ዝስማ ሰበይቲ ተፋቐረ እቶም ሽማምቲ ፍልስጥኤማውያን ድማ ሕጂ ኢና በዚአ እንላገጸሉ ኢሎም ናብአ ከይዶም ከም’ዚ በልዋ ንሳምሶን አሲርና ክንመልኮስ ከመይ ጌርና ከም እንኽእሎን እቲ ዓብዪ ሓይሎ’ውን ብምታይ ምዃኑ ንኸትፈልጢ ብዝክአለኪ መጠን ሓባብልዮ፥ ነዚ እንተድአ አፍሊጥክና ንሕና ኸአ ነፍሲ ወከፍና ሽሕን ሜትን ሲቃል ብሩር ክንህበኪ ኢና በልዋ። ንሳ ኸአ በዚ ዘስምዕዋ አሽሓት ገንዘብ ተታሊላ «ድሓር ኸአ እንታያ ኰይንዋ» እሺ ሕራይ ኢላ ምስአታቶም ተመሻጢራ ከም’ቲ አብ መጽሐፍ ምሳሌ ዘሎ «ካብታ ንፈታዊ ንእስነታ ዝሓደገቶ ንኺዳን አምላኽውን ዝረሰዓቶ ዘማዊት ሰበይቲ፥ ካብታ ልዙብ ዝቓላ አመንዝራ ከተናግፈካ እያ ቤታ ናብ ሞት መገዳ ኸአ ናብ ምውታት ዜንቄልቍል እዩ’ሞ ካብቶም ናብአ ዝአትው ሐደኳ ዜምልጥን ዚምለስ የልቦን ንመንገዲ ሕይወት’ውን አይረኽብዋን እዮም ከናፍር አመንዝራ ሰበይትስ መዓር ወለላ የንጠብጥብ አፉ ኸአ ካብ ዘይቲ ይልስልስ መወዳእታአ ግና ከም ዕረ መሪር ክልተ አፍ ከም ዘለዎ ሴፍ ኸአ በሊሕ እዩ አእጋራ ናብ ሞት ይወርዳ ስጕምታ ናብ ሲኦል ይበጽሓ ንመንገዲ ሕይወት’ውን ከይትረኽባስ በካይዳአ ኰብላሊት እያ እሞ አይትፈልጥን እያ አቱም ደቀይ እምብአርሲ ሕጂ ስምዑኒ ካብ ቃላት አፈይ ከአ አይትርሓቑ መገድኻ ካብአ አርሕቕ ናብ ደገ ቤታ አይትቕረብ፤ ክብርኻ ንኻልእ ዕድሜኻውን ንጨካን፥ አሕሊፋ ከትሀበካ ብገዛእ ጥሪትካ ካልኦት ከይጸግቡ ፍረ ድኻምካ’ውን ናብ ቤት ካልእ ከይሐልፍ አብ መጠረስታ ነፍሰ - ሥጋኻ ምስ ተወጽኤ ከይተልቅስ እሞ ስለምንታይ እየ ንተግሳጽ ጸላእክዎ ልበይሲ ንዘለፋ ነዐቖ ስለምንታይከ ድምጺ መምህራነይ ዘይሰማዕኩ ናብቶም ዘስተምህሩንሰ አእዛነይ ዘየድሃብኩ አብ ማእከል ማሕበርን ጉባኤን ናብ ክፉእ ዘበለ ኵሉ ንምብጻሕ ቅሩብ ተሪፉኒ ነይሩ ከይትብልሲ መገድኻ ካብአ አርሕቕ ብዝተረፈስ ሰብዶ እሳት ሐዊ ሐቝፉስ ክዳኑ አይነድድን እዩ አብ ልዕሊ ጓህሪ ከይዱኸ አእጋሩዶ አይሐርርን እዩ» ስለዚ ሳምሶን ብአኦ ልቡ ተመሲጡ ብስብክታ ተቋረነ።

ድሕሪ’ዚ ደሊላ ድማ ንሳምሶን ከምቲ ዝመኸሩዋ ሐይሉ ካበይ ከም ዝዀነ ንኽትፈልጥ ከም’ዚ ኢላ ሐተተቶ፤ ናብኡ እተጸገዐት ኸአ እዚ ዓብዪ ሐይልኻስ ብምንታይ ምዃኑ ምእንቲ ክትምለኽሲ ከመይ ከም እትእስር በጃኻ ንገረኒ በለቶ። ሳምሶን ኸአ ከም’ዚ ኢሉ መለሰላ ብሾብዓተ ሐዲሽ ዘደነቐጸ ምራን እንተአሰሩኒ እደክም ከም ማንም ሰብ ኸአ ይኸውን በላ ደሊላ ነዚ መልሲ’ዚ ብዝሰምዐት ከምኡ ኢላ ነገረቶም ሽዑ እቶም ምስኣ እተመሻጠሩ ሹማምንቲ ፍልስጥኤማውያን ሾብዓተ ሐድሽ ዘይነቐጸ ምራን አምጽኡላ ንሳ ኸአ እስኪ እናበለት ከተዳህልሎ እናቃባጠረት አሕሊፋ ክትህቦ ብዘይ ምሕረት አጽኒዓ አሰረቶ። አብ ውሻጠ ጽቡቓት ሐቢአ አቐሚጣ ነበረት’ሞ ሳምሶን ፍልስጥኤማውያን እነዉ መጺኦም አብ ልዕሌኻ በለቶ ሽዑ ሳምሶን ነቲ ሐደስቲ ተአሲሩሉ ዝነበረ ምራውንቲ ሓዊ ዘጫነዎ ፈትሊ ካም ዝምናህ ምንህንህ አበሎ እቶም ተሐቢኦም ዝነበሩ ንሳምሶን ክቐትሉ ነዚ ብዝረአዩ እግረይ አውጽእኒ ኢሎም ሃደሙ እቲ ሐይሉውን ብምንታይ ምዃኑ ኸአ ጌና አይተፈልጠን ንሳ ነዚ ብዝርአየት ከአ ብዙሕ ተገረማ እንደገና ደሊላ ንሳምሶን እንሆ አላጊጽከላይ ሓሶት ድማ ተዛሪብካኒ ኢኻ ሕጂ ብምንታይ ከም እትእሰር ንገረኒ በለቶ ንሱ ኸአ እንደገና ከም’ዚ ዝስዕዝ ገይሩ መለሰላ ገለ ዕዮ ብዘይ ተዓየሉ ሓድሽ ገመድ አጽኒዖም እንተአሰሩኒ እደክም ከም ማንም ሰብ ኸአ ይኸውን በላ ደሊላ ከአ ከም አመላ ካብቶም ፍልስጥኤማውያን ሐድሽ ገመድ አምጽአ ከምቲ አብ መጽሐፍ ምሳሌ «ብብዙሕ ጥበራ አስሐተቶ ብልዙብ ከናፍራ ሰሐበቶ» ዝበሎ ሳምሶን ከአ ከም ናብ ማሕረዲ ዚዅብኰብ ብዕራይ ከም’ቲ ዓሻ ፍላጻ ንኸብዱ ክሳዕ ዚስንጥቖ ብቕጽበት ዚእስር ከምቲ ንጥፍኦት ነፍሱ ምዃኑ ከይፈለጠ ናብ መጻወድያ ዚሸብብ ዑፍ ኰይኑ ብኡ ብኡ እንደገና ሰዓባ እሞ ንሳምሶን ብእሱ አስረቶ ድሕሪቲ ሳምሶን ፍልስጥኤማውያን እኔዉ አብ ልዕሌኻ በለቶ እቶም ተሐቢኦም ዝነበሩ ሰባት ኸአ ከም ቀደሞም አብቲ ውሽጠ ነበሩ ካብ ቀላጽሙ ድማ ከም ፈትሊ በተኸ ደሊላ ኸአ እንደገና ነዚ ብዝረአየት ንሳምሶን ክሳዕ ሕጂ አላጊጽካለይ ሐሶት ተዛረብካኒ እናበለት እንደገና ኸአ ብምንታይ ከም ዝእስር ክነግራ ለመነቶ ንሱ ኸአ ከም’ዚ ኢሉ መለሰላ ነቲ ሾብዓተ ሽርበ ርእሰይ ምስ ቅጥኒ ቄኒንኪ እንተ አለምኪዮ በላ። ርአዩ በብቍሩብ ብዘረባአ ተሳሒቡ እናቐረበ ሐይሉ አብ ምንታይ ከም ዝዀነ ክሕብረላ ጀመረ ደሊላ ኸአ ነዚ ብዝሰምቶ እሞ፥ ከትፍትኖ ዓው ኢላ እናጨደረት ሳምሶን ፍልስጥኤማውያን እነዉ አብ ልዕለኻ በለቶ ንሱ ኸአ ብቕጽበት ካብ ድቃሱ ተበራበረ እሞ ነቲ ስኻል ማእለማን ነቲ ቅጥንን በንቍሩ መንቄሶ እቶም ንሳምሶን ክቐትሉ ተደቢቖም ዝነበሩ ሰባት ኸአ ከም ሐደ ተዅላ አብ መንጐኤን ዝአተወን አባጊዕ ተበቲኖም እግረይ አውጽእኒ ቢሎም አምለጡ ሽዑ ደሊላ በዚ ተደኒቓ ብርቱዕ ሰንበደት ከምኡ ከአ ከይሰልⷈት እንደገና አብ ልዕሊኡ ኰይና እናበኸየት ልብኻ ዘይምሳይ ክነሱ ደአ ከመይ ጌርካ ኢኻ እፈትወኪ እየ እትብለኒ ዘሎኻ እናበለት እንሆ ብዙሕ ጊዜ ከም ሐንቲ ቄልዓኻ አላጊጽከለይ እዚ ዓብዪ ሐይልኻ ብምንታይ ምዃኑውን ክሳብ ሕጂ አይነገርካንን በለቶ። ኰነ ኸአ ብዙሕ ጊዜ ብዘረባአ ላሕ ምስ አበለቶን ምስ አስቀየቶን ነፍሱ ክሳዕ ሞት ተጨነቐት እሞ «ሰበይቲ ከይሐድጉስ» ዓዲ ይሐድጉ» ከም እተባህለ ሓይሉ ካብ ምንታይ ከም ዝዀነ ከምቲ አብ መጽሐፍ ምሳሌ «ዓሻ ነቲ አብ ልቡ ዘሎ ኵሉ ኪገልጾ እንበር ምስትውዓል አይፈቱን እዩ» ዝበሎ ናይ ውሽጢ ልቡ ክነግራ ብፍቕራ ተቓጺሉ ተገደደ።

ከም’ቲ እቲ መልአኽ ነዲኡ ዚተገልጸላ «እንሆ ኸአ ክትጠንሲ ወዲ እውን ክትወልዲ ኢኺ እቲ ቄልዓ ካብ ከርሲ ጀሚሩ ናይ አምላኽ ናዝራዊ ኪኸውን እዩ፥ እሞ ናብ ርእሱ መላጸ ኣይሐልፎን ንሱ ድማ ንእስራኤላውያን ካብ ኢድ ፍልስጥኤማውያን ምድሐኖም ክጅምር እዩ» ዝበላ ነዚ ኵሉ ዓብዩ ምስጢር ማለት ነቲ ቀንዲ ሐይሉ ብምንታይ ከም ዝስዓር ማለት ከም ዝሰንፍ ብፍቕራ ተሳሒቡ ብዘረባአውን ተመሲጡ ክነግራ ቄሪጹ መደበ።

ስለ’ዚ ከምዚ ዝስዕብ ገይሩ ኵሉ ናብ ልቡ ገለጸላ፤ አነ ካብ ከርሲ አደይ ጀሚሩ ናዝራዊ አምላኽ እየ እሞ ናብ ልዕሊ ርእሰይ መላጸ አይሐለፈን ስለዚ እንተተላጼኹ ሐይለይ ካበይ ይከይድ እደክም ድማ ከም ኵሉ ሰብ ከአ እኸውን በላ። ደሊላ ድማ ኵሉ ናይ ልቡ ከም ዝገለጸላ ምስ ረአየት ነቶም ሽማምቲ ብገንዘብ ዝተወዓዐልዋ ፍልስጥኤማውያን ሰብ ልኢኻ ጸውዓቶም ሕጅስ ኵሉ ልቡ ገሊጹለይ እዮ’ሞ ብቕልጡፍ ሕጂ ናባይ ምጹ በልቶም ሽዑ ንሳቶም ነቲ ገንዘብ ከም ውዕሎም ሒዞም ናብአ መጹ ንሳ ኸአ ንጸጕሪ ርእሱ ምእንቲ ዝትቄርጽ «ከምቲ አብ ትንቢት ሆሴእ ምዕራፍ ፬ ቍጽሪ ፲፩ ዘሎ ምንዝርናን ኰልዒ ወይንን አእምሮ የጥፍእ ከም እተባህለ» አቐዲማ ብርቱዕ ሕንዛም ዘስክር መስተ ዱቋ ለጐግ ዝብል ወይኒ አስተያቶ ድሕሪ’ዚ ሳምሶን ሰኺሩ ዘርጋሕ ኢሊ ከቢድ ድቃስ ደቀሰ ኸአ ነዚ ብዝረአየት አብ መንጎ ክልተ አብራኻ ከም’ዚ አበስ እሊ እትርእዪዎ ገይራ ሐደዝሕግዛ ሰብአይ ጸዊዓ ኸአ ነቲ ሾብዓተ ሽርበ ጸጕሪ ርእሱ ቀልጢፋ ስኽራኑ ከይበነነ ብመቐስ ቄሪጻ ብቕጽበት ላጸየቶ ከምቲ አብ መዝሙር ዳዊት «ንጉሥ ብምብዛሕ ሠራዊቱ አይድሕንን ጅግና ብዓብዪ ሐይሉ አይናገፍን» ከምኡውን ከምቲ አብ መጽሓፍ ምሳሌ «አፍ አመንዝራ ሰበይቲ ዓሚቝ ጕድጓድ እዩ እግዚአብሔር እተቄጥዓሉ ሰብ አብአ ይወድቕ» ርአዩ ሳምሶን እቲ እግዚአብሔር ዝሃቦ ሓይሊ ከም ዓብዪ ምስጢር ክትሓዝ ዝግብኦ ክጅሃረሉን ኪሕብነሉን ኪገልጾን ስለ ዝተረኽበ እንሆ ኸአ ሕስረት መጺአ አብ ልዕሌኡ ተቐመጠት’ሞ እዛ ዘይትጠቅም ደሊላ ጓል አንስተይቲ ከይተረፈት ክት መልኮ ጀመረት ሓይሉውን ጨሪሱ ካብኡ ኸደ። ድሕሪ’ዚ ከም ቀደማ ከምዚ እናበለት ሳምሶን ፍልስጥኤማውያን አነዉ አብ ልዕሌኻ በለቶ ንሱ ድማ ካብ ድቃሱ ተበራበረ እግዚአብሔር ከም ዝሓደጎ አይፈለጠን እሞ ከም ቀዳማይ ግዝያት ፍንሕንሕ ኢሉ ክወጽእ ቢሉ ሓሰበ እንተዀነ ሰንከልከል ኢሉ ሓይሊ ሲኢኑ እንደገና ራስ ኢሉ አብ ምድሪ ወደቐ’ሞ እቶም ፍልስጥኤማውያን ኸአ ነዚ ብዝረአዩ ተቐላጢፎም ይቐትለና ዶኾን ኢሎም እናፈርሑ ሒዞም ክልተ አዒንቱ ጐጥጕጦም አውጽእዎ’ሞ ዓወረ ድሕሪ’ዚ ናብ ጋዛ አውሪዶም ብመቐውሕ አስራዚ አሰርዎ አብቲ ቤት እሱራት ኸአ ከም ሓንንቲ በቕሊ ማለት መጽዓኛ ኮይኑ ነቲ መጥሓን እናደፍኤ ከም ሓደ ማንም ረፋዕ እናዛወረ ናይቲ ምሉእ ዓዲ አእካል ክጥሕን ይውዕል ነበረ እቲ ጸጕሪ ርእሱ ግና ድሕሪ ምልጻዩ ኪበቍል ጀመረ እቶም ሽማምንቲ ፍልስጥኤማውያን ኸአ አምላኽና ንሳምሶን ጸላኢና አብ ኢድና አሕሊፉ ሂቡና እናበለ ነቲ ጣኦት ናይ ዳጎን አምላኾም ብዙሕ መስዋእቲ ኪስውኡን ኪሕጐሱን ተአከቡ። እቶም ሕዝቢ ምስ ረአይዎ ድማ ነቲ ንሃገርና ዜጥፍኤን ንብዙሓት ካብ ዓሴትና ዝቐተለን ፍጹም ጸላኢና ሳምሶን አምላኽና አብ ኢድና ሂቡና ኢሎም ንአምላኾም ወደስዎ፥ዀነ ኸአ ልቦም ምስ ተሓጐሰ አብ ቤት ጣኦታቶምን ነቲ ሕዝብን ኬበስሩ ድማ ናብ ኵላ ዙርያ ከባቢ ፍልስጥኤማውያን ብሞቍሕ አሲሮም አዛወርዎ። ናይ ደስ ደስ ወይኒ እንሰተዩ ኸአ ነቶም ብወርቅን ብብሩርን በስራዝን ብሓጺንን ብዕንጨይቶን ብአምንን እተገብሩ አማልኽቶም ወደሱ ድሕሪ’ዚ ኸአ አብቲ ዓብዪ መአከቢኦም አዳራሽ ኰይኖም ንሳምሶን ስለ ኬስሕቐና አሲርኩም ናብዚ መሪሕኩም አምጽኡልና በሉ። ንሳምሶን ኸአ ካብ ቤት ማእሰርቲ መሪሖም አብቲ ሕዝብ ዝመልኤ አዳራሽ አእተውዎ አን ማእክለ ገይሮም እናላገጽሉን እናጸረፍዎን ሓይልኻ አበይ አሎ እናበሉ ብኵርማጅ እናዘበጡን ጡፍ እናበልሉን መስሓቒ ገቢሮምዎ ነበሩ አብ መንጎ አዕኑድ ነቲ ቤት ሒዙ ዝነበረ ኸአ ከም ሓደ ምስሊ አጸጊዖም ደው አበልዎ አብኡ እናቐረቡ ኸአ ጡፍ እናበሉሉን እናስሓቝን መመሊሾም የባጭውሉ ነበሩ ሳምሶን ኸአ ነዚ ባጭኦምን ንዕቀቶምን ምስ በዝሖ ነቲ ብኢዱ ሒዙ ዝመርሖ ዝነበረ ቄልዓ ጸዊዑ እስኪ ናብቲ ነዛ ቤት ጸሩይ ዘሎ አዕኑድ ምእንቲ ሒዘ ክጽግዖስ በጃኻ ናብኡ ምርሓኒ በሎ። እቲ ቄልዓ ኸአ መሪሑ ናብታ ዝደለያ ዓንዲ ማእከል ወስዶ እታ አዳራሽ ኸአ ብሰብአይን በንስትን አፍ - ንአፍ ቅጽጽ ኢላ መሊአ ነበረት። እቶም ብምኽሪ ዘትሓዝዎ ሹማምንቲ ፍልስጥኤውያን ኸአ ኵሎም አብአ ነበሩ ንሳምሶን ኪስሓቕሉ ከለዉ ኸአ አብ ልዕሊ ናሕሲ ናይቲ አዳራሽ ኮይኖም ዚርእዩን ዚስሕቁን ዝነበሩ አስታት ሠለስተ ሽሕ ሰብአይን ሰበይትን ነበሩ። ሳምሶን ኸአ ዓው ኢሉ ዎ - እግዚአብሔር ንስኻ ትፈልጥ ዘከረኒ ብጽሐኒ ኸአ ንሰጐጕተይ ድማ ሕነ ፍደየለይ ስለ ምሕረትካ ኢልካ አይትውሰደኒ፥ ስለኻ ኢለ ጸርፊ ከም እተዓገስኩ ፍለጥ ኦ - እግዚአብሔር ዎ - ጐይታ በጃኻ ዘክረኒ አታ አምላኸይ ንፍልስጥኤማውያን ሓንሳእ ሕነ እዛን ክልቲኤን ዓይነይ ክፈጽምዮም’ሲ በጃኻ ነዛ ጊዜ እዚአ ጥራይ ሓይሊ ሃበኒ ኢሉ ናብ ልቡ ተመለሱ አምሩሪ ናብ እግዚአብሔር ተማህለለ። ንሳቶም ኸአ እዚ ክብል ከሎ ብዝሰምዕዎ ተጸሊሉ ድዩ እንታይ እዩ ዓው ኢሉ ንላዕሊ እናንቃዕረረ ከም ዕቡድ ዝጭድር ዘሎ እናበሉ ካዕ ካዕ ኢሎም እናሰሓቑ ብዙሕ አላገጽሉ። ነዚ ብዝበለ ኸአ ሳምሶን ነቲ ቤት ዝጾረ ክልተ ዓበይቲ አዕኑድ ማእከል ነቲ ሓደ ብየማናይ ኢዱ ነቲ ካልአይ ኸአ ብጸጋማይ ኢዱ ሓዞ’ሞ ንሳቶም ኸአ እናላገጹ እዚ ዕቡድ እንታይ ክገብር ደልዩ እዩ ዘፍርሶ ዶኾን መልሲዎ’ዩ…..! ይዋእ…..ሚስኪን - ጽሉል እናበሉ ነንሕድሕዶም ይዛረቡ ነበሩ ሳምሶን ድማ፥ ነፍሰይ ምስ ፍልስጥኤማውያን ትሙት ቢሉ ነቲ ክልተ ዓንዲ ማእከል በንቍሩ ገደፎ’ሞ እታ ኵላ ቤት ድማ ናብ ልዕሊ እቶም ሹማምንት አብ ልዕሊ እቲ አብኡ ዝነበረ ኵሉ ሕዝብን ወደቐት’ሞ ሳምሶን ምስቲ ቄልዓ መራሒኡ ከይተረፉ አብኡ ተደብዮም ተረፉ። ካብቶም ብህይወቱ ማለት ምስ ምሉእ ጕልበቱን ዓብዪ መስክሕ ዝነበረ ሓይሉን ማለት ክርእያ ከለዋ አዒንቱን ዝቐተሎም ኸአ ብሞቱ ዝቐተሎም ምውታት ብዝሑ። ነዚ ብዝሰምዑ ኸአ አሕዋቱን ብዘለዉ ቤት አቦኡን ወሪዶም ሒዞሙዎ ንሬሳኡ ደየቡ አብ መቓብር አቦኡ ማኖአ መንጎ ጸርዓን ኤሽታኦልን ቀበርዎ ንእስራኤል ድማ ዕስራ ዓመት ፈረደ።

እንብአር ክቡራት አንበብቲ እዚ ኵሉ ብምልኡ ዛንታ ናይ እቲ ሐያል ሳምሶን ንምጽሓፍ ዘዛኻኸረኒ አይትስሕትዎን ትዀኑ እቲ ቀንዲ ብዛዕባኡ መጽሓፍየይ ኰይኑ ዘሎ እንብአር ብዛዕባ መስተ እዩ። መጀመርያ ሐይሎ ቅድም ከመይ ከም ዝነበረን ማለት ብሐይሉ ክንደይ እሽሐት ጸላእቲ ከም ዝቐተለን ዳርጋ ኵሎም እቶም ብግዜኡ ዝነበሩ ዝነበሩ ሕዝብታት ኸአ ብዓብዪ ፍርሐትን ምሽባርን ይቕመጡ ከም ዝነበር የረድአና። በቲ ጊዜ’ቲ ኵሎም ሐያላት አሕሉቕ ክጸምድሉ ሐይሊ ከምዘይነበሮም ንምርምር እንተ ዀነ እዚ ንኽንደይ ሕዝቢ ዘድከመን ሐይሉ ምስ ደሊላ እትብሃል ሐንቲ ሰበይቲ ብዝተፋቐረ እሞ ኸአ ኵሉ ንሳ ዝበለቶ ነገር ብምስዓብ ናይ ልቡ አብ መወዳእታ ስለ ዝገለጸላ እቲ ቀንዲ አብዚ ኵሉ ጭንቂ ዘብጽሖ ከምኡ’ውን ውኖኡ ክሳብ አጥፊኡ ዘሸነፎን እሞ ኸአ ክሳብ አብ ምልጻይ ጸጕሪ ርእሱ ዘብጽሖ ከም ሐደ ምዉት ገይሩ አብ ምድሪ ዘውድቖን አእምሮኡ አጥፊኡ ከቢዱ ድቃስ ዘብጽሖን መስተ እዩ። ርእዩ ካልእ ዝዀነ ፈተናታት አብ ርእሲኡ ዝተገብረ ዝዀነ ከም ሐደ ነገር ይብንቍሮን ይበጣጥሶን ከም ዝነበረ አብቲ ዝሐለፈ ዛንታ አንቢብኩም አለኹም እንተ ዀነ ርአዩ ንሐይሉ አድኪሙ ክሳብ ጸጕሪ ርእሱ ዝላጸ ዘፍዘዞ መስተ እዩ ከመይ መስተ ስትዩ እንተዘይሰክር ስቕ ኢሉ ጸጕሪ «እቲ ቀንዲ ሐይሉ» ክሳብ ዝቝረጽ ከም ሐደ እንስሳትም ኢሉ አይምረአየን ንሱ ግና ብመስተ ብዝደንዘዘ አፉ ሃህ አቢሉ አእምሮኡ ጠፊእዎ ክሳብ ዝላጸ ሐን’ቲኳ አይስምዖን ነበረ ደሊላ ምስቶም ፍልስጥኤማውያን በዚ ጥበብ’ዚ ብዘይንሕስያ ኵሉ ጸጕሪ ርእሱ ክሳብ እትቔርጾ ጊዜ ረኸበት ከምኡ’ውን አስዒቦም አዒንቱ ክሳብ ዝጕጥጕጥዎ አእምሮኡ ዘጥፍኦ ካልእ አይኮነን ስለዚ ኸአ መስተ ሃለዋት ከም ዜጥፍእ የተሐሳስበና እንብአር እቲ ክሳዕ ሎሚ ከምኡ ዝበለ ሐያል ዘይተፈጥር ዘሎ ሳምሶን መወዳእታ ህይወቱ ብመስተ ከም ዝተጨረሸ እናዘከርና ካብ ሕንዛም መስተ አዘኻኸር።

መጽሐፍ ምቁር መርዚ ፰

አየ…..! ሐይሊ ሳምሶን ዘይረአየ……!

ሳምሶን ሓየት ብሐይሉ ምስ ገጠሞም

ንፍልስጥኤማውያን ኵሎም ራዕዲ ክሕድረሎም

የእውዩ ነበሩ ንሳምሶን ክርእዩ ተሸቢሮም

ክሳብ ዝሃድሙ ናብ ሃገር ይሁዳ ተሰዲዶም

ፍርሓት ሐርዲዎም ስለ ከይእርብዶም።

አየ…..! ሐይሊ ሳምሶን ዘይረአየ….!

ብምንጋጋ አድግስ እንታ ሐደ ሽሕ ሰብ

ክገጥምሉ ብዝመጹ ፈኪሮም እናብሉ ዘብዘብ

ከም አምበጣ ግዲ ከመሮም ሰብ አብ ልዕሊ ሰብ

አርአዮም ድአ ትርኢት አየ እልፊ ሰብ

ተዀስቲሮም ተረፉ ናብአ ይዋአት ሰብ።

አየ….! ሐይሊ ሳምሶን ዘይረአየ……!

መስተ ዝብልዎስ ሐወይ አንታ ክንደይ ይኸፍእ

ንሳምሶን ጠሚሩ ሐዞ ንሐይሉ ከጥፍእ

እንብአር ተዓዘቡ ሰብ መስተ ብዝሰተ’ዩ ዝጠፍእ

አየ ሳምሶን ብመስተ ከም ሐደ ምዉት ኰነ ይዋእ

አብ መወዳእታ አብ ምድሪ ገተቶ አቢሉ ጥዋዕ።

አየ…..! ሐይሊ ሳምሶን ዘይረአየ…..!

ሳምሶም ብመስተ’ዩ ዘርጋሕ ኢሉ አፉ ዝኸፈተ

እቲ ኵሉ ሐይሉ’ውን ከምዘይነበረ ኰይኑ ዝሞተ

አዒንቱ ተኽሊሉ ከም ሐደ ዕውር ንእለት ዝጸልመተ

ሽሕ ሰብ ዘይከአልዎስ አውደቐቶ ድአ እዛ መስተ

አየ መስተ አብ ዓለም ንኽንደይ ሰብ ዘይገተተ።

አየ…..! ሐያሊ ሳምሶን ዘይረአየ…..!

መስተ እንብአር’ዩ ንሳምሶን ዝቕተለ

ከም እንስሳ ገይሩ አብ ምድሪ በጥ ዘበለ

ደሊላ ቄረጸቶ ግዲ ሐይሉ ብቕልል ዝበለ

እዚ ኵሉ ሐይልስ ብመስተ’ዩ ካብኡ ዝዘንበለ

ኣየ ሓይሊ ስምሶን ከም ሓደ ማንም ብመስተ ክኽንበለ።

አየ…..! ሐይሊ ሳምሶን ዘይረአየ…..!

ደሊላ ድአ ምአስ ኰይና ሐይሉ ዘጥፍአቶ

መስተ ብዝሰተ’ዩ ተመሪዙ ልቡ ዝጥፍአቶ

ትጽውት አበለትሉ ግዲ ሰበይቲ መስተ ብዝፈቶ

ከምዚ ገይራ ነዚ ኵሉ ሐይሊ ክትግትቶ

ከምዚ’ዩ መወዳእትኡ ሐደ ሰብ ንመስተ ዝፈቶ።

አየ….! ሐይሊ ሳምሶን ዘይረአየ……!

ንሕና ግዳ ከም ሳምሶን እንታይ ሐይሊ አልዩና

መስተ እንብአር’ዩ ሐይልና ዘጥፍአና

መሪሑ’ውን ናብ ገደል ዘእትወና

እሞ ናብ ዘይደለናዮ አእምሮና አጥፊእና

ዘይንስክሕ ግዳ ጥራሕ ናይ ሳምሶን እናረአና።

አየ…..! ሐይሊ ሳምሶን ዘይረአየ….!

ንሳምሶን እኳ መስተ ካብ ተጻወተሉ

ክሳብ ነቲ ቀንዲ ሐይሉ ዝቔርጽሉ

መስተ’ዩ መሪዙ ዘውደቖ ራዕ አቢሉ

ከም ሐደ እንስሳ ገይሩ አፉ ሃህ አቢሉ

ሻቡ እዮም ፍልስጥኤማውያን ዝተላገጽሉ

አየ….! ሐይሊ ሳምሶን ዘይረአየ….!

ዛንታ ሳምሶን ከስ እንታይ ይምህረና

መስተ ሃለዋት ከም ዘጥፍእ የፍልጠና

ህይወት ሳምሶን ብመስተ ከም ዝሞተ እናዘከርና

ስለ አብ ኢድ ጸላኢ ከይንወድቕ ራዕ ኢልና

ካብ መስተ ንርሐቕ ብናይ ሳምሶን እናሰካሕና።

እትረፍ ብሐደ እግርናስ ብኽልተ እግርና'ኳ ጠጠው ምባል ሲኢና አሎና።

ሐደ ጊዜ ሐደ ሰብአይ ብዙሕ ሰኺሩ ነበረ'ሞ ጐይታ መሬት ዝኾነ መሲሉዎ ብምልኡ ዓብዪ ጽርⷛ ሒዙ አነ ሐየት....! አነ ጐሚዳ ......! አነ ቀታል ሺሕ....! ኢሉ እናፈከረ ንብዙሐት ሰባት መገዲ ምሕላፍ ከልኤ። ድሕሪ'ቲ ወትሃደራት መጺኦም እንታ እንታይ ትገብር እንተበልዎ ኸአ እንታይ'ሞ ኰንኩም ኢሉ መለስሎም ድሕሪ'ቲ ንሳቶም ከምኡ ኢሉ ብዝመለሰሎም ተዓዚቦም፥ ንሳኻ ሰኺርካ አሎኻ በልዎ'ሞ፥ ንሱ ኸአ ምንም ሐንቲ አይሰርኸርኩን ኢሉ መለሰሎም ድሕሪ'ቲ ንሳቶም በል እስኪ ዘይሰኸርካ እንተዀንካ ብሐንቲ እግርኻ ጥራሕ ደው በል ኢሎም ትእዛዝ ሃብዎ ድሕሪ'ቲ ንሱ ክፍትን ኢሉ ሃቀነ'ሞ ምኽአል ሲኢኑ ሰንከልከል ኢሉ ደርገፍገፍ እናበለ ክወድቕ ደየለ'ሞ፥ ከምዚ ኢሉ ኸአ ስምዑ ግደፉና ድአ እትረፍ ያኢ ብሐደ እግርናስ ብኽተ እግርና'ኳ ጠጠው ምባል ሲኢና አሎና ኢሉ መለስሎም ድሕሪ'ቲ ኵሎም አብኡ ንዓኡ ክርእዩ ተአኪቦም ዝነበሩ ሰባት ሓቢሮም ብዙሕ ሰሐቑ፥ አየ መስተ ማሕለኻ ወዳ ሰብ እናበሉ'ውን ተዛረቡ ካብኡ ዝፈልጥዎ ሰባት ናይ ስኽራን ኢዩ ኢሎም አናጊፎም ብካሮሳ ጸይሮም ናብ ቤቱ አእተውዎ።

ትምህርቲ፦ ልቢ ጥዑይ ዚመልሶን ዝገብሮን ይሓስብ አፍ ሰኽራም ግና ሕሰም ይፍልፍል መስተ አብ መወዳእታኡ ከም ዕረ መሪር ክልተ አፍ ከም ዘለዎ ሴፍ ኸአ በሊሕ ኢዩ። እዚ እትናይ የርእየና ዜስክር መስተ አእምሮኻ አዚሩ ሰኒፍካ ከሎኻ ሐያል ጌይሩ እናዓሸወ ጅማት አእጋርካ ከምቲሩ'ውን ክሳብ ምኻድ እትስእን ከምዚ ዚጠልፈካ አብ መውዳእታኡ ኸአ ራዕ አቢሉ ከም ዜውድቐከ የተሐሳስበና።

|  |
| --- |
| ድንገተኛ መጸዋዕታ። |

ብዙሕ ሰብ የዘውትሮም ከብ ዘሎ፥ በዚ ዘለየና ጊዜ ብዙሐት ሰባት ንትምባኾ ብበበይኑ ዝዀነ አገባብ እናገበሩ የዘውትርዎ ከምኡውን ቍጽሮም እናበዝሔ ዝኸዱ ዘለዉ ሰባት ናይ አልኮል መስተታት ይሰትዩ በዘን ዝሐለፉ ሰላሳ ዓመታት ናይ ትምባኾን ናይ አልኮልን መሸጣ አብ መላእ ዓለም ብዘይ መጠን ቀጺሉ አሎ ሎሚ እቲ ቅድሚ ሕጂ ዝነበረ ሕዝባዊ መኸላእታ ዝውግዶ ዝነበረ ጢሒሱ እናገደደ ይኸይድ አሎ።

ከመይ ዝበለ ጠቕሚ ትረኽብሎም….! ሽግራን አልኮልን ንምዝውታር ወይ ከአ ንዘይምዝውታር ምውሳን ሐደ ዓብዪ ነገር ኢዩ። ንሱ እቲ ካብቶም አብ ጊዜ ሕይወትካ ክትገብሮም ዘሎካ ዝበርትዔ ውሳኔታት ሐደ ካብአቶም ኢዩ። ሽጋራን አልኮን እንተአዘውተርካ ታሕጓስ ኰነ ወይስ መንፍዓት ትውስኽዶ ይመስለካ…..! ወይስ ነዚአቶም ምዝውታርካ ጕድአት የምጽአልካ ኢዩ…..! እዚ ካብ ኰነ ኸአ ከመይ ዝበለን አብ ምንታይ ዜብጽሕን ጕድአትከ ኢዩ…..! ነዚአተን ብምዝውታርካ አብ ልዕሊ አካላትካን ስራሕካን ከመይ ዝበለ ሳዕቤን ከም ዜምጽኡልካ ትፈልጥዶ…..! ነዚአቶም ብምዝውታርካ አብ ናይ አሳልጦ ናብራኻ ይቃወመካዶ……! ብሕዝቢ ምእንቲ ክትፍለጥ አልኮል ክትሰቲ ሽጋራውን ከተትክኽ የድልካዶ……! ወይ ኸአዋጋኦም ከቢሩኒ ኢልካኽ ንዳሕራይ መዓልቲ ብቕጽበት ክትገድፎም ትኽእል…..! ሽጋራ ምትክኽ አልከልውን ምስታይ ምስ እትጅምር ማለት ምስ እትለምድ ብዝደለኻዮ ጊዜዶ ቀልጢፍካ ክትገድፎም ትኽእል ይመስለካ…..! እዘን ሕቶታት እዚአተን ካብተን ብዛዕባ ምዝውታር አልኮልን ሽጋራ አዝየን ዜገድሳ ውሑዳት ሕቶታት እየን። ነዘን ሕቶታት እዚአተን ዜጽግብ መልሲ ምርካብ ብዝበዝሕ ቀሊል አይኮነን ዝዀነ ኮይኑ ሐደ ናይ ፍልጠት ማእከላይ መገዲ ገርካ አብዘን ነገራት እዚአተን ሐደ ቍርጺ - ውሳኔ ንምግባር በዚ ሎሚ ፍልጠት በጺሕዎ ዘሎ መድርኽ ብዛዕባ እዘን ዝሰመናየን ነገራት እንቃይ ከም ዝገልጽን ከምኡውን ዝህበና መልስን አርቂቅካ ምምርማር የድሊ። ሰብ ሳይንስን ሐኻይምን ብዛዕባ ጥቕምን ጕድአትን ናይ አልኮልን ሽጋራን አብ ውሳኔ ሐሳባቶም አይስማምዑን እንተ ዀነ ግና ብዛዕባዘን አብ ላዕሊ ዝሰመናየን ሕቶታት ብዝበዝሕ ርእይቶኦም ስም ምስ ካም ዘለዎም ይመስሉ።

ዓቢዪ ላዕቤኑ ካብቲ አብ ዓለም ዘሎ አፋውስ ሐካይም ካብቲ አብ ልዕሊ ደቂ - ሰብ ዜዘውትርዎ እቲ አውራ ንሕልና ወዲ ሰብ ጨሪሱ ዜደንዝዝ ከምኡውን እቲ ዝዓበየን ዝገደደን ሳዕቤን ዘለዎን ዜምጽእን አልኮል ኢዩ። ዝበዝሕ አብ ልዕሊ ንብረት ሰብ ዓብዪ ጭንቅን ሳዕቤንን ዜስዕብ፥ ብርኡይ ወይ ብስውር ካብ አልኮል ዝመጽእ ኢዩ አብ ልዕሊ አካላት ሰብ በብዓይነቱ ዝዀነ ዓብዪ ጕድአት ከምጽእ ዝኽእል ብዘይረካ ረመጻዊ አልኮል ካልእ የለን። ነፍሲ ወከፍ ሰብ ክገብሮ አብ ዝኽእሎ ቅኑዕ ሐሳብን ከምኡውን ጥበባዊ አኽእሎን ተሰማሚዕካ ናይ ሐባር ጥቕሚ ምስራሕን ከምኡውን ትዕግስትን ዜድልዮ ነገራትን ነዚ ኵሉ ብምኽንያት አልኮል ዝአክል ተመሪዞም ክጓደል እኽእል። ቀደም ዘመን ብዙሐት ሰባት ከምዚ ሕጂ ናይ ፍልጠት መርመርቲ ስለ ዘይነበሩ፥ አልኮል ንሰብነት ዜነቓቕሕ ኰይኑ ይስምዖም ነበረ። እንተዀነ ግና በዚ ዘሎናዮ ጊዜ ንሰብነት ዜዴንዝዝን ዝመርዝን ከምኡውን ንሕልና ዜዕርብን መርዚ «ናርኮቲክ» ከም ዝዀነ ተፈሊጡ አሎ። አብ ሰበነትና ምስ አተወ ከምዚ ዝበለ ሳዕቤን የምጽአልና ግና እዚ ሳዕቤን እዚ ብኻልእ ነገራትውን አስተውዒልና ክንጥንቀቐሉ ብዙሕ የድሊ ንአብነት መግብን ከምኡ ከአ አካላትና ብምልኡ ንአልኮል ከመይ ገይሩ ከም ዝቕበሎ ማለት ዝጾሮን ሐይሊ ዘለዎን ዘይብሉን ነዚ ኵሉ ብሐባር አጠናቂቕካ ምሕሳብ የድሊ። ዝዀነ ኰይኑ እዚ እንተበልና እቲ ነዚ ኵሉ ነገር አልኮል አብ አካላትና ከምጽኦ ካብ ዝኽእል ሳዕቤን ብርኡይ ወይ ብስውር ካብ ሰንኩ ከምልጥ ዝኽእል የልቦን።

አብ ሐንጐልን መትንታትን ዜምጽእ ሳዕቤን ናይ አልኮል ሳዕቤን አብ ልዕሊ ሐንጐልን ብምልኡ አካላትናን አኽእሎ ስራሕን ምድንዛዝ ሐፈሻዊ አካላትናን ሽሕ’ኳ ንቅሩብ ጊዜ አስኪሩ ዚገድፍ ኰይኑ እንተተረአ አጸቢቑ ከም ዜጓድል ማለት ከም ዝዕንቅፍ ጥርጥር የልቦን። አልኮል አብ ልዕሊ’ቲ ዜዘውትሮ ሰብ ብዙሕ ዓይነት መርመራ ተገይሩስ ንሐንጐልን ንመትንታትን አበርቲዑ ከም ዚጐድኦም ኰይኑ ተረኺቡ ኣሎ። ናይ ሐደ ሰብ ንጥፈት - አካላትን አኽእሎን ብሐንጐሉን አካላቱን ተመሪሑን ተአዚዙን ክገብሮ ዝኽእሎ ዝነበረ ነገራት ብምኽንያት ናይዚ ረመጻዊ ዝዀነ አልኮል ንዓንዲ ሕቔን ንሐንጐልን አደንዚዙ ብዝጠመሮም አካላት ምውስዋስ ስኢኖም ከምዜንፈጥፍጡ ምስትውዓል የድሊ አብ ክፍሊ ሐንጐል ዝርከቡ ከምኒ ምስትውዓል፤ «ወይ ጥንቃቐ» ፍርዲ፤ ትዕግስቲ፤ «ወይ ህድአት» ዝመርሑ ዝነበሩ ህዋሳት - ሐንጐል ቅድሚ ኵሉ ብአልኮል ከም ዝጕድኡ አርቂቕካ ምስትውዓል የድሊ። ብብዙሕ ዓይነት ፈተና ወይስ መርመራ ብሊቃውንቲ ተገይሩ ከም እተረኽበን እተፈልጠን ንአብነት እኳ ሐደ ጸሐፊ ማኪና «typest» እንተድአ አልኮላዊ እምስተ ዜዘውትር ኰይኑ ዝገብሮ ስሕተት ወይስ ዚፍጽሞ ጌጋ ማለት ካብቲ ሐንጐል ብዓልኮል ከይተዓብለለ ከሎ ዝፍጽሞ ዝነበረ ማለት ብዘይስሕተት «ምጽሐፍ ብዘይ መጠን ጌጋኡ ከም ዝበዝሕ ተረጋጊጹ አሎ። ከምኡውን ናይ ወትሃደራት ናይ ተኵሲ አጨማምታን ከምኡውን አብ ትሕቲ ዓብይ ጭንቂ ዘለዎ ኵናት ኰይኖም ክፍጽምዎ ዝኽእሉ ዝነበሩ አኽእሉን ትዕግሥትን ብናይ አልኮል ምኽንያት ብዙሕ ከም ዘይጻወሩ ጕድለትውን ከም ዘለዎም ተረጋጊጹ አሎ።

እንተዀነ ሐድ - ሐድ ሰባት አልኮላዊ መስተ ብምዝውታር ትብዓትን ከምኡውን ናይ አእምሮ ንቕሐትን ናይ አካላት ክእለትን ማለት ንጥፈትን ዝረኸቡ ወይ ዝውስኹ ይመስሎም። በዚ ምኽንያት እዚ’ውን ካበዮ ብአልኮል ከይተመርዙ ከለዉ ጊዜ ዝፍጽምዎ ዝነበሩ ተግባር ክገብሩ ኢሎም ምስ ዚህቅኑ አብ ዘይሐሰብዎ ድንገትን ጕድአትን ይበጽሑ። እዚ ኸአ አልኮል እቲ ናይ ሐንጐል ዝዓበየ ትዕዝብቲ ማለት ጥንቃቐ ዜጕድል ስለ ዝዀነ ኢዩ።

ሐንጐልና ጽቡቕ ፍርድን ቅኑዕ ሐሳብን ምግባር ምስ ዝስአኖ ሐደ ሰብ ብስምዒትን ርእይቶን ማለት ክምራሕ ግድነት እንተዘይኰይኑ ካልእ መገዲ የልብሉን በዚ ምኽንያት እዚ እቲ ሰብ ራስሑ ዝዀነ ኵሉ ዳርጋ ከምቲ ቅድም ብሕጻንነቱ ከሎ ናይ ቍልዕነት ስምዒት እንተዘይኰይኑ ቅኑዕ ሐሳብን ጽቡቕ ፍርድን ፈጺሙ ዘይነበሮ ይኸውን። በዚ ሰራም መርዚ ስሚ ዝዀነ አልኮላዊ መስተ ዝአክል ብዙሐት ጥዑያን ዝነበሩ ሰባት ብዘይ አእምሮኦም መህተፍተፍትን ተበአስትን አብ ርእሲኡ’ውን እንስሳዊ ዝዀነ ስራሕ ፈጸምቲ ይዀኑ።

ሐደ ሰብ አልኮል ብዝሰቲ እቲ ዝሰተዮ ካብ አካላቱ ሐይሉ ክሳብ ዝበንን ነዒንቱ - ከሊሉ ንሐይሉ አጥፊኡ ፈጺሙ አፍዚዙ የድክሞ። አብ ቅድሚኡ ዝርእዮ ነገራትውን እንታይ ምዃኑ አይፈልጥን። አልኮላዊ መስተዚዘውትሩ ሰባት ከምቲ ሐደ ሰብ መስተ ዘይሰቲ ማለት ርእሱ ትኽኢሉ ንቕዽሚት እናረአየ ከሎ ንጸጋም ንየማን ከይበለ ብቕጽበት ከም ዝደሰዮ ብጐድኒ ዓይኑ ክርእዮ ዝኽእል ትዕዝብቲ ክምእዘዘሎም አይኽእልን እምብአርከስ ሐደ መራሕ ማኪና ወይ ኸአ ካልእ ዓይነት ስራሕ ብመኻይን ዝዕየ ናብ ጥበብ ዘለዎ ዝዓዪ ሰብ እንተድአ አዒንቱ ናብ ሐደ እናጠመተ ከሎ ከምድላዩ ነየማን ንጸጋም ብጐቦ - ዓይኑ ናብ ኵሉ ክዕዘብ ዘይኽእል ኰይኑ ከመይ ዝበለ ጭንቂ ከም ዝጓነፎ ብቐሊል መንገዲ ክርአ ዝክአል ኢዩ። እዚ ኸአ እተን መሣርሒ ማኪና ነቲ ናብኡ ዝዓዪ ጥበበኛ ሰብአእዳዉ ክቄርጻኦን ከምኡውን ነቲ መራሕ ማኪና እንተደአ ከምድላዩ አዒንቱ ከም ሐደ ላስቲክ ንጸጋም ንየማን እናተዋጨፉ ክምእዘዛኦ ዘይኽእሳ ኰይነን ብሰንኪ ምርአዩ ናብ ገደል ክጸድፍ ይርከብ።

በዚ ዘለናዮ ጊዜ ናይ ሥልጣኔ ዘመን ንቍሕ አእምሮን በሊሕ ሐሳብን ናይ ፍርዲ ቅንዕናን ሐቂ ሐሳብን ዜድልየሉ ጊዜ አልኮል ነዚ ኵሉ ምኽንያት ኰይኑ ኮኵዱ ንወዲ - ሰብ አብ ሥራሑ ጌጋታት እናብዝሐ ንቍልቍል እንተዘይኰይኑ ንላዕሊ ከምዘይብል ዝገብር ንሱ ኢዩ። አብ ልዕሊ ጭዋዳታትን ዓንዲ ሕቔን ዘምጽኦ ሳዕቤን ብዙሐት ሰባት ከምቲ አብ ላዕሊ’ውን ዝተዛረብናሉ አልኮላዊ መስተ ምስ ዝሰትዩ አብሊጾም ክሰርሑ ከም ዝኽእሉ ኰይኑ ይስምዖም እንተዀነ ብናይ ፍልጠት ሳይንስ ተመርሚሩ ከም ዝተረኸበ እዚ ነገር እዙይ ጌጋ ሐሳባት ኢዩ። ብሕልፊ እኳ ድአ ነቲ ብዓብዪ ጥንቃቐ ዝመልኦ ጌርካ አብሊጽካ ትሰርሖ ዝነበርካ ብሰንኩ ዝአክል ዝነበረካ ክእለትን ንጥፈትን ኰኵዱ ከምዘይትወሳወስ ገይሩ ብዙሕ ከምዜጉድል ምእንትዚ ፈጺሙ አንጻር ምዃኑ ብርግጽ ብመርመራ ተረኺቡ አሎ። ካብቶም ብሰንኪ እዚ ረመጻዊ አልኮል ዝገደደ ሳዕቤንስ’ኳ አካላትና ብምልኡ አፈሻፈረይ ኢሉ ነቲ ቀንዲ መዋፈሪ አእምሮና ከምዝግባእ ዘይምእዛዞም ኢዩ። ንአብነት ሐደ ዘይሰታይ ሰብ መራሕ ማኪና ድንገት ብዝጓነፎ እዋን (ፍረኖ) ወይ ልጋም ንምሐዝ ሰለስተ ሕምሲት ናይ ሐንቲ ንእሽቶ ደቂቕ ይወሰደሉ ስታይ እንድሕሪ ኰይኑ ግን ማዕረ ሐደ ንእሽቶ ደቂቕ ክወስደሉ ይኽእል ምእንትዚ ሐደ ማኪና እናዘወረ ማለት እናመርሐ ዝኸይድ ሰብ እሞ ኸአ አብ ሰዓት ሐሙስ ማይልስ ዝኸይድ እንተድአ አልኮላዊ መስተ አዘውቲሩ ማዕረ ሰላሳ ፊት ወይ ከአ ትሽዓተ መተር ዝንውሑ አፍለላይ ከምጽአሉ ይኽእል እዘን ትሽዓተ መተር እዚኤን ናይ ገዛእ ርእሱን ናይ ካልኦት ሰባትን ሞትን ድንገትን ክውስና ይኽእላ ማለት ኢዩ።

አብ ልዕሊ ልብን ምዝዋር ደምን ዜምጽኦ ሳዕቤን መስተ ብመጠን ኪዝውተር ከሎ አብ ምዝዋር ደምን አብ ልብን ብዙሕ ምልውዋጥ አየምጽእን ካብ መጠን ብዝሐለፈ ግና ንልቢ (ካብ ልክዕ ሐሊፉ የስርሖ’ሞ ይደክም ምእንትዚ ደምና ብግቡእ ዜዛውሮ ብዝሰአን ምዝዋር ደም ይዝ

መጽሐፍ ምቁር መዚ ፱።

ሕል ምኽንያቱ ኸአመትንታት መተሐላለፍቲ ደም ዝአክል ደም ከም ቀደሞም ምትሐልላፍ ስለ ዝሰአኑ ኢዮም። ንሐደ ሰብ እቲ አብ ትሕቲ ቄርበቱ ዘሎ ዋዒ ይህቦ እንተዀነ ግን እቲ ውሽጣዊ ሰብነቱ ዚበቅዕ ዋዒ ብምስአን እናዝሐለ ይኸይድ ከም’ዚ እንድሕሪ ኰይኑ ኸአ ብግዜ ብርቱዕ ቍሪ ሐደ ሰብ አልኮላዊ መስተ ስትዩ ምስ ዝጸንሕ በዚ ከምዚ ዝበለ ምቅይያር ልክዕ ከምቲ ሐንቲ ብርጭቆ መስተይ ሻሂ ውዑይ ነገር ተቐዲሕዋ ጸኒሑ ዝሑል ብዝቅድሐ ብእብኡ ቃዕ ኢላ እትስበር ክምኡ’ውን ብዛሕሊ ምኽንያት ከምዝመውት ጥርጥር የልቦን።

ካልእ ብአልኮል ምኽንያት ዚመጽእ ሳዕቤን ናይ ሐደ ስታይ ሰብ አካላት ንዝመጾ ዓይነት ሕማም ክከላኸል ከምዘይኽእል ብሐኻይም ተረጋጊጹ አሎ። ንአብነት ሕማም ሳምቡእ ካብ አብ ዘይሰታያት አብ ስታያት ይብርትዕን ይበዝሕን ከምኡውን ተቕማጥን ዓሶን ካብ ንዘይሰታያት ንሰታያት ይጐድእ። አብ ርእሲኡ ኸአ ካብ መጠን እናበዝሔ ብዝኸደ ማለት እናስፋፍሔ አብ ልዕሊ - አካላትና ዓብዪ ጕድአት እናፈጸመ ነታ አውራ ተነቃፊ መድሐኒት ዘይርከባ ከብዲ እውን ይብዝብዛ’ሞ ብዙሕ ሽግር ይርከብ። ብዙሐት ሐኻይም አልኮል ንደም ፈጺሙ ከም ዝመርዞም ይገልጹ በዚ ምኽንያት’ዚ ኸአ እንተድአ ደም ተመሪዙ ሰብነትና ንዝመጾ ሕማም ኮነ መርዚ ምጽዋር ወይ ኸአ ንምክልኻል ይሰአኖ እዘን ኵለን ዝሰመናየን ሳዕቤናት ብምኽንያት አልኮል ይመጽእ እዚ ኵሉ ኸአ መስተ ዜዘውትሩ ሰባት ካብቲ ግቡእን ስሩዕን ዝዀነ ዕለታዊ መግቢ ብዘይምብላዖም ማለት ሰብነቶም ብመስተ - ይዕጾ’ሞ ብሰንኪ አልኮል ብዘይልቦም ተራሲኖም ተጠቕሊሎም ይሓድሩ ስለዚ በዚ ኸምዚ ዝበለ መንገዲ ሰብነቶም ምጕዳእ አይተርፎን።

አልኮል ከም መግቢ ገሰ ሰባት ንኣልኮል ከም ዕለታዊ መግቢ ገይሮም ዜዘውትሩዎ ዝቄጽርዎን አለዉ ማለት ንግሆ ካብ እቲ ግቡእ ዝዀነ ቍርሲ ማለት ሻሂን ጸባን ቡንን ቅጫን ወዘተ….! አልኮላዊ ቀጨጭ ይሐይሽ እናበሉ ከምኡውን ፋዱስ ኪከውን ከሎ ኬሳቴ - ከርሲ ኢሎም ይጅምርዎ እሞ ብእኡ ይዕጸዉ ከምኡውን ምሽት ከም ደርሆዶ ብጊዚኡ ከሎ አብ ገዛና ክንአቱ እናበሉ ናብ እንዳ መስተ ተአሊኾም የምስዩ እሞ መግቢ ተሐሲሞም ማለት ብመስተ ተሰኒፎም ተዓዅሊሎም ይሐድሩ። እዚ ግና እቲ አልኮል ከም ካልእ ዓይነት መግቢ ንሰብነትና ዝጠቅም ነገራት ሂቡ እቲ ሰብነትና ክጥቀመሉ ዝኽእል መገዲ ስለ ዘይብሉ ኢዩ። ምእንትዚ አልኮል መአዛ ማለት ቪታሚን ኮነ ወይስ ማዕድን ወይ ከአ ካልእ ንሰብነት ዜጠንክር ነገር ዘይብሉ ወይስ ዘይህብ ስለ ዝዀነ ኢዩ። ምእንትዚ ዝዀነ ይኹን ካብ ክፍሊ አካላትና ብአልኮል ዝጥንክርና ዝጥቀምን ፈጺሙ የልቦን ከምኡ’ውን ንግዚኡ ብዘይልብኻ አዕቢዱ ብዘርሰነካ ሐይሊ ዘረኸብካ ኰይኑ ይስምዓካ እምበር ብርታዔ ምንም አይሀብን። አልኮል ዜደንዝዝ - ስሚ ስለ ዝዀነ ንሕዋሳት ብዘይመጠን ይመርዝ ከምኡ እውን ይዕንቅፍ አብ ካልእ ዓይነት እነዘውትሮም ዓይነት መግቢ ዘይርከብ መርዛዊ ሳዕቤን ከምጽእ ይኽእል።

ሰብነትና ነቲ ዝተሰትየ አልኮል ስሚ መጽአኒ ኢሉ ተቐላጢፉ ክተፍኦ ስለ ዘይኽእል ክሳብ ብትንፋስ ዝበንን ወይ ከአ ሐይሉ አጥፊኡ ብሽንቲ ከም ሐተላ መግቢ ኰይኑ ዝኸይድ ንውሽጣዊ ክፍሊ አካልትና እናሕረረን እናናወጸን ክሳብ ሞኸ - አቢሉ ሐይሉ ዝደክም ተዓቍሩ ይጸንሕ። እዚ ኸአ ነዊሕ ጊዜ ይወስድ ከመይ ሐንቲ ንእሽቶ መለኪያ አልኮል አብ ሰብነትና ምስ እትአቱ መርዙ ወይ ኸአ ምንዋጹ ምእንቲ ክበንን ሐደ ሰዓት የድልዮ ከም’ዚ ስለ ዝዀነ ኸአ እቲ አልኮል ንብዙሕ ሰዓታት አብ ምሉእ ሰብነት እናተዛወረ ንውሽጣዊ ሕዋሳት ከበላሹን ከመርዝን ይኽእል ማለት ኢዩ። እምብአርከስ አልኮል ካብ ጠቕሙ ጕድአቱ ካም ዝብርትዕን ከም ዝበዝሕን ብዝቐለለ መገዲ ክርኤ ይከልአ።

አልኮል ከም መድሐኒት ክሕሰብ ከሎ ቅድሚ አሽሐት ዓመታት ይገብር ቀዳሞት ሰባት ሐደ ብርቱዕ ነገር ዚስክር ከም አልኮላዊ ነገር ብምስታይ ካብ ጊዝያዊ ቃንዛን ሕማምን ከም ዝድሕኑ መልሲዎም ከምዚ ሕጂ መድሐኒት ከይተማህዘ ከሎ ሐደ ሐደ ጊዜ ብኸም’ዚ ዝአመሰለ ጥበብ ካብ’ቲ ጊዝያዊ ቃንዛኡ ዝሐልፈሉ ብኸም’ዚ ዝአመስለ ነገር እናስተዩ ይድንዝዙ’ሞ ቃንዛ ምንም አይስምዖምን ነእብረ። እንተዀነ ግን እቲ ቍስሊ ወይ ሕማም ዝሐዞም ቃንዛኡ እንተሐለፈሎም ማለት ባዕሉ ብገዛእ ርእሱ ወይ ኸአ መዓልቱ አብጺሑ ብንውሕ ዝበለ ጊዜ እንተሐወየ ብሳላ እዚ ዜደንዝዝ አልኮላዊ መስተ ምስታይ ዝሐወዩ ኮይኖም ይመስሎም ስለ ዝነበረስ በዚ ምኽንያት’ዚ አልኮላዊ መስተ ከም ዓብዪ መድሐኒት ተቄጺሩ «አብ ዓዲ ዕውራት በዓል ሐደ ዓይኒ ይነግሥ» ከም ዝብሃል ኰይኑ ክሕሰብን ክዝውተርን ክምለኽን ጀመእር። እዚ ኸአ ቃንዛ ናይ’ቲ ቍስሊ ክስምዖም ከሎ ድሩቕ ነገር ከም አልኮል ይሰትዩ’ሞ ልቦም አጥፊኡ ፍረ አቢሉ የደቅሶም ነበረ’ሞ ካብ ቃንዛኦም አዕሪፉ ስለ ቃንዛ ዘይተሰምዖም እዮም ከም’ዚ ሎሚ መድሐኒት ከይተረኽበ ከሎ ከም ሐደ ዓብዪ መድሐኒት ገይሮም ዝቄጽርዎ ዝነበሩ። ከምኡውን ገሊኦም ሐኻይም ካብዚ አረጊት ቅዲ ተኸቲሎም ንሓያሎ ጊዝያት ንአልኮል ከም መድሐኒት ቄጽሮም አብ ግብሪ የውዕልዎ ነበሩ። ንአብነት ዊስኪ መድሐኒት ሰናቡእ ገለ ነገር ብቍሪ ወይ ከአ ብተጓዳእቲ ሐሳኹ እንተሐመሙን ከምኡ ኸአ ንካልእ ሕማማውን ዋና መድሐኒት ኢዩ ይብላህ ነበረ እዚ ግን እቶም ቤት ዕዮ ውስኪ ስለ ክሽየጠሎም ምስ ሐደ ክልተ ሐኻይም ተሰማሚዖም ዝገበርዎ ጥበብ ከይኮነ አይተርፍን። ካብ’ቲ ጊዜ’ቲ አትሒዙ ዝተወርሰ ነገር ሕጂ እንተ ዀነውን ዊስኪ ካብ ብዙሕ ሓማማት ዘድሕኖም ዚመስሎም ብዙሐት ሰባት አለዉ እንተ ዀነ ግን አልኮላዊ መስተ በዚ ሎሚ ናይ ጥበብ ስልጣኔ ጊዜ’ዚ ከም ፈውሲ ገይሮም ክርእዪዎ ዝኽእሉ ሐኻይም ዳርጋ ጨሪሾም የለውን ክብሃል ይከአል። እንተድአ አልኮል ብገለ ምኽንያት ከም መድሐኒት መጠን ተቄጺሩ ማለት አብ ግብሪ ዝውዕላሉ ተረኺቡ ንአኡ ብዚ ዝውተረሉ ጊዜ ትኽክል ከምቲ ካልእ ዓይነት መድሐኒት ብሐኪም ዚእዘዝ ከምኡ ከአ ብሐኪም ጥራሕ ኪእዘዝ ይግባእ። አብ ሕዋሳትና ሕማም ዝልዓል ሐደ ጕድለት ምስ ዝርከብ ወይ አብ ልዕሊ አካላትና ዘየድልዮ ነገራት ምስ እንፍጽም ኢዩ።

ሐደ ሐደ ጊዜ ሓኻይም ሕማምን ጕድለትን ንኺፈልጡ ከምኡውን አየኖት ህዋሳት ብዚግባእ ከም ዚሰርሑ አየኖት ኸአ ካብ መጠን አበርቲዖም ከም ዝዓዩ ኪምርምሩ ምስ ዝደልዩ ድሕሪ’ዚ እቲ ሐኪም ዜድሊ አፋውስ አዚዙ ነቶም ህዋሳት ብዚግባእ ከጥዕዮም ይኽእል ከም’ዚ ዚአመሰለ ዓብዪ መርመራ ሕክምና ብዙሕ ፍልጠት የድልዮ ስለምንታይ እቲ ዜድሊ ዓይነት ፈውሲ ምውሳንን መጠኑ ምፍላጥን እቲ መድሐኒት ከአ አብታ ዝሓመመት ክፍሊ አካል ወይ ህዋስ ጥራይ ምግባር ቀሊል ነገር አይኮነን እንተድአ ሐደ ሰብ ብዙሕ ስታይ ነይሩ ግና ሐኻይም አብ ልዕሊ አካላቱ መርመራ ኪገብሩ አለዉ ብቕልጡፍ ከም ዘይግለጸሎም ይኸውን ስለምንታይ እቲ ህዋሳት ብአልኮል ተመሪዙ ስለ ዝላሕልሐ ኢዩ። ምእንትዚ ኸአ ከምቲ እንተሐመምኻ ብዘይሐኪም አልዒልካ መድሐኒት ክትወስድ ዘይግባእ ከምኡውን አልኮል አብ ግብሪ ክተውዕሎ እንተደለኻ ብፍቓድ ሓደ ሓኪም እንተዘይኰይኑ አልዒካ ማለት ረኸብክዎ ኢልካ ከተዘውትሮም አይግባእን።

ምእንትዚ ሓደ ሓኪም ዘይአዘዞ መድሓኒት ምውሳድ አብ ከመይ ዝበለ ዓብዪ ድንገት ከም ዜብጽሕ ነስተውዕል በዚ ምኽንያት’ዚ ኸአ አልኮል መድሓኒት ምዃኑን ዘይምዃኑን ሓኪም ጥራይ ኪውስኖ ይግባእ ካብዞም እነዘውትሮም መድሓኒት ዝበዝሑ ብርቱዕ አልኮል ዝሓዙ ማለት ብአኡ ዝተሰርሁ ስለ ዝዀነ ብዘይካ ናይ ሓኪም ትእዛዝ ክንወስዶም ወይስ ከነዘውትሮም ምንም አይግባእን ማዕረ ዕስራን ሓሙሽተን ካብ ሜቲ ናይ ዝዀነ ይኹን ዓይነት መድሓኒት አልኮል ኢዩ፥ እዚ አብ ብዙሐት ዓይነት መስተታት ካቢ ዚርከብ አልኮል ይበዝሕ ንአብነት ካብ ቢራ ነዚት ቨርሙጥ ወዘተ…..! ስለምንታይ ቢራ አርባዕተ ካብ ሚእቲ ነቢት ሾሞንተ ወይ ዓሰርተ ክልተ ካብ ሚእቲ ዓሰርተ አርባዕተ ወይ ዓሰርተ ሾሞንተ ናይ አልኮል ሓይሊ ወይ ብርታዐ ዝሓዙ እያቶም። ምእንት’ዚ ኸአ ሓኪም ዘይአዘዞ መድሐኒት አልዒልካ ምዝውታር ልክዕ አልኮላዊ መስተ ከም ምዝውታር ማለት ኢዩ።

አልኮልን ሕዝባዊ ጸበባን፦ አልኮል ብዙሕ ሕዝባዊ ጸበባ ከምዜስዕብ ብርግጽ ተረኺቡ አሎ ቅድሚ ዅሉ ካብ መጠን ዝሐለፈ ገንዘብካ አብዚ ተጓዳኢ አልኮል ይጠፍእ። ብ 1974 ዓ.ም ፈ. አብ ሃገር አመሪካ $ 10.000.000.000 ዚአክል ገንዘብ ቅርሺ አመሪካ ንአልኮላዊ መስተ ጥራይ አጥፊኦም። እዚ ገንዘብ እዚ ስለስተ ዕጽፊ ናይ’ቲ አብ ትምህርቲ ዝጠፍእ ዓመታዊ ንመስፈሒኤንን ንመናበሪኤንን ዚእክባኦ ገንዘብ ከምኡውን ሚእቲ ዕጽፊ ናይ’ቲ አብ ምክልኻል ሕማምን ክንክን ጥዕናን ዚጠፍእ ገንዘብ ኰይኑ በቲ ናይ መንግሥቲ ዋና ክፍሊ ተቄጻጸሪ ተረኺቡ አሎ።

አልኮል ናብ ብዙሓት ዓይነት በደላት ዜብጽሕ ኢዩ ንአብት ዓበይቲ በደላት ከም ቅትለት ሰብን ዓመጽን ባእስን ስርቅን ዝአመሰሉ ብዝ በዝሕ ብስታያት ሰባት ኢዩ ዚፍጾም። አብ ሃገር አመሪካ ሰብዓ ካብ ሚእቲ ካብቲ ምእንቲ ክንክን ከተማን ቤት ማእሰርትን ዝወጽእ ገንዘብ ብሕልፊ ምእንቲ ሰኽራማት ኢዩ ዘጠፍእ። እዚ ኸአ አብ ዓመት ማዕረ ክንደይ ሚልዮናት ቅርሺ ይበጽሕ ማለት ኢዩ።

ዝበዝሕ ድንገት ብምኽንያት አልኮል ይመጽእ ብናይ መንግሥቲ አመሪካ ጸብጻብ ከም ዝተረኽበ ዳርጋ ዕስራን ሐሙሽተን ካብ ሚእቲ መራሕቲ ማኪና ድንገት ዝረኽቦም ብምኽንያት አልኮላዊ መስተ ዝመጸ ኢዩ። ብምኽንያት አልኮላዊ መስተ ብዙሐት ስድራቤታት ይብእሱን ይባታተኑን አልኮላዊ መስተ ብዙሕ ገንዘብ ዝጥርሽ ሕማቕ ልማድ ኢዩ ብኡነት እቲ ንአልኮል ዝወጽእ ገንዘብ አብ ቍም ነገር እንተዝውዕል ክንደይ ስድራ ከማዕብል ዝኽእል ምዀነ። ብርኡይ ነገር እንተተዓዘብካዮውን ካብ አብ እንዳሐደ ዘይሰታይ ሰብ አብ እንዳ ሰታይ ዘሎ ጭንቂ በዚሑ ይርከብ። በዚ ምኽንያት እዚ ኸአ ወዲ ሐደ ስታይ ሰብ በዚ ምኽንያት’ዚ ዝአክል ታሕጓስን ዓወትን ሲኢኑ ናይ አእምሮ ዝምባሌ የሕድር። እዞም በዚ ኸምዚ ዝበለ መገዲ ብናይ አልኮላዊ መስተ ምኽንያት ብኡሳት ስድራቤታት ቍጽሪ ዘይብሎም ናይ ሰብአይን ሰበይትን ፍትሕ ቍሊሕ ዝብሎም ዘይብሎም ምሽኵኖት ቄልዑ አልኮላዊ መስተ ሰላማዊ ስድራ ከምዘባላሹ የረድእ።

ናይ አልኮል መድሐኒቱ፦ በሽሐት ዝቍጸሩ ደቂ ሃገር አመሪካ ልማድ ናይ አልኮላዊ መስተ ዘለዎም እሞ ኸአ ወልፋ ምቍራጽ ዝአበዮም አለዉ። እዞም ከምዚኦም ዝበሉ ሰባት «አልኮላውያን» ይብሃሉ እቲ ኵነታቶም ከአ «አልኮሊዝም» ይጽዋዕ ነዚ ኵሉ ዋላ ሐደ’ኳ ሳዕቤን ከም ዘለዎ አርቂቑ ዝፈልጦ የለን እንተበልኩ ካብ ሐቂ ዝወጻእኩ ኰይኑ አይስምዓንን ሰለምንታይ አልኮላዊ መስተ ምዝውታር ካብ ዝጅመር ብዙሓት ሰባት ገሊኦም አልኮላውያን ኰይኖም ማለት ሰሪጽዎም ገሊአቶም ከአ ከም ዘይኰኑ ነዚ ኹሉ መሚዩ ዝፈልጥ ዘሎ አይመስለንን። ካብ አልኮሊዝም እንተድአ ዘይተኽልኺልና ሕይወትና ብምሉኡ ከም ዚበላሾን ከም ዚጠፍእን ርግጽ ነገር’ዩ። እንተ ዀነ ሐደ ስታይ ሰብ ካብ ልማዱ ክውገድ እንድሕሪ ደልዩ ብሐቂ ተስፋ ዘሎዎ መድሐኒት ክርከቦ ዝክአል ኢዩ እንተ ዀነ ግና ቀሊል መድሓኒት አይኮነን ብቕልጡፍ ምድሐን’ውን አሸጋሪ ኢዩ። ዝዀነ ኰይኑ እቲ ስታይ ሰብ ብሐቂ ገይሩ ናይ ልማድ ስኽራን እንተድአ ክገድፎ ብድላይ ጽዒሩ ምስኡ ኸአ ሐገዝን ምዕዶን ካብ አዕሩኹን ቤተ - ሰብን እንድሕሪ ረኺቡ ክድሕን ከም ዝኽእል ጥርጥር የልቦን።

አልኮሊዝም ክልተ ዓይንት ኢዩ ማለት ሐደ ድንገታዊ ካልአይ ኸአ ልማዳዊ እቲ ቀዳማዊ ድንገታዊ ዝተባህለ ካብ መጠን ዝሐለፈ አልኮል ብሐደ ጊዜ ካብ አልኮላዊ መስተ ምዝውታር ዝመጽእ ተላጋቢ ዝዀነ ሕማም ኢዩ። እቲ ካልአይ ልማዳዊ ዝተባህለ ኸአ ሓደ ሰብ ንናይ አልኮላዊ መስተ ልማድ ምምጣን ምስ ዝስአኖ ዝመጽእ ሕማም ኢዩ።

ብድንገታዊ አልኮሊዝም ዝተመርዘ ሰብ ብሐኪም ጥራሕ ኢዩ ከሓዊ ዝኽእል ስለምታይ አቲ ሐኪም ፈሲ እዚዙ ነቲ አብ ከብዲ እቲ ብአልኮል ዝተመርዘ ሕሙም ሰብ ተኸዚኑ ዘሎ አልኮል ከም ብተምላስ ወይ ብኻልእ መገዲ ብጥበብ ከውጽኦ ይኽእል። እዚ ዅሉ ክኸውን ከሎ ግና እቲ ብአልኮል ዝተዓብለለ ሕሙም ሰብ አእምሮኡ አጥፊኡ እንድሕሪ ኰይኑ ዝዀነ ይኹን ዓይነት ፈሳሲ ነገር ብጐረርኡ ምሃብ ማለት ምፍሳስ አይግባእን ስለምንታይ አእሮኡ አጥፊኡ ስለ ዘሎ፥ ብስርዓት ክቕበሎ ብዘይ ምኽእል ከይስርነቕ’ሞ ከይመውት ማለት በዚ ናይ ምስርናቕ ከምኡውን ሐደጋ ከይመውት ኢዩ።

ልማድ አልኮሊዝም ንምፍዋስ አቐዲምካ ካብ መሰረቱ ምጅማርን ከምኡውን ምኽንያት መንቀሊኡ ናይ’ዚ ልማድ እዚ ካብ መጀመሪኡ ከመይ ኢሉ ከም ዝለመዶ አርቂቕካ ምምርማር የድሊ። አልኮሊዝም ከም ንፍዮ ተቕማጥን ወዘተ… ዝበለ ማለት ብመድሐኒት ቀልጢፉ ክሐዊ ዝኽእል አይኮነን እንታይድአ ንሱስ ልክዕ ከም ሐደ መትሐዚ ዘይብሉ ክስረዝ ዘይክአል ነገር ጠባይ ዝሐዘ ኢዩ። ነቲ ናብኡ ዝቐረበን ማለት ዝወደቐን ዝዘንበለን ኸአ ልማዱ ንኽተልግሰሉ ዘይከአል ብምዃኑ ንኻልኦት ሰባት ድአ ከይልወጡ ናብዚ ከምዚ ዝበለ ሳዕቤን ከይወድቁ እሞ ኸአ ናብ ተጣዒስካ ዘይውጻእ ዘየሔጕስ ናብራ ብሕልፊ ናይ ስድራ ቤት ጽኑዕ ስሚዒት ናይ ዝኰነ ይኹን ዝነበሮም ብቐሊል ነገር ተሲሒቦም ዕድሎም ሰቢሮም ህድአት ምስአንን ከምኡ ኸአ ውሽጣዊ ስሚዒቶምን ወይ ኸአ ምኽንያት ናይ ከምኡ ዝአመሰለ ነገራትን ዓብዪ ምልውዋጥ ናብ ሰብነቶም የስዕቡ። ወጌሳታት ወይ ሓኻይም ብዛዕባ አልኮላዊ ሳዕቤን እንታይ ምዃኑን ከምኡውን ከመይ ዝበለ ሳዕቤን ከም ዜምጽእ ሓሳቦም እተዚህቡ ማለት እቲ ሓቂ ርኢይትኦም እንተዚገልጹ ብግልጺ ገይሮም ነቲ ሓቂ ሓበርታ ሂቦምን ወሲኖምን ከምኡውን አብዚሖምን አግፊሖምን ብዛዕባ ነዞም ሰብ አብ እግሪ ዜውዕሎም ዘሎ አልኮል ብሓጐስ መርአዩ። ከም እትፈልጡ ኵሉ ጊዜ ሓደ ሓኪም ወይ ወጌሳ ንሓደ ዝዀነ ይዅን ነገር ብዝበዝሕ መሪሕ ኰይኑ ንሓደ ዝሓመመ ሰብ ብዓብዪ ጥንቃቐ ብበበይኑ ዝዀነ መርመርን ኵነታትን ናብቲ አንጻር ሰብነቱ ዝወረዶ ነገራት ንሓደ ሰብ ብናይ ፍልጠት መገዲ ገይሩ ኪሕግዝን እንታይ ምዃኑ መሕመሚኡን ኪገልጾን ዝኽእል ኢዩ።

እቲ ብጠቕላላ ሓፈሻዊ ሳዕቢን ናይ አልኮሊዝም አውራ ነቲ ከም ናይ ተፈጥሮ ብልሒ ምኽንያት ሕማም ኰይኑ ካብቲ ናይ ከም ሓደ ሕማቕ አመል ኰይኑ እናገደደ - እናገደደ እናስፋሕፍሔን እናስረጸን ከም ዝኸይድ ኰይኑ ተረኺቡን ተፈሊጡን አሎ። ነዚ ከምዚ ዝብለ ሰንካም ሳዕቤን አብ ልዕሊ ደቂ ሰብ ዝወርድ ሰላሕታ ሕማም ዝዀነ ከምኡውን በይቶ ሕጊ እናለወጡ ምስ ልምዲ ወይ አመል ደቂ ሃገሮምን ሕዝቦምን ኵነታት እናአመዛዘኑን አጽኒዖም ነዚ ናይ ዓብዪ ግድል ናይ ሕማም አልኮላዊ መስተ ዜምጽኦ ዘሎ ሳዕቤን ክክታተልዎን ኪቃወምዎን የድሊ አብ ዝበዝሕ ነገራት ሓኻይም ሓደ ዓብዪ ጠቕምን ሓገዝን ናይ ሓቢርካ ምዕያይን ምግዳስን አዝዩ ሓበርታ ምስ ሥድራ ቤታት ዜድልዮም ኢዩ፥ ገለ ቍሩባት ሰባት ተገንዚቦምዎን አስተውዒሎምዎን ነዚ ምኽንያት መዛረቢ ኰይኑና ዘሎ መሠረት ናይ አልኮል ከምኡውን ናይዚ ናይ ሓቢርካ ነንሕድሕድካ ካብቲ ዓብዪ ሳዕቤን ንሃገር ዜምጽእ ምርድዳእ ነዚ ቀንዲ ዜገድስ ዝዀነ ነገር ብምግንዛብ ናይ ከምዚ ዝበለ ግናይ ነገር ፈውሲ ሃሰስ ኢልካ ንምርካብ ለይቲ ምስ መዓልቲ ብጽሑፍ ብጋዜጣ ኰነ ብመጻሕፍቲ ወይስ ብስብከት ቃል ንምዕዋት ንሕዝቦም ንምድሓን ዝተግሁ ብዙሓት ኢዮም።

ናይ አልኮል ሳዕቤን ንምፍዋስ ከምቲ ብሓሳብካ መርሚርካ ንሰብነትካ እትካናኽኖ ከምኡውን አስተውዒልካ ካብ አልኮላዊ ነገር ምክልኻል የድሊ። ነዚ ከምዚ ዝበለ ነገር ኸአ ነቲ ሕማም መስተ አልኮል ዝሓዞ ሰብ ብዙሕ በብዓይነቱ መአዛ ዘለዎም መግብታት የድልዮ ዝበለጸኳ ፕሮተይን ዘለዎም መአዛ መግቢ ከም እኒ እንቋቍሖ ስጋ፥ ጸባ ካልአይ ነገር ኸአ እቲ አውራ ዚጠቅም ነገራት ከም ቪታሚን መአዛ ዘለዎ ነገራት ፍረታት ንደም ዜጽሪ ማለት ነቲ መርዚ ናይ አልኮል ዜብንን የድልዮ። ርግጽ ኢዩ መድሓኒትውን ካብ ከምዚ ዝበለ ነገር ከድሕኖ ዝኽእል ዝሕግዞ አይሰአንን እንተዀነ ግን እዚ ከምዚ ዝበለ ቀሊል አይኰነን ከምኡውን ከድሕኖ ዝኽእል ዝተረጋገጸ መድሓኒት ከምቲ ካብ መአዛ ፍረታትን መግብን ዝርከብ አይኰነን።

አልኮል ዘይተፈልጠ ስዉር፦ ብዙሕ እሞ በብዓይነቱ ብዝዀነ አገባብ ብዛዕባኢ አኸባ ንዝተገበረሉ ነዚ ጌና ዘይተፈልጠ ስዉር ዘሎ አልኮል አሽሓት ሰባት ሰብኡትን አንስትን ብሓባር ተአኪቦም ሓደ ማሕበር አናቆሙ ንአልኮል ንኽስርዙን መድሓኒትውን ክረኽብሉ ሽሕ’ኳ እንተ ጽዓሩን ደኽሙን ጌና ንገሊአቶም ሰባት ዓብሊሉ አብ ርእሲቶም ነጊሡ ዜስፋሕፍሕ ዘሎ ኢዩ። እዚ ኵሉ ምሕጽንታን እቲ ሰራም ዝዀነ ሳዕቤኑን ብጽሑፍ ኰነ ብስብከት እናተዘውተረ እንከሎ ከምኡውን ስለ ነቶም ንአልኮል ዜምልኹ ሰባት ናብ መንገዲ ሠላም ክመልሱ ንምልክታታትን ንመጻሕፍትን አሽሐት ገንዘብ እንተጥፍኡ እቶም ዜዘውትርዎን ብኡኡ ዝተመርዙን አብዚ አኸባ’ዚ አይጽንበሩን። እቶም ማሕበራት አንጻር አልኮል ክሳብ ሕጂ ጌና ከይሰልከዩ ብዓብዪ ግድል ነቶም ሕጂ ዝውለዱ ሕጻናት አሰር አልኮል ስለ ከይስዕቡ ብማለት ስብከቶም አየቋረጹን። ብዛዕባ’ዚ ሐቢርካ ጥቕሚ ደቂ ሃገር ምስራሕ ማለት ብግቡእ ተራኺብካን ልቢ - ንልቢ ተዋሂብካ ምምያጥን ሐደ ማሕበር ብግቡእ ዝቖመ ምምስራት ከምቲ አብ ሐያሎ ሃገራት ዘሎ ምምስራት የድሊ። አብ ሃገር አመሪካ ብሰንኪ እዚ ዘይተፈልጠ ስዉር አልኮላዊ መስተ ብዙሓት ዓበይትን መንእስያትን ሊቃውንትን ዝተሐወስዎ ብዓብዪ ስብሰባ ተኣኺቦም ብዛዕባ ናይዚ ዓብዪ ግድል ዝዀነ ሕቶታት እናውደቑ ብዙሐት ማሕበርተኛታ ብዓብዪ ግዳሴ እናሰዓብዎ ርሕራሔ ብዝመልኦ ስምዒት ገንዘቦም እናዋጽኡ አብ ልዕሊ እቶም አልኮል ዜዘውትሩ ሰባት ደቂ ሃገሮም አበርቲዖም ተኻትዕሉ ከምኡ ኸኣ ብስምምዕ እናተቐራረቡ ንእሽቶ ነገር ሕራኽራኽ ከየትረፉ በብኽፍሉ ሠሚሮም ብዓብዪ ግዳሴ እናፈትሑ ተዛረቡ ጌና ኸአ ክሳብ ሕጂ ከየቋረጹን ተሥፋ ከይቄረጹን ይዝትዩ አለዉ።

መጽሓፍ ምቁር መዚ ፲።

ድሕሪ’ቲ ነዊሕ መዓልታት ዝወሰደ አኼባኦም ከምዚ ዝስዕብ ጌይሮም ሐደ ውሳኔ ሃቡ ማለት ቀዳማይ ነገር መጽሔታትን መጻሕፍትን ዓበይቲ መልክታታትን ብዛዕባ ስንኩ ዝዛረቡ አሕቲሞም አውጽኡ ድሐር ከኣ ነፍሲ ወከፍ ሰብ ሐው ወይ መሐዛ ነንሕድሕዱ ንዝዀነ ይኹን ንኽምዓዓድ መዚ ናይ ነፍሲ ወከፍ ኮነ ከምኡ ኸአ ነፍሲ ወከፍ ማሕበርተኛ ነዚ ተሐቲሙ ዘሎ ብዛዕባ አልኮሊዝም ዚዛረብ መጻሕፍትን መጺሔታትን ንኸንብብን ከምኡ ኸአ ንብአልኮል ዝተዓብለለ ሰብ ነዚ መጻሕፍቲ ኰነ መጺሔት ንኽንብብ ሐገዘ ከወፊ ብሐባር ድምጺ ተስማምዕሉ። በዚ ኸምዚ ዝበለ ምምሕዳር ዝመልኦ አገባብ ናይ’ዚ አኼባ’ዚ ምህዞ ኸአ በሽሓት ዝቍጸሩ ሰባት ካብዚ ስንካም ዝዀነ ሕማም አልኮል ክሐውዩ ኪኢሎም ድሐኑ።

ክፉእ የኽፍአካ ሓተላ የትፍአካ።

ሐደ ጊዜ ሓደ ሰብአይ ብዙሕ ሰኺሩ ነበረ’ሞ ስኽራኑ ምልቃቕ አብዩዎ ርእሱ ተጨዲዱ ብጣዕሚ ሒሙዎ ክሳብ ናብ ሞት ክበጽሕ ደልዩ ነበረ’ሞ በዚ ምኽንያት’ዚ ዝአክል ነታ መከረኛ ርእሱ ብገመድ ከረው አቢሉ አሲሩ ናብ እንዳ ሐኪም ገለ መዝሓሊ ርእሲ መድሓኒት እንተረኸበ ቢሉ ከደ። አብኡ ብዝበጽሐ ኸአ ነቲ ሐኪም ርእሰይ ዓብዪ መርዘን ሒሙኒ’ሞ ገለ መዝሐሊ መድሓኒት እንተሎካ ውግአኒ ወይ ዝውሐጥ እንተሎ ኸአ ሃበኒ ቢሉ ገለጸሉ። እቲ ሓኪም ከአ ከምቲ ንሱ ዘረድኦ ሕማም ርእሲ መርዘን መሲሉዎ አይስአንን ኢሉ መርፍእ ብተሎ አዳልዩ ንዓበል አብዚ ተቐመጥ’ሞ መርፍእ ክወግአካ ብዝበሎ ንሱ ኸአ አበየናይ ኢኻኸ ትወግአኒ ቢሉ ተዛረቦ እቲ ሐኪም ከአ አብ ኢድካ ኢየ ኢሉ መለሰሉ ንሱ ኸአ መአስ ድአ ኢደይ ሓሚመ አብ ኢደይ ትወግአኒ ትወግአኒ እንተዀንካ አብዛ ርእሰይ ውግአኒ አብ ርእሰይ ኢዩ ሕማመይ ቢሉ መለሰሉ ወዮ ሓኪም ኸአ ገሪሙዎ ሓወይ ተጸሊልካ ዲኻ አብ ርእሲ ድአ ካብምአስ አውጋኢሉ ተዛረቦ ንሱ ኸአ ትቕብል አቢሉ አብ ኢደይ ትወግአኒ ድአ መአስ ኢደይ ሐሚሙ ኢለካ በሎ እቲ ሓኪም እንደገና ነዚ መልሲ እዚ ብዝሰምዐ ቀሪቡ ከም ዝርእዮ ተመሲሉ ስለ ከሽትቶ እስከ አስተንፍስ እንተበሎ ንሱ ከአ አስተንፈሰ’ሞ «ክፉእ የኽፍአካ ሓተላኸ የትፍአካ» ከምዝብሃል መስተ ሃንገፍ በሎ’ሞ ብዙሕ ስትዩ ከምዘሎ ብዘርጋገጽ ከምዚ ዝብሃል መስተ ሃንገፍ ብሎ’ሞ ብዙሕ ስትዩ ከምዘሎ ብዘረጋገጸ ከምዚ ኢሉ መለሰሉ ሐወይ ረአናልካ በል ቀልጥፍ ኪድሞ መድሓኒት ዝኾነካ ኮኛክ አምጽአለይ ድሕሪ’ቲ አብ ርእስኻ ክወግአካ መድሐኒትካ እዚ ቀሪበልካ ዝነበርኩ አይኮነን ተጋግየ ኢየ እዝስ ናይ ሕማም መርዝን መድሓኒት’ዩ ኢዩ «ክሃልል ዝመጸካ አድጊ አጸቢቕካ ጸዓኖ» ከም ዝብሃል ገይሩ አላገጸሉ።

ትምህርቲ፦ አቦታትና ክትርቱ «መጀመርያ ስሕታን ካልአይከ ዕብዳን» ከም ዝብሃል ርአዩ እዚ ሰኽራም ሰብአይ ንዘይተገብረ አብ ርእሰይ ውግአኒ ክብል ተረኽበ ዘገርም እኮ ኢዩ ካብ ግብረትካስ ድፍረትካ ከም ዝብሃል ሰኺሩ’ኳ በጥ ከይብልስ እንደገና ርእሰይ መርዘን ሒሙኒ ኢሉ እሞ ኸአ ኣብ ርእሰይ ድአ ውግአኒ ምባልስ ከምቲ አብ መጽሐፍ ቅዱስ «ወይኒ መላገጺ እዩ ዜስክር መስተ ኸአ ሃዋኺ ኢዩ» በዚ ሰንከልከል ዚብል ዘበለስ ጥበበኛ አይከውንን ምእንትዚ አመል የውጽአካ ካብ ማእክለ ከም ዝብሃል ካብ ዳሕራይ እምስተ እንተዘይደፍኦንስ መን መጽደፈኒ ኢልካ እትጥዓስ እግሮኻ ሐሊኻ ስቕ ምባል ክንደይ ኮን ይበልጽ።

መጽሐፍ ጠጡ እናበለ ስለምንታይ ዝሐድጎ?

ሓደ ጊዜ ንሐደ ዓብዪ ሽማግለ ሰብአይ ሓደ ክልተ ዝፈልጥዎም ሰባተ፥ ስለምንታይ ኢኹም ኤረ….. እትሰኽሩ ሕጅስ ሰብ’ኳ ጸሊኢኩም አሎ ብዝበልዎም ድሕሪ’ቲ ሐሲቦም እምብአር መስተ ክሐድጎ ድአ ኢሎም ንቍሩብ መዓልታት ተጸሚሞም ሐደግዎ እንተ ዀነ ግና ወልፊ መስተ አንተድአ ሰሪጹካ ብዙሕ አሸጋሪ ስለ ዝዀነ ናብታ ዝነበርዋ አመል ናይ መስተ እንደገና ክሰትዩ ተመልሱ’ሞ ወዮም ዝመዓድዎም ሰባት ኸአ ሥለምንታይ ድአ እንደገና እትሰትዩ ገድፍኩሙዎዶ አይነበርኩምን ብዝበልዎም፥ ንሶም ከአ ከምዚ ኢሎም መለስሎም ስምዑ ደቀይ መጽሐፍ’ኳ ብዓብዪኡ ስተዩ እናበለናስ ስለምንታይ ንአይ ካብ መስተ ተኸልከል እትብሉኒ በልዎም እቶም ሰባት ከምኡ ዝብል አብ መጽሐፍስ አበይ ምዕራፍ አሎ ኢሎም እንደገና ብዝሐተትዎም ንሶም ኸአ አብ ካልእ ሃለው ከይበልኩም ቀዳማይ መጽሓፍ ፊደል ሃቡ አምጽኡለይ’ሞ ከርእየኩም ብዝበሉ መጽሐፍ ፊደል አምጽእሎም’ሞ ድሕሪ’ቲ በሉ አንብቡ እዚ እንታይ’ዩ ድሕሪ’ቲ ወዮም ሰባት ከም’ዚ ዝስዕብ ገይሮም አንበቡ፤

ገ ጉ ጊ ጋ ጌ ግ ጎ

ጠ ጡ ይአክል ካብኡ አይትሕለፉ በሉስከ ካብዚ ዝዓቢ መረዳእታ እንታይ አሎ እቲ ቀዳማይ መጽሐፍ ፊደል’ኳ ስተዩ እናበለና ከሎስ ስለምንታይ ይሐድጎ ጠጡ…..ማለት ስተዩ ማለትዶ አይኮነን መጽሓፍ ብዓብዪኡ ስተዩ ጠጡ…..ጠጡ……አይትጽምኡ እናበለ ንስ ዓሽየ ድየ ዝሐድጎ ኢሎም መለስሎም።

ትምህርቲ፦ ክብልዕዎ ዝደለዩ አባጕንባሕሲ ዛግራ ይብልዎ ዝተባህለ ተረት አቦታትና ከስ ነዚ ከምዚ ዝበለ ኢዩ ስለዚ ብመስተ ብዝተመረዝካ ካብኡ ምርሐቕ አሸጋሪ ከም ዝዀነ አይንዘንግዕ።

|  |
| --- |
| አነኹ ዕንጨይቲ ኰይነ መጺአልኪ። |

ሐደ ጊዜ ሐንቲ ሰበይቲ ንሰብአየን ዕንጨይቲ ወዲእና’ሞ ስለዚ በጃኹም ዓዲግኩም አምጽኡለይ ብዝባላኦም ንሶም ኸአ ጽቡቕ ነይሩ ነገር ግን ገንዘብ የብለይን ስቕ በልኒ ከመይ ንብርለ ሜስ እኳ እትኸውን ሎምስ ጨኒቓትኒ እያ ዘላ በልወን ድሕሪ’ቲ ንሰን ካብቲ ዝቔጠባአ ገንዘብ አውጺኤን ዋጋ ሐደ ኵንታል በሉ እንኩም ሐንትስ አምጽኡለይ ድአ እምበር ብምንታይ ድአ ክስንክት ኢልኩሙኒ ካብ ኵሉ ሐሙሽተ እንጌራ ናብ እንዳ ሰብ ዝኸዳ ናይ ምብጻሕ አለዋኒ ኢለን እናተላበዋ ሃብኦም። ድሕሪ’ቲ ንሶም ነተን ገንዘብ ሒዞም ትኽ ኢሎም ናብ እንዳ ሐንቲ ኮማትሪ አትዮም ካብኤን ጥርሙዝ ሜስ ስተዩ’ሞ ሃገሩ ስለ ዝነበረ ኸአ ቃሕ ቃሕ ስለ ዝበሎም እንደገና ጥርሙዝ ሜስ ወሰ’ኩ። አብኡ ከለዉ አዕሩኽቶም ስለ ዝመጽእዎ እንደገና ፍያስኮ ሜስ አዘዙሎም ከምኡ እናበሉ ብመስተ ዝአክል ሸገግ ስለ ዝበሉ ገንዘቦም ክሳብ ዝጭርሱ ነቲ ል እኾም ረስዖምዎ ስትይ አምሰዩ ንሰን ኸአ አረ……እንታይ ረኺቡዎም ጠፊኦም ኢለን ካብ ጐረበተን ዕንጨይቲ ተለቂሔን ከመጸኒ እዩ ኢለን እንጌራኤን ሰንኪተን አብ ሞሰበን ገይረን ቄልዓ እስኪመን ናብ ምብጻሔ ከዳ ድሕሪቲ ካብ ምብጽሔን ብዝተመልሳ ነታ ዓባይ ጓለን ጓለይ አቦኺዶ መጺኦም እንተበልኣ ንሳ ኸአ አይመጽኡን በለተን’ሞ እምብአር ብሐቂ ገለ ረኺቡዎም ኢለን ብዙሕ ተሻቐላ ምሽት እቶ እቶ ብዝኾነ ኸአ ናብ ቤቶም ገጾም ክምለሱ ከለዉ ዕስራን ሐሙሽተን ሳንቲም ጥራሕ ካብቲ ኵሉ ዝነበሮም ተረፈቶም፥ ከምኡ ከአ ናብ ቤቶም ካሮሳ ዝይትአትዎ ጸቢብ ስለ ዝዀነ ንሐደ ብዓል ዓረብያ ጸዊዖም ናብ ገዛይ ማእከል ጥቓ እንዳ አቶ ጐደፋ ብኽንደይ ትወስደኒ በሉዎ’ሞ ንሱ ኸአ ንዓኹም ዲኹም ወይስ አቕሐ አለኩም ብዝበሎም ንሶም ኸአ ንዓይ’ባ ብዝበልዎ በሉ ሕራይ ብዕስራን ሐሙሽተን ሳንቲም እወስደኩም በሎም ድሕሪቲ አብአ ተሰቕሉ ነገር ግን ብዘይ መጠን ሰኺሮም ስለ ዝነበሩ ሰንከልከል ኢሎም ሐንሳብ አብአ ራዕ ኢሎም ወደቑ ድሕሪ’ቲ ወዮ በዓል ዓረቢያ ስለ ከይወድቅዎ ብማለት እንደገና ሰቒሉ ብገመድ ገይሩ ከም ሐደ ዕንጨይቲ ከረው አቢሉ አሲሩዎም ከደ። አብ አፍ ደገ ቤቶም ምስ በጽሑ ብዓልቲ ቤቶም እንታይዀን ረኺቡዎም ክብላ ይጸበያኦም ስለ ዝነበራ ብዓረብያ ተጸይሮም ከም ማንም ዕንጨይቲ ብምምጻኦም ብምግራም ርእሰን ሔዘን እዋይ……! እዋይ…….! ሎምስ ኸአ ብማንም ዓረብያ…….ብዝበላኦም ንሶም ኸአ ዕንጨይቲ ብምንታይ ድዩ ዝመጽእ ኣይ ዕንጨይቲ እንድዩ አድሊዩኪ ዝልአኽክኒ በሊ እነኹልኪ ዕንጨይቲ ኰይነ መጺአኪ አሎኹ ኢሎም መለስሉለን ወዮ በዓል ዓረብያ ኸአ ሕጂ ገንዘበይ ጥራሕ ሃቡኒ ክትዕ ይጽንሐልኩም ስምዓ እምበይተይ ካብዛ ዓረብያ ፈቲሒዶ ናብ ውሽጢ ቤትክን ከንብረልክን በለን’ሞ ንሰን ኸአ ስለምንታይ ድአ ወደይ ብገመድ እትአሰሮም ብሐድአፊቱ ብዝበላኦ ንሱ ኸአ እባ ድአ ክወድቁ አይ ከም ሐደ መርቢል እንድዮም ደሪቖም ክምብልብል ኢሎም ክወድቁኒ ብዝበሉ ዝአሰርክዎም ኤረ ከይትስንብዳ እንበር እንቛዕ ድአ እግዚአብሔር አጸበቖ እምበር ካን ብርእሶም ወዲቖም ተሰቢሮሙኒ ነይሮም ሕጂ ኸአ ንስኽን ኵናት ዘይወዓለ በሊሕ ከም ዝብሃል ከምዚ ክትብላኒ ሕጂ ሰብአይክን ድኽን እትደልያስ ዋላ እንታይ……? ንሶም ኸአ ብጊዲኦም ሐዲኡ ንገሪ ገንዘብ ኸአ ክፈልዮ አነ ኸአ ከም ድላይኪ ከም ዕንጨይቲ ደሪቐ መጺኤኪ እነኹ ዋላ አንድድኒ እናበሉ ዝገደደ ስኹር ናይ ልቡ ይናገር ከም ዝብሃል ገይሮም ክሳብ ብጓሂ ተኸኽ ኢለን ዝጕህያ መለሱለን። ድሕር’ቲ ንሰን ካብቲ ንዕንጨይቲ ዝሃብክ’ኹም ገንዘብ ክፈልዎ ብዝበላእም ንሶም ኸአ ጨሪሸዮ ኢየ እታ ተሪፋትኒ ዘላ ከአ ንጽባሕ ዘዋርፈከተል ራስ ክትኰነኒ እያ ስለዚ ምንም አይህቦን ኢየ ኢሎም መለሱለን’ሞ ንሰን ኸአ ጕህየን ከይፈተዋ ነቲ ብዓል ዓረብያ ግብኡ ሃብኦ’ሞ ንሱ ኸአ ፈቲሑ ደጊፉ ደጋጊፉ ናብ ቤቶም አእትዩ አንቢሩዎም ከደ ንሰን ኸአ አብ ክንዲ ዕንጨይቲ ብመስተ ከም ዕንጨይቲ ዝደረቑ መስሐቕ ሰብ ዝዀነ ሰብ አየን ሒዘን ሐዚነን ተረፉ።

ትምህርቲ፦ ርኣዩ መስተ ነዞም ሽማግለ ሰብአይ ዝሰርሖም ካብ ኵሉ እቲ ዝገደደ ኸአ ጐረባብቶምን ካልኦት ዝርኣዩዎም ሰባትን ብመስተ ብምብልሻዎም ብዙሕ ተናዕቁ ድሕሪኡ’ውን መመሰል ግናይ ኵይኖም ከም እቶ እከለ ከምዚ እናተባህለ ብሕማቕ መዘንተዊ ኰይኖም እናተዘክሩ ሽሞም ብጭራሽ ተበላሽው ተረፈ። እንሆ’ኳ ብሕማቕ ነገር አብዚ ተጸዊዖም መዘተዊ ኰይኖም አለዉ።

|  |
| --- |
| ንህቢ እኳ ፈለጥዎ። |

እዚ ንእሽቶ ሐሰኻ ንህቢ እኳ ፈለጥዎ ቢለ አርእስቲ ሂበይዮ ዘለዀ ባዛዕባ ሜስ እዩ። ሜስ ካብቲ ቅድሚ ሕጂ ዝነበሮ ብዙሕ ቀይሩን ተመሪዙን ከም ዘሎ መረዳእታ ዝዀነና ናብ ካልእ ሃለው ከይበልና በዚ ንእሽቶ ፍጥረት ሐሰኻ ንህቢ ከነስተውዕሉ ንኽእል። ክመይ ብዙሐት ዓበይቲ ከም ዘዘንትውልና ቀደም አብ እንዳ መያሶ አቲኻ ክትሰቲ ከሎኻ ከም’ዚ ናይ ሎሚ ዘይኮነስ ኡነተኛ ገለ - መለ ዘይተሐወሶ ብመዓርን - ማይን ገለ ቍሩብ ኸአ ጸዶ ጥራይ ዝተገብረ ሜስ ስለ ዝነበረ አብ ክንዲ ከምዚ ሕጂ ሥፍራ ዝንቢ (ማለት ጽንጽያ) ጥራሕ ኮይኑ ዝንቢ ዚዝንብይሉን ዝዓስል ሉን ዘለዉ እናህብ ዚህ እናበሉ ዚዝንብዩሉን ኢዩ ዝነበረ ስለዚ እቲ ሽዑ ዝነበረ ሕጂ ካብ ዘይህሉስ እዚ ኢዩ ምስክርና። ርግጽ እዩ ዝምቢ ናብቲ ዝረስሐ - ነገር እዩ ዝፈቱ በዚ ኸአ ኢዩ ሥፍራ ዝምቢ ጥራሕ ኮይኑ ተሪፉ ዘሎ ንህቢ ግና ጐራሕ ስለ ዝዀነ ድሮኳ አስተውዒልዎስ ከም ቀደሙ አብ እንዳ - መያሶ ከምዘይርከብ ኵሉ ፈሊጥዎ ዘሎ እዩ። ከመይ እቲ ሜስ ብሽኮርን ማይን ሁሩድን ጥራሕ ዘይኮነስ ብበብዓይነቶም እዚ ክብሃሉ ዘይክአሉ ዘይአክሉ ከምዚ አብ ስእሊ እትርእዩዎም ዘሎኹም ሠራውር ዓንዴል ዝዀኑ ተመማት አትይዎ ስለ ዝተመርዘ ብሽትኡ ጸሊኡዎን ፈንፊንዎን እንተዘይከውን ንህቢ ከም ቀደሙ ካብ እንዳ - ሜያሶ ብዘይ ሐደ ነገር እግሩ ኬድሕር አይምተራእየን ነይሩ። እምብአር እዚ ንእሽቶ ፍጥረት ንህቢ እኳ ቀልጢፉ አስተውዒልዎ ምምልላሱ ካብ እንዳ - መያሶ ዘቋረጸስ ንሕና ድአ ከመይ ዘይነስተውዕሎ ናይ’ዚ ዘለናዮ ጊዜ ሜስ ከምቲ ናይ ቀደም ብመዓርን ማይን ጥራሕ ዝተገብረ ድአ እምበር ገለ - ሠራውር ዘይተሐወሶ እንተዝኸውንሲ ንህቢ ከም ቀደሙ ምስተመልሰ ነይሩ፥ ንሕና ኸአ ካብ ንህቢ ሐሊፍና አብነት አይምደለናን።

ምናልባሽ ገለ ሰባት ንህብዶ ካብና ፈሊጡ ኢዩ ንህቢ’ኳ ፈሊጥዎ ዝብለና ከይብሉታ ድማ እንደገና ብዛዕባኡ መረዳእታ ክህቦም አድላዪ ኮይኑ ይምዓኒ፤ አብ ቀዳማይ መጽሐፍ - ነገሥት እንተተመልከትና እቲ ብጥበቡ መስታ ዘይነበሮ ንጉሥ - ሰሎሞን ብዛዕባ ዕድል ጥበቡ ሕሉፍ‘ዩ ዝነበረ’ሞ ሐደ ጊዜ ንግሥቲ ሳባ አብ ዓዳ ከላ ወረ ንጉሥ - ሰሎሞን ምስ ሰምዐት ብሕንቅንቅሊቶይ ክትፍትኖ ምስ አዝዩ ብዙሕ ጕዕዞ ምስ ቀመማትን አዝዩ ብዙሕ ወርቅን ክቡራት አእማንን እተጻዕና አግማል ኮይና ናብ ኢየሩሳሌም ከደት።

ንግሥቲ ሳባ አብ ኢየሩሳሌም ብዝበጽሔት ናብ ንጉሥ ሰሎሞን ቀሪባ ድማ አብ ልባ ዝነበረ ኵሉ አዛረባቶ፥ ሰሎሞን ኸአ ኵሉ ዘረብአ ሰሚዑ ሐደ - ብሐደ ገይሩ ገለጸላ ዘይገለጸላ ወይ እተሰወሮ ነገር’ኳ አይነበረን። ሐደ ካብቲ ብዙሕ ዝሐተተቶ ሕቶታት’ውን አብዚ ከመልክቶ እደሊ። ንሳ ክልተ ዕታር ዕንባባ ማለት ሐንቲ ባህርያዊት «ሐቂ ዕንባባ» እሕንቲ ኽአ ልክዕ ንዓአ እትመስል ቍሩብ’ኳ ፍልልይ ዘይብላ ግን ብጥበብ ሰብ ዝተገብረት አብ የማናይን ጸጋማይን ኢዳ ሒዛ ናብ ዙፋን ቀረበት’ሞ ከም’ዚ ኢላ አብ ቅድሚ ነባሮን አጋፈርትን ሐተተቶ ኦ ንጉሥ ሰሎሞን ካብዘን እትርእየን ዘሎኻ አብ አእዳወይ ዘለዋ ዕንባባታትስ አየነይተን’ያ እታ ናይ ሐቂ፤ አየነይተንከ እያ እታ ብጥበብ ሰብ እተገብረት እስኪ አብ መንበርካ ከሎኻ መልሲ ሃበኒ እናበለት ካብኡ ርሒቓ ሐተተቶ። በዚ ሕ

መጽሐፍ ምቁር መርዚ ፲፩።

ቶ’ዚ እቶም ምስኡ ኮይኖም ዝርእዩን ዝሰምዑን ዝነበሩ ነበሮን አጋፈርትን ናይ ንጉሥ ሰሎሞን ብዙሕ ተገረሙን ተደነቑን። ነዚ ሕቶ’ዚስ ከመይ ገይሩ መልሲ ክህባ’ዩ። ከመይ ገርካኽ ክፍለጥ ይከአል ቢሎም’ውን ብዙሕ ተደነቑ እዚ ኵሉ ዘደነቖምን ዜገረሞምን ኸአ ስለምንታይ እተን አብ የማናይን ጸጋማይን ኢዳ ሒዛተን ዝነበረት ዕንባባ ሐንቲ ፍልልይ ዘይበለን እየን ዝነበራ ንጉሥ ሰሎሞን ግን እዚ ጽንኩር ዝዀነ ሕቶ’ዚ ብዝወደቖ ዓቕሊ ገይሩ ከይተሸበረ ንቕሩብ ደቓይቕ ክሐስብ ሃዲኡ ስቕ በለ’ሞ በዚ ዝግ - ምባሉ እውን ማለት ብቕጽበት ስለ ዘይመለሰላ ንግሥቲ ሳባ፤ ዘይሕጂዶ ተላጊጸሉ……! ሕጂ’የ ዝረኸብክዎ እናበለት ከም ዝሰዓረቶ ብልባ ተሰሚዕዋ ነበረት እቶም አብኡ ዝነበሩ ነባሮን አጋፈርቲውን ከምአ ተጠራጠሩ ነገር ግን ንጉሥ ሰሎሞን ድሕሪ አድቂቑ ምሕሳብ መሳዅቲ ዘሎ ኵሉ ናይቲ አደራሽ ክኽፈት አዘዘ’ሞ ካብቲ አብ ዙርያ አባይቱ ዘሎ ሥፍራ አታኽልትን ዕንባባታትን እናህብ ናብቲ ንሳቶም ዝነበርዎ አደራሽ ባብሐደ አተዉ ገለ እውን እናዘንባዩ አብ ዙርያ እታ ንግሥት ከምኡውን አብ መወዳእታ አብታ አብ ጸጋመይቲ ኢዳ ዝነበረት ዕታር ዕንባባ ዓለቡ። ድሕሪ’ዚ ንጉሥ ሰሎሞን በናህብ ተመሪሑ ከም’ዚ ኢሉ ንንግሥቲ ሳባ መለሰላ በሊ እታ አብ ጸጋመይቲ ኢድኪ ዘላ እያ እታ ናይሐቂ ዕንባባ ከምኡ ኸአ እታ አብ የማናይ ኢድኪ ዘላ ድማ እያ እታ ብኢድ ጥበብ ሰብ ዝተገብረት ቢሉ አብ መንበሩ ከሎ ከይተላዕለ መስለላ’ሞ ንግሥቲ ሳባ ብዛዕባ ልበናኡን ጥበቡን ብዙሕ እናተገረመት ከምኡውን ነታ ዜሥርሐ ቤት ምስ ረአየት መብልዕ - መአዱን አቀማምጣ ገላዉኡን ቃውማ አገልገልቱ አከዳድናኦምን አሰለፍቱን እንቲ ናብ ቤት እግዚአብሔር ዚድይብሉ መሳልልን ምስ ረአየት ውኖ ተመሰጠ ንንጉሥ ሰሎሞን ኸአ ከምዚ በለቶ፤ እቲ አብ ሃገረይ ከሎኹ ብዛዕባ ግብርክኻን ብዛዕባ ጥበብካን ዝሰማዕክዎ ነገር ሐቂ’ዩ መጺአ ብዓይነይ ክሳዕ ዝርኢኳ ነቲ ዘረባ አይአመንክዎን እንተዀነ እንሆ ፈረቓ እኳ አይነገሩንን። ካብቲ ዝሰማዕክዎ ወረ ዚበዝሕ ጥበብን ጽቡቕ ነገርን አሎካ እቶም ሰብካ ብጹአን እዮም እዞም ወርትግ አብ ቅድሜኻ ደው ኢሎም ጥበብካ ዚሰምዑ ገላዉኻ ብጹአን እዮም እቲ አብ ዝፋን እስራኤል ኬቐምጠካ ዝፈተወካ እግዚአብሔር አምላኽካ ብሩኽ ይኹን። እግዚአብሔር ንእስራኤል ንሐዋሩ ስለ ዝፈተዎ ፍርድን ጽድቅን ምእቲን ከተውጽእ ንጉሥ ክትከውን ሸመካ ቀጺላ እውን ሚእትን ታለንት ወርቕን አዝዩ ብዙሕ ቀመማትን ክቡራት አእማንን ንንጉሥ ሰሎሞን ሃበቶ። ከምቲ ንግሥቲ ሳባ ንንጉሥ ሰሎሞን ዝሃበቶ ዝምብዛሑ ቀመማት ከቶ አይመጸን።

እተን ካብ ኦፊር ወርቂ ዜምጽአ መራኽብ ሒራም ኸአ አዝዩ ብዙሕ ዕንጨይቲ ሰንደል ክቡራት አእማንን ነበራ ንጉሥ ሰሎሞን ኸአ ካብቲ ሰንጨይቲ ሰንደል ንቤት እግዚአብሔርን ንቤት ንጉሥን ዚኸውን መጋረጃታት ንመዘምራን ዚኸውን መሰንቆታትን በገናታትን ገበረ ክሳብ እዛ መዓልቲ እዚአ ከምኡ ዝበለ ዕንጨይቲ ሳንደል አይመጸን አይተራእየን ኸአ ብጀካ እቲ ሰሎሞን ከም ናይ ንጉሥ ልግስነቱ ዝሃቦ ኸአ ንጉሥ ሰሎሞን ንንግሥቲ ሳባ ዝለመነቶ ዘበለ ኵሉ ድላያ ሃባ። ንሳ ኸአ ተመሊሳ ምስ ገላውኦ ናብ ሃገራ ከደት።

እንብአር ናብ ቀንዲ - ነገረይ ክምለስ ርአዩ እቲ ጥበበኛ - ዓለም ዝነበረ ንጉሥ ሰሎሞን’ኳ ነቲ ብርቱዕን ጽንኩርን እሞ ኸአ አቕሪብካን አሸቲትካን አረምሲስካን እንተዘይኰይኑ ክፍለጥ ዘይክአል አዝዩ ዝበርትዐ ዝነበረ ንግሥቲ ሳባ ዝሓተተቶ ጽንኩር ሕቶ ከስ በዞም ናእሽቱ ሐሰኻ ፍጥረት አናህብ’ዩ ተመሪሑ ክፈልጦ ዝኸአለ’ሞ ከምኡ’ውን ንሕና ነና ህብ ርኢና ሕማቕን ጽቡቕን ፈሊና ንጠንቀቕን ንተሐሎን ቢለ ምዕዶይ ኤበርክት።

ብዙሐት ሰባት ብዛዕባ - ሜስ ምዓር ብምዓር እንተገበራኦ ድአ እንታይ ክረብሐ ዝበሉ ጠበቓታት ሜያሶ አይስአኑን ይኾኑ እንተዀነ ግን ንሐደ ፍያስኮ ሜስ አብ ክንዲ በዚ ሕጂ ዘለዎ ዋጋ ዝሸጣኦ ዘለዋ ቅሩብ ገንዘብ ወሲኸን ስለ ጥዕና ሕዝቢ ብምዓር ጥራሕ ገለ መለ ዘይቶ ሐወሶ እንተዝገብራኦ መጀመርያ ጥዕና - ምረኸብና ካልአይ ንቤትና ብዘይ ገለመለ ከምታ ብሰላም ካብ ቤትና ዝወፈርናያ ብሰላምን ብህድአትን ናብታ ቅድስቲ ቤትናዶ አይምአቶናን! አበይ’ሞ!!!

ሐደ ክልተ ኸአ እዚ’ኳ ብዙሕ ከቢሩና እናበልናስ እዚ ኸአ ዋጋ ሜስ እንተዝውስኻሉ ዝብለና አበይ ዝነበረ እዩ ገንዘብዶ በዚሕዎ’ዩ ይብሉ ይዀኑ እንተኾነ ግን ነዞም ከምዚአቶም ዝበሉ ካብ ገንዘብዶ ጥዕናን ሕይወትን አይዓብን ቢለ ክምልሰሎም እደሊ ከምኡ’ውን ብሕይወት ዋዛ የልቦን ከምኡ’ውን ንሐደ ሰብ ህይወትዶ ገንዘብ ይሕሸካ ቢልና እንተእነምርጾ ብዘይሕይወት ገንዘብ እንታይ ክዓብሰለይ ቢሉ ከም ዝምልሰልናዶ አይነስተውልዕልን!!!

ነዚ መረዳእታ ኽኾነና ዝኽእል እውን እንሆ ካብ መጽሐፍ ቅዱስ አብ ግብረ ሐዋርያት ምዕ ፫ ቍጽሪ ፩ - ፲ ዝርከብ አብዚ ከዘንትዎ እፈቱ «ጴጥሮስን ዮውሃንስን ብታስዐይቲ ሰዓት ብጊዜ ጸሎት ናብ ቤት መቕደስ ብሐንሳእ ደየቡ፤ ካብ ከርሲ አዲኡ ሒዙ አእጋሩ ዝሞተ ሰብአይ ካብቶም ናብ ቤት መቅደስ ዚአትዉ ምጽዋት ምእንቲ ኪልምን ጸይሮም አብ ጸጽባሕ አብታ ጽብቕቲ እትብሃል ገደ ቤተ መቕደስ የቐምጥዎ ነበሩ ንሱ ኸአ ጴጥሮስን ዮውሃንስን ናብ ቤት መቕደስ ኪአትዉ ከም ዝደለዩ ምስ ረአዮም ኪምጽውትሉ ለመኖ ጴጥሮስ ምስ ዮውሃንስ ኰይኑ ጠመቶ እሞ ናባና ጠምት በሎ ንሱ ኸአ ካባታቶም ገለ ዝረክብ መሲልዎ ተኵሩ ጠመቶም ጴጥሮስ ኸአ ወርቅን ብሩርን የብለይን እቲ ዘሎኒ ግና አህበካ ብስም ኢየሱስ ክርስቶስ ናዝራዊ ተንስእ እሞ ኪድ በሎ ብየማነይቲ ኢዱ ሒዙ ኸአ አተንስኦ ብኡብኡ’ውን አእጋሩን ዓክዓካሪቱኡን ጸንዔ ስር ኢሉ ኸአ ደው በለ ተዛወረውን እናተዛወረን እናተሳሰረን ንአምላኽ እናአመስገነን ኸአ ምሳታቶም ናብ ቤት መቕደስ አተው ኵሎም እቶም ሕዝቢ ኸአ ኪኸይድን ንአምላኽ ኬመስንን ከሎረአይዎ እቲ አብታ ጽቡቕቲ ደገ ቤት መቕደስ ተቐሚጡ ምጽዋት ዚልምን ዝነበረ ምኳኑ አለልዮምዎ በቲ አብኡ ዝዀነ ነገር ብስምባድን ብምግራምን መልኡ። ርአዩ ጴጥሮስ ነዚ ሰብ እዚ ብሰብ ተጸይሩ ዝኸይድ ዝነበረ አብ ክንዲ ገንዘብሲ ሕይወት ጥዕና አብ ክንዲ ብሰብ ተጸይሩ ምኻድን ከምኡ ኸአ ምልማንን ጕልበት ረኺቡ ብሃፈ - ጻምኡ ምብላዕ ይሕሾ ጸላኢና ካብ ሰብ ይድለ ምሉእ ጕልበትን ጥዕናን እንተዝሀልዎስ እንበር ከምዚ ኢሉ አምሪሩ አይምለመኑን ቢሉ ሐሲቡ በቲ እግዚአብሔር ዝሃቦ ሐይሊን ጸጋን ተደጊፉን ገይሩን አስተውዒሉ ገንዘብ’ውን ሐላፊ ብሕልፊ’ኳ ንጥዕና ዘይብሉ ከም ዝዀነ ተረዲኡ ጥዕናን ምሉእ ጕልበትን ክህቦ መረጻ። ነዚ - ሰብ እዚ ገንዘብዶ ወይስ እዛ ዝረኸባ ምሉእ ጕልበትን ጥዕናን ትበልጾ ይመስለኩም ንሱ ግን አእጋሩን ዓክዓካሪቱኡን ምስ ጸንዔ ከም ፍታሕ ኵርኵር ኮይኑ ብዓብዪ ሐጐስ በየን - መጻእኪ እግሪ በየን - መጻእኪ ጥዕና እናበለ ናብዝን ናብትን እናተዛወረን እናተሰራረስን «ወይዛ - ጥዕና ወይዛ - ጥዕና ክትጥዕም በይና» ቢሉ ንአምላኽ እናአመስገነን እናወደሰን ነዚ ኵሉ ስለ ዘርአዮ ሽሕ ጊዜ ካብ ወርቅን ብሩርን ጥዕናኡን ጕልበቱን ዓይነ - ብርኩን አዝያ ከም እትበልጾ ገለጸ ስለዚ ካብ ገንዘብ ጥዕና ከም እትበልጽ እዚ ዓብዪ መምህር ክኮነና ዝኸእል’ዩ።

ወይዘራዝር ኮማሮ’ውን ንሜስስ መዓር ብምዓር ጌርናስ እባ አይንወጾን…..! ብኻልእ ዘይኮነስ ስራሑ ዘይትፈልጥዎ ድአ ኮንኩም እንበር ቅድሚ ኵሉ መዓር ብመዓር ጥራሕ ጌርካ ክትገብሮ ከሎኻ ክደርቕ «ሐለይቲ ሰብ እናመሰላ» ብዙሕ መዓልታት’ዩ ዜድልዮ ስለዚ ንኽደርቕ ብዙሕ ደንጓዪ ስለ ዝዀነ ዕለታዊ ሜስ ክርከብ አይከአልን «ዋላ’ኳ ሐደ ሰብ ሜስ ሲኢኑ ዝመውት» ምእንትዚ መባረር ዓማውልና እዩ ከመይ ሐደ ስብ ናብ ገዛኻ ልማድ ጌይሩ ዝሰቲ ዝነበረ ሜስ የለን ተወዲኡ ምስ እትብሎ ናብ ካልእ በሪሩ እንታይ’ያ እዚአ ክንሰቲ ኢልና ጸሚእና መጼናስ ሜስ ዘርከባ……! አየ ኮሪዓቶ ዘላ ሐቃ ሎምስ ሃብቲማ ገንዘብ ሒዛ ደልዲላ እንዲያ እናባሉ ናብ ካልእ ክሰልል እክእል። ሽኮር ግን ርአዩ መጀመርያ ሕሱር እዩ ማለት ፍርቂ ዋጋ ናይ ምዓር ድሐር ኸአ ንሜስ ክትገብሮ ብዘይመጠን ቅልጡፍ እዩ ማለት ቀልጢፉ ሐቒቁስ ብኡብኡ ይደርቕ በዚ ምኽንያት’ዚ ኸአ እዩ ዕለታዊ ሜስ ዝርከብ ዘሎ እንበር ብዝተረፈስ «ጋዕስን ስዋን ብሐደ መዓልቲ አይበጽሕን» ከም ዝበሃል ብምዓር ክኸውን ከሎ ድአ ከመይ ገይርና ዕለታዊ ሜስ ክህልወና ይኽእል? ድሐር ኸአ እቲ መራቢልና ካብ ነዊሕ ግዝያት ሽኮር ጥራሕ ስለ ዝለመደስ ማለት ብእኡ ዝላደየስ ዋላ ዋጋ ወሲኽና ብምዓር ክንሰርሖ እንተደለና ሕጅስ ምንም አይገብረልናን እዩ ርእዩ እዞም ጕዳይ መርዓ ተስካር ዝገብሩታ’ኳ ካባና መራቢል ይልቅሑ’ሞ እቲ ሜሳቶም ብምዓር ጥራሕ ዝገብሩዎታ ስለ ዝዀነ ብዙሐት ይበላሸዋቶም እዚ ኸአ ካልእ ዘይኮነስ ሽኮር ስለ ዝለመደ እዩ ድሐር ኸአ ደቀይ ሽኮር እንታይ አበሳ አለዎ አይ ምሉእ መዓልቲ እንድኩም ምስ ሻሂ ሃንበጥ ከተብልዎ ትውዕሉ ዘሎኹም እዝስ ሰቕ ኢልካ’ዩ ናይ ተረፍ ቅንኢ እዩ ዝመስል «ዋላ እቲ ሐቂ ዘለወን» ማስቃና ይውረድኩም ናብ ካልአይ ክሳራና ድአ ሐደስቲ መራቢል ክንዕድግ ከምኡውን ክሳብ ዝደርቕ ገዛና ክንዓጹ’ሞ ፈጺምና ክንመውት ደሊኹሙና እንበር ካልእ አይኮነን ምእንትዚ ሽኮር እናገበርና ክንገብሮ ከሎና ግና ዕለታዊ ሜስን ዝደረቐን ክህልወና ይኽእል እናበላ ላይትን መዓልትን ናይ ሸቐጠን ጥራሕ እናሐሰባ ድሐር ኸአ ሐቃተን ክበልዕ ዝደለ ገደል አፉ ከም ዝብሃል እንድዩ ናይ ጥዕና ሰብ እንታይ ገደሰን ስለዚ ነዚ ዕባራ ምኽኒት ሒዘን ተወጢመን ዝዛረባ አይሰአናን ይኾና እንተበልኩ ካብ ደረት ሐቂ ዝዘንበልኩ አይመስለንን።

ክቡራት አንበብቲ ሐደ ሜስ ብሐቂ እንተድአ መዓር ብመዓር ዝግበር ኰይኑ ንኽደርቕ ብዙሕ መዓልቲ ዚድልዮ ምኳኑ ታራ ሰብ ዝፈልጦ እዩ፥ ስለዚ አብ ሐደ ቤት መስተ እንዳ ሜስ በማእታት እናተስተየ ከመይ ኢሉ ንጽባሒቱ ንግሆ ሜስ ክርከብ ይከአል ይመስለኩም አቦታትና ከምዘዘንትውልና ቀደም ዘመን አብ እንዳ ሜስ ንአብነት ሰንበት ክሰትዩ ውዒሎም እንተተወድአ ንጽባሒቱ እቲ ሐቂ ሜስ ዘውደቓኦ ክሳብ ዝደርቕ የለን ኢለን ይዓጽዋኦ ነበራ እናበሉ ይገልጹልና። ስለዚ እዚ መረዳእታ ክኾነና ዝኽእል እዩ።

ዋይ አነ መዓር ብሱር ተመሪረ

ብዙይውዓልክዎ ስመይካ ሐሰረ

መዓር እንክብሉኒ ስመይ ብኽቡረ

ላዛይ ክጥፉኡኒ ብዘይውዓልክዎ ዒረ

በዓል ሰራውርከ ምሳይ እንታይ ሐወሶም

በዓል ሽኮርካ አብ ጣዕመይ እንታይ መለሶም

በዓል ህሩድከ አብ’ቲ ሕብረይ ሐወሶም

ንስመይ ከጥፍኡ ተማኺሮም ተሐዊሶም

ሰብ ብገርሁ ዘመን ብጥዕሙ

ከም’ዚ ሕጂ ሜስ ከይተበላሸወ ጣዕሙ

ንህቢ ይመጽእ ነበረ ከመስክር ሐሊበ ጠስሙ

ሎምስ ነይቕልቀል ወይከ ሓደ ሕርሙ

መዓር የእዊ’ሎ ምስ ሱር ተሐዊሱ

ንብሕቱ አብ ኵሉ ዝአቱ መድሐኒት ክንሱ

ሰብ እንክብህጎ መቐረቱ ሊሒሱ

አብ መርዚ ተለወጠ ምስ ሱር ተለዊሱ

አረ ናይ ሎሚ ሜስ ዘዘውትር ይጭብጦ ከርሱ

ይቐርጾ’ውን አምሪሩ አምዑቱ ፍሒሱ

አብ ርእሱ ደዪቡ’ውን የዝረሉ ሐንጐሉ ድሕሪ ከርሱ

መልሐሱ’ውን ይቝልፎ ብሕንዙ ነኺሱ

አንታ ብዛዕባ ጠቕሚ ምዓር እስከ ከነውግዕ

አየ ብሕልፊ እኳ መዓር ምስ እንጣጢዕ

ጅማትካ አለስሊሱስ ዪአቱ ናብ አንጕዕ

ንሕይወት ይዕቅብ አካላት የጽንዕ

አየወ ንዘርእኻ አሐዲሱ የጸብቕ የልምዕ

ንዓይንኻ ድማ ብሕልፊ የብርህ ይውልዕ

ንኣኡ ዘዘውትር’ውን ቅብኢ’ዩ ዚነትዕ

መዓርስ በይኑ’ዩ ንሰብነት ዝዅልዕ

ኦ - አሐትና ወይዘራዝር መያሶ

በጀኻትክን ጥዑይ ሜስ ግበራ ሱር ዘይተሐወሶ

ሽኮር ከይገበርክን አንታ ንልቢ ዝልሕሶ

መዓር ድአ አዘውትራ ንሰብ ዜሐድሶ

መጽሐፍ ምቁር መርዚ ፲፪።

ገንዘብ እንተውሐደክን ዋላ ዋጋ ወስኻሉ

ከምዚ ገርከን ነቲ ሜስ ሽኮር አይትግበራሉ

ሽኮር እዩ አውራ አልኮል ዝፈጥረሉ

ንውሽጣዊ ናውቲ ከብዲ በሊዑ ሕማም ዝፈጥረሉ

አንታ ብዚ ሎሚ ከስዐይ ሐሚመ ዘይብል የለን

ከምኡ’ውን ከብደይ ቄሰለ ዘይብል የለን

በዚ መስተ’ዚ ፈጺሙ ወዙ ዘይቀየረ የለን

መዓንጣኡ ሐሪሩስ አብ ገጹ ኸአ ማዳ ሰፊረን

እዚ ኵሉ ሕማም ዘይንፈልጦ ካበይ መጸ እንተበልና

አብቲ ሜስ ግዲ ስለ ክደርቀለን ሱር ትንባኾ እናገበራልና

ክሳዕ አልኮል ከይተረፈ የእትዋሉ ክገብራና ዑና

እንብአር እዚ ኵሉ’ዩ ምንጪ ሕማም እንታይ’ሞ ፈለጥና

ብገዛእ ሜሰን ንሳተንስ ምዕም’ኳ ነየብባኦ

ስለምንታይ ይጐድእ ምኳኑ ስለ ዝፈለጣኦ

ናታተንስ ቅሙጥ አሎ አብ ውሻጠ ዝሐብአኦ

አየ እዝጊ’ሎክን ንሕዝብኽን ሜስ’ዩ ኢልክን ክትህባኦ

ሰብ ክቡር እዩ በርአያ - ሥላሴ ዝተፈጥረ

ምእንቲ ገንዘብዶ አታ ብሽኮር ይጥበረ

አንታ ሜስስ ቀደም ተሰተየ ጥራሕ ብምዓረ

አቦታትና ሐንፈፍዎ እናበሉ ግዲ ማሕረ

ርአያ ይትረፍ ሰብ ንህቢ እኳ ፈሊጥዎ

ንቤትክን ፈንፊኑ ምቕልቃል ግዲ አብዩዎ

ስለምንታይ ሱር ሰራውር ትንባኾ አልዩዎ

ምስ ቀመሶ ግዲ ዓንደል ጥዒምዎ

አሉ እንተበልክን ንህቢ ምስክርና

ክባኽትክን ጓና ንህቢ ይሕሸና

እንሄና ኸአ ንሕና ብንህቢ ተመሪሕና

ንአካልና ክንመርዝ ሜስክን እንታይ አድለየና

አረ ቤትክን ዘይንገድፎ ንህቢ ካብ አመተልና

ከም ሃመማ ክፉእ ሜስክን እንታይ አድለየና

አሕዋት እንብአር ኵልና ብሐባር መኺርና

መርዚ ካብ አለዎስ ጥዕናና ይበልጸና

ኵላትክን ግደፍኦ መኺርክን ብሐበራ

ከም’ዚ ገርክን ንወዲ ሰብ ሜስ’ዩ ኢልክን አይትጠብራ

ንስኻትክን ኢኽን ትብትና ዘሎክን ናብራ

አምላኽ ከይቍጣዕ አይምሰልክን ጃህራ

በዓል ሐዳር ከይከይድ ንቤቱ ብሜስክን ሐሚሙ

ብስነኩ’ውን መላእ ሥድራ ቤቱ ይከልከሙ

ከይብሉኽን ሜስ እንዳ እከላ እናስተየ’ዩ ሐሚሙ

በጃክን ግደፍኦ ሐቂ ሜስ ግበራኦ ከም ቀደሙ

ታሪኽክን ከይከፍእ ንሐዋሩ ተደበቲሩ ከይነብሮ

ሜሳትክን እኮ እዩ ንሐንጐል አዚሩ ዝሰብር

አብ ምድሪ አውዲቑ ክሳብ ዓጽሚ ዝሰብር

ንመልሐስ ቄሊፉ ከም ዓባስ ዝገብር

አየ ክንደይ ወራዙት ብሜሳትክን ሰኸሩ

ብዘይልቦም ተዋቒዖም አብ ቤት ማሕቡስ ክሐድሩ

አካላቶም አጕዲሉስ ክብረቶም ኸአ አሕሲሩ

መርዛም ሜስ እናገበርክን ዓዲ ምስ ሠራውሩ

በጃኻትክን ሜያሶ ከም’ዚ አይትግበራ

በዚ ኸምዚ ዝመጽእ ገንዘብ አይምሰልክን እንጌራ

መርገም’ዩ ዘዋሀልል ዝኸውን ንመከራ

አብ ሲኦል ከይገብራ ንሐዋሩ ሥፍራ

ናይ ዓስቢ ሐጢአት ሞት እዩ ዓስቡ

አርቂቕኩም እሞ ርአዩ ወንጌል አንብቡ

አብ ሲኦል ክጸንሕ እዩ እቶን ሐዊ ተረቢቡ

አብ ምድሪ ክፉእ ዝገበሩ አብኡ ክርበቡ

ከም’ዚ ካብ ኮነ ድአ ጽቡቕ ዘይትሐስባ

ሐቂ ሜስ ዘይትገብራ ዝመስል ገልገል መስቀል ዕንባባ

ብሰማይ’ውን ክትክሐሳ ዘይሐልፍ ናብራ ክትረኽባ

ናይ ዓለምስ ስቕ ኢሉዩ ግደፍኦ ድአ ቅሩብ ሕሳባ

ናይ መዓርስ ብዙሕ እዩ በሐቂ ጠቕሙ

ንህቢ ዘዋህለሎ ሐርዩ ቀቀሲሙ

አምላኽ ዝፈጠሮ ንወዲ ሰብ ጥቕሙ

ላዕልን ታሕትን ኢሉ ብዙሕ ኸአ ደኺሙ

መድሐኒት ኪኸውን ካብ ጽጌታት አቃሚሙ

ምእንታና ክብል ካብ ክንደይ ዕንባባ አጠራቒሙ

መዓር እዩ ዘሕውዮም ንዝተሰብሩ ኰነ ዝሐመሙ

ተር ዜብሎም ግዲ ዓጽሞም አጋጢሙ

ምስ እንብአር ሜስክን ናብ ቀደሙ

እናህብ አብ ቤትክን ክምለሱ ሃመማ ክሃድሙ።

ሚስ ስትየ ኢየ ወሊድዮ

ሐደ ጊዜ ሐደ ሰብአይ ክልተ ደቁ ሒዙ ናብ ዕዳጋ ክዳውንቲ ከስፍየሎም ኢሉ ወረደ አብኡ ሐደ ዝፈልጦ ዓርኩ ረኽቦ’ሞ ከም’ዚ እናበለ ዓርከይ እዞም ቄልዑ ክልቲኦም ደቕኻ ድዮም ኢሉ ኸአ ሐተቶ ንሱ ኸአ እወ ኢሉ መለሰሉ በል ይሕደገልካ እንታይድአ እትን ቀይሕ እዝን ጸሊም ናይ መን ወሰዱ ኢሉ ቀጺሉ ሐተቶ’ሞ ንሱ ኸአ ከም’ዚ ኢሉ መለሰሉ እዚ እትርእዮ ቀይሕ ዘባን ብጥዕሙ ሜስ ስት’የ ኢየ ወሊደዮ ኢሉ መለሰሉ ወዮ ሰብአይ ኸአ ነዚ መልሲ ብዝሰምዐ አንታ እንታይ ትብል እዚኸ ዘበን ምስ ከፍኤ ጸሊም ሰዋ እናስተኻዶ ድአ ወሊድካዮ ኢሉ እናሰሐቐ መለሰሉ ይብሃል።

ትምህርቲ፦ ቄልዑ ብዝበዝሕ ካብ ናይ መምህራኖም ናይ ወላዲኦም ዝገብሮ እናርአዩ ዝዓበዩ ስለ ዝዀኑ አብ ቅድሚ ዝዓብዩ ቄላዑ ከምዚ ኢልካ ተባህለ ኢልካ ምዝራብ ሐቂ መሲልዎም ዘረባኻ እናሰምዑ ሕማቕ ነገር ከይሰርጾም እትገብሮን እትዛረቦን ሐሲብካን ተጠንቂቕካን ምዝራብ ጽቡቕ ዘረባ ዓጽሚ አጋንንቲ ይሰብር ከም ዝብሃል አብ ቅድሚ ሕጻናት ጽቡቕ ዘረባን ጽቡቕ መገድን ምርአይ እቲ ዝበለጸ ኢዩ።

ምስ ቄልዓ አይትምከር ምስ ከልቢ አይትታ ሐባእ።

ድሕሪ’ቲ ወዮ ቄልዓ ዓበየ’ሞ ናብ ቤት ትምህርቲ ክመላለስ ጀመረ እንተ ዀነ እዚ ቄልዓ‘ዚ ኵሉ ጊዜ መምህሩ ዝሃብዎ መጽናዕቲ ከከየጽንዐ ሐያሎ ጊዜ ናብ ቤት ትምህርቲ መጸ’ሞ ድሕሪ’ቲ ወዮም መምህር ኰርዮም አንታ ቄልዓ ኤረ ስለ ምንታይ ኢኻ ወትሩ ጊዜ ዝሃብኩኻ መጽናዕቲ ከምዞም ብጾትካ እናረአኻን እናቐናእካን እናጽናእካን ዘይትመጽእ…..! ምኽንያቱ እስከ ንገረኒ…! ኢሎም ምስ በዝሖም አብ ቅድሚ ኵሎም ተምሃሮ ሐተትዎ እቲ ቄልዓ ኸአ ናይታ ብንእሱ አቡኡ ዝተዛረባ ቃል እናዘከረ ከምዚ እናበለ ጐይታይ መምህር አነ ከየጽናዕኩ ዝመጸሉ ምኽንያት አንድዒ ድአ እምበር ንሱኹም ትፈልጡ አቦይ ሜስ እናስተየ ስለ ዝወለደኒ ኢየ በዚ ምኽንያት’ዚ ዝገበርኩ እንተገበርኩ ምጽናዕ አብዪኒ አምበር ብካልእ ምኽንያት አይኮንኩን ኢሉ መለሰሎም እቶም መምህር ኸአ አቦኻ ስሜ እናስተየ ከም ዝወለደካ ድአ ነገረካ እንተበልዎ ኸአ «ምስ ቄልዓ አይትምከር ምስ ከልብኸ አይትታሐባእ» ከም ዝብሃል ከምዚ ኢሉ አዘንተወሎም ሐደ መዓልቲ አቦይ ምስ ሐደ ዓርኩ ክዛረብ ከም ዝሰማዕክዎ እዚ ወድኻ ድአ ክንደይ ይቐይሕ ብዝበሎ አቦይ ኸአ ሜስ እናስተኹ እየ ወሊደዮ ክብል ሰማዕክዎ ምእንትዚ ቂሕ ጥራሕ ኰይነ እቲ ሜስ አብ ርእሰይ ግዲ ደይቡ ንሐንጐለይ መሪዝዎ ኰይኑ እነኹ ምጽናዕ አብዩኒ ኢሉ ብዙሕ አስሐቖም ይብሃል።

ትምህርቲ፦ ወለዲ እንተድአ ዜስክር መስተ ዜዘውትሩ ኰይኖም እቶም ዝወልድዎም ሕጻናትውን ብዝበዝሕ አብ ትምህርቲ ደናቍር ዘይመስተውዓልቲ ወዘተ…… ከም ዝዀኑ ብሊቃውንቲ ተመርሚሩ ተረኺቡ አሎ’ሞ ምእንትዚ ካብ ዜስክር መስተ ከም ተመን ዚነክስ ከም አፍዑት ሕንዙ ፉፍ ዜብል ምርሐቕ ይግብአና።

ናትኪ’ውን ስምኡ ዘይናይሐቂ እዩ።

ሐደ መዓልቲ ሐደ ሰብአይ ምስ አዕርኽቱ መሰተ ክስትዩ ናብ እንዳ ሐንቲ ኮማሪት አተዉ’ሞ ስትዮም ብዘብቅዑ ድሕሪ’ቲ ነታ ኮማሪት ሕሳብ ናይ ዝሰተይዎ ገንዘብ ብዝሃባ ንሳ ኸአ ተቐቢላ ርእይ ብዘበለቶ እቲ ገንዘብ ኢሉ ዝሃበ ዘይናይሐቂ ነበረ’ሞ ከምዚ እናበለት መለስትሉ ጐይታይ እዚ ድአ መአስ ጥዑይ ገንዘብ ኰይኑ ብዝበለቶ ንሱ ኸአ ትቕብል አቢሉ እዚ እምስተክስ ድአ መአስ ጥዑይ ሜስ ኰይኑ ኢሉ ብጊዲኡ እናተጻረፈ መለሰላ’ሞ አዕርኽቱ ኸአ ጠጠው ኢሉም ነዚ ዘረባ ክልቲኦም ይስምዑ ስለ ዝነበሩ ሕቅኻ መአስከ ጥዑይ መስተ ኰይኑ አየ…. ሜስ……«አርቲፊቻለ» ብወለላ ጻዕዳ ሽኮር ዝተሰርሔ እንድአሉ አየ ውሕለንት ኢሎም እናባጨዉ ውርደት ወሰኹላ ብበትሪ ክወቕዕዋ እውን ተገላገሉ ንሳ ኸአ ሐፊራ አሕዋተይ አይትዕገርግሩለይ ገንዘብኩም ይትረፈኒ ውጹላተይ ኢላ ማህረምቲ ከይትውስኽ ስቕ ኢላ ውርደታ ተቐበለት።

ትምህርቲ፦ ወሐለ ሰበይቲ ወይዘሮ ግዕዝይቲ ሰበይቲኸ በሰሮ ከምእተባህለ ርአዩ እታ ሰበይቲ ስቕ ኢላ ውርደታ ክትቅበል ተገደደት ወዮ ድአ ንመዘናግዒ ካብቲ ዋግኡ ክቡር አልኮልስ ንሱ ይሕሸና ኢሎም እምበር ዘይፈልጥዎ ኰይናቶም አይኮኑን። ምእንትዚ ስለ ጥዕና ሕዝብኽን ውርደት ከይትውስኻ ጥዑይ ናይ ሐቂ ሜስ ክትገብራ የተሐሳስብክን።

አንታ ቡቕሊ አነስ ያኢ አላትኒ በቕሊ።

ሐደ ጊዜ ሐደ ሰብአይ ካብ ልክዕ ዝሐለፈ ሰኺሩ ብዙሕን ሒዶትን ይዛረብ ነበረ’ሞ ንሐደ ሰብ አልዕል አቢሉ ብዝጸረፎ እቲ ዝተጸርፈ ኸአ በል ንዓናይ ዝባን መንግሥቲ ተማሕጺነካ አሎኹ ኢሉ ገዚዙ ናብ እንዳዳኛ ወሰዶ’ሞ አብ እንዳ ዳኛ ብዝቔሙ ኸአ ወዮ ሰኽራም አናፈከረ ኢደይዶ ወይስ እግረይ ዝቄረጹኒ መሲሉካ እናበለ አብ ርእሲ አላታ ተወሰኽታ ከም ዝብሃል ገለ መለ እኳ ዘይብሉ ከንሱ ብመስተ ተደፊኡ ኪሒሱ’ኳ ስቕ ከይብል ኪጠፍእ ዝብሎ ገንዘብ አብ ቅድሚ ዳኛ ይስዕስዕ ከም ዝብሃል ከምዘይጸረፍኩኻ በቕሊ ይውሐስ……! ሰጋር በቕሊ ይውሐስ……! እናበለ ብዙሕ ጨደረ። ድሕሪቲ ወዮም ዳኛ ነገሩ ርእዮምን ተዓዚቦምን ታዕታዕ ብዝዀኖም በሉ ንጽባሕ ንግሆ ሰዓት ትሸዓተ አቋጺረኩም አሎኹ ሕጂ ዘረባ ምሸት ኢዩ ኢሎም አፋነውዎም ድሕሪቲ ንጽባሒቱ ንግሆ ሐደ ካብ አዕርኽቱ አንጊሁ ናብ ቤቱ ከደ’ሞ በልስኪ ኤረ’ቲ ትማልስ ካብ ዘይብልካ አብ ቅድሚ ዳኛ ኣናዕገርካ በቕሊ ይውሐስ ኢልካ ንትርታዓሉ ሐቂ ዘይብልካ እትጫበጥ ስለምንታይ ብዝበሎ አንታ መአስ ኢዩ ከምኡዶ ኢለ ኢየ ኢሉ ሽዑ ልቡ ጠፊኡዎ ከም ዝነበረ ተረድኦ’ሞ ብዙሕ ፈሪሑ ናብ ካልአይ ሕሳብ አትዩ መውጺኢኡ ክሐስብ ከምዚ ዝስዕብ ጌይሩ ተባላሐተ። ሰዓት ብዝአኸለ በይቶ ኸአ ሆጭ ኢሉ ብዝተአከበ ወዮ ክሱስ ሰብአይ ምስቲ ከሳሲኡ አብ ቅድሚ ዳኛን ነባሮን ቆሙ’ሞ ወዮ ክሱስ አቐዲሙ ክርስቶስ የርእኹም ጐይታይ ዳኛ አብየት……አብየት ኢሉ ለጥ በለ’ሞ ድሕሪ’ቲ ክዛረብ ንእሽቶ ፍቐዱለይ ኢሉ ብዝተፈቕዶ ከምዚ ኢሉ ተዛረበ። በሉስከ ርአዩ አንታ ቡቕሊ አነስ ያኢ አላትኒ በቕሊ ኢሉ አብ የት - አብየት በለ’ሞ ወዮም ነበሮ በዓል አቦይ ሐደጎ ኸአ ገጊየ ኢዩ ዝበል ዘሎ ምሐሮዎ ትማሊ ምስልቡ ነይሩ እንተዝኸውንስ እንበር ከምዚ ኢሉ አይምተጻረፈን ከምኡውን አብ ዘይኽእሎ ሰኸም አይምተጫበጠን ናይ ትማልስ ናይ ሰኽራን ኢዩ ወይዚ ሰኽራን ብዕሉግ ኢሎም አቦታት ዓረቕዎም። ከምዚ ገይሩ ኸአ ካብ ዕዳን - እንድዳን ድሐነ ካብ ሽዑ ንንዮውእውን «አዒንቲ ባይቶ ብርኪ ይሰብር ከም ዝብሃል ኰይኑዎ ሐፊሩ ከምኡውን ውርደቱ ዚርስዕ ዝሃብዎ ዜዀምስዕ ከይኮኖ ፈሪሑ ካብኡ ንንዮው መስተ ከምኡ ገይሩ ከይሰቲ ብጭራሽ መሐለ ይብሃል»።

ትምህርቲ፦ ዘይትዓርፍ እግርስ አብ ጕድጓድ ተመን ትአቱ ከም ዝብሃል መስተ ናብ ዘይደለኻዮ ቦታን ናብ ሕማቕ ዘረባን ከም ዜውድቐካ ሕሰብ ሰለዚ መስተ ሰትየ እንታይ ይመጻኒ አይትበል ካብኡ ክትርሕቕ ነዚ ኵሉ እናረኤካ እዝጊዮ ምሐረኒ በል።

ንኸልቢ ብእግርኻ ምውቃዕ ህንካ ሥጋ ብላዕ።

ሐደ ጊዜ ሰብአይ አብ ሐደ ዓዲ ብዙሕ ሰኺሩ ነበረ’ሞ አብ መንገዲ ክሕልፍ ከሎ ምስ ሐደ እንግሊዛዊ ሰብአይ ተጓነጸ ዜጓነጾ ከይአኽሎ ድማ ተመሊሱ «ናዓልአቡክ» ኢሉ ጕንዲ እዝኑ ጸፍዖ ድሕሪ’ዚ ወዮ እንግሊዝ ብዓብዪ ዓቕሊ ተጸሚሙ «ሰንኪዩ» ማለት የቐንየለይ ኢሉ ዓሰርተ ሽሊን አውጺኡ መቍሺሹ ሂብዎ መንገዱ ቀጸለ ድሕሪ’ቲ ወዮ ሰኽራም ሰብአይ እናፈከረ አብዚ እነሆለ ራሕሲ እዚአተንስባ እንተጸፋዕካየን ኢየን ገንዘብ ህዝባ ኢሉ ብልቡ ሐሲቡ ከምኡውን ንዝረኽብኩዎን ጸዓዱ እናሰፋዕኩ ድአ ገንዘበይ ዘይእክብ እንታይ ንስራሕ ምኻድ አድሊዩኒ አብዚ ኸሎ መኸሰብ ኢሉ ከምኡ ክገብር ወሰነ። ቅሩብ መዓልቲ ከይጸንሐ ኸአ ካብ ልክዕ ሐሊፉ ሰኸረ’ሞ «በዓል አመል ማይ ስትዩ ይጠርጥር ከም ዝብሃል» ምስ ሐደ ጻዕዳ አመሪካዊ ሰብአይ ሽጕጡ ዝተዓጥቀ አብ መገዲ ተጓነፎ’ሞ ከም አመሉ ቅርብ ኢሉ ጐነጾ እቲ አመሪካዊ ከአ ባዕሉ ዝደፍኦ መሲልዎ ብሥነስርዓት «ኤክስክዩዝሚ» ማለት ናይ ዝጐነጽኩኹም ይቕረታ በሎ እንተዀነ ወዮ አመለኛ ሰብአይ ከም ቀደሙ ገንዘብ ዝረክብ መሲልዎ አላታን የብላን ነጢሩ ጕንድእዝኑ ጸፍዖ’ሞ ድሕሪ’ዚ ወዮ አመሪካዊ ሰብኣይ ገጹ ማርማር አቢልዎ ካልእ ከየስብዕበሉ ፈሪሁ ቀደመኒ ክብል ተቐዳዲሙ ሽጕጡ መዚዙ አብ አፍልቡ ወጊኡ ሽንድሖ’ሞ ወዮ ሰኽራም ሰብአይ አብአ ኸሎ ብቕጽበት ተኸኽ ኢሉ ሞተ።

ትምህርቲ፦ ርአዩ እቲ ትገብሮ ተጠንቂቕካ ግበሮ ከም እተባህለ ሐደ ሰኽራም ሰብ ከምቲ «እቲ ናብ ዘይነገሩ ማለት ዘይሥራሑ ዚአቱ ሐላፊ መገዲ ከምቲ ንዘይፈልጦ ሐደ ከልቢ ንእዝኑ ዚሕዝ ኢዩ። ምሳሌ ፳፮ ቍጽር ፲፯ ጕድጓድ ዚዅዕት ኣብአ ይወድቕ እምኒ ዜንከባልል ኸአ ንሳ ትምለሶ ምሳሌ ፳፮ ቍጽሪ ፳፯ አብ ዝሑል ጸባ ዝለመደ ጽንጽንያስ ኣብ ውዑይ ጸባ አትዩ ሞተ ዝተባህለ ተረት አቦታትናኸስ ነዚ ከም’ዚ ዝበለ ሰኽራም ሰብ ከምዝዀነ ፈሊጥና ንጠንቀቕ።

|  |
| --- |
| ናይ ናብራ ዕንቅፋት። |

ሰብ ክሳብ እቲ ዕድሜኡ ዜፍቅደሉ ጊዜ ስኢኑዎ ዚሞተሉ ምኽንያት ብዘይካ ምግቢ ቀዳማይ መስተ ኢዩ። እዚ መስተ ዝበልክዎ ኸአ ካብ እግዚአብሔር ዝተዋህበና ጸጋ ዋጋ ዘይነውጽአሉ ንጹሕ ማይ ኢዩ። ከምዚ ዝበለ ናይ እግዚአብሔር ህያብ ኸአ ንሰብ ከየሸገርና ምስ ሰብ ከይተጸላእና ብሓጺሩ ካብ ጕድጓድን ካብ ውሒዚ ሩባን ብቐኢሊል ንምርካቡ ንኽእል። ነገር ግን ድላይ ናይ ወዲ ሰብ ስለ ዝዀነ ናይ ገዛእ ርእሱ ካብዚ ንጹሕ ማይ ሐሊፉ በብዓይነቱ ንአካላት ዝመርዝ ካልእ መስተ ፈጠረ። እዚ ኸአ ኪድስተሉን ጋሻ መቐበልን ንዓመት ብዓል ክኸውን ከሎ ናይ ደስደስ መቐበልን ምእንቲ ኪዀኖ ኢሉ ዝገበሮ ከይኮነ አይተርፍን።

ነገር ግን ሰብ ነዚ ንደስታ ኢሉ ዝመሃዞም መስተታት መጨረሻኡ ናይ ዕለት ደስታ ንምጭባጥ ክብል ናይ’ቲ ሐደ ካብቲ ሐደ ዝተፈላለየን አጐል ልማድ ብዘይፍላጥ ይዛመዶ።

ሰብ ምንታይ ምኽንያት ናይ መሰተ ባርያ ኰይኑ «ሰኽራን» ዜብሎን ዜጽርፎን ነዞም ዚስዕቡ ምኽንያት ሒዙ ሰኸራን ኢሉ ብዝተጸርፈ ማለት ብዝተጸውዐ ድሕሪቲ አንጐል ልማዱ መከላኸሊ ሜላ መመክሒ መሣርሒ ዚገብሮ ብግልጺ ዜሪድእ እንሆ። ንሱ ኸአ፤ ጊዜ ንምሕላፍ ብቅንአት ብንጽርጽሮት ማለት ብሕርቃን ገንዘብ አሎዎ ርቡሕ’ዩ ተቢሂሉ ናይ ልዕልነት ንምርካብ ክብል ኪገብሮ ንዚኽእሎ ፈቲኑ ምስ ዚአብዮ ዓይኑ ሐፋር ኮይኑ ስለ ድፍረት ምእንቲ ኪህቦ ማለት ኬታባብዖ ውሽጣዊ ጕድለት ነይርዎ ኬጥፍኦ ኪብል ሥጋዊ ድኻም ተስሚዕዎ ኬባራትዖ ኪብል ወዘተ…..! ከምኡው’ን በበይኖም ዝዀኑ ምኽንያታት ንስንፍናኡ መከላኸልን ሃለው ይብል። ከምዚ ኢሉ ናብ ዕላማ ሐደ ኢሉ ይጅምር ሐደ ሰኽራም ሰብ ምንም’ኳ ከም’ዚ አብ ላዕሊ ዝተዘርዘሩ ጠቕላል ጕድለታት ብምሉአቶም እንተዘይብሉ ካብአቶም ሐደ አይስአኖን ዚሰኸረሉ ምኽንያት እዚ ኢዩ ኢልካ’ኳ እንተነገርካዮ ብምውዛይን ብምልጋጽን ይምልሰልካ እምበር መንቀሊኡን ምኽንያቱን ኪፈልጦ ይሽግሮ «ኪፈልጦ’ውን አይደልን»።

ናይ ሐደ ሰኸራም ኵነታት ቀስ ኢልና እንተተመልከትናዮ ብጣዕሚ አብ ልዕሊ ዜሕዝን ምዃኑ ከይፈተና የብክየና አብ ዓለም ምሉእ ዚርከቡ ሰባት ዚጋጠማቶም ድንገተኛ መጸዋዕታ ክንሰምዕ ከሎና ብጣዕሚ ንሳቐ ዚበዝሕ ጊዜ’ውን ብስኽራን ዝተላዕለ «ድንገተኛ መጸዋዕታ» ዚጋጠማቶም ሰባት ዳርጋ አብ መላእ ዓለም ብዙሐት እዮም። ንአብነት ሐደ ሰብ መስተ ምስታይ ካብ ልክዕ ብዝሓለፈ ይፈቱ ነበረ’ሞ ሾሞንተ ዓመት ምሉእ አብ ውሽጢ’ዚ ሕማቕ ጠንቂ ኪሕምብስ ጸኒሑ ሓደ መዓልቲ ድራሩ ከም እተለምደ በሊዑ አብ ርእሲኡ መስተ ሰተየ’ሞ ብሰላም ካብ ብጾቱ ተሰናዚቱ ናብ ቤቱ በጺሑ ንምድቃስ ብዝተሰናደወ ንጽባሒቱ ንግሆ ከረው ኢሉ ነቒጹ ተረኽበ። እዚ ሰብ’ዚ ጥራይ ዘይኮነ አበየቦታኡ ዚርከቡ ናይ መስተ ልምዲ ዘለዎም ከም ዝተለምደ ምስ ዝፈልጥዎም እንስተዩን እናዋግዑን ነናብ - ቤቶም ብዝተሰናበቱ ለይቲ ሞትዮም ይርከቡ። እቶም ዝሞቱ ንዝተረፉ ሰኽራማት ምሳሌን አብነትን ክዀኑ ኢዮም ኢልና ብተስፋ ክንጽበ ከሎና «መሸም ሞት ምንም ዘይተርፍ ኢዩ» እናበሉ ብዝገደደ ኵነታት ክሰኽሩ ይርከቡ። ንዚመጽእ ጊዜ ናንብራኦም ከይጸዓሩን ከይለፍዑን ናይ ዕለት ደስታኦም ጥራይ ብምርአይ ሐደ መዓልቲ ብተራኦም ናብቶም ብመስተ ዝአክል ዕድሜኦም ሐጺሩ ዝተቐዝፉ ዝሐለፉ ብጾቶም ንምብጻሕ ኪጕዓዙ ንርእያቶም።

ሰኽራን ንአብነት መሪዙ ድንገተኛ ክሳብ ዘሎ ምውራዱ ዝተፈልጠ ዝገደደ ስቓይን ፈተናን ሰብ አብ ምድሪ ክሳብ ዘሎ ምውራዱ ዝተፈልጠ ኢዩ። ሐደ ሰኽራም ፍርቂ ለይቲ ናብ ቤቱ ኪኸይድ ከሉ ጠንቢዩ ምንድዛዙ ወሮበላታት ይምልከቱ’ሞ ሃብቱ ንምዝራፍ ዝቐትልዎም ብዙሐት ኢዮም። ከምኡ’ውን ሐደ ሐደ ካብ ምስካር ዝተላዕለ መገዶም ሒዞም ብህድአት ንዚትሐለላፉ ሐለፍቲ መገዲ ደም ብዜፍልሕ ብዕሉግ ጸርፊ ከም ልቦም እናተጻረፉ ድሕሪ’ቲ ሐደ ሐደ ጊዜ ከቢድ ሐደጋ ኪወድቆም ይርከብ። ዚበዝሕ ጊዜ ሰኽራን ካብ ልክዕ ብዝሓለፈ ይጽዓኖ’ሞ ናይ ቤቱ መገዲ እናተጋገየ ምስ መንደቕ ናብዝን ናብትን እናተላገዐ ናብቲ ናይ መጨረሻ ኰረብታ ወይም ጕድጓድ ውሽጢ ይወድቕ’ሞ ኢዱ ወይም እግሩ ወይ ኸአ ካልእ አካላቱ እናስተብረ ሐንካስ ኰይኑ ዝተረፈ ብዙሕ ሰብ ይርካብ። ዝተሰብረሉ ምኽንያት ብኻልእ ነገር እናምሰለ ፈጣጢሩ’ኳ እንተአውረየ መስበሪኡ ብሰንኪ ስኽራን ምዃኑ ማንም ሰብ ኪፈልጦ ይኽእል።

ብናይ ፍልተት መንገዲ ፍልስፍና ብማሕበራዊ ናብራ ብሜላ መንገዲ ሊቃውንቲ ከም ዘመለከትዎ ሰኽራን ሰብ ንጥዕናኡ ዕንቅፋት ጥራይ ምዃኑ ከይተረፈ ንወገኑ ንሃገሩን ናይ ጥፍአት መሣሪያ ይኸውን፡ንምሳሌ በዚ ናይ ሕጂ ጊዜ ምንም ሰብ አብ ልዕሊ ምድሪ ክሳብ ዘሎ መስተ አይጥዕምን’ዩ ንማለት አይንደፍርን። እዚ ዘመን አምጽኦ ውስኪን ሻምፓኝን ከምኡ’ውን በበይኑ ዝዓይነቱ አልኮል ዝዀነ መስተ ዘይሰታይ ሰብ እንተሎ ምንም እንተዀነ ስዋን ሜስን ብጌጋ ከይጠዓመ ዝርከብ ዘሎ አይመስለናን። ይኹን እንበር ሜስ ኮነ ስዋ ዊስኪ ኮነ ኮኛክ ብልክዕ ዝተወስደ ዝዀነ ብሐደ ዓይነት መገዲ ንሰብነት ይጠቅም ኢዩ ዝበሉ ሐደ ክልተ አለዉ። ነገር ግን ንእሽቶ ኾነ ዓብዪ ንመስተ ልክዕ የብሉን። ምኽንያቱውን ናይ መስተ ልክዕ ዚውሰን ጥንቁቕን ፍጹም ሰብ ዝዀነ ከይጠዓሞ ኢዩ’ምበር ሐደ ጊዜ ብዝበጽሖ ኪቄጻጸር ዚኽእል የልቦን አይፈትዎን እንበር ኪጻልኦ አይኽእልን፡ ምስታይ ክሳብ ዚአክለኒ እሰቲ ክኮይኑ’ውን ዚሰትዮ ዘበለ ምእንቲ ከይሰክር ብልክዕ የነጻጽሮ አሎኹ ማለት ካብ ሰብ ዚበልጽ ሐይሊ ዘለዎ ፍጡር’የ ከም ማለት ኢዩ።

ሐደ ሰብ ናይ ስኽራን ልምዲ እንተጀመረ ዘሰኽረሉ ምኽንያት ብዙሓት ሰባት ከይፈለጡ ስቕ ኢሎም ሰኽራን ኢሎም ይጽውዕዎ፥ እንተ ኾነ ግና ከም’ዚ ዝበለ አጸዋውዓ ቅጽል ስም ካብ ልክዕ ዝሓለፈ ስሕተት ምዃኑ ዝተፈልጠ ኢዩ። ከምዚ ክንብል ከሎና’ውን ዚሰቲ ዘበለ ኵሉ ሰብ ሰኽራን አይኮነን ማለትና አይኮነን ንዚሰክር ሰብ ብዝተኻእለና መጠን ምኽንያቱን ስሕተቱን መርሚርና ንዳሕራዩ ሰኽራን ይኸውን ምምዓድ ምምካር አሎና እምበር ከምኡ ሰቕ ኢልና ብጸርፊ ጥራይ እንተድአ ሓሊፍናዮን ነቒፍናዮን ጕድአቱ ንመላእ ሃገርና ንዘመድ’ውን ኢዩ።

ብዙሕ መስተ እናስተየ ካብ ምስካር ዝተላዕለ ናይ ሓንጐልን ናይ ደም ሰራውርን ብምሉአቶም ሕዋሳት ብሙማቶም አብ ርእሲዚ’ውን ሃብቲ ረኺቡ ዝሰትየሉ ብምስአኑ ጥራይ ዘይኮነስ ብዝጠየመ ሰዓት ንጥሜቱ ዜሀግሰሉ ምግቢ ብዝሰአነ ተበዲለ አሎኹ እናበለ እናተናደደን እናተበሳጨወን አብ ዝዀነ ይኹን መገዲ ኪጻረፍ ይጸንሕ’ሞ አብቲ መጨረሻ ሰዓት ዓቢዱ ይተርፍ። ብዙሕ አልኮል ብምስታይ ስራሕ ዘይኮነስ ቍሩብ’ውን እናሰተየ እንተሰኸረ ናይ ዝኾነ ይኹን ሰብ ናይ ሓንጐልን ሡር ደምን ብምሉአቶም ሕዋሳትን ድሕሪ ብዙሕ ጊዜ ማህሚኑ ስለ ዝመውት ብዝሞተ’ውን እንደገና ብሕክምና ወገን ንምፍዋስ ወይም ብምብርትታዕ አካላት ብፍጹም ስለ ዘይከአል ናይ’ቲ ሰኽራን ሰብ ፍርድን ርእይቶን ምግባርን ተግባርን ዝተበላሸወ ኮይኑ ይተርፍ።

ዓሠርተ ወይ ድማ ዓሠርተ ሐሙሽተ ብርለ ሜስ እንተሰተኹ ከቶ ምንም አይብለንን ማለት ናይ አእምሮ ሕማምን ናይ መንፈስ ደኻምነትን ዜመልክት ቃል አብ ርእሲ ምዃኑ ከምኡ’ውን ትማሊ ምሽት ካብ ዕስራ ኵባያ ዚበዝሕ ዊስኪ ሰትየ ነይረ ኢልካ ምፍካር ናይ ፍልጠት ጕድለትን ስንፍናን ዚገልጽ ናይ ሕማቓት ፈኸራን ጕራን ኢዩ።

እገሌ ናይ እንግሊዝን ናይ ፈረንሳን ቋንቋ ከም ማይ ዝሰተየ ኢዩ ከምኡ ዝበለ ምሁር የለን ኢልካ ንሰኽራን ሰብ ብምምስጋንን ብምትሕዛንን ዚድግፉን ከምኡ’ውን ደጊሞም እገሌ እንተዘይሰተየን እንተዘይሰኸረን ሡር ደሙ ምንም አይንቀሳቐስን’ዩ ዚብሉ ሰባት በብወገኖም ካብ ልክዕ ዝሐለፉ ስሕተተኛታት ኢዮም። ሕማቕ ሰኽራን ኢልካ ምጽራፍ ናይ ድንቍርናን ቅንአትን ስም አወጻጽ ኪኸውን ከሎ ከምኡውን ፈላጥ እንተተናደደ ንምስካር ይሰቲ ኢዩ ማለት ናይ ንእሽቶ ቄልዓ ብዘይምስትውዓል ዚዛረቡ ቃላት ኪብሃል ዝከአል ኢዩ።

ሐደ ሰብ መራሕ ማኪና ነበረ’ሞ ቅድሚ መራሕ ማኪና ምዃኑ ምስ መስተ ፈጺሙ አይፋቶን ነበረ። መራሕቲ ማኪና ብዝበዝሕ ከም ዝተለምደ ካብ ሐደ ዓዲ ናብ ካልእ ዓዲ ማኪና እናዘውሩ ኪመላለሱ ከለዉ ሰብነቶም እናደኸሙ ስለ ዝኸይድ ብዘይ ምስትውዓል ኬበረታትዖም ማለት ንቕሐት ምእንቲ ክህቦም’ሞ ኪበራበሩ ኢሎም ብምሕሳብ አብ ዝበጽሕዎ መዓርፎ አብያተ መስተን ብልዕን መደቀስን ስለ ዘሎ አብኡ ምሕዳር ምናልባት እንተደገፍኩ ጽባሕ አብ ድላየይ በጺሔ ድሕሪ ጽባሕ ተመሊሰ እንደገና ኪጽዕን ዝኽእል’የ ስለዚ ክብረሕ ዝከአል ኢዩ እናበሉ ካብቲ አምላኽ ብጽቡቕ ጽጋኡ ዕረፍቲ ስለ ክዀነና ብማለት ዝሃበና ሐደ ድቃስ ዝተባህለ ህያብ ብምንዓቕ ማለት ሸለል ብምባል መኪናኦም ንቍሩብ ደቓይቕ ደው አቢሎም ናይ ቅልጡፍ ሐደ ወይ ክልተ መለኪያ አልኮል ጕጭ አቢሎም ለይትን መዓልትን ብዘይ ዕረፍቲ መኪናኦም ይዝውሩ።

እዚ ሰብ’ዚ ጽቡቕ ጠባይ ዝነበሮ ብኸም’ዚ ዝመሰለ ሥራሕ ብዝተቔጽረ ብግዲ ኮነ ብውዲ ብአኡ ዓይነት ሥራሕ ዚርከቡ መራሕቲ ማኪና ኪዛመድ ዚርከበሉ ዙርያ እይገድዶ ኩን ከመ ሃገረ ምድርከ እናበሉ ኸአ ኵሉ የላምድዎ። አብ ሐደ መዓርፎ ብዙሐት መኻይን ቄይመን ኪርኢ ከሎ ንሱ እውን ማኪናኡ ደው አቢሉ ከምሃገሩ ናብኦም ይኸይድ ናይ መንገዶምን ፍጥነቶምን አበጻጽሐን አመጻጽኣን ኬዋግዑ ይስምዕ’ሞ ናብአቶም ጽግዕ ብዝበለ ሒዞምዎ ዝነበሩ ዕላል ብምቍራጽ ሰላምታ ይወሃሃቡ ብኡንብኡ ኸአ ከመይ በጺሕካ ብምንታይ ምኽንያትከ ደንጕኻ ወይ ብጣዕሚ ቀልጢፍካ ተባሃሊሎም እናተጠያየቑ ናብታ መለኪያ ዓይንን ኢድን ብምዝርጋሕ እናተባበዙ ወግዒ ይጅምሩ ወሬአቶምን ጕዳያቶምን ፈጺሞም ዝሰተይዎ መስተ ከፊሎም ጕዕዞኦም ምስ ዚቕጽሉ በዚ መገዲ ካብ ምጕዓዝ ዝተላዕለ ድኻም ተሰሚዕዎ ዝነበረ ሐዲስ መራሕ ማኪና ንእሽቶ ሐይልን ሙቐትን ይስምዖ’ሞ አብዚ አይሐድርን ኢሉ ተኸታቲሉ ስለ «ሕማቕ - ደቃሲ» ዝብል ቅጽል ስም ከይወጾ ብማለት ተኸታቲሉ ይኸይድ ከምቲ ዝተለምደ ኸአ አብ ዚቕጽል ካልእ መዓርፎ እንደገና ማኪናኦም ብምቛም ዝቐመደ ቀዲሙ እቲ ዝተረፈ ክሳብ ዚመጽእ እናተሐላለዉ ንእሽቶ እኽሊ ይጥዕሙ’ሞ እንደገና አልኮል ንምስታይ ይጅምሩ። ዝወጠንዎ ዕላማ ሒዞም ናብቲ ግቡኦም ብዝበጽሑ ሰለስተ አርባዕተ መዓልቲ ስለ ዝደኸምኩ ሎሚ ምድሳት አሎኒ ኢሎም ብሰፊሑ ይሰኽሩ።

ሐይልን ሙቐትን ንምርካብ ሜላ ዝተገብረ ናይ ሐድ ሐደ መራሕቲ ማኪና ብግዴታ ጸኒሑ ጸኒሑ አጐል ልማድ ይዀኖም’ሞ ፈጺሞም ኪገድፍዎ ብጣዕሚ የሸግሮም። ይዅን ኸአ ብስኽራን መገዲ ዝመጽእ ሳዕቤን ንመረዳእታ ናይ ሐደ ክልተ መራሕቲ መኻይን ከረድእ ከሎኹ ብሐፈሻ መራሕቲ ማኪና ዝዀኑ ከምዚ ዝበለ ናይ መስተ ልማድ ይፍጽሙ ማለተይ አይኰንኩን እንታይድአ እቲ ብሐደ ክልተ ዓርኪ መሐዛ ተጐቲቶም አልኮል የነቓቅሕ ኢዩ ኢላቶም ብምትላል ዚዕሽዉ ካብ ከምዚ ዝበለ ንሰብነት ዜማህምን ስለ ኪድሕኑ ብማለት ኢየ።

ከምቲ አብ ላዕሊ ዝገለጽክዎ ዝኾነ ይኹን ሰብ ናይ አኮልል ጠንቂ ውሽጢ ብዝአተወ በበይኑ ዝዓይነቱ ንደኻምነቱ መከላኸሊ ምኽንያት አይስእንን ብኡነት መገዲ ክንምልከቶ ከሎና ዚህቦ ናይ ደገፍ መከላኸሊ ልክዕ ምዃኑን ወይ ዘይምዃኑን ብዘይ ምስትውዓል ይኸውን ኢልካ ብአልኮል ምምራኽ ባርያ አልኮል ኰንካ ምትራፍ ኢዩ። እንተዀነ ግን ሓቅነቱ ንምቕባል አእምሮ እንተዘንበለ ብግዲ ምክትታልን ምምርማርን አሎና አምበር ብይኸውን ዝተዋህበና ናይ ውድቀት ምኽንየት እኹል ምኽንያት ጌርና ንፍልጠትና ዕንቅፋት ምዃን አይግበአናን። ሕጂ እንገበሮ ጕዕዞን እንበጽሖ ቦታን በረኻ ስለ ዝዀነ በበይኑ ዝዀነ ሕማም ስለ ዝርከቦ ንመከላኸሊ አልኮል ምስታይ የድልየና ኢዩ እናበሉ ብዙሓት ሰባት ንገዛእ ርእሳቶም የታልሉ’ሞ ዘይነበሮም ሕማም ብሰንኪ አልኮል አብ አካላቶም ይፈጥሩ። ብልዕሊ’ዚ ዝተነግረ አጐል - ምኽሪ ተኸታቲሎም ከይተጠራጠሩን ከይተመራመሩን ብድንቍርና አሚኖም ሰኽራማት ኰይኖም ዝተረፉ ቍጽራቶም ብዙሐት ኢያቶም።

መስተ ዝፈጥራቶም ሕማማት ናይ ሳምቡእ ሕማም ናይ ሐይሊ ምድካም ናይ ኰላሊት ደም ብዝሐትን ናይ ደም ምሓድን ሓማም ናይ ሓንጐል ሕማም አብ ርእሲ’ዚውን ናይ ሓንጐል ሕዋሳት ብፍጹም ሞይቶም ብዝሐለቑ ዕድመ ምሕጻር ብጣዕሚ ምፍራሕ ማለት ዘየሎ ነገር እናተራእዮ ተጠራጠርን ኣቕበጥባጥን ዓይኒ ብዘይ መዓልቱ ምጥፋእ ማለት ምዕዋር መንቀኝነት ክፉእ ምሕሳብ ምእንት’ዚ ምቍር መርዚ ናይ ናብራ አውራ ዕንቅፋት ኰይኑ ድንገተኛ መጸዋዕታ ከም ዝፈጥር እናሓሰብና ካብኡ ክንርሕቕ አሎና።

|  |
| --- |
| አይትታለሉ ሕማቕ ዕርክነት  ንጽቡቕ ልማድ የጥፍእ ኢዩ። |

ሐጺን ንሓጺን ይስሕሎ ከምኡ ኸአ ሰብ ንገጽ ብጻዩ ይስሕሎ ከም እተባህለ ምሳሌ ፳፯ ቍጽሪ ፲፯ ዓርኪ ወይ መሓዛ ብዝበዝሕ ናይ ቢጻዩ ልጓም ስለ ዝዀነስ ሐደ ዝዀነ ይኹን ሰብ ብዝዀነ ይኹን መንገዱ ናይቲ ብጻዩ ወይ ዓርኩ ይሰርጾ’ሞ ብዝበዝሕ ብብጻዩ ተሳሒቡ ወይ ተሲሒሉ ከም ናይ ዓርኩ ጠባይ ወይ አመል ይሰርጾ እሞ ከዘውትሮ ይግደድ። ነዝን ክንድዝን አስተውዒሎም ኸኣ ኢዮም መን ምዃንካ ክፈልጠካስ መኻይድኻ ንገረኒ ቢሎም ዝትርቱ። ከምኡ’ውን አብ መዝሙር ዳዊት ፲፯ ቍ. ፳፭ -፳፯ ከምዚ ዝብል ይርከብ ምስ ጻድቕ እንተኸድካ ጻድቕ ትከውን ከምኡውን ምስ ንጹህ እንተኸድካ ንጹህ ምስ ሕሩይ እንተኸድካ ወይ እንተሰብካ ድማ ሕሩይ ትኸውን። ብዝበዝሕ ሐደ ሰብ ናይ ብጻዩ ወይ ዓርኩ ዝኽተል ስለ ዝዀነ እሞ ኸአ እቲ ብጻዩ ብዓል ክፉእ አመልን ጠባይን ምስ ዝኸውን ከምቲ አቦታትና ዝተረትዎ ደድሕሪ አድጊ ዝኸደ…..ህላል አድጊ ለመደ ከም ዝብሃል ኰይንዎ ናይ ዓርኩ አመል ወይ ጠባይ እናዘውተረ እዩ ዚመላለስ።

እምበአር ወዲ ሰብ ነቲ ጽቡቕ ዝነበረ ጠባዩ ብኽፉእ ዓርኪ ናብ ክፉእ አመል ኪልውጦ ይርከብ ኢዩ’ሞ ካብ ክፉእ ጠባይን አመልን ዘለዋቶም ሰባት ተሳጋቢ ዝዀነ ሓምሞም ከይሰርጸካን ከይስሕለካን ካባታቶም ርሒቕና ናብቶም ናብ ጽቡቕን ሰናይን ዝመርሒ ጥንቁቓትን ሕያዋትን ብጾት ምቕራብ ይግባእ።

አብ መጽሐፍ ምሳሌ ፳፯ ቍጽሪ ፲፪፤ አስተውዒሊ ሰብኢ ክፉእ ይርኢ እሞ ይሕባእ ገርህኛታት ግን ንቕድሚት ይኸዱ’ሞ ብእኡ ይጕድኡ ይብል። ስለዚ ንዝዀነ ይኹን ቅድሚ ቀልጢፍካን ተገሪህካን ምትዕርራኹ አስተውዒልካ ምቕራብ ይሓይሽ ብዝተረፈ አብ መጸወድያ ከም ዝተታሕዘት ዑፍ ኴንካ ተጻዊድካ ከይትተርፍ። ስለዚ ናብ መንገዲ ረሲአን አይትእቶ ብጐድና እቶም እኵያት ኸአ አይትኺድ ካባአ ረሐቕ ብአአ አይትሕለፍ አገልሰላ ብክንየዋ ደአ ኺድ። ንሳቶም እንጌራ ረስእነት ይብለዑ ወይኒ ዓመጽ ኸአ ይስትዩ ክፉእ ከይገብሩ ኸአ አይድቅሱን እዮም እሞ ገለ እንተዘይወደቑስ ድቃስ ካብኦም ይበርር። መንገዲ ግና ከም ብርሃን ወጋሕታ እያ። ፍጹም ምዓልቲ ክሳዕ ዚኸውን ከአ እናወሰኸት ትበርህ። መንገዲ ረሲአን ግና ከም ጸልማት እያ እንታይ ከምዚ ዕንቅፎም አይፈልጡን።

ከምቲ መዳቝ ካብ ኢድ ሃዳኒ ዑፍውን ካብ ኢድ አፈንጣሪ ዜምልጣ ንርእስኻ አድሕን። ርአዩ ጐደና እቶም ቅኑዓት ካብ እኵይ ምርሓቕ እዩ እቲ ንመንገዱ ዚጥንቀቐላ ንነፍሱ ይሕልቃ። ሕሱም ሰብ እከይ ይዅዕት አብ ከናፍሩ ኸአ ከም ዚበላዕ ሐዊ አሎ። ስለዚ ሐደ ሰብ እንተ ሐመመ መንፈሱ ይድግፎ ንተሰብረ መንፈስ ግና መን ከበርትዖ ማለት ናብቲ ናይ ቀደሙ ክመልሶ ይኽእል…….! እንጌራ ጥበራ ንሰብ ጥዑም ኢዩ ደሐር ግና አፉ ጸጸር ይመልእ ካብ ምስትውዓልኩም ከም ዘይተፈልየ ሐደ ሰብ መጀመርያ ክስሕባካ ከሎ ከምቲ ሐደ ከልቢ ብቍራስ ስጋ ዝሰልል ልክዕ ክምኡ ጥበራ ገይሩ ይስሕበካ ድሐር ግን አቡኡ ብዝአቶኻ ክትወጽእ ወይስ ክትድሕን ብዙሕ አሸጋሪ ኢዩ። ርግጽ ኢዩ እቲ ካብ መገዲ ልቦና ዚዝንብል ሰብ አብ አኸባ ምውታት የነብር ከም ዝብሃል እሾኽን መፈንጠራን አብ መንገዲ እቲ ቄናን ኢዩ እቲ ንነብሱ ብጥንቃቐ ዚሕልዋ ኸአ ካብኡ ይርሕቕ። ምእንትዚ ናይ መገዲ ሕማቕ ዝምህር ሰብ ስለ ከይትምሃር እሞ ንነፍስኻ ከይትፈንጥረላ ምስ ሕማቕ ሰብ አይትምሐዞ ምስኡውን ጨሪሽካ አይትኺድ። ከምኡውን ናይ ሕማቕ መሐዛ ርእዩ መንፈሱ ዘይገትእ ሰብሲ ቀጽሪ ዘይብላ ዝፈረሰት ከተማ ኢዩ። ስለዚ ብቕኑዕ ሕልና ብአእምሮ ክፉእን ጽቡቕን መሚኻ አቐዲምካ እንተፈልጥካ ካብ ሕጊ ተምሂርካውን እቲ ቅኑዕ መርሚርካ እንተፈለኻ ድአ እዩ እንበር ከም ሃመማ ስቕ ኢልካ አብ ሐዊ ምጥባስሲ ንነብስኻ አብ ጭንቂ እናረኤኻ ተእትዋ አሎኻ ማለት ኢዩ።

ብዙሐት ሰባት ብሕልፊ እኳ በዚ ዘሎናዮ ጊዜ ገለ ካብ መንእስያት ነቲ ካብ ዓርኪ - ምሐዛ ኪወጽእ ዚኽእል በበይኑ ዝዀነ ሰንካም ሳዕቤን ከየስተውዓሉ ከምቲ ገርሀኛታት ብእኡ ንቕድሚት ይድፍኡ ማለት ብሰንኩ ይጕድኡ ዝብሃል ምስ ከምዚአቶም ዝበሉ ዘይረብሑ ሰባት ተዓራሪኾም ብምኻድ ብገርሂ ዚጥበሱ ነቲ ጽቡቕ ጠባዮምን መንገዶምን ዝነበሮም ኸአ ከፍጥኡ ዚርአዩ ውሑዳት አይኮኑን።

ምስ ካብ ሥርዓት ዝወጹ አዕሩኽ ዝተዓራረኹ ነቲ ቅድም ካብ ወለዶም ኮነ ወይስ መምህራኖም ብትምህርቲ ዝወረስዎን ዝተለቅሑዎን ጽቡቕ ጠባይ አጥፊኦም ክሳብ ካብ ወለዶም ምርሐቕን አብ ዘይቤቶም ምሕዳርን ንሥራድቤቶም ምሕራቕን የምጽእ እቶም ሎምስ ዕንባባይ ክፈርየለይ ኢዩ እናበሉ ብዓብዪ ተሥፋ ተመሊኦም ዝጽበዩ ዝነበሩ ወለዲ በዚ ከምዚ ዝበለ ሃንደበታዊ ምልዋጥ ጠባይ ውሉዶም ብዝርአዩ ጊደ ጻዕሪ ጥራይ ኮይኖም አዝዩ ከቢድ ዝኾነ መዓንጣኦም ዝቐርጽ መሪር ጓህን ስንደባን ይወርዶም እሞ ከም’ዚ እናበሉ ማለት እዚ ኵሉ ብሥነ - ሥርዓት አዕብየን አምሂረንስ እዚ ኮይኑ ኪተርፍ ፍረ - ጻዕረይ…..! ከምኡውን እዚ ኮይኑ ኢደይ…….! ኢሎም ብዘሄዝን ኪጭነቑ ትርእዮም። ርግጽ እዩ ሐደ ወላዲ ውሉድ ከምዚ ክኮይኑ ብምርአይ ብሐቂ ብዙሕ ዜሕዝን ኢዩ። ከምኡውን ነዚ ከምዚ ዝበለ ዘይነበሮ ሰንካም ጠባይ’ዚ ባዕሉ ብገዛእ ርእሱ ድአ እንበር ብዝበዝሕ ካብ መን ከም ዝወሰዶ ዝፈልጡ ይውአት ኰስኵሶም ዜዕበዩ ወለዲ ዜስተውዕልዎስ ውሑዳት እዮም። ከመይ ብዝበዝሕ ፈለማይ ብዓርኪ መሐዛ ከም ሐደ እንስሳ ተጐቲቶም እዮም አብ ግዳም ግዳምም ነቲ ሕማቕ ጠባይ ዝለምድዎ፥ ስለዚ ወለዲ እንብአር አብ ቤቶም ጥራሕ ምግናሕ ዘይኮነስ አብ ደገውን ምስ ከመይ ዝበሉ ብጾት ከሞ ዝኸይድ ብዝከአሎም መጠን ሐደ ሐደ ጊዜ ክስልይዎም የድሊ። ብዝተረፈስ ናብ ቤት ትምህርቲ ጥራሕ ምስዳድ እኻሊ አይኮነን። ገሊኦም ወለዲ ደድሕሪኦም ክንከይድ ሥራሕናዶ ንገብር…..! ወይስ ንዓኦም ክንስዕብ…..! አበይስ ነርክበሎም ዝበሉታ አይስአኑን ይኾኑ እዚ ግና ጕጕይ ሐሳብን ፈጺሙ ኸአ ዘይስማማዕን ኢዩ። ስለምንታይ ወለዲዉን ብጊዲኦም አብ ቤቶም ኮነ አብ ደገ ደቆም ብዝገርዎ ነገር እናተዓዘቡ ክእርምዎም ክስዕብዎምን ብጊዲአም መምህራን ኢዮም። ብዝተረፈ ንደቃቶም ከም ልጓም ዘይብሉ ፈረስ ክፍንው

ምስ ዝርከቡ ዝገደደ ሳዕቤን ከም ዝጓነፎም አርቂቕካ ምስትውዓል የድሊ ስለዚ ንቈልዓ ብንእሱ እታ ኪኸደላ ዚግብአ መገዲ አላምዶ እሞ ምስ ዓበየ ካብአ አይኬግልስን እዩ ከም ዝብሃል ወለዲ ክመርሕዎምን ኪከታተልዎምን መዞም ኢዩ።

ወለዲ ብሸለልታ ንደቃቶም ብዘይ ምስዓብ ዝረኸብዎ ተጋድሎ ጭንቅን መከራን ብዙሕ ኢዩ። ድሕሪቲ ናብ ጽቡቕ ልማድ ክመልስዎም ብማለት ለይትን መዓልትን ኪጽዕሩ ብዙሕ ጸግምን ጣጣን ይወርዶም። እንተዀነ ግን ርአዩ ልክዕ ከምቲ «ውሒዝ ከመይጸ መንገዲ ውሒዝ ጽረግ» እተባህለ ከም ጐቢጡ ዝዓበየ ተክሊ ኰይንዎም አብ ልቡን መንፈሱን ምስ ሰረጾ ካብ ሕማቕ አመል ዝሰነቖ ምቕንዑ ወይ ምጽራዩ ብዙሕ አሸጋሪ ኢዩ። ከምኡውን ድሕሪ’ዚ ኵሉ እቶም ወለዲ ንደቃቶም ማለት ናብ ጽቡቕ ነገር ክመልስዎምን ክምዕድዎምን ብዝጀመሩ እቶም ደቃቶም ብሕማቕ መንፈስ ስለ ዝተመርዙ ንዓይን ምንም ምዕዶ አየድልየንን ኢዩ ክብልዎም ይደፍሩን ይርከቡን ኤረ ብላዕሊ ኰይኖም እንደገና ነተን ቍሩብ አለማዊ ቻፍ

መጽሐፍ ምሩቅ መርዚ ፲፫።

ትምህርቲ ዘለዋኦም ሒዞም ከአ አነኮ ተማሂረ ኢየ….! ኵሉ ዘኽፍአለይን ዘጸብቐለይን እፈልጥ ኢየ……! ኢሎም ይምልስሎም «አነ ጥበበኛ እየ ዚብል ሰብዶ ርኢኻ ተፈልጥ ካብ ብእኡስ ብዓሻ ዘይተማህረ ምግባር ይበልጽ» ከም እተባህለ ኰይኑዎም ይርከቡ። ቀጺሎም ኸአ «ከርሲ ወላዲ ቀጥቀጥ» ከም ዝብህላ ነቲ ንውልዶም ዝርአይሉ መንቅብ ነገራት በብሐደ ከምዚ ኢሎም ክሕትዎ ይጅምሩ ማለት ስለምንታይ ድአ ምዕዶ አየድልየንን ከምኡ ኸአ ዜኽፍአለይን ዜጸብቐለይን እፈልጥ ኢየ እናበልካ ዘይነበረካ አመል ሽጋራ ተትክኽ…..! እንተበልዎ ኸአ ተኵሩ እናጠመቶም ስምዑስኪ…..! ሽጋራ ምትካኽ ሐጢአት ድዩ……! እሰከ /ንሽጋራ ዚኽልክል መጽሐፍ አርእዩኒ…..! ኢሉ ተገምጢሉ እንደገና ይሐቶም ነዚ ገዲፎም ኸአ ስለምንታይ ድአ ካም ቀደምካ ቀልጢፍካ ናብ ቤትካ ዘይትአቱ…..! እንተበልዎ ኸአ ማጓርዳምፖ……! ከም ደርሆ ሰዓት ሽዱሽተ ዘይተሳፈርኩ ደልዮሙኒ እዮም ኢሉ ይታረኮም በል ወደይ አበይ ድአ ተምሲ እስኪ ንገረና እንተበልዎ ኸአ አብ ቺነማ ወይ አብ እንዳ ዓርከይ ፓርቲ ገይሩ ዓዲሙኒ ነይሩ ይብሎም ነዚ ሰሚዖም ኸአ ጻንኪሪዎም ፓርቲኸ እንታይ ኢዩ….! እንተበልዎ ኸአ ብላዕሊ ኰይኑ እናንጸረጸረ ከምዘረኩም ድየ……! ዋላ እንታይ…….! አበይ’ሞ ትፈልጥዎ ንሱን ክንድኡን እኮ እዩ ንዓይ ኸአ ዘጕህየንን መዓንጣይ ቄሪጹ ንቍልቍል ዜትርፈኒ ዘሎ ሽጋራ አትከኽካ…..! አምሰኻ…….! ተዓደምካ………! ብሐድአፊቱ ከማኻትኩም ድየ…..! ኢሉ ደፊሩ ከምቲ «ከርሲ ውሉድ ቀጥ» ዝብልዎ ገይሩ እናተቄጥዐ «ከምቲ ሐያል ውሒዝ ክንዲ ዜንቄልቍል የንቃዕርር» ከም ዝበሃል ገይሩ ይምልሰሎም። ከምቲ አብ ምሳሌ ምዕ. ፳፰ ቍጽሪ ፲፰ «እቲ ብዘይ መንቅብ ዝመላለስ ይድሕን ብጠዋይ መገዲ ዚኸይድ ግና ብእብኡ ይወድቕ» ከም ዝብሃል ኸአ ድሕሪ ቅሩብ ጊዜውን እናገደደ ካብ ገዛኡ ተፈላዩ ሓደ ሓደ ጊዜ ገደ - ገዲኡ ክሐድር ይጅምር። እቶም ሓቝፎም ዜዕበዩ ዘይስልኩዩ ወለዱ ኸአ ወደይ ትማሊኸ አበይ ሓደርካ….! እተበልዎ ኸአ አብ እንዳ ዓርከይ እከለ ራድዮ - ዓለም ክንሰምዕ ብሓደ አብ ገዝኡ አምሲናስ ከምዚ ኢልና ክነዕልል ክንጻወት ከይተፈለጠና እዋን ስለ ዝሓለፈ ዓርከይ ኸአ ግድን ምሳይ ሕድር እዋን ዘይብሉ ገለ ከይረኽበካ ኢሉ አዚዩ አብ ልዕሊ ምልማኑስ ከውታ ለይቲ ስለ ዝዀነ «ከምስልዋላ እቲ ዝደንገጸሎም» መጺአ ብዝኳሕኳሕኩ ከየሰክፈኩም ብማለት ምስኡ ሐዲረ። ዋላ እቲ ብዓል ሓቂ ኸአ «እንተዘያመንኩምውን ከድኩም ሐይቕዎ» ኢሉ ይዛረቦም። እቲ ካብ ቤቱ ወጺኡ ዚዅብልል ሰብ ቤታ ሐዲጋ ከም እትዅብልል ዑፍ ኢዩ ዝብሎ» አብ ምሳሌ ፳፯ ቍጽሪ ፰ ቤቱ ሓዲጉ እናአመኸነየ ናብ ካልኡ ደገደጊኡ ይሐድር። ርእዩ ገበኑ ዚኽውል አይሰልጦን እቲ ዚናዘዘሉ እሞ ዚሓድጎ ግና ምሕረት ይረክብ። እቲ ውትሩ ጊዜ ንወለዱ ዚፈርሕ ሰብ ብጹእ ኢዩ ልቡ እናሓደረ ዜትርር ግና አብ መከራ ይወድቕ ዝብሃል ኰይንዎ ጥዑም ጥዑም እናጥዓሞ ደጋጊሙ ማለት ብኽፉእ ዕርክነት ተሳሒቡ ናብ ዘእተውዎ እናሰዓበ ካብ ቤቱ አሸፊቱ ናብ ካልአ ኬሕድሮን ክሳብ ብመስተ ከይተረፈውን ከረው አቢሉ ከውድቖን ይርከብ።

ድሕሪ’ዚ ብዝበዝሕ እዝስ ካብኡ አይሕለፍ እንታይ ከይገብሩኒ ኢሉ እዩ ኢሎም ብሕርቃን ተላዒሎም ክወቕዕዎ እንተመጹ ኸአ ተንሲኡ ንዓይ ኸአ ሎምስ ክትወቕዑኒ….! ሰብአይ እኮ አኺለ ኢየ ኢሉ ክሳብ ክወቕዖምውን ተላዒሉ ይመጣጠር እንተበልኩ ዘይተገብረ አይኮነን ርእየ ድማ ኢየ። እቲ ወላዲ ግና ነቲ ሾቦጥን ተግሳጽን ጥበብ ይህብ ስዲዝኸይድ ውሉድ ግና ንወላዲኡ የሕፍሮ ከይኮኖ ብማለት ኢዩ እንበር ብኻልእ አይኮነን። እንተኾነ ግና እቲ ብዙሕ ተገሲጹስ ክሳዱ ዜትርር ሰብ ብድንገት ይጭፍለቕ እሞ መድሐኒትውን የብሉን ከምዝኾነ እቲ ከምዚ ዝበለ ውላድ ምኽሪ ወላዲኡ ዘይሰምዕ ብሐቂ እንተአስተውዒሉዎስ ንዳሕራዩ ዝመጾ ሳዕቤን ብዙሕ ኢዩ። እቲ ንናይ አብኡ ምዕዳን ሕግን ብግቡእ ዚሕልዎ ግና አስተውዒሊ ውሉድ ኢዩ እቲ ምስ ዘይረብሑ ሐሻሻት ዝምሐዞ ግና ነብኡ የሕፍሮ።

ጥበብ ዚፈቱ ሰብ ነብኡ የሐጕሶ ምስ አመናዝርን ሕማቃት አዕሩኽን ዝምሐዞ ግና ገንዘቡ ይውጽእ ከም ዝዀነ ወለድውን ነዝን ክንድዝን አስተውዒሎም ኢዮም ምእንቲ ካብ ክፉእ ናብ ሰናይ መገዲ ከምቲ ንውልድኻ ቅጽዓዮ’ሞ ኬዕርፈካ ንነፍስኻውን ተድላ ኪዀና ኢዩ ዝብሃል ብመንገዲ ጠዋይ ክድካ ብኡብኡ ምእንቲ ከይትጭፍለቕ’ሞ ብኽፉእ ነገር ተለኪምካ ከይትጠፍኦም ብማለት እዮም ክሳብ ክንድዚ ዚግስጹኻ። ከምኡ ኸአ አንታ ውሉድ እቲ ንሰማዕቱ ንብረኸት ዝኸውን ንምህናጽውን ዜድሊ ሰናይ ዘበለ አድ ተዛረቡ እምበር ዘይጠቅም ዘረባስ ካብ አፍኩም አይውጻእ ዝበሎ ምዕዳን ኤፌሶን ምዕ. ፬ ቍጽሪ ፳፱ አይትረስዕ። ከምቲ ብዘሎ መሪርን ነድርን ኵራን ታዕታዕን ጸርፍን ምስ ኵሉ ክፍአት ዘበለ ኻባኻትኩም ይርሐቕ ግናኸ ከምቲ አምላኽ ብክርስቶስ ይቕረ ዝበለኩም ንሐድሕድኩም ተላዋህትን ተደናገጽትን ኰንኩም ይቕረ ተባሃሃሉ ዝበሎ ቅዱስ ጽሑፍ ነቲ ናይ ወላዲኻ ዘረባን ተግሳጽን ሰሚዕካ ብዘይ ኵራን ታዕታዕን በዲለ ብዘይካ ሐደ ፈጣሪ ዘይብድል የለን ኢልካ ይቅረ ክትብሃሃል ድአ እምበር ተገምጢልካ ብልዕሊኦም ኴንካ ተማሂ ኢየ…..! ምዕዶ የአድልየንን…..! ወዘተ….ምባል አየድልን ከመይሲ ወላዲ አብዛ ናይ ስቓይን ናይ መከራን ናይ ተጋድሎን ዓለም ቅድሜኻ ስለ እተወልዱ ብሕልፊ ካባኻ አብሊጾም ብዝኾነ ይኹን ነገር አካይዳ - ዓለም ይፈልጥዎ ኢዮም’ሞ ምእንትዚ ነቲ ፍረ ዘይብሉ ርዅስ ዘረባ ፈጺምካ አግልሰሉ እቶም ከምኡ ዝገበሩ ናብ ረሴነት እናገደዱ ይኸዱ ኢዮም’ሞ እቲ ዘረባኦም ከም ንመሽቶ እናለሐመ ዝባላዕ ኢዩ ስለዚ ካብ ሕማቕ ብጻይ ተሐሎ’ሞ ካብ ሕማቕ ዘረባ ክትርሕቕ ቀረባ ኢዩ። ምእንትዚ ብስብከት ሐደ ክልተ እኵያት ሰባት ተጐቲትካ ከየስተውዓልካ ናብ ዝዀነ ይኹን ነገር ምእታው ሳዕቤኑ ብዙሕ ሕማቕ ከም ዝዀነ እዚ ጽሑፍ እዚ የተሐሳስበና። አሕዋተየ ዚገደደ ፍርዲ ከም እንቕበል ፈሊጥኩም ኵላትና ብብዙሕ ነገር ንስሕት ኢና እሞ ሐደ ብቓል ዘይስሕት እንተሎ ንሱ ንብዘሎ ስጋኡ ኪለጕም ዚአእሎ ብቑዕ ሰብአይ ኢዩ። እንሆ አብ አፍ አፍራስ ምእንቲ ኪእዘዙና ኢልና ልጓም ንገብረሎም አሎና ንብዘሎ ሥጋኦም’ውን በአኡ ኢና እነቕንዖ እንሆ መራኽብ ድማ ክንድዚ ዓበይቲ ክንሰንሲ ብብርርቱዕ ንፋስ እናተኸብከባ ናብቲ ፈቓድ መራሒ ዘደልዮ ብንእሽቶ ስካን እየን ዚቃንዓ ከምኡ ድማ ልሳን ንእሽቶ አካል እኳ እንተዀነት ብዓብይ ነገር ትምካሕ እንሆ ንእሽቶ ቍልዒ - ሐዊ ክንደይ ዓብይ ዱር ዘይተንድድ ልሳንውን ሐዊኢያ ዓለም እምብዓር ዓመጽ ኢያ ልሳን አብ ማእከል አካላትና ሰፊንብዘሎ ስጋ ተርክሶ አላ ንመዘወር ንብረት ኸአ ተንድዶ ብገሃነምውን ዝነደደት ኢያ ኵሉ ዓሌት እንስሳን አዕዋፍን ለመም ዚብልን እንስሳ ባሕርን ብባህርይ ሰብ ይግዛእ ግናኸ ንልሳንሲ ሐደ ሰብ እኳ ኪገዝአ አይተኻእሎን ንሳ ዘይትዓርፍ እክይቲ ዚቐትል ሕንዚ ዝመልኤት ኢያ። ብአአጌርና ንጐይታይን ነቦን ንምርቕ ብአአ ጌርናውን ነቶም ብምስሊ አምላኽ እተፈጥሩ ሰባት ንረግም ኢና። ካብ ሐደ አፍሲ ምርቓን መርገምን ይወጽእ ኢዩ፥ ልሳን ክሳዕ ክንድዚ ከፍእቲ ብምዃና ካብ ብእግርኻ ምንድልሃጽ ብልሳንካ እንተደልህጾ ይኸፍእ። አሕዋተየ እዚ ከምዚ ኪኸውን አይግባእን እዩ ወይስ ዔላዶ ካብ ሐንቲ ዓይኒ ማይ ጥዑምን መሪርን ማይ ትፍልፍል ኢያ አቱም አሕዋተይ ኦም በለስዶ ፍረ አውሊዕ ክትፈሪ ይከአላ ኢዩ ወይ ትኽሊ ወይንስ ፍረ በለስ ከምኡ ኸአ እታ ዔላ - ጨው ጥዑም ማይ ክትፍልፍል አይከአላን ኢዩ ያዕቆብ ፫ ቍ. ፩ -፲፪ ስለዚ ናይ ወላዲ ቃልን ተግሳጽን ንሐደ ውሉድ ከምቲ ልጓም ንፈረስ ዚመርሖ ኰይና ንሐደ ውሉድ ኸአ ንሰብነቱ ካብ ክንደይ መከራን ነገርን ከምኡውን ብመልሐስካ ሲሒትካ ሕማቕ ምዝራብን ተድሕን ኢያ’ሞ ምእንትዚ ጽን ኢልካ ምስማዓውን ልእምቲ ኢያ። ተመን ብመልሐሱ ይቐትል ከም እተባህለ ሰኺርካ ከረው ብዝበልካ ስኹር ናይ ልቡ ይናገር ንምዃን ብዘይጥንቓቐን ምስትውዓልን እንታይ ትብል ከም ዘሎኻ ከይሐሰብካ ኵሉ ናይ ልብኻ ዘሎ ጐጥጕጥካ ትዛረብ’ሞ ክፉእ ምስ ተዛረብካ ብዙሕ ንሰብ ዘቐይም ዕንቕፋት ኰይኑውን ይርከብ ስለዚ እቶም ዝተቐየሙ ንእለት ብበትሪ ገይሮም ብዘይስጋእት ይቐትሉኻ በዚ ምኽንያት’ዚ ድማ ብዘይምዓልትኻ ማለት ብዘይ መዋእልካ ትመውት ሰኽራምን ስዲ ዝኸይድን ምስ ሕማቕ አዕሩኻ ዝተዓራረኽን ውሉድ ኸአ ንወለዱ መከራ ኢዩ። ከምቲ መጺጽ ነገር ንስኒ ከምኡውን ትኪ ንዓይኒ ሃላይ ብሕማቕ ዓርኪ ተጐቲቱ ዝኸይድ ኸአ ንአካላቱ ከምኡ ኢዩ ዝተባህለ ስካር ሰብ ኸአ ንስድራ - ቤቱ መስቀቒ ኦምን ተቔያቝን ተብአስን እሾኽን ሕንዝን ብርቱዕ ስቓይን እናምጽአ ዜሳጽዮም አብ ርእሲ ምዃኑ ጠባይ ናይ እሾኽ ዳንዴር ዝሐዘ ኢዩ። ከምቲ ከሰል ንጓህሪ ዕንጨይቲ ንሐዊ ከም ዝኸውን ሰኽራም ውሉድ ኸአ ከምኡ በቲ ዓንደል ዝዀነ መልሐሱ ምስ ሰኸረ ብዘይልቡ ዜህተፍትፎ ነገር የሳውር ኢዩ እሞ ካብ መስተ ምርሕቕ እቲ ዓብዪ ጸጋ ኢዩ። እዚ ኵሉ ጣጣ ኸአ ብሕማቕ ዕርክነት ኢዩ በብግዚኡ ዝልመድ።

እዞም እኵያት ክፉእ ከይገብሩ ዘይሐድሩ ሰባት ምስ ሰኸሩ ብዘይልቦም አዕሩኽትኻ ትኽ ትንፋስካ ጸኒሖም ብዘሰኸሩ ካብ አእምሮኦም አውጺኦም ብዘይልቦም ንእለቱ ኪሒዶሙኻ ብብሩለ፥ ብፍያስኮ ወይ ብጥርሙዝ ገይሮም ርእስኻ ክጨዱኻን ክቃለሱኻን አብ ምቕታልካን ይርከቡ። «ታራ - እምኒ ገለ ይሞቱ ገለ ይማጐቱ ከም ዝበሃል ንጽባሒቱንከ ናብ ልቦም ብዝተመልሱ ኸአ ናብ እንዳ ዳኛ ይካሰሱ’ሞ ቄጽራ ይገብር ድሕሪ’ቲ ተጠውዮም ምስ ሽማግሌታት ብዓል አቦይ ይሕደጎ - ሕደጎ መጺኦም «ናይ ሰይጣን ነገር ኰይኑ ኢዩ እምበር ካባና ንስኻትኩምዶ አይትፋተዉን አይትፋቐሩን አይመባልዕትን መሳትይትን አዕሩኽ እንዲኹም ሕጂ ኸአ ንሰይጣን አይትሃቦ ስልጣን እንድዩ ካምታ ቀደምኩም ድአ ይቕረ - ይቕረ ተበሃሂልኩም ተዓራረቑ እምበር ንሕና አብመንጐኹም’ኳ ክንአቱ አይምተገብአናን ስለ ስርዓት ድአ ኮይኑ እምበር ባዕልኻትኩም እኳ ብዘይ ሐደ ሽማግለ ምትዓረቕኩም» ይመጽእ። ድሕሪቲ ገጽካ ኰነ ወይስ ርእስኻ ወይ ዓይንኻ ነቲዕካ ወይ አካላትካ ብመፍጋእቲ ጐዲሉ መልክዕካ ተጸይቕካ ትተርፍ። እዚዶ ይሐይሽ…….! ወይስ ካብ ከምዚአቶም ዝበሉ ሕማቓት ብጾት አቐዲምካ ምርሐቕ….! እንድዕኸ…….!

እከይ ትገብር ዘበለት ኵላ ነፍሲ ሰብ፥ ጭንቅን ጸበባን ክወርዳ ኢዩ እዚአቶም ነቶም ከምዚ ዝበለ ዚገብሩ ሞት ከም ዝግብኦም እቲ ቅኑዕ ፍርዲ አምላኽ እናፈለጥዎ ክንሶምሲ ምስቶም ዚገብርዎ ድማ ይሰምሩ አለዉ እምበር ዚገብርዎ ጥራይ አይኰኑን ሮሜ ምዕ. ፪ ቍ. ፱። ስለዚ ጭንቅን ጸበባን ከይወርደካ ተጠንቀቕ እናፈለጥካ ምስቶም ክፉእ ዝአመሎም ምስዓብ ሳዕቤኑ ናብ ሞት ዜብጽሕ ምዃኑውን ምዝካር ዜድሊ ኢዩ። አብ ሮሜ ምዕ. ፲፫ ቍ. ፲፩ - ፲፰ ሐደኳ ዘስተብህል የልቦን ሐደኳ ንአምላኽ ዚደልዮ የልቦን ኵላቶም ዘንበሉ ኵላቶም ሐቢሮም ዘይጠቕሙ ኰኑ ጽቡቕ ዚገብር የልቦን ሐደኳ የልቦን ጐረሮኦም ክፋት መቓብር ኢዩ ብል መርገምን ምርን ምሉእ ኢዩ አእጋሮም ንምፍሳስ ደም ቅልጡፍ ኢዩ አብ መገዶም ጥፍአትን ጸበባን አሎ ንመገዲ ሰላም ኸአ አይፈልጥዋን ኢዮም አብ ቅድሚ አዒንቶምውን ፍርሃት አምላኽ የልቦን። ርአዩ ካብዚ ዝኸፍእከ እንታይ አሎ እዚ ኵሉ ነቶም ካብ መገዲ አምላኽ ወጺኦም ሰኺሮም አብ ባእስን ክፉእ ነገርን ዝውዕሉ ኢዩ፥ ስለዚ ምስ ከምዚአቶም ዝአመሰሉ ሰባት እናረኤኻ ምስዓብስ እንታይ ረብሐኡ….! እዝሰ ጨሪስካ ዕብዳንዶ አይኮነን….! ምእንቲ’ዚ ከምአቶም ከይንዝንብል እሞ ናብ ክፉእ ነገር ከይንወድቕ እዚ ጽሑፍ እዚ ካብ ሕማቕ ዝአመሎም ብጾት አዚና ክንርሕቕ የስተምህረና። ስለዚ ንሕና ብስጋ ተሳሒብና ነቲ ንአካላትና ዜበላሹ መስተ ንምምራጽ ሳዕቤኑ መቕዘፍቲ ሞት ምኳኑ አብ መጨረሻኡ አይንዘንግዕ። ከምኡ’ውን ንኽፍአት ፈንፍንዎ አብ ሰናይ ልገቡ፥ ስለዚ ከም ብምዓልቲ ብቕንዕና ንመላለስ ብጓይላን መስተን አይኮነን ብምንዝርናን ዕብዳንን አይኮነን፥ ብባእስን ቅንአትን አይኮነን ንጐይታና እየሱስ ክርስቶስ ልበስዎ እምበር ነቲ ሐልዮት ስጋን መለዓዓል ትምኒት አይትግበርዎ ዝበለና አብ ሮሜ ምዕ. ፲፫ ቍጽ. ፲፫ -፲፬ አይንረስዕ።

አብ ሉቃስ ምዕ. ፮ ቍጽ. ፴፱ -፵ ይብል ብምስላ ኸአ በሎም ዕውርዶ - ንዕውር ኪመርሖ ይኽእል ኢዩ…..! ክልቲአቶምዶኸ አብ ጕድጓድ አይወድቁን ተምሃሪ ካብ መምህሩ አይበልጽን ተምሂሩ ዝወጽኤ ኵሉ ግና ከም መምህሩ ኢዩ ዚኸውን፥ ስለዚ ሐደ ውሉድ ካብ ወላዲኡ አይበልጽን ኢዩ ተመርዕዩ አብቦ ብዝዀነ እሞ ካብ ሕማቕ ብጾት ኸአ ዝረሐቐ ምስ ዝኸውን ግና ብጊድኡ ክምዕድ ይኽእል ኢዩ። ስለዚ አፍ ካብ ምልአት ልቢ ኢዩ ዚዛረብ እሞ እቲ ሕያዋይ ሰብ ካብቲ ጽቡቕ መዝገብ ልቡ ጽቡቕ የውጽእ እቲ ክፉእ ድማ ካብቲ ክፉእ መዝገብ ልቡ ክፉእ ኢዩ ዜወጽእ ካብ እግዚአብሔር ዝርሐቐ ሕማቕ ስካር ውሉድ ከምኡ ኢዩ መጽሐፍ ቅዱስ እንታይ ይብል መንግሥቲ አምላኽሲ ብመንፈስ ቅዱስ ጽድቅን ሰላምን ሐጐስን እያ እምበር ብልዕን መስተን አይኮነትን እሞ ነቲ ሰናይኩም አይተጽርፍዎ ይብል እዚ ኸአ እንታይ የተሐሳስበና ነቶም ንዑናይ ንስተ ምስ ሞትና ድአ ክንራኽብዶ ኰይና ኢላቶም ንብጾቶም ናብ መገዲ ክፉእ ዝመርሑ ኢዩ። ግናኸ አሕዋተየ ነቶም ካብቲ እተመሃርክምዎ ምህሮ ምፍልላይን መሀንቀፍን ዚገብሩ ክትዕዘብዎም እምዕደኩም አሎኹ እቶም ከምዚአቶም ዝበሉ ንኽብዶም እምበር ንጐይታይና ኢየሱስ ክርስቶስ አየገልግልዎን ብጥዑም ዘረባን ምርቃን ልቢ እቶም ገርህታት የስሕቱ እዮም ካበታቶም አልግሱ ንዝበለና ምዕዳን አብ ሮሜ ፲፮ ቍጽሪ ፲፯ - ፲፰ አይንረስዕ። ጽባሕ ክንመውት ኢና ንብላዕን ንስተን አይትታለሉ ሕማቕ ዕርክነት ንጽቡቕ ልማድ የጥፍእ ኢዩ ዝበለና አብ ፩ይ ቄረንጦስ ምዕ. ፲፭ ቍጽሪ ፴፪ - ፴፫ ነስተውዕል። ስለዚ ካብ ከምዚአቶም ዝበሉ ሰባት ክንርሕቕ ደጋጊሙ የተሐሳስበና።

ቅሩብ ማይ ብሑቕ ንብዚሎ እቲ ብሑቕ ከም ዜብኵዖዶ አይትፈልጡን ኢኹም። ስለዚ ከም ሐደሽ ብሑቕ ምእንቲ ክትኮኑ ነቲ አረጊት ማይ ብሑቕ አጽሪኹም አውጽእዎ ዝበለና ምዕዳኑ አይንረስዕ እምበር ብሐደ ክልተ መጸጽቲ እኩያት ከም ሐደ ዕውር ተመሪሕካ ምድኻ ሳዕቤኑ ከም ዝልክመካ ምስትውዓል የድሊ። ምስ ሐደ ስካር ወይስ ዘራፍ እንተኰይኑ ምስኡ አይትጸንበሩ ምስ ከምዚ ዝበለ ከቶ ከይትበልዑ ይበለና ብዝተረፈ ሕማቕ ዕርክነት ንጽቡቕ ልማድ መጥፊኡኢ ስለ ዝዀነ ምእንቲ ናብ ዝገደደ ነገር ከይንወድቕ ኢዩ። ዓመጽቲ ንመንግሥቲ አምላኽ ከም ዘይወርስዋዶ አይትፈልጡን ኢኹም አይትስሐቱ ስሱዓት ወይ ሰካራት ወይ ተጻረፍቲ ወይ ዛረፍቲ ንመንግስቲ አምላኽ አይክወርስዋን ኢዮም። ስለዚ መስተ አብ አምላኽ አየብጽሐናን ኢዩ። ዜስክር መስተ እንተሐደግናውን ንጥዒ እምበር አይንሐምምን ኢና ስለዚ ካብቲ ስጋን መንፈስን ዜስክር ዘበለ ኵሉ ርእስና ነንጽህ ከምቲ ተመን ብጕርሑ ንሄዋን ዜስሐታ ከምኡውን ሐሳብኩም ካብቲ ናብ ክርስቶስ ዚኸውን ገርህነትን ንጽህናን ምእንቲ ከይጠፍእ ተጠንቀቑ አብ ገላትያ ምዕ ፭ ቍጽ. ፲፮ - ፳፫ እውን ከምዚ ይብል፥ አነስ ብመንፈስ ተመላለሱ እሞ ትምኒት ሥጋ አይክትፍጽሙን ኢኹም እብለኩም አለኹ ስጋ ነቲ ምስ መንፈስ ዚጻረር ይምነ መንፈስውን ነቲ ምስ ስጋ ዚጻረር ኢዩ ዚምነ ነቲ እትደልይዎ ምእንቲ ከይትገብሩ እዚአቶም መጻርርቲ እዮም ብመንፈስ እንተተመራሕኩም ግና ትሕቲ ሕጊ አይኮንኩምን እቲ ግብሪ ስጋ ግሁድ እዩ ንሱ ኸአ ምንዝርና ርኽሰት ዕብዳን አምልኾ - ጣኦት ጥንቄላ ጽልኢ ባእሲ ቅንኢ ቍጥዓ ሻራ፤ ምፍልላይ ዝርግርግ ቅንአት ቅትለት ሰኽራን ጓይላ ከምዚ ዝመሰለ ካልእውን ኢዩ እቶም ከም’ዚ ዝመሰለ ዚገብሩ ንመንግሥቲ አምላኽ ከም ዘይወርስዋ ከምቲ ቀደም ዝበልክዎ አቐዲመ እብለኩም አለኹ እቲ ፍረ መንፈስ ግና ፍቕሪ ሐጐስ ዕርቂ ዓቕሊ ለውሃት ሕያውነት እምነት ህድአት ያአኽለኒ ምባል ኢዩ። ነዚ ከምዚ ዝመሰለ ዚጻረሮ ሕጊ የልቦን። ርግጽ ኢዩ እቲ ንስጋኡ ኢሉ ዚዘርእ ካብቲ ስጋስ ጥፍአት ኪዓጽድ ኢዩ እቲ ንመንፈስ ኢሉ ዚዙርእ ግና ካብቲ መንፈስ ናይ ዘለዓለም ህይወት ኪዓጽድ ኢዩ። ርአዩ እቶም ብሕማቕ ዕርክነት ተጐቲቶም ዚኸዱ ሳኽራማት ብሰሪ ትሪ ልቦምን ብሰሪ እቲ አባታቶም ዘሎ ድንቍርናን አእምሮኦም ጸልሚቱ ካብ ህይወት አምላኽ ርሒቖም ድንዙዛት ኮይኖምውን ብስሳዔ ርኽሰት ዘበለ ንምግባር ናብ ዕብዳን ወደቑ ስለዚ ካብ ከምዚአቶም የድሕነና ኢልና ድአ አርሒቕና ከነልግስ ይግብአና እምበር ምስአቶም ክንሐብርስ መልክዕ የብሉ። ዝርገት አለዎ እሞ ብወይኒ አይትስከሩ ግናኽ ብመዝሙርን ምስጋናን በመንፈሳዊ ቅኔን ብልብኹም ንጐይታ እናተቐኜኹሉን እናደረስክምሉን ንሐድሕድኩም እናተዘራረብኩምን መንፈስ ይምላእኩም ዝበሎም ምዕዳን አብ ኤፈሶን ምዕ. ፭ ቍጽ. ፲፰ - ፲፱ አይንረስዕ ስለዚ ንፍሕሶ ሰይጣን ምቅዋሙ ምእንቲ ክትክእሉስ ኵሉ አጽዋር አምላኽ ልበሱ ዝበለና እናዘከርና ንጠንቀቕ። ሐደኳ ብቓል ቅብጥር ከየስሕተኩም ኢለ ኢየ እዚ ዝብል ዘለኹ ሰብ ከም ምህሮ ቍልዕነት እዛ ዓለም እዚአ ብጥበብ ዓለምን ብኸንቱ ምጥባርን ሐደኳ ከይማርኸኩምሲ ተጠንቀቑ ስለዚ እንቲ አብ ምድሪ ዘሎ አካላትኩም ቅጽዑ ምንዝርና ርኽሰት ፍትወት ስጋ ክፉእ ትምኒት ስስዔ እዚ ድማ አምልኾ ጣኦት ኢዩ ብሰሪ እዚ ነገር’ዚ እቲ ቍጥዓ አምላኽ አብቶም ደቂ ዘይምእዙዛት ይወርድ ኢዩ። እዚ ኵሉ ዕብዳን እዚ ኸአ ብሕማቕ ዕርክነት’ዩ ዝልመድ። እዚ ጽሑፍ እዚ እቲ ብሩኽ ተስፉን ናይቲ ዕዙዝ አምላኽናን መድሐኒናን ኢየሱስ ክርስቶስን ምግላጽ ክብሪ እናተጸበና ግፍዕን ዓለማዊ ትምኒትን ክሒድና አብዛ ዓለም እዚአ ብጥንቃቐን ብጽድቅን በምልኾን ክንነብር ይምህረና አሎ። ዓለማዊ ትምኒት ኸአ ብዝበዝሕ መስተ ብዝሰተኻ’ሞ ብዝሰኻርካ ኢኻ እትፍጽሞ ስለዚ ካብዚ ከምዚ ምእንቲ ክትሕሎ ካብ ሕማቕ ምሐዛ ምህዳም የድሊ። እታ ብዙሕ ጊዜ አብአ ዝወረደ ዝናብ ዝሰተየት ምድሪ ነቶም ዝሐርስዋ ዚጠቅም ፍረ እንተሃበቶም ካብ አምላኽ በረኸት ትረክብ ኢያ። እሾኽን ዳንዴርን እንተ አብቄለት ግና ንቕፍትን ጥቓ መርገምን እያ መወዳእታአውን ምንዳድ ኢዩ። ከምኡ ኸአ ደድሕሪ ሕማቕ ብጸት ዚኸይድ እሞኸአ ተማዒዱ ዘይስምዕ ሕማቕ ውላድ ብአአ ክምሰል ይኽእል። ቅጽዓት ዘበለስ ንጊዜኡ ንጓሂ እምበር ንሐጐስ ከም ዚኸውን አይመስልን ኢዩ ንዳሕራዩ ግና ነቶም ዝለመደዎ ናይ ሰላም ፍረ ጽድቂ ኢዩ ዚፈሪ ስለዚ ናይ ወላዲ ቅጽዓት ናብ ጽቡቕን ሰናይን ኢዩ ዚወስድ እሞ ምእንቲ ናይ ሰላም ፍረ ጽድቂ ክትፈሪ ናይ ወላዲኻ ቅጽዓትን ምዕዶን ከም ወለላ ምዓር ገርካ ተቐበሎ። ሐደኳ ካብ ጸጋ አምላኽ ከይጐድል ንብዙሖት ዜርክስ ገለ መርር ሱር በቝሉ አሎ ከየጨንቐኩም ይብል ስለዚ ካብዚ ምእንቲ ክንሕሎ ምኽሪ ወለድና ንስማዕ። እምበአርከ ፈታው ዓለም ምዃን ዚደሊ ንሱ ጸላኢ አምላኽ’ዩ ዚኸውን ወይስ እቲ ጽሑፍዶ ብኸንቱ ዚብል ዘሎ ይመስለኩም እምበአርሲ ንአምላኽ ተገዝእዎ ንድያብሎስ ግና ተጻረርዎ እሞ ንሱ ከባኻትኩም ኪሃድም ኢዩ። ከምኡውን እቲ ንሐጥእ ካ፤ መገዲ ጌጋኡ ዚመልስ ንነፍሱ ካብ ሞት ከም ዜድሕን ብዝሒ ሐጢአትዉን ከም ዚኽድን ይፍለጥ። ስለዚ አምላኽ ሕያዋይ ምኳኑ ብሐቂ ፈሊጥኩም እንተኾንኩምሲ ብእኡ ንምድሐን ምእንቲ ክትዓብዩ ከምቶም ሕጂ እተወልዱ ሕጻናት ነቲ ሕዋስ ዘይብሉ መንፈሳዊ ጸባ ብሃግዎ እምበር ናብቲ ረመጻዊ ንአካላት ዜሕርር መስተ ብሕማቕ ብጾት ተመሪሕኩም አይትዘንብሉ። ምእንትዚ ካብቲ ምስ ነፍሲ ዝዋጋእ ስጋዊ ትምኒት ርሐቑ።

አዒንቲ እግዚአብሔርሲ ናብ ጻድቃን እየን ዝርእያ አእዛኑውን ናብ ጸሎቶም እየን ገጽ እግዚአብሔር ግና ነቶም ገበርቲ እከይ ይጻረሮም እዩ’ሞ እቲ ህይወት ክፈቱ ጽቡቓን ምልዓታት ከአ ክርኢ ዚደሊ ልሳኑ ካብ ክፉእ ከናፍሩውን ተንኰል ከይዛረባ ይከልከል ካብ እከይ ይዝበል ሰናይ ኸአ ይግበር ንሰላም ይድለያ ይስዓባውን። ብሕማቕ ዕርክነት እተመርዘን ብመስተ ኸአ ዝደንዘዘን ነዚ ኵሉዶ ክፍጽሞ ይኽእል ይመስለኩም…..! አብ ፩ይቲ መልእኽቲ ጴጥሮስ ምዕ. ፬ ቍጽ. ፫ ኸአ ከምዚ ይብል እቲ ብዕዳን ብፍትወት ስጋ ብስኸራን ብጓይላ ብመስተ ብርዅስ ምምላኽ ጣኦት ክትገብሩ ከለኹም ፍቓድ አሕዛብ ዝገበርኩምሉ ዝሐለፈ ዘበን ይአክል ኢዩ። ስለዚ አቱም እትሰኽሩ ብዝከአለኩም መጠን ካብቲ ንስጋኹምን አእምሮኹምን ዘበላሹ ሕንዛም ረመጻዊ መስተ ሳዕቤኑ እዚ ካብ ዝኸውን ፈሊጥኩም ካብ ሕማቕ ዕርክነት አእጋርኩም ግትኡ። ስለዚ ዲያብሎስ እቲ መጻርርትኹም ዚውሕጦ ዴልዩ ከም ዚጓዘም አንበሳ ኮይኑ ይዛወር አሎ’ሞ ተጠንቀቑ ንቕሑ እዚ ሓሳረ - መከራ እዚ ነቶም አብ ዓለም ዘለዉ አሕዋትኩም ይበጽሖም ከም ዘሎ እናፈለጥኩም ብእምነት ጸኒዕኩም ተቓወምዎ ብዝተረፈስ ብመስተ ተጸሚድና ካብቲ እግዚአብሔር ዝዖልኦ ንሰብነትና ዜፍርስ ናይ ዲያብሎስ ሥራሕ ከአ ዜግብር ሕንዛም መስተን ሕማቕ ዕርከነትን ንጠንቀቕ አምላኽ ፈዳይ ኢዩ እንተኰነ ግና ደንጓይ እዩ እሞ ነታ ቀዳመይቲ ዓለም ድማ ካብ ዘይንሐፋስ ናብታ ናይ ሐጥአን ዓለም ማይ አይሂ ምስ አውረደ ኸአ ንኖህ ሰባኽ ጽድቂ ሳምናይ ርእሱ ሐለዎ። ነቶም ድሓር ዚመጹ በደለኛታት መሰኽሒ ገይርወን ንኽተማታት ሶዶምን - ጎሞራን ሐሙዅሽቲ ገይርወን ንምግምጣል ፈረደን። ነቲ አበሳኦም ብርኹስ ንብረቶምን ዚስቀ ዝነበረ ጻድቕ ግና አድሓኖ ርአዩ ነቶም ካብ መገዱ ዘንቢሎም ዝወጹ ሕዝቢ ብዘይንሕስያ ከም ዝልሕሶም እዚ ጽሑፍ እዚ የተሓሳስበና ነዚ ዅሉ ጀማሪኡ ሰቲኻ ብዝሰኻርካ እዩ ዝፍጸም ምንጪናይ ክፉእ ብዝበዝሕ ካብ ሕማቕ ዕርከንት እዩ ዝሰርጸካ’ሞ ንጠንቀቕ። ማለት ንሳቶም እናፈለጥዎ ካብቲ እተዋህቦም ቅዱስ ትእዛዝ ንድሕሪት ካብ ዘምለሱስ ነታ መገዲ ጽድቂ እንተዘይፈልጥዋ ምሔሾም እንይሩ። ከምቲ እቲ ምስላ ሐቂ «ከልቢ ናብ ትፍኡ ተመለሰ ሐሰማውን ተሐጺባስ አብ ጸብሪ አንገርገረት» ዚብሎ በጺሕዎም አሎ። ስለዚ ኸአ አቱም አሕዋተይ ነዚ እናተጸበኹምሲ ብዘይ ነውርን ብዘይ መንቅብን ብሰላም አብ ቅድሚኡ ክትርከቡ ተጋደሉ። ንዓለም ወይስ ነቲ አብ ዓለም ዘሎ አይትፍተዉ ሐደኳ ንዓለም እንተ ፈተዋ ፍቕሪ አቦ የብሉን ኵሉ እቲ አብ ዓለም ዘሎ ፍትወት ስጋን ፍትወት አዒንትን ንብረት ትዕቢትን እዚ ኵሉ ካብ ዓለም ኢዩ። እምበር ካብ እግዚአብሔር አይኮነን ዓለም ትሐልፍ እያ ፍትወታ ኸአ እቲ ንፍቓድ አምላኽ ዚገብር ግና ንዘልዓለም ይነብር ኢዩ።

በዚ ዘለናዮ ጊዜ አብ ሃገርና ቤት መስተ እናበዘሔን እናገደደን ይኸይድ አሎ። ኤረ ቍጽሪ ባራት ክንዲ ቍጽሪ ሕዝቢ ከይከውን ዘኢፍርሕ ኢዩ……! ስለምንታይ ዓይኒ ዜንቍሐስ አብ ክንዲ ባር…..! ሕልፍ እንተበልካስ ባር……! አብ ሐያሎይ ወገናት መሊኡ ተኸፊቱ አሎ። እዘን ባራት እዚአተንከ ዝበዝሐ እንታይ ዝዓያ ኢየን…..! ራድዮታት በብዓይነቱ ዲስክታት እናወቕዑ ወይ እናዝመሩ አብ ናይ ወጻእተኛታት ሳዕላዒት ዝጠሐሉ መንእሰያት ኮኑ ዓበይቲ ብዙሐት ኢዮም። ነቲ ናይ ሃገርና እርኑብን አገባብ ዘለዎን ኪሕሂድካ አብ ከምዚ ዝበለ ዘይልምድና ምድሃብ ዜይናትካ ምድላይ ፍዅሰት እምበር ርዝነት ዘይሀብ ከም ምንቅልዋጥ ክሕሰብ ዝለክአል ኢዩ። ኤረ ሐደ ክልተ ጥራሕ ዘይኰኑስ ብዙሐት መንእስያት ኸአ ንስኻ ጌና መዋእል እምኒ ድሕሪት አሎኻ አይሰልጠንካን እናበሉ ናይ ፈርንጂ ዳንሲ እንተደነሱ ስለ ዘይስዓብካዮም አብ ሐደ ዓብዪ ደረጃ ናይ ሥልጣኔ ማለት መዋእል ናይ አቶሚክ ዝሐለፉ ኮይኑ ዝስምዖም አለዉ እንተዀነ እዚ ከምዚ ዝበል ልማድ ንሃገርና ውድቀት እምበር ልምዓት ዘየምጽአላ ስለ ዝዀነ ነቲ ናይ ወጻእተኛታት ልማድ ክንፈልጦ እኳ አድላዪ ኮይኑ እንተተረኽበ ጨሪስና ነቲ ልማድ ናብ ሃገርና አብ ምጽላእ ክብጽሐና ዘይኮነስ ነቲ ክፉእ ገዲፍና ጸጽቡቑ እናሰንብና ንልማድና አፍቂርና ብልቢ እናአመሐየሽና እንተእስጕምዶኾን አይመሐሸን…..! ናይ አቦኡ ዜጥፍእ ይሃቦ ብኵናት ዚደፍእ ከም ዝብሃል ናይ ሃገርና ልማድ ብምጥፋእከ ዜሔብነናዶ ኢዩ……! እቶም ዝርእዩናስ ናቶም ዘየጽንዑን ዘየመሐየሹንሲ አብ ዘይናቶም ጽግዕ መንቄላወጥቲ ኢሎምዶ አይንዕቁናን ይመስለኩም…..! ምእንትዚ ካብ ከምዚ ዝበለ ዘይናይ ሃገርና ሳዕሊዒት ንልማድ ሃገርና መበላሸዊ ስለ ከይከውን ጌጋና ክንፈልጥን ክንእረምን አድላዪ ኢዩ። ከምኡውን አብዚ ከምዚ ዝበለ ላዕሳዒት እናዘንበሉ ከሎዉ ናይ ደስደስ እናበሉ ሐሳባቶም ናብ መስተ አዝዩ እናዘንበለ ይኸይድ ከም ዘሎ ስለዚ እቲ ንስልጣኔ ዝበልዎስ ንሰኽራኔ ወይስ ንዕብዳኔ አቢሉ የዘንብል ምህላዉ ምዝካር የድሊ። ካብ ዓቕሞም ንላዕሊ ብዝሰትዩ ሰኺሮም ገንዘቦም ብከንቱ የጥፍኡ ሰንከልከል እናበሉውን ነቲ ካብ እግዚአብሔር ዝተቐበልናዮ ክብዝበለ ሐንጐል ብዘዕበድዎ ከም እንስሳ እናግዓሩ ናብ ቤቶም ብዝአተዉ ንሥድራ ቤቶም ናይ ጓሂ ስቓይ ይዀንዎም ገሊአቶም ኸአ ጠፊኦም ካብ ቤቶም ይሐድሩ ገሊአቶም ኸአ ተሐቢሶም ኤረ ገሊአቶም ብስኽራን ልቦም ጠፊኡዎም ብዝሐደሩ ብጌጋኦም ተጣዒሶም ክንዲ ዝሐድግዎ ጥዑም ጥዑም እናጥዓሞም አየ….! ትማሊ ዘምሰናዮ ጽቡቕ ምሽት…..! አ…… የ ራሕሲ……! ምስ በዓል እገሌ አዕሩኽትና ገው ኢልና ሐዲርና እናበሉ ከም ስልጣኔ ቄጺሮምዎ ዝፍክሩ አለዉ ዘገርም እኮ ኢየ…..! ብከምዚ ዝበለ ብልሽዊ መንፈስ ክንፍክርዶ ዝግብአና ኢዩ ስልጣኔኸ በዚ ድዩ ዝርከብ…..! ዝገደደ ከአ ሰኽር ሐዲሮምስ ንዑናይ ሐሐንቲ ፈከተል ራስ ንስተ ኢሎም ስለ ከበራብሮም ዝቔርስዎ አለዉ ድሕሪ’ቲ ንግሆ ምድሪ አብ ክንዲ ሻሂ ወይ ቡን መስተ ሃንገፍ ዝብሉታ ብዙሐት እዮም እዚ ኸአ መስተ አብ ደሞም ሰሪጹ ልምዲ ኰይኑዎም ስለ ዜምለኽዎን ዘሰነፎምን ኢዩ። አታ ወደይ ስማዕ እሞ ጥበበኛ ኩን ንልብኻውን ብመገዲ ኣቕንዓዮ ሰካርን ህሩፍን ይደⷑ ድቃስ ኸአ ጨርቂ የኽድን ኢዩ እሞ አብ ማእከል ሰተይቲ ወይኒ አብ ማእከል ህሩፋት በላዕቲ ስጋ አይትኹን ዝበለና ምዕዶን አብ ምሳሌ ፳፫ ቍ. ፲፱ -፳፩ መሪሕ ገርና ካብ ከምዚ ዝበለ መዓት ንድሐር። ዋይዋይታ ንመን ኢዩ….! ሐዘን ንመን ኢዩ…..! ባእሲ ንመን ኢዩ…..! ምስቍርቋር ንመን ኢዩ…..! ብዘይ ምኽንያት ምቍሳል ንመን ኢዩ…….! ምቅያሕ ዓይንስ ንመን ኢዩ……! «አየወ አየቦኻ ሞይቱካ አየደኻ አይሐውኻ ሞይቱካ አይሐውትኻ ወይ አየዝማድካስ ዋይዋይታን ሐዘንን ንመንን አብ ምንት - ምንታይን ኢዩ አይብቕረበለይ ርሐቐለይ አይብርስቲ ብጕልቲ ብዘይ ምኽንያት ተብኢስካ ነብስኻ ምቍሳል ብዝወረ ደካ ኸአ ምስቍርቍር ንመን ኢዩ አይወዲቕካ አይተባኢስካ ብዘይ ልብኻ ምስ አእምሮ ዜይብሉ መንደቕ እናተጓነጽካ ምቍሳል ንመን ኢዩ አይዓይንኻ ሐሚምካ አይብብⷓት ዓይንኻ ደም ሰሪቡ ምዕምልጣን በርበረ ክሳብ ዝመስል ምቕያሕን ንመን ኢዩ» ነቶም አብ ምስታይ ወይኒ ዘድንጕዩ ነቶም ዝደረቐ ወይኒ ኪመርጹ ዚእከቡ ኢዩ። ነቶም አብ ፈቐዶ ባራትን ቤት መስተን ተአሊኾም ሃምቦቕ ክብሉ ዝንብረቶም ነቶም አየናይ ኢዩ አውራ ሸገግ አቢሉ ዜስክር ኢሎም ክመርጹ ዚርከቡን ዚእከቡን ኢዩ ይብል ንወይኒ ምቕያሑ አብ ብርለ ምውዕዋዑ ጥዒሙ ምውራዱ አይትጠምቶ ከመይ አብ መወዳእታ ከም ተመን ይነክስ ከም አፍዑት ሕንዙ ፉፍ የብል አዒንትኻ ሕውዝውዝ ይብላ ልብኻውን ጠዋይ ነገር ይዛረባ። አብ ውሽጢ ባሕሪ በጥ ከም ዝበለ ማለት ከም ዝጠሐለ አብ ገምገም ጸድፊ ጫፍ ደቐል ከም ዝደቀስካ ኢኻ እትኸውን ወቒዖምንስ አይተሰምዓንን ብዱላ ዜቢጦምንስ አይተፈለጠንን ኢልካስ መአዝ ክነቅሕ ወይ ኪበራበር እየ’ሞ መሊሸ ኪደግሞ ክግልጥሞ ኪደልዮ ኢኻ ትብል ኢዩ ዝበሎ ምሳሌ ምዕ ፳፫ ቍጽ. ፳፱ -፴፭። እምብአር እንድሕሪ ዝርገት አለዎ እሞ ብወይኒ አይትስከሩ እናበለ ቅዱስ ጳውሎስ አብ ኤፈሶን ምዕ ፭ ቍጽ. ፰ - ፱ ከምኡውን ብምልኡ መጽሐፍ ቅዱስን ከም’ዚ ኢሉ ብዘስካሕክሕ ነገር አጾየፎ ስለምንታይ ድአ ድአ ክንሰትዮን ክንደፍሮን አንርከብ ዘሎና እዚ ዝአክል ምዕዶ እናረኽብና ድአ እናረኤና አብ ሐዊ ንአቱ…..! ከመይ ኢልና አብ አካልና ነውዕሎ ዘይንጥንቀቕ። መስተ ዜምጽኦ ሳዕቤን ዳርጋ ኵሉ ዓብዪ ምስ ንኡስ ዝረአዮ ክንደይ ዓበይትን መንእስያትን አብ ርባን ህጉምን አብ ማይ በላን ክጸድፉ ፈቐዶ መገዲ ተሰንዲዮም ክሐድሩን ብጐመድ ክካናደዱን ብብርለታት አዒንቶም ክናቔሩን ምስ መንደቕ ክጓነጹን ሰብ መሲልዎም ምስ ገብረን ሐጹርን ኪቃለሱን አብ ዘይቤቶም ከም እንስሳ ክሐድሩን ብዘይልቦም ምስ አመናዝር ተታሒዞም ኪስዕስዑን ኬኵድዱን አብ ኵሉ ዝርኤ ዘሎ ኢዩ። በዚ ከምዚ ዝበለ ግብሪ - ሰዶም ዝዀነ ዕብዳን ሰኺሮም ድሕሪ’ቲ ዜርካ ዜርካ ናብ ቤት ዚብሃል ተረት ኰይንዎም ወዮ ሃምቦቕ ኢሎም ዝሰተይዎ አብ ውሽጢ አካላቶም ሐይሉን ስርሑን እናጸመደ ዚኸይድ ሕንዛውን ረመጻውን መስተ አብ አጋ ቤቶም ምኻድ አእጋሮም እናዀኰደ አዒንቶም ብአልኮል ተዓብሊሉ ትኻስ እናውሐጦ ልባቶም እናዘንግዐ አይበጻሕ እቶም ድሕሪ ክንደይ ሰዓታት ገዛኦም ዚበጽሑ ዕድለኛታት ኢዮም። አብ ገዛውቶም ብዝበጽሑ ኸአ ይውአት ተሰከምቲ መከራ አንስቶምን ካብ ኵሉ ዝገደደ ኸአ ዝዕዘብዎም ደቃቶምን ብስኽራን ተበላሺዎም ዓፍራ እናለኵዩ ምስቲ ወቒኢ ዜውቅዕ ናይ በብዓይነቱ መስተ ሃንገፍታ ዓዲ ዜሕድግ ሽታኦምን እንጌራን ቃል ኪዳንን ኰይኑውን ደም ብላዕ ብግደታ ኪጾራኦም አብ ርእሲውን ኪተፍኡን ኪበላሽዉን ምሉእ ለይቲ ኪዕንግላኦም ልበይ መለቖት እንተበሉ ልባቶም ኪድግፋኦምን ለይተን ተቐሊጠን ከሐድራ ዝርእያ በዚ ዘሎናዮ ጊዜስ ቍጽረን እናበዝሔ ይኸይድ አሎ ይዋአት አንታይ እሞ ይግበራ…..! ከምቲ «አደ ቅንፍዝ ከመይ አቢልኪ ተሐቍፍዮ…….! ከከም ገጹ ዝተባህለ እዘን ምሽክኖት አንስቲ ኸአ ብዝወረይን መከራ ጸይረን ክኸዳ ግዲ ይዀነን እቶም ነዚ ኵሉ ክፉኡ ዝርእዩ ደአቶም ኸአ ናይ መን ይውሰዱ ይመስለኩም…..! ከምቲ ምስላ ወዲ ቅንፍዝ ለማጽ አይውለድን ዝብሃል ብዝበዝሕ ናይ አቦኦም እምበር ናይ መን ድአ ክወስዱ። ከምቲ ኣብ ምሳሌ ምዕ. ፯ ቍጽ. ፳፬ - ፳፯ እምብአርከስ ደቀይ ስምዑኒ ናብ ዘረባ አፈይ ኸአ አቕልቡ ንሳ ንብዙሓት ወጊአ አውዲቓቶም ዝቐተለቶም ኸአ መሊኦም ኢዮም። ቤታ ናብ ውሽጢ ሞት ዜውርድ መገዳ ሲኦል ኢዩ እሞ ንልብኻ ናብ ጐደናአ አቢልካ አይተዘንብሎ ብመገዳ አይትስሐት ዝበሎ መስተ ዜስክርውን ንብዙሐት አደንዚዙ አውዲቑ ዝዀስተሮም ናብ ሞትውን ዜብጽሖም ኸአ ብዙሐት ኢዮም። ቤቱ ናብ ውሽጢ ሞት ዜውርድ መገዱ ኸአ ናብ ሲኦል ኢዩ’ሞ ንልብኻ ናብ ጐናአ አቢልካ አይተዘንብሎ ንዘስክር መስተ ኢልካ አይትሐልን ብትርኢቱ አይትስሐብ መስተውን ይቐትል ኢዩ። ከምቲ አብ መጽሐፍ ምሳሌ ብሰሪ አመንዝራ ሰበይቲ ሐንቲ እንጀራ ከሳዕ እትተርፎ ይኸውን ዝበሎ ዘማዊት ኸአ ክብርቲ እንፍስ ኢያ እትሃድን ማለት እትመርጽ እሞ ንጽባቔአ ብልብኻ አይትመነዮ ብቄሳሕታአውን አይትዘርፍካ ዝበሎ ከምኡ ኸአ ብሰሪ ዚስክር መስተ ሐንቲ እንጀራ ንቍርሲ’ኳ ዘይትአክል ክሳዕ ትተርፎ ይኸውን። ከምኡውን ኣብ ምሳሌ ምዕ ፬ ቍ. ፩ - ፲፮ ከምዚ ዝስዕብ ምዕዳን ይርከብ ወደይ ስማዕ ቃለይ ኸአ ተቐበል ዓመታት ዕድሜካውን ኪበሕዝ ኢዩ። ብጐደና ጥበብ መሃርኩኻ ብመገዲ ቅንዕና መራሕኩኻ ክትከይድ ከሎኻ ስጉምትኻ አይክሐጽርን ኢዩ። እንተጐየኻውን አይክትዕንቀፍን ኢኻ። ሕይወትካ እያ’ሞ ንተግሳጽ ሐዛ። አይትሕደጋ ሐልዋ እውን ናብ መገዲ ረሲአን አይትእቶ ብጐደና እቶም እኵያት ኸአ አይትኺድ ካብአ ርሐቕ ብአእ አይትሕለፍ አግልሰላ ኪኖኣ ኪድ ይብል። እዚ ማለቱ ኸአ ነቲ ዝዀነ ይኹን ዝግስጸካን ዝምህረካን ጸራፊኻ መዓዲኻ ከም ዝብሃል ከም ወለላ ምዓር ገርካ ተቐበሎ ምስቶም ሕማቓት ዘይረብሑ ናብ ክፉእ አትዮም ብበጠበጥ ክሳብ ዝኸዱ ዚሰትዩ ንሰብ ክስሕቱ ነዚ አብ ታሕቲ ዚስዕብ ግጥሚ ዚገጥሙን አይትኺድ ካብኣቶም ኸአ አዚኻ ርሓቕ።

መስተ ጥዑም ኢዩ ኢላቶም ዝመኽሩ

ስንፍና አብ መንጎ ደቂ ሰብ የሕድሩ

ተታሊሎም በዚአቶም ብስብከት ዝሐበሩ

ዘይሓልፍ ጣዕሳ ተሰኪሞም ንሓዋሩ ይነብሩ።

ይዋእ ዓሻ ሰብ በዚአቶም እትምከር

ሰንፈላል ልቢ ዓሻ - ጠልጠል ኰንካ እንበር

ትአቱዶ ከም እንስሳ ተጕቲትካ ፈቲኻ እምበር

ንዓናይ ምስ በሉኻ ሰሲዕካ ዓይንኻ አዓሚትካ ክትጥዕሞ እምበር።

ሽጋራውን ይህበካ ክትለምዶ ድሕሪ መስተ

ጋራ ንግበር አጆካ ጥዑም ኢዩ ይብለካ አታኸኻ እናጠመተ

ራዕ አቢሉ የውድቐካ አብ ድላዩ ድሕሪ ክልተ።

ዘይአመልካ ምስ ለመድካ ንሽጋራ አብ አፍካ ትቕርቅራ

የብለካን ድሕሪ’ቲ መውጽኢ ካብ መስተ ካብ ሽጋራ

ትኽ ኢልካ አቲኻ ዝለምድካዮ መሲሉካ ጃህራ

ክፉእ ልማድ ምስ ሕዝካ ንሰብነት ዘፈንጥራ

ኸክ ትብል ብሰዓት ሐሚምካ ብመፈንጠራ

ንድሐር ይኸፍአካ ብሕማም ትሳጺ ዝገደደ አውራ።

ዳንሳ’ውን ብዘይብልኻ ተዅድድ ብመስተ ምስ ደንዘዝካ

ንቕጽ ብዝበልካ ብጭራሽ ፈጣሪኻ ረሲዕካ

ሲሳይካ ተጥፍእ ትደኪ ብዕዳ ውዒልካ ሐዲርካ

ዘይመስተን ሽጋራን ዳንስንሲ መን ሸጊሩካ

ይዋእ ሐወይ በዚ ኸምዚ ተጋጊኻ እትዕሾ

ድሕሪ ሓምም’ውን አእምሮኻ ጨሪሹ ይበላሾ

ንሐዋሩ ነይትኸውን ሰብ ነፍስኻ ትጭርሾ

ስስዕቲ ሒሽካ ዝለመድካዮ’ምበር ንመንድአ ክሕሾ

ንሐጥያትውን ትአትዋ ጨሪሽካ ትበላሾ።

አይሰብአይን መስተ ዘይሰቲ ብዝበሉኻ ልብኻ ዘንበሉ

ይዋአት አሕዋተይ እንዳ መስተ ተአሊኽኩም እትውዕሉ

ሰብነትኩም ይምረዝ ብሕንዛም አልኮል ተዓብሊሉ።

ብሕማቕ ዕርክነት ኢዩ ዝልመድ ርአዩ በብሐደ

አእምሮኻ አዘንቢሉ ዝኸይድ እናገደደ

ይስሕበካ ከም ማግነት መርዙ እናሰደደ

ንመስተ አፍቂሩ ዝስዕብ ሰብ ዓሻ ሃላይ ኢዩ ዳንደ።

የድሕነና ድአ ካብ ሰሩ መዓቱ

ወዲ ሰብዶ ይኸይድ ከም ጠለ - በጊዕ ተጐቲቱ

ንካብ እግዚአብሔር ዝራሓቁ አዕሩኹ ከፍቱ

እናርአየ ክሐጥእ አፉ ሃህ አቢሉ ከፊቱ።

ሐደ ክልተ አለዉ ከምዚ’ሎም ዝመኸሩ

ንወዲ ሰብ አብ መፈንጠራ አእቲዮም ኬሕድሩ

መጽሐፍ ምቁር መርዚ ፲፬።

ንብላዕ ንስተ ክንነብርዶ ዀይና ንሐዋሩ

ከምኡ ኢሎም እናጠበሩ አእምሮ ሰብ ኬዛዉሩ።

ዓርኪ ምሐዛ ዘምጽኦ ብዙሕ ነገር ኢዩ

ምስላ እናምጽአ ክስሕበካ ናብ ክፉእ አመኽኒዩ

ናብ ቤትካ ከእትወካ ጊዜ ዘይብሉ አመምሲዩ

ሰንካም ረምጻዊ መስተ እናልደመ አስከትዩ።

ድሕሪ’ቲ እግርኻ ናበይ ከም ዝወስደካ ነይትፈልጥ

አእምሮኻ ስለ ዝዀነ ዘዛውር መሪሕ ናይ እግርኻ ዜፍልጥ

ብአልኮል ከይተመርዘ ዝመርሐካ ናብ ቤትካ ብጊዜኡ ብስሉጥ

ብመስተ ምስ ሐረርካ ግና ትረግጾ’ኳ ብጥራሽ ነይትፈልጥ።

ናብዚ ኵሉ ነገር እንታይ አእተተካ

ክፉእ መሐዛዶ ምውቕቲ ገዛኻ ትሕሸካ

ተደርቢኻ ክትሐድር ብመስተ አብ ዘይቤትካ

ክፉእ ዕርክነት ከምኡ ኢዩ ዜግብር ክነግረካ።

ሓንቲ ተኽሊ ብፍሬአ እያ እትፍለጥ ከስምዓካ

ዳሕራይስ ናይ መን ይወስዱ ይመስለካ እቶም ደቕኻ

አቦና’ኳ ሰኺሩ ዝመጽእ ዝነበረ ኢሎም ርእዮም ይስዕቡኻ

ሓንካስ ዝመራሒኦም ኵላቶም ደልፋጻት ኰይኖም የሕፍሩኻ።

ድሓር ግን ክትቀጽዖም ምናልባት እንተመጻእካ

ከመይ ድአ ንስኻ ትሰቲ ኢሎም ኢዮም ዚምልሱልካ

አነስ ተጋጊየ ሓቕኹም እንተበልካዮም ንስኻ

ንሕናስ ከማኻ ፍጡራት እንዲና ተጋጊናውን ይብሉኻ።

ጽቡቕዶ ኢዩ ከምዚ ኢሉ ከምልሰልካ ውሉድካ

መሊሱውን ንስኻ እትገብሮ ገሊጹ ኬሕፍረካ

ረመጻዊ መስተ እትሰቲ አንብአር ተአረም አስተውዒልካ

ብድሓን ክትአቱ ንቤትካ ውላድካውን ናትካ ርእዩ ክስዕበካ።

ንመስተ እምብአር ግደፉ ናብ ሕማቕ ዝመርሓኩም

ቅኑዕ መገዲ ገዲፉ ናብ ገደል ዜጽድፈኩም

አእምሮኹም አዛዊሩ ዓያሹ ዚገብረኩም

አልኮል ኢዩ ልብኹም ዘኒቡ ገዛኩም ዜጥፍአልኩም።

ብአፍኩም ዝአቱ ብዙሕ አይጐድአኩም

ሽዑ ትርስዑ ነቲ ሓላል ቤትኩም

ደሞዝኩም ይጭረሽ ናብ ደገ ደገኹም

ሻላ ተርእይዎ ተንእስዎ ክብረትኩም።

አብ ባርውን ትድንሱ ክገብሩ ሪኢኹም

አይዞኹም ተለማዲ ኢዩ ይብላኹም እተን ዝሕዛኹም

ሓቃተን ጽቡቕ’ዩ ዘይልመድ እምበር ክፉእስ የውድቐኩም

ድሕሪ’ቲ ገንዘብኩም ይዝርፋ ከይበላ ንደቅኹም።

ፈጺሙ ዓይኑ ገዛ ዓደቦኹም

ሽዑ ትዝክሩ እቲ ናይ ቀደም ናብራኹም

ሻብቱይ ክርከብ ዘይክአል ዋላ ተጣዒስኩም

ደቂ ሓውቦኹም ይንዕቅኹም ይቓድሮ ግብርኹም።

ገዛኻትኩም ፈጺሙ ዓይኑ ሓውልቲ ሥድራኹም

ድኽነት ትዅሕኩሕ ሻብቱይ ሥራሕ የውጽእኹም

ሓጐስ ይርሳዕ ጓሂ ይሰርጽ ናብ ልብኹም

ናብ ሆስፒታል ትአትዉ ብሕማም ውሽጥኹም።

ብሰንኪ አልኮል ትሞቱ ምስ ብርቱዕ ጓሂኹም

ሕማቕውን ትረኽቡ ንዘልዓለም ጕሂኹም

አብ ዓለም ይተርፍ እቲ ክፉእ ስምኩም።

ንደቅኹም ትገድፍሎም ዝኸፍኤ ዛንታኹም።

ሞት ኪዳን አምላኽ ኢዩ ምስ ንጹህ ግብርኹም

አካላትኩም አይተሕርሩ ብአልኮል ብሽጋራ እናሓወስኩም

ንጹህ ማይ ናይ እዝጊ ይበልጽ አይትምረዙ ሰብነትኩም

እዚ ሕማቅ ልምዲ’ዚ አጥዓዪ አይኮነን ክነገረኩም።

እምብአርከስ ሓጢአትኩም ምእንቲ ክድምሰሰልኩም ካብ ገጽ እግዚአብሔር ኸአ ዘበን ዕረፍቲ ምእንቲ ኪመጸልኩም ነቲ ቅድም ንአኻትኩም እተሓርየ ክርስቶስ ኸአ ምእንቲ ክሰደልኩምሲ ተነስሑን ተመለሱን ዝበሎ ቅዱስ መጽሓፍ እናዘከርና ስለዚ ኸአ አቱም እትሰኽሩን ምስ ሕማቕ ብጾት እትኸዱን ብልቢ ተነስሑን ተመለሱን። መጽሓፍ ቅዱስ ቀጺሉ ከምዚ ይብል አቱም ነዓቕቲ ርአዩ ሓደ’ኳ እንተነገርኩም ከቶ ዘይትአምንዎ ግብሪ ብዘባንኩም ክግበር ኢዩ’ሞ ተገረሙን ጥፍኡን ዚብል ከይበጽሓኩም ተጠንቀቑ ይብለና ስለዚ ነዚ ጽሑፍ ቃል አምላኽ ዘይሕሱ ፈሪሕካን ተረዲእካን ብልቢ ክምለስ አምላኽ ይሓግዘኒ ኢልካ ድአ ነዚ ሕማቕ አመላት ወጊድ ኢልካ ምግዳፉ አሎካ እምበር ምስ ሕማቕ መሓዙት ስዒብካ ምፍጻሙስ አብ መወዳእታኡ ጥፍአት ከም ዝዀነ እዚ ጽሑፍ እዚ የተሐሳሰብና። አብ እብራውያን ምዕ. ፲ ቍጽ ፴፱ «ንሕና ግና ምስቶም ምድሐን ነፍሶም ኪረኽቡ ዚአምኑ እምበር ምስቶም ናብ ጥፍአት ንድሕሪት ዚምለሱ አይኰንናን» ይብል ስለዚ ንሕናውን ከምአቶም ንቕድሚት እናስጐምና ንአካላትና ነድሕን እምበር በዚ ናይ ዓለማዊ ረመጻዊ መስተ ተኺኽና ምስቶም ናብ ጥፍአት ንድሕሪት አይንስዓብ። «ንስኻትኩም ግና አሕዋተይ ኵላትኩም ደቂ ብርሃንን ደቂ ምዓልትን ኢኹም እሞ እታ መዓልቲ እቲኦ ከም ሰራቒ ከይትመጻኩምሲ አብ ጸልማት አይኰንኩምን ዘሎኹም ንሕና ናይ ለይትን ናብ ጸልማትን አይኰናን ደጊም ንንቃሕን ካብ ዜስክር ረማጻዊ እምስተ ንጠንቀቕን እምበር ከምቶም ካልኦት አይንደቅስ እቶም ዚድቅሱ ብለይቲ ኢዮም ዚድቅሱ እቶም ዚሰኽሩውን ብለይቲ ኢዮሞ ዚሰኽሩ ንሕና ግና ደቂ ምዓልቲ ካብ ኰንናስ ድርዒ እምነት ፍቕርን ነታ ተስፋ ምድሐንን ከም ቍራስ ርእሲ ጌርና ተኸድንና ንጠንቀቕ ንዝበለና ቅዱስ ጳውሎስ ንከተል።

እምብአርከስ አብ ቀንዲ ነገረይ ክምለስ ዓርኪ ወይ መሐዛ ናይ መሰታ ልጓም ኢዩ’ሞ ንሕይወትና አብ ጽቡቕ መገዲ እናመራሕና ስለ ክነደልድላ ክንጥንቀቐላንሲ ካብ ሕማቕ ጠባይ ዘሎዎም ናብ - መገዲ - ክፉእ ዝመርሑ ርሑቕና ምስቶም ሰብ ጥዑይን ጽቡቕን ጠባይ ዝዀኑ ሰባት ጥራሕንቀራረብን ንተዓራረኽን እናበልኩ ሕማቕ ዕርክነት ንጽቡቕ ጠባይ መጥፊኢኡ ኢዩ ብምባል ምዕዶይ ኤበርክት።

አንስቲ ዝፈልጣኦ አበር አይሃሉኻ

ሐደ ጊዜ ሐንቲ ሰበይቲ ንሰብአያ ንልኻይ ዝኸውንስከ ገንዘብ ሃበኒ ኢላ ሐተተቶ’ሞ ንሱ ኸአ እዚ ዝበለቶ ተቐቢሉ ንስኻትክን’ኮ ንልኻይ ምኻይ እናበልክን ብዙሕ ገንዘብ ተጥፍአና አሎኽን ኢሉ መለሰላ ንሳ ኸአ ከምዚ ኢላ እናሽከሕለለት…..ዋላ እቲ ዘይንፈልጠኩም….! እቲ ንስ’ኻ ትኩም አብ ደገ - ደገኹም ካብ ናትና ዝበዝሕ አብ ፈቐዶ ቤት መስተ ንመስተ እተጥፍእዎኸ ኢላ መለሰትሉ ንሱ ኸአ ዘረብአ ሰሚዑ ዋእ…..! ክነቅጽ ድአ ኢልክኒ…..! ኢሉ መለሰላ’ሞ ንሳ ኸአ ትቕብል አቢላ እባ ድአ አነ ኸአ ክነቅጽ ኢልካኒ ንሕና ኸአ እኮ ከማኹም ፍጡራት ኢና ኢላ መለሰትሉ።

ትምህርቲ፦ ርአዩ ሽሕ’ኳ አንስቲ አብ ቤት ዝነበራ እንተዀና ጕድ ሰቡእተን አንተርቲረን ሐንቲ ብሐንቲ ይፈልጣኦ እየን’ሞ አንስቲ ዝፈልጣኦ አበር አይሃሉኻ በሉስከ መስተዶ ወይስ ክኻይ ንሰብነት የጥልል ይመስለኩም…..! ምእንት’ዚ ገንዘብኩም አብ ሰብነት ዜደልድል ምጥፋእ ድአ እምበር አብ ሰብነት ዜዕኑ አይኹን።

ብሰላም ዝመጸ በዚ ብህውከት ዝመጸ በቲ።

ሐደ ጊዜ ሐደ ሰኽራም ዝኾነ ሰብአይ ንሐደ መገዶም ሒዞም ዝኸዱ ዝነበሩ በረኸኛ ባሕጣዊ ፈላሲ ደው አቢሉ ከምዚ ኢሉ ሐተቶም እንታይ ድአ ኢዩ እዚ ምርኩስኩም ብላዕሊ መስቀል ብታሕቲ ኸአ በሊሕ ጭማራ ኵናት ኢሉ ሐተቶም ንሶም ኸአ ብቕጽበት ከም’ዚ ኢሎም መለሰሉ ብሰላም ዝመጸ በዚ እትርእዮ መስቀል ይቕበሉ ብህውከት ዝመጸ ኸአ በዚ ኵናት ይቕበሎ ኢሎም መለስሉ ቀጺሉ ኸአ ስለ ምንታይ ድአ የማነይቲ መትልሕካ ንዚወቕዓካስ ነታ ጸጋማይቲ እምትልሕካ ሃቦ ኢልኩም እትሰብኩ ኢሉ አላታ - የብላን ጕንዲ እዝኖም ሸፈኖም’ሞ ንሶም ኸአ ሰብ ተመሲሉ ሰይጣን በየን መጻኢ ኢሎም ብዓብዪ ስንደባ ዝአክል ገጾም ሰመርመር ኢሉዎም በታ ታሕተወይቲ ክፍሊ ኵናት ዘለዋ ምርኵሶም ገይሮም አብ አፍ ልቡ ወጊኦም ሸኸልሉ ድሕሪ’ቲ ራዕ ኢሉ ወደቐ’ሞ ርጉም እኩይ ኢሉም እንደገና ንኽሳዱ ብእግሮም ረጊጾም ናይ ብሐቂ ሰይጣን መሲልዎም አውዲቖም ሐዲገምዎ መንገዶም ከዱ።

ትምህርቲ፦ መንፈሱ ዘይገትእ ሰብሲ ቀጽሪ ዘይብላ ዝፈረሰት ከተማ ኢዩ። ርኣዩ እዚ ሰኽራም ሰብ’ዚ አብ ዘየእትዎ ነገር አትዩ ብስኽራን ዝአክል ኢዱ ወስ ስለ ዘበለ ብዓጸፈታ ክሳብ ነፍሱ ዝቔስል ናይ ኵናት ብርቱዕ መውጋእቲ ተቐበለ ከምኡውን ራዕ ኢሉ ብቕጽበት አብ ምድሪ ወደቐ ከም’ዚዶ ይሐይሽ…..! ሰኽራምሲ ካብ ሾብዓተ ሰብ ብምስትውዓል ዚመልሱ ንሱ ብጥበብ ዝበለጸ ይመስሎ ከምኡውን እቲ ናብ ዘይነገሩ ዚአቱ ሐላፍ መገዲ ከምቲ ንእዝኒ ናይ ሐደ ከልቢ ዚሕዝ ኢዩ። ከናፍር ናይ ሐደ ሰኽራም ሰብሲ ናብ ባእስን ዕግርግርን ይአትዋ አፉ ኸአ መውቃዕቲ ይጽውዓ አፍ ናይ ሐደ ሰኽራም ንእኡ ጥፍአቱ ኢዩ ከናፍሩ ኸአ መጽመድ ናይ ነፍሱ እየን።

|  |
| --- |
| ናባል ብመስተ ገንዘቡ አጥፊኡ ሞተ። |

ናባል ሓደ እዚዩ ሃብታም ሰብአይ ነበረ ሠለስተ - ሽሕ አባጊዕን ሐደ - ሽሕ ኸአ አጣልን መጓሰ ነበራኦ በቲ ጊዜ እቲ ድማ አባጊዑ ጸጕረን ኪቔርጽ አብ ቀርሜሎስ ነበረ ሰበይቱ ኸአ አቢጋይል ትብሃል ነበረት ንሳ ብዘይመጠን ጽብቕትን - ምልክዕትን እዝያ ኸአ መስተውዒሊት ነበረት ናባል ግና ጨካን ግብሩ ድማ ብዘይመጠን ክፉእ ነበረ ዳዊት ኸአ አብ በረኻ ከሎ ናባል ጸጕሪ አባጊዑ ይቔርጽ ከም ዘሎ ምስ ሰምዔ ዓሠርተ አጕባዝ ንኸሕግዝዎ ብስሙ አብ ክንድኡ ለአኸ። ዳዊት ኸአ ነቶም አጕባዝ ከምዚ በሎም ናብ ቀርሚሎስ ከድኩም ናብ እንዳ ናባል እትዉ እሞ ብስመይ ድማ ከመይ ኢልካ አሎኻ በልዎ ከምዚ ድማ በልዎ ጥዕና ይሃበለይ ንአኻ ብሕለፊ ኸአ ብዙሕ ሰላም ንቤትካ ብምልኡ ብዙሕ ሰላም ንዘሎካ ጥሪት ኵሉውን ሰላም ሕጂ ቄረስቲ ጸጕሪ አባጊዕ ከም ዘለዉኻ ሰሚዔ እምብአርሲ እቶም ጓሶትካ ምሳና ኢዮም ዝነበሩ በቲ አብ ቀርሜሎስ ዝነበርሉ ኵሉ ጊዜ አየስተሓፈርናዮምን ገለ እኳ ድማ አይጠፍኦምን ንገላውኻ ሕተቶም ንሳቶም ኸአ ካባና አስፊሖም ኪነግሩኻ ኢዮም ብጽብቕቲ መዓልቲ መጺእና አሎና እሞ እዞም ዝሰደልካ ዘለኹ አጕባዝ አብ ቅድሜኻ ሞገስ ይርከቡ፥ በጃኻ አብ ኢድካ እተረኽበ ንገላውኻን ንወድኻ ዳዊትን ሃቦም።

እቶም ገላዉ ዳዊት አብኡ ምስበጽሑ ድማ እዚ ነገር’ዚ ዅሉ ብስም ዳዊት ንናባል ነገርዎ ስቕ ኸአ በሉ ናባል ድማ እናንጸርጸረ ነቶም ገላው ተላኢኾም ዝመጽዎ ከምዚ በሎም፤ ዳዊት መን ኢዩ…..! ወዲ እሴይከ መንዩ…..! ሎምስ ከካብ ጐይተቶም ዝመለቑ ገላዉ ብዙሐት ኢዮም እንጌራይን ማየይን እቲ ንቔረጽቲ ጸጕሪ አባጊዐይ ኢለ ዝሓረድክዎ ሕሩደይን ወሲደስ ካበይ ምዃኖም ንዘይፈልጦም ሰባትዶ ክህቦም ኢየ……! ኢሉ እናጨደረ መለሰሎም ንሳቶም ነዚ ብዝሰምዑ ድማ መገዶም ተመልሱ። መጺኦም ድማ እዚ ነገር’ዚ ኵሉ ንዳዊት ነገርዎ ሽዑ ዳዊት ነቶም በሱ ነፍሲ ወከፍኩም ሴፍኩም ተዓጠቑ በለ። ነፍሲ ወከፍ ድማ ሴፉ ተዓጥቀ፥ ዳዊትውን ከምኡውን ሴፉ ተዓጥቀ ደድሕሪ ዳዊት ኸአ አስታት አርባዕተ ሚኢቲ ሰብአይ ደየቡ ክልተ ሚእቲ ኸአ አብ አቓሑ ተቐመጠ።

ንአቢጋይል ሰበይቲ ናባል ድማ ሐደ ካብቶም አጕባዝ ከምዚ በላ እንሆ ዳዊት ካብ በረኻ ንጐይታና ሰላም ክብልዎ ልኡኻት ሰደደ፥ ንሱ ኸአ ብቝጥዓ ሰደዶም ማለት ሰጐጎም እዞም ሰባት እዚአቶም ግና ንአናስ ብዙሕ ሕያዎት እዮም ዝነበሩ የአስተሐፈሩናን’ውን በቲ አብ በረኻ ምሳታቶም እተመላለስናሉ ኵሉ ጊዜ ድማ ገለ እኳ አይጠፍአናን እቲ አባጊዕ ክንጓሲ ምሳታቶም ከሎና ለይቲ ኰነ መዓልቲ ኰነ ኵሉ ጊዜ መካበብያ ኰይኖምና ነበሩ ንሱ ድማ ሐደ እኳ ኪዛረቦ ዘይኽእል ወዲ ብልያል ኢዩ’ሞ ሕጂ ንጐይታናን ንብዘላ ቤቱን ክፉእ ተመዲቡዎ አሎ ስለዚ ርአዪ እትገብዮርዮ ኸአ ፍለጢ። ሽዑ አቢጋይል ቀልጢፉ ክልተ ሚእቲ እንጌራን ክልተ ሐርቢ ወይንን ሐሙሽተ ብሱላት አባጊዕን ሐሙሽተ መስፈር ጥቡስ ሰዊትን ሚእቲ ጐጉ ዘቢብን ክልተ ሚእቲ ጐጎ በለስን ወሲዳ አብ አእዱግ አጽዓነቶ። ንግዙአታ ኸአ ቀቅድመይ ሕለፉ እኔኹ ክስዕበኩም እየ በለቶም። ንሰበአያ ናባል ግና አይነገረቶን ኰነ ድማ አድጊ ተወጢሐ እንቲ ከረን ብኸውለ ከውሊ ክትወርድ ከላ እንሆ ዳዊትን ሰቡን ከአ ኪቃባበሉዋ ወረዱ ድማ ተጓፈነቶም ዳዊት ኸአ ከም’ዚ ኢሉ ነበረ ናይዚ ጥሪት ኵሉ አብ በረኻ ዘሎ ካብ ዘለዎ ኵሉ ገለ እኳ ከይጠፍኦ፥ ንኸንቱ ጥራይ ንሰብአይኪ ናባል ሐለኹሉ ንሱ ግና አብ ክንዲ ጽቡቕ ክፉእ መለሰለይ ጽባሕ ክሳዕ እትበርህ ካብ ዘለዎ ኵሉ አብ መንደቕ ተጸጊዑ ካብ ዚሸይን ሐደኳ እንተድአ ሐዲገስ አምላኽ ንጸላእቲ ዳዊት ከምዚ ይግበሮም ከምዚውን ይወስኮም።

አቢጋይል ድማ ንዳዊት ምስ ረአየቶ ቀልጢፋ ካብ አድጊ ወረደት አብ ቅድሚ ዳዊትውን ብገጻ ተደፊአ ናብ ምድሪ ግፍም በለት። አብ እግሩ ወዲቓ ኸአ ከም’ዚ በለቶ አታ ጐይታይ እዚ አበሳ እዚ አባይ ይኹን በጃኻ ገረድካ አብ እዝንኻ ትዛረብ ዘረባ ገረድካውን ስማዕ ጐይታይ አብዚ ናይ ብልያል ሰብ አብ ናባል ልቡ ከየውድቕ እልምን አሎኹ ስሙ ናባል ኢዩ እሞ ጽላለ አለዎ፥ ከምቲ ስሙ ንሱ ከምኡ ኢዩ። ኣነ ገረድካ ግን እንቶም ዝለአኽካዮም ናይ ጐይታይ አጕባዝ ኣይርኤኽዎምን ሕጂ ኸአ ጐይታይ ህያው እግዚአብሔር ኢዩ ነፍስኻውን ህያው ኢያ እቲ አብ ደም ካብ ምእታውን ብኢድካ ሕነ ካብ ምፍዳይን ዘድሐነካ እግዚአብሔር ኢዩ። ሕጂ ድማ ጸላእትኻን እቶም ንጐይታይ ክፉእ ዚደልዩሉን ከም ናባል ይኹኑ። ሕጂ ኸአ እዚ ገረድካ ንጐይታይ ዘምጽአትሉ ገጽ በረኸት ነቶም ንጐይታይ ዚስዕቡ አጕባዝ ይወሃብ። ንጐይታይሲ ውግእ እግዚአብሔር ዚዋጋእ ስለ ዝዀነ ምሉእ ዕድሜኻ አባኻ ገለ ክፉእ አይርከብን ኢዩ እሞ እግዚአብሔር ድማ ንጐይታይ ጽንዕቲ ቤት ከም ዚስርሐሉ ርግጽ እዩ። እምብአርሲ በጃኻ በደል ገረድካ ሕደገላ ሰብ እኳ ኪሰጐካን ንነፍስኻ ኪደልን እንተተንስአ ነፍሲ ጐይታይሲ አብ እግዚአብሔር አምላኽካ አብቲ ከረጺት ህያዋን ጥቕልልቲ ትኹን ንነፍሳት ጸላእትኻ ግን ከም አብ ዓውዲ ወንጭፍ ገይሩ ይወንጨፈን ኪኸውን ድማ ኢዩ እግዚአብሔር ንጐይታይ ከምቲ ኵሉ ንጽቡቕ እተዛረብካ ምስ ገበረ አብ ልዕሊ እስራኤል ኸአ ሐለቓ ክትከለውን ምስ አዘዝካ እቲ ንጹህ ደም ምፍሳስ ሕነ ምፍዳይ ጐይታይን ንዕንቅፋትካን ንምስቃቕ ልቢ ጐይታይን አይኹንካ እግዚአብሔር ንጐይታይ ጽቡቕ ምስ ገበርካ ድማ ንገረድካ ዘክረኒ።

ሽዑ ዳዊት ንአቢጋይል እቲ ክፉእ ከይገብረኪ ዝኽልከለኒ እግዚአብሔር አምላኽ እስራኤል ህያው ኢዩ ንስኺ ክትቅበልኒ ቀልጢፍኪ እንተዘ ይትመጽስ ርግጽ ኢዩ ንናባል ጽባሕ ክሳዕ እትበርህ አብ መንደቕ ተሰጊዑ ካብ ዘሸይን ሐደ እኳ አይምተረፎን ነይሩ ኢዩ እሞ እቲ በዛ መዓልቲ እዚአ ክትቅበልኒ ዝሰደደኪ እግዚአብሔር አምላኽ እስራኤል ይባረኽ። አእምሮኺ ድማ ብሩኽ ይኹን ንስኺውን አብ ደም ካብ ምእታው ሎሚ መዓልቲ ዘኸልከልክኒ ብርኽቲ ኵኒ በሳ። ዳዊት ድማ እቲ ዘምጽአትሉ ካብ ኢዳ ተቐቢሉስ ርአዪ ዘረባኺ ስሚዔ ገጽኪ ኸአ አኸበርኩ ናብ ቤትኪ ብሰላም ኪዲ በላ።

አቢጋይል ድማ ናብ ናባል መጸት እንሆ ኸአ ከም ምሳሕ ንጉሥ ዝበለ ምሳሕ አብ ቤቱ ነበሮ ልቢ ናባል ድማ ተሐጐሰ አዚዩ ሰኺሩ ኸአ ነበረ ስለዚ ንጽባሒቱ ክሳዕ ዚበርህ ይንአስ ይዕበ ገለ እኳ አይተዛረበቶን ኰነ ድማ ንጽባሒቱ ናባል ሰኽራኑ ምስ ወጸሉ ሰበይቱ እዚ እንገር እዚ ነገረቶ ሽዑ ልቡ አብ ውሽጡ ሞተ ከም እምኒውን ኰነ ኰነ ኸአ ድሕሪ ዓሰርተ መዓልቲ ዚአክል ሕማም ኸአ ከረው ኢሉ ሞተ። ዳዊት ድማ ሞት ናባል ምስ ሰምዐ እቲ ካብ ኢድ ናባል ዝበጽሐኒ ውርደት ዝፈርደለይ ንባርያኡውን ክፉእ ከይገብር ዝኸልከለኒ እግዚአብሔር ይባረኽ እቲ ክፍአት ናባል ኸአ እግዚአብሔር ናብ ርእሱ መለሰሉ።

ርአዩ እዚ ዓሻ - ጽሉል ናባል ከምዚ ኢሉ ብዘሕፍር ብስኽራን ዝአክል ልቡ ተነኺኡ ሞተ ነቲ ጽቡቕ ስም ናይ ስድራቤቱ ዝነበረ አኽፊኡ ብዘሕፍር መገዲ፥ ብምብዛሕ መስተ ዝአክል እናሰኽረ ሞይቱ ዝብል ካልአይ ሓዘን ካብ ሞቱ ዝገደደ ሓዲግሎም ከደ።

ናባል ዝብሃል ሐደ ሃብታም ሰብአይ ነበረ

እንተዀነ ብመስተ ከረው ኢሉ ወትሩ እናሰኸረ

ኵሉ ሃብቱ ብብላሽ ጠፍአ ብሐንሳብ ተባረረ።

መስተ ንኽንደይ ሰብ ረሞቕ ዘይበለ

ናባል እኳ ብመስተ ከረው ኢሉ ሰኺሩ ምስ ወዓለ

ልቡ ጠፍኦ ከም እንስሳ ኰነ ድሕሪኡ ቀለለ።

ብመስተ ዓሸው ጨሪሱ ከምኡውን ደኸመ

እቲ ኵሉ ሃብቱውን ከም ዘይነበረ ኰይኑ ቀሃመ

ንመስተ አፍቂሩ ብዘይልቡ ምስ ቄሐመ።

ወየን ሰለስተ ሽሕ አባጊዕ ዝናብየን ምስ ሰአና

እተን ሐደ ሽሕ አጣልውን ዝአልየን ምስ ሰአና

ጓኖት ተጻወቱለን ብዘሎ ቤቱ ኵሉ ሽዑ ኰነ ዑና።

እቶም ጓሶት ዝቄጻጸሮም ምስ ሰአኑ

ናባል አብ ሰኽራን ጥራሕ ዝውዕል ምስ አመኑ

ተላገጹሰን ግዲ በብሐንቲ እናበታተኑ።

ዳዊት’ኳ ንሐገዘ ኢሉ ሸቃሎ እንተሰደደሉ

ሰኹሩ ስለ ዝነበረ ሕማቕ ድአ መለሰሉ

ርአዩ መስተ ኢዩ ልቡ ጨሪሱ ዘጥፍአሉ።

እንተዀነ ሰበይቱ’ኳ እንተ አማዕረየትሉ

ብጽቡቕ መልሐስን ብግብርን ብዝከአላ እንተሰርሐትሉ

አብ መወዳእታስ መስተ ድአ ተጸወተሉ።

ሽሕኳ ዳዊት ሽዑ ብአቢጋይል ሕርቃኑ እንተዝሐለ

ከምኡ’ውን ናብቲ ሐሲብሉ ዝነበረ ቅትለት እንተዘየበለ

ናባል ቀጸለ ድአ መስትኡ ምስ አዕርኽቱ ስተዩ እናበለ።

ናባል በብቑሩብ ብመስተ ልቡ ተሰብረ

ከም እምኒ ክሳብ ዝደርቕ እውን አምዕቱ ሐረረ

አብ መወዳእታኡ ግና ብመስተ ሞተ ድአ ተቐብረ።

ሞይቱ ተደብየ ብስኽራን ዝአክል እናተዘከረ

ዜሕፍር ዛንታ ሐደገ እዚ ኢልካ ዘይንገረ

ንስድራ ቤቱ አሕደረሎም ሕማቕ ስም ስኾምትረ።

ሃብቱ ኵሉ ምስ ሞተ ደድሕሪኡ ስዓበ ተኸተሎ

ከምዘይነበረ ኵሉ ብሐንሳብ ጠፍአ ብተሎ

ኵሉ ሰብ ስሐቖ ምስ ሞተ ስድራ ቤቱ እንክቕሎ።

ብጽጋቡ ኢዩ ዝሞተ ኢሎም ንኵሉ አውረይሉ

ሐደኳ ስአነ አማውትኡ ጸንጊኡ ዝኸውለሉ

ብስራኽን ሞይቱ ብስኽራን ሞይቱ ኢሎም ድአ አዕለልሉ።

ርአዩ በረኸት - ሃብቲ ናይ ቤት ብመስተ ኢዩ ዚጠፍእ

ከምኡውን ንዳሕራዩ ዚሐድገልካ ዛንታ ሽምካ ዜኸፍአ

አንተርቲሩ ዝሐልፍ ካብ ወለዶ ናብ ወለዶ ዛንታኻ ኬኽፍእ።

ብስኽራን ዝአክል ኢዮም ገዛውቶም ዚሸጡ

ብጸጋም ብየማን ብዕዳ እናተወጠጡ

ንመስተ ለይትን መዓልትን እናሐንፈፉ እናተዛበጡ።

ብመስተ ምስ ዓሸዉ ተታሊሎም ይፍርሙ ዝገደደ

አቍሑቶም ይሸጡ እናውጽኡ በብሐደ

ሥድራቤቶም ይብትኑ ብሰንኪ መስተ አካላቶም ይእርበደ።

ናባል አብ መጽሐፍ ብስኽራን ዝአክል እናተዘከረ

ዘሕፍር ዛንታ ሐደገ እዚ ኢልካ ዘይንገረ

ንሥድራ በኢቱ ገደፈሎም ሕማቕ ሽም ዝዝከረ።

ዘስክር መስተ እምብአር ከምዚ ኢዩ ዚገብር

ሕማቕ ዛንታ እናትረፈ ንልብካ ዚሰብር

ዘይለቅቕ ጣዕሳ ሒዙ ተጻሒፉ ንሐዋሩ ዚነብር።

አብ መጽሐፍ ቅዱስ እንተተመልከትና

አብ ቀዳማይ መጽሐፍ ሳሙኤል ምዕራፍ ፳፭ እንተንበብና

ብኡ ንረኽቦ ኵሉ ዛንታ ናባል በብሐደ እንተርቲርና።

ማይ እትሰትስ ዓሳ ዲኻ።

ሐደ ጊዜ ክልተ አዕሩኽ ብሐደ ይዘሩ ብዘርፈዱ እቲ ሐደ ነቲ ሐደ ዓርከኒ ንዓናይስከ ገለ ንምዓጕ እቲ ብጻዩ ኸአ በል ሕራይ ንዓናይ ተበሃሂሎም አብ ቤት መስተ አተዉ’ሞ በል እንታይ ኢኻ እትሰቲ ብዝበሎ ንሱ ኸአ ከምዚ ኢሉ መለሰሉ ማለት ኣነ ብጣዕሚ ናይዚ ክንዘሮ ዝጸናሕና ስለዝጸምአኒ ማይ’ዩ ቃሕ ኢሉኒ ዘሎ’ሞ ኩበያ ማይ በለ። እንታይ አብ ቤት መስተ በብዓይነቱ ዝርከቦ አቲካስ ማይ…..! ሐወይ ማይ እትሰትስ እንቍርዖብ ዲኻ ዓሳ ክሳ ስቕ በል ካልእ ስተሃተፍተፍ አይትበል ድሐር ኸአ ማይ አራንሻታ ክትሰትዩ ክቡድኹም ትሕስኩ ኢሉ ተዛረቦ ንሱ ኸአ ዓርከኒ ናትካ ድአ ግበር እምበር አነስ ሐንሳእ ማይ ኢለ ኢየ’ሞ ዋላ ዓሳ ኢኻ እንተበልካኒ ጸርፊ አይኮነን ኢዩ ስለዚ በጃኻ ሕደገኒ በሎ እንተድአ ማይ ትሰቲ ኰንካ ኣነ ምንም አይከፍለካን ኢየ ከማይ ምሰል ማለት ማስቲካ ወይ ኮናክ ብዝበሎ ኣነ ምንም አይቀርቦን ድሐን እቲ ማየይ ባዕለይ ይኸፍሎ ንስኻ’ሞ ስተ ተባሃሂሎም ምስምማዕ ተሰአአኑ።

ትምህርቲ፦ አልኮላዊ መስተ እንተ ዘይሰተኻ ከም ሰበይቲ ዕምጹጽ ሰዓት ሽዱሽተ ከም ደርሆ እንድዩ ገዛኡ ዝአቱ ንሰበይቱ ጻሕሊ እንድዩ ዘሳርሓ ሐንሳእ ኸአ ከም’ዚ አብ ላዕሊ ዘንበብክምዎ ማይ እትሰትሰ ዓሳ ዲኻ እናበሉ ዝሰብኩ ምእንቲ ረመጻዊ አልኮል ሰቲካ ምስአቶም ክትሐብር ዝጸርፉ ብዙሐት አለዉ ስለዚ ሰብ ከይብለኒ ኢልካ ዝሕሸካ አይትግደፎ እናበልኩ ኤዘኻክር።

ንብዓት አንበሳ ሃቢ።

ሓደ ጊዜ ሰኽራም ሰብአይ አብ ሐደ አተወ’ሞ እታ አገልጋሊት ኢሂ ጐይታይ እንታይ መስተ ክህበኩም ኢላ ብዝሓተተቶ ንሱ ኸአ ንብዓት - አንበሳ በላ’ሞ ንሳ ኸአ ገሪሙዋ እንታይ ኢዩ ንብዓት - አንበሳ ብዝበለቶ ጸማም ብዓንተብኡ ግዳ ንዓኺ ንሳ ናብዚ እተእቱ ዓዋን ዳንደ ኢሉ አዋረዳ ድሕሪ’ቲ እታ ዋና ጫውጫው ብዝሰምዐት ካብ ውሽጢ መጺአ ኢሃ እንታይ ድአ ኰንኩም እትጻረፉ ብዝበለቶ ኸአ ንስኺ ኢኺ ዝገበርኪ ሰልዲ ከይትኸፍሲ ዝይዘይለመዳ ዓዋናት ተእትዊ እንተድአ እንደልዮ ዓይነት ዘይትፈልጥ ኰይና ድአ እንታይ ክትሽቕጠልኪ ትደልዪ አሎኺ ኢሉ እናጸርጸረ ተዛረባ ድሕሪቲ በሉ አይተንጸርጽሩ ምፍላጥ’ሞ ንኹሉ ትፈልጦ ኢያ እንተዀነ ድሓን ባዕለይ ክቐድሐልኩም ኢላ አብቲ መስተ ዘለዎ ስፍራ ደዪበ በሉ እንታይ ትደልዩ በለቶ’ሞ ንሱ ከአ ንብዓት - አንበሳ በላ’ሞ ንሳ ከኣ አመሉ ትፈልጦ ስለ ዝነበረት ዊስኪ አምጺአ ቀድሐትሉ እታ አገልጋሊት ከአ ገሪሙዋ እዚ ድአ አይዊስኪ እንድዩ እንታይ ድአ ዊስኪ ሃብኒ ዘይትብሉኒ በለቶ’ሞ ንሱ ኸአ ስምዒ አንቲ ዓዋን ተምሃሪ እዚ አነ ንብዓት - አንበሳ ኢለ ኢየ ዝጽውዖ ስለዚ ክትርድእዮ ነይሩኪ ንብዓት - አንበሳ መበሊየይ ኸአ ክቡር ስለ ዝዀነ ኢዩ ንአብነት ንብዓት አንበሳዶ ካብ በረኻ አዕቍርኪ መምጻእክለይ ክትረኽብዮ አይትኽእልን ስለዚ አነ ንብዓት - አንበሳ ብዝበልኩኺ ፍለጥዮ ንድሕሪ ሕጂ ግን ልቢ ዓድጊ ኢሉ ብዙሕ አዋረዳ።

ትምህርቲ፦ እቶም መስተ ዘፍቕሩ ነቲ ዝደልይዎ መስተ ክሰትዩ ምስ ዝደልዩ ንግሆ ምስ ዝኸውን እሞ ኸአ ኮናኽ ምስ ዝደልዩ እስከ ቡን ሃበኒ ይብሉ እሞ እቶም አመሎም ዝፈለጥዎም ኸአ አብ ጣሳ ቡን አምሲሎም ኮናኽ ይህብዎም ስለዚ ሰውነት እናውጽኡ ንአብነት ንዱቋ ሰዋፕዛንተ ሃብኒ ንሜስ ድሩቕ ዑቦላይ ወዘተ……! እናበሉ ቋንቋ የውጽእሉ ኢዮም እንሆ ኸአ ንዊስኪ ንብዓት - አንበሳ ዝብል ስዉር ስም አውጽእሉ ከምቲ ምስላ ዘሎ ማለት «አብዑር ምስላ ለመዱ ሳዕሮም በሊዖም ከይኸዱ» ከም እተባህለ ቍም ነገር ተረኺቡለይ ኸአ ስታያት ከይብሃሉ ምስጢራዊ ስም እናውጽኡ ብስውሩ የዘውትርዎ’ሞ አልኮል ሐየት ኸአ ብስዉር ብውሽጠውሽጢ በሊዑ ዘግ አቢሉ የውድቖም ምእንትዚ ካብ ከምዚ አግሂዶም’ኳ እንተዘዘውርዎስ ዝርአዮም ሰብ አንታ ብንግሆኡ ወይ ኸአ ንአልኮል ከም’ዚ ገርካ አይተፍቅር ከይጐድአካ እናበሉ ዝምዕድዎም ምረኽቡ’ሞ ካብ ከምዚ ዝበለ ነገር እውን ክድሕኑ ምኽአሉ ነይሮም ሰበይ’ሞ……! «ለባም ስብሲ ጥበብ አብ ቅድሚኡ አላ አዒንቲ ዓሻ ግና ክሳዕ ወደን ምድሪ ኢየን»።

===========

|  |
| --- |
| ንዝመጽእ ቀውዒ ወስኹኒ  ከይበልክኹም አይተርፍን። |

ኮሎምቡስ ንአሜርካ ብዝረኸበ ጊዜ ህንዳውያን ንቄጽሊ ትምባኾ ጠቕሊሎም ጠሚሮም እናአሰሩ ተሰኪሞም አብ ገበላኦም እናምጽኡ አብ ዙርያኡ ተቐሚጦም ከትክኽዎ ረኸቦም። ብዝነደደ እቲ ትኩ መርዚ ስለ ዝለዎ ናይ ትኽስ ዘብል ስለ ዘለዎ ኸአ ዝበዝሕ ጊዜ ቅድሚ ምድቃሶም ኮሚሮም የትክኽዎ ነበሩ። ንሱ ድማ እዚ መርዘኛ ዝዀነ ትምባኾ ነበረ’ሞ እቲ መርዛዊ ዝዀነ ሳዕቤኑ ስለ ዝለመድዎ አስኪሩ የደቅሶም ነበረ። ድሕሪ ቍሩብ ጊዜ ኸአ ካልእ ክፍሊ ዓለም እውን ካብኡ ዘርኡ ወሲዶም ከም ዝበቍል ነበርዎ። ሊቃውንቲ መርሚሮም ከም ዝረኸብዎ ኸአ ትምባኾ ዓሰርተ ትሽዓተ ዓይነት መርዚ ከም ዘለዎ፥ አረዲኦም አለዉ። እቲ ቀዳማይ ኰይኑ ዝተረኽበ ኸአ «ኒኮቲን» ወይ ናይ ትምባኾ መርዚ ይብሃል። ንአብነት አብ መልሐስ ናይ ሐንቲ ድሙ ቍሩብ ነጥቢ ኒኮቲን እንተንጠብካላ ከም እትመውት ከምኡ ኸአ አብ ልዕሊ ሐንቲ ማንቲለ አብ ላዕለዋይ ቄርበታ ቍሩብ ነጥቢ ኒኮቲን እንተወጋእካያ ወይ ክንድኡ ዝአክል አብ ዓይና እንተአፍሰስካላ ብቝሩብ መርዚ ናይ ኒኮክቲን ብቝልጡፍ ተመሪዛ ከም እትመውት ተፈሊጡ አሎ።

ሐደ ጊዜ አብ ሐደ ዓዲ ሐደ እተፈልጠ ናይ ትምባኾ በብዓይነቱ ዜቃምምን ዜሰናዱን ማሕበር «Black Leaf Rat Killer» ማለት ጸሊም ቄጽሊ ቀታል አናጹ ዝብል ጽሑፍ ምልክታ ብስርዓት ተሐቲሙ ንታራ ሰብ ሓላፍ መገዲ ይዕደል ነበረ። ከምኡውን ትምባኾ ነቶም ንዘራእቲ ዜጥፍኡ ደቀቕቲ ሐሳኹ አብቲ ዘራእቲ ብሐሳኹ ዝተወርሰ እንተነስነስካሎም መርዚ ስለ ዘለዎ ከም ዜጥፍኦም ብርግጽ ተፈሊጡ አሎ።

ሐደ ትምባኾኡ ክሽየጠሉ ዝደለ ናይ ትምባኾ ማሕበር ናብ ብሉ ምሕዝነት ጽሐፈሎም «አብ ሐጐስኩምን አብ ረብሐኹምን አውዒልኩ ምስ ወስኹና ኢልኩም እንደገና ክትሐቱና ተሥፋ እገብር» ኢሉ ንጥዓ ሞት ስለ ከትክክዎ’ሞ ድሕሪ’ቲ ከአ ስለ እዞም ተምሃርቲ አየ ሽጋራ ኢሎም ስለ ክሰብክሉ’ሞ ረብሐኡ ኸአ ዓብዪ ክዀነሉ ብማለት ዓብዪ ተሥፋን እምነትን አሕዲሩ ሰደደሎም።

እንተዀነ ግና ሐደ ካብቶም ተምሃርቲ ብልሂ ዝዀነ ተምሃሪ ከም’ዚ ኢሉ መልሲ ጸሐፈሎም ዝሰደድሙለይ ሽጋራ በጺሑኒ ረቢሔሉ ተሐጕሻ አብ ሐደ ዕትሮ ማይ አሊኸ ነቲ ዝሰደድኩሙለይ ሽጋራ አብ ብሐሰኻ ዝተበልዐ ዕንባባ ጽጌረዳ እንተነጸግክዎ ኵሎም እቶም አብኡ ዓሊቦም ዝነበሩ ሐሳኹ ሞይቶም ተዀስተሩ። ብሐቂ እዚ ሽጋራ እዚ ጽቡቕ መርዚ አለዎ ምናልባት ንዝመጽእ ቀውዒ እንተድአ እዞም ንዛራእቲ ዜጥፍኡ ሐሳኹ መሊሾም መጺኦምስ ሰደዱለይ ከይበልኩኹም አይተርፍን።

ርአዩ እምብአር እቲ ቀንዲ ነገር ትምባኾ ወይ ሽጋራ ንወዲ ሰብ እንታይ ጕድአት ከም ዘምጽአሉ አውራ አስተውዒልካ ምፍላጥ ኢዩ። ሐደ ሽጋራ ክልተ ግራም ዝመዘን ክልተ ካብ ሚእቲ ከአ መርዚ ኒኮቲን ይሕዝ ካብ ሐደ ሽጋራ ኵሉ ጊዜ ዳርጋ ክልተ ሲሶ ይስተ ማለት ይትከኽ እዚ ማለት ኸአ ሐደ ስብ ሽጋራ ብዝሰቲ ቍጽሪ መጠን ካብ 2.5 ሽሐዊት ግራም ክሳዕ 3 ሽሐዊት ግራም መርዚ ናይ ኒኮቲን አብ አፉ አትዩ ማለት ኢዩ ሰሳ ሽሐዊት ግራም ኒኮትኒ አብ ሞት ከብጽሕ ዝኽእል መርዚ ኢዩ ስለዚ ሐደ ሽጋራ 2.5 ሽሐዊት ግራም መርዚ ክህብ ከሎ 25 ሽጋራ 60 ሽሐዊት ግራም መርዚ ናይ ኒኮቲን አቢሉ የምጽእ። ዝኹነ ኰይኑ ምንም እኳ ብዕድል ዝአክል ኰላሊት ነዚ መርዚ እዚ እናመጸዩ ብኽንደይ ጻዕሪ ዜጥፍእ ሐይሊ እንተአለዎም ሽጋራ ብዝተሰትየሉ ቍጽሪ ይውሐድ ይብዛሕ አብ አካላትና መርዙ እምካቡ አይተርፎን ኢዩ። ከም’ዚ እናበለ ንብዙሓት አካላት ድማ ጕድአት ከምጽአሎም ዝኽእል ክንሱ ተሰዊሩ ከይተገልጸ ማለት ከይተፈልጠ ብዙሕ ጊዝያት ይወስድ።

ሐደ ሰብ ሽጋራ ምትካኽ ክጅምር ከሎ ናይ ሽጋራ መርዚ ማለት ኒኮቲን አብ መቅንታቱ አትዩ ማለት ሰሪጹ ብኡ አቢሉ ንሐንጐሉ ይህውኾ ቀጺሉ’ውን የምልሶ ርእሱ የዝሮ እንተዀነ መትንታት አብ ጫፎም ቀልጢፎም ተነካእቲ ስለ ዝዀነ ሐደ ሰብ ደጋጊሙ ብዘትከኸሎም በቲ መርዛዊ ዝኾነ ኒኮቲን ተሃዊኾም ከምኡ’ውን በቲ መርዙ ደንዚዞም እቲ ቅድም ዝነበሮም ቀልጡፍ ስምዒቶም ፈጺሞም የጥፍኡ አብ ክንዲ ከምቲ ፈለማዮም ዝገበሮ ዝነበረ ርእሲ ምዛርን ምህዋኽን ኸአ ንብዙሕ ጊዜ ዘይጸንሕ ሐዲሽ ናይ ደስታ ስሚዒት ዘሕደሩ ኮይኖም ይስምዖም ቀጺሉ እናደጋገመ ብዘትከኸ ማለት ብዝሰተየ አብ አካላቱ ፈጺሙ ሰሪጹ ስለ ዝመረዞ ከም ወልፊ ይኾኖ’ሞ እናናሻዕ እውን ካልእ ሽጋራ ቀልጢፉ ምውላዕ ግዲ ይኾኖ እዚ ከአ እቲ አካላቱ ኒኮቲን ስለ ዝለመደ ብዘይ ብእኡ ኸአ ክድሰት ስለ ዘይምኽእሉ ኢዩ። ሐደ - ሐደ ሰባት ሐደ ሽጋራ ምስ ቀረቡ ብእብኡ ከም ሰንሰለት አተሐሒዞም ካብታ ክትውዳእ ዝቐረበት ሽጋራ እናወልዑ ወልፎም እናበርትዐ ስለ ዝኸደ ብዘይ ብእኡ ስምዒት ከም ዘይብሎም ገይሩ እናሰሐቦም ስለ ዝኾነ አዘውቲሮም እናትከኹ ክሲትዩዎም ልምዲ ይኾኖም።

ትምባኾ ንውሽጣዊ ቄርበት ናይ አፍን ጐረሮን ሳንቡእን ነዞም ውሽጣውያን ልምሉማት ክፍሊ ይህውኾምን የሕምሞምን ኢዩ ብዙሐት ናይ ሽጋራ አመል ዘለዋቶም ምትካኽ እንተሐደጉ እውን ከም ሰዓል መሳሊ የሕድሩ ጐረሮን ሳንቡእን በዚ ናይ ሽጋራ መርዚ ብምንካእ ዝአክል ሐድ - ሐደ ጊዜ «ካንሰር» ዝብሃል ሕማም (መንሽሮ) ከምጽአሎም ይኽእል።

ሽጋራ አብ ውሽጣዊ አፍ ሐደ ጻዕዳ ነገር - ብሩራዊ ዝመስል ነጥቢ ይፈጥር እዚ እውን ካንሰር ከምጽእ ዝኽእል ሕማም ኢዩ። ዶክቶር ኤፍ ፔ. ማከርዜ ዝተባህሉ በዚ ምኽንያት እዚ ዝተላዕለ ካንሰር ዝሐመሙ ብዙሐት ሰባት ኢዮም ይብሉ።

ዶክቶር ብሬውር ዝተባህሉ ናይ አመሪካ ናይ ጽሬት ዋና ሐላፊ ብካንሰር ምኽንያት ሳንቡኦም ሐሚሞም ናብኦም ኪሕከሙ ዝመጹ ብጀኻ ቍሩባት ሰባትሲ ዳርጋ ኵሎም እቶም አበርቲዖም ሽጋራ ዜትክኹ ጥራሕ ኢዮም ኢሎም የረድኡ በዚ ምኽንያት’ዚ ዝአክል ንሶም ንገዛእ ርእሶም ሽጋራ ምትካኽ ወይ ምስታይ ሐደጉ ብዙሐት ሐኻይም ግን ሽጋራ ዓብዪ ጕድአት ከምጽአሎም ዝኽእል ምዃኑ እናፈለጡ ዜጥሱ አለዉ ሐደ ጊዜ ሐደ ዝተፈልጡ ውሩይ ሐኪም አበርቲዖም ሽጋራ ክሰትዩ ማለት ኬትክኹ ሐደ ሰብ ረአዮም’ሞ ንምንታይ ክሳብ ክንድ’ዚ ሽጋራ እትሰትዩ ዓብዪ ጕድአት ዜምጽእ ምዃኑ እናፈለጥኩም እንተበሎም ንሶም ኸአ ከምዚ ኢሎም መለሰሉ «አነ እንካብ ሽጋራ ዝሐድግ ካብ ምሉእ መዋእለይ ዓሰርተ ዓመት ጐዲሉ ምስ ሽጋራይ ክድሰት ይሕሸኒ በሉ ድሕሪ’ቲ ወዮም ሐኪም ብሰንኪ ሽጋራ ዝአክል ኸአ ብካንሰር ምኽንያት ሳንብኦም ተነኺኦም አብ ሆስፒታል ተዓቍቦም መጥባህቲ ገበሩ።

መጽሐፍ ምቁር መርዚ ፲፭።

ብዙሐት ሐኻይም ክስዕኡ ዝቄሰለ ወይ ዝሐመመ እንተድአ ሽጋራ ዜጥይስ ኰይኑ ሽጋራ ምትካኽ እንተዘይገዲፉ ብዝዀነ ይኹን መድሐኒት ከም ዘይሐዊ ተስማሚዖሙሉ አለዉ። ክልተ ሐኻይም ማለት ዶክቶር አክስነርን ዶክቶር ባኪን ዝተባህሉ ውሩያት ዝተፈልጡ ናይ ቷልን ዩኒቬርስቲ ትምህርቲ ቤት ዋና ሐለፍቲ ብጽሑፍ ከምዚ ኢሎም አመልከቱ ማለት አፍለጡ ሽጋራ ንኸስዕኡ ዝቔሰለ ማለት ዝሐመመ እቲ ቀንዲ መግደዲኡ ስለ ዝዀነ እንተድአ ሽጋራ ምጥያስ ቀጺሉሉ ምንም እንተዀነ ብመድሐኒት ክድሕን ከም ዘይኽእል አጸቢቑ ተረዲኡና አሎ ስለዚ ዝዀነ ይኹን ሰብ አባና ክሕከም ዝደሊ ሽጋራ ምጥያስ እንተድአ ዘይሐዲጉስ ከም ዘይንቕበሉ ነፍልጥ አሎና ኢሎም ናይ መወዳእታ ዓብዪ ስምዕታ ገበሩ።

እቲ አውራ አዝዩ ተፈሊጡ ዘሎ ካብ ትምባኾ ዝመጽእ ሕማም ናይ ትምባኾ ልቢ ተባሂሉ ይስመ ንሱ ኸአ ሰለስተ ዓይነት ጠባያት አለዎ። ማለት ቃንዛ ወይ ስቅያት ከም ድላይካ ዘይምስትንፋስ ማለት ምዕባስ ልቢ ክትወቅዕ ከላ ካብቲ ልክዓ ሐሊፋ ብቕልጡፍ ምቓዕ ኢዩ ስለዚ ሐደ ሰብ እዚ ዝሰመናዮ ኵሉ ወይ ሐዲኡ ክሕዞ ይኽእል። ናይ ትምባኾ - ልቢ ዝሐዞ ሰብ ንወታሃደርነት ከይክተብ ክልኩል ኢዩ፥ ብዙሐት አጕባዝ አብ ሃገር አመሪካ በዚ ምኽንያት’ዚ ዝተኸከሉ አለዉ።

ትምባኾ ንደም ብግቡእ ከምዘይዛወር ይገብሮ ናይ ሐደ ሰብ ብዙሕ ጊዜ አዘውቲሩ ከየቋረጸ ሽጋራ ዜጥይስ ማለት ዜትክኽ፥ ናይ አጻብዑ ጫፍ - ዋዒ እንተተለክዔ ካብ አርባዕተ መዓርግ «ደግሪ» ክሳብ ዓሰርተ ክልተ መዓርግ ሰንቲግሬድ ማለት ልክዑ ወሪዱ ይርከብ ከምኡ ኸአ አዘዋውራ ደሙ ብማይክሮስኮብ እንተተረኤ እንካብቶም መትንታት መተሐላለፍቲ ደም ጅማውቲ «ናእሽቱ መትንታት» ምጽባብ ዝተላዕለ ዝሒሉ ክዛወር ይርአ ካብ ምዝሐሉ ዝተላዕለ ድማ እቲ ንደም ዜመሐላልፍ መትንታት ብመርዚ ሽጋራ ኒኮቲን ስለ ዝሐረረ ንደም ከም ግቡእ ከም ዘይምሐላለፍ ጌይሩ ይዓግቶ፥ በዚ ስንኪ’ዚ ዝተነኽኤ እግሩ የቐንዝዎ እቲ ደም ክሳዕ እግሩ ምትሕልላፍ ይስእን ሽዑ እግሩ ምቝራጽ ግዲ ይዀኖ ዝዀነ ይኩኑ ምንም እኳ እዚ ሕማም’ዚ ሳሕቲ እንተዀነ ከም እዚ ዝበለ ዓይነት ሕማም ንሽጋራ ዘየጥሱ ሰብ ክመጾም ወይ ኬሕሞም አይኽእልን ኢዩ።

ብፍላይ ኸአ ትምባኾ ነደታትን ንሕጻናትን ዓብይ ጕድአት ከምጽአሎም ዝኽእል ኢዩ። ንአብነት ወዲ ሐንቲ ሽጋራ እተጥይስ ሕጻን ብቍመት ኾነ ብአእምሮኡ ካብቲ ግቡእ ነኪዩ ይርከብ እታ አደ እውን ጸባአ ይውሕድ።

በዚ ከምዚ ዝመሰለ ማለት ካብ ደሞም ብትኽክል ዘይምዝዋር ዝአክል ብዙሐት ሕጻናት ከምዝሞቱ ብሐካይም ተረጋጊጹ አሎ። እዚ ኸአ ኒኮቲን ናብአቶም ሐሊፉ ስለ ዝመረዞም ኢዩ።

ሓደ ቍሩብ አዛዊሩ ዝሐስብ ሰብ ንቕርሹ ብኽርቢት ጌይሩ ዜቃጽል ዘሎ አይመስለንን እሞ ኸአ አብ ሰሙን ካብ ሐሙሽተ ቅርሺ ክሳብ ዓሰርተ ቅርሺ ግን ብዙሐት ሰባት ንሽጋራ ክብሉ ብብዙሕ ዝቍጻር ገንዘብ ኬቃጽሉ ይርአዩ ንአብነት አብ ሃገርና ጥራሕ አብ ወርሒ ሐደ ሚልዮንን ፈረቓን ሽጋራ ከምዝጥየስ ማለት ከም ዝስተ ተገሚቱ አሎ።

ንአብነት ሐደ መንእሰይ ወዲ ዕስራ ዓመት እንካብ ሽጋራ ምትካኽ አብ ሰሙን - ሰሙን ሾውዓተ ቅርሺ እናቄጠበ ብኽልተ ካብ ሚእቲ ረብሐ ወለድ እንተዘቐምጥ አብ ሱሳን ሐሙሽተን ዓመት ዕድሜኡ ዓሰርተ ሾብዓተ ሽሕን ሳላሳን ሾብዓተን ቅርሺ ምዀነሉ እዚ ኸአ ጥዕናኡ ብዓቢኡ ሐሊዩስ አብቲ ናይ ሽምግልና ጊዝየኡ ብሐጐስን ብምሾትን ኬሕልፎ ይኽእል ማለት ኢዩ።

እንተድአ ቅድሚ ሕጂ ሽጋራ ዘይትጥይስ ነርካ ከይትጥይስ ቍርጺ ሐሳብ ግበር ብዙሐት ብሐቂ ቄራጻት ምሉእ ዕድሜኦም ሽጋራ ከየት ከኹ ዝነብሩ አለዉ።

ሐያሎ ዓመታት አቢሉ ይገብር ናይ አመሪካ ናይ ካዲላክ ሞቶር - ማሕበር ንዝዀነ ይኹን ሽጋራ ዜትክኽ ማለት ዚሰቲ አብ’ዚ ቤት ዕዮ’ዚ ሥራሕ ከየእትውዎ ብምልክታ ንሕዝቢ አፍለጡ ወልፊ ወይ አመል ናይ ሽጋራ - ምትካኽ እንተድአ አልዩካ ንኽትሐድጎ ቍርጺ ሐሳብ ግበር አይትወላወል እቶም ዝወላወሉ ማለት ዝውስውሱ ትምባኾ - ሽጋራ ንምሕዳግ ከም ዘይዕወቱ ብምስትውዓል ተፈሊጡ አሎ። ብዝከአለካ መጠን ካብ ገዛኻ ወጺእካ አብ ነፋሻ አየር ዘለዎ ኰንካ ጽሩይ አየር እናስተፈንስካ ኵልሳዕ ሐሳብካን ከምኡውን ነእዳውካን ሐደ ነገር ዝስራሕ ከምተትሕዞም ግበር ናይ ሽጋራ ድልየት ብዝተላዕለካ ጊዜ ሐደ ኩባያ ማይ ብጽማቕ ለሚን ወይ አራንሺ ዝተሐወሶ ጌርካ ስተ እዚ ነቲ ናይ ትምባኾ መርዚ ኒኮቲን ክሐጽቦ ማለት ኬጥፍኦ ዝኽእል ኢዩ ከምኡውን ናይ ትምባኾ ማለት ሽጋራ ድልየት ወይ ወልፊ’ውን ጨሪሱ ክሰደልካ ይኽእል ኢዩ።

ንናይ ትምባኾ አመል ምግዳፍ ንዘሎካ ቍርጺ ሐሳባት ስለ ክሕግዘካ መአዛ «ቪታሚን» ዘለዎ መግቢ ከምኒ ጸባ ስርናይ ሐምሊ ፍረታት ተመገብ።

ሐደ ሰብአይ ሰላሳ ዓመት ዝአክል ሽጋራ ዜትክኽ ብናይ ከስዐኡ ቍስሊ ምኽንያት ዚአክል ሥራሑ ኪሐድግ ግዲ ዝዀኖ ሽጋራ ምትካኽ ምስ ሐደገ ድሕሪ ሹዱሽተ ወርሒ ሐውዩ ከም’ዚ ኢሉ ተዛረበ።

ሎሚ ሐውየ ዓሰርተ ኪሎ ዝአክል ወሲኸ ካልእ ሐዲስ ዝተፈጠርኩ ሰብ ዝኹንኩ ኰይነ ተሰሚዑኒ ሽጋራ ምትካኽ ብምሕዳገይ ብዙሕ እሕጐስ።

=========

|  |
| --- |
| ትንባኾ ንአፍና እቶን  ድያብሎስ ኣምሲልዎ። |

ሊቃውንቲ መርሚሮም ብጸብጻብ ገይሮም ከም ዝገለጽዎ በዚ ዘሎናዮ ጊዜ ናይ ሽጋራ ምትካኽ ብዘይ መጠን እናበዝሔ ብሕልፊ’ኳ አብ መንጎ መንእስያት ብዙሕ ተፈትዩ ክጥየስ ንርእዮ። ንአብነት ብ 1943 ዓ.ም ፈ- ሕዝቢ አመሪካ ዳርጋ 265.000.000.000 ሽጋራ አጢሱ ወደአ እዚ ኸአ ዳርጋ 2000 ንሐደ ሰብ ኰይኑ ተገመተ እዚ ኸአ ካብቲ ብ1900 ተጠይሱ ዝውዳእ ዝነበረ ሽጋራ ብሰሳ ጊዜ ተዓጻጺፉ ማለት ረቢሑ ተረኽበ። እቲ ናይ ዓመታዊ ጸብጻብ ዝሃቦ ማለት ግምት ገንዘብ ናብ ሽጋራ ዝጠፍእ ኸአ ቅርሺ አመሪካ 3.500.000.000 ኰይኑ ተረኽበ።

እዚ ክሳብ ክንድዚ ተፈትዩ ንአፍ ናይ ብዙሐት መንእሰያትን መኳንንትን እቶን ናይ ድያብሎስ አምሲሉ ዘርእዮ ዘሎ ትንባኾስ ከመይ ዝአመሰለ ጕድአት ኮን የስዕብ ይኸውን…..! ብሐቂዶ ከምቲ እቶም ፈተውቱ ዘፍቅርዎ እሞ ኸአ ከምዚ ዝስዕብ ገይሮም ዜዘንትውሉ ማለት ካብ ትካዜን ቍጥዓን የድሕን’ዩ……! ከምኡ አቢሉ ድአ ንገዛእ ርእሶም የታልሎም እምበር ትንባኾስ እንትርፎ ጉድአት ከምጽእ እንተዘይኰይኑ ጨሪሹ ጠቕሚ ዝህቦ የብሉን እቲ ካብ ትምባኾ ዝፍልፍል በበይኑ ዝዀነ ጕድአት ኵሎም እቶም ፈተውቱ አንተርቲሮም እንተዝፈልጥዎስ ብሰንባደ ዝአክል ክንደይ ኮን ምተጠንቀቑ…..! ብዙሐት ሰባት ትንባኾዶ ጐዳኢ ኢዩ……! ቢሎም ይሐቱ ብሊቃውንቲ ዝተዋህቦም መልሲ ኸአ እወ አዝዩ ብርቱዕ ጕድአት’ኳ ድአ ይብል።

እቲ ቀንዲ ሳዕቤኑ ብዛዕባ ትንባኾ እንታይ ኢዩ…..! ዝዀነ ኰይኑ ሊቃውንቲ መርሚሮም ዝረኽብዎ መረዳእታ ንትምባኾ ምትካኽ ዜምጽኦ ሳዕቤንን ብዙሕ መጻሕፍቲ ዝጽሐፍዎ አሎ። መንእስያት ነዚ ከምዚ ዝበለ ሐበርታ ብዛዕባ ምጥያስ ትምባኾ ዝተጻሕፈ መጻሕፍቲ ብጥንቃቐ ክምሃርዎን ክምርመርዎን ይግባእ። እዚ ኸአ እቲ አውራ ነገር ካብዚ ከምዚ ዝበለ ሐደጋ ከድሕነካ ዝኽእል ምኽንያት ዝሐዘ ናይዚ ዓብዪ ግድል ዘለዎ ንሽጋራ ምጥያስ ሳዕቤኑን ጕድአቱን አዕሚቑ ዝሕብር ኢዩ።

መርዛዊ ሳዕቤን ናይ ኒኮቲን፦ እታ ቀዳመይቲ ዝዀነት ሕቶ ሰብ እናደጋገመ ወትሩ ጊዜ ዝሕታ ብዛዕባ’ዚ ሕጂ እንዛረበሉ ዘሎና ትምባኾ ማለት «ሽጋራዶ ተጓዳኢ ኢዩ……!» ምእንትዚ ነዚ ሕቶ’ዚ መልሲ ዝኸውን አብዚሑን አግፊሑን እናገለጸ ዝስምዖ እንተረኺቡስ መልሲ ዝህቦ ብዙሕ ነገራት አሎ።

እዚ ኸአ ከምቲ ብዝሒ ሐደ ሰብ ዜጥሶ ዓቐን አብ ውሽጢ ሰናብኡ ይሰርጽ’ሞ ምእን ዚ ብስጋኡ ኮነ ብመንፈሱ አታሊሉን መሪዙን ይፈልዮ’ሞ ከም ዘይሰማማዕ ይገብሮ።

ትንባኾ ምትካኽ ብዙሕ ነገራት ሳዕቤን ከም ኒኮቲን መርዛዊ ከም ጸለሎ ዝመስል ለጐጕ ዝብል እናትረፈ በብቕሩብ ይድለብ’ሞ ዓብዪ ጕድአት የምጽእ። ኒኮቲን እቲ አውራ ፍሉጥ መርዚ አብ ትምባኾ ዝርከብ ንሰብነት ዓብዪ ጉድአት ከምጽአሉ ዝኽእል ኢዩ ኒኮቲን እቲ ብርቱዕ ዝዀነ መርዚ ወይ ስሚ ከምኡውን ቅሩብ እኳ ይኹን ካብኡ ክሳብ ሞት ዜብጽሕ መርዚ ዘለዎ ኢዩ፥ ንአብነት ሓንቲ ሽጋራ ዝአክል መርዚ ናይ ኒኮቲን ሒዛ ትርከብ ስለ ዝዀነት ሐደ ሰብ ንውሽጢ እናመጸየ ማለት ንደጎ ኡፍ እናበለ ከየትከኸ ብሐደ ጊዜ አብ አካላቱ እንተዘእትዋ ክትቀትሎ ትኽእል ምዃና ብሊቃውንቲ ተፈሊጡ አሎ እንተዀነ እቲ ዜትክኽ ገለ ክፍሊ ጥራሕ ስለ ዝዀነ አብ አካላቱ ዝአቱ ማለት ገሊኡ ንድገ ገሊኡ ኸአ ንውሽጢ ስለዚ እቲ ብአፉ ሐሊፉ ናብ ሰናብኡ ዝአቱ መርዛዊ ኒኮቲን ዝበዝሕ ሐይሉ በኒኑ እናዝሐለ ስለ ዝጠፍእ ምዃኑ ምእንትዚ ብርታዔኡ ዝቐለለ ይኸውን። እዚ ኸአ ዝበዝሕ ክፍሊ ናይ’ቲ ዚቃጸል ኒኮቲን ዝሐዘ ትንባኾ ሽሕ’ኳ ፍርቁ ንደገ ዝትከኽ እንተ ዀነ እናተቓወመ ንአካላት ምምራዝ አይተርፎን ኢዩ።

ክንደይ ዝኸውን ስሚ ናይ ኒኮቲን አብ ሰብነት ይድለብ ይመስለኩም…….! እዚ ካብቲ ሐደ ሰብ ዚትክኾ ማለት ክንደይ ዝአክል አብዚሑ እናመጸየ አብ አካላቱ ዜእትዎ ማለት ዝውሕጦ ወይ ኸአ ካብቲ ሐደ ድሕሪ ሐደ ደጋጊሙ ማለት ቀልጢፉ ዜጥሶ ብዝሒ ኪግመት ይከአል። ሐደ ሰብ አዝዩ ፍቕሪ ናይ ትንባኾ ዘለዎ እሞ ኸአ አዕሚቝ እናመጸየ ናብ ውሽጢ አካላቱ ዚስሕቦ ብሾሞንተ ወይ ኸአ ዓሠርተ ጊዜ ዝተዓጻጸፈ ብዝሒ መርዚ ናይ ኒኮቲን ካብቲ ሐደ አበርቲዑ ዘይስሕቦን ዘይውሕጦን በርቲዑ ናብ አካላቱ ክሰርጽ ይኽእል። ከምኡውን ሐደ ቀልጢፉ እናደጋገመ ሽጋራ ዜጥይስ ሰብ ናብ ሰብነቱ ተመጽዩ ዝአትዎ ብዝሒ ኒኮቲን እሞ ኸአ ክረኽቦ ዝኽእል ጕድአት ካብቲ ዚሒሉን ከምኡ ኸአ ንደገ ኡፍ እናበለ ዜትክኽ ሰብ በዚሁ ይርከብ።

ጕድአት አብ ልብን መዛወሪ ደምን፦ እቲ አውራ ቅልጡፍ እሞ ኸአ አብ ውሽጣዊ አካላት ሰሪጹ ጕድአት ከምጽእ ዝኽእል ብሕልፊ ኸአ አብ ልዕሊ ልብን መገዲ ደምን በዚሑ ዝርከብ ዘሎ ካብ ትምባኾ ዝመጽእ መርዚ ኢዩ ካብ ሽጋራ ዝመጽእ መርዚ ናይ ኒኮቲን ኸአ ኢዩ እቲ አውራ ጕድአት ከምጽእ ዝኽእል እቲ ቅድም ኒኮቲን ከይዓብለሎን ከየሽነፎን ከሎ ልቢ ብግቡእ እናዓየየ ንደም ናነፍሔ ናብ ኵሉ አካላትና ዜብጽሐሉን ዜጽግቦን ዝነበረ ብሰንኪ ኒኮቲን ናይ ልቢ ምውቃዕ ሐይሊ ዝትሐተ ይኸውን’ሞ ድሕሪ’ቲ ስለ ዝደኸመ ከም ግቡእ ምምልላስ ደም ንአካላት ዚድልዮ ይዝግዖ’ሞ ዓብዪ ሳዕቤን ይፈጥር።

ሽጋራ ምትካኽ ብዝበዝሕ ነቶም ጭዋዳታት ይጐድኦም’ሞ ከምኡ ድማ እቲ መተሐላለፍቲ ደም ተዀኵዶም ይጭበጡ እዚ ከምዚ ዝበለ ምዝሕታል ናይ ምዝዋር ደም ኸአ ብሰንኪ ናታቶም ዝመጽእ ኢዩ ንሱ ኸአ ኢዩ ነቲ ብዝሒ ደም ንአካላት ዚድልዮ ዝነበረ ዓጊቱን አውሒዱን ከም ቀደሙ ክምግቦም ዘይርከብ እዚ ኸአ ብቐሊል መገዲ ኢድካ አብ ልዕሊ ቄርበት ናይ ሓደ ሽጋራ ዜጥይስ ምስ እተንብር ብምዝሐል ዋዒኦም ብግምት ዳህሲስካ ክፍለጥ ዝአክል ኢዩ።

ንደም ብሐደ ዓብዪ ሐይሊ ዘለዎ መርአይ መረጽየን «ማይክረስኮፕ» እንተተዓዘብካ እንተድአ ሐደ ሰብ አበርቲዑ ሽጋራ ሼጥይስ ኰይኑ እቲ ደሙ ካብቲ ግብኡ ዚሒሉ አብ መትንታት ቀሲ ኢሉ ዛሕቲሉ ክመሐላለፍ ትርእዮ እዚ ኸአ ብኒኮቲን ስለ ዝተበላሸወ ኢዩ ሕማም ልቢ ዘለዎስ ሰባት ብሕልፊ ሽጋራ ኬጥሱ አይግባእን ስለምንታይ እዚ ስሚ ዝዀነ ኒኮቲን ነቲ ደም ዜምሐላልፍ መትንታት ናይ ልቢ አንቂጹ ከምዘየ መሐላልፍ ጌይሩ ይግዓቶ’ሞ ስለዚ ዓብዪ ድንገት ከምጽእ ዝኽእል ኢዩ።

ገለ ካብዚ ዝሰመናዮ ድንገታት ከምጽእ ዝኽእል ብሕልፊ’ኳ እቲ ጸሊም ነገር መጠገጠግ ዝብል ጸለሎ - መሰል ካብ ሽጋራ ዝመጽእ ጠቐር ነቶም ህዋሳት ናይ ውሽጣዊ አፍና ከምኒ አፍንጫ - ጉረሮ ናብ ሰናቡእ ዜምሐላልፋ ሻምቡቆታት ከምኡውን ንሰናቡእ አዝዩ ክሃስዮም ይርከብ። እዚ እንታይ ክረድአና ይኽእል ንአብነት ሽጋራ ዜጥሱ ሰባት ሐድ - ሐደ ጊዜ ብዘየቋርጽ ሰዓል አበርቲዓ ትሕዞም ምእንትዚ እናቀጸለት በብቍሩብ እናእሰነፈት አበርቲዓ ተስዕሎም ከምኡ’ውን ሕማም ናይ ጐረሮ ብቕልል ዝበለ መገዲ ክሕዞም ይኽእል። ጕድአት አብ ልዕሊ መሕቀቅ መግቢ ሐድ ሐደ ጊዜ ትንባኾ ንሸውሃት ክዓግት ዝኽእል መርዚ ዝሐዝ ኢዩ ስለ ምንታይ ነቲ ናይ ከስዐ ምስ ጠመየ ክበልዕ ደልዩ ዝስምዖ ዝነበረ ናይ ሸውሃት ስምዒት አደንዚዙን ኰኵዱን ይዓግቶ’ሞ ካብ ብልዒ ይዓግቶ። ምእንትዚ መግቢ ብዙሕ ኪደፍእ ማለት ቃሕ ክብሎ አሸጋሪ ይዀኖ። ብሕልፊ’ኳ ሐደ ሰብ ቅድሚ ምምጋቡ እንተድአ ትንባኾ አጢሱ ሸውሃት ክዓጽዎ ከም ዝኽእል ብሐቂ ተፈሊጡ አሎ።

ክኸውን ክኸውን ናእሽቱ ዝዓብዩ አወዳትን አዋልድን ነዚ ከም’ዚ ዝበለ አመል ናይ ሽጋራ ምጥያስ ክለምዱ አይግባእን ስለምንታይ ነቲ ኬዕብዮምን ከማዕበሎምን ዝኽእል መግቢ ካብ ምብላዕ ዓጊቱ ማለት ሽውሃት ከሊኡ ካብቲ ግቡእ ዕለታዊ መግቢ ዓጊቱ ይዓጽዎም’ሞ ስለዚ ብአካላቶም አዝዮም ልሕሉሐትን ድኹማትን ይዀኑ። ንሐደ ክልተ ሰባት ብሰንኪ ሽጋራ ሕማም ናይ ከስዐ ክፈጥረሎም ከምኡውን ምሕቃቕ ናይ መግቢ ክኽልክሎም ይኽእል’ዩ ትምባኾ ምጥያስ ብሕልፊ’ኳ ንሐደ ሕማም ከስዐ ዘሎዎ ዋና አበርታዒኡን ጐዳኢኡን ከም ዝዀነ ተፈሊጡ አሎ ምእንትዚ ሕማም ከስዐ ዘለዎም ሰባት እንተድአ ሽጋራ ምጥያስ ቀጺሎም ንኽሐውዩ ጽሩይ መድሐኒት’ኳ እንተወሰዱ ምንም ክጠቕምምን ክሕውዮምን አይኽእልን ኢዩ ስለምንታይ እቲ መርዚ ናይ ኒኮቲን ከይተረፈ ዝዀነ ይኹን ዓይነት መድሐኒት ገዚሙ ኬጥፍኦ ስለ ዘይከአል’ዩ ሐደ ነገር አውራ ክዝከር ዝግብኦ ኸአ ኒኮቲን ካብ ትምባኾ አብ አካላትና ምስራጽ ካብ ምትካኽ ሽጋራ ወይ ካብ ምጥያስ ፒፓ ወይ ካብ ጥቅላል ትንባኮ «ሲጋራ» ወይ ኸአ ካብ ትምባኾ ምቍሐም ዝመጽእ ሳዕቤን ጕድአት ንአካላት ሐደ ኢዩ። እንታይ ድአ እቲ ዓቐኑ ከም’ቲ ብዝሒ ሐደ ሰብ ዜዘውትሮም እቲ ጕድአቱ ኸአ ከምኡ ልክዕ በብኽፍሉ ዝተመዛዘነ ኢዩ። ሕጂ ቅድሚ ትንባኾ ዜምጽኦ ሳዕቤን ሐሳባተይ ምዕሳው ነዘን ውሑዳት መስመር ናይ መወዳእታ ኪገልጽ እደሊ። ትምባኾ ብዕቅን ይኹን ብዘይዕቅን ንአካላት ጠቕሚ ዝህቦ የልቦን ዋላ ብዕቅን እንተዀነውን ከምኡ ብዓቐኑ ጕድኣት ዝመልኦ ሳዕቤን ዜስዕብ ኢዩ። ብሕል’ፊ እኳ እቲ አውራ ጕድአቱ አብ ናእሽቱ ዝዓብዩ ተምሃሮ ብሕልፊ አዝዩ ጐዳኢ ኰይኑ ይርከብ።

ንኽልቴኹም የድሕንኩም ድአ ካብ ባርነት

አየ ዓርከይ ተሥፉ ዓርከይ ተሥፉ

ብትኪ ናይ ሽጋራ ተዅላ ኮይኑ አፉ

ደንቆሮ ከይብሃል ካብቶም ዝፈልሰፉ

ተጸሊሉ ግዲ ኢዩ ብሐቂ ተጐኒፉ

ነዛ ሽጋራ ዝብልዋ ክመጺ ተመጽዩ ጅማቱ

ጠፍአኒ’ኳ ነገሩ ብልሐቱ

አይናየበኡ አይናየቦሐጎታቱ

የውጽአና ድአ ካብ ሠሩ መዓቱ

እዛ ሽጋራዚአ ሽግር ዝምሥሪራ

ናብ ሰብ ተጸጊዓ ዝገበረ ጌራ

ክንደይ’ሞ ዘይወድአት ሰዓል አአሕዲራ

ኤህዶ ክብሎ ነቲ ፈለማ ዝጀመራ

ካብ ትክስ አረቂዶ አይምሐሽን ወይ ቢራ

ሰማዕናካ በል ዓርከይ አቶ ጕርሙ

ብመስተ እምበር ብሽጋራ መንስከ ሐሚሙ

ብብዓል ንስኻ ሰብ ብዙሕ ተገሪሙ

ነቲ መስተ ዝጀመረ ድአ ብሐቂ ምርጋሙ

መገዲ ገዛኩም ዝጠፍአኩም ፈጺሙ

ከም አደገ በቕሊ ብደውኩም ትሐልሙ

ደቅኹም አቢኹም ንመንደቕ ትስዕሙ

አዒንትኹም ጥዑይ ከሎ ብመስተ ዓዊሩ

ከንፈርና ጸለመ’ምበር አምዑትና ምአስ ሐሪሩ

ብናትናስ ድሐን ዓርከይ ብዙሕ አይትሸገሩ

ናታትኩም ድአ አጸቢቕኩም ሕሰቡ መርምሩ

ጥዑያት ውዒልኩም ንምሸቱ ትስበሩ

አነ ክመኽረኩም ብልቢ ብሕውነት

መስተ ወይ ሽጋራ እንተዀነት

ክልቲአን ሐደ ኢየን ቀንጠጥቲ ናይ ክብረት

ክልቲኤን ሐደ ኢየን ዕንቅፋት ናይ ንብረት

ጠቕሚ ነይብለን ብዘይካ መምጽኢ ድኽነት

ንኽልተኹም ድአ የድሕንኩም ፈጣሪ ካብ ባርነት

በቦታትና’ውን ተወጊዱ ዝጸንሔ ኢዩ…..

ብዘበን ሃፀይ ዮውሃንስ 1986 ዓ.ም ኢ አብ ሃገርና ምቝሐም ትንባኾን ከምኡ ኸአ በፍንጫ ዝስነቕ ስንቀን ዝብሃል ክዝውተር ብዝተጀመረ ጕድአት ሕዝቢ ከም ዝዀነ ብምስትውዓል ከም’ዚ ኢሎም አወጁ ትንባኾ ክቝሑም ዝተረኽበ ከናፍሩ ብኻራ ክጭደድ በፍንጫኡ ስንቀን ከእቱ ንዝተረኽበ ኸአ አፍንጫኡ ኪቝረጽ ዝብል ሕጊ ተኽሉ። ከምኡውን ራእሲ አሉላ አዋጅ ናይ ሃፀይ ዮውሃንስ ተኸቲሎም ካልእ ይትረፍ ተኽሊ ትንባኾ አብ ደንበ ቤቱ አብቍሉ ንዝተረኽበ ክሕበስ ከምኡውን ከዘውትሮ ንዝተረኽበ ዘሎ ጢሪቱን ገንዘቡን ክውረሰ ኢሎም አዊጆም አጽኒዖም ሒዞምዎ ነበሩ። ከምኡውን ምስ ቤተ ክህነት ተስማሚዖም ስለ ሕዝቦም ከይበላሽዎም ትንባኾ ዘርኢ ሰይጣን ኢያ ብጊዜ ስቕለት ጐ - ኢ - ክ እኳ ኵሉ አትክልቲ እንክጽምሉ ንሳ ንበይና ዘርኢ ሰይጣን ስለ ዝዀነት ጠጢዓን ለሚዓን ዝነበረት ኢያ ኢሎም ክሳብ አብ ገድሊ ጺሒፎም ብዘጸይፍ ነገር ትንባኾ እናወገዱ ዝሰበኹላን አጽኒዖም ኸአ ብሕጊ ተኸታቲሎምዎ ዝጸንሑ ኢዮም። ትንባኾ ንኽንደይ ሰብ ዚቃትል ብርቱዕ መርዚ ዝሓዘ ካብ አልኮል ዝገደደ መርዚ ዘለዎ ኢዩ። ንአብነት ሐደ ወልፊ ትንባኾ ዘለዎ ናይ ጁባኡ ዝነበሮ ትንባኾ ብዝወድእ’ሞ ኸአ ንሓደ ትንባኾ ከቝሑም ዝጸንሖ ሃበኒ ብዝበሎ’ሞ ምስ ዝክልኦ ንትንባኾ ክብል ክሳብ ቅትለተ ሞት ዜብጽሕ ጋርጋር ዜብል ወልፊ ዝሓዘ ኢዩ። ሓደ ክልተ ብርቱዕ ፍቕሪ ናይ ትንባኾ ዘለዎም «ትንባኾ ዘይሰቲ መንግሥቲ ሰማያት ነይአቲ» ኢሎም ብእኡ ስለ ዝተመርዙ ከምኡ ኢሎም ዝምስሉ አለዉ። ንአብነት ትንባኾ ብርቱዕ መርዚ ከም ዘለዎ ንኸትርድኡ ከብቲ ዓለቕቲ ምስ ዝአትዎም ጓሶት ቄጽሊ ትንባኾ ጨፍጪፎም ምስ ማይ የስትዪዎም’ሞ ወዮም አብ ሰብነቶም ዘለዉ ዓለቕቲ መርዚ ስለ ዝመጾም ተጐጥጕጦም ከይእርበዱ ሃዲሞም ይወጹ። ስለዚ ትንባኮ ብርቱዕ መርዚ ከም ዘለዎ እናስተውዓልና ነቲ አቦታትና ዘጸይፍዎን ዝረገምዎን ንሕናውን ባዕልና ንሰብነት ዜድክምን ዜደንዝዝን ስሚ ምዃኑ ፈሊጥና ክንሓድጎ አምላኽ ይሓግዘና። ሓደ ጊዜ ሓደ ዓብዪ መስተውዒል ሰብ ንሓደ ትንባሖ ክቝሑም ስለ ዝረአዩዎ አንታ ነዚ ብዕሉግ ዘርኢ ሰይጣን ጽዩፍ ነገር ትንባኾ ከመይ ኢልካ ለመድካዮ ብዝበልዎ ከምዚ ኢሉ ማለት ሓወይ ብዝሞተኒ ኢሉ መለሰሎም ንሶም ኸአ እሞኸ ሓውኻ ተመለስካዶ በሉዎ’ሞ ንሱ ኸአ ዝሞተዶ ይምለስ አይተመልሰንን ብዝበሎም እሞ ብኽልተ ወገን ተወጻዕካ በልዎ ይብሃል።

==========

|  |
| --- |
| ሻህን - ቡንን |

መስተ - ሻሂ፦ እቲ አብ ውዑይን ጽዑቕን ዝሕዝቡ ክፍልታት ዘሎ ማይ ምእንቲ ክኸውን ግድን ክፈልሕ የድልዮ ቺናውያን እቲ ማዮም ስለ ዝተበላሸዎም ስለ መአዛ ክልወጠሎም ብማለት ነቲ ማይ አፍሊሖም ከብቅዑ ቄጽሊ - ሻሂ አእተውሉ እንተዀነ ቄጽሊ - ሻሂ ምስመለስሉ ኸአ ዒረ - ዒረ ጠዓሞም እሞ ስለ ክምቅረሎም ብማለት ሽኮር መለስሉ ድሕሪ’ቲ ከመይ ዝበለ ጥዑም መስተ ሻሂ ብገርሂ ማለት በጋጣሚ ስለ ዝመጸሎም ካብ ሽዑ ጀሚሮም እዮም ደቂ ቺና ፈለማ ጊዚኦም ንሻሂ ንምስታይ አብ ግብሪ ዘውዓልዎ ቄጽሊ ሻሂ አብ አውራጃ መንሱን ይበቍል ምእንቲ ክበቍል ኸአ ዋዕን ብርቱዕ ዝናብን ዘሎዎ ክፍሊ ዓለም የድልዮ ሰራውሩ አብ ዘይውሕዝ ማይ ክሕደግ አይክእልን’ዩ ስለዚ አብ ቀናን ቦታ ማለት ቍልቍል ዝበለ ኵዶኵዶታት ኢዩ ዝበቍል ዝበዝሐ ኸአ አብ ቺና ጃፓንን ህንድን ሰይሎንን ምብራቓዊ ህንድን ከምኡ’ውን አብ ደሴታት በዓል ቦርነዮ ጀቫ ወዘተ ይበቍል።

መስተ - ቡን፦ አብ ጫፋት ናይ ትሮፒክ ይበቍል ንሱ ውዑይን ጥልቁይን ክሊማን ምጡን ዝናብን አጸቢቑ ዝጠልቀየ መሬትን የድልዮ ንሱ ቍሪ አይፈቱን ኢዩ መብዝሕትኡ ከአ ኣብ ብራዚል ደቡባዊ ክፍሊ አመሪካ ይርከብ።

ሐፈዳዊ - ጕድአት፦ ሻህን ቡንን ብሕልፊ አዝዮም ዝተፈትው ብዙሕ ኸአ ዝስተዩ አብ መላእ ዓለም ከምኡ’ውን አብ ሃገርና እዮም እቲ ጕድአት ናይዞም ክልተ ዓይነት መስተ እዚአቶም አብ ክልተ ክፍሊ ዝተምትቕሉ እያቶም። እዚ ኸአ መርዚ «ተይና» ካብ ሻሂ ዝመጽእ መርዚ ከምኡ’ውን መርዚ «ካፈይና» ካብ ቡን ዝመጽእ መርዝን ኢዩ ሐደ ክልተ ሰባት ብዘይ ምስትውዓል ጠቕሞምን ጉድአቶም ህዝብዎ ከየስተ ውዓሉ ካብ ልክዕ ሐሊፎም ብዘይመጠን እናስተዩ ከዘውትርዎም ይርከብ። ንሐደ ክልተ በዚ ምኽንያት’ዚ ማለት ነዚአቶም ብሕልፊ ብምዝውታር አብ ውሽጢ ክፍሊ አካላቶም ሕማምን ዕግርግርን ከጽአሎም ይርከብ። ስባት ብበይኑ ዝዀነ ምኽንያት’ዩ ነዞም ክልተ ዓይነት መስተ ቡንን ሻህን ከዘውትሮም ዝርከብ ገሊኦም ስለ ከባራብረና ገሊኦም ኸአ ድኻምና ከዝርዝረልና ገሊአቶም ኸአ ደስታ ክስምዓና ብምባል አካላቶም ከም ወልፊ ገይሩ ስለ ዝለመዶም’ሞ ከምኡ ዝተሰምዖም እዮም። እንተዀነ ካብ ዞም ክልተ ዓይነት መስተታት እዚአቶም ሻህን ቡንን - ገለ ጠቕሚ ማለት ከም መግቢ መጠን ንሰብነት ዝትክእሉ የብሎምን እንታይ ድአ ገለ ጸባን ሽኮርን እንተሐወስሉ’ሞ መአዛ ናይቲ ጸባን ሽኮርን እንተዘይኰይኑ ጉድ አቶም ኸአ ልክዕ ከምቲ ካብ ትምባኮ ዝመጽእ ሳዕቤን ንሸውሃት ምዕጋት ከምኡ’ውን ወልፎም ምልማድ የሕድር ብሕልፊ’ኳ ቡን ሕማም ልብን ከምኡ’ውም ቍጡዕ ገይሩ ሕማም መትንታት ከሕድረልካ ዝኽእል እዩ። ስለዚ እቶም ወልፊ ቡን ዘለዋቶም ሰባት ክሕድግዎ’ኳ እንተዘይከአሉ ጸባእናሐወሱ እንተሰይተዎ ዝሐሸ ኢዩ። ነዚ ከምዚ ዝበለ ወልፊ ሻህን - ቡንን እንተድአ አሉዩካ’ሞ ወልፎም ክሕድገካ ማለት ክለቀልካ እንተደላኻ ከምእኒ ጸባ መረቕ ከምኡ’ውን ጽማቕ - ፍረታት እናሰትኻ ብቕልል ዝበለ መገዲ ወልፎም ክሐድገካ ዝኽእል ኢዩ። ምእንት’ዚ ዝዓብዩ ሕጻናት ካብዞም መስተ እዚአቶም ፍቕሮም እንተርሐቑ ዝበለጸ ኢዩ ወይ ኸአ ከዘውትርዎም ከለዉ ጸባ እናንጠቡ እንተሰተይዎም ዝሐሸ ኢዩ።

አውራ ጕድአቶም፦ እቲ አውራ ጕድአቶም ካብዚአቶም ዝመጽእ ማለት ካብ ሻህን ቡንን አውራ ስለ ብዘይ አገባብ ምዝውታሮም ክመጽእ ዝኽእል እዩ። ብሕልፊ’ኳ ቍጥዓት ሰባት ብዝበዝሕ ነዚአቶም ንምስታይ ብዙሕ የዘውትሩ እዚ ኸአ ኢዩ ነቲ ድልየቶም እናበርትዐን እናቃጸለን አውራ ቍጥዓት እናገበሮም ዝኸይድ። ከምኡውን አብ ጊዜ ድቃሶም ዝቃወሞምን ከምኡውን አብ ምሕቃቕ መግቢ ዝሀውዀምን።

እዞም መስተታት እዚአቶም አብ መንጐ መንእሰያትን አብ ምሉእ ስድራ ቤትን ከም ዕለታዊ መቝነን ተሐሲቦም ንግሆ ንግሆ ከም ቍርሲ ከምኡውን ድሕሪ ምሳሕ መዘርዘሪ ወይ መበራርበሪ ሐድ ሐደ ጊዜ ኸአ ድሕሪ ድራር ከም ልማድ ገይሮም ካብ ልክዕ ሐሊፎም ዜዘውትርዎም አለዉ። እንተዀነ ከም’ቲ አብ ላዕሊ ዝገለጽናዮ ከም መተካእታ ወይ ኸአ አብ ክንዲ መግቢ ተሐሲቦም ክዝውተሩ አይግባእን ስለምንታይ ከም መግቢ ክህብዎ ዝኽእሉ መአዛ ሐይሊ ስለ ዘይብሎም ምዃኖም እዮም።

ክቡራት አንበብቲ ወዮ ድአ እዝስ ኵሉ ዓይነት መስተ ተዓጺው እዩ ዝብለና ከይትብሉኒ እምበር ንዝዀነ ይኹን ዓይነት መስተ ብዘይካ ማየን ጸባን ጽማቕ አራንሽን ከተዘውትሮም ከሎኻ እምብዛ አፍቂርካ አጸቢቕካ ከተስተማቕሮም አይግባእን ስለምንታይ ንዳሕራዩ ከም ወልፊ ኰይኑ ብዝሰረጸካ ንምሕዳጉ ብዙሕ አሸጋሪ ኢዩ።

ጻዕዳ ጸባ ሸጥና ጸሊም ቡን ንሰንቲ አሎና።

ሐደ ጊዜ ክልተ ዓበይቲ ሽማግሌታት ሰባት አብ መገዲ ተራኺቦም ብዛዕባ ጥዕናኦም ክተሐተቱ ከለዉ እቶም ሐደ ነቶም ካልአዮም «ዓርከይ ከመይ ትኾኑ አለኹም ጥዕናኹም» ኢሎም ሐተትዎም’ሞ እቶም ካልአዮም ድማ ነቲ ዝሕለፍዎ ዘመንን ዘለዉዎ እዋንን ምስ አመዛዘኑ «እግዚአብሔር ይመስገን» ዓርከይ ጠጥዕሙ ከም እኒ «እንቋቍሆ ደርሆ ጠስሚ ጸባ - ጻዕዳ ሻጥና ሜስ ስዋ ኮኛኽ አረቂ ጸሊም - ቡን ዓዲግና ንሰቲ አሎና» ኢሎም መለስሎም።

ትምህርቲ፦ አየወ ካብቲ ንሰብነት ዝጐድእን ዝመርዝን ነገራት ርሒቕና ናብቶም ንአካላትና አቔምትን ነደቕትን እንተንዝንብልዶ አይመሔሸን……!

አመል ምስ መግነዝ።

አብ ሃገር ፈረንሳ አልኮላዊ መስተ ምስታይ ዜዘውትሩ ሰባት እናበዝኹ ይኸዱ ስለ ዘለዉስ ብሰንኪ ከምዚ ዝበለ ረመጻዊ መስተ ሐያሎ ሰባት ይሞቱን ይጕድኡን አለዉ።

ንአብነት አብ ዝሐለፈ ዓመታት ጥራይ’ኳ ማለት ፲፱፻፶፮ ዓ.ም ፈ እቲ ንሃለዋት ቍጽሪ ሕዝቢ ዜካይድ ክፍሊ ዝሃቦ ጸብጻብ ከም ዚብል ብሰንኪ አልኮላዊ መስተ ፲፯ ሽሕን ፭፻ን «ዓሰርተ ሾብዓተ ሽሕን ሐሙሽተ ሚእትን» ሰባት ሞይቶም ተረኺቦም አለዉ።

ትምህርቲ፦ ምእንትዚ ከምዚ ዝበለ ሐደጋ ዝዀነ ሞት ከይረኽበና በብዝከአለና መጠን ብጽሑፍ ኰነ ብጋዜጣ እናተምዓዓድና ካብ ረመጻዊ ሰላሕታ ሕማም ዝዀነ አልኮላዊ መስተ ንርሕቕ።

አብዚ እንሆ ዕብዳን።

አብ ሚላኖ አንጀሎ ቡሳነሎ እተባህለ ኢጣልያዊ ፳፰ ዓመት ዝዕድሜኡ ጐበዝ ሐረስታይ አብ ሐደ ቤት መስተ ምስ አዕርኹ ኪሰትዩ ምስ አተዉ ሓንቲ ጥርሙዝ ኮኛኽ ብሐደ ጊዜ ብዘይ ሐደ ጕድአት ጠምጠም ኢለ ኪሰትያ እኽእል ኢየ ኢሉ ተወራረደ። ከምቲ ዝበሎ ከአ ሐንቲ ጥርሙዝ ኮኛኽ ምስ ሰተየ አምዑቱ ሐሪሩ አብ ሆስፒታል ምስ በጽሔ ብናይ አልኮል ጠንቂ ሞተ።

ትምህርቲ፦ ስለዚ እውን ምናልባት ዘይተነግረ እምበር ዘይተገብረ የልቦን ከም ዚብሃል ብኸምዚ ዝአመሰለ ምስ ዕብዳን ኪቝጸር ዚከአል ብሕይወትካ ምውዛይ ንሐንቲ ደቂቕ ስታዪ ምዃንስ ስለ ክትጅሃር አብ ከምዚ ዝበለ ፈተና ከይንአቱ መምህር ኪኾነና ዝኽእል ኢዩ።

ላዕል ስታዮ።

ክልተ አዕሩኽ አብ ቤት መስተ ነንሕድሕዶም ከምዚ ኢሎም ተዘራረቡ እቲ ሐደ ኸአ እንቲ ብጻዩ ከምዚ ኢሉ ሓተቶ አንታ ዓርከይ እዚ እከለ ይሰቲዶ ይመስለካ በሎ ወዮ ዓርኩ ኸአ ወይለይ……! ምስታይ ጥራሕ! ይሰትን ፈረቓን ዕጽፍጽፍ ይብል እምበር ከም ከረዛን ኢሉ መለሰሉ። እንደገና ኸአ እዚ እከላኸ ከመይ ይመስለካ ብዝበሎ ኸአ እከላዶ…….! ናይ እከላ’ሞ ግደፍ……! እንቍርዖብ እምበር ኢሉ መለሰሉ።

==============

መኣረምታ

|  |  |  |  |
| --- | --- | --- | --- |
| ገጽ | መስመር | ግጉይ | እሩም |
| ፱ | ፬ | ዝዘርግሕ | ዝዝርግሕ |
| ፲፪ | ፩ | እሎ | ኣሎ |
| ፲፮ | ፳፮ | ዓምት | ዓመት |
| ፶፭ | ፲፰ | ጌር | ገርካ |
| ፷ | ፴ | ዝስዕዝ | ዝስዕብ |
| ፻፲ | ፲፰ | ምኽንየት | ምኽንያት |
| ፻፲፫ | ፲፰ | ክፍንውም | ክፍንውዎም |
| ፻፲፭ | ፳፫ | ንውልድኻ | ንውልድካ |
| ፻፲፮ | ፳፰ | ልሳን | ልሳንና |
| ፻፳፪ | ፳፮ | ካ | ካብ |
| ፻፳፫ | ፬ | ከብ | ካብ |
| ፻፳፫ | ፲፮ | ዝዖልኦ | ዝጸልኦ |
| ፻፳፮ | ፳፩ | መሰኸሒ | መስክሒ |
| ፻፳፯ | ትሕቲ ሥእሊ | ኰይሎም | ኮይኖም |
|  | ፯ | አንርከብ | እንርከብ |